
Pacifico  Regi  Coralium  «fesu 
Cliristo ! 

Indignissimus  Ejus  servus: 

Scriptores  alii  dedicent  opera  sua  Principibus  ter¬ 
renis*,  ego  vero  dedico  ac  dico  opera  mea  omnia  et 
hocce  praecipue  Tibi,  Regi  pacifico,  per  Quem  reges 
regnant,  et  Qui  magnificatus  est  super  omnes  reges 
universae  terrae. 

Offero  quippe  Tibi,  Rex,  Qui  corda  suavissime  regis, 
votum  cordis  mei,  tanquam  voti  authori,  Cui  Soli  pla¬ 
cere  vellem. 

Tibi  enim  dixit  cor  meum :  Exquisivit  Te  facies  mea; 
faciem  Tuam,  Domine,  requiram! 

Debeo  certe  Tibi  votum  hoc,  quod  continet  molli¬ 
tos  super  oleum  sermones  Tuos,  quibus  corda  casta 
emolliuntur;  trahuntur  enim  unguento  exinanito  dul¬ 
cissimi  Nominis  Tui. 

Offero  Tibi,  Rex  magne,  non  verba  vacua  humanae 
sapientiae  artificio  sonantia,  quorum  memoria  perit  cum 
sonitu:  sed  verba  plena  sensus  Tui,  quem  in  scriptura 
sancta  expressisti,  et  pio  cordi  fidelis  servi  Tui: 
Joannis  a  Jesu-Maria ,  ex  ordine  Carmelitarum,  prius 
inspirasti;  offero  hasce  allocutiones,  ut  fiant  Holocausta 
medullata,  quae  placeant,  obsecro,  cordi  Tuo! 

Dum  haec,  quae  praefatus  Tuus  servus  edidit,  de 
novo  ut  ederenliir £u^aren\5  optavi,  ut  vi  sermonis 

vivi  Tui  lectores  inflammarentur ,  et  aquae  arderent 
igni,  ut  notum  fieret  Nomen  Tuum. 

Fiat,  oro,  mitissime  Rex,  quod  expetivi;  et,  si  qua 
merces  labori  meo  reddenda  esset,  sitiat  in  Te,  precor, 
anima  mea,  quam  multipliciter  Tibi  caro  mea! 

0  Rex  pacifice!  tantummodo  in  ista  voce  exaudi  me! 

0  Sapientia!  quae  ex  ore  Altissimi  prodiisti,  pri¬ 
mogenita  ante  omnem  creaturam ,  attingens  a  fine 
usque  ad  finem  fortiter,  suaviterque  disponens  omnia : 
Veni,  ad  docendum  nos;  duc  nos  in  solitudinem  et 
loquere  nobis  ad  cor;  quia  audit  Te  servus  Tuus! 

Praefatio. 


Suavior  profecto  est,  christiane  lector!  Eloquentia 
Jesu  Christi,  quam  omnium  vel  praestantissimorum  hujus 
mundi  Doctorum.  Eloquia  Domini,  eloquia  casta,  quae 
sunt  velut  argentum  igne  examinatum,  purum  a  terra, 
purgatum  septuplum;  amabiliora  sunt,  quam  profana 
verba,  quantumvis  picta,  ut  cum  ostentatione  vendan¬ 
tur.  Sermo  Dei  vivus  et  efficax,  et  penetrabilior 
omni  gladio  ancipiti,  ac  pertingens  usque  ad  intima 
compagum  et  medullarum ;  pretiosior  est,  quam  oratio 
amatorum  mundi  composita  ad  animos  sine  fructu, 
vel  cum  fraude  delectandos.  Bonae  conscientiae  argu¬ 
mentum  est,  non  solum  sensu  Christi,  sed  etiam  sim¬ 
plicitate  verborum  Christi  delectari.  Misit  Ille  elo¬ 
quium  Suum  terrae,  ut  velociter  curreret  sermo  Ejus; 
et  lex  Illius  immaculata  convertens  animas,  non  ex 
sermone,  sed  ex  virtute  aestimaretur.  Ego  igitur 
unus  e  plebe  Ejus,  de  novo  ut  ederetur  hicce  medi¬ 
tationum  libellus  a  R.  P.  Joanne  a  Jesu -Maria,  Car- 
melita  Hispano,  compositus  et  anno  Domini  MDXXII 
Colon.  Agripp.  impressus  sub  titulo :  „  De  Prudentia 
Justorum”  studiose  curavi,  quoniam  ex  ipsis  dulcissimis 
Sacrae  Scripturae  verbis  ad  finem,  quem  Spiritus  Sanctus 
intendit,  hoc  est:  ad  instruenda  corda  Clericorum  et 
Saecularium  contextum  inveni;  hac  de  causa  etiam 
preces  sacris  depromptas  scripturis  ad  quotidianum  usum 
adjunxi;  speravi  enim,  cum  venerabili  isto  Religioso, 

Jesu  Christi  verba  etiam  per  ministrum  indignissimum 
prolata  et  scripta,  peccatoribus,  quorum  salutem  quaero, 
et  justis,  quorum  consummationem  exopto,  profutura. 
Finis  autem  totius  meditationum  libelli  hic  est,  ut  ad 
aeternam  beatitudinem  assequendam  media  maxime 
opportuna  proponantur.  Inducitur  autem  Jesus  Christus 
loquens,  quia  vel  Ipsa  Ejus  verba  sunt,  vel  certe 
Ipsius  inspirationis  piis  cordibus  immissae. 

Lector  amicus  autem,  qui  hac  lectione  proficere 
ad  aeternitatem  cupit,  tria  observare  velit:  primum : 
ut  tempus  locumque  a  strepitu  remotum  ad  legendum 
eligat;  secundum:  ut  lente  legat;  tertium:  ut,  dum 
se  commoveri  senserit,  lectionem  intermittat,  donec 
ille  commotionis  calor  deferveat. 

Studeant  alii  variis  mundi  artibus ,  et  disciplinis  : 
ego  prudentiae  Justorum  studebo.  Mihi  enim  adhae¬ 
rere  Deo  bonum  est,  et  ponere  in  Domino  fidelissimo 
spem  meam! 

Moguntiae ,  die  18  Mart.  1844. 

Ante  Orationem. 

Ante  Orationem  praepara  animam  tuam’  Eccli.  XXVIII. 
Domine!  doce  nos  orare!  Ipse  Spiritus  postulet 
pro  nobis  gemitibus  inenarrabilibus!  Miserere  mei, 
Deus,  et  exaudi  orationem  meam! 


Domine!  doce  nos  orare!  nam,  quid  oremus,  sicut 
oportet,  nescimus.  Respice  ad  orationem  servi  Tui, 
et  ad  preces  ejus,  Domine,  Deus  meus!  audi  hymnum 
et  orationem,  quam  servus  Tuus  orat  coram  Te  hodie, 
ut  sint  oculi  Tui  aperti  super  me  nocte  ac  die,  et 
super  domum  hanc,  ut  exaudias  orationem,  quam  orat 
in  loco  isto  ad  Te  servus  Tuus,  et  cum  exaudieris, 
propitius  eris. 


Confiteantur  Tibi,  Domine,  omnia  opera  Tua,  et 
sancti  Tui  benedicant  Tibi!  Gloriam  regni  Tui  dicent, 
et  potentiam  Tuam  loquentur!  Prope  es  Tu,  Domine, 
omnibus  invocantibus  Te,  invocantibus  Te  in  veritate. 
Voluntatem  timentium  Te  facies,  et  deprecationem 
eorum  exaudies ,  et  salvos  facies  illos.  Laudationem 
Domini  loquetur  os  meum,  et  benedicat  omnis  caro 
Nomini  sancto  Ejus  in  saeculum,  et  in  saeculum  saeculi! 


Quis  mihi  tribuat,  ut  desiderium  meum  audiat  Omni¬ 
potens?  Quis  milii  det,  ut  cognoscam  et  inveniam 
Illum,  et  veniam  usque  ad  solium  Ejus,  et  intelligam, 
quid  loquatur  mihi?  Surgam  et  ascendam  ad  montem 


10 


Domini!  Ascendam,  et  adorabo  et  deprecabor  faciem 
Ejus.  Scrutabor  testimonia  Ejus  et  meditabor  eloquia 
Ejus,  procidam  ad  pedes  Ejus;  expandam  manus  meas, 
et  effundam  cor  meum  in  conspectu  Illius.  Appro¬ 
pinquabo  et  stabo  coram  Illo ,  et  praestolabor  cum 
silentio  salutare  Ejus,  donec  emittatur  ab  Altissimo 
visitatio,  et  accipiam  de  doctrina  Illius  et  illuminer  a 
facie  verborum  sanctorum  Ejus. 


Accede,  anima  mea;  accede  ad  tabernaculum  sanctum 
Domini! 

Accede,  ut  adores  Dominum,  Deum  tuum;  ut  lo¬ 
quaris  cum  Deo  tuo,  et  audias,  quid  loquatur  in  te 
Deus  tuus,  et  obedias  voci  Ejus. 

Declinate  a  me,  maligni,  et  scrutabor  mandata 
Dei  mei! 

Appropinquet  deprecatio  mea  in  conspectu  Tuo, 
Domine! 


Vacate  et  videte,  quoniam  Ego  sum  Deus !  Ps.  XLV. 

Yidi  Dominum  sedentem  super  solium  Suum,  et 
omnem  exercitum  coeli  assistentem  Ei  a  dexteris,  et 
a  sinistris.  Magnus  et  terribilis  super  omnes,  qui  in 
circuitu  Ejus  sunt;  excelsus  et  sublimis,  habitans  aeter¬ 
nitatem,  et  sanctum  Nomen  Ejus  in  excelso;  in  sancto 
habitans;  thronus  Ejus  flammae  ignis,  splendor  in  cir¬ 
cuitu  Ejus,  et  implens  omnia  majestas  Ejus.  Humiliare, 
anima  mea,  et  adora!  Ecce  Deus  tuus,  in  Cujus 
conspectu  cadunt  Angeli  in  facies  suas.  Ipse  est 

Deus  vivens,  Dominus  majestatis;  procide  in  faciem 
tuam,  et  adora  Dominum,  Deum  tuum! 

Intret  oratio  mea  in  conspectu  Tuo,  Domine! 


In  conspectu  Altissimi  deprecabor! 

Domine,  Deus  fortis,  magne  atque  terribilis,  ad  Cu¬ 
jus  nutum  pavent  coeli,  et  contremiscunt;  a  Cujus 
facie  silet  omnis  terra :  corruo  pavens  in  faciem  meam 
ante  conspectum  Tuum,  ante  oculos  majestatis  Tuae. 

Quis  ego  sum,  ut  appaream  coram  Domino,  et  ad 
Omnipotentem  loquar? 

Ego  pulvis  et  cinis,  putredo  et  vermis,  homo  vilis 
et  homo  peccator. 

Qui  non  sum  dignus  intueri  et  aspicere  altitudinem 
coeli  prae  multitudine  iniquitatum  mearum:  quis  ego 
sum,  ut  appropinquem  Ei,  quia  immundus  sum? 

Et  nunc,  fortissime  Deus  spirituum  universae  carnis 
hominis,  in  conspectu  Angelorum  adoro  Te  et  psallo 
Tibi!  Flecto  genua  mea,  el  tremens  sto  ante  pedes 
Tuos,  et  prostratus  humilio  animam  meam  in  con¬ 
spectu  Tuo! 


Levo  ad  Te,  Domine!  manus  meas,  et  invoco  Te, 
Deum  omnipotentem,  et  offero  Tibi,  Deus  altissime, 
in  hac  hora,  in  qua  adsto  coram  Te,  orationem  meam! 
Suscipe  eam  de  manu  sancti  Angeli  Tui,  ut  sit  oblatio 
digna,  incensum  suavissimi  odoris,  sacrificium  sanctum; 
et  fiat  Tibi  acceptabilis  per  dilectum  Filium  Tuum 
Jesum  Christum! 

Qui  sanctificaris  in  iis,  qui  appropinquant  Tibi,  fac, 

ut  sanctificem  in  hac  hora  Te,  Deum  sanctum,  et  per¬ 
veniat  oratio  mea  ad  habitaculum  sanctum  coeli! 


Ostende  mihi,  Deus  meus,  majestatem  et  magnitu¬ 
dinem  Tuam,  ut  exultem  Tibi  in  timore  ac  tremore 
sancto!  ostende  lucem  miserationum  Tuarum!  converte 
vultum  Tuum  ad  me,  et  non  avertas  faciem  Tuam  a 
me  in  indignatione  Tua! 

Memento  mei,  Deus  meus;  visita  me  in  salutari 
Tuo!  effunde  aquas  super  sitientem,  et  fluenta  super 
aridam  animam  meam!  effunde  Spiritum  sanctum  Tuum, 
et  emitte  fontem  sapientiae:  verbum  Tuum,  Domine! 


Qui  illuminas  mirabiliter  a  montibus  aeternis ,  Lux 
vera,  quae  illuminat  omnem  hominem:  faciem  Tuam 
illumina  super  me!  fulgura  coruscationes,  et  emitte 
radios  ab  illuminatione  vultus  Tui!  egrediatur  ignis 
a  facie  Tua,  et  cor  meum  inflammet  eloquium  Tuum, 
et  in  meditatione  sancta  exardescat,  ut  surgam  ab 
oratione  confortatus  in  Te,  et  in  potentia  virtutis  Tuae 
ex  consortio  sermonis  Tui! 

Meditatio  cordis  mei  in  conspectu  Tuo,  Domine! 


In  fine  Orationis. 

Domine!  ad  quem  ibimus?  Verba  vitae  aeternae 
habes!  Quam  dulcia  faucibus  meis  eloquia  Tua!  igni¬ 
tum  eloquium  Tuum  vehementer.  Et  nunc,  Domine! 
confortatus  in  Te  surgam  ab  oratione;  recordare,  quod 
steterim  in  conspectu  Tuo;  benedic  egredientem  de 

tabernaculo  Tuo ,  et  visitatio  Tua  custodiat  spiritum 
meum! 


Adoravi  et  Omnipotentem  deprecatus  sum;  quaesivi 
Dominum  in  oratione  mea;  colluctata  est  cum  Eo 
anima  mea;  os  meum  aperui,  et  attraxi  spiritum. 
Eloquium  Domini  inflammavit  me;  concaluit  cor  meum 
intra  me,  et  confirmatus  sum.  Manus  meas  extendi 
in  altum;  animam  meam  direxi  ad  Dominum,  et  in 
agnitione  inveni  Illum.  Benedictus  Dominus,  Qui  tri¬ 
buit  mihi  intellectum;  benedictus  Deus,  Qui  non  amo¬ 
vit  orationem  meam,  et  misericordiam  Suam  a  me! 
Propter  hoc  non  derelinquar;  laetabitur  anima  mea 
in  misericordia  Illius,  et  non  confundetur  in  laude 
Ipsius;  in  testimoniis  Ejus  delectabor;  laetabor  super 
eloquia  Ejus ,  quia  exultatio  cordis  mei  sunt. 


Confortabor  in  Te,  Deus  meus!  et  in  lumine  Tuo 
ambulabo;  lucerna  pedibus  meis  verbum  Tuum,  et 
lumen  semitis  meis;  mirabilia  testimonia  Tua;  decla¬ 
ratio  sermonum  Tuorum  illuminat. 

Et  nunc,  Domine,  Deus  omnipotens,  in  misericordia 
Tua  vivifica  me,  et  custodiam  testimonia  oris  Tui; 
in  corde  meo  abscondam  eloquia  Tua.  Confirma  me 
in  verbis  Tuis,  et  gressus  meos  dirige  secundum  elo¬ 
quium  Tuum,  ut  inhaeream  Tibi,  et  ambulem  coram 
Te  in  veritate  et  corde  perfecto. 

Custodi  me,  et  da  mihi  constantiam  et  contemnam 
inimicos  meos,  et  virtutem  eorum  et  evertam  illos.  Ad¬ 
juva  me  et  salvus  ero ,  et  meditabor  in  justificationibus 

Tuis  semper,  et  meditabor  in  mandatis  Tuis,  quae 
dilexi  nimis. 

In  lege  Tua  sit  voluntas  mea,  et  in  lege  Tua  die 
ac  nocte  meditatio  mea! 


In  excitatione  matutina. 

Ut  surgerent  mane  ad  confitendum,  et  canendum  Domino. 

I.  Paral.  XXIII. 

Deus  meus,  ad  Te  de  luce  vigilo.  Consurgam,  et 
stabo  coram  Domino.  Adorabo ,  et  Omnipotentem 
deprecabor.  Orabo ,  et  mane  exaudiet  vocem  meam. 

Deus,  in  adjutorium  meum  intende!  Domine,  ad 
adjuvandum  me  festina.  Exurge  in  adjutorium  mihi, 
Domine,  ne  moreris. 

Fac,  ut  induam  novum  hominem,  et  renover  secun¬ 
dum  imaginem  Ejus,  Qui  creavit  illum,  et  induar  de¬ 
core,  et  honore  Ejus,  quae  a  Te  Deo  est,  sempiternae 
gloriae. 


Laudes  divinae. 

In  surrectione  matutina . 

Repleatur  os  meum  laude.  Ps.  LXX. 

Invocabo  Nomen  Tuum,  Domine,  et  laudabo  Te  in 
ortu  surgentis  aurorae.  Psallam  Tibi,  gloria  mea, 
Qui  gloriosus  de  sepulchro  surrexisti  diluculo;  Qui 
ascendisti  super  coelum  coeli  ad  orientem. 

Per  singulos  dies  benedicam  Tibi:  laudabo  Te 
in  vita  mea,  et  in  diebus  meis  invocabo:  donec 

videam  diem  Tuum,  in  quem  jam  nunc  gaudeo, 
et  exuito.  • 

Qui  fecisti,  ut  oriretur  in  coelo  lumen  indeficiens, 
illumina  vultum  Tuum,  Domine,  super  me,  et  illumi¬ 
netur  omnis  terra  gloria  Tua. 

Post  surrectionem  matutinam . 

Primitias  tuas  ne  tardaveris  reddere.  Exod.  XXII. 

Benedico  Te,  Deus  meus,  quia  vocasti  me  de  tene¬ 
bris  ad  lucem,  et  in  requie  mea  repletus  sum  bonis. 
Repletus  sum  mane  misericordia  Tua. 

Ad  Te,  Deus  meus,  de  luce  vigilo,  ut  adorem,  et 
laudem  Te;  et  praevenerunt  oculi  mei  ad  Te  diluculo, 
ut  meditarer  eloquia  Tua,  et  ad  ortum  lucis  Te  ado¬ 
rarem. 

Sanctifica  diem  istum,  ut  delecter  in  matutina  obla¬ 
tione  primitiarum  mearum,  et  sint  accepta  opera  mea 
per  dilectum  Filium  Tuum,  Jesum  Christum. 

Esto  mihi  in  Deum  protectorem,  spes  mea  ab  ube¬ 
ribus  matris  meae.  Mitte  Angelum  sanctum  Tuum, 
qui  me  custodiat  in  via. 

Da  mihi  sedium  Tuarum  assistricem  sapientiam,  et 
sit  splendor  Tuus,  Domine,  super  me,  ut  cognoscam 
Te  solum  verum  Deum,  et  Quem  misisti,  Jesum 
Christum. 

Mitte  Spiritum  sanctum  Tuum  de  altissimis,  et  da 
timorem  Tuum  in  corde  meo,  ut  ambulem  in  via  Tua, 
quia  Tu  es  Deus  noster,  et  laudabimus  Te  in  saecula 
saeculorum.  Arnen. 

Ulentalis  Oratio. 

Ante  Orationem. 

Ante  orationem  praepara  animam  tuam.  Eccli.  XVIII. 

Ascendam  ad  montem  Domini:  ascendam,  et  ado¬ 
rabo;  procidam  ad  pedes  Ejus,  et  effundam  cor 
meum  in  conspectu  Illius. 

Accede,  anima  mea,  ad  tabernaculum  sanctum  Do¬ 
mini;  accede,  ut  loquaris  cum  Deo  tuo,  et  audias, 
quid  loquatur  in  te  Deus  tuus. 

In  ingressu  ad  Orationem . 

Vacate,  et  videte,  quoniam  Ego  sum  Deus.  Ps.  XLV. 

Humiliare,  anima  mea,  et  adora,  procide  in  faciem 
tuam,  et  adora  Dominum,  Deum  tuum. 

In  principio  Orationis . 

In  conspectu  Altissimi  deprecabor.  Eccli.  XXVIII. 

Quis  ego  sum,  ut  appaream  coram  Domino,  et  ad 
Omnipotentem  loquar?  Ego  pulvis,  et  cinis;  homo 
vilis;  homo  peccator.  In  conspectu  Angelorum  adoro 
Te,  Deus  meus,  et  prostratus  humilio  animam  meam 
in  conspectu  Tuo. 

Suscipe  de  manu  sancti  Angeli  Tui  in  hac  hora 
orationem  meam,  et  fiat  Tibi  acceptabilis  per  dilectum 
Filium  Tuum,  Jesum  Christum.  Faciem  Tuam  illumina 
super  me,  et  cor  meum  inflammet  eloquium  Tuum, 
ut  surgam  ab  oratione  confortatus  in  Te  ex  consortio 
sermonis  Tui. 

In  fine  Orationis . 

Descenditque  Moyses  de  monte.  Exod.  XIX. 

Confortatus  in  Te,  Deus  meus,  egrediar  de  taber¬ 
naculo  Tuo.  Recordare,  quod  steterim  in  conspectu 
Tuo;  et  visitatio  Tua  custodiat  spiritum  meum.  Arnen. 

Post  Orationem. 

Audisti  verba  Illius;  custodi  mandata  Ejus,  ut  bene  sit  tibi. 
Deuter.  IV: 

Adoravi,  et  Omnipotentem  deprecatus  sum.  Bene¬ 
dictus  Deus,  Qui  non  amovit  orationem  meam,  et 
misericordiam  Suam  a  me.  Laetabor  super  eloquia 
Ejus,  quia  exultatio  cordis  mei  sunt. 

Et  nunc,  Domine,  Deus  omnipotens,  gressus  meos 
dirige  secundum  eloquium  Tuum,  ut  ambulem  coram 
Te  in  virtute,  et'  corde  perfecto.  In  lege  Tua  sit 
voluntas  mea,  et  in  lege  Tua  die  ac  nocte  meditatio  mea. 


Affectus  laudis  tempore  matutino» 

Repleatur  os  meum  laude.  Ps.  LXX. 

Benedic,  anima  mea,  Domino:  Domine,  Deus  meus, 
magnificatus  es  vehementer.  Memor  ero  operum  Tuo¬ 
rum;  enarrabo  magnalia  sapientiae  Tuae. 

Tu  creasti  omnia;  conservas  omnia,  et  vivificas;  et 
omnis  exercitus  coeli  Te  adorat,  et  omnis  creatura 
servit  Tibi.  Non  est,  qui  resistat  voci  Tuae. 

Quam  magnificata  sunt  opera  Tua,  Domine!  Magna 
opera  Tua,  Deus  omnipotens;  magna,  et  mirabilia 
operatus  es;  non  est,  qui  possit  facere  opera  Tua, 

•  Gloria  Domini  plena  sunt  opera  Ejus.  Quis  Deus 
magnus,  sicut  Deus  noster?  Deus  noster  prae  omni¬ 
bus  diis.  Operuit  coelos  gloria  Ejus,  et  laudis  Ejus 
plena  est  terra.  A  solis  ortu,  et  occasu  laudabHe 
Nomen  Ejus;  ab  aquilone,  et  mari. 

Laudate,  coeli;  exulta,  terra:  jubilate,  montes,  lau- 

I.  2 

dem;  tonet  mare,  et  plenitudo  ejus;  glorificate,  habi¬ 
tatores  orbis;  omnis  spiritus  laudet  Dominum. 

Benedicite  Dominum,  omnes  Angeli  Ejus;  benedi¬ 
cite  omnes  virtutes  Ejus;  benedicite  omnia  opera  Ejus; 
in  omni  loco  dominationis  Ejus  benedic,  anima  mea, 
Domino. 

Sit  gloria  Domini  in  saeculum;  sit  Nomen  Ejus 
benedictum  in  saecula;  laudationem  Domini  loquatur 
os  meum ,  et  benedicat  omnis  caro  Nomen  sanctum 
Ejus  in  saeculum,  et  in  saeculum  saeculi.  Benedictus 
Dominus  in  aeternum.  Fiat!  Fiat! 

Actus  fidei. 

In  fide  vivo  Filii  Dei.  Galat.  II. 

Benedico  Te,  Deus  meus,  quia  vocasti  me  ad  agni¬ 
tionem  veritatis.  Tu  sapiens,  et  verax  es;  ideo  ad¬ 
haesi  testimoniis  Tuis,  quae  credibilia  facta  sunt  nimis. 
Confirma  me  in  verbis  Tuis,  ut  sim  stabilis  in  fide, 
tenens  confessionem  Jesu  Christi. 

Actus  spei. 

Gloriamur  in  spe  gloriae  filiorum  Dei.  Rom.  II. 

Salvatorem  expecto ,  Dominum  Jesum  Christum : 
fidelis  Deus  in  omnibus  verbis  Suis,  in  quibus  super¬ 
speravi.  Inclinavi  igitur  cor  meum  ad  faciendas  justi¬ 
ficationes  Tuas  in  aeternum  propter  retributionem; 
propter  coronam  justitiae,  quam  reddes  justus  Judex. 

Actus  charitatis. 

Cliaritas  Dei  diffusa  est  in  cordibus  nostris.  Rom.  V. 

Diligam  Te,  Domine,  ex  toto  corde  meo,  quia  Tu 
solus  bonus  es,  et  amabilis  super  omnia.  Diligam  Te, 

Qui  prior  dilexisti  me,  et  Filium  Tuum  pro  me  tra¬ 
didisti.  Diffundatur  charitas  Tua  in  corde  meo,  ut 
unum  sim  Tecum,  Qui  unum  es  cum  Filio  Tuo,  et 
Spiritu  sancto,  regnans  in  saecula  saeculorum.  Arnen. 


Iit  Orationem  dominicam» 

Domine,  doce  nos  orare.  Lucae  II. 

Pater  noster ,  Qui  es  in  coelis.  Domine,  Deus 
noster,  Qui  in  excelsis  habitas,  qualem  charitatem 
dedisti  nobis,  ut  filii  Dei  nominemur,  et  simus?  Vere 
Tu  Pater  noster  es,  et  Tu  Deus  noster. 

Sanctificetur  Nomen  Tuum.  Fac,  ut  adorem  Te 
Deum  verum  in  spiritu,  et  veritate;  ut  confitear  No¬ 
mini  Tuo  magno,  quod  terribile,  et  sanctum  est,  et 
sciant  omnes,  qui  ab  ortu  solis,  et  qui  ab  occidente, 
quia  non  est  Deus  praeter  Te,  et  in  medio  multarum 
gentium  glorificaris;  et  nos  glorificabimus  Te  in  ope¬ 
ribus  nostris ,  Deus  noster. 

Adveniat  regnum  Tuum.  Adveniat,  Domine, 
regnum  Tuum;  regnum  omnium  saeculorum,  et  gratia 
Tua  regnet  per  justitiam ,  ut  simus  haeredes  regni, 
quod  repromisisti  diligentibus  Te,  et  ministretur  nobis 
introitus  in  aeternum  regnum  Dei,  et  Salvatoris  nostri, 
Jesu  Christi,  cum  Quo  regnabunt  omnes  Sancti  in 
saecula  saeculorum.  Arnen. 

Fiat  voluntas  Tua.  Domine,  in  ditione  Tua  cuncta 
sunt  posita.  In  manibus  Tuis  sortes  meae.  Doce  me 
facere  voluntatem  Tuam,  quia  Deus  meus  es  Tu;  et 
fac  in  me,  quod  est  placitum  coram  Te  per  dilectum 

Filium  Tuum,  Qui  descendit  de  coelo,  ut  faceret  vo¬ 
luntatem  Tuam;  et  quae  placita  Tibi,  fecit  semper. 

Panem  nostrum  quotidianum  da  nobis  hodie . 
Qui  das  escam  omni  carni,  tribue  victui  meo  neces¬ 
saria.  Ciba  me  pane  vitae,  et  intellectus,  et  pota  me 
aqua  sapientiae  salutaris.  Da  mihi  carnem  Tuam,  quae 
vere  est  cibus,  et  sanguinem  Tuum,  qui  vere  est 
potus,  ut  ambulem  in  fortitudine  cibi  istius  usque  ad 
montem  sanctum  Tuum,  et  edam,  et  bibam  super 
mensam  Tuam  in  regno  Tuo. 

Dimitte  nobis  debita  nostra.  Reminiscere  misera¬ 
tionum  Tuarum,  Domine,  et  delicta  juventutis  meae, 
et  ignorantias  meas  ne  memineris;  ne  recorderis  ini¬ 
quitatum  mearum.  Propitiare  peccato  meo;  multum 
est  enim.  Ne  visites  peccata  mea;  sed  in  misericor¬ 
diis  Tuis  multis  dimitte  mihi. 

Et  ne  nos  inducas  in  tentationem.  In  Te  eripiar 
a  tentatione,  Deus  Dominus,  fortitudo  mea;  ad  defen¬ 
sionem  meam  conspice.  Multi,  qui  persequuntur  me, 
et  tribulant  me:  ne  tradas  me  a  desiderio  meo  peccatori, 
ne  derelinquas  me,  ne  sequar  concupiscentiam  cordis 
mei,  et  fiam  in  opprobrium,  et  gaudium  inimicis  meis. 

Sed  libera  nos  a  malo.  Adjutor  meus,  et  libe¬ 
rator  meus  es  Tu.  Domine  Deus  salutis  meae,  cla¬ 
mabo  coram  Te;  in  Te  speraverunt  patres  nostri; 
speraverunt,  et  liberasti  eos:  ne  despicias  me  in  tri¬ 
bulatione  mea;  eripe  me,  et  libera  me,  qui  non  dere¬ 
linquis  quaerentes  Te,  et  exaudis  sperantes  in  Te: 
benedictus  es,  Domine  in  aeternum.  Fiat!  Fiat! 

Hora  tertia. 

Repleti  sunt  omnes  Spiritu  sancto.  Act.  IL 
Domine,  Deus  meus,  Qui  hora  diei  tertia  super 
discipulos  Tuos  misisti  Spiritum  sanctum,  effunde  super 
me,  et  super  meam  carnem  de  Spiritu  sancto  Tuo. 
Repleat  cor  meum,  et  mentem  meam;  habitet  in  me, 
et  operetur  in  me,  et  deducat  me  in  viam  rectam, 
ut  perveniam  ad  regnum  coelorum;  et  cum  Angelis, 
et  Sanctis  Tuis  laudabo  Te  in  saecula  saeculorum.  Arnen. 


Ante  Confessionem  Sacramentaleni. 

Vade,  et  ostende  te  Sacerdoti.  Matth.  XIV. 

Scrutatur  vias  suas .  Iniquitates  meae  in  con¬ 
spectu  Tuo,  Domine:  non  abscondar  a  facie  Tua,  et 
propter  Nomen  Tuum  placatus  mihi  eris,  et  exaltabe¬ 
ris  parcens  mihi. 

Et  nunc,  Domine,  ingredior  in  interiora  cordis 
mei;  occulta  mea  manifesta  mihi,  ut  compungar  co¬ 
ram  Te,  et  convertar  ad  Te,  Deus  meus. 

Dolet ,  et  statuit  custodire  legem  Domini.  Humi¬ 
liata  est  in  conspectu  Tuo  anima  mea.  Plorans  plo¬ 
rabit,  et  oculi  mei  deducent  lacrymas,  quia  paevari- 
catus  sum  in  Te,  Quem  diligo  ex  toto  corde,  et  super 
omnia.  Detestor  peccata  mea,  et  iniquitates  meas 
odio  habeo,  quas  operatus  sum. 

A  mandatis  Tuis  non  recedam  amplius;  a  semitis 
Tuis  non  declinabo;  ambulabo  in  novitate  vitae,  et 
poenitentiam  agam  ab  omnibus  peccatis  meis. 

Sperat  remissionem ,  et  implorat.  Yadam,  et 

ostendam  me  sacerdoti,  et  ad  pedes  ejus  portabo  ini¬ 
quitatem  meam.  Stabo  coram  illo,  et  expectabo  hu¬ 
milis  consolationem  Tuam. 

Suscipe  igitur  peccatorem  contritum,  et  humiliatum, 
ut  respiret  in  luce  miserationum  Tuarum-,  et  glo¬ 
riabor  in  miserationibus  Tuis,  Domine,  Deus  meus. 


Post  Confessionem  S  aer  ament  aleni. 

Sanus  factus  es :  jam  noli  peccare.  Joann.  V. 

Magna  est,  Domine,  miseratio  Tua,  et  multae  mise¬ 
ricordiae  Tuae.  Ego  autem  in  voce  laudis  immolabo 
Tibi;  exaltabo  Te,  et  laetabor  in  misericordia  Tua. 

Ecce  sanus  factus  sum;  nolo  amplius  peccare:  non 
recedam  a  Te,  Deus  meus,  quoniam  vivificasti  me. 
Custodiam  legem  Tuam,  et  renovabor  de  die  in  diem. 

Custodi  animam  meam,  ut  sit  vas  in  sanctificatio¬ 
nem,  et  honorem  ad  gloriam  Nominis  sancti  Tui,  et 
in  aeternum  glorificeris  cum  Sanctis  Tuis,  qui  Te 
laudabunt  in  saecula  saeculorum.  Arnen. 


Ante  Sacrum  pro  Sacerdotibus, 

In  omni  loco  sacrificator,  et  offertur  nomini  meo  oblatio 
munda.  Malach.  I. 

Offert  holocaustum.  Suscipe,  Domine  sancte  Pa¬ 
ter,  de  manibus  meis  in  oblationem  suavissimi  odoris, 
corpus ,  et  sanguinem  pretiosi  Agni ,  et  immaculati 
Filii  Tui,  Jesu  Christi,  quem  offero  Tibi  omnipotenti 
Deo  excelso  in  loco  isto,  quem  elegisti  in  domum 
sacrificii. 

Offerat  universa  multitudo  hoc  holocaustum  mente 
devota ,  quemadmodum  Unigenitus  Ipse  Filius  Tuus 
obtulit  Semetipsum,  et  quotidie  Se  offert  super  placa¬ 
bile  altare  Tuum  in  holocaustum  sempiternum. 

Sacrificium  Eucharisticum.  Gratias  etiam  agentes 
super  hoc  inenarrabili  dono  dilecti  Filii  Tui,  et  cae- 
teris  donis  Tuis,  colimus  Te,  omnipotens  aeterne  Deus, 
in  hostiis,  et  muneribus:  et  offerimus  Tibi  hoc  sacri¬ 
ficium  recordationis,  Eundem  Filium  Tuum,  Jesum 
Christum,  ut  sit  memoriale  aeternum  in  odorem  sua¬ 
vissimum  in  conspectu  divinae  majestatis  Tuae. 

Sacrificium  propitiator  ium .  Accedo  etiam,  Do¬ 
mine,  ad  altare  Tuum  cum  vero  corde,  et  plenitudine 
fidei,  ut  offeram  hanc  placabilem  hostiam  divinae  ma¬ 
jestati  Tuae  propitiationem  pro  peccatis  nostris,  et 
totius  mundi. 

Hic  est  sanguis  testamenti,  in  quo  sanctificati  su¬ 
mus.  Accedimus  ad  novi  testamenti  mediatorem  Je¬ 
sum,  et  sanguinis  aspersionem  melius  loquentem, 
quam  Abel. 

Sacrificium  impetratorium.  Respice,  omnipotens 
Deus ,  de  sanctuario  Tuo ,  et  suscipe  hoc  sacrificium 
pro  universo  populo  Tuo.  Rogabit  Te  populus  Tuus, 
Dominum  excelsum  in  prece,  usque  dum  perfectus  sit 
honor  Tuus  in  consummatione  sanctae  oblationis. 

Angelus  etiam  sanctus  Tuus,  qui  stat  ante  altare 
Tuum,  offerat  preces  nostras  super  hoc  altare;  et 
ascendat  fumus  incensorum  de  orationibus  nostris 
coram  Te. 

Propitiare  populo  Tuo,  et  haereditati  Tuae,  quae 

stat  coram  altari  Tuo,  et  offert  hoc  sacrificium,  obla¬ 
tionem  perpetuam  in  generationes  nostras. 

Accedit  ad  sanctum  altare.  Et  nunc,  Domine, 
accedam  ad  altare  Tuum;  ad  altare  holocausti;  ad 
mensam  plenam  pinguedine,  atque  dulcedine.  Haec 
est  mensa  purissima,  atque  mundissima  coram  Domino. 

Ponam  sanctum  panem  super  altare  Tuum  in  mo¬ 
numentum  sanctae  oblationis.  Offeram  holocaustum 
Deo  coeli,  et  comedam  praeparatum,  et  consecratum 
Domino  in  loco  sancto. 

Fac  me  sacerdotem  sine  macula.  Indue  me  veste 
sancta,  et  indumento  justitiae  circumda  me;  sanctifica 
offerentis  manus,  ut  levem  eas  pure  in  ascensu  altaris 
sancti,  ad  immolandum  Domino  Deo  excelso. 

Sanctifica  cor  meum,  et  reple  me  coelesti  bene¬ 
dictione,  et  gratia,  ut  sim  sanctus  corpore,  et  spiritu, 
et  fiat  oblatio  haec  accepta,  et  sanctificata  in  Spiritu 
sancto;  et  sacrificium  meum  in  conspectu  Tuo,  ut 
placeat  Tibi,  Domine,  Deus  meus. 

Veni,  Domine;  occurre  sitienti  animae  meae.  Veni, 
et  suscipiam  Te  gaudens  in  domum  meam,  et  bene¬ 
dictionibus  Tuis  plenus  ero. 

Laetare,  anima  mea,  et  gaude  gaudio  magno,  quia  venit 
tibi  Salvator:  appropinquat  tibi  Deus  tuus;  egredere 
in  occursum  Dei  tui;  propera  in  adventum  Salvatoris  tui. 

Ecce  venio.  Veni,  Domine  Jesu;  imple  animam 
meam  majestate  Tua,  et  cor  meum  inenarrabilibus 
thesauris  Tuis. 

Dilata  os  Tuum,  et  implebo  illud.  Ecce  venio, 
Domine  Jesu! 

Post  Saenim. 

Non  defrauderis  a  die  bono;  et  particula  boni  doni  non  te 
praetereat.  Eccli.  XIV. 

Admiratur  et  gaudet.  Dominus  meus,  et  Deus 
meus,  in  Quem  non  videns  credo;  Quem  diligo,  et 
adoro;  quid  est  homo,  quod  visitas  eum?  Et  unde 
hoc  mihi,  ut  venias  ad  me?  Et  quis  locus  iste  habi¬ 
tationis  Tuae,  Deus  meus,  Salvator  meus? 

Circumspice,  Hierusalem,  et  vide!  Majestas  Domini 
ingressa  est  in  te;  recordatus  est  tui,  et  visitavit  te; 
plena  es  Deo  tuo:  jubila,  filia  Sion;  exulta,  et  lae¬ 
tare  in  Domino,  Deo  tuo;  in  Deo  sancto  tuo :  magnalia 
enarra  operum  Ejus,  et  mirabilia  adinventionum  Ejus. 

Laudat ,  et  gratias  agit.  Quid  autem  retribuam 
Tibi,  Deus  meus?  Quanta  fecisti  animae  meae?  Pane 
sancto  vitae  aeternae  cibasti  me,  et  bibi  sanguinem 
immaculatae  victimae,  quam  immolavi  Domino,  Deo  meo. 

Sacrificium  laudis  immolabo  Tibi;  exaltabo  Te,  et 
benedicam  Te  in  laetitia;  in  actione  gratiarum,  et 
canticis  confitebor  Tibi,  quoniam  fecisti  mirabilia. 

Cor  suum  effundit  ad  Deum  suum .  Inveni,  Quem 
diligit  anima  mea.  Quis  mihi  det,  ut  cognoscam  Te, 
Qui  es  intra  me?  Deus  cordis  mei;  totus  desidera¬ 
bilis.  Quam  magna  multitudo  dulcedinis  Tuae,  Do¬ 
mine!  Gustavi,  et  vidi,  quoniam  suavis  es:  liquefacta 
est  anima  mea. 

Caro  Tua  cibus  ad  vescendum  suavis;  calix  Tuus 
inebrians:  concaluit  cor  meum  intra  me;  concepi  ar¬ 
dorem,  et  inflammatus  sum:  vulnerasti  cor  meum. 

Quis  me  separabit  a  Te?  Non  dimittam  Te,  nisi 

benedixeris  mihi.  Reple  me  coelesti  benedictione,  et 
gratiae  Tuae  divitias  in  me  abundanter  effunde  in  hac 
die  visitationis  Tuae;  sana  me;  conforta  me;  corro¬ 
bora  me;  vivifica  me;  sanctifica  me,  et  refice  hoc 
pane  vitae,  antequam  moriar. 


Hiem  festum  agit  Deo  suo. 

Et  adorantes  regressi  sunt  cum  gaudio  magno.  Luc.  XXIV. 

Hodie  salus  huic  domui  facta  est:  venit  Filius  ho¬ 
minis;  Benedictus,  Qui  venit  in  Nomine  Domini.  Et 
nunc,  Domine,  confortatus  egredior  de  sanctuario  Tuo. 
Memor  ero  mirabilium  Tuorum;  cogitatio  cordis  mei 
confitebitur  Tibi,  et  reliquiae  cogitationis  diem  festum 
agent  Tibi.  Tota  die  cantabo  laudem  Tuam. 

Ne  elongeris  a  me,  Deus  meus;  mane  apud  me, 
ut  ducam  laetam  diem;  et  visitatio  Tua  custodiat  spi¬ 
ritum  meum  in  hac  die,  et  in  diem  aeternitatis.  Arnen. 


Applicatio  Sensuum. 

Gustate,  et  videte.  Ps.  XXXIII. 

Contemplatur  Deum  suum.  Inveni,  Quem  diligit 
anima  mea:  quis  mihi  det,  ut  cognoscam  Te,  Qui  es 
intra  me,  Deus  cordis  mei,  totus  desiderabilis?  Aperi 
oculos  meos,  et  imple  splendoribus  Tuis  animam  meaan. 

Audit  Deum  suum .  Audiam,  quid  loquaris  in  me, 
Deus  meus.  Loquere  ad  cor  meum;  loquere,  quia 
audit  servus  Tuus:  reple  me  inenarrabilibus  verbis  Tuis. 

In  Ejus  odorem  currit.  Ex  odore  unguenti  im¬ 
pleta  est  anima  mea.  Odor  Tuus,  Domine,  super 


27 


omnia  aromata.  Trahe  me  post  Te  in  odorem  un¬ 
guentorum  Tuorum. 

Gustat  Deum  suum.  Quam  magna  multitudo  dul¬ 
cedinis  Tuae,  Domine!  Gustavi,  et  vidi,  quoniam 
suavis  es.  Caro  Tua  cibus  ad  vescendum  suavis; 
calix  Tuus  inebrians. 

Vulneratur  charitate .  Intremui  ad  tactum  Tuum; 
intremui,  et  expavi:  tetigi  Sanctum  Domini;  concaluit 
cor  meum  intra  me :  concepi  ardorem,  et  inflammatus 
sum;  liquefacta  est  anima  mea:  vulnerasti  cor  meum. 

Signaculum  cordis  Christus.  Ponam  Te,  ut  signa¬ 
culum  super  cor  meum,  ut  sit  anima  mea  locus  sancti¬ 
ficationis  Tuae,  in  quo  glorificeris,  Deus  meus,  Cui 
gloria  in  saecula  saeculorum.  Arnen. 


Ante  Communionem  Sacramentalem* 

Escam  dedit  timentibus  Se.  Ps.  CX. 

Accedam,  Domine,  ad  altare  Tuum;  ad  mensam 
plenam  pinguedine,  atque  dulcedine.  Haec  est  mensa 
purissima,  atque  mundissima  coram  Domino.  Posuisti 
sanctum  panem  super  altare  Tuum  in  monumentum 
sanctae  oblationis,  et  comedam  praeparatum,  et  con¬ 
secratum  Domino  in  loco  sancto. 

Quis  ego  sum,  ut  pares  mihi  juge  convivium,  et 
ponas  me  inter  convivas  mensae  Tuae?  Quis  ego 
sum,  ut  appropinquem  Tibi,  quia  immundus  sum? 
Sanctifica  animam  desiderantem  Te:  sanctifica  cor  meum, 
ut  sit  templum  Dei  vivi;  habitaculum  sanctum  Domino. 

Veni,  Domine;  occurre  sitienti  animae  meae:  veni, 

et  suscipiam  Te  gaudens  in  domum  meam,  et  bene¬ 
dictionibus  Tuis  plenus  ero.  Laetare,  anima  mea,  et 
gaude  gaudio  magno,  quia  venit  tibi  Salvator.  Ap¬ 
propinquat  tibi  Deus  tuus,  egredere  in  occursum  Dei 
tui;  propera  in  adventum  Salvatoris  tui. 


Preces  post  Communionem* 

Inveni,  Quem  diligit  anima  mea,  tenui  Te,  nec 
dimittam;  non  dimittam  Te,  nisi  benedixeris  mihi.  In 
rore  coeli  desuper  sit  benedictio  mea.  Adauge  mihi 
fidem  et  reple  me  omni  gaudio  et  pace  in  credendo, 
ut  abundem  in  spe,  et  virtute  Spiritus  sancti.  De 
excelso  mitte  ignem  in  ossibus  meis,  ignem,  quem 
venisti  mittere  in  terram  et  voluisti,  ut  accendatur. 
Sit  timor  Tuus  mecum,  et  serviam  Tibi  corde  per¬ 
fecto,  et  animo  voluntario,  et  cum  diligentia  cuncta 
faciam,  omnia  enim  corda  scrutaris,  Domine,  et  uni¬ 
versas  mentium  cogitationes  intelligis,  non  est  apud 
Te  iniquitas,  nec  personarum  acceptio,  nec  cupido 
munerum:  si  quaesiero,  Te  inveniam,  si  autem  dere¬ 
liquero  Te,  projicies  me  in  aeternum.  Da  ori  meo 
custodiam,  et  super  labia  mea  signaculum  certum,  ut 
non  cadam  ab  ipsis  et  lingua  mea  perdat  me.  Impone 
mihi,  Domine,  crucem  portare  post  Te,  semper  mor¬ 
tificationem  Tuam  in  corpore  meo  circumferens,  ut  et 
vita  Tua  manifestetur  in  corpore  meo.  Haec  erit 
benedictio  mea;  Te,  Domine,  benedicente  benedictus 
ero  in  perpetuum.  Omnibus,  qui  timent  Te  quoque, 
obsecro,  ut  benedicas  pusillis  cum  majoribus.  Miserere 

nostri,  Deus  omnium,  et  respice  nos,  et  ostende  nobis 
lucem  miserationum  Tuarum,  et  immitte  timorem  Tuum 
super  gentes,  quae  non  exquisierunt  Te,  ut  cognoscant, 
quia  non  est  Deus,  nisi  Tu,  ut  enarrent  mirabilia  Tua. 
Alleva  manum  Tuam  super  gentes  alienas,  ut  videant 
potentiam  Tuam.  Sicut  enim  in  conspectu  eorum 
sanctificatus  es,  in  nobis,  sic  in  conspectu  nostro 
magnificaberis  in  eis,  ut  cognoscant,  sicut  et  nos 
cognovimus,  quoniam  non  est  Deus  praeter  Te,  Do¬ 
mine!  Innova  signa  et  immuta  mirabilia.  Glorifica 
manum,  et  brachium  dexterum.  Excita  furorem,  et 
effunde  iram.  Tolle  adversarios  et  afflige  inimicum. 
Festina  tempus  et  memento  finis,  ut  enarrent  mirabilia 
Tua.  In  ira  flammae  devoretur,  qui  salvatur,  et  qui 
pessimant  plebem  Tuam,  inveniant  perditionem.  Con¬ 
tere  caput  principuin  inimicorum  dicentium:  Non  est 
alius  praeter  nos.  Congrega  omnes  tribus  Jacob,  ut 
cognoscant,  quia  non  est  Deus,  nisi  Tu,  et  enarrent 
magnalia  Tua,  et  haereditabis  eos  sicut  ab  initio. 
Miserere  plebi  Tuae,  super  quam  invocatum  est  Nomen 
Tuum,  et  Israel,  quem  coaequasti  primo  genito  Tuo. 
Miserere  civitati  sanctificationis  Tuae,  Jerusalem,  civi¬ 
tati  requiei  Tuae.  Reple  Sion  inenarrabilibus  verbis 
Tuis,  et  gloria  Tua  populum  Tuum.  Da  testimonium 
his,  qui  ab  initio  creaturae  Tuae  sunt,  et  suscita 
praedicationes,  quas  locuti  sunt  in  Nomine  Tuo  Pro¬ 
phetae  priores.  Da  mercedem  sustinentibus  Te,  ut 
Prophetae  Tui  fideles  inveniantur,  et  exaudi  orationes 
servorum  Tuorum.  Secundum  benedictionem  Aaron 
de  populo  Tuo,  et  dirige  nos  in  viam  justitiae,  et 

sciant  omnes,  qui  habitant  terram,  quia  Tu  es  Deus, 
conspector  saeculorum,  et  in  omnibus  glorificetur  Deus, 
Pater  Tuus  coelestis:  Cui  est  gloria  et  imperium  in 
saecula  saeculorum. 

Incipe  ergo,  et  benedic  animae  servi  Tui,  ut  sit  in 
sempiternum  coram  Te  et  maneat  in  dilectione  Tua. 

Da  leges  Tuas  in  mente  mea,  et  in  corde  meo 
superscribe  eas. 

Si  praecepta  Tua  servavero,  manebo  in  dilectione 
Tua,  sicut  et  Tu  Patris  Tui  praecepta  servasti,  et 
manes  in  Ejus  dilectione. 


Ante  Studium. 

Viam  sapientiae  monstrabo  tibi.  Prov.  IV. 

Deus,  a  Quo  omnis  sapientia  venit,  dirige  studia 
mea  in  gloriam  Tuam,  ut  sciam  Te,  et  in  hoc  glorier, 
nosse  Te,  et  Jesum  Christum,  et  Hunc  crucifixum, 
per  Quem  est  Tibi  honor,  et  gloria  in  saecula  sae¬ 
culorum.  Arnen. 


Ad  petendam  Prudentiam* 

Beatus,  qui  affluit  Prudentia.  Prov.  III. 

Intret  sapientia  Tua,  Domine,  in  animam  servi  Tui. 
Prudentia,  et  consilium  custodiant  me,  ut  recta  videant 
oculi  mei,  et  in  directione  cordis  judicium  loquar, 
confidens  in  Te,  Qui  illuminator  es,  Domine,  Deus  meus. 

Preces  et  piae  Aspirationes 

pro  Sacrificio  Missae. 

Ante  Sacrum. 

Domine,  Deus!  sic  fiat  sacrificium  nostrum  in  con¬ 
spectu  Tuo  hodie,  ut  placeat  Tibi! 

Tibi,  o  Deus!  sacrificabo  hostiam  laudis,  et  Nomen 
Domini  invocabo! 

Agnosco,  Domine  Jesu!  cum  dilexisses  Tuos,  in 
finem  vere  dilexisti  eos! 

Ecce  enim  parasti  in  conspectu  meo  mensam  ad¬ 
versus  eos,  qui  tribulant  me! 

Dum  Sacerdos  ad  limen  altaris  Missam  inchoat. 

Yivit  Dominus!  quoniam  in  quocunque  loco  fueris. 
Domine  mi!  ibi  erit  servus  Tuus! 

Mihi  adhaerere  Deo  bonum  est;  ponere  in  Domino 
Deo  spem  meam! 

Domine!  Tecum  paratus  sum,  in  carcerem  et  in 
mortem  ire! 

Deus  meus!  Redemptor  meus!  averte  faciem  Tuam 
a  peccatis  meis!  projice  post  tergum  Tuum  omnia 
peccata  mea!  Ecce,  Domine!  ego  hic  jaceo  ad 
ostium  altaris  et  pulso!  aperi,  Domine!  aperi;  Tu 
enim  Ipsemet  dixisti:  Pulsate,  et  aperietur  vobis. 

Nihil  dignum  in  conspectu  Tuo  egi,  ideo  deprecor 
majestatem  Tuam,  ut  Tu,  Deus,  deleas  iniquitatem 
meam!  Miserere!  Miserere! 

Ad  Confessionem. 

Deus!  propitius  esto  mihi  peccatori!  Pater!  pec¬ 
cavi  in  coelum  et  coram  Te!  jam  non  sum  dignus 

vocari  filius  Tuus!  0  mi  Jesu!  propitiare  peccato 
meo;  multum  est  enim! 

Miserere  mei,  Deus!  secundum  magnam  misericor¬ 
diam  Tuam! 

Quis  dabit  capiti  meo  aquam,  et  oculis  meis  fontem 
lacrymarum,  et  plorem  die  ac  nocte! 

Nisi  quia  Dominus  adjuvit  me,  paulo  minus  habi- 
tasset  in  inferno  anima  mea! 

Dum  §acerdos  a  limine  ad  altare  regreditur. 

Domum  Tuam,  Domine!  decet  sanctitudo  in  longi¬ 
tudinem  dierum!  Ego  autem  in  multitudine  miseri¬ 
cordiae  Tuae  introibo  in  domum  Tuam;  adorabo  ad 
templum  sanctum  Tuum  in  timore  Tuo!  Ne  reputes 
mihi,  Domine  mi!  iniquitatem,  neque  memineris  inju¬ 
riarum  servi  Tui!  iniquitatem  meam  ego  cognosco! 

Dum  Sacerdos  osculatur  altare. 

Corpora  Sanctorum  in  pace  sepulta  sunt,  et  vivent 
nomina  eorum  in  generationem  et  generationem. 
Vivant!  vivant!  Benedictus  Deus  in  Sanctis  Suis  et 
benedictae  reliquiae  Tuae! 

Honoro  in  cineribus  Sanctorum  Tuorum,  o  Deus! 
Semina  aeternitatis!  honoro  corpora,  quae  Christum 
honorarunt,  quae  cum  Christo  regnabunt  et  sedebunt 
in  coelo. 

Ad  Introitum  Missae. 

Noli  timere,  Sion!  Dominus,  Deus  tuus,  in  medio 
tui,  Ipse  salvabit!  Nomen  Ejus  vocabitur: 

Admirabilis,  Consiliarius,  Deus,  Fortis,  Pater  futuri 
saeculi,  Princeps  pacis! 


Totus  est  desiderabilis  Dilectus  meus;  et  Ipse  est 
Amicus  meus! 

Gloria  Patri  et  Filio,  et  Spiritui  sancto,  sicut  erat 
in  principio,  et  nunc,  et  semper,  et  in  saecula  saecu¬ 
lorum.  Arnen. 

Ad  Kyrie  eleigon! 

Peccavi  Domino!  Ne  projicias  me  a  facie  Tua! 
Respice  in  me  et  miserere  mei! 

Quemadmodum  desiderat  cervus  ad  fontes  aquarum, 
ita  desiderat  anima  mea  ad  Te,  Deus! 

Tu  autem  es  fons  aquae  salientis  in  vitam  aeternam! 
tantum  jube,  ut  in  Te,  fontem  vitae,  effundam  spiri¬ 
tum  meum! 

Sitivit  anima  mea  ad  Deum,  fontem  vivum!  quando 
veniam  et  apparebo  ante  faciem  Domini?  Yoca  me! 
Jube  me,  venire  ad  Te;  non  enim  volentis,  neque 
currentis,  sed  miserentis  est  Dei! 

0  Domine!  ostende  mihi  faciem  Tuam!  sonet  vox 
Tua  in  auribus  meis!  Yox  enim  Tua  dulcis,  et  facies 
Tua  decora! 

Ostende  nobis,  Domine!  misericordiam  Tuam,  et 
salutare  Tuum  da  nobis!  Servus  Tuus  sum  ego! 

Ad  Hymnum :  Oloria  in  excelsis  Deo! 

In  conspectu  Angelorum  psallam  Tibi!  adorabo  ad 
templum  sanctum  Tuum,  et  confitebor  Nomini  Tuo! 
Omnis  lingua  confiteatur,  quia  Dominus  noster,  Jesus 
Christus,  in  gloria  est  Dei,  Patris!  Laetabor  et 
exultabo  in  Te,  Domine!  Gloria  in  altissimis  Tibi  et 
in  terra  pax  hominibus!  Laudamus  Te!  Adoramus 

Te!  Benedicimus  Tibi!  Glorificamus  Te!  Gratias  agimus 
Tibi!  Domine  Deus!  Agnus  Dei,  Qui  tollis  peccata 
mundi!  miserere  nobis!  Tu  solus  sanctus,  altissimus, 
Dominus! 

Ad  Dominus  vobiscum ! 

Dominus  nobiscum!  in  medio  nostri!  Benedicite, 
sacerdotes  Domini,  Domino!  laudate  et  superexaltate 
Eum  in  saecula!  Sacerdotes  Tui,  o  Domine!  in¬ 
duantur  justitiam! 


Ad  Collectas. 

Nunc  ergo  exaudi,  Deus  noster,  orationem  servi 
Tui,  et  preces  ejus!  Inclina,  Domine!  aurem  Tuam 
et  audi!  aperi  oculos  Tuos  et  vide!  Tu  es  patientia 
mea,  Domine!  Exaudi,  Domine!  placare,  Domine! 
attende,  et  fac,  ne  moreris  propter  Temetipsum!  Deus 
meus!  quia  Nomen  Tuum  invocatum  est  super  popu¬ 
lum  Tuum! 

Respice,  Domine,  Deus  meus,  ad  orationem  servi 
Tui,  et  ad  preces  ejus;  audi  hymnum  et  orationem, 
quam  servus  Tuus  orat  coram  Te  hodie! 

Domine!  exaudi  orationem,  quam  orat  in  loco  isto 
ad  Te  servus  Tuus! 

Exaudi,  Domine!  deprecationem  servi  Tui,  et  populi 
Tui,  quodcunque  oraverint  in  loco  isto;  et  exaudies 
in  loco  tabernaculi  Tui  in  coelo,  et  cum  exaudieris, 
propitius  eris! 

Erravi,  sicut  ovis,  quae  periit;  quaere  servum 
Tuum,  Domine! 


Ad  Epistolam. 

Domine  misericordiae!  da  mihi  sedium  Tuarum 
assistricem  sapientiam,  quoniam  servus  Tuus  sum  ego, 
et  minor  ad  intellectum  judicii  et  legum!  Emitte 
sapientiam  de  coelis  sanctis  Tuis,  et  a  sede  magni¬ 
tudinis  Tuae,  ut  mecum  sit  et  mecum  laboret;  ut 
sciam,  quid  acceptum  sit  coram  Te:  et  deducat  me  in 
operibus  meis  sobrie,  et  custodiat  me  in  Tua  potentia! 

Quis  hominum  poterit  scire  consilium  Dei?  aut  quis 
poterit  cogitare,  quid  velit  Deus? 

Sensum  Tuum,  Domine,  quis  sciet,  nisi  Tu  dederis 
sapientiam,  et  miseris  Spiritum  sanctum  Tuum  de 
altissimis? 

Gressus  meos  dirige  secundum  eloquium  Tuum,  et 
non  dominelur  mei  omnis  injustitia! 

Lucerna  pedibus  meis  verbum  Tuum,  et  lumen 
semilis  meis! 

Docebo  iniquos  vias  Tuas,  et  impii  ad  Te  con¬ 
vertentur! 

Ante  Evangelinm, 

cum  Missale  transportatur  a  latere  ad  latus, 

TsTe  derelinquas  me,  Domine,  Deus  meus!  ne  disces¬ 
seris  a  me!  0  Domine!  labia  veracium,  et  doctrinam 
senum  ne  auferas!  Custodiam  legem  Tuam  semper, 
in  saeculum,  et  in  saeculum  saeculi!  Sancti  Angeli 
Dei,  ne  denuo  dicite:  Curavimus  Babylonem,  et  non 
est  sanata!  Ne  derelinquite!  Ah!  ne  nos  derelinquite! 

Ad  Evangeliam. 

Christe  Jesu!  Ciba  me  pane  vitae  et  intellectus, 
et  aqua  sapientiae  salutaris  pola  me! 

Deus  meus!  volui,  et  volo,  et  legem  Tuam  in 
medio  cordis  mei! 

Deus!  docuisti  me  a  juventute  mea  et  usque  in 
senectutem  et  senium,  Deus,  ne  derelinquas  me! 

Bonitatem  et  disciplinam  et  scientiam  Tuam  doce 
me;  quia  mandatis  Tuis  credidi! 

0  Domine!  Tu  dixisti:  Coelum  et  terra  transibunt, 
verba  autem  Mea  non  transibunt! 

Obsecro,  ne  a  nobis  auferas  verbum  veritatis  usque¬ 
quaque!  Adsis,  o  Virgo  Maria,  quae  conservasti  omnia 
verba  haec,  conferens  in  corde  tuo!  conserva  eadem 
in  nobis  et  apud  nos,  o  Mater  et  Virgo! 

Ad  Credo. 

In  fide  vivo  Filii  Dei,  Qui  dilexit  me,  et  tradidit 
Semetipsum  pro  me! 

Beati,  qui  non  viderunt  et  crediderunt!  Credo, 
Domine!  adjuva  incredulitatem  meam! 

Ita  credo,  ut  fidei  causa  paratus  sim,  Tecum  in 
carcerem  et  in  mortem  ire! 

O  anima  mea!  Prophetico  sermone  firmius  nihil; 
cui  benefacis  attendens,  tanquam  lucernae  lucenti  in 
caliginoso  loco!  omnis  enim  prophetia  scripturae  pro¬ 
pria  interpretatione  non  fit;  non  enim  voluntate 
humana  allata  est  aliquando  prophetia,  sed  Spiritu 
sancto  inspirati  locuti  sunt  sancti  Dei  homines. 

Credo,  Domine!  quae  tradit  nobis  ecclesia  Dei  vivi, 
columna  et  firmamentum  veritatis. 

Testimonia  Tua,  Domine!  credibilia  facta  sunt  nimis. 
Credo,  Domine!  et  accipio  verbum  Tuum,  non  ut 

verbum  hominum,  sed,  sicut  est  vere,  verbum  Dei, 
Qui  operatur  in  illis,  qui  credunt. 

Ad  oblationem  Mostiae* 

Scio,  Domine,  quod  probes  corda,  et  simplicitatem 
diligas;  unde  et  ego  in  simplicitate  cordis  mei  laetus 
offero  universa,  Domine  Deus!  custodi  in  aeternum 
hanc  voluntatem!  Mihi  enim  pauperi  et  egeno,  velle 
adjacet  ad  offerendum  munera,  perficere  autem  non 
invenio. 

Ah!  quid  dignum  offeram  Domino,  Deo  meo? 
Ecce!  anima  mea  in  manibus  meis  semper! 

Intellectum  offero !  Domine!  Tu  dixisti:  Intellectum 
tibi  dabo,  et  instruam  te  in  via  hac,  qua  graderis! 
accipe  ergo,  Domine!  intellectum  meum,  instrue  illum 
et  redde!  Danti  mihi  sapientiam,  dabo  gloriam!  Ne 
derelinquas  me,  Domine!  ne  accrescant  ignorantiae 
meae,  ne  multiplicentur  delicta!  Signatum  est  super 
nos  lumen  vultus  Tui,  Domine!  Ergo,  o  Deus!  in 
lumine  Tuo  videam  lumen!  Da  mihi  intellectum,  ut 
discam  mandata  Tua!  Intellectum  da  mihi  et  vivam! 
Ecce!  appropinquat  deprecatio  mea  in  conspectu  Tuo, 
Domine!  juxta  eloquium  Tuum  da  mihi  intellectum! 
intellectus  bonus  omnibus  facientibus  Eum!  o  Domine! 
da,  ut  faciam,  quae  facienda  intelligo!  beatus  ero,  si, 
quae  scio,  faciam! 

Voluntatem  offero!  Scriptum  est  de  me:  ut  faciam 
voluntatem  Tuam;  Deus  meus,  volui,  et  legem  Tuam 
in  medio  cordis  mei!  Nunquam,  Pater!  mea,  sed 
semper  et  in  omnibus  fiat  voluntas  Tua!  Domine! 


quid  me  vis  facere?  Fac,  ut  ego  quoque  facere 
idipsum  velim  et  faciam!  Servus,  qui  cognovit 
voluntatem  Domini  sui,  et  non  fecit  secundum  volun¬ 
tatem  Ejus,  vapulabit  multis!  Ah!  quam  multis  ego 
vapulabo!  0  Domine!  ad  Te  nostras  etiam  rebelles 
compelle  propitius  voluntates!  Fiat  voluntas  Tua 
sicut  in  coelo  et  in  terra! 

Oculos  offero !  Ad  Te  levavi  oculos  meos,  Qui 
habitas  in  coelis!  Ecce  sicut  oculi  servorum  in 

manibus  dominorum  suorum,  ita  oculi  nostri  ad  Te, 

Domine,  Deus  noster!  Firmabo  super  Te  oculos 
meos!  Providebo  Dominum  in  conspectu  meo  semper, 
quoniam  a  dextris  est  milii,  ne  commovear!  Sicut 

oculi  ancillae  in  manibus  dominae  suae:  ita  oculi 
nostri  ad  Dominum,  Deum  nostrum,  donec  misereatur 
nostri!  Oculi  mei  semper  ad  Dominum;  quoniam 

Ipse  evellet  de  laqueo  pedes  meos! 

Linguam  offero !  0  Domine!  prohibe  linguam  meam 
a  malo,  et  labia  mea,  ne  loquantur  dolum.  Dixi, 
custodiam  vias  meas,  ut  non  delinquam  in  lingua  mea! 

Domine!  labia  mea  aperies,  et  os  meum  annuntiabit 
laudem  Tuam! 

Pone,  Domine!  custodiam  ori  meo,  et  ostium  cir¬ 
cumstantiae  labiis  meis!  non  declines  cor  meum  in 
verba  malitiae! 

Cor  meum  offero !  0  Domine!  cor  meum  contur¬ 
batum  est!  Laetetur  cor  meum,  ut  timeat  Nomen 
Tuum!  Cor  meum  derelinquit  me!  recessit  retro 
cor  meum!  reduc  illud  iterum  in  viam  Tuam!  Cor 
mundum  et  novum  crea  in  me,  Deus!  aufer  cor  lapi- 


deum,  et  dona  cor  carneum!  Paratum  cor  meum, 
Deus!  paratum  cor  meum!  Pone  illud  ut  signaculum 
super  cor  Tuum! 

Memetipsum  totum  offero !  0  Domine!  Tuus  sum 

ego!  salvum  me  fac!  Da,  Domine!  ut  diligam  Te  ex 
toto  corde,  et  ex  tota  anima,  et  ex  omnibus  viribus 
meis,  et  ex  tota  mente  mea,  super  omnia,  et  in 
omnibus! 

Ad  infusionem  Vini  et  aquae  in  calicem. 

0  Domine!  ego  egenus  et  pauper  sum!  Deus!  ad¬ 
juva  me!  Stilla  aquae  sum,  quidquid  sum!  Aurum 
et  argentum  non  est  mihi;  quod  autem  habeo,  hoc 
Tibi  do!  Vidua  est  anima  mea,  vix  habens  bonorum 
operum,  quae  Tibi  offerat,  aera  minuta  duo! 

Imperfectum  meum  videant,  o  Deus,  oculi  Tui! 
Domine,  Tu  es  pars  calicis  mei! 

Adhaesit  et  adhaerebit  anima  mea  post  Te,  Deus 
meus!  Qui  autem  Tibi,  Domine,  adhaeret,  unus 
Spiritus  est.  Mihi  autem  adhaerere  Deo  bonum  est,  et 
ponere  in  Domino  Deo  spem  meam!  Pars  mea  Domi¬ 
nus;  dixit  anima  mea;  propterea  exspectabo  Eum! 
Nonne,  Domine,  optimam  partem  elegit,  qui  hanc 
sibi  eligit? 

Deus  meus!  adimplebo,  quae  adhuc  per  me  desunt 
passionum  Christi  in  carne  mea. 

Esto  tantum  pars  mea,  Deus,  in  aeternum! 

Ad  oblationem  Calicis. 

Domine,  Deus!  omnis  terra  adoret  Te,  et  psallat 
Tibi!  Laudate  Dominum,  omnes  gentes,  laudate  Eum, 

omnes  populi!  Domine!  benedictum  Nomen  majestatis 
Tuae  in  aeternum,  et  repleatur  majestate  Tua  omnis 
terra!  Fiat!  Fiat!  Domine!  immitte  timorem  Tuum 
super  gentes,  quae  non  exquisierunt  Te,  ut  cognoscant, 
quia  non  est  Deus,  nisi  Tu,  et  enarrent  magnalia 
Tua!  Afferte  Domino,  patriae  gentium,  afferte  Do¬ 
mino  gloriam  et  honorem!  afferte  Domino  gloriam 
Nomini  Ejus!  Omnes  gentes  agnoscant,  quia  Tu  es 
Deus,  et  non  est  alius  praeter  Te!  Domine!  da  testi¬ 
monium  his,  qui  ab  initio  creaturae  Tuae  sunt  et  suscita 
praedicationes  ad  gentes,  quae  Te  adhuc  non  nove¬ 
runt,  et  ad  regna,  quae  Nomen  Tuum  non  invocaverunt. 

Ad  Xiotionem  manuum. 

Confitebor  adversum  me  injustitiam  meam  Domino! 
Deus!  Tu  scis  insipientiam  meam  et  delicta  mea  a  Te 
non  sunt  abscondita!  Si  voluero  contendere  Tecum, 
non  potero  Tibi  respondere  unum  pro  mille!  Tibi 
Soli  peccavi,  et  malum  coram  Te  feci!  Lavabo  per 
singulas  noctes  lectum  meum;  lacrymis  meis  stratum 
meum  rigabo.  Sacrificium  Deo  spiritus  contribulatus; 
cor  contritum  et  humiliatum,  Deus,  non  despicies! 
Ah!  Deus  meus!  cur  non  tollis  peccatum  meum,  et 
quare  non  aufers  iniquitatem  meam?  Tolle!  Tolle 
et  aufer  in  aeternum!  Tunc  immaculatus  ero,  et 
emundabor  a  delicto  meo  maximo! 

Amplius  lava  me,  Domine!  ab  iniquitate  mea,  et  a 
peccato  meo  munda  me! 

Qui  justus  est,  justificetur  adhuc,  et  sanctus  sancti¬ 
ficetur  adhuc!  Tu  ergo,  Domine!  adhuc  me  justifica 


41 


et  sanctifica!  Quis  enim  potest  facere  mundum  de 
immundo  conceptum  semine?  nonne  Tu,  o  Deus,  Qui 
Solus  es?  Delicta  quis  intelligit?  ab  occultis  meis 
munda  me,  Domine!  et  ab  alienis  parce  servo  Tuo! 

O  Deus!  etiam  coeli  in  conspectu  Tuo  non  sunt 
mundi!  Et  in  Angelis  Tuis  reperisti  pravitatem. 
Quid  in  me  reperies?  Pravum  est  cor  omnium. 
Ah!  Domine!  quando  dicam:  Mundus  sum  ego,  et 
absque  delicto  immaculatus  et  non  est  iniquitas  in  me? 
quando  dicam:  Lavabo  inter  innocentes  manus  mees? 
et:  ego  autem  in  innocentia  mea  ingressus  sum? 
redime  me  et  miserere  mei,  ut  pes  meus  stet  in 
directo,  et  in  ecclesiis  benedicam  Te,  Domine! 

Ad  Orationem  post  manuum  ablutionem. 

Gloria  Tibi,  Pater,  Fili,  Spiritus  sancte!  unus  Deus 
et  Dominus!  Ex  Quo  omnia,  per  Quem  omnia,  in 
Quo  omnia!  Ipsi  gloria  in  saecula!  Gloria  et  omnibus 
Sauctis  Ejus! 

Cum  dicit  Sacerdos:  Orate,  Fratres! 

Dimittam  adversum  me  eloquium  meum,  loquar  in 
amaritudine  animae  meae;  dicam  Deo:  noli  me  con¬ 
demnare!  voluntarie  sacrificabo  Tibi  et  confitebor 
Nomini  Tuo,  Domine! 

Ad  Orationes  secretas. 

O  Domine!  effundo  in  conspectu  Tuo  orationem 
meam  et  tribulationem  meam  ante  Te  pronuntio! 

Multa  flagella  peccatoris;  sperantem  autem  in  Do¬ 
mino  misericordia  circumdabit! 

Domine!  non  est  sanitas  in  carne  mea;  non  est 

pax  ossibus  meis  a  facie  peccatorum  meorum!  0 
Domine!  lumbi  mei  repleti  sunt  illusionibus!  Sentio 
aliam  legem  in  membris  meis,  repugnantem  legi 
mentis  meae!  Iniquitates  meae  supergressae  sunt 
caput  meum,  et  sicut  onus  grave  gravatae  sunt  super 
me.  Discedite  a  me  omnes,  qui  operamini  iniquitatem! 
Sitivit  in  Te  anima  mea;  quam  multipliciter  Tibi  caro 
mea.  In  terra  deserta  et  invia  et  inaquosa,  sic  in 
sancto  apparui  Tibi! 

Ad  Praefationem. 

Domine!  Tibi  dixit  cor  meum:  exquisivit  Te  facies 
mea;  faciem  Tuam,  Domine!  requiram. 

Haeccine  reddam  Domino  stultus  ego  et  insipiens? 
numquid  non  Ipse  est  Pater  meus,  qui  possedit  me 
et  fecit  et  creavit  me?  Quid  retribuam  Domino  pro 
omnibus,  quae  retribuit  mihi?  Domine,  Deus!  Tibi 
laus!  cuncta  enim,  quae  in  coelo  sunt  et  in  terra, 
Tua  sunt;  Tuum,  Domine  regnum,  et  Tu  es  super 
omnes  principes! 

Domine  Deus!  Tuae  divitiae,  et  Tua  est  gloria; 
Tu  dominaris  omnium;  in  manu  Tua  virtus  et  poten¬ 
tia;  in  manu  Tua  fortitudo,  magnitudo  et  imperium 
omnium! 

Nunc  igitur,  Deus  noster,  confitemur  Tibi  et  lau¬ 
damus  Nomen  Tuum  inclytum;  Tua  sunt  omnia,  quae 
de  manu  Tua  accepimus!  Confitebor  Tibi,  Domine, 
Rex,  et  collaudabo  Te  Deum,  Salvatorem  meum; 
confitebor  Nomini  Tuo,  quoniam  adjutor  et  protector 
factus  es  mihi  et  liberasti  corpus  meum  a  perditione! 

In  conspectu  Angelorum  psallam  Tibi;  adorabo  ad 
templum  sanctum  Tuum  et  confitebor  Nomini  Tuo! 

Sanctus,  sanctus,  sanctus,  Dominus  Deus  Sabaoth! 
Pleni  sunt  coeli  et  terra  gloria  Tua!  Hosanna  in 
excelsis!  Benedictus,  qui  venit  in  Nomine  Domini! 
Hosanna  in  excelsis! 

Sub  Canone. 

Trabe  me  post  Te!  in  odorem  unguentorum  Tuo¬ 
rum  currimus!  Mihi  autem  absit  gloriari,  nisi  in 
cruce  Domini  nostri,  Jesu  Christi!  Exeamus  igitur 
ad  Eum  extra  castra,  improperium  Ejus  portantes! 

Ad  Memento  pro  vivis. 

Pro  Pontifice :  Oremus  pro  Pontifice  nostro  N. 
Dominus  conservet  eum,  et  vivificet  eum,  et  beatum 
faciat  eum  in  terra,  et  non  tradat  eum  in  animam 
inimicorum  ejus! 

Pro  Episcopo:  Ecce  Domine!  sicut  oves  conver¬ 
timur  ad  Pastorem  et  Episcopum  animarum  nostrarum! 
P\Ogo  pro  eo,  qui  vigilat  quasi  rationem  pro  anima 
mea  redditurus,  ut  cum  gaudio  hoc  faciat,  et  non 
gemens,  ut  faciat  in  nobis,  quod  placeat  coram  Te 
per  Jesum  Christum! 

Pro  aliis  ecclesiae  statibus:  0  Domine!  sacer¬ 
dotes  Tui  induantur  justitiam!  Domine  Deus!  sacer¬ 
dotes  Tuos  indue  salutari!  Fac,  recogitent  semper, 
ut  sint  sine  crimine,  sicut  Dei  dispensatores;  non 
superbi,  non  iracundi,  non  vinolenti,  non  percussores, 
non  turpis  lucri  cupidi;  sed  hospitales,  benigni,  sobrii, 
justi,  sancti,  continentes,  amplectentes  eum,  qui  secun- 

dum  doctrinam  est,  fidelem  sermonem!  ut  praedicent 
verbum,  instent  opportune,  importune :  arguant,  obse¬ 
crent,  increpent  in  omni  patientia  et  doctrina!  ut 
vigilent,  in  omnibus  laborent,  opus  faciant  Evange- 
listae,  ministerium  suum  impleant;  coronam  justitiae 
a  Te  justo  judice  demum  reportent! 

Pro  civili  magistratu:  0  Domine!  oramus  et 
obsecramus  pro  regibus,  ducibus,  praepositis  omnibus, 
qui  in  sublimitate  constituti  sunt,  ut  quietam  vitam  et 
tranquillam  agamus,  cum  omni  pietate  et  castitate! 
0  Domine!  salvum  fac  principem;  et  exaudi  nos  in 
die,  qua  invocaverimus  Te!  Deus,  judicium  Tuum 
regi  da,  et  justitiam  Tuam  filio  regis!  Magnifica  salu¬ 
tes  regis  Tui,  et  fac  misericordiam  illi,  et  semini 
ejus  usque  in  saeculum! 

Pro  amicis ,  cognatis  etc Oramus,  Domine,  Deus 
noster,  pro  fratribus  etc.  nostris!  salvos  fac  servos 
Tuos,  Deus  meus,  sperantes  in  Te!  mitte  eis  auxilium 
de  sancto,  et  de  Sion  tuere  eos!  Nihil  proficiat 
inimicus  in  eis,  et  filius  iniquitatis  non  apponat 
nocere  eis! 

Pro  universo  populo:  Salvum  fac  populum  Tuum, 
Domine!  et  benedic  haereditati  Tuae!  et  rege  eos  et 
extolle  illos  usque  in  aeternum!  Domine!  remitte 
iniquitatem  plebis  Tuae;  operi  omnia  peccata  eorum; 
mitiga  omnem  iram  Tuam;  averte  ab  ira  indignatio¬ 
nis  Tuae! 

Pro  infidelibus  et  haereticis:  Fiat,  o  Deus!  unum 
ovile  et  unus  pastor!  adduc,  bone  pastor,  eos  omnes 
in  Tuum  ovile,  ut  audiant  vocem  Tuam,  cognoscant 

Te  et  sequantur  Te;  ut  sciant:  hanc  esse  vitam 
aeternam,  ut  cognoscant  Te  solum  Deum  verum,  et 
Quem  misisti,  Jesum  Christum!  Tu  enim  in  carne 
venisti,  Redemptor,  quaerere  et  salvare,  quod  perie¬ 
rat;  quaerere  oves,  quae  perierunt,  domus  Israel!  ut 
vitam  habeant  et  abundantius  habeant!  aufer  velamen 
ab  oculis  eorum,  ut  procidant  ad  Tua  genua,  cum 
apostolis  Tuis  exclamantes:  Tu  es  Christus,  Filius 
Dei  vivi,  Dominus  meus,  et  Deus  meus! 

Invocatio  Sanctorum :  0  Mater  pulchrae  dilectionis, 
et  timoris,  et  agnitionis,  et  sanctae  spei,  ora  pro 
me!  Tu  es  ancilla  Domini!  0  Domine!  ego  servus 
Tuus,  et  filius  ancillae  Tuae!  Omnes  Sancti,  orate 
multum  pro  populo  et  sancta  civifate!  orate  pro 
nobis,  ut  Deus  aptet  nos  in  omni  bono,  ut  faciamus 
Ejus  voluntatem,  et  quod  placeat  coram  Se  per  Jesum 
Christum,  Cui  est  gloria  in  saecula  saeculorum.  Arnen. 

Dum  Sacerdos  manus  expandit  super  oblata. 

Numquid,  Domine  Deus,  nunc  acceptabis  sacrificium 
justitiae?  Tibi,  Domine!  sacrificabo  hostiam  laudis, 
et  Nomen  Domini  invocabo.  Sacrificabo  sacrificium 
justitiae,  et  sperabo  in  Domino!  Domine  Deus!  fiat 
pax  in  virtute  Tua!  Da  pacem,  Domine!  finibus 
nostris;  dormiamus,  et  non  sit,  qui  exterreat!  0 
Domine!  ecce  ego  in  iniquitatibus  conceptus  sum,  et 
in  peccatis  concepit  me  mater  mea!  Domine!  ne 
in  furore  Tuo  arguas  me,  neque  in  ira  Tua  corripias 
me!  0  Deus,  salutaris  noster!  averte  iram  Tuam  a 
nobis!  numquid  in  aeternum  irasceris  nobis,  aut  ex- 

Domine!  ostende  mihi  gloriam  Tuam;  ostende  mihi 
omne  bonum!  Quis  dabit  mihi  pennas  sicut  columbae, 
et  volabo  et  requiescam? 

Dum  Sacerdos ,  hostiam  tenens  oculos  elevat. 

Ad  Te  levavi  oculos  meos,  Qui  habitas  in  coelis! 
ad  Te,  Domine!  oculi  mei! 

In  consecratione  Hostiae. 

Emitte  Angelum,  Domine!  Dominatorem  terrae! 
Rorate,  coeli,  desuper,  et  nubes  pluant  justum!  Veni, 
dilecte  mi!  veni!  0  Domine!  excita  potentiam  Tuam 
et  veni,  ut  salvos  facias  nos!  Veniamus,  adorare 
Eum!  Veni,  Domine  Jesu! 

Dum  Sacerdos,  hostiam  genu  flexo  adorat. 

Dominus  meus,  et  Deus  meus!  Coram  Te  flectatur 
omne  genu  coelestium,  terrestrium,  et  infernorum! 
Ecce  hic  est  Salvator  mundi! 

Ad  Elevationem  hostiae. 

Venite,  adoremus,  et  procidamus  ante  Deum!  Vere 
Tu  es  Deus  absconditus!  Beati,  qui  non  vident  et 

credunt!  Vere  Dominus  est  in  loco  isto!  Tu  es 

Christus,  Filius  Dei  vivi!  Prolector  noster,  aspice, 

Deus;  et  respice  in  faciem  Christi  Tui!  Tu  Rex 
gloriae,  Christe!  Tu  Patris  sempiternus  es  Filius! 
Tu  devicto  mortis  aculeo  aperuisti  credentibus  regna 
coelorum!  Adoro  Te,  Christe,  Salvator!  Qui  per 
mortem  Tuam  vivificasti  mundum!  Dilectus  meus 

milii  et  ego  Illi!  Nuntiate  Ei,  quia  amore  Ejus  lan¬ 
gueo!  Quis  nos  separabit  a  caritate  Christi,  Qui 
dedit  Semetipsum  nobis? 

Ad  £levationem  calicis. 

0  sanguis  Christi!  emunda  conscientiam  nostram 
ab  operibus  mortuis,  ad  serviendum  Deo  viventi! 
Adoro  Te,  Dominus  meus  et  Deus  meus!  hic  est 
sanguis  Tuus,  qui  emundat  nos  ab  omni  peccato. 
Christe  Jesu!  Tu  redemisti  uos  Deo  in  sanguine  Tuo, 
ex  omni  tribu  et  lingua,  et  populo  et  natione.  0 
Domine!  anima  mea  sicut  terra  sine  aqua  Tibi!  Sitio, 
Deus  meus,  sitio!  Te  ergo  quaesumus  Tuis  famulis 
subveni,  quos  pretioso  sanguine  redemisti!  Sanguis 
Christi,  inebria  me!  Aqua  lateris  Christi,  lava  me! 
Passio  Christi,  conforta  me!  0  bone  Jesu,  exaudi 
me!  Domine!  Tu  olim  Samaritanae  ad  fontem  aquae 
dixisti:  „  Omnis,  qui  biberit  ex  hac  aqua,  quam  Ego 
dabo  ei,  non  sitiet  in  aeternum;  fiet  quoque  in  eo 
fons  aquae  salientis  in  vitam  aeternam.’1  Fiat  ergo, 
Domine!  hic  fons  ex  vulneribus  et  latere  Tuo  animae 
meae  saliens  in  vitam  aeternam!  Domine!  Tu  dixisti: 
„ Transeat  a  Me  calix  iste!”  transeat  igitur  a  Te  ad 
me  calix  iste!  transeat!  Calix  in  manu  Domini  vini  meri 
plenus  mixto;  et  inclinavit  ex  hoc  in  hoc;  verum- 
tamen  faex  ejus  non  est  exinanita;  bibent  omnes 
peccatores  terrae!  Domine!  etiam  ego  de  peccato¬ 
ribus  sum!  Si  non  potest  ergo  hic  calix  transire, 
nisi  bibam  illum,  fiat  voluntas  Tua!  transeat  a  Te  ad 
me  calix  iste! 

Post  Consecrationem  et  Elevationem* 

Domine  Deus!  intret  in  conspectu  Tuo  oratio  mea! 
inclina  aurem  Tuam  ad  precem  meam!  Dirigatur, 
Domine!  oratio  mea  sicut  incensum  in  conspectu  Tuo! 
Elevatio  manuum  mearum  sacrificium  vespertinum! 
Appropinquet  deprecatio  mea  in  conspectu  Tuo, 
Domine! 

Ad  Memento  pro  defunctis* 

Dimitte  me,  ut  plangam  paululum  dolorem  meum, 
antequam  vadam  et  non  revertar  ad  terram  tenebro¬ 
sam  et  opertam  mortis  caligine!  Forsitan  brevi  et 
tenebrae  conculcabunt  me! 

Illuminare,  o  Jesu!  his,  qui  in  tenebris  et  in  umbra 
mortis  sedent,  et  dirige  eos  in  viam  pacis! 

0  Domine!  animas  pauperum  Tuorum  ne  oblivisca¬ 
ris  in  finem!  animas  pauperum  salvas  fac!  0  Domine! 
educ  de  custodia  animas  famulorum  famularumque 
Tuarum  N.  N.  O  Domine!  dona  mihi  animam,  pro 
qua  rogo! 

Audio  clamantium  animarum  suspiria:  ,, Miseremini 
mei,  miseremini  mei,  saltem  vos,  amici  mei,  quia 
manus  Domini  tetigit  me!  De  excelso  misit  Dominus 
ignem  in  ossibus  meis,  et  erudivit  me;  expandit  rete 
pedibus  meis,  convertit  me  retrorsum;  posuit  me 
desolatam,  tota  die  moerore  confectam!  Plorans  plo¬ 
ravi  in  nocte  et  lacrymae  meae  in  maxillis  meis;  non 
est,  qui  consoletur  me  ex  omnibus  caris  meis;  omnes 
amici  mei  spreverunt  me,  et  facti  sunt  milii  inimici!11 

De  profundis  clamavi  ad  Te,  Domine!  Domine! 
exaudi  vocem  meam!  Fiant  aures  Tuae  intendentes 

in  vocem  deprecationis  meae!  Si  iniquitates  obser¬ 
vaveris,  Domine!  Domine!  quis  sustinebit?  Quia  apud 
Te  propitiatio  est,  et  propter  legem  Tuam  sustinui 
Te,  Domine!  Sustinuit  anima  mea  in  verbo  Ejus, 
speravit  anima  mea  in  Domino!  a  custodia  matutina 
usque  ad  noctem  speret  Israel  in  Domino;  quia  apud 
Dominum  misericordia  et  copiosa  apud  Eum  redemptio; 
et  Ipse  redimet  Israel  ex  omnibus  iniquitatibus  ejus! 
Requiem  aeternam  dona  eis,  Domine!  et  lux  perpetua 
luceat  eis! 

Post  Memento  usque  ad  Pater  noster. 

0  Domine!  ego  egenus  et  pauper  sum!  Deus! 
adjuva  me!  Domine  Deus!  nemo  potest  venire  ad 
Te,  nisi  Pater,  Qui  misit  Te,  traxerit  eum!  Trahe 
me,  Pater!  et  sequar  Te! 

Nemo  est,  Domine!  ut  possimus  invenire  miseri¬ 
cordiam  Tuam,  sed  in  animo  contrito  et  spiritu  humi¬ 
litatis  suscipiamur!  Domine!  non  in  justificationibus 
nostris  prosternimus  preces  ante  faciem  Tuam,  sed  in 
miserationibus  Tuis  multis. 

Ad  Pater  noster. 

Ad  singulas  petitiones . 

I.  Sit  Nomen  Domini  benedictum!  Accepimus  spi¬ 
ritum  adoptionis  filiorum,  in  quo  clamamus:  Abba! 
Pater!  Ipse  enim  Spiritus  testimonium  reddit  spiritui 
nostro,  quod  sumus  filii  Dei;  si  autem  filii  et  haere¬ 
des;  haeredes  quidem  Dei,  cohaeredes  autem  Christi! 

Repleatur  os  meum  laude,  ut  cantem  gloriam  Tuam; 
tota  die  magnitudinem  Tuam! 

I. 

Os  meum  annuntiabit  justitiam  Tuam,  tota  die 
salutare  Tuum! 

Per  singulos  dies  benedicam  Tibi,  et  laudabo  No¬ 
men  Tuum  in  saeculum  saeculi! 

Cantabo  Domino  in  vita  mea;  psallam  Deo  meo, 
quamdiu  sum! 

II.  Paler  coelestis!  adveniat  regnum  Tuum!  Heu 
mihi,  quia  incolatus  meus  prolongatus  est!  multum 
incola  fuit  anima  mea!  Domine!  dilexi  decorem 
domus  Tuae,  et  locum  habitationis  gloriae  Tuae!  Et 
Tu,  Domine;  usquequo?  convertere,  Domine!  et  eripe 
animam  meam!  Notam  fac  mihi  viam,  in  qua  am¬ 
bulem;  quia  ad  Te  levavi  animam  meam!  Gressus 
meos  dirige  secundum  eloquium  Tuum,  et  non  domi- 
netur  mei  omnis  injustitia!  Dominus  dirigat  corda 
et  corpora  nostra  in  caritate  Dei  et  in  patientia 
Christi ! 

III.  Dominus  est!  quod  bonum  est  in  oculis  Suis, 
faciat!  Sicut  fuerit  voluntas  in  coelo,  sic  faciat!  Si 
fuerit  voluntas,  ut  haec  vel  illa  patiar,  fiat!  ecce  ego, 
Domine!  in  flagella  paratus  sum!  Domine!  ad  Te 
confugi,  doce  me  facere  Voluntatem  Tuam,  quia  Deus 
meus  es  Tu! 

IV.  Domine  Deus!  Mendicitatem  et  divitias  ne  dede¬ 
ris  mihi!  tribue  tantum  victui  meo  necessaria!  Edu¬ 
cas  panem  de  terra,  et  vinum  laetificet  cor  hominis; 
panis  cor  hominis  confirmet!  0  Domine!  benedicas 
coronae  anni  benignitatis  Tuae,  et  campi  Tui  reple¬ 
buntur  ubertate!  0  Domine!  oculi  omnium  in  Te 
sperant!  omnia  a  Te  exspectant,  ut  des  illis  escam 

in  tempore  opportuno!  Aperi  manum  Tuam  et  imple 
omne  animal  benedictione!  Omnes  quaerunt  a  Te, 
Domine!  escam  sibi!  Dante  Te  illis,  colligent;  ape¬ 
riente  Te  manum  Tuam,  omnia  implebuntur  bonitate! 
avertente  autem  Te  faciem,  turbabuntur;  auferes  spi¬ 
ritum  eorum  et  deficient,  et  in  pulverem  suum  rever¬ 
tentur;  emittes  Spiritum  Tuum  et  creabuntur,  et  reno¬ 
vabis  faciem  terrae!  Beatus,  qui  manducabit  panem 
in  regno  Dei!  0  Jesu!  si  dimiseris  me  jejunum, 
deficiam  in  via!  Da,  quaeso,  ut  operer  non  cibum, 
qui  perit,  sed  qui  permanet  in  vitam  aeternam,  quem 
Tu  das  nobis!  Panem  de  coelo  verum  da  nobis! 
Panem,  qui  dat  vitam  mundo!  Teipsum;  Tu  es  panis 
vitae;  qui  venit  ad  Te,  non  esuriet,  et  qui  credit  in 
Te,  non  sitiet  unquam!  Tu  es  panis  de  coelo  descen¬ 
dens,  ut  si  quis  ex  ipso  manducaverit,  non  moriatur! 
Panis  autem  Tuus  caro  Tua  est  pro  mundi  vita!  et 
nisi  manducavero  carnem  Tuam  et  bibero  sanguinem 
Tuum,  non  habebo  vitam  in  me!  Caro  Tua  vere 
est  cibus,  et  sanguis  Tuus  vere  est  potus;  et  qui 
manducat  carnem  Tuam  et  bibit  sanguinem  Tuum, 
habet  vitam  aeternam,  eumque  resuscitas  in  novissimo 
die;  in  ipso  manes,  et  ipse  in  Te!  Domine!  ad  quem 
ibimus!  verba  vitae  aeternae  habes! 

V.  Beati,  quorum  remissae  sunt  iniquitates,  et 
quorum  tecta  sunt  peccata!  beatus  vir,  cui  non  im¬ 
putavit  Dominus  peccatum!  0  Domine!  dimitte  uni¬ 
versa  delicta  mea!  secundum  multitudinem  miserationum 
Tuarum  dele  iniquitatem  meam!  Pater!  dimitte  mihi! 
nescivi,  quid  feci!  Respice  in  me,  et  miserere  mei! 

vide  humilitatem  meam,  et  laborem  meum!  Miserere 
mei,  Domine!  sana  me,  quia  peccavi  Tibi!  Ne  pro¬ 
jicias  me  a  facie  Tua,  et  Spiritum  sanctum  Tuum  ne 
auferas  a  me!  Veniant  mihi  miserationes  Tuae  et 
vivam!  Erravi  sicut  ovis,  quae  periit!  quaere  servum 
Tuum!  Ne  intres  in  judicium  cum  servo  Tuo!  quia 
non  justificabitur  in  conspectu  Tuo  omnis  vivens!  Do¬ 
mine!  Pater  es  Tu  noster,  nos  vero  lutum!  ne  iras¬ 
caris,  Domine,  satis!  et  ne  ultra  memineris  iniquitatis 
nostrae!  Jesu!  Fili  David,  miserere  mei!  Delicta  juven¬ 
tutis  meae  et  ignorantias  meas  ne  memineris,  Domine! 

VI.  Domine!  in  Te  eripiar  a  tentatione,  et  in  Deo 
meo  transgrediar  murum!  0  Domine!  absconderunt 
superbi  laqueum  mihi  et  funes  extenderunt  in  laqueum; 
juxta  iter  scandalum  posuerunt  mihi.  Libera  me  de 
laqueo  venantium!  Ne  tradas  bestiis  animas  confitentes 
Tibi!  Susceptor  meus  sis,  Domine,  et  refugium  meum! 
a  sagitta  volante  in  die,  a  negotio  perambulante  in 
tenebris,  ab  incursu  et  daemonio  meridiano  libera  me! 
Adversarius  noster,  diabolus,  tanquam  leo  rugiens, 
circuit,  quaerens,  quem  devoret!  da,  ut  fortes  in  fide, 
ei  resistamus!  Confirma  nos,  Deus,  in  hac  hora!  Mise¬ 
rere  mei,  Domine!  quia  infirmus  sum!  Salvum  me  fac, 
quoniam  intraverunt  aquae  usque  ad  animam  meam! 

VII.  Domine!  mitte  manum  de  alto!  eripe  me,  et 
libera  me  de  aquis  multis,  et  de  manu  filiorum  alie¬ 
norum!  Libera  me,  Domine!  et  pone  me  juxta  Te, 
et  cujusvis  manus  pugnet  contra  me!  non  timebo 
mala,  quoniam  Tu  mecum  es!  Virga  Tua  et  baculus 
Tuus,  ipsa  me  consolentur!  Memento,  Domine!  et 

ostende  Te  nobis  in  tempore  tribulationis  nostrae! 
libera  nos  manu  Tua  et  adjuva  me,  nullum  aliud 
auxilium  habentem,  nisi  Te,  Domine! 

Fost  Pater  noster. 

0  Domine!  tribulatio  et  angustia  invenerunt  me! 
anxiatus  est  super  me  spiritus  meus,  et  in  me  turba¬ 
tum  est  cor  meum!  et  nunc,  Domine,  Deus  omnipo¬ 
tens,  anima  in  angustiis,  et  spiritus  anxius  clamat  ad 
Te!  audi,  Domine!  et  miserere!  non  enim  delectaris 
in  perditionibus  nostris,  quia  post  tempestatem  tran¬ 
quillum  facis.  Obsecro,  Domine!  da,  ut  quietam  et 
tranquillam  vitam  agamus  in  omni  pietate! 

I)um  Sacerdos  patenam  osculatur. 

Christe!  Redemptor  meus!  quis  mihi  det,  ut  inve¬ 
niam  Te  foris  et  deosculer  Te?  Ego  dilecto  meo,  et 
ad  me  conversio  Ejus!  0  Domine!  converte  Te  ad 
me,  et  me  ad  Te,  ut  vere  convertar! 

Ad  fractionem  hostiae  et  Agnus  Dei. 

Domine!  salva  nos,  ne  pereamus!  Exurge!  quare 
obdormis,  Domine!  exurge,  et  ne  repellas  in  finem! 
Impera  ventis  et  mari,  ut  fiat  tranquillitas  magna! 
Deus  virtutum,  convertere!  respice  de  coelo  et  vide, 
et  visita  vineam  istam,  et  perfice  eam,  quam  planta¬ 
vit  dextera  Tua! 

Pater!  dimitte  omnibus,  qui  oderunt  nos;  nesciunt 
enim,  quid  faciunt!  absit  a  me  hoc  peccatum,  ut 
cessem  orare  pro  inimicis  meis!  Obsecro,  Domine! 
aut  dimitte  eis  hanc  noxam,  aut  si  non  facis,  dele  me 
de  libro  Tuo,  quem  scripsisti!  Domine!  Tu  dixisti: 

diligite  inimicos  vestros!  benefacite  his,  qui  oderunt 
vos;  propterea  exaudi  me,  Domine,  orantem  pro  illis 
ad  Te!  Domine!  ne  statuas  illis  hoc  peccatum! 

Tibi  dixit  cor  meum,  exquisivit  Te  facies  mea,  fa¬ 
ciem  Tuam,  Domine!  requiram! 

Domine!  ante  Te  omne  desiderium  meum  et  gemi¬ 
tus  meus  a  Te  non  est  absconditus! 

Ecce  Domine!  os  meum  aperui  et  attraxi  spiritum! 
Quanti  mercenarii  in  domo  Patris  mei  abundant  pani¬ 
bus;  ego  autem  hic  fame  pereo!  surgam  et  ibo  ad 
Patrem  meum  et  dicam  Ei:  Pater!  peccavi  in  coelum 
et  coram  Te;  jam  non  sum  dignus  vocari  filius  Tuus! 
Non  sum  dignus,  ut  intres  sub  tectum  meum,  sed 
tantum  dic  verbo  et  sanabitur  anima  mea! 

Circa  $.  Communionem. 

Domine!  fac  me  Tuis  semper  inhaerere  mandatis! 
a  Te  nunquam  me  separari  permittas!  Quis  enim  me 
separabit  a  caritate  Christi?  Tribulatio,  an  angustia, 
an  fames,  an  nuditas,  an  periculum,  an  persecutio, 
an  gladius?  Certus  sum,  quia  neque  mors,  neque 
vita,  neque  instantia,  neque  futura,  neque  creatura 
alia  poterit  me  separare  a  caritate  Dei,  quae  est  in 
Christo  Jesu,  Domino  nostro!  0  Domine!  et  Tu  venis 
ad  me?  Tu,  ad  me?  Domine!  Tu  quis  es?  Tu  es 
Christus,  Filius  Dei  vivi!  Et  quis  sum  ego?  Ego 
filius  perditionis  et  gehennae!  Et  Tu  vis  venire  ad 
me?  Unde  hoc  mihi,  ut  veniat  Dominus  meus  et 
Deus  meus  ad  me?  Quid  est  homo,  quod  memor  es 
ejus,  aut  filius  hominis,  quia  visitas  eum?  Domine 

Jesu,  trahe  me  post  Te;  curram  in  odorem  unguen¬ 
torum  Tuorum!  Ah!  Domine!  quis  det  de  carnibus 
Tuis,  ut  saturemur!  Frumenti  adipe  satia  nos,  Domine! 
0  Domine!  da  mihi  semper  panem  hunc!  da  mihi, 
licet  catello  tantum!  nam  et  catelli  edunt  de  micis, 
quae  cadunt  de  mensa  dominorum  suorum!  Domine! 
quis  mihi  det  Te  Fratrem  meum,  sugentem  ubera 
matris  meae,  ut  inveniam  Te,  et  deosculer  Te,  et  jam 
me  nemo  despiciat!  Inveni,  Quem  diligit  anima  mea; 
tenui  Eum,  nec  dimittam!  Congratulamini  mihi,  ovis 
ego  perdita,  inveni  pastorem;  Dominus  regit  me,  et 
nihil  mihi  deerit,  in  loco  pascuae,  ibi  me  collocavit; 
super  aquam  refectionis  educavit  me;  paravit  in  con¬ 
spectu  meo  mensam,  adversus  eos,  qui  tribulant  me; 
calix  meus  inebrians  quam  praeclarus  est! 

Dum  Sacerdos  fragmenta  colligit. 

0  Deus!  particula  boni  doni  me  non  praetereat! 
0  Domine!  en  Lazarus  ego  sum,  mendicus,  cupiens 
saturari  de  micis,  quae  cadunt  de  mensa  divitis  Dei! 

Dum  Sacerdos  calicem  purificat  et  cooperit. 

Bone  Jesu!  lava  me  a  peccatis  meis  in  sanguine 
Tuo!  Domine!  si  vis,  poles  me  mundare!  0  sanguis 
Jesu  Christi,  Filii  Dei,  emunda  me  ab  omni  peccato! 

Domine  Deus!  juravi  et  statui  custodire  judicia 
justitiae  Tuae!  Juro  et  statuo  etiamnum  custodire 
judicia  justitiae  Tuae;  dixi,  nunc  coepi! 

Ad  Collectas  ultimas. 

Nunc,  Domine!  memor  esto  mei,  et  ne  vindictam 
sumas  de  peccatis  meis,  neque  reminiscaris  delicta 

mea,  vel  parentum  meorum!  Cito  anticipent  nos  mise¬ 
ricordiae  Tuae!  Salvatorem  exspectamus,  Dominum 
nostrum,  Jesum  Christum,  Qui  reformabit  corpus  hu¬ 
militatis  nostrae,  configuratum  corpori  claritatis  Suae! 
Quando  veniam  et  apparebo  ante  faciem  Domini? 
Cupio  dissolvi  et  esse  cum  Christo!  Salvum  fac  po¬ 
pulum  Tuum,  Domine!  et  benedic  haereditati  Tuae! 
Beati,  qui  habitant  in  domo  Tua,  in  saecula  saecu¬ 
lorum  laudabunt  Te! 

Dum  Sacerdos  benedicit  populo. 

Non  dimittam  Te,  o  bone  Jesu!  non  dimittam  Te, 
nisi  benedixeris  mihi!  Benedic  etiam  mihi,  Pater  mi! 
numquid  et  mihi  reservasti  benedictionem?  Num  unam 
tantum  benedictionem  habes,  Pater?  mihi  quoque, 
obsecro,  ut  benedicas!  Benedicat  nos  Deus,  Deus 
noster,  benedicat  nos  Deus;  et  metuant  Eum  omnes 
fines  terrae! 

Ad  JEvangelium  §.  Joh  annis. 

Credo,  Domine!  Omnia  haec  scripta  sunt,  ut  cre¬ 
dam,  quia  Jesus  est  Christus,  Filius  Dei,  et  ut  cre¬ 
dens  vitam  habeam  in  Nomine  Ejus.  Mane  nobiscum, 
Domine!  adauge  nobis  fidem!  quoniam  omne,  quod 
natum  est  ex  Deo,  vincit  mundum,  et  haec  est  victo¬ 
ria,  quae  vincit  mundum,  fides  nostra.  Quis  est,  qui 
vincit  mundum,  nisi  qui  credit,  quoniam  Jesus  est 
Filius  Dei?  Scimus,  quoniam  ex  Deo  sumus,  et  Filius 
hominis  venit,  et  dedit  nobis  sensum,  ut  cognoscamus 
verum  Deum,  et  simus  in  vero  Filio  Ejus.  Hic  est 
verus  Deus  et  vita  aeterna! 

Ei  autem,  Qui  potens  est,  nos  conservare  sine 
peccato,  et  constituere  ante  conspectum  gloriae  Suae 
immaculatos  in  exultatione  in  adventu  Domini  nostri, 
Jesu  Christi;  soli  Deo,  Salvatori  nostro,  per  Jesum 
Christum,  Dominum  nostrum,  gloria  et  magnificentia, 
imperium  et  potestas  ante  omne  saeculum,  et  nunc, 
et  in  omnia  saecula  saeculorum.  Arnen. 


Hora  Sexta. 

Erat  autem  hora,  quasi  sexta;  et  crucifixerunt  eum.  Joan.  XIX. 

Contemplabor  Deum  meum,  Qui  hora  sexta  cruci¬ 
fixus  est:  stabo  juxta  crucem,  et  hauriam  aquas  in 
gaudio  de  fontibus  Salvatoris,  et  miserationum  Domini 
recordabor.  0  sol  justitiae,  qui  tenebrescere  fecisti 
terram  in  meridie:  ne  occidas  super  me;  sed  sis  mihi 
in  lucem  sempiternam,  et  Deus  meus  in  gloriam 
meam.  Arnen. 


Ante  Refectionem. 

Parasti  cibum  illorum.  Psalm.  LXIV. 

Benedic,  Domine,  haec  dona  Tua,  ut  sumam  cibum 
cum  exultatione,  et  simplicitate  cordis,  collaudans  Te. 
Reficiatur  spiritus  meus  verbo  Tuo.  Meus  cibus  sit 
facere  voluntatem  Tuam,  Domine,  Deus  meus. 


Post  Refectionem. 

Ut  in  omni  conversatione  sancti  sitis.  I.  Petr.  II. 
Benedico  Te,  Deus  meus,  quia  refecisti,  et  nutri¬ 
visti  me.  Et  nunc,  Domine,  custodi  me,  ut  secundum 

sanctae  legis  constituta  sit  conversatio  mea,  ut  cum 
servis  Tuis  glorificem  Te,  Cui  gloria  in  saecula  sae¬ 
culorum.  Arnen. 


Affectu»  liaudis* 

Post  Meridiem . 

Tota  die  cantabo  laudem  Tuam.  Ps.  LXX. 

Magnus  Dominus,  et  laudabilis  nimis;  magnus  est, 
et  non  habet  finem;  excelsus,  et  immensus;  et  Nomen 
Ejus  in  aeternum;  et  omnipotens  manus  Ejus. 

Quis  sufficit  enarrare  opera  Ejus?  Quis  investigabit 
magnalia  Ejus?  Yias  Illius  quis  intelligit?  Quis  intra¬ 
vit  in  thesauros  Ejus? 

0  altitudo  divitiarum  sapientiae,  et  scientiae  Dei! 
Deus  magnus  vincens  scientiam  nostram :  non  est,  qui 
possit  scire  vias  Ejus,  neque  qui  intelligat  semitas  Ejus. 

Quis  intelligit  misericordias  Domini?  Miserationes 
Ejus  super  omnia  opera  Ejus;  incomprehensibilia  judicia 
Ejus;  judicia  Dei  abyssus  multa. 

Consideravi  opera  Domini,  et  expavi:  terribilia  opera 
Ejus.  Terribilis  est,  et  quis  resistet  Ei?  Potestas,  et 
terror  apud  Eum  est;  mirabilis  in  majestate,  faciens 
prodigia. 

Timeat  Dominum  omnis  terra;  ab  Eo  autem  com¬ 
moveantur  omnes  inhabitantes  orbem.  Laudate,  gentes; 
glorificate,  populi;  narrate  laudes  Domini;  adorate 
Eum,  Qui  fecit  coelum,  et  terram;  mare,  et  fontes 
aquarum. 

In  omni  corde,  et  ore  collaudate,  et  benedicite 

Nomen  Domini;  Viventem  in  sempiternum  glorificate. 
Ipse  Solus  altissimus;  et  omnes  homines  terra  et  cinis. 


Hora  Nona. 

Et  circa  horam  nonam  clamans  voce  magna  exspiravit. 
Matth.  XXVII. 

Domine,  Deus  meus,  Qui  hora  diei  nona  clamans 
in  cruce  voce  magna  exspirasti,  ne  derelinquas  me 
in  hora  tribulationis,  et  transitus  mei.  Memento  mei, 
Deus  meus,  a  Quo  emptus  sum  pretio  magno;  in 
manus  Tuas  commendo  spiritum  meum,  ut  intrans  in 
gloriam  Tuam  laudem  Te,  et  glorificem  in  saecula 
saeculorum.  Arnen. 


Ante  Lectionem  Spiritualem» 

Beatus  homo,  qui  audit  Me.  Prov.  VIII. 

Inclina,  Domine,  aurem  meam  ad  suscipienda  elo¬ 
quia  Tua,  ut  sumam  ex  ore  Tuo  legem  et  custodiam 
illam  in  corde  meo,  ut  pupillam  oculi  mei. 


Post  Lectionem  Spiritualem» 

Custodi  praecepta  Mea.  Prov.  IV. 

Permaneat  in  me,  Domine,  verbum  veritatis,  quod 
audivi,  ut  opere  illud  compleam,  digne  ambulans  coram 
Te,  Quem  decet  gloria  in  saecula  saeculorum.  Arnen. 


Visitatio  SS»  Eucharistiae. 

Corruentes  proni  in  terram  adoraverunt,  et  laudaverunt  Do¬ 
minum.  II.  Paral.  VII. 

Laudat  Deum  suum ,  et  adorat.  Quam  terribilis 
est  locus  iste!  Hic  domus  Dei  est.  0  Adonai  magne 

et  mirabilis!  Expavit  cor  meum  prae  timore  et  tre¬ 
more  magnitudinis  Tuae;  prae  timore  et  tremore 
gloriae  Tuae. 

Ergone  credibile  est,  quia  habitat  Deus  cum  homi¬ 
nibus  super  terram?  Yere  Tu  es  Deus  absconditus; 
gloria  templi  et  altaris  Tui.  Laetabitur  in  Te  anima 
mea,  et  praesente  Omnipotente  delectabor. 

Ecce  omnes  Angeli,  qui  serviunt  Tibi  die  ac  nocte 
in  templo  Tuo,  et  adorant  Te,  Deum  viventem,  in 
saecula  saeculorum;  in  conspectu  Angelorum  adorabo 
ad  templum  sanctum  Tuum,  et  confitebor  Nomini  Tuo. 

Benedictus  es  in  templo  sancto  Tuo.  Gaudium  et 
laetitia  coram  altari  Tuo;  gratiarum  actio,  et  vox 
laudis.  Cantabunt  Deo  suo  in  canticis  gaudii;  de 
canticis  Sion. 

Veniant  omnes  gentes,  et  adorent  coram  Te,  Do¬ 
mine;  cadant  in  faciem  super  terram,  adorare  Domi¬ 
num,  Deum  suum,  et  dare  preces  omnipotenti  Deo 
excelso.  Tremiscant  et  paveant;  paveant  ad  sanctua¬ 
rium  Tuum,  a  terribili  Nomine  majestatis  Tuae. 

Cor  suum  effundit  ad  Deum  suum .  Deus  meus, 
in  Cujus  conspectu  sto,  in  Quem  non  videns  credo, 
Quem  diligo  et  adoro,  Quis  mihi  det,  ut  cognoscam 
Te,  Deus  cordis  mei;  totus  desiderabilis? 

Tu  ignis  perpetuus,  qui  nunquam  deficit  in  altari. 
Egrediatur  ignis  a  facie  Tua,  et  sit  cor  meum  ante 
altare  Tuum,  sicut  thus  ardens  in  igne;  sicut  cera 
liquescens  ante  faciem  Tuam. 

Da  mihi,  ut  appaream  quotidie  ante  faciem  Tuam 
coram  altari  Tuo,  et  maneam  ibi  jugiter,  ut  Tu  ma- 

neas  mecum  in  diebus  peregrinationis  meae  usque 
ad  consummationem  vitae,  donec  Te  videam  in  Sion, 
monte  sancto  Tuo,  et  satiabitur  oculus  meus  videns 
gloriam  Tuam. 

Precatur  Deum  suum .  Et  nunc,  Domine,  recor¬ 
datus  sum  Tui,  ut  veniat  ad  Te  oratio  mea:  exaudi 
vocem  deprecationis  meae,  dum  oro  ad  Te,  dum 
extollo  manus  meas  ad  templum  sanctum  Tuum. 

Protege,  Deus  meus,  Ecclesiam,  quam  fundasti. 
Emitte  lucem  Tuam  in  gentes,  quae  non  exquisierunt 
Te;  immuta  cor  eorum,  qui  recesserunt  a  Te;  salvos 
fac  sperantes  in  Te. 

Custodi  animam  meam;  inclina  cor  meum  ad  Te, 
ut  inhaeream  Tibi,  et  faciam,  quod  est  placitum  in 
conspectu  Tuo,  et  compleam  annos  meos  cum  gaudio 
in  timore  Tuo. 

In  hora  mortis  meae  conforta  me,  Deus  meus,  et 
refice  hoc  pane  vitae,  antequam  moriar :  occurre  mihi, 
et  suscipe  in  pace  spiritum  meum,  ut  revertatur  ad 
Te  factorem  suum,  in  Quem  credidit,  et  Quem  fide¬ 
liter  adoravit. 

Et  adorabo  Te  in  templo  sancto  gloriae  Tuae, 
Quem  nunc  adoro  in  hoc  sancto  altari  Tuo;  et  in 
aeternum  cantabo  misericordias  Tuas,  quia  Tu  es  Deus 
noster,  et  Tibi  est  gloria,  et  magnificentia,  imperium, 
et  potestas  ante  omne  saeculum,  et  nunc,  et  in  sae¬ 
cula  saeculorum.  Arnen. 

Ad  B.  Virginem. 

Memoria  mea  in  generationes  saeculorum.  Eccli.  XXIV. 

Benedicta  a  Domino,  Deo  excelso,  prae  omnibus 
mulieribus  super  terram.  Benedictus  Dominus,  Qui 
exaltavit  te,  et  nomen  tuum  ita  magnificavit,  ut  non 
recedat  laus  tua  ab  ore  hominum,  qui  memores  fue¬ 
rint  virtutis  Domini  in  aeternum. 

Tu  gloria  Jerusalem;  tu  laetitia  Israel;  tu  honori¬ 
ficentia  populi  nostri;  et  beatam  te  dicent  omnes 
generationes,  quia  fecit  tibi  magna,  qui  potens  est. 

Tu  civitas  refugii,  ad  quam  venient  gentes  ab  ex¬ 
tremis  terrae.  Rogabit  te  populus  tuus,  ut  in  aeter¬ 
num  custodias  illum;  ne  retrahas  manum  tuam  ab 
auxilio  servorum  tuorum. 

Inveniat  servus  tuus  fiduciam  et  oret  coram  te; 
deprecabor  te,  et  liberabis  me:  ostendes  te  mihi  in 
tribulatione  mea;  de  angustiis  eripies  animam  meam. 

Memento  mei,  quando  appropinquabit  finis  meus; 
et  protege  me  dextera  tua,  donec  transeam.  Conforta 
me,  et  consolare,  ne  timeam  in  die  furoris  Domini. 

Dissolvantur  a  facie  tua  inimici  mei,  et  deduc  me 
in  vitam  aeternam,  ut  videam  te,  et  Filium  tuum,  Jesum 
Christum,  Quem  beatus  venter  tuus  portavit,  Quem  beata 
ubera  lactaverunt,  Qui  cum  Patre  et  Spiritu  sancto  vivit 
et  regnat  Deus  in  saecula  saeculorum.  Arnen. 

Examen  Conscientiae* 

Scrutemur  vias  nostras,  et  levemus  corda  nostra  ad  Deum. 

Thren.  III. 

Laudat ,  et  gratias  agit .  Quid  retribuam  Domino 
pro  omnibus,  quae  retribuit  mihi?  Tu,  Domine,  creasti 

me,  conservas  me,  et  regis  me,  et  mandasti  Angelis 
Tuis,  ut  custodiant  me. 

Filium  Tuum  pro  me  tradidisti;  Spiritum  sanctum 
dedisti;  me  ad  agnitionem  veritatis  vocasti;  per  gra¬ 
tiam  Tuam  justificasti. 

De  via  iniquitatis  suscepisti:  in  loco  pascuae  collo¬ 
casti;  in  filium  elegisti,  et  parasti  mihi  mensam,  corpus 
et  sanguinem  Filii  Tui,  Jesu  Christi. 

In  tribulationibus  adjutor;  a  periculis  liberator;  pro¬ 
tector  ab  inimicis,  in  patientia  sustinuisti;  circumde¬ 
disti  me  misericordia;  in  benedictionibus  praevenisti. 

Quanta  fecisti,  Deus,  animae  meae!  Propterea  con¬ 
fitebor,  et  laudem  dicam  Tibi,  et  benedicam  semper 
Nomini  Tuo  :  miserationum  Tuarum,  Domine,  recordabor. 

Scrutatur  vias  suas.  Sed  ego  repletus  misericordia 
Tua,  retribui  Tibi  mala  pro  bonis.  Peccata  mea  statue 
contra  faciem  meam,  scrutans  corda  et  renes,  Deus! 

Plorat  in  amaritudine ;  et  statuit  custodire  legem 
Domini.  Nonne  Deus  requiret  ista?  Quid  respondebo 
ad  arguentem  me?  Peccavi;  quid  faciam  Tibi,  o  custos 
hominum?  Peccavi,  et  feci  malum  in  conspectu  Tuo;  prae¬ 
varicatus  sum  in  Te.  Non  sum  dignus  vocari  filius  Tuus. 

Plorabo  in  fletu;  plorabo  in  amaritudine  animae 
meae;  plorabo,  et  non  quiescam:  insanabilis  est  dolor 
meus  propter  iniquitates  meas. 

A  mandatis  Tuis  non  recedam  amplius;  a  semitis 
Tuis  non  declinabo.  Sequar  Te  ex  toto  corde,  et 
ambulabo  sollicitus  coram  Te:  confundantur,  qui 
pugnant  adversum  me. 

Ne  projicias  me  a  facie  Tua,  et  ne  in  aeternum 

iratus  reserves  mala  mihi;  ne  perdas  me  cum  iniqui¬ 
tatibus  meis.  Parce  mihi,  Deus  meus,  et  salva  me 
secundum  magnam  misericordiam  Tuam. 

Et  laudabo  Te  cunctis  diebus  vitae  meae,  et  glo¬ 
riabor  in  miserationibus  Tuis,  Deus  meus,  Cui  gloria 
in  saecula  saeculorum.  Arnen. 


Affectus  animae  compunctae. 

Contrita  est  contritione  magna  Virgo  filia  populi  mei. 

Jerem.  XIV. 

Quis  mihi  det,  ut  sim  juxta  dies,  quando  erat  me- 
cum  Omnipotens,  et  in  Omnipotente  delectabar?  Nunc 
autem  reductus  sum  ad  nihilum,  squallens  calamitate 
et  miseria. 

Quis  dabit  fontem  lacrymarum  oculis  meis,  et  plo¬ 
rabo  die  ac  nocte.  Plorans  plorabo,  quia  longe  factus 
est  a  me  Consolator;  abscondit  faciem  Suam  a  me; 
recessit  a  me  Deus  meus. 

Magna,  Domine,  judicia  Tua,  quia  non  ambulavi 
sincere  coram  Te.  Viae  meae  et  cogitationes  meae 
fecerunt  haec  mihi;  propterea  irruerunt  super  me 
inimici  mei,  et  prostraverunt  me,  quia  Tu  abjecisti 
me:  vera  et  justa  judicia  Tua,  Rex  saeculorum. 

Dereliquisti,  anima  mea,  Deum,  factorem  tuum,  et 
recessisti  a  Deo,  salutari  tuo.  Non  es  recordata  finis 
tui;  non  cognovisti  tempus  visitationis  tuae.  Indignatio 
Domini  super  te,  quia  noluisti  in  viis  Ejus  ambulare; 
provocasti  oculos  majestatis  Ejus. 

Vae  mihi,  quia  peccavi!  Vae  mihi,  quia  praevari¬ 
catus  sum!  Quid  faciam,  quando  veniet  Dominus  visi- 


63 


tare  orbis  mala?  Ubi  me  abscondam  a  facie  timoris 
Ejus;  a  gloria  majestatis  Ejus? 

Et  nunc,  Domine,  anima  in  angustiis,  et  spiritus 
anxius  clamat  ad  Te.  Gemitus  meus  a  Te  non  est 
absconditus:  Domine,  quando  respicies?  Quare  repelles 
in  sempiternum,  et  consumentur  in  confusione  dies  mei? 

Revertere,  revertere;  non  avertas  aurem  Tuam  a 
clamore  meo:  recordare  Nominis  Tui:  converte  vul¬ 
tum  Tuum  ad  me :  innova  dies  meos,  sicut  a  principio. 


Laudes  Divinae  in  Nocte, 

In  nocte  canticum  Domini.  Ps.  XLI. 

Laudabo  in  nocte:  invocabo  Dominum  cum  laetitia 
cordis:  cantabo  in  nocte  canticum  Domini;  tota  nocte 
non  tacebo  laudare  Nomen  Domini. 

Qui  posuit  tenebras  latibulum  Suum,  effundit  tene¬ 
bras  super  terram,  et  per  siderum  flammas  illuminat 
noctem. 

Lux  et  tenebrae,  noctes  et  dies,  sol  et  luna,  bene¬ 
dicite  Domino.  Benedicant  stellae  coeli,  et  luceant 
Ei  cum  jucunditate,  Qui  fecit  illas. 

Servi  Domini,  benedicite  Dominum;  cantate  in  nocte 
mirabilia  Ejus;  cantate  in  nocte  laudes  Ejus;  collau¬ 
date  et  confitemini  Illi,  quoniam  in  omnia  saecula 
misericordia  Ejus. 

Domine,  Deus  salutis  meae,  in  die  clamavi;  cla¬ 
mavi  in  nocte  coram  Te:  elevatio  manuum  mearum 
sacrificium  vespertinum.  Sperabo  in  Nomine  Tuo;  in 
protectione  Tua  commorabor. 

I. 

Non  timebo  in  tenebris  noctis;  non  timebo  a  timore 
nocturno,  quoniam  invocavi  Te.  Oriatur  in  tenebris 
lumen  Tuum,  et  nox  sicut  dies  illuminabitur;  et  reple¬ 
bimur  splendore  gloriae  Tuae. 

Pro  nocturna  Quiete. 

Si  dormieris,  non  timebis;  quiesces,  et  suavis  erit  somnus 
tuus.  Prov.  III. 

Effunde,  Domine,  super  me  benedictionem  Tuam, 
et  sanctifica  habitationem  meam,  ut  in  pace  dormiam, 
et  requiescam.  Fiat  cor  meum  et  corpus  meum  imma¬ 
culatum.  Custodiant  me  sancti  Angeli;  et  Tu,  Domine, 
custodi  me. 

Fac,  ut  in  pace  consummans  cursum  meum  requi¬ 
escam  in  gloria  Tua,  laudans  Te,  et  glorificans  in 
saecula  saeculorum.  Arnen. 

Benedicat  mihi  Dominus,  et  custodiat  me;  det  mihi 
pacem,  et  benedicat  mihi. 

Ante  Somnum. 

In  cubilibus  vestris  compungimini.  Ps.  IV. 

Exspolier,  Domine,  veterem  hominem,  et  non  regnet 
peccatum  in  mortali  corpore  meo,  ut  obediam  con¬ 
cupiscentiis  ejus. 

Non  transgrediar  in  lecto  meo;  nec  dicam,  quis 
me  videt?  Cognovi  enim,  quoniam  omnia  videt  ocu¬ 
lus  Tuus;  et  non  abscondar  a  facie  Tua.  Tn  cubili 
meo  compungar. 

Anima  mea,  Domine,  desiderabit  Te  in  nocte.  Me¬ 
mor  ero  Tui  super  stratum  meum,  et  ad  ortum  lucis 
Te  adorabo.  Dormiam;  sed  cor  meum  vigilet  ad  Te, 
et  requiescat  in  Te  anima  mea,  Domine,  Deus  meus. 

Ascendam  in  lectum  strati  mei  5  et  Nomen  Domini 
invocabo. 

Hora  Somni, 

In  pace  dormiam,  et  requiescam.  Ps.  IV. 

Exurgat  Deus,  et  dissipentur  inimici  Ejus;  Deus, 
in  adjutorium  meum  intende;  Domine,  ad  adjuvandum 
me  festina.  Convertere,  anima  mea,  in  requiem  Tuam. 

Immitte  in  me,  Domine,  soporem  sanctum:  in  ma¬ 
nus  Tuas  commendo  spiritum  meum;  et  sit  in  Sion 
habitatio  mea. 

Memoria  Nativitatis  Clirigti  in  Nocte. 

Apparuit  humanitas  Salvatoris  nostri.  Ad  Tit.  III. 

In  lectulo  meo  quaeram  per  noctes,  Quem  diligit 
anima  mea.  Qui  media  nocte  de  utero  Virginis  egres¬ 
sus  es,  faciem  Tuam  illumina  super  me,  ut  cognoscam 
in  tenebris  mirabilia  Tua. 

Adlocutiones 

Jesn  Christi  ad  cor  hominis: 

de 

Prudentia  J ustorum  . 

Loquere ,  Domine !  quia  audit  servus  Tuus ! 

Orationes  ante  Meditationem. 

Adaperiat  Deus  cor  nostrum  in  lege  Sua  et  in 
praeceptis  Suis,  et  faciat  pacem,  et  det  nobis  cor 
omnibus,  ut  colamus  Eum! 

Deus  meminerit  testamenti  Sui,  quod  locutus  est, 
et  exaudiat  orationes  nostras! 

Confiteor  Tibi,  Pater,  Domine  coeli  et  terrae,  quia 
abscondisti  haec  a  sapientibus  et  prudentibus,  et  reve¬ 
lasti  ea  parvulis!  Ecce  puer  ego  sum,  puer  parvulus, 
et  ignorans  egressum  et  introitum  meum.  Sonet  vox 
Tua  in  auribus  meis,  aperi  mihi  cor  intendere  his, 
quae  ad  nostram  doctrinam  scripta  sunt! 

Ciba  me  pane  vitae  et  intellectus,  et  aqua  sapien¬ 
tiae  salutaris  pota  me,  ut  non  Te  derelinquam  fontem 
aquae  vivae,  fodiamque  mihi  cisternas  dissipatas,  quae 
continere  non  valent  aquas! 

Sint  castae  deliciae  meae  Scripturae  Tuae,  nec 
fallar  in  eis,  nec  fallam  ex  eis!  Sint  in  lege  Tua 
voluntas  et  meditatio  mea  die  ac  nocte,  et  ero  tan- 
quam  lignum,  quod  plantatum  est  secus  decursus  aqua- 

rum,  quod  fructum  suum  dabit  in  tempore  suo.  Per 
Dominum  nostrum,  Jesum  Christum  etc. 


Audiam,  quid  loquatur  in  me  Dominus  Deus;  quo¬ 
niam  loquetur  pacem  in  plebem  Suam,  et  super  Sanctos 
Suos,  et  in  eos,  qui  convertuntur  ad  cor. 

Loquere,  Domine!  quia  audit  servus  Tuus!  Servus 
Tuus  sum  ego,  da  mihi  intellectum,  ut  sciam  testi¬ 
monia  Tua!  Concupivit  anima  mea  desiderare  justifi¬ 
cationes  Tuas  in  omni  tempore!  In  justificationibus 
Tuis  meditabor,  non  obliviscar  sermones  Tuos.  Decla¬ 
ratio  sermonum  Tuorum  illuminat,  et  intellectum  dat 
parvulis.  Ignitum  eloquium  Tuum  vehementer  et  ser¬ 
vus  Tuus  dilexit  illud.  Faciem  Tuam  illumina  super 
servum  Tuum,  et  doce  me  justificationes  Tuas!  Eruc¬ 
tabunt  labia  mea  hymnum,  cum  docueris  me  justifica¬ 
tiones  Tuas! 

Leget  omnibus  diebus  vitae  suae ,  ut  discat  custodire  verba, 
quae  in  lege  praecepta  sunt.  V  Mos.  XVIL 

Utinam,  Domine!  loquaris  mecum,  et  aperias  labia 
Tua  mihi,  et  sapientiam  Tuam  audiet  auris  mea,  et 
intelligam  sermonem  Tuum!  Inclina  cor  meum  ad 
cognoscendam  legem  Tuam;  non  abscondas  a  me 
sermonem  Tuum!  Inclina  aurem  meam  ad  suscipienda 
eloquia  Tua,  ut  faciam,  quod  est  placitum  coram  Te, 
et  discam  ex  ore  Tuo  legem,  et  scribam  illam  in 
tabulis  cordis  mei,  et  custodiam  illam,  ut  pupillam 
oculi  mei! 

Jesu,  lux  vera;  Qui  illuminas  omnem  hominem 
venientem  in  hunc  mundum :  Scio,  quia  a  Deo  venisti 
magister  et  viam  Dei  in  veritate  doces.  Yerba,  quae 
locutus  es,  spiritus  et  vita  sunt.  Sed  quis  est  dignus 
aperire  librum  et  solvere  signacula  ejus?  Nonne  Tu, 
Qui  occisus  es,  et  redemisti  nos  Deo  in  sanguine  Tuo? 
Da  mihi  ergo  nosse  mysterium  regni  Dei,  et  investi¬ 
gabiles  divitias  Tuas!  explica  mihi  omnes  thesauros 
sapientiae  et  scientiae  Dei  in  Te  absconditos!  Sermo 
Tuus  capiat  in  me!  Lucerna  sit  pedibus  meis,  et 
lumen  semitis  meis,  donec  aspiret  dies  et  inclinentur 
umbrae!  Qui  vivis  et  regnas  etc. 


Deus,  Domini  nostri  Jesu  Christi,  Pater  gloriae, 
det  nobis  spiritum  sapientiae! 

Filius  Dei  det  nobis  sensum,  ut  cognoscamus  verum 
Deum ! 

Spiritus  veritatis  doceat  nos  omnem  veritatem! 


Occurramus  omnes  in  unitatem  fidei,  et  agnitionis 
Filii  Dei,  ut  non  circumferamur  omni  vento  doctrinae! 

Deus  spei  repleat  nos  omni  gaudio  et  pace  in  cre¬ 
dendo,  ut  abundemus  in  spe,  et  virtute  Spiritus  sancti! 

Deus  noster  inclinet  corda  nostra  ad  Se,  ut  custo¬ 
diamus  mandata  Ejus! 

Pater  Domini  nostri,  Jesu  Christi,  benedicat  nos  in 
omni  benedictione  spirituali! 

Sciamus  supereminentem  scientiae  caritatem  Christi, 
ut  impleamur  in  omnem  plenitudinem  Dei! 

Unctio,  cjuam  accepimus  a  Deo,  maneat  in  nobis, 
et  doceat  nos  de  omnibus! 


Detur  nobis  sermo  in  apertione  oris  nostri  cum 
fiducia,  notum  facere  mysterium  Evangelii! 

Fulgeat  nobis  illuminatio  Evangelii  gloriae  Christi, 
Qui  est  imago  Dei! 

Permaneamus  in  fide  fundati  et  immobiles  a  spe 
Evangelii! 

Pater  Domini  nostri,  Jesu  Christi,  det  nobis  Christum 
habitare  per  fidem  in  cordibus  nostris! 

Deus  aperiat  nobis  ostium  sermonis  ad  loquendum 
mysterium  Christi! 

Dirige  me  in  veritate  Tua;  doce  me,  quia  Tu  es 
Deus,  Salvator  meus! 


Da  mihi  intellectum,  et  scrutabor  legem  Tuam,  et 
custodiam  illam  in  toto  corde  meo! 

Yiam  justificationum  Tuarum  instrue  me,  et  exer¬ 
cebor  in  mirabilibus  Tuis! 

Habeo  firmissimum  propheticum  sermonem,  cui  bene 
facio  attendens,  quasi  lucernae  lucenti  in  caliginoso 
loco,  donec  dies  elucescat,  et  lucifer  oriatur  in 
corde  meo! 


Orationes  post  lectionem  Medita¬ 
tionis» 

Deus,  Qui  dedisti  mihi  cum  gaudio  suscipere  ver¬ 
bum  Tuum:  da  virtutem  retinendi  illud  in  corde  bono 

et  optimo,  et  fructum  afferendi  in  patientia,  ut  non 
auditor  obliviosus  factus,  sed  factor  operis  obtineam 
benedictionem  servi  boni  et  fidelis,  qui  cognovit 
voluntatem  Domini  sui  et  praeparavit  et  fecit  secun¬ 
dum  voluntatem  Ejus  —  per  Christum,  D.  n.  etc. 


Haec  verba  fidelissima  sunt  et  vera!  nunquam  locu¬ 
tus  est  homo  sicut  hic  Homo!  Credo,  Domine!  adjuva 
incredulitatem  meam!  Domine!  ad  quem  ibimus?  Yerba 
vitae  aeternae  habes.  Salvator  noster,  Cujus  apparuit 
benignitas  et  humanitas,  erudiens  nos,  ut  abnegantes 
impietatem  et  secularia  desideria,  sobrie,  et  juste,  et 
pie  vivamus  in  hoc  saeculo;  concede,  ut,  qui  Te 
similem  nobis  foris  agnovimus,  per  Te  intus  refor¬ 
mari  mereamur  —  Qui  vivis  etc. 


Benedicam  Dominum,  Qui  tribuit  mihi  intellectum, 
Qui  duxit  me  in  solitudinem  et  loculus  est  ad  cor 
meum.  Vivus  est  sermo  Domini,  et  efficax,  et  pene¬ 
trabilior  omni  gladio  ancipiti,  et  pertingens  usque  ad 
divisionem  animae  et  spiritus,  compagum  quoque  ac 
medullarum,  et  discretor  cogitationum  et  intentionum 
cordis.  Custodiam  igitur  memetipsum,  et  animam  meam 
sollicite,  ne  obliviscar  verborum,  quae  viderunt  oculi 
mei,  et  ne  excidant  de  corde  meo  cunctis  diebus  vitae 
meae!  Confirma  hoc,  Deus,  quod  operatus  es  in  nobis! 

Custodi  praecepta  mea’  Prov.  IV. 

Domine!  ad  quem  ibimus?  Yerba  vitae  aeternae 
habes.  Sermo  Tuus  veritas  est.  In  memoria  sermo- 


num  Tuorum  delectabor,  et  praecepta  Tua  recondam 
mihi;  non  recedent  ab  oculis  meis;  vita  enim  sunt 
invenientibus  ea.  Permaneat  in  me  verbum  veritatis, 
quod  audivi,  ut  opere  illud  compleam,  et  fructificem 
in  omni  opere  bono,  digne  ambulans  coram  Te,  Deus 
meus,  Cui  gloria  in  saecula  saeculorum.  Arnen. 


In  capite  libri  scriptum  est  de  me,  ut  facerem 
voluntatem  Tuam.  Deus  meus,  volui,  et  legem  Tuam 
in  medio  cordis  mei.  Concupivit  anima  mea  deside¬ 
rare  justificationes  Tuas  in  omni  tempore;  cognovi 
enim,  Domine!  quia  aequitas  judicia  Tua;  sed  cum 
non  simus  sufficientes  aliquid  facere,  ut  oportet,  ex 
nobis,  da  mihi  gratiam,  ut,  quod  scio  et  desidero, 
faciam  ad  gloriam  magni  Nominis  Tui! 

PARS  I. 

Ubi  praemissa  vocatione,  propositoque  Salutis 
aeternae  tine  graviora  impedimenta  Christianae 
Perfectionis  removentur. 


Caput  I. 

Omnes  Adae  Filios  Jesus  Christus  ad  Salutem 
tenerrime  vocat. 

Venite  ad  Me,  omnes  Adae  Filii!  qui  laboratis,  et 
gravi  peccatorum  ac  paenarum  pondere  onerati  estis, 
et  Ego,  Qui  sum  dives  in  misericordia,  visceribus 
maternis  reficiam  vos. 

Cur  obturatis  aures  cordis,  sicut  aspides  surdae,  quae 
vocem  incantantis  audire  timent,  ne  forte  cor  mutent, 
ac  mansuescant? 

Numquid  venenum  insanabile  per  vocem  incantantis 
sapienter  evomere  ac  mitescere  timetis? 

Venite,  Filii  carissimi!  et  audite  Me;  et  timorem 
Domini  docebo  vos. 

Tollite  jugum  Meum  super  vos,  quod  Ego  una  vobis- 
cum  sustinebo,  et  genua  debilia  roborabo. 

Doleo  vicem  vestram,  o  pars  magna  haereditatis  Meae ! 

Consilio  quippe  parum  sano  quinque  juga  boum 
pretio  magno  emistis,  et  fertis  pondera  importabilia, 
quae  dorsum  semper  incurvant,  et  unum  ac  leve  jugum 
Meum,  quod  aeternae  vitae  lucra  parit,  proterve  fugitis 
et  horretis. 

Certe  ab  utero  Evae,  matris  vestrae,  infeliciter  er¬ 
rastis,  et  sub  onere  gementes  mortem  sempiternam 
multo  sumptu  mercamini. 

Revertimini  ergo  ad  Cor,  Filii  prodigi  substantiae 
Meae,  et  Ego  suscipiam,  et  strictissime  amplectar  vos, 
tanquam  fidissimos  amicos  Meos ,  et  super  unoquoque 
vestrum  laetabor  copiosius,  quam  supra  nonaginta  novem 
justos,  qui  non  indigent  poenitentia. 

Quid  cunctamini,  optatissima  praeda  Mea? 

Festinate  jam  subire  leve  onus  Meum,  et  in  Schola 
sapientiae  meile  dulcioris  discite  a  Me,  non  mundum 
fabricare,  non  cuncta  visibilia  et  invisibilia  regere, 
non  miracula  patrare,  sed:  quia  mitis  sum  et  humilis 
corde.  Cujus  imitatione  amara  quaeque  dulcescunt. 

Caput  II. 

Hortatur  Jesus  Christus ,  ne  filii  Adae  quaerant 
solatia  mundi . 

Novi  cervicem  vestram  duram,  filii  Adae!  semper 
enim  dulcissimo  Spiritui  Meo  restitistis,  non  fidentes 
promissis  Meis,  sed  avide  quaerentes  solatia  peregrina. 

Sed  nunc  saltem,  inclinante  jam  die,  convertimini 
ad  Me,  ei  sub  jugo  Meo  suavissimo  invenietis  requiem 
fatigatis  animabus  vestris. 

Tempus  est,  ut  in  hora  novissima  quaeratis  Me,  et 
mundi  vanitati  anteponatis  suavissimam  amicitiam  Meam. 

Venite  ergo,  et  comedite  bonum,  et  delectabitur  in 
crassitudine  anima  vestra! 

Quare  appenditis  argentum  non  in  panibus  et  labo¬ 
rem  vestrum,  non  in  saturitate? 

Quid  vultis  vobis  in  via  Aegypti,  ut  bibatis  aquam 
turbidam? 

Et  quid  vobis  cum  via  Assyriorum,  ut  profanas 
aquas  hauriatis? 

Calix  in  manu  Mea,  quam  praeclarus  est,  e  quo 
usque  ad  satietatem  bibunt  fideles  amici  Mei! 

Mirum  est,  quomodo  non  placeat  vobis  cisterna 
Bethlehem,  et  inhietis  ad  cisternas  dissipatas  in  medio 
silicis  excisas. 

Ne  bibatis  de  calice  Babylonis,  ubi  mors  auro 
tecta  latet! 

Ecce!  e  vulneribus  Meis  sanguinem,  aquamque  pro¬ 
pino,  ut  cordis  humani  sitim  expleatis. 

Accedite  ad  Me  celerrimis  affectuum  gressibus,  et 
lateri  Meo,  quasi  fonti  vivo  labia  imprimite,  ut  satie¬ 
mini  ab  uberibus  consolationis  meae,  et  torrente 
voluptatis  inebriemini! 

Fallax  mundi  gratia  capiat  gentes,  quae  non  nove¬ 
runt  Me,  et  ante  Baal  genua  curvaverunt! 

Yos  autem,  gens  sancta,  regale  sacerdotium,  et 
populus  acquisitionis  Meae,  venenata  mundi  pocula, 
epulasque  peccatorum  respuentes,  pura  Jordanis  aqua 
delectemini,  fructuque  ligni  vitae  vescamini  in  amoe¬ 
nissimo  paradiso,  quem  plantavi  electis  Meis! 

Caput;  III» 

Monet  Jesus  Christus  sollicitudinem  in  aeternae 
salutis  opere. 

Breves  dies  hominis  sunt,  et  numerus  mensium  ejus 
apud  Me  est. 

Constitui  quippe  terminos  ejus,  qui  praeteriri  non 
poterunt. 

Et  cum  vos,  Adae  filii!  in  vitae  brevis  angustia 
deberetis  exultare  ad  currendam  viam  Meam,  in  hac 
sola  pigritamini,  et  mortalibus  bonis  nimium  sollicite 

detinemini!  Fruimini  bonis,  quae  prohibui,  et  abuti¬ 
mini  creaturis,  tanquam  in  juventute  celeriter. 

Nullum  viret  pratum,  quod  non  velociter  pertranseat 
luxuria  vestra. 

Coronatis  vos  rosis  festinanter,  antequam  marcescant, 
et  cordibus  indomitis  licentiae  habenas  relaxatis. 

Non  placet  Mihi  consilium  hoc;  dementiam  hanc 
odit  anima  Mea. 

Yos  festinatis  ad  interitum  gratis,  quasi  vos  pretio 
magno  Mihi  non  emissem. 

Ergo  resipiscite  modo,  et  summo  cum  emolumento 
in  requiem  Meam  ingredi  properate! 

Tantumdem  sollicitudinis  postulo  ad  vitam  jucun¬ 
dissimam,  quantam  in  aeterna  morte  posuistis. 

Ego  cucurri  in  siti,  ut  fugientes  vos  apprehende¬ 
rem,  et  e  feritate  mansuefactos  ad  dulcissima  pascua 
aeternae  vitae  deducerem. 

Cur  modo  marcescitis  ignavia  et  non  ascenditis  ad 
terram  viventium  possidendam? 

Cur  torpescitis,  electi  Mei,  et  non  potius  anima¬ 
mini,  ut  assurgatis  ad  haereditatem  opulentam  primo¬ 
geniti  populi  Mei? 

Certe,  si  sciretis,  quam  sit  magna  multitudo  divinae 
dulcedinis,  quam  abscondi  et  servavi  quaerentibus  Me: 
sicut  desiderat  cervus,  et  currit  ad  fontes  aquarum, 
ita  et  vos  cursu  velocissimo  requiem  Meam  peteretis. 

Experto  tamen,  credite,  et  currite,  si  quo  modo 
comprehendatis,  more  illorum,  qui  in  agone  conten¬ 
dunt,  et  anxie  currunt  ad  bravium. 

Filii  hujus  saeculi  sunt  veJoces  ad  effundendum  san¬ 
guinem:  vos  autem,  amici  Mei!  propter  verba  labiorum 


78 


Meorum  magna  sollicitudine  custodite  vias  duras,  et  ad 
regionem  vivorum  inter  dolores  ac  sudores  fortissime 
suspirate! 

Caput  IV. 

Justos  celeriter  ad  pahnam  currere  Jesus  Christus 
docet. 

Homo  quasi  flos  egreditur  ex  utero  matris  suae, 
ubi  ossibus  et  nervis  compegi  eum ;  et  vix  ad  horam 
in  materia  carnea  consistens,  fugit  velut  umbra,  et 
nunquam  in  eodem  statu  permanet. 

Idcirco  justi,  quasi  aeternarum  divitiarum  avari 
mercatoris,  licet  consummentur  in  brevi,  captent  tamen 
indefessa  diligentia  tempora  multa. 

Et,  si  quid  ex  humana  fragilitate  peccant,  citissime 
se  mundant  lavacro  sanguinis  Mei,  ne  subito  prae¬ 
occupati  die  mortis,  quaerant  spatium  poenitentiae,  et 
invenire  non  valeant. 

Atque  ideo  justis  Meis  omnia  cooperantur  in  bonum, 
iis,  qui  secundum  propositum  dulcissimi  cordis  Mei 
vocati  sunt  Sancti. 

Sive  enim  recte  agant,  sive  quandoque  peccent, 
vehementer  ad  palmam  incilantur,  dum  intimi  doloris 
configitur  spina. 

Charitas  Dei  urget  illos,  ut  magna  semper  operentur, 
ut  fidelissimae  promissionis  Meae  consortes  fiant,  dum 
lati  nimis  mandati  Mei  viam  sine  defectione  percurrunt. 

Yos  ergo,  charissimi  amici  Mei!  quos  introducere 
djecrevi  in  terram  meile  et  lacte  fluentem,  contendite 
intrare  per  angustam  portam,  antequam  tenebrescat, 
et  clausa  urbis  sanctae  janua  respondeam  sero  pul¬ 
santibus:  Nescio  vos! 

Inquirite  futuram,  quandoquidem  inter  mortales  non 
habetis  civitatem  permanentem! 

Sit  vobis  cordi  superna  Jerusalem,  et  per  itinera 
aeternitatis  ad  pinguem  et  coagulatum  montem  Meum, 
lacrymarum  valle,  gemitibus  inenarrabilibus  et  sua¬ 
vissimae  charitatis  ardoribus  properate! 

Caput  V. 

Omnibus  quantumvis  peccantibus  vitam  Jesus 
Christus  offert. 

Quis  est  homo,  qui  vult  vitam  immortalem,  et  cupit, 
coelo  serenissimo,  dies  videre  bonos? 

Veniat  fidenter  ad  Me,  et  custodiat  planas  et  rectas 
vias  Meas! 

Vita  immortali  vivet,  et  facto  intra  eum  vivo  fonte 
dulcissimae  aquae  salientis  in  vitam  aeternam,  mortem 
non  gustabit  in  aeternum. 

Ex  magnitudine  infinitae  bonitatis  Meae  omnes  sal¬ 
vos  fieri  volo,  neminemque  projicio,  ne  peccatorem 
quidem  obduratum,  dummodo  ipse  salvus  fieri  velit. 

Nemo  declinet  a  Me  humana  patiens,  quasi  taedio 
afflictus  sim  hominibus  tam  saepe  parcendo. 

Misericors  quippe  corde  sum,  et  ignoscendo  delector. 

An  coarctare  vultis,  Adae  filii!  misericordiam  Meam, 
ut  ad  mensuram  miserationis  vestrae  sit  tanquam 
nubes  matutina,  et  quasi  ros  mane  pertransiens,  qui 
ex  oriente  sole  consumitur? 

Vivo  Ego,  quia  nolo  mortem  peccatoris,  sed  ut  magis 
convertatur,  et  vita  infinitae  consolationis  plena  vivat. 

Gloriam  Meam  misericordia  grandem  alteri  non  dabo 
ac  in  aeternum  sine  taedio  miserebor. 

Utinam  filii  hominum,  qui  peccando  consenescunt, 
quoties  Ego  parcerem,  totius  vellent  reconciliari  Mihi, 
et  ex  animo  requirerent  Me:  hilarem  semper,  ac  libe¬ 
ralem  invenirent:  et  animas  nimis  desolatas  blande 
loquens  consolarer. 

Nemo  enim,  ab  orbe  condito,  ex  animo  invocavit  Me, 
super  quo  viscera  Mea  non  commoverentur  quamvis  innu¬ 
meris  et  gravissimis  sceleribus  Me  ad  iram  provocasset. 

Ab  infantia  enim  crevit  Mecum  miseratio,  et  de 
utero  mitissimae  matris  Meae  Mecum  egressa  est. 

Caput  VI. 

Conqueritur  de  ingratitudine  hominum. 

Justas  querimoniarum  causas  habeo  adversum  vos, 
filii  hominum  gravi  corde,  qui  pretium  magnum  infi¬ 
nitae  misericordiae  Meae  repellere  cogitastis. 

Praevaricati  estis  pretium  dulcissimi  testamenti  Mei: 
et  spreto  cultu  divinae  majestatis  Meae,  idola  mundi 
veneramini. 

Quid  est  hoc?  Quid  invenerunt  in  Me  iniquitatis 
patres  vestri,  quia  recesserunt  a  Me? 

Leges  Medorum  atque  Persarum  studiosissime  obser¬ 
vatis  et  satrapis  mundi  placere  contenditis :  Solus  Ego 
contemnor,  nec  invenio,  quibus  placeat  amplissimus 
honor  regni  Mei. 

Usquequo  lugebit  terra,  et  herba  omnis  regionis 
siccabitur  a  malitia  inhabitantium  in  ea? 

Universae  creaturae  ad  nutum  obediunt  imperio 
Meo :  solus  homo  currit  adversus  Me  erecto  collo,  et 
pingui  cervice  armatus  est. 

Quid  ultra  debui  facere  humano  generi,  et  non  feci? 

Venite  nunc  et  properate,  filii  Adae,  et  si  valetis, 
arguite  Me! 

Quod  si  nemo  potest  arguere  Me  de  peccato,  elo¬ 
quia  Mea  casta  ne  respuite,  sed  cordis  vestri  duri¬ 
tiam  gratitudinis  liquefactione  resolvite. 

Auferam,  si  vultis,  cor  lapideum,  daboque  cor  car¬ 
neum:  et  faciam,  ut  in  praeceptis  Meis  more  cervo¬ 
rum  ambuletis. 

Educam  vos  de  terra  deserta,  et  loco  horroris,  et 
vastae  solitudinis. 

Constituam  vos  super  excelsam  terram,  ut  sugatis 
mei  de  petra,  oleumque  de  saxo  durissimo. 

Si  deposita  duritie  mitescant  corda  vestra,  repetito 
foedere,  Deus  vester  ero,  daboque  in  visceribus  vestris 
Legem  Meam,  et  in  cordibus  emollitis  digito  suavis¬ 
simi  spiritus  Mei  scribam  eam. 

Caput  VII. 

Hortatur  ad  verbum  Dei  aure  cordis  percipiendum. 

Molliti  sunt  sermones  Mei  super  oleum,  et  ipsi  sunt 
jacula,  ut  simul  vulnerent  atque  delectent. 

Quocirca  mirum  est,  quomodo  filii  hominum  quae¬ 
rant  sibi  magistros  prurientes  auribus,  et  a  veritate 
Mea  eloquiis  dulcissimis  instillata  auditum  avertant, 
atque  ad  vanissimas  fabulas  convertantur. 

Ego  quidem  foriis  praedico,  et  in  mediis  urbibus 
atque  plateis  emitto  vocem  Meam :  et  sic  vox  cla¬ 
mantis  in  deserto,  ubi  spinae  tribulique  succrescunt. 

Vacant  homines  inertes,  et  novorum  librorum  curio¬ 
sitate  trahuntur:  sola  lex  Mea  immaculata,  convertens 
I.  6 

animas,  et  sermo  Meus  vivus  et  efficax  despicitur,  quasi 
summa  cum  voluptate  non  penetraret  usque  ad  divisio¬ 
nem  animae  et  spiritus,  compagum  quoque  ac  medullarum. 

Quid  dicam  vobis  amentes  vanitatis  amatores,  qui 
fugitivas  umbras  somniaque  sectamini? 

jNumquid  verba  Mea  non  ardent  velut  ignis,  quo  sol¬ 
vitur  glacies  cordium,  quae  culpae  frigore  obriguerunt? 

Cur  aures  cordis  obturatis,  nec  patienter  audire  vultis 
verba  aeternae  vitae,  aestimabilia  super  aurum  et  lapi¬ 
dem  pretiosum  multum  et  dulciora  super  mei  et  favum? 

Delectet  saltem  vos,  o  justorum  congregatio,  coe¬ 
lestis  eloquentia  Mea,  qua  corda  casta  nutriuntur;  et 
sermo  Meus  non  pictus  persuasibilibus  humanae  facun¬ 
diae  verbis  virtute  divina  suspendat. 

Accipite  gratis  argentum  igne  examinatum,  proba¬ 
tum  terrae,  et  purgatum  septies;  et  quasi  modo  geniti 
infantes  ediscite  elementa  suavissimi  sermonis  Mei. 

C/aput  VIII. 

Docet  initio  cursus  oculos  mentis  in  aeternitatem 
esse  dirigendos. 

Filii,  accedentes  ad  servitutem  Meam  oculos  ante 
omnia  in  aeterna  bona  dirigite,  et  ad  virentia  sine 
fine  prata  suspirate. 

Estote  sicut  Issachar,  qui,  cum  videret  terram,  quod 
esset  bona,  et  requiem,  quod  optima,  supposuit  humeros 
suos  ad  portandum,  factusque  est  serviens  sub  tributo. 

Sic  Ego,  proposito  Mihi  gaudio,  sustinui  crucem, 
confusione  contempta  et  transii  per  ignem  et  aquam 
in  superventurum  refrigerium. 

Et  quod  ad  novos  milites  Meos  attinet,  Mihi  cre- 


dite,  nihil  esse,  quod  animos  sermonis  justitiae  ex¬ 
pertes,  lactisque  participes  aeque  moveat*  ac  sperata 
aeternae  consolationis  magnitudo :  qua  victores  exul- 
labunt  in  gloria,  et  laetabuntur  in  cubilibus  suis. 

Certe  formosissima  lux  Mea,  et  purissima  delectatio 
dexterae  Meae,  coronas  varias,  de  multiplici  labore, 
justa  renumeratione  reddentis,  animos  pugnatorum 
fortissime  munit  ad  confringenda  capita  draconis,  qui 
datur  in  escam  populis  Aethiopum. 

Spem  hanc  incedentem  usque  ad  interiora  velami¬ 
nis  reponite  in  sinu  vestro;  ne  deficiatis  laborando* 
quasi  mercede  cariturL 

Tempus  erit,  cum  altissimus  Fater  Meus  dicet  fidis-’ 
simo  procuratori  Suo : 

Voca  operarios,  et  redde  illis  mercedem  incipiens 
a  novissimis  usque  ad  primos. 

Hac  spe  plus,  quam  suavissima  erumpunt  aquae  in 
ejus  vita  deserta,  et  torrentes  in  solitudine. 

Et  anima,  quae  arescit,  potu  delectabili  reficitur, 
quo  labores  universi  dulcorantur. 

Spes  haec  statuit  procellam  maris  ih  auram,  ut 
fileant  perturbati  fluctus  ejus. 

Haec  est  haereditas  fortium  Israel,  qui  spernentes 
momentaneum  hoc  et  leve  praesentis  tribulationis,  inten¬ 
tos  habent  oculos  in  aeternum  gloriae  pondus,  quod  spe¬ 
ratur  in  coelis. 

Caput  IX* 

Ponderat  gloriae  magnitudinem . 

Perfectorum  est  solidus  cibus,  eorum  scilicet,  qui 
exercitatos  habent  sensus  ad  discretionem  boni  et 

mali,  et  ex  purissimo  ac  dulcissimo  Mei  amoris  affectu, 
sine  introitu  retributionis,  Me  requirunt. 

At  vos,  qui  purgatos  cordis  oculos  nondum  nacti 
estis  et  mercede  movemini,  currite  post  Me  saltem 
more  adolescentularum,  quae  amoris  imperfecti  sua¬ 
vitate  trahuntur. 

Certe  in  civitate  primogenitorum,  et  in  monte  sancto, 
ubi  post  diluvium  aquarum  passionumque  multarum 
requievit  arca  humanitatis  Meae,  nihil  est,  quod  sua¬ 
vitatem  et  amorem  non  spiret,  et  castissimis  deliciis 
non  circumfluat. 

Egreditur  aquae  purissimae  fluvius  a  Me  fonte  vivo 
ad  irrigandam  faciem  terrae  promissionis  Meae:  cujus 
ubertate  et  amoenitate  viscera  dilatantur. 

Non  ibi  flat  aquilo,  sed  venit  auster,  et  aurae  lenis 
sibilo  perflat  hortum  Meum;  lateque  funduntur  odores 
aromatum  puram  voluptatem  ingerentium. 

Ibi  lux  beatissima  sole  formosior  laetissimos  gau¬ 
dentium  choros  exhilarat. 

Ibi  melos  dulcissimum  cordium  quae  in  sua  peritia 
requisierunt  modos  musicos,  et  ad  novum  canticum 
sine  fine  duraturum  psalterium  decachordum  aptaverunt. 

fbi  suavissima  pulchritudo  corporum  et  animarum 
super  nivern  candentium,  et  super  coccum  bis  tinctum 
rubentium,  et  amores  aeternos  in  thalamo  Meo  cele¬ 
brantium. 

Ibi  castra  Mea  immortales  triumphos  agentia,  forma 
virginum,  adolescentum  decore,  victorum  fortitudine 
disposita,  quae  regnabunt  Mecum  in  aeternum  et  ultra. 

Verum  haec  exigua  sunt:  neque  gaudia  Mea  in 
exilio  Babylonis  satis  intelligere  potestis. 

Fide  Mea  hic  opus  est,  cum  sit  sperandarum  sub¬ 
stantia  rerum,  argumentum  non  apparentium. 

Arcana  verba  sunt,  quae  non  licet  homini  loqui; 
cum  angelicam  superent  eloquentiam. 

Oculus  non  vidit,  neque  auris  audivit,  quae  ex 
infinito  pondere  bonitatis  Meae  praeparavi  diligenti¬ 
bus  Me. 

Propter  haec  ergo  gaudia  Mea,  milites  Mei  novi, 
pugnate. 

F  8  Caput  X. 

Suadet  Suae  passionis  imitationem. 

Nolite  timere,  pusillus  grex:  Ego  protector  vester 
sum,  et  merces  vestra  magna  nimis. 

Mihi  credite;  non  est  contemnendus  decor  dulcis¬ 
simae  Sion,  quam  dilexi,  plusquam  tabernacula  Jacob, 
ut  non  merito  pro  ea  pugnare  debeatis,  et  hoc  multo 
nunc  animosius :  quia  universus  Israel  toto  corde 
sequitur  Absalom,  quasi  e  quercu  suspensus  non  esset 
infeliciter  moriturus,  et  mitem  David  transgredientem 
torrentem  Cedron,  flentem,  ac  operto  capite  nudisque 
pedibus  incedentem  nemo  est,  qui  fideliter  sequatur. 

Quam  crudeles  sunt  Adae  filii,  regem  suum  man¬ 
suetissimum,  in  mediis  laboribus,  respuentes? 

Torcular  crucis  calcavi  Solus,  et  de  gentibus,  quas 
fuso  sanguine  redemi,  non  erat  vir  Mecum. 

Considerabam  ad  dexteram,  et  videbam;  et  non 
erat,  qui  cognosceret  Me. 

Et  vos  posteriores  servi  Mei,  quid  vultis  mecum 

judicio  contendere  quasi  gens,  quae  justitiam  fecerit* 
et  legem  Dei  sui  non  dereliquerit? 

Omnes  Me  dereliquistis :  sed  et  aeternus  Pater  Meus, 
propter  vos,  dereliquit  ac  percussit  Me. 

Nunc  ergo,  quanta  desolatione  desolata  est  omnis 
terra,  quia  nullus  est,  qui  recogitet  corde,  cogitatione 
et  affectu  Me  patientem  comitamini,  ut  resurgenti 
sociemini. 

Ne  horreatis  societatem  dolorum  Meorum,  si  dul¬ 
cissimae  vitae  consortium  exoptatis. 

Mortificate  membra  vestra,  quae  sunt  super  terram : 
equum,  qui  est  fallax  ad  salutem,  enervate  ut  com¬ 
mortui  et  consepulti  Mecum  diluculo  exurgatis,  et 
dabo  vobis  pro  vigilia  somnum  inter  dilectos  Meos, 
pro  bello  pacem,  quae  superat  omnem  sensum,  pro 
obtinentia  esum  ligni  vitae,  quod  est  in  paradiso 
altissimi  Patris  Mei. 

Caput  XI. 

Monet  parcum  vitae  praesentis  usum . 

Omnis,  qui  in  agone  contendit,  ab  omnibus  se 
abstinet,  quibus  a  cursu  possit  retardari. 

Vos  autem,  qui  pro  aeterna  vita  pugnatis,  multo 
studiosius,  quam  filii  hujus  saeculi,  ab  omni  impedi¬ 
mento  vitae  vestrae  debetis  abstinere. 

An  non  consideratis,  quia  novissima  hora  est,  neque 
misericordiae  semper  locus  erit? 

An  pepigistis  foedus  cum  morte,  quae  tanquam 
fur  intempesta  nocte  venit? 

Quare  sequimini  ventum,  relasque  aranearum  texitis? 

Quousque  patiar  eos,  qui  argentum  thesaurizant  et 
aurum,  in  quae  confidunt  homines? 

Omnia  sub  sole  transeunt;  et  mortalis  vitae  con¬ 
ditio  non  mansio  vestra,  sed  peregrinatio  est. 

Reliquum  ergo  est,  ut,  qui  emunt,  tanquam  non 
possidentes,  qui  gaudent,  tanquam  non  gaudentes  sint, 
et  qui  utuntur  hoc  mundo,  tanquam  non  utantur. 

Praeterit  enim  figura  inconstantissima  hujus  mundi, 
qui  longissime  abest  a  permansura  civitate  Mea. 

Propter  quod,  electi  Mei,  qui  jus  aeternae  haere- 
ditatis  nec  emittere,  nec  diminuere  volunt,  habentes 
alimenta,  et  quibus  tegantur,  tanto  celerius  currunt, 
quanto  minus  ponderis  mundani  portant. 

Quid  igitur  vos  solliciti  estis  in  annos  plurimos, 
quasi  certo  supervicturi,  cum  ignoretis,  quid  super¬ 
ventura  pariat  dies? 

Graviter  erravit  homo  ille,  cui  dictum  est:  Stulte, 
hac  nocte  repetunt  animam  tuam  a  te,  et  quae  con¬ 
gregasti,  cujus  erunt? 

Spernite,  amici  Mei,  quae  brevi  ac  necessario  per¬ 
eunt,  et  divitiae  si  affluant,  nolite  cor  apponere. 

Caput  XII. 

Negotiorum  multitudinem  dissuadet. 

Porro  unum  est  necessarium,  unum,  inquam,  illud, 
quod  est  bonum. 

Feci  Ego  hominem  rectum,  ut  bonum  hoc  infinitae 
consolationis  plenum  per  vias  rectas  quaereret,  ac 
requireret;  ille  tamen,  cum  in  honore  esset,  non 

intellexit,  sed  mille  laqueis  et  questionibus  se  impli¬ 
cuit,  ac  peregre  a  Me  profectus  est. 

Non  placuit  illi  suavissima  conversatio  Mea,  et  stu¬ 
dium  illorum,  qui  aedificant  sibi  solitudines. 

Aquas  fluviorum  Damasci  multo  cum  strepitu  cur¬ 
rentes  sitivit,  et  fastidivit  aquas  Hesebon,  quae  dul¬ 
cissimo  silentio  requiescunt. 

Quaenam  dementia  est  haec,  cor,  cujus  unione  vivi¬ 
tur,  tam  multiplici  ac  mortifera  sectione  dividere? 

Adeone  saecularia  negotia  animas  coelo  natas  di¬ 
vertent  atque  pervertent,  ut  aeternae  salutis  negotio 
et  tempus,  et  cura  defit?  Quaerite  primum,  o  filii 
Adae,  regnum  Dei  et  justitiam  Ejus,  et  in  Me  cogi¬ 
tatum  vestrum  pondusque  jactate. 

Haec  sit  sors  et  portio  vestra  vita  mortali  pretio¬ 
sior,  ut  numeremini  inter  charissimos  amicos  Meos. 

Quod  si  tempus  aliis  negotiis  defit,  jacturam  tem¬ 
poralium  bonorum  cum  aeternae  vitae  lucro  patienter 
sustinete. 

Nam  si  e  contrario  in  varias  sollicitudines  distracti 
brevi  mundi  gloria  prosperemini,  quid  soli  ac  sinceri 
boni  succedet? 

Dicite  vos  ipsi,  quid  profit  homini,  si  universum  mun¬ 
dum  lucretur,  animae  vero  suae  detrimentum  patiatur? 

Negotiatores  terrae  morientium,  exquisitores  terrenae 
prudentiae,  institores  Themanitae  atque  Sabaei,  quo 
tenditis  in  varia  figmenta  dissipati? 

Quis  Mihi  det,  ut  suavissima  sponsa  Mea  Sulamitis, 
Ecclesia,  inquam,  Mea  sit  juxta  dies  pristinos,  quando 
multitudinis  credentium  erat  cor  unum  et  anima  una? 

Fugite  de  medio  Babylonis,  et  animam  sitientem 
Mihi  unitam  recreabo. 

Ducam  eam  in  solitudinem,  et  dulcissime  loquar 
ad  cor  eius. 

Caput  XIII. 

Monet  curiositatem  sciendi  fugiendam. 

Ne  pascatis  ventum,  Adae  filii,  et  doctrinas  homi¬ 
num,  ne  anxie  quaeratis. 

Non  glorietur  sapiens  in  sapientia  sua,  et  legispe¬ 
ritus  in  prudentia  sua;  sed  in  hoc  glorietur  omnis, 
qui  gloriatur,  scire  et  nosse  Me. 

Respicite,  quid  profuerit  Aegyptiis  et  Atheniensibus 
sollicitudo  sciendi. 

Nonne  sapientes  consiliarii  Pharaonis  dederunt  con¬ 
silium  insipiens,  et  existimantes  se  aliquid  scire,  stulti 
facti  sunt? 

Nonne  Athenarum  praeceptores  ignoto  Deo  aram 
posuerunt?  et  stultitiam  suam,  nescientes,  quid  age¬ 
rent,  publicarunt? 

Infernus  dilatavit  animam  suam,  et  omnes  sapientes 
terrae  absorpti  sunt :  qua  cum  inutilia  et  vana  scire  sa¬ 
tagerent,  ignoraverunt  Me,  in  Quo  sunt  omnes  the¬ 
sauri  sapientiae  et  scientiae  Dei. 

Etenim,  si  Ego  Solus  cognoscar,  sciendi  sitis  ex¬ 
pletur,  et  splendore  candidissimo  anima  illustratur, 
licet  nihil  aliud  noverit,  praeter  Me. 

Si  vero  omnia  quis  noverit,  excepto  Me:  rudis  et 
ignarus  erit,  et  indigebit,  ut  tanquam  infans  doceatur, 
quae  sint  elementa  exordii  sermonum  Dei.  Certe  Pau¬ 
lus,  fidissimus  servus  Meus,  cum  ob  scientiae  magni- 

tudinem  in  pretio  magno  haberetur,  nihil  putavit  se 
scire  inter  fratres  suos,  nisi  Me  Solum  Crucifixum. 

Quamvis  enim  multa  didicisset  abundantius  aemulator 
existens  paternarum  suarum  traditionum :  ex  quo 
tamen  Ego  apparui  ei,  et  sapientiam  Meam  revelavi, 
omnia  contempsit,  et  in  sola  plenitudine  scientiae 
Meae  requievit. 

Discite  ergo  Me,  filii  hominum,  et  ad  scholam  sua¬ 
vissimae  eruditionis  Meae,  spreto  mundi  gymnasio, 
transmigrate. 

Caput  XIV. 

Docet  amicitiam  hominum  declinandam . 

Doleo  super  vos,  humanae  benevolentiae  merca¬ 
tores,  quibus  amicitia  hominum  nimis  placet. 

Fidelis  amicus  omni  thesauro  pretiosior  est,  raro- 
que  invenitur  in  terra  aliena. 

Mendaces  quippe  sunt  filii  hominum  in  stateris,  nec 
$$  fidem  servare  didicerunt. 

Quid  quaeritis  in  terra,  quae  versa  est  in  salsugi¬ 
nem  a  malitia  inhabitantium  in  ea? 

Frater  non  redimit  fratrem,  redimit  fortasse  homo, 
qui  non  est  frater,  et  qui  nescit  amare  animam  suam. 

Filii  Jerusalem,  ne  fidatis  Idumaeis,  qui  amicitia 
violata,  Chaldaeis  confoederati  dicunt:  Exinanite  usque 
ad  fundamentum  in  ea. 

Si  placet  vera  amicitia,  quaerite  Me,  nec  jam  dicam  vos 
servos,  sed  charissimos  amicos  Meos,  et  amicitiae  jure, 
omnium  bonorum  Meorum  communicatione  gaudebitis. 

Non  timebitis  domui  vestrae  a  frigoribus  nivis, 

omnes  enim  vestiemini  duplicibus,  nec  erit,  qui  se 
abscondat  a  calore  Meo. 

Diligam  vos,  ut  Jonathas  David,  sicut  animam 
Meam:  et  laborum  vestrorum  fidelissimus  consors  ero. 

Qui  tetigerit  vos,  tanget  pupillam  oculi  Mei:  et  ex 
amoris  magnitudine,  ut  nutritius  vester  alam  vos  dul¬ 
cissimo  lacte  Meo. 

Quid  moramini,  o  duri  corde,  amicitiae  humanae 
renunciare,  ac  mediis  visceribus  imprimere  benevo¬ 
lentiam  Meam? 

Recedite  a  tabernaculis  impiorum,  qui  fraudulenter 
amant,  ne  involvamini  in  peccatis  eorum:  et  amicitiam 
Meam  studiosissime  requirite. 

Certe,  ne  vobis  molestum  videatur,  et  amicos  mul¬ 
tos  ad  interitum  pertrahentes  relinquere,  unus  Ego 
melior  illis  omnibus,  ac  fidelior  non  solum  amicus, 
sed  et  frater  et  pater  amantissimus  ero. 

Caput  XV. 

Docet  oblectamenta  varia  respuenda. 

Vani  sunt  sensus  hominum,  quibus  non  subest 
senectus  mentis,  et  maturitas  sapientiae  Meae. 

Non  satiatur  oculus  visu,  nec  auris  impletur  auditu : 
et  videntur  sibi  filii  Adae  sapienter  agere,  si  nimis 
humana  oblectamenta,  et  exercitia  quaerant,  deposito 
exercitio  timoris  et  amoris  Mei. 

Causantur  otii  fugam  etiam  ii,  qui  videntur  supra 
modum  spirituales  et  magnam  diei  partem  mathema¬ 
ticis  disciplinis,  architecturae,  aut  picturae,  aut  ejus¬ 
modi  artibus  impendunt. 


(hiid  est  hoc?  Filii  hominum  usquequo  gravi  corde? 
ut  quid  diligitis  vanitatem,  et  pro  veritate  Mea  quae¬ 
ritis  mendacium? 

Si  architectura  placet,  an  superna  Jerusalem  non 
aedificatur  ut  civitas,  cujus  participatio  ejus  in  idipsum? 

Circumspicite  structuram  civitatis  Meae,  fundamenta 
posita  in  montibus  sanctis,  murum  in  quadro  lapidibus 
ex  vivis  consurgentem,  portas  ex  sapphiro,  et  sma¬ 
ragdo  artificiose  caelatas,  praealtas  turres,  quae  emi¬ 
nent  in  lateribus  aquilonis,  et  universas  aedificii  par¬ 
tes,  quae  civitatem  Regis  magni  decent. 

Si  pictura  placet,  intuitum  figite  in  splendoribus 
Sanctorum,  et  imagines  vivas,  ubi  lucet  dulcissima 
pulchritudo  Mea,  contemplamini. 

Candorem  illum  nive  puriorem,  et  ruborem  por- 
phyrite  perfectiorem,  quo  splendet  immortale  corpus 
Meum,  cogitate. 

An  non  consideratis,  per  exercitia  haec  vestra  vos 
ad  salutem  aeternam  parum  proficere? 

Etsi  enim  otium  vitetis,  meliorum  tamen  bonorum 
damna  patimini,  quae  vitare  deberetis. 

Vigilate  ad  postes  ostii  Mei,  et  exercitia  ad  aeter¬ 
nitatem  profutura  seligite. 

Visitate  domos  orphanorum,  subvenite  egeno  et 
pupillo;  esurientem  animam  recreate. 

Ludite  Mihi  in  organis  carminum  Domini,  in  coetu 
suave  sonantis  Ecclesiae  Meae,  et  Scripturae  sacrae 
campos  perlustrate. 

Haec  et  ejusmodi  alia  sunt  oblectamenta  quaeren¬ 
tium  Deum,  quaerentium  faciem  serenissimam  Dei  Jacob. 

Caput  XVI. 

Docet  gulae  vitium  fugiendum. 

Ex  quo  per  cibum  vetitum  peccavit  Adam,  pater 
vester,  prohibita  convivia  sectamini,  filii  hominum :  et 
nisi  saturati  fueritis,  murmuratis. 

Corda  vestra  gravantur  crapula,  et  ebrietate,  et 
solas  Aegypti  ollas  cogitatis. 

Quaenam  ruditas  est*  haec?  An  escae  profuerunt 
ambulantibus  in  eis? 

Certe  nimis  caeca,  et  spiritui  Meo  inimica  passio 
est  haec,  quae  filios  Meos  a  cultu  et  amicitia  Mea 
divertit. 

Incrassatus  est  enim  dilectus  populus  Meus,  et 
recalcitravit,  et  incrassatus,  impinguatus,  dilatatus 
dereliquit  saturatus  Me,  Deum,  factorem  suum:  et 
ferina  ingratitudine  recessit  a  Deo,  salutari  suo. 

Vae  illis,  qui  inter  profanas  Chaldaeorum  mensas 
computrescunt,  et  belluarum  pabulo  cupide  serviunt. 

Esca  ventri,  et  venter  escis:  Deus  autem  et  hunc, 
et  illas  severe  perdet. 

Recordamini  populi  Mei  per  desertum  transeuntis, 
et  considerate,  quid  acciderit  ei. 

Petierunt,  et  venit  coturnix,  et  pane  coeli  saturavi  eos. 

Et  plui  super  eos  sicut  pulverem  carnes :  et  sicut 
arenam  maris  volatilia  pennata. 

Sed  quid  profuit  eis  voracitas  illa?  Certe  adhuc 
escae  eorum  erant  in  ore  ipsorum,  et  ira  Mea  ascen¬ 
dit  super  eos,  et  occidit  pingues  eorum,  electosque 
Israel  ab  ingressu  terrae  promissionis  impedivit. 

Melius  est  cum  Lazaro  quondam  paupere  famem 

pati,  et  in  sinum  Abrahae  exultantibus  Angelis  de¬ 
ferri,  quam  cum  divite  epulone,  qui  sepultus  est  in 
inferno,  post  splendida  convivia  perire. 

Ne  abutamini  creaturis  Meis:  sed  cum  timore  Meo 
temperantiam  colite,  et  eritis  e  numero  illorum,  qui 
Cum  Abraham,  Isaac  et  Jacob,  caelerisque  cbarissimis 
amicis  Meis  recumbent  ad  mensam  nuptiarum  Agni, 
et  in  amplissimo  regno  Meo.* 

Caput  XVII. 

Monet  honoris  ambitionem  fugiendam .. 

Yae  vobis,  Adae  filii,  qui  quaeritis  esse  sicut  dii  : 
amatis  gloriam  hominum  primosque  accubitus  in  coenis, 
et  primas  cathedras  in  foro  requiritis. 

Quid  vobis  proderit  jactantia,  et  honorifica  stulto¬ 
rum  existimatio? 

Quam  longe  receditis  a  mitissima  disciplina  Mea, 
quam  docui,  ex  quo  Memetipsum  exinanivi. 

Sanius  consilium  est  in  novissimo  loco  sedere,  et 
humilia  de  vobis  cogitare. 

Dicite  Mihi,  honoris  mercatores,  ubi  sunt  reges 
terrarum,  quorum  nomina  non  sunt  scripta  in  libro 
vitae  ? 

Nonne  sedes  superborum  destruxit  Dominus,  et 
sedere  fecit  mites  pro  eis? 

Cecidit  Babylon,  et  claritas  nominis  ejus  obscurata  est. 

Considerate  imperium  aureum,  argenteum,  aereum 
et  ferreum;  Chaldaeos,  Persas,  Graecos  et  Romanos: 
nonne  lapis  unus,  specie  vilis,  abscissus  de  monte 
sine  manibus,  comminuit  eos? 

Fixum  est  decretum  hoc :  Quicunque  honorificaverit 
Me,  glorificabo  eum :  qui  autem  contemnunt  Me,  erunt 
ignobiles.  Contemnite,  filii  Mei,  quod  apparet,  et  non 
est;  et  fastum  saeculi  alta  humilitate  calcate. 

Discite  a  Me,  Qui  sum  corde  humilis,  et  gloriam 
hominum,  teste  Patre  Meo,  non  desideravi. 

Haec  est  prima  pars  eruditionis  Meae,  quam  instal- 
lavi  fidelissimis  discipulis  et  imitatoribus  Meis;  qui 
laetantes  ibant  a  conspectu  concilii,  quoniam  digni 
habiti  sunt,  pro  dulcissimo  Nomine  Meo  contumeliam 
pati. 

Haec  est  gloria  abscondita  sub  crucis  humilitate, 
omnibus  honoribus  et  imperiis  praeferenda,  et  super 
speciem  et  divitias  aestimanda. 

Nolite  ergo  in  re  tanta  obdurare  corda  vestra : 
sed  alto  mundi  contemptu  ad  immortalem  gloriam 
per  contumeliam  crucis  festinate. 

Caput  XVIII. 

Hortatur  ad  odium  avaritiae . 

Yae  vobis  divitibus,  qui  habetis  consolationem 
vestram  in  hoc  mundo. 

Cur  tam  anxie  adoratis  aurum,  quod  quidam  ap¬ 
petentes  erraverunt  a  fide,  et  inseruerunt  se  doloribus 
multis? 

Nihil  nisi  terram  diligitis,  et  opes  Meas  coelestes 
oblivioni  tradere  festinatis. 

Cito  cum  dolore  amittetis,  quae  nunc  cum  illicita 
defectatione  possidetis. 

Scriptum  est  enim  dictante  Spiritu  Meo :  Dormierunt 

somnum  suum,  et  nihil  invenerunt  omnes  viri  divi¬ 
tiarum  in  manibus  suis. 

Fugite  ergo  avaritiam,  quae  est  idolorum  servitus : 
et  praeter  Me  nullas  opes  aestimate. 

Tantumdem  enim  amori  Meo  detrahitis,  quantum 
in  bonis  caducis  collocatis. 

Minus  enim  Me  amat,  qui  Mecum  aliquid  amat, 
quod  propter  Me  non  amat. 

Nonne  considerabitis,  vos  cito  morituros  ut  sitim 
cupiditatis  extinguatis? 

Ouorsum  horrea  nova  aedificare,  et  domos  aeternas 
in  terra  peregrinorum  fabricare  quaeritis,  ut  ibi 
argentum  recondatis? 

Thesaurizate  potius  vobis  thesauros  in  coelo,  ubi 
semper  victuri  estis,  el  misericordiis  pauperum  Mihi, 
Deo  vestro,  foeneramini. 

Certe  semitae  omnis  avari  animas  possidentium 
rapiunt,  ut  in  terra  deserta,  invia  et  inaquosa,  longe 
a  salute  Mea,  longo  exilio  demorentur. 

Deponite  jam  pondus  terrae,  qua  gravamini:  relin¬ 
quite  omnia,  ut  Me,  Qui  non  habui  inter  vos,  ubi 
caput  reclinarem,  sine  onere  sequi  valeatis. 

Quomodo  enim  Me  expeditum  et  currentem  sequi 
poteritis  onerati? 

Bene  dixit  Petrus  fidissimus,  servus  Mens :  Ecce  nos 
reliquimus  omnia,  et  secuti  sumus  Te;  neque  enim 
exultasset  Mecum  ad  currendam  viam,  nisi  pondus 
tantum  abjecisset.  Hoc  ergo  facite,  et  vivetis. 

Caput  XIX. 

Hortatur  ad  odium  parentum  et  consanguineorum . 

Spiritus  est,  qui  vivificat:  caro  autem  non  prodest 
quidquam. 

Immo  non  solum  non  prodest  caro,  sed  vehemen¬ 
ter  nocet. 

Ideo  fideles  amici  Mei,  qui  non  ex  sanguinibus, 
neque  ex  voluntate  viri,  sed  ex  Deo  nati  sunt,  ne 
forte  in  vanum  currerent  aut  cucurrissent  juxta  con¬ 
silium  Meum,  omnem  carnalem  propinquitatem  oderunt, 
et  quasi  Spiritus  Mei  venenum  evitarunt. 

Ex  hoc  numero  fuit  ille,  qui  laetabatur  canens: 
Pater  meus  et  mater  mea  dereliquerunt  me;  Dominus 
autem  assumpsit  me.  Non  est  inutilis  commutatio,  pro 
parentibus,  qui  ad  servitutem  et  mortem  generant,  a 
dulcissimo  Patre  Meo  inter  filios  Sion  inclytos  et 
amictos  auro  primo  amantissime  adoptari,  et  ad  hae- 
reditatem  aeternam  jus  habere. 

Sed  mundus  hanc  adoptionem  non  cognovit,  et 
mortiferis  consiliis,  quos  Pater  Meus  in  Suam  adoptio¬ 
nem  vocat,  naturalis  legis  colore,  et  aliis  aequitatis 
apparentis  umbris  seducit. 

Quid  est  hoc?  Ego,  Qui  a  purissima  genitrice  Mea 
nihil  damni  spiritualis  pati  poteram,  ubi  salutis  vestrae 
causam  agebam,  quasi  alienam  non  cognovi;  et  servi 
Mei  a  contagio  carnis  impurae  non  timebunt? 

Sinite  mortuos  sepelire  mortuos  suos:  et  in  aeternae 
salutis  ingressu,  vel  progressu  carnalium  parentum; 
blandimenta  consiliaque  vitate. 

Et  Ego  suscipiam  vos,  quasi  fidelissimos  amicos, 

et  suavissimos  fratres  Meos.  Pater  Meus  Pater  vester 
erit,  et  erit  mater  vestra  mitissima  Virgo,  quae 
genuit  Me! 

Caput  W. 

Hortatur  ad  mortificationem  sensuum. 

Attendite,  filii,  quae  dico.  Sensus  et  cogitatio  homi¬ 
num  prona  sunt  ad  malum  ab  adolescentia  sua. 

Propterea  necesse  est,  ut  mortificationem  Meam  in 
corpore  vestro  semper  circumferatis.  Equus  enim 
effraenis  in  abundantia  virium  suarum  non  salvabitur. 

Castigate  sensus  vestros,  quasi  juvenculos  indomitos, 
ne  sorte  legem  mentis  transgrediamini. 

Nec  durum  vobis  videatur,  oculos  cohibere,  ne 
mors  intret  per  fenestras,  et  ostium  circumstantiae 
ponere  labiis  vestris,  ne  verbis  indisciplinatis  Me 
offendatis:  placebitis  enim  Mihi  valde,  et  pro  visus 
mortificatione  videbitis  lucem  splendidissimam,  quam 
videbat  Tobias  et  Isaac,  postquam  caligaverant  oculi 
ejus:  pro  labiorum  vero  custodia  docebo  vos  dulcis¬ 
simum  sermonem  Meum,  qui  linguas  infantium  facit 
disertas. 

Certe  Sancti  Mei,  qui  regnum  coelorum  violenter 
rapuerunt;  sensibus  suis,  quod  volebant,  constantissime 
negarunt:  facti  sunt  custodes  lectuli  Salomonis,  tenen¬ 
tes  semper  ensem  districtum  contra  femur  suum. 

Sensuum  enim  pugna  nunquam  intermittenda  est,  si 
salvi  esse  velitis,  ne  pereatis,  vel  a  sagitta  iracundiae 
volante  in  die,  vel  a  negotio  impuritatis  perambulante 
in  tenebris,  vel  ab  incursu  ambitionis,  seu  daemonio 
meridiano. 

Nullus  locus,  nullum  tempus,  quamdiu  mortales 
estis,  a  sensuum  proelio  immunis  est,  ne  igitur  salu¬ 
tem  vestram  aeternam  contemnatis. 

Et  quidem  extremae  dementiae  est,  sinere  sensus 
vestros  duci  in  aeternam  captivitatem:  cum  possitis 
per  modicum  laborem  et  mortificationem  infinitam 
consolationem  eisdem  sensibus  in  coelesti  regno  Meo 
superventuram  comparare. 

Quid  quaeritis  delectationes  impuras?  Ad  vera 
potius  et  aeterna  gaudia,  brevi  luctu,  suspirate. 

Caput  XXI. 

Monet  mortis  memoriam. 

Utinam  filii  Adae  saperent  et  intelligerent,  ac  no¬ 
vissima  providerent! 

Utinam  et  vos,  qui  non  videmini  repellere  consilia 
Mea,  saepe  ac  serio  cogitaretis,  qualis  anxietas  in 
hora  mortis  ventura  sit:  certe  mundi  desideria  statim 
evanescerent,  neque  in  aeternum  peccaretis. 

Omnes  ad  mortem  velocius,  quam  a  texente  tela 
succiditur,  properatis,  paucitasque  dierum  nimis  bre¬ 
vium  finietur  brevi:  et  tamen  mortis  vix  unquam 
recordamini.  Palatia  sumptuosa,  promptuaria  plena, 
filiaeque  vestrae  circumornatae,  ut  similitudo  templi, 
aperte  demonstrant,  quid  inter  vos  ipsos  meditemini. 

Quid  scitis,  an  prima,  an  media  nocte,  an  galli 
cantu  venturus  sim,  et  in  virga  directionis  rationem 
vitae  petiturus? 

Ego  dinumero  gressus  vestros,  et  tanquam  in 
sacculo  signo  debita  vestra,  quasi  celeriter  aes  alte— 

num  exacturus:  et  vos  mortem,  nec  per  horam, 
cogitatis? 

Non  placet  Mihi  gravis  oblivio  haec,  ob  quam 
punivi  civitatem  Meam,  Jerusalem. 

Cum  enim  essent  sordes  ejus  in  pedibus  ejus,  non 
est  recordata  finis  sui. 

Si  enim  finem  cunctorum  viventium  praevidisset, 
quomodo  pedes  inquinasset? 

Transitus  illius  memoria  cor  premit,  ne  altum  sapiat; 
sed  in  timore  ac  tremore  salutem  operetur. 

Propter  quod,  filii  Mei,  inter  negotia  et  gaudia 
saeculi  frequenter  mortis  agonem  doloremque  pensate : 
ut  per  vias  rectas  justitiae  ac  immaculatae  legis  Meae 
alacriter  tendentes,  in  aeternum  non  pereatis;  sed 
tanquam  fideles  ac  solliciti  servi,  statim  ac  venero  et 
pulsavero  confestim  aperiatis  Mihi ,  et  intretis  in 
aeternum  gaudium  altissimi  Patris  Mei. 

Caput  XXII, 

Monet  judicii  timorem . 

Qui  justificari  quaeritis,  timete  abyssum  judicii  Mei, 
in  quo  causas  omnes  filiorum  Adae,  cum  accepero 
tempus,  indicabo. 

Dum  Ego  culpas  hominum  dissimulo,  ipsi  quasi 
tauri  pingues  sine  fraeno  timoris  exultant. 

Sed  per  Memetipsum  juravi,  quia  Mihi  curvabitur 
omne  genu. 

Ego  faciam  verbum  in  Israel,  quod,  qui  audierit, 
tinnient  ambae  aures  ejus. 

Tacui  enim,  diu  silui  et  patiens  fui :  sed  in  suprema 

die  irae,  ut  parturiens,  cum  impetu  loquar.  Nunc 
parco  et  mitissimo  corde  inimicos  Meos  ad  poeniten¬ 
tiam  et  veniam  voco:  tunc  vero,  quando  erit  tempus, 
quale  non  fuit,  ex  quo  gentes  esse  coeperunt,  dedu¬ 
cam  omnes  gentes  in  vallem  Josaphat  et  ibi  discep¬ 
tabo  cum  eis  super  novissimo  testamento  Meo. 

Ne  abutamini,  o  filii,  mansuetudine  Mea,  quasi  nun¬ 
quam  cum  judice  acturi:  omnes  enim  vos  manifestari 
oportet  ante  tribunal  Meum,  ut  referat  unusquisque, 
prout  gessit  in  corpore,  sive  bonum,  sive  malum. 

Misericordia  Mea  superexaltat  judicium,  ut  postea 
tam  severe  puniam,  quam  misericorditer  nunc  ignosco. 

Timete  iram  Meam,  pusilli  et  magni,  et  per  opera 
bona  timorem  futurum  praecavete. 

Columnae  coeli  contremiscent  et  pavebunt  ad  nu¬ 
tum  Meum;  nam  in  angelica  natura  reperiam  pravi¬ 
tatem  :  Quanto  ergo  magis  aequum  est,  homines,  qui 
habitant  domos  luteas,  pavere  judicium  Meum,  nec 
bibere  quasi  aquam  iniquitatem? 

Placeat  vobis  paternis  visceribus  dignum  consilium 
Meum. 

Si  Me  propitium  in  die  ultionis  videre  desideratis, 
ante  diem  rationis  Me  tanquam  judicem  expavescite. 

Vivite  in  multa  cordis  sollicitudine,  Mihi  Soli  pla¬ 
cere  studentes;  non  enim  proderit  vobis  favor,  aut 
gratia  hominum,  si  Me  prius  non  placatis. 

Videte,  quod  Ego  sim  Solus,  et  non  sit  alius  Deus 
praeter  Me. 

Ego  occidam,  et  Ego  vivere  faciam,  et  non  est, 
qui  de  manu  Mea  possit  eruere. 

Ego  reddam  ultionem  hostibus  Meis:  et  iis,  qui 
oderunt  Me,  retribuam. 

Caput  WllI. 

Monet  fugam  peccati. 

Nihil  est,  filii  charissimi,  quod  iram  Meam  provocet, 
nisi  peccatum :  cujus  causa,  tactus  dolore  cordis  in¬ 
trinsecus,  delevi  per  diluvium  hominem,  quem  for¬ 
maveram;  et  excitatus  sum  ad  puniendos  inimicos 
Meos,  tanquam  dormiens,  et  tanquam  potens  crapu¬ 
latus  a  vino. 

Iniquitatem  odio  habui,  et  abominatus  sum:  intole¬ 
rabilis  enim  Mihi  est  peccati  turpitudo. 

Angelis  non  peperci,  et  horrendis  suppliciis  orbem 
terrae  percussi,  ut  grande  peccati  malum  pensare 
disceretis. 

Si  ergo  iram  Meam  vitare  cupitis;  quasi  a  facie 
colubri  fugite  peccatum,  et  per  vias  justorum  rectas 
ad  Me  venire  properate. 

Aedificent  alii  Babylonem,  et  qui  in  sordibus  est, 
sordescat  adhuc:  vos  autem,  qui  Me  sequi  desideratis, 
ab  omni  peccato  abstinentes  curate,  ut  cito  aedifi¬ 
centur  muri  Jerusalem,  atque  adeo,  qui  justificatus 
est,  justificetur  adhuc. 

Non  est  pars  in  Filio  Davidiis,  qui  peccare  non 
liment:  immo  tradentur  ipsi  in  manus  gladii,  et  partes 
vulpium  erunt. 

Rem  quippe  nefandam  operati  sunt,  et  vestimenta 
sua  in  sanguine  Agni  non  dealbaverunt. 

Expurgate  vetus  fermentum,  et  sanctuarium  cordis 
vestri,  ubi  habitare  cupio,  ne  imposterum  polluatis. 

Apparebuntque  vultus  vestri  coram  Me  formosiores 
per  abstinentiam  peccati,  quam  vultus  eorum,  qui  in 
domibus  regum  nutriuntur  in  croceis,  et  amplexantur 
stercora  peccati. 

Estote  imitatores  Mei,  sicut  filii  charissimi,  ut  re¬ 
praesentetis  imagine  viva  innocentiam  Meam  et  spurci¬ 
tias  peccati  impolluto  calle  pertransite. 

Haec  est  sapientia  justorum,  qui  culpam  magis, 
quam  inferni  poenas  timent,  et  studiosissime  fugiunt 
in  centiva  peccati. 

In  dies  singulos  quaerunt  aspergi  sanguine  Meo, 
et  mundari,  ac  super  candidissimam  nivem  dealbari. 

Caput  XXIV. 

Monet  compunctionem  cordis. 

Qui  Mihi  placere  cupit,  non  quaerit  altum  sapere: 
sed  in  animo  contrito  atque  sollicito  a  Me  suscipi. 

Propterea  fugit  omnia  illa,  in  quibus  animus  sibi 
placet;  et  ea  exercitia  eligit,  quae  mundi  fugam  et 
lacrymas  generant. 

Ex  hoc  numero  fuit  rex  ille,  servus  Meus,  qui 
cum  esset  parvulus  in  oculis  suis,  nihil  curans  regni 
magnitudinem,  media  nocte  surgebat  ad  confitendum 
Mihi,  et  innumeris  suspiriis  et  gemitibus  potum  cum 
fletu  miscebat. 

Filii  hujus  saeculi,  qui  dignitates  magnas  ambiunt, 
et  qui  amore  divitiarum  descendunt  mare  in  navibus, 
facientes  operationem  in  aquis  multis,  et  illi  etiam, 
qui  per  negotia  quoque  licita  nimis  distrahuntur,  raro 
valde  compunctionem  habent. 

Amici  vero  Mei,  quorum  anima  concupiscit  et  defi¬ 
cit  in  atria  Mea,  inter  ipsa  negotia  suspirant  ad  Me, 
et  statis  horis  intrant  in  cubiculum,  clausoque  ostio 
effundunt  in  conspectu  Patris  Mei  orationem  suam, 
et  tribulationem  suam  ante  Ipsum  pronuntiant. 

Ex  quo  fit,  ut  compunctionis  sensus  descendat 
super  humilia  corda  ipsorum,  sicut  pluvia  in  vellus, 
vel  sicut  stillicidia  stillantia  super  terram. 

Et  vos  ergo,  filii  Mei,  alta  fugientes,  salutarem  pec¬ 
catorum  dolorem,  et  compunctionem  in  abscondito 
requirite:  flere  discite  et  dulcissimis  lacrymis  stratum 
vestrum  in  silentio  noctis  rigate. 

Et  in  vigilia  matutina  cordis  contriti  sacrificium 
odorabor:  et  reducam  super  inimicos  vestros  aquas 
maris  cum  intima  laetitia  cordis  vestri. 

Caput  XXV. 

Hortatur  ad  perfectam  conversionem . 

Usquequo,  filii  Adae,  claudicatis  in  duas  partes? 

Mihi  ex  toto  corde  servire  renuitis,  et  mundo  par¬ 
tem  cordis  male  divisi  destinatis? 

Quid  dicam  vobis?  cur  Me  quasi  durum  Dominum 
timetis? 

Convertimini  ad  Me,  et  Ego  convertar  ad  vos. 

Ego  enim  nunquam  nocui  viro,  qui  vellet  servire 
Patri  Meo :  populus  autem  Meus,  si  non  contempsisset 
Me,  non  allevassem  lanceam  Meam  super  eum. 

Nunc  vero,  quid  vultis,  faciam  vobis? 

Ero  Deus  vester,  et  mitissimo  corde  filios  prodigos 
suscipiam,  quamvis  substantiam  consumpserint  vivendo 
luxuriose. 

Non  rejicio  publicanos,  sed  infinita  dulcedine  illis 
ad  primum  gemitum  reconcilior. 

Non  irascor  servo  nequam  supplicanti:  sed  decem 
millia  talenta  ad  solas  preces  dimitto. 

Quare  ergo  vos  de  Me  non  bene  opinamini,  et  ad 
Me  toto  corde  reverti  dubitatis? 

Sacrificate  Mihi  corda  vestra,  et  per  ignem  exau¬ 
diam  vos,  et  adducam  per  torrentes  aquarum  in  via 
recta,  nec  impingetis  in  ea:  quia  factus  sum  vobis 
Pater,  et  populus  vester,  melius  quam  Ephraim,  pri¬ 
mogenitus  Meus  est. 

Eritis  Mihi  foederati,  nam  ab  antiquo  dilexi  vos, 
et  luctum  vestrum  in  gaudium  convertere  decrevi. 

Sufficit  praeteritum  tempus  peccato  impensum :  nunc 
vero,  sicut  exhibuistis  membra  vestra  servire  peccato 
sub  tyranide  Pharaonis,  sic,  quod  reliquum  est  vitae, 
exhibite  illa,  ut  serviant  justitiae,  sub  imperio  sua¬ 
vissimo  filii  Dei,  Qui  regnavit  a  cruce,  et  domuit 
orbem  non  ferro,  sed  ligno. 

Solvite  jam  vincula  colli  vestri,  captivi  Adae  filii, 
et  ad  libertatem  filiorum  Dei  respirate. 

Projicite  jam  idola  mundi  de  medio  vestri,  ut  in 
corde  vestro  Solus  possim  habitare. 

Mundamini  balneo  sanguinis  Mei,  qui  per  sacra¬ 
menta  influit  in  animas  vestras :  et  inter  viva  per¬ 
fectaque  Ecclesiae,  sponsae  Meae,  membra  spiritu 
vitali  Meo  regi,  ac  dulcissimo  justorum  consortio  frui 
properate. 

PARS  II. 

De  Tirtntibns  9  quarum  actus  Justorum  pruden¬ 
tia  praescribit. 


Caput  I. 

Docet  Jesus  Christus  summam  sapientiam  in  vitae 
puritate ,  veroque  virtutum  cultu  consistere . 

Senectus  venerabilis  est,  charissimi  filii  Mei,  non 
diuturna,  neque  annorum  numero  computata :  Cani 
enim  sunt,  incontaminati  sensus  hominis:  et  aetas 
senectutis  vita  immaculata. 

Yitinam  verbum  crucis,  quod  iis,  qui  salvi  fiunt, 
Dei  virtus  et  sapientia  est,  semel  saltem  adhaereret 
visceribus  vestris,  ut  loti  anima  et  corpore  ascenden- 
tesque  de  lavacro  pretiosi  valde  sauguinis  Mei,  cordis 
puritatem  servaretis. 

Ipsa  enim  puritas  secreto  erudiret  vos,  et  occulta  sa¬ 
pientiae  Meae  suavissimo  magisterio  manifestarem  vobis. 

In  malevolam  quippe  et  coinquinatam  animam  non 
introibit  sapientia  Mea,  nec  habitabit  in  corpore  sub¬ 
dito  peccatis. 

Ille  vero  solus  ad  aeternitatem  sapiet,  qui  ingre¬ 
ditur  sine  macula,  et  manus  suas  servat  innoxias,  ne 
peccato  ullo  foedetur. 

Haec  est  altior  mundi  eruditio  Mea,  quam  David, 
servus  Meus,  accepit;  dum  super  senes  intellexit, 
quia  mandata  Mea  immaculato  corde  quaesivit. 

Haec  est  mentis  maturitas,  quam  Agnes,  tenera 
puella  et  dulcissima  sponsa  Mea,  comparavit:  Infantia 

siquidem  computabatur  in  annis:  Sed  erat  senectus 
mentis  immensa. 

Et  omnes,  qui  per  veras  virtutes,  quae  sunt  ipsamet 
animae  pulchritudo,  exhibent  Mihi  puras  animas  sitas, 
non  habentes  maculam,  neque  rugam,  numerantur  inter 
senes  longaevos  regni  Mei,  sapientiae  laude  in  consilio 
justorum  celebratos. 

Abstergite  ergo,  filii  sordes  mentis;  et  accuratissimo 
virtutum  Mearum  studio  extollite  manus  puras  in 
sancta :  faciemque  Meam  suavissimo  novi  sacrificii 
odore  requirite. 

Caput  II* 

Hortatur  ad  primam  aetatem ,  per  veras  virtutes , 
Deo  consecrandam. 

Offerte  Mihi  primitias,  charissimi  filii,  aetatemque 
primam  sacrificio  matutino,  antequam  polluamini,  Mihi 
consecrate ;  et  placebitis  Mihi  super  vitulum  novellum, 
cornua  producentem  et  ungulas. 

Quid  vobis  cum  filiabus  Madian,  quae  veros  filios 
Israel  carnali  gratia  corrumpunt? 

Ne  sequamini  Moabitides  et  Sidonias:  certissime 
enim  subvertent  corda  vestra. 

Sacrificate  Mihi  potius  primum  aetatis  florem,  et  inter 
novellas  pietatis  plantas  justitiae  decorem  germinate. 

Certe,  si  sciretis,  quam  gloriosum  sit  ab  ipsa  pue¬ 
ritia  Mihi  servire :  taederet  vos  mundanae  consolationis, 
quae  teneras  ac  inexpertas  animas  seducit. 

Felices  illi,  qui  ab  infantia  discunt  timorem  Meum, 
quo  amabilem  aetatem  illam  a  corruptione  praeservent. 

Quasi  lilia,  inter  spinas,  in  paradiso  Meo  florebunt: 
et  tanquam  cedrus,  quae  in  Libano  est,  multiplicabuntur. 

Quasi  cinnamomum  et  balsamum  aromatizans,  vir¬ 
tutum  cum  aetate  crescentium  odorem  in  Ecclesiae 
Meae  plateis  effundent. 

Et  Ego  habeo  in  deliciis  dulcissimam  juventutem, 
quae  ut  Mihi  serviret,  parentes  et  amicos  nescivit, 
mundum  negavit,  et  Me  super  omnia  aestimare,  quae¬ 
rere  et  diligere  decrevit. 

Erunt  Mihi  sicut  Samuel  et  Tobias,  fidelissimi  servi  Mei, 
qui  a  primis  annis  usque  ad  senectutem  Mihi  placuerunt. 

Bene  incipient,  meliusque  proficient,  adhucque  mul¬ 
tiplicabuntur  in  senecta  uberi. 

Et  bene  constantes  erunt,  ut  posteris  suis  annun- 
cient,  quoniam  misericors  valde  sum  Ego,  et  glori¬ 
fico  dilectissimos  amicos  Meos. 

Caput  111. 

Hortatur  ad  exercitium  fidei . 

Mirum  est,  filii  charissimi,  quanta  sit  ingratitudo 
vestra  circa  exercitium  fidei;  quae  sicut  lucerna  lucet 
in  caliginoso  mortalis  vitae  loco,  donec  dies  aeter¬ 
nitatis  illucescat,  et  lucifer  divinus  oriatur  in  cordi¬ 
bus  vestris. 

Certe  vobis  datum  est  nosse  mysterium  regni  Dei 
participesque  fieri  coelestium  sacramentorum,  ut  co¬ 
gnoscentes  ea,  quae  carnis  oculi  videntur,  temporalia 
esse,  vosque,  ubi  modo  non  videtur,  habere  meliorem 
et  manentem  substantiam,  usu  fidei  contemneretis  mo¬ 
mentanea  et  diiigeritis  aeterna. 

Nunc  autem  fidei  exercitium  oblivioni  traditur,  quasi 
ad  bene  vivendum  parum  salutare  esset. 

Non  placet  Mihi  oblivio  haec,  quae  multos  quoque 
servos  Meos  occupavit:  non  enim  utuntur  fide  Mea 
in  prosperitatibus  et  adversitatibus,  ut  omnia  vincant 
et  se  a  peccatis  immunes  conservent. 

Certe  Moyses,  servus  Meus,  grandis  factus  fidei 
exercitio,  negavit,  se  esse  filium  filiae  Pharaonis, 
magis  eligens  affligi  cum  populo  Dei,  quam  tempo¬ 
ralis  peccati  habere  jucunditatem,  majores  divitias 
aestimans  thesauro  Aegyptorum  improperium  Meum. 

Aspiciebat  enim,  accenso  fidei  lumine,  in  renume¬ 
rationem,  quam  sine  fide  non  aspiceret. 

Sic  et  vos,  filii  Mei,  quibus  revelata  sunt  mysteria 
infinitae  consolationis  plena,  quae  a  sapientibus  et 
prudentibus  Pater  Meus  abscondit,  debetis  fide  cor 
sincerum  firmante  uti  ad  mundi  gloriam  despicien¬ 
dam,  et  crucis  disciplinam  prae  divitiis  et  honoribus 
aestimandam. 

Videte,  quam  parum  profuerit  tot  sectis  philoso¬ 
phorum  definientium,  argute  disputantium,  illa  sterilis 
cognitio  creaturarum,  quia  non  fuit  eis  datum,  ut 
cognoscerent  Me. 

Recogitate  grande  beneficium  hoc,  et  cum  intima 
gratitudine,  ob  revelationem  fidei  Meae,  in  corpore  Meo, 
quod  est  Ecclesia,  Me  autorem  salutis  vestrae  laudate. 

Sitis  sinceri,  non  scrutantes  in  mysteriis  altissimis 
fidei  majestatem  Meam,  ne  forte  a  gloria  opprimamini, 
sed  in  obsequium  fidei:  quae  mites  animos  Mihi  sine 
discussione  credentes  et  corda  casta  requirit. 

Caput  IV. 

Hortatur  ad  spem . 

Jactate  in  Me,  filii,  cogitatum  vestrum,  et  Ego  vos 
enutriam :  projicite  in  Me  pondus  laborum,  et  afflictio¬ 
num  vestrarum,  et  Ego  illud  tollam. 

A  saeculo  enim  non  est  auditum,  ut  confunderetur, 
qui  in  Me  confideret. 

Dura  cervice  et  incircumcisis  cordibus  Mihi  sem- 
per  restitistis,  adhuc  et  vos,  qui  inter  discipulos  Meos 
esse  contenditis. 

Non  enim  bene  de  Me  sentire  vultis;  et  contra 
misericordias  Meas  magnas  nimia  pusillanimitate  pugna¬ 
tis  :  quasi  peccantibus  parcere,  aut  vitiorum  et  passio¬ 
num  tentationumque  victorias  concedere,  aut  tempo¬ 
ralia  bona  ad  aeternam  salutem  profutura  largiri  nolim. 

Numquid  infidelem  promissorum  redditorem  Me  pro¬ 
bastis? 

Quando  defui  suspirantibus  ad  Me? 

Certe  vel  ex  ipsa  experientia  convincere  possum, 
vos  esse  imitatores  illorum,  qui  dixerunt:  Percussit 
petram,  et  fluxerunt  aquae,  et  torrentes  inundaverunt: 
Numquid  et  panem  poterit  dare,  aut  parare  mensam 
populo  Suo? 

Quid  vobis  videtur  de  coecitate  hac? 

Profecto  si  Ego  potavi  populum  sitientem,  sine  du¬ 
bio  sperandum  erat,  Me  panem  esurienti  populo  daturum. 

Quare  ergo  servi  Mei  experti  priores  misericordias 
Meas,  non  sperabunt  posteriores,  quas  experientia  Mea 
dulcissimae  bonitatis  sine  difficultate  promittit?  filii 
modicae  fidei,  quare  dubitatis? 

Ego  sum  ipsa  bonitas  infinita,  et  delector  bene¬ 
faciendo  iis,  qui  oderunt  Me,  numquid  ergo  non 
miserebor  iis,  qui  Me  die  ac  nocte  requirunt? 

Si  vos,  eum  sitis  mali,  nostis  bona  data  dare  filiis 
vestris,  quanto  magis  Pater  Meus  coelestis  dabit  Spi¬ 
ritum  bonum  petentibus  Se? 

Nemo  desperet  veniam,  quantumvis  Me  graviter 
offenderit:  quomodo  enim  potero  non  parcere,  Qui 
fuso  redemptionis  pretio  Salvatoris  officio  et  suavis¬ 
simo  (Jesus)  Nomine  glorificor? 

Porro  si  confidenter  vocetis  Me,  et  si  fuerint  pec¬ 
cata  vestra  ut  coccinum,  quasi  nix  dealbabuntur:  et 
si  fuerint  rubra  ut  vermiculus,  quasi  lana  alba  erunt. 

Si  enim,  cum  adhuc  peccatores  essetis,  nec  de  Me 
placando  cogitaretis,  misericordia  Mea  praevenit  vos, 
an  credibile  sit,  modo,  quando  jam  cor  Meum  gemendo 
pulsatis,  Me  vos  non  exauditurum? 

Ne  sitis  increduli  et  degeneres,  quasi  temporalia 
quoque  bona  vobis  defutura  sint:  mandabo  quippe 
nubibus  desuper,  et  januas  coeli  aperiam:  pluam  vobis 
manna  ad  manducandum,  et  filiorum  pane  saturabo. 

Respicite  volatilia  coeli,  quomodo  non  serunt,  neque 
nent,  et  altissimus  Pater  Meus  pascit  illa,  neque  unum 
saltem  eorum  est  in  oblivione  coram  Illo:  quanto 
ergo  magis  vos,  filii  Mei,  pro  quibus  dedi  in  manus 
inimicorum  pretiosam  animam  Meam,  non  eritis  mortui 
a  corde  Patris  Mei? 

Habete  fidem  Dei,  dum  laboribus  et  tentationibus 
exercemini. 

Arnen  quippe  dico  vobis,  si  quis  vestrum  dixerit 

alicui  monti:  Tollere  et  mittere  in  mare,  et  non 
haesitaverit  in  corde  suo,  sed  crediderit,  liat,  liet  ei. 

Ego  enim  novi  cor  Patris  Mei,  a  Quo  si  quis  per 
Me,  Filium  Suum  dilectum,  in  Quo  Sibi  complacuit, 
aliquid  postulaverit,  liberalius,  quam  dici  possit,  dabit  ei. 

Quod  si  non  statim  videtur  semper  exaudire,  ideo 
id  facit,  quia  sic  expedit  vobis,  ut  perseveranter 
orando  majus  meritum,  et  majus  gaudium  comparetis. 

Sperate  ergo  in  Eo,  omnis  congregatio  populi, 
effundite  in  conspectu  Ejus  corda  vestra :  dico  enim 
vobis,  quia  non  fraudabit  illos,  qui  perseveranter 
confidunt  in  Eo. 

Caput  V. 

Hortatur  ad  amorem . 

Filii,  praebete  Mihi  desiderata  valde  corda  vestra; 
et  Me  ex  tota  anima  totaque  fortitudine  diligite. 

Non  possum  quippe  corda  divisa  sustinere;  nemo  enim 
potest  duobus  dominis  servire:  Sed,  ut  ratio  et  expe¬ 
rientia  docent,  alterum  diliget,  alterum  vero  contemnet. 

In  hoc  certe  apparet  stultitia  filiorum  Adae,  quod 
cum  extra  Me  requiem  invenire  non  valeant,  trahuntur 
apparenti  voluptate  rerum  transeuntium,  et  corda  sua 
pro  nihilo  vendunt. 

Species  decipit  eos,  et  fallaci  decore  abalienati  sunt 
retrorsum. 

Sequuntur  deos  alienos,  qui  cultores  suos  ficta 
deitate  seducunt. 

Facti  sunt  filii  hominum,  quasi  columba  seducta 
non  habens  cor,  nidificantes  in  alienis  lectis,  unde 
pulli  passim  surripiuntur. 

Sanius  consilium  est  filii  Mei,  nidificare  in  forami¬ 
nibus  petrae,  et  in  molli  caverna  maceriae,  quam 
vobis  praeparavi;  ut  propinquitate  cordis  Mei  laetare¬ 
mini,  et  exultaretis  ad  gaudia  Mea,  quasi  qui  invenit 
spolia  multa. 

Ego  vobis  amicus,  soror,  frater,  paler,  mater  et 
sponsus  effectus  sum:  et  ad  infiniti  amoris  ostentio- 
nem,  quasi  colonus  in  terra  spinas  et  tribulos  germi¬ 
nante,  feci  pro  salute  vestra,  quae  nemo  alius  fecit: 
quare  ergo  alienamini  a  Me,  et  detrectatis  dulcissi¬ 
mum  consortium  Meum? 

Si  utilia  quaeritis,  omnia  Mea  bona  vestra  sunt:  et 
ad  hoc  vos  invitare  decrevi,  ut  fruamini  aeterna  hae- 
reditate  Mea. 

Si  honorifica  vultis,  estote  amici  fideles,  nimis  enim 
honorificati  sunt  amici  Mei,  nimis  elevatus  est  prin¬ 
cipatus  eorum. 

Si  delectabilia  placent,  magna  nimis  est  multitudo 
dulcedinis,  quam  praeparavi  diligentibus  Me. 

Quocirca  placeat  vobis  consilium  Meum,  ut  cordium 
vestrorum  tributum  Mihi  reddatis,  si  summi  boni,  in 
quo  sunt  omnia  bona,  vultis  esse  participes. 

Quid  moramini  expectati  valde,  amici  Mei? 

Abjicite  vanos  amores,  et  verum  amorem  Meum, 
quo  nihil  in  terris,  aut  in  coelis  dulcius  esse  potest, 
super  mundi  divitias,  voluptates  et  honores  aestimate. 

Fument  Mihi  altaria  cordium  vestrorum  castos  amo¬ 
res  spirantium,  et  odorabor  odorem  infinitae  suavi¬ 
tatis,  quem  cupit  anima  Mea. 

Considerate,  filii,  quantae  sit  consolationis,  affectum 

primogenitum  Mihi  consecrare,  et  quam  stricto  jure 
Mihi  omnia  primogenita  sanctificare  debeatis. 

Ergo  quippe  sum  ipsamet  bonitas,  pulchritudo  et 
nobilitas  infinita,  Cui  amor  quoque  infinitus  debetur; 
et  extremae  dementiae  est,  Me  relicto  impuris  amo¬ 
ribus  sacrarium  cordis  foedare. 

Quid  jam  exspectatis?  Placeat  vobis  amicitia  Mea 
magno  pretio  aestimanda. 

Sum  enim  candor  lucis  aeternae  ac  speculum  sine 
macula,  sum  dives  inter  omnes  orientales,  ut  opibus 
augeam  amatores  Meos,  sum  corde  mitissimo  ad  par¬ 
cendum  iis,  qui  spreverunt  Me,  sum  eloquio  dulcissi¬ 
mus,  ut  suspendam  auditores  scholae  Meae,  sum  Rex 
cordium  pacificus,  et  rerum  universarum  summus  Im¬ 
perator,  et  tamen  vos  conditione  viles,  inopes  et 
ingratos,  sine  praeteritarum  culparum  exprobratione, 
quasi  intimos  amicos  Meos  recipiam  et  amplectar. 

Sinite  ergo  ad  amorem  Meum,  quo  solo  vivitur, 
saxea  corda  vestra  moveri. 

Caput  VI. 

Hortatur  ad  poenitentiam. 

Tam  grave  peccati  malum  est,  charissimi  filii,  ut, 
si  fieri  posset,  poeniteret  Me,  fecisse  hominem,  quem 
formavi. 

Pugnat  enim  cum  infinita  bonitate  et  puritate  Mea, 
et  majestati  Meae  vilissimas  creaturas  anteponit. 

Obstupescunt  coeli  super  hoc,  et  ejus  portae  deso¬ 
lantur  vehementer. 

Peccata  enormia  multiplicantur  super  numerum  are- 

nae  maris:  et  filii,  quos  exaltavi,  et  enutrivi,  spre¬ 
verunt  Me. 

Quid  dicam  vobis?  quid  faciam  generationi  vestrae, 
quae  ad  misericordias  Meas  obduratur? 

Certe,  si  inimici  Mei,  qui  falsos  deos  colunt,  male¬ 
dixissent  Mihi,  sustinuissem  utique:  et  propter  igno¬ 
rantiam  quodammodo  illos  excusassem. 

Vos  autem,  quibus  illuxit  formosa  valde  lux  Evan- 
gelii  Mei,  excusationem  non  habetis  de  gravissimis 
peccatis,  quibus  irritastis  Me. 

Viri  Ninivitae  surgent  in  judicio  cum  generatione 
hac  ingrati  populi  Mei;  et  comparatione  illorum,  qui 
ad  praedicationem  Jonae  poenitentiam  egerunt,  dam¬ 
nabuntur  multi  filii  regni  et  aeterna  excommunicatione 
ejicientur  in  tenebras  exteriores. 

Inspirationes  quippe  Filii  Dei  post  tergum  monentis, 
et  ad  pacem  et  reconciliationem  corde  mitissimo  invi¬ 
tantis  repulerunt. 

Nunc  ergo  vos,  filii,  infinitum  numerum  stultorum 
impoenitentium  ne  sequamini,  sed  revertimini  ad  cor. 

Accedite  ad  Me  de  tenebris,  et  umbra  mortis  et 
candidissima  luce  gratiae  illuminamini:  et  facies  vestrae 
non  confundentur. 

Lugete  fletu  magno,  ut  doleri  solet  in  morte  pri¬ 
mogeniti,  quia  venumdati  estis,  ut  faceritis  malum,  et 
balneo  lacrymarum  corda  vestra  lavate. 

Ne  differatis  vano  consilio  poenitentiam:  juxta 
enim  est  dies  perditionis,  et  adesse  festinant  tempora. 

Videte,  quid  feceritis,  dulcissima  amicitia  Mea  dis¬ 
soluta,  aeternae  consolationis  jure  amisso. 

Venenum  peccati  festinat  in  mortem;  festinate  vos 
per  intimum  dolorem,  et  sacramentorum  remedium  ad  vi¬ 
tam  gratiae  pretiosissimam  jucundissimamque  resurgere. 

Caput  VII. 

Hortatur  ad  amorem  proximi. 

Recordamini,  filii,  novi  ac  dulcissimi  testamenti  Mei, 
quomodo,  cum  dilexissem  Meos,  qui  erant  in  mundo, 
in  finem  dilexi  eos :  et  ne  obliviscamini  signi  amoris 
mutui,  quo  volui  cognosci  discipulos  et  amicos  Meos. 

Mandavi  tempore  incolatus  Mei,  et  nunc  per  fre- 
quentissimas  inspirationes  idem  repetens,  haec  mando 
vobis,  ut  sincerissimo  amore  diligatis  invicem,  sicut 
dilexi  vos. 

Sanavi  infirmos  vestros:  erexi  languidos,  afflictos 
consolatus  sum:  cum  iis,  qui  oderunt  pacem,  fui 
Pacificus:  publicanos  et  peccatores  amantissime  recepi: 
vilitatem  et  rusticitatem  non  exhorrui ;  omnibus  omnia 
factus  sum:  nec  ullo  taedio  lassatus  exclusi  aliquem 
a  suavissima  conversatione  Mea. 

Quare  ergo  servi  Mei,  qui  videntur  supra  modum 
Apostoli,  pauperum  et  debilium  fastidio  vincuntur,  et 
afflictorum  onera  portare  recusant? 

Qui  viderit  fratrem  suum  necessitatem  patientem, 
et  clauserit  viscera  sua  ab  eo,  quomodo  charitas  Dei 
manet  in  illo? 

Causantur  se  meliorem  partem  Magdalenae  dedisse, 
et  ad  proximorum  calamitates  obdurescunt. 

Quid  est  hoc?  Qualis  doctrina  est  haec?  non  placet 
Mihi  otium  hoc,  et  commoditas  parum  consona  pro- 

ximorum  dilectioni,  quae  est  plenitudo  dulcissimae 
legis  Meae. 

Estote  misericordes  filii,  et  miserias  fratrum  vestro¬ 
rum  promptissimo  corde  sublevate. 

Ne  addatis  afflictionem  afflictis,  quorum  clamor 
penetrat  viscera  Mea. 

Ego  enim  pontifex  vester,  experientia  quoque  factus 
misericors,  novi  crudelia  corda  filiorum  Adae,  quae 
difficile  ad  fratrum  suorum  aerumnas,  commoventur. 

Dicite  jam  mores  Meos,  et  emollito  corde  iram 
omnem,  taedia  et  asperitatem  superate. 

Et  Ego  recensebo  vos  discipulorum  Meorum  signo 
notatos  inter  dilectissimos  fratres  Meos:  qui  sine  fine 
gaudebunt  adoptione  altissimi  Patris  Mei,  et  satiabun¬ 
tur  ab  uberibus  consolationis  Meae. 

Caput  VIII. 

Hortatur  ad  obedientiam. 

Filii  dilectissimi,  si  vultis  in  mari  magno,  cujus 
fluctus  ascendunt  usque  ad  coelos,  et  descendunt  usque 
ad  abyssos,  secure  navigare,  imitamini  Me,  Qui  cum 
essem  Filius  Dei,  didici  ex  iis,  quae  passus  fui,  obe¬ 
dientiam,  et  per  obedientiam  consummatus,  factus  sum 
omnibus  obtemperantibus  Mihi  causa  salutis  aeternae. 

Bonum  est  viro,  cum  portaverit  jugum  ab  ado¬ 
lescentia  sua. 

Si  enim  aliis,  qui  repraesentant  personam  Meam, 
obedire  assuescat,  proprii  judicii  et  propriae  volun¬ 
tatis,  qua  civitas  Babylonis  aedificatur,  pericula  vitabit, 
et  sub  umbra  alarum  Mearum  ab  aestu  mundi  requiescet. 

Non  ei  nocebunt  catuli  leonum  rugientes,  ut  rapiant, 
et  quaerant  a  Deo  escam  sibi;  Ego  quippe  sum  custos 
fidelissimus  eorum,  qui  intellectum  et  voluntatem  Mihi 
obedientiae  sacrificia  immolant,  est  enim  holocaustum 
adipe,  et  pinguedine  plenum  in  odorem  suavissimum 
Patri  Meo. 

Yae  illis,  qui  subesse  nolunt,  et  proprio  judicio 
omnia  metire  volunt;  qui  longe  recesserunt  a  man¬ 
suetudine  disciplinae  Meae. 

Coeci  sunt  et  seipsos  praecipitabunt,  cogitationes 
enim  mortalium  timidae  et  incertae  ipsorum  providen¬ 
tiae  sunt,  neque  valent  ea  mala  vitare,  quae  non  valent 
a  longe  prospicere. 

Luciferi  discipuli  fiunt:  et  dum  majoribus  non  ac¬ 
quiescunt,  ad  similitudinem  idololatrarum  peccant;  quippe 
quasi  peccatum  ariolandi  est  repugnare,  et  quasi  sce¬ 
lus  idololatriae  nolle  acquiescere. 

Yos  autem,  filii,  inclinate  aurem  vestram  in  verba 
oris  Mei :  et  iis,  quos  Ego  vobis  praeposui,  fideliter, 
quasi  Mihi  Ipsi,  obtemperate. 

Haec  est  magna  pars  prudentiae  justorum,  qui 
consilio  Meo  regi  desiderant. 

Haec  est  omnis  Clericorum  et  Laicorum  justitia, 
sapientia  et  fortitudo. 

Haec  est  via  ligni  vitae,  quam  Cherubim  flammeo 
et  versatili  gladio  clauserunt. 

Ite  ergo,  filii,  et  conficite  viam  hanc:  ut  sicut  Ego 
factus  obediens  usque  ad  mortem,  obedientiae  remu- 
neratione  Jesus  vocor  et  glorificor;  ita  et  vos  ad 
formosissimam  gloriae  lucem  per  obedientiam  resurgatis. 

Caput  I\. 

Hortatur  ad  castitatem. 

0  quam  pulchra  est,  charissimi  filii,  casta  genera¬ 
tio,  quae  coelesti  claritate  resplendet! 

Nec  rosae,  nec  lilia,  nec  hortorum  amoenitas  cum 
decore  castitatis  comparari  possunt. 

Quam  splendidi  virginum  chori  in  platea  Jerusalem 
ex  auro  mundo,  crystallo  simillima  sequuntur  Me  et 
dulcissimam  coeli  Reginam,  genitricem  Meam? 

Immarcessibilis  et  immortalis  est  gloria  castitatis, 
quae  servavit  corpus  immune  a  rugientibus  praeparatis 
ad  escam,  et  quasi  myrrha  electa  dedit  suavitatem  odoris. 

Ego  Virgo  et  Virginis  Filius  ardentissime  amo,  quos 
singularis  praerogativa  castitatis  ampliori  dilectione 
facit  dignos. 

Sunt  Mihi  quasi  columbae,  quae  lacte  sunt  lotae, 
et  sine  ullo  inquinamento  resident  juxta  gratiae  Meae 
fluenta  plenissima. 

Deliciae  Meae  sunt  corda  casta,  quae  praeter  Me 
amores  omnes  respuerunt,  et  vultus  suos  dulcissima 
pulchritudine  splendentes  Mihi  Soli  consecrarunt. 

Haec  sunt  castra  Mea  nive  candidiora,  et  sapphiro 
pulchriora,  quorum  forma  delector. 

His  Ego  manifesto  secreta  Mea,  in  his  pono  regni 
thronum  Meum. 

Hic  est  fructus  plusquam  suavissimus  laboris,  et 
passionis  Meae. 

Nunc  ergo,  filii,  diligite  Me,  et  despondete  Mihi,  quasi 
virgines,  castas  animas  vestras,  si  placet  vobis  thala- 

mus  deliciarum  Mearum,  ubi  gustatur  in  fonte  ipso 
infinita  dulcedo  amoris  Mei. 

Quid  agitis  vagantes  per  amores  impuros,  qui  vos 
divertunt  a  complexu  Meo? 

Eligite  jam  nuptias  Agni  candidissimi  et  virgineum 
florem  per  dolores  et  agones  a  spurcitiis  carnis  im¬ 
polluto  calle  praeservate;  et  eritis  fructus  meile  dul¬ 
ciores  in  paradiso  malorum  punicorum,  quae  amore 
sempiterno  flagrant  in  amoenissimo  paradiso  Meo. 

Caput  X. 

Hortatur  ad  paupertatem. 

Ne  timueritis,  filii  Mei,  cum  dives  factus  fuerit  homo, 
et  cum  multiplicata  fuerit  gloria  domus  ejus. 

Quoniam,  cum  interierit,  non  sumet  omnia,  neque 
descendet  cum  eo  in  infernum  gloria  ejus. 

Certe  melius  est  modicum  justo  super  divitas  pec¬ 
catorum  multas. 

Ideo  electi  Mei,  timentes,  ne  forte  reprobi  fierent, 
divitias,  vel  haeredilate  acceptas,  vel  donatas  repule¬ 
runt,  et  paucis  contenti,  in  labore  et  fatigatione,  in 
fame  et  siti,  in  frigore  et  nuditate  vitam  mortalem 
agentes,  ad  supernam  Jerusalem,  ubi  suas  opes  recon¬ 
diderant,  festinarunt. 

Maluerunt  circuire  in  melotis  et  pellibus  caprinis, 
egentes,  angustiati,  afflicti,  in  solitudinibus  errantes, 
in  montibus  et  speluncis  latentes :  quam  mollibus  vestiri, 
sicut  qui  in  domibus  regum  sunt:  ne  forte  ob  terre¬ 
nam  substantiam  a  regno  coelesti  excluderentur. 

Haec  fuit  probatio  fidei  illorum  multo  pretiosior 

auro,  quod  per  ignem  probatur:  nam  modicum  passi 
aeternas  opes,  et  inaestimabilia  gaudia  compararunt. 

Imitati  sunt  Me  pauperem,  et  in  laboribus  probatum 
a  juventute  Mea:  permanserunt  Mecum  in  tentationibus 
Meis,  et  ideo  regnant  Mecum  in  amplissimo  regno  Meo. 

Et  vos  ergo,  filii,  tantam  habentes  impositam  nu¬ 
bem  testium,  per  patientiam  boni  operis,  per  incom¬ 
moditates  et  abjectiones,  quae  sunt  ditissimae  pauper¬ 
tatis  comites,  ad  Me  venire  properate. 

Cavete  mundi  consilia,  quae  servos  Meos  subducere 
solent,  dum  paupertatis  statum  profitentes,  nihil  neces¬ 
sarium  sibi  deesse  volunt,  et  indigne  ferunt,  si  desit. 

Non  docui  Ego  has  doctrinas  hominum  Me  patien¬ 
tem  sequi  recusantium. 

Non  sunt  hi  veri  ac  beati  pauperes  spiritu,  quo¬ 
rum  est  regnum  coelorum. 

Ne  sequamini  praeceptores  hos,  quos  Ego  non  misi, 
prophetas  hos,  quibus  Ego  non  sum  locutus. 

Estote  veri  et  sinceri  discipuli  Mei,  et  paupertatem, 
dulcissimam  sponsam  Meam,  coelestibus  gaudiis  foe- 
cundissimam  mediis  visceribus  imprimite,  et  Ego  scri¬ 
bam  nomina  vestra  in  medio  corde  Meo. 

Caput  XI. 

Hortatur •  ad  humilitatem . 

Si  scirent  homines,  o  filii  dilectissimi,  donum  Dei, 
quo  humilia  corda  gaudent:  Si  scirent,  quam  sit  pro¬ 
pitius  altissimus  Pater  Meus  erga  humiles  trementes 
sermones  ejus:  et  si  saxis  duriores  essent,  ad  humili¬ 
tatis  studium  converterentur. 

In  aliis  habitat  Pater  Meus,  et  superbos  praecipitat: 
sed  humilia  corda  amantissime  respicit  in  coelo  et 
in  terra. 

Suscitat  a  terra  inopem,  et  de  stercore  erigit 
spiritu  pauperem;  ut  sedeat  cum  principibus;  et  so¬ 
lium  gloriae  teneat. 

Et  Ego  quidem,  Qui  in  terra,  quam  dedi  filiis  ho¬ 
minum,  humilitatem  exercui  (ubi,  licet  essem  Unige¬ 
nitus  a  Patre,  plenus  gratiae  et  veritatis,  regnare 
nolui)  humiles  animos,  tanquam  dulcissimos  fratres 
Meos  amplector. 

Tanta  est  enim  suavitas  humilitatis,  quam  a  prae- 
sepio  usque  ad  crucem  verbis  et  operibus  sine  inter¬ 
missione  docui;  ut  a  simplicium  et  humilium  conver¬ 
satione  abstinere  vix  possim. 

Si  ergo  vobis  placet  societas  et  conversatio  Mea, 
recumbite,  filii,  in  novissimo  loco,  et  parvuli  estote 
in  oculis  vestris. 

Non  enim  habitabit  in  medio  domus  Meae,  qui 
facit  superbiam :  superbo  oculo  et  insatiabili  cordi 
nunquam  amicus  ero. 

Respiciam  potius  in  orationem  humilium,  nec  sper¬ 
nam  unquam  preces  eorum :  facti  sunt  enim  ad  pro¬ 
portionem  humillimi  cordis  Mei. 

Veni  Ego  vobis  ministrare,  et  Meipsum  exinanire, 
ut  in  Me,  quid  a  vobis  agendum  esset,  disceretis. 

Ego  versus  sum  hominibus  in  parabolam,  factus 
opprobrium  hominum,  et  postrema  abjectio  plebis; 
quomodo  ergo  fastum  assumere,  et  majores  aliis 
videri  contenditis? 

Quomodo  sub  nomine  christiano,  quod  mundi  con¬ 
temptum  et  dimissum  cor  sonat,  elationem  (capitalem 
inimicam  Meam)  abscondere  tentatis?  Quid  est  hoc? 

Numquid  non  aperte  revelatus  sum  servis  Meis  testi— 
flcans,  quia  omnis,  qui  se  exaltat,  humiliabitur? 

Quare  ergo,  per  functiones  etiam  spirituales  et  sa¬ 
cras  magni  in  Ecclesia  Mea  apparere  desiderant? 

Descendite  jam,  filii,  e  lateribus  aquilonis,  et  capi¬ 
tibus  vestris  cinerem  aspergite. 

Vos  vocatis  Me,  Magister  et  Domine,  et  bene  dici¬ 
tis  :  sum  etenim. 

Si  ergo  Ego,  Dominus  et  Magister,  lavi  pedes  vestros, 
et  vos  debetis  alter  alterius  lavare  pedes. 

Exemplum  enim,  quo  ferrea  corda  domarentur,  dedi 
vobis:  ut,  quemadmodum  Ego  flexis  genibus  feci  vobis, 
ita  et  vos,  demisso  corde,  faciatis. 

Caput  XII. 

Hortatur  ad  mansuetudinem. 

Attendite,  filii,  legem  novi  testamenti  Mei,  et  sub¬ 
dite  collum  jugo  suavissimae  mansuetudinis  Meae. 

Sedes  superborum  destruxit  aeternus  Pater  Meus, 
et  sedere  fecit  mites  pro  eis. 

Propterea  Ego,  Qui  mitis  sum  super  omnes,  qui 
morantur  in  terra,  pacifico  regno  cordium,  constitutus 
sum  Rex  ab  Eo  super  Sion,  montem  sanctum  Ejus. 

Sed  et  purissima  Virgo,  et  genitrix  Mea,  quae  est 
inter  omnes  Adae  filios  mitis,  civibus  supernae  Jeru- 
salem,  ut  Regina  mundi  praeposita  est. 

Hoc  est  regnum  amicorum  Meorum  non  pugnando, 

sed  parcendo  et  perferendo  paratum,  cui  cessit  lace¬ 
rans  fortiter  ungula,  nec  immobilia  carpsit  penetralia. 

Hoc  est  regnum  eorum,  quos  Ego  candidissi¬ 
mus  Agnus  Dei  misi  in  omnem  terram,  tanquam 
agnos  inter  lupos,  cum  domui  orbem  non  ferro, 
sed  ligno. 

Haec  sunt  elementa  prima  scholae  Meae,  humilitas 
el  mansuetudo. 

Yos  ergo,  filii,  quibus  placet  secreta  et  mundo  in¬ 
cognita  eruditio  Mea,  estote  mites  corde,  et  omnes 
contumelias  et  improperia,  velut  agni  coram  tondente 
se  obmutescentes  tolerate. 

Ne  moveamini  de  statu  serenitatis  et  tranquillitatis 
vestrae,  cum  irridemini:  sed  omnem  amaritudinem  et 
asperitatem  abjicientes,  hilarem  semper  faciem  in  spiritu 
lenitatis  ostendite. 

Tanquam  oves  ad  occisionem  duci  vos  sinite,  et 
inimicis  in  vestra  corpora  saevientibus  vos  inermes 
et  mori  paratos  exhibete:  sicut  Ego  feci,  quando 
circumdederunt  Me  canes  multi,  et  concilium  malignan¬ 
tium  obsedit  Me:  quando  scilicet  aperuerunt  super 
Me  os  suum,  sicut  leo  rapiens  et  rugiens. 

Irascantur  filii  gehennae,  qui  oderunt  mansuetudi¬ 
nem  Meam:  vos  autem,  filii  regni  Mei,  mitescite  et 
ad  possidendam  terram  permansurae  beatitudinis  vestrae 
patiendo  et  tacendo  festinate. 

Et  Ego  vos  eruditionis  Meae  consortes,  mundi  con¬ 
temptores,  inimicorumque  crudelium  victores  ex  dul¬ 
cissimo  victoriae  genere  surgentes  coronabo. 


123 


Caput  VIII. 

Hortatur  ad  patientiam . 

Aperite  aures  cordis,  filii  Mei,  dum  fluit  quasi  ros 
eloquium  Meum:  et  quae  moneo,  bene  percipite. 

Audite  haec,  omnes  gentes,  auribus  percipite,  omnes, 
qui  habitatis  orbem,  quique  terrigenae  et  filii  hominum, 
simul  in  unum  dives  et  pauper. 

Os  enim  Meum  loquetur  sapientiam,  et  meditatio 
cordis  Mei  prudentiam. 

Rarissime  apparet  inter  Adae  filios,  qui  in  tribula¬ 
tione  sit  patiens  et  tamen  multi,  patientiae  occasiones 
studiosissime  fugientes,  servi  Mei  cupiunt  apparere. 

Ad  tempus  credunt,  et  in  tempore  tentationis  igno¬ 
miniose  recedunt. 

Et  quidem  tolerabilius  esset  hoc  infidelitatis  genus, 
si  Me  non  cognovissunt,  et  quae  Ego  innocens  pro 
illis  peccatoribus  pertuli,  non  credidissent. 

Nunc  vero,  cum  haec  omnia  cognoverint  servi  Mei, 
quid  dicam,  dum  video  illos  fieri,  sicut  filii  Ephrem, 
intendentes  et  mittentes  arcum,  et  converti  ad  fugam 
in  die  belli? 

Dicunt,  se  filios  Patris  Mei  esse,  et  promittunt  se 
scientiam  Dei  habere,  et  Mecum  mori  desiderare:  et 
slatim,  ac  tentationem  aliquam,  infirmitatem,  ariditatem, 
vel  adversitatem  aliam  eis  immitto,  ut  probem,  an 
ambulent  coram  Me  in  veritate,  et  ut  tanquam  aurum 
in  fornace  illos  examinem :  tristitia  magna  absorbentur, 
et  murmurant  contra  Me. 

Quid  est  hoc?  Usquequo  non  credat  Mihi  populus 
Meus,  quem  per  desertum,  quod  non  seminatur,  in 

terram  spatiosam,  et  suavissimo  fructu  foecundam 
deducere  decrevi? 

Ne  credatis,  filii,  carni  et  sanguini,  nec  prudentiae 
humanae  fidatis. 

Sit  vobis,  velut  thesaurus  pretiosissimus,  quaelibet 
occasio  patiendi  aliquid  propter  Me:  et  haec  sit  vobis 
summa  consolatio,  in  hac  mortali  vita  laboribus  exerceri. 

Hoc  est  signum  electorum  Meorum,  quos  exerceo 
et  tento,  quemadmodum  tentavi  Abraham,  fidelissimum 
amicum  Meum. 

Haec  est  nota  verae  charitatis,  quae  omnia  suffert 
et  tribulatione,  tanquam  ignis  oleo,  nutritur. 

Haec  est  via  tutissima,  qua  itur  in  coelum,  quae 
mihi  conformes  efficit,  et  quos  praedestinavit  in  adop¬ 
tionem  filiorum  clementissimus  Pater  Meus. 

Haec  via  tetenderunt  Sancti  Mei,  qui  per  labores 
et  pericula  regnum  coelorum  violenti  rapuerunt. 

Estote  ergo  vos,  filii  Mei,  fortes  in  bello,  et  orate 
cum  illo,  qui  dicebat:  Proba  me,  Domine,  et  tenta 
me,  ure  renes  meos  et  cor  meum. 

Et  post  agones  mortalitatis  inaestimabili  consolatione 
dilatabuntur  corda  et  corpora  vestra :  et  fruemini 
beatissima  luce  mea. 

Caput  XIV. 

Hortatur  ad  gratitudinem. 

Ex  quo  formavi  hominem,  o  filii  Mei,  non  cessavi 
die  ac  nocte  illi  benefacere  et  dolui  super  angustiis 
ejus,  sicut  mater  dolere  solet  super  afflicto  unigenito 
filio  suo. 

Nec  requievi  videns  afflictionem  ejus,  donec  descendi, 
ut  liberarem  eum,  in  similitudinem  hominum  factus, 
et  habitu  inventus  ut  homo. 

Factus  sum  Pontifex  corde  misericors,  lentatus  per 
omnia,  pro  similitudine  absque  peccato. 

Nullum  officium  praetermisi,  ut  exaltarem  et  solarer 
filios  Adae,  fratres  Meos,  quos  haeredes  feci  novi  et 
dulcissimi  testamenti  Mei. 

Omnem  substantiam  domus  Meae  pro  dilectione 
gratitudineque  donavi,  si  forte  dona,  quibus  ferae  man¬ 
suefiunt  saxaque  moventur,  corda  hominum  emollirent. 

Nunc  vero  post  tot  tantaque  infiniti  amoris  signa 
non  est,  qui  debita  gratitudine  respondeat  tenerrimo 
cordi  Meo. 

Quid  faciam  tibi,  generatio  Adae  crudelis  quasi 
struthio  in  deserto? 

Ego  plantavi  te  vineam  electam  ad  delicias  Meas: 
quomodo  conversa  es  in  amaritudinem  et  fel  draco¬ 
num,  vinea  aliena? 

Quid  est  hoc?  Non  est  amor,  non  est  gratitudo, 
non  est  inter  homines,  qui  commemoret  inaestimabilia 
beneficia  Mea. 

Canes  ipsi,  qui  modico  pane,  cum  multis  verberi¬ 
bus  a  severis  dominis  aluntur,  si  forte  absint,  ob  do¬ 
minorum  absentiam  contristantur,  et  cum  eos  domum 
revertentes  a  longe  vident,  prae  magnitudine  laetitiae 
exultant,  et  eis  jucundissime  blandiuntur:  et  servi  Mei, 
pro  quibus  dolores  et  agones  mortalitatis  tuli,  et  quos 
carne  et  sanguine  Meo  pavi  et  potavi,  obliti  sunt  Mei. 

Convertimini  jam ,  filii  Mei ,  ad  vos  ipsos  et 
offerte  vos  Mihi  in  hostiam  laudis:  et  dabo  vobis 
pluviam  voluntariam  fontis  vivi ,  quem  ingratitudo 
siccaverat. 

Si  volueritis  et  audieritis  Me  benefaciendi  cupi¬ 
dissimum,  bona  terrae  viventium  comedetis. 

Abyssus  invocabit  abyssum  in  lege  misericordiarum 
Mearum:  quae  descendent  in  capita  vestra,  sicut  in 
verticem  Nazaraei. 

Non  erit  terra  vestra,  sicut  terra  Aegypti,  in  qua, 
in  hortorum  morem,  aquae  per  fossas  ducuntur  irri¬ 
guae:  Sed  meliori  sorte  largissimas  de  coelo  pluvias 
recipiet:  Et  Ego  allectus  gratitudine  vestra,  prospe¬ 
rabo  vos  victuros  Mecum  cum  sole,  et  ultra  lunam, 
et  numerabo  vos  inter  dulcissimos  filios  cordis  Mei. 

Caput  XV. 

Hortatur  ad  fortitudinem. 

Certate  bonum  certamen  fidei,  o  filii,  ut  apprehen¬ 
datis  palmam  vitae  aeternae. 

Estote  fortes  in  bello,  et  pugnate  viriliter  cum  anti¬ 
quo  serpente:  et  accipietis  regnum  sine  fine  permansurum. 

Ne  timueritis  eos,  qui  occidunt  corpus,  animam 
autem  non  possunt  occidere. 

Timete  potius  Me,  Qui  animas  reproborum  valeo 
perdere  in  gehennam :  ut  hoc  timore  armati  vanos 
periculorum  temporalium  metus  expellatis. 

Si  consistant  adversum  vos  castra,  ne  formidetis: 
Ego  enim  vici  mundum,  habeoque  in  femore  scriptum: 
Rex  regum,  et  Dominus  dominantium. 

Si  fideles  sitis  ad  legitime  certandum  sub  vexillo  Meo: 
unus  e  vobis  fugabit  mille,  et  duo  fugabunt  decem  millia. 

Pro  nihilo  enim  humiliabo  inimicos  vestros,  et  super 
tribulantes  vos  mittam  validam  manum  Meam. 

Si  exurgat  adversum  vos  praelium  daemonum  et 
hominum,  ne  requiratis  humana  et  infirma  nimis  au¬ 
xilia  :  quibus  si  quis  innitatur,  quasi  baculi  arundinei 
et  confracti  perforabunt  manus  ejus :  sed  quaerite  Me, 
et  signum  crucis  Meae,  in  quo  vincatis  in  acie  castro¬ 
rum  ordinata. 

Sed  quid  modo  dicam  vobis  de  nimis  delicatis 
militibus  Meis,  qui  apparentia  tentationum  et  perse¬ 
cutionum  pericula  expavescunt;  quasi  ab  increpatione 
Mea  non  dormitarent  inimici  eorum,  qui  ad  praelian- 
dum  ascenderunt  equos? 

An  et  Ego  non  ascendi  equos  Meos,  et  quadrigae 
Meae  est  ipsa  salvatio? 

Nimia  debilitas  fidei,  nimia  incredulitas  est  haec. 

Quid  timetis  umbras,  amici  Mei? 

Sequimini  potius  Me;  mundum  tartarumque  con¬ 
temnite,  et  hostes  vestri  territi  discedent. 

Si  semel  fortiter  adhaeseritis  Mihi,  neque  mors, 
neque  vita,  neque  per&ecutio,  neque  gladius,  neque 
instantia,  neque  futura,  neque  creatura  alia  poterit 
vos  separare  a  charitate  Mea. 

Ponite  pedes  vestros  super  colla  regum  Madian, 
et  reges  Amorrheos  usque  ad  internecionem  delete. 

Cum  ingruerit  bellum  magnorum  periculorum,  et 
occasio  ferendae  pro  Me  mortis  institerit,  recordamini 
Mei,  et  in  hostes  vestros  audacter  irruite. 

I.  9 

Pugnate  pro  lege  novi  et  aeterni  testamenti  Mei, 
et  victorias  cogitate. 

Ego  Dux  vester  ero,  et  splendidissimam  coronam 
ineffabili  consolatione  plenam  pro  victoria  reddam. 

Qui  vicerit,  faciam  illum  columnam  in  templo  Dei 
Mei  vestimentis  albis,  et  scribam  super  eum  Nomen 
suavissimum  Meum,  et  nomen  civitatis  novae  Jerusalem, 

Caput  XVI. 

Hortatur  ad  justitiam. 

Justus  est  altissimus  Pater  Meus,  et  justitiam  dilexit, 
aequitatem  vidit  vultus  Ejus. 

Quocirca,  filii  Mei,  si  tanti  Patris  adoptio  vobis 
placet,  justitiam  toto  corde  diligite,  et  iniquitatem 
odio  habete. 

Reddite,  quae  sunt  Caesaris,  Caesari,  et  quae  sunt 
Dei,  Deo. 

Reddite  Mihi  sacrificium  cordis  contriti  et  humiliati, 
et  perenne  amoris  holocaustum  in  altaribus  cordium 
immolate. 

Reddite  superioribus  fidelissimam  obedientiam,  aequa¬ 
libus  suavitatem,  minoribus  instructionem  in  spiritu 
lenitatis. 

Nemini  quicquam  debeatis,  nisi  debitum  unum,  a  quo 
vos  liberare  nolo,  scilicet  ut  invicem  in  aeternum  diligatis. 

Hoc  dulcissimo  mutui  amoris  debito  excepto,  reddite 
unicuique,  quod  suum  est:  et  merces  operarii  non  ma¬ 
neat  apud  vos,  subtilissimis  enim  vocibus  clamat  ad  Me. 

Qua  in  re  dolendum  est,  filii  Mei,  quam  gravi  pon¬ 
dere  conscientiae  principum  terrenorum  opprimantur. 

Vexant  enim  pauperculos  subditos  suos,  sicut  olim 
Pharao  populum  Meum,  laterum  et  palearum  pensum 
extorquentes,  et  injusta  vectigalia  crudeliter  imponentes 
iis,  qui  in  medio  platearum  fame  pereunt:  et  tamen 
non  curant  gemitus  pereuntium. 

Verum  propter  miseriam  inopum  et  gemitum  pau¬ 
perum  exurgam  Ego :  et  potentes  de  sede  deponam. 

Illi  depravant  judicium,  pupillo  non  indicant,  humi¬ 
lem  et  pauperem  non  justificant,  et  causa  viduae  non 
ingreditur  ad  illos. 

Ego  tamen  veniam  judicare  populum  Meum  in  judi¬ 
cio,  et  pauperes  in  justitia. 

Judicabo  pauperes  populi,  et  salvos  faciam  filios 
pauperum :  et  humiliabo  calumniatores  et  praevarica¬ 
tores,  qui  sanguinem  innoxium  effundunt. 

Servite  Mihi,  filii,  in  timore,  et  ad  justitiae  deco¬ 
rem  exultate:  ut  coronam  justitiae,  quam  requiritis, 
immortalibus  gaudiis  plenam  recipiatis. 

Captat  XVII. 

Hortatur  ad  silentium . 

Lingua  effraenis,  o  filii  Mei,  capitalis  inimica  Spi¬ 
ritus  Mei,  casta  corda  in  abscondito  instruentis  est. 

Et  tamen  non  solum  saeculares  homines,  negotiatores 
terrae  et  exquisitores  humanae  prudentiae,  linguae 
habenas  relaxant :  sed  etiam  Ecclesiastici  servi  Mei,  et 
ii  quoque,  qui  in  claustris  orationi  assidue  vacant,  quic- 
quid  orando  et  psallendo  acquirunt,  loquacitate  deperdunt. 

Malunt  cum  hominibus  vanis  et  fragilibus,  quam 
cum  Unigenito  Dei  Filio  verba  facere. 

Tota  die  aedificant,  et  una  hora  aedificium  destruunt. 

0  quam  longe  recedunt  a  secreta  et  suavi  valde 
disciplina  Mea! 

Ego  per  annos  triginla  silui,  et  cum  essem  Dei 
Verbum  per  tres  tantummodo  annos  linguam  exercui 
et  tamen  non  omnes  servi  Mei  capiunt  verbum  istud. 

Certe  hoc  exemplo  usque  ad  stuporem  admirando 
deberent  erudiri,  et  erubescere,  et  digilum  super¬ 
ponere  ori  suo :  praesertim  cum  experientia  cogno¬ 
verint,  in  multiloquio  peccatum  non  deesse,  et  ex 
una  lingua  indomita  innumerabiles  culpas,  inquietu¬ 
dines,  distractiones  et  discordias  provenire. 

Profecto  qui  sapiens  corde  est,  sedebit  solitarius, 
et  tacebit,  nisi  cum  charitas  Mea  urgebit  illum. 

Immo  et  frequenter  silebit  a  bonis,  ne  forte  lingua, 
quae  bene  coepit,  postquam  incaluerit,  male  conclu¬ 
dat,  et  inaestimabilem  cordis  tranquillitatem  verborum 
tumultu  perturbet. 

Felices  illi,  qui  non  solum  prohibent  linguam  suam 
a  malo,  et  labia  sua,  ne  loquantur  dolum*  sed  etiam 
a  licitis  verbis  propter  Me  abstinent,  et  vix  in  sua 
causa  rogati  respondent. 

Ego  certe,  dum  ageretur  de  causa  vitae  ac  mortis 
Meae,  interrogatus  tacui,  ita  ut  miraretur  Praeses 
vehementer. 

Quapropter  mirandum  est,  servos  Meos  non  roga¬ 
tos,  sine  moderatione  velle  loquaces  et  vanos  esse. 

Quid  sibi  vult  licentia  haec,  qua  infelix  anima  ef¬ 
funditur  extra  se? 

JUe  pretiosus  devotionis  sensus  tanto  labore  coi- 

lectus,  quomodo  tam  facile  ac  vane  paucis  verbis  otiosis 
dissipatur? 

Usquequo  servi  Mei  religiosi  sine  intellectu  erunt 
non  considerantes,  linguam  modicum  esse  ignem,  sed 
magnam  sylvam  incendere? 

'Usquequo  pacem  cordis,  quae  cum  verborum  licentia 
cohaerere  non  potest,  parvi  pendent? 

Attendite,  filii,  quae  dico,  et  silentium,  quod  est 
justitiae  ornatus,  et  monasteriorum  decor,  studiosissimi 
colite.  Et  Ego  vobiscum  intus  loquar,  et  quasi  modo 
genitos  infantes  consolationis  Meae  dulcissimo  lacte 
nutriam,  et  velut  arca  clausa  novi  testamenti  serva¬ 
bitis  Manna  suavitatis  Meae. 

Caput  XVIII. 

Hortatur  ad  modestiam  oculorum. 

Oculi  filiorum  Evae  depraedati  sunt  animas  eorum : 
et  portae  per  incautum  aspectum  apertae  sunt. 

Vidit  mulier  lignum  visu  pulchrum,  quod  utinam 
non  videsset. 

Haec  est  origo  mortis,  quae  in  omnes  homines 
pertransiit,  et  aspectum  a  ligno  vitae  divertit. 

Propterea  servi  Mei,  qui  aeternae  vitae  desiderio 
tenentur,  avertunt  accuratissime  oculos  suos,  ne  vi¬ 
deant  mundi  vanitatem,  quae  stulta  corda  seducit. 

Melius  est  certe,  filii  Mei,  oculorum  carnalium  luce, 
cum  salute  animae  carere;  quam  spectaculis  mundi 
parum  castis  et  piis  ad  aeternam  mortem  vulnerari. 

Idcirco  Job,  fidelissimus  amicus  Meus,  pepigit  foe¬ 
dus  cum  oculis  suis,  ut  ne  cogitaret  quidem  de  virgine. 

Turpes  cogitationes  illum  vexassent,  nisi  sanctum 
foedus  cum  oculis  pepigisset. 

Claudite  et  vos,  filii,  mortis  fenestras,  et  corda 
vigilanter  custodite. 

Certe  si  desideratis  delectabilia  valde  regni  Mei 
spectacula  videre,  formosissima  corpora  glorificata, 
et  pulcherrimam  urbis  sanctae  structuram,  cujus  Ego, 
ut  sapiens  architectus,  fundamenta  in  mortalibus  sanctis 
posui,  circumspicere:  debetis  a  mortalium  corporum 
aspectu  libenter  abstinere. 

Quin  etiam  et  propter  presentem  internae  lucis  cla¬ 
ritatem,  qua  oculi  cordis  delectantur,  immensae  utili¬ 
tatis  et  consolationis  est,  oculos  carnis  coercere. 

Profecto,  filii,  doctrina  haec  dulcissima  de  oculorum 
modestia  scholae  Meae  propria  est. 

Virginis  enim  Filio  oculi  in  altum  surrecti  placere 
non  possunt. 

Atque  ideo  non  frustra  Evangelistae  Mei  notarunt, 
Me  oculos  in  rebus  gravioribus  sublevare  solitum  esse: 
quasi  dicerent,  Me  illos  non  sublevatos  habere  consuevisse. 

Et  haec  justa  querimoniarum  causa  est,  quam  habeo 
adversum  servos  Meos,  imitatores  filiarum  Sion,  quas 
odivi,  eo  quod  erecto  collo,  nutibus  oculorum  ibant. 

Et  enim  si  considerant,  quid  ipsi  de  interiori  luce 
deperdant,  et  quale  scandalum  proximis  opponant; 
modestiae  honestatem  et  decorem  studiosius  quaere¬ 
rent  et  inveniret. 

Estote,  filii,  imitatores  Mei,  et  honestissimae  matris 
Meae,  et  sincero  columbarum  intuitu  Meo  solum  in¬ 
tueri  desiderate  accedenteque  retributionis  tempore  di- 

cam  vobis:  Respicite  jam,  et  levate  capita  vestra, 
quoniam  appropinquat  expectata  valde,  et  infinitae  con¬ 
solationis  plena  redemptio  vestra. 

Caput  XIX. 

Hortatur  ad  diligentiam . 

Hora  est  jam,  charissimi  filii,  vos  de  somno  surgere,  et 
breves  dies  vitae  bonis  operibus  ante  noctem  implere. 

Si  enim  Apostolis  Meis  visum  est,  novissimam  ho¬ 
ram  esse,  in  cujus  rei  testimonium  significavi  Ego 
per  Angelum  Meum  servo  Meo  Joanni,  quae  oportet 
fieri  cito ,  aequum  erit  vos  consummationi  saeculi 
propinquiores  opera  multa  bona  instanter  operari. 

Filii  hujus  saeculi  in  generatione  sua  prudentiores 
filiis  lucis  sunt:  mirum  enim  est,  quam  celeriter  cur¬ 
rant  ad  solatia  sua. 

Instante  passionis  Meae  tempore,  quando  sollicite 
vigilandum  erat,  dormiebant  discipuli,  sed  pes  Judae 
festinabat  in  dolo  ad  effundendum  innoxium  sanguinem 
Filii  Dei. 

Solam  salutis  aeternae  causam  homines  lente  agunt: 
in  caeteris  omnibus  causis  sine  requie  festinant. 

Quid  est  hoc?  Quomodo  mortis  instantia,  aeternae 
redemptionis  amor,  perpetui  cruciatus  timor,  non  ex¬ 
stimulant  corda  vestra,  ad  currendas  vias  duras? 

Certe  si  infelices  illi,  quos  aeterna  morte  juste 
damnavi,  impetrarent  a  Me  unam  horam  e  multis,  quas 
vos  pro  nihilo  perditis;  tam  diligenter  ac  vehementer 
operarentur,  ut  annos  multos  peccando  consumptos 
hora  illa  restaurarent,  ne  ad  inferni  tormenta  redirent. 

Electi  quoque  Mei,  qui  exultant  in  gloria,  et  lae¬ 
tantur  in  cubilibus  suis,  si  modicum  horae  spatium 
ad  operandum  et  merendum  obtinerent  ardentissime 
negotiarentur,  ut  sempiternam  consolationem  augerent. 

Vos  ergo,  filii,  audite  disciplinam  Meam,  estote 
sapientes,  et  nolite  abjicere  eam. 

Tempus  breve  est:  Venit  nox,  in  qua  nemo  potest 
operari. 

Negotiamini  igitur,  dum  venio,  et  vigiliis,  orationi¬ 
bus,  jejuniis,  misericordiis  pauperum,  passionum  mor¬ 
tificatione  et  omnium  virtutum  exercitiis  die  ac  nocte 
permansuras  opes  Meas  cupidissime  comparate. 

Ego  vos  lassos  recreabo,  et  recipiam  vos  plenos 
bonis  operibus,  tanquam  comparticipes  et  cobaeredes 
infinitae  haereditatis  et  laetitiae  Meae. 

Caput  XX. 

Hortatur  ad  magnanimitatem . 

Si  sciretis,  charissimi  filii,  quam  magna  sit  domus 
Mea,  et  ingens  locus  possessionis  Meae,  omnes  labores, 
sudores  et  martyria  Sanctorum  Meorum,  exercitia 
levia  vobis  viderentur. 

Ineffabilia  enim  sunt  praemia  et  solatia  justorum, 
quae  praeparavi  in  abscondito  faciei  Meae. 

Et  licet  omnia  hominis  membra  verterentur  in  lin¬ 
guas,  frustra  laboraret  omnis  humana  eloquentia,  tan¬ 
quam  qui  vase  modico  totum  oceanum  vellet  includere. 

Levate  oculos  vestros  in  montes,  et  infinitam  remune- 
rationem  saepissime  cogitate:  ut  magna  semper  operemini. 

Respicite,  amatores  mundi,  qui  terrenos  principatus 

ambiunt,  quam  liberaliter  opes  suas  effundant,  quam 
difficiles  actus  exerceant,  quam  graves  repulsas,  dolo¬ 
res  et  amaritudines  e  calice  daemoniorum  bibant: 
quae  tamen  omnia  aequo  animo  ferunt,  mode  per 
exiguum  tempus  regnent. 

Quare  ergo  vos,  qui  Mecum  sine  fine  regnaturi 
estis,  manus  dissolutas  et  genua  debilia  ad  magnos 
labores  et  agones  non  roboratis? 

Dixerunt  milites  Holofernis,  inimici  Mei,  Judith  pul¬ 
chritudinem  admirantes :  Quis  contemnat  populum  He¬ 
braeorum,  qui  tam  decoras  mulieres  habent,  ut  non 
pro  his  merito  pugnare  contra  eos  debeamus? 

Quomodo  igitur  pro  dulcissima  pulchritudine  supernae 
Jerusalem  vos,  ignavi  filii  Mei,  non  animose  dimicatis? 

Parum  magnanimi  estis,  et  neque  Me,  neque  amoris 
erga  vos  Mei  magnitudinem  aestimatis. 

Numquid  Ego  unquam  dixi:  Possum  filios  Adae  una 
gutta  sanguinis  redimere  et  reconciliare  clementissimo 
Patri  Meo :  nolo  ergo  totum  sanguinem  profundere, 
tot  dolores  et  ignominias  hominum  causa  tolerare? 

Certe  sine  ullo  termino  intraverunt  aquae  usque 
ad  animam  Meam;  et  cum  essem  infixus  in  limo  pro¬ 
fundi,  Pater  Meus  omnes  fluctus  Suos  induxit  super  Me. 

Propter  vos,  filii,  veni  in  altitudinem  maris  magni: 
et  tempestas  tribulationum  demersit  Me. 

Ut  quid  ergo  parce  Mihi  servire,  et  non  potius, 
quae  retro  sunt  obliviscentes,  ad  anteriora  vos  ex¬ 
tendere  certatis? 

Contemnite  parva  et  mediocria,  milites  Mei,  et  scuto 
fidei  gaieaque  salutis  armati,  per  infamiam  et  bonam 

famam,  per  adversa  et  prospera,  a  dextris  et  a  sinistris, 
ad  magnos  honores  et  coronas  immortales  dimicate. 

Qui  vicerit,  dabo  ei  sedere  Mecum  in  throno  Meo: 
sicut  et  Ego  vici,  et  sedeo  cum  altissimo  Patre  Meo. 

Caput  XXI. 

Hortatui'  ad  orationem. 

Si  victoriam  vitiorum  et  passionum  desideratis,  filii 
Mei,  si  ascensiones  in  corde  disponere  et  ad  cor 
altum  accedere  optatis,  corda  sursum  erigite,  et  ora¬ 
tionis  studio  magnam  diei  partem  consecrate. 

Ego  enim  diligo  portas  Sion,  ubi  exercetur  coe¬ 
lestis  conversatio,  qua  nihil  est  in  terris  amabilius. 

Ibi  spirat  suavissima  virtutum  fragrantia,  quae  est 
sicut  odor  agri  pleni,  cui  benedixit  Dominus. 

Ibi  flat  aura  lenis,  quae  a  mundi  et  carnis  aestu 
corda  refrigerat. 

Ibi  purissima  lux  Mea  sedentes  in  tenebris  exhilarat. 

Ibi  oleum  laetitiae  participes  Meos  inungit,  et  ad 
luctam  sive  militiam  vitae  disponit. 

Ibi  repletur  adipe  anima,  sponsa  Mea,  et  aperiuntur 
labia  exultationis  ad  laudandum  magnum  Nomen  Meum. 

Ibi  salit  sicut  cervus  claudus,  et  solvitur  lingua 
mutorum,  quia  scissae  sunt  aquae  in  deserto,  et  tor¬ 
rentes  in  solitudine:  et  anima,  quae  erat  arida,  ver¬ 
titur  in  stagnum  et  sitiens  in  fontes  aquarum. 

Ibi  communico  humilibus  corde  secreta  Mea,  et 
lacto  mansuetos,  et  pauperculos  ipsis  uberibus  ineffa¬ 
bilis  consolationis  Meae. 

Ibi  Ego  impero  ventis  et  mari,  cujus  procellis  mites 

corde  turbantur,  et  fit  tranquillitas  magna  simillima 
coelo  sereno. 

Ibi  ad  praeceptum  Meum  omnes  bestiae  sylvae  con¬ 
gregantur,  oriente  soie,  et  collocantur  in  cubilibus  suis. 

Ibi  anima  videt  et  affluit,  et  miratur,  et  dilatatur 
prae  magnitudine  inaestimabilis  laetitiae  Meae. 

Ibi  patet  fons  domui  David,  amici  Mei,  ut  bibant 
a  Me,  fonte  vivo,  intima  gaudia  Mea. 

Ibi  ministratur  frumentum  electorum,  et  vinum  ger¬ 
minans  virgines,  Mihi,  sponso  suo,  in  thalamo  Meo 
castissime  adhaerentes. 

Ibi  pluit  manna  de  coelo  ferens  secum  omne  de¬ 
lectamentum,  quo  casta  corda  fruuntur. 

Ibi  altaria  cordium  Mihi  fumant,  et  dirigitur  ad  Me 
oratio  pura,  quasi  sacrificium  vespertinum  in  odorem 
suavissimum,  qua  quiescit  ira  Mea,  quae  contra  pec¬ 
catores  exardescit. 

Ibi  denique  exercetur  liberalissimus  et  benefaciendi 
cupidissimus  amor  Meus. 

Discite  ergo,  filii  Mei,  sapientiam  hanc,  omnium 
bonorum  genitricem :  et  doctrinas  hominum  prae  hujus 
amore  contemnite. 

Haec  sit  prudentia  et  pretiosissima  eruditio  vestra, 
multis  laboribus  et  conflictibus  comparanda. 

Abjicite  negotia  saeculi  pro  dulcissima  parte  otii 
hujus :  et  quidquid  animam  ab  eo  divertit,  quantum 
per  vos  fieri  poterit,  exhorrescite. 

Ne  sequamini  consilia  filiorum  hujus  saeculi,  qui 
inter  mundi  curas  innumerabiles  spiritum  opprimunt, 
ne  ad  Me  respirare  possit. 

Yae  illis,  quam  stulte  agunt,  quam  graviter  sibi 
nocent,  quantis  opibus  et  solatiis  seipsos  privant,  quam 
inhumane  Me  Solum  relinquunt. 

Felices  illi,  quorum  haereditas  meile  dulcior  con¬ 
versatio  Mea  est,  et  omne  opus  eorum  oratio. 

Haec  sit,  dulcissimi  filii,  haereditas  vestra:  et  in 
abscondito  amplectar  vos  quasi  fidelissimos  amicos  Meos. 

Caput  XX». 

Hortatur  ad  perseverantiam . 

Omne  pietatis  studium,  o  filii,  sine  perseverantia 
inane  est,  cum  ad  aeternitatem  non  proficiat. 

Propterea,  cum  essem  apud  vos,  perseverantiam  saepe 
praedicavi,  cum  scirem  eos,  qui  mittunt  manum  ad  ara¬ 
trum,  et  respiciunt  retro,  non  perventuros  ad  coronam. 

Utinam  caperelis  verbum  hoc,  et  usque  ad  vitae 
finem  in  viis  justitiae  ambularetis. 

Frustra  enim  bene  coepistis,  si  in  media  via  deficiatis. 

Mirum  est,  quanta  sit  hominum  stultitia,  qui  cum 
e  servitute  Pharaonis  liberati  et  per  desertum  mor¬ 
talis  vitae  fere  ad  portas  terrae  viventium  educti  fue¬ 
rint,  labore  modico,  qui  superest,  deterrentur,  et 
ad  Aegyptum  redire  constituunt. 

Quid  est  hoc?  Sic  stulti  sunt,  ut  cum  spiritu 
coeperint,  carne  consummentur?  Tanta  passi  sunt 
sine  causa? 

0  insensati  Adae  filii,  quis  vos  fascinavit? 

Currebatis  bene  ad  coronam  immortalem,  nunc  vero 
alius  vestram  coronam  accipiet. 

Ablatum  est  a  vobis  regnum  Dei  ob  ingratitudinem 

et  inconstantiam  vestram,  et  dabitur  genti  facienti 
dulcissimos  fructus  ejus. 

Parum  laboris  supererat,  ut  ascenderitis  in  palmam,  et 
colligeretis  fructus  ejus,  quibus  in  aeternum  vesceremini. 

Yano  consilio  seducti  estis,  et  transactos  labores 
enervatis. 

Yos  ergo,  lilii,  qui  puro  corde  accessistis  ad  Me, 
et  cognovistis  rectas  vias  Meas,  estote  fideles  usque 
ad  mortem,  redimentes  tempus,  quoniam  dies  mali  sunt. 

Virum  injustum  funibus  peccatorum  constrictum  mala 
capiant  in  interitu :  vos  vero  filios  Meos,  qui  Me 
sequi  coepistis,  morientes  sequantur  bona  opera  vestra, 
et  in  osculo  pacis  amantissime  claudam  Ego  oculos  vestros. 

Cito  transit,  quod  currit  in  tempore:  modicum  est, 
quod  supervicturi  estis. 

Ego  vos  protegam  et  dulcissima  societate  recreabo 
in  hac  molesta  navigatione,  donec  deducam  vos  in 
portum  voluntatis  vestrae  ac  Meae. 

Bonum  certamen  certate,  bene  coeptum  cursum 
consummate:  et  de  labore  fessi  fruemini  aura  spiritus 
vitalis  Mei,  qui  perflat  hortos  pensiles  suavissimae  Sion, 
quam  dilexi. 

Aspicite  a  longe  amoenitatem  regionis,  in  quam 
ascenditis  circumeuntes  terram  Edom,  et  ad  purissimas 
Jordanis  aquas  e  siti  deserti  suspirate. 

Ego  suscipiam  vos  fideles  servos  Meos :  et  de 
capite  Amana,  ubi  ferae  habitant,  surgentes  humanis¬ 
sime  complectar,  et  aeterno  amore  consolabor. 

Haec  sit  perennis  meditatio  vestra  suspiriis  et  gemi¬ 
tibus  voces  turturis  imitantibus  plena ;  donec  liberati 

de  corpore  mortis  hujus,  quae  per  peccatum  introivit, 
et  regnavit,  gratiae  Meae  decorem  induti,  immortale 
regnum  immensis  divitiis  et  inaestimabilibus  gaudiis 
plenum,  gloriosa  victoria  et  infinita  laetitia  comparetis. 

Caput  XXIII. 

Hortatur  ad  custodiam  et  augmentum  virtutum . 

Cavete,  filii,  ne  vulpes  parvae,  quae  demoliuntur 
vineas,  proventum  vinearum  vestrarum,  quas  multo 
labore  coluistis,  impediant. 

Ne  contemnatis  minima,  neque  animi  remissioni 
locum  detis :  habetis  enim  pretiosissimum  thesaurum 
gratiae,  et  virtutum  in  vasis  fictilibus  corporum  mor¬ 
talium  :  et  in  vobis  ipsis  geritis,  unde  certamina  peri¬ 
culosa  toleretis. 

Yae  illis,  qui  cum  rubore  ac  sudore  arduas  virtutes 
in  schola  Mea  compararunt,  et  quasi  de  victoria  securi 
dormitare  incipiunt. 

Non  est  consilium  sanum,  secure  dormire,  ubi  fures 
effodiunt  et  furantur. 

Sanius  consilium  est,  quod  dederunt  pastores  illi, 
qui  in  nocte  natalis  Mei  erant  vigilantes  et  custo¬ 
dientes  vigilias  noctis  super  gregem  suum. 

Certe  mirabile  est,  homines  super  greges  pecorum 
vigilare;  et  servos  Meos  nimium  super  se  dormire, 
quasi  in  vanum  acceperint  animam  suam. 

Nolite  somno  gravari,  filii  Mei,  quia  in  terra  ini¬ 
micorum  estis,  qui  tota  die  constituunt  vobis  praelia. 

Currite  velociter,  et  sic  currite,  ut  comprehendatis. 

Date  animas  vestras  pro  testamento  Meo,  parati 

potius  mori,  quam  coelestis  gratiae  Meae  et  virtutum 
Mearum  detrimentum  pati. 

Nonne  videtis,  gehennae  filios  divitias  ita  custodire 
et  augere,  ut  inter  spinas  viventes  nunquam  sollici¬ 
tudine  careant? 

Utinam  et  vos  divitiarum  Mearum  detrimenta  timen¬ 
tes,  staretis  semper  ut  custodes  lectuli  Salomonis  gla¬ 
dium  tenentes,  ac  solliciti  propter  timores  nocturnos. 

Haec  est  pars  magna  prudentiae  justorum,  qui, 
postquam  justi  facti  sunt,  diligentissime  vigilant,  ne 
forte  reprobi  fiant. 

Ibi  culpam  timent,  ubi  culpa  non  est:  et  prae  desi¬ 
derio  Mei  suspicantur  fures,  ubi  non  sunt. 

Gloria  quippe  et  divitiae  in  domibus  eorum,  qua¬ 
rum  custodia  sollicitudinem  generat,  receditque  somnus 
ab  oculis  eorum,  ut  olim  recessit  ab  oculis  Jacob, 
charissimi  amici  Mei. 

Haec  sit,  o  filii,  aemulatio  vestra :  cavete,  ne  ex- 
tinguatur  in  nocte  lucerna  cordis  vestri :  manumque 
vestram  mittite  ad  fortia,  et  nunquam  a  labore  et 
fatigatione,  pro  conservanda  coelesti  gratia  Mea,  ani¬ 
mum  relaxetis. 

Et  Ego  laborantes  adjuvabo,  et  replebo  operibus 
bonis,  quae  in  pace  Mea  vos  morientes  sequentur. 

Et  suavissimus  spiritus  Meus  dicet  justis  Meis,  ut 
jam  bene  probati  dulcissime  requiescant  a  laboribus  suis. 

PARS  III. 

Quae  continet  multa  consilia  ad  Christianam 
perfectionem  comparandam. 


Caput  1« 

Hortatur  Jesus  Christus  ad  perfectam  omnium 
affectuum  abnegationem. 

Quicunque  sub  vexillo  crucis  Meae  militare,  et  Me 
patientem  sequi  decrevistis,  inclinate  aurem  vestram 
in  verba  aeternae  vitae  Meae,  et  sermones  Meos  in 
medio  cordis  abscondite. 

Ego  veni  in  mundum,  non  pacem  mittere,  sed 
gladium,  ut  separarem  homines  non  solum  a  rebus 
terrenis,  quas  nimio  amore  possident,  sed  etiam  a 
parentibus  et  amicis  et,  quod  majus  est,  a  propriis 
affectibus  et  desideriis,  quae  mergunt  homines  in 
interitum,  et  animas  Meo  sanguine  redemtas  in  aeter¬ 
nam  servitutem  pertrahunt. 

Haec  est  prudentia  justorum,  qui  non  modo  renun¬ 
tiant  omnibus,  quae  possident,  ut  Me  currentem 
sequantur;  verum  et  animas  proprias  oderunt,  ut 
creetur  in  eis  cor  mundum,  et  spiritus  rectus  inno¬ 
vetur  in  visceribus  suis. 

Considerant  enim,  quid  acciderit  peccatoribus  insen¬ 
satis,  qui  nimis  amarunt  stultas  animas  suas :  qui  sicut 
oves  in  inferno  positi  sunt,  et  mors  depascet  eos. 

Propter  quod  fortes  facti  sunt  in  bello  adversum 
semetipsos,  ut  abnegantes  impietatem  et  omnia  saecu¬ 
laria  desideria  sobrie  et  pie  viverent  in  Me:  et  fideli 

corde  in  tempore  retributionis  Mihi  dicere  possent: 
Ecce  nos  reliquimus  omnia,  et  secuti  sumus  Te. 

Yos  ergo,  filii,  qui  vultis  in  coelum  ascendere  de 
deserto  mundi  deliciis  affluentes,  abnegate  vos  ipsos, 
et  deponentes  omne  pondus ,  levate  ad  Me  manus 
puras,  et  immaculata  corda  Mihi  sacrificate. 

Neque  durum  vobis  videatur,  animam  propriam,  et 
omnia  mundi  bona  relinquere  propter  Me. 

Licet  enim  modico  tempore  tristitiam  habeatis;  suc¬ 
cedet  expectata  valde  laetitia  Mea,  qua  gaudebit  cor 
vestrum. 

Certo  omnis  disciplina  in  praesenti  quidem  non 
videtur  esse  gaudii,  sed  moeroris:  postea  tamen  viris 
exercitatis  per  eam  fructum  pacatissimum  reddet 
justitiae. 

Ad  vesperum  tenebrarum  mundi  demorabitur  fletus: 
et  ad  clarissimum  apparentis  gloriae  matutinum  laetitia. 

Ne  respuatis,  filii  Mei,  consortium  eorum,  qui  semi¬ 
nant  in  lacrymis,  et  in  exultatione  metent. 

Relinquite  omnia  confidenter,  et  affectus  omnes 
abscindite  propter  Me:  et  Ego  vita  vestra,  anima  et 
consolatio  vestra,  et  tota  vestri  laboris  merces  ero. 

Capiat  11« 

Monet  respondere  divinis  inspirationibus. 

Ego  sto  ad  ostium  cordis,  et  pulso,  cupiens  introire, 
et  requiescere  in  reclinatorio  Meo,  ubi  posui  delicias  Meas. 

Haec  est  desiderata  valde  requies  Mea  in  saeculum 
saeculi:  hic  habitabo,  filii  Mei,  quoniam  elegi  eam. 

Yos  discurritis  per  vicos  et  plateas,  quaerentes 

requiem  in  terra  aliena:  et  Ego  quaero  requiem  in 
corde  vestro  tanquam  in  deliciosissimo  thalamo  Meo. 

Semper  enim  in  omnibus  requjem  quaesivi,  et  in 
haereditate  Domini  libenter  morabor,  atque  in  electis 
Meis  altas  radices  mittam. 

Si  ergo  tenemini  vero  desiderio  praesentiae  Meae 
ac  aeternae  salutis  vestrae,  aperite  Mihi  pulsanti,  et 
inspirationibus  Meis  nunquam  aures  obturetis. 

Quid  enim  boni  vobis  accidere  poterit,  si  Mihi  non 
pateat  janua  domus  vestrae,  quam  coelestibus  gaudiis 
implebit  visitatio  Mea? 

Cavete,  filii  Mei,  dum  inspiro  vobis  coelestia  desi¬ 
deria,  ne  surdi  et  caeci  efficiamini,  sicut  illi,  quibus 
per  annos  quadraginta  proximus  fui,  dicens:  Semper 
hi  errant  corde. 

Illi  enim  scientiam  Meam  repulerunt:  quibus  idcirco 
juravi  in  ira  Mea,  ne  introirent  in  requiea  Meam. 

Vos  autem,  qui  Me  humana  carne  vestitutum,  prae¬ 
ceptorem  suavissimum  et  mitissimum  habetis,  inspira¬ 
tionibus  Meis  aures  castas  et  fidelia  corda  praebete: 
neque  lucem  meam,  quae  filiorum  haereditas  est,  ex- 
tinguite  vel  obscurate. 

Certe  fideles  amici  Mei  adeo  sollicite  Meis  admo¬ 
nitionibus  respondere  solent;  ut  si  inter  praesentis 
vitae  negotia  Me  intus  loquentem  et  orandi,  vel 
legendi,  vel  aliquid  pium  agendi  desiderium  inspirantem 
sentiant,  statim  dicant:  Hoc  signum  magni  Regis  est; 
eamus  et  inquiramus  Eum,  et  offeramus  Ei  clauso  cordis 
cubiculo  desideria  nostra,  quasi  virgulam  fumi  suaviter 
olentis,  ascendentem  ex  aromatibus  myrrhae  et  thuris. 

Hi  sunt  Mihi  charissimi :  quia  non  student  hominibus 
placere,  sed  adhaerere  Milii,  et  Me  omnibus  mundi 
commoditatibus  et  voluptatibus  anteponere. 

At  illi,  qui  inspirationes  repellunt,  vei  cito  exequi 
nolunt,  justo  judicio  Meo  in  dies  mag-is  magisque 
alienantur  a  Me,  et  cordis  desolationem  et  obdura¬ 
tionem  in  suae  infidelitatis  poenam  incurrunt. 

Imitamini,  o  filii,  Apostolos  Meos,  qui  statim  ac 
eos  vocavi,  relictis  omnibus,  secuti  sunt  Me :  et  nullis 
humanis  rationibus  acquieverunt. 

Et  Ego,  dum  invocaveritis  Me,  celeriter  exaudiam  vos, 
et  e  magna  tribulatione  venientes,  ac  super  nivem  san¬ 
guine  Meo  dealbatos  deducam  in  aeternam  requiem  Meam. 

Caput  I1I0 

Monet  puritatem  intentionis  in  bonis  operibus. 

Beati  servi  iBi,  qui  in  omni  opere  suo  moventur 
sola  et  pura  intentione  placendi  Mihi. 

Qui  simplicem  oculum  columbarum  habentes  nihil 
desiderant  vel  quaerunt  praeter  Me. 

Sed  vae  mundo!  Quam  pauci  sunt,  qui  commoditatem 
suam,  vel  lucrum,  vel  gloriam  hominum  non  quaerant. 

Circuite  vias  Jerusalem  et  inquirite,  an  inveniatis 
virum  facientem  fidem,  et  non  quaerentem,  quae  sua 
sunt:  et  propitius  ero  ei,  et  laudabunt  eum  in  portis 
opera  ejus. 

Verum  scio  hujusmodi  viros  rarissime  inveneri:  et 
non  solum  plebeios  ignorantes  viam  Domini,  sed  opti¬ 
mates  etiam  bona  opera,  quae  faciunt,  oculo  nequam 
malae  intentionis  corrumpere. 

Gloriantur  ipsi  etiam  Ecclesiastici,  qui  videntur  recte 
agere,  se  propter  Ecclesiae,  sponsae  Meae,  bonum  in 
suis  praelationibus  et  dignitatibus  laborare:  et  tamen 
redditus  dignitatum  et  honores  hominum  potius,  quam 
gloriam  Meam  requirunt ;  testimonium  ipsis  perhibente 
conscientia  ipsorum,  et  cogitationibus,  cum  remorsu 
animae,  invicem  accusantibus  et  defendentibus. 

Quin  etiam,  quod  magis  dolendum  est,  ipsi  reli¬ 
giosi,  qui  mundum  contempsisse  videntur,  in  suis 
exercitiis  legendi,  praedicandi  et  consulendi,  non  tam 
Mihi,  quam  hominibus  placere  student. 

In  veritate  dico  vobis,  quia  virgines  fatuae  sunt: 
et  dum  laudes  humanas  expetunt,  oleum  laetitiae,  quam 
generat  bona  conscientia,  in  vasis  cordium  suorum 
habere  nolunt. 

Quid  est  hoc?  Ubi  est  fructus  pretiosissimi  san¬ 
guinis  Mei? 

Quomodo  obscuratum  est  aurum  antiquae  charitatis, 
qua  servi  Mei  in  Ecclesia  primitiva  flagrabant:  qui 
per  Episcopatus  et  officium  praedicationis  non  ad 
divitias  et  honores,  sed  ad  tormenta  et  persecutiones 
ad  Me  currebant. 

Revertimini,  filii  Mei,  ad  primam  charitatem,  et 
oculum  intentionis  inungite  collyrio  sanguinis  Mei;  ut 
in  omnibus  oneribus  et  honoribus  nihil  nisi  gloriam 
Meam  requiratis. 

Et  Ego,  qui  sinceritate  cordis  delector,  remunerabo 
labores  Mei  causa  susceptos :  et  sicut  incorrupta  in¬ 
tentione  confessi  estis  Me  coram  hominibus,  ita  Ego 
confitebor  vos  coram  altissimo  Patre  Meo. 

Caput  IV. 

Hortatur  ad  resignationem  in  Dei  beneplacitum . 

Nihil  est,  filii  charissimi,  quod  majorem  cordis  pacem 
generet,  quam  perfecta  resignatio  in  beneplacitum  Meum. 

Si  enim  in  omni  adversitate  et  prosperitate  cor 
hominis  in  iis,  quae  facio,  sibi  complaceat;  nulla  ei 
nocebit  adversitas,  quia  nulla  ei  dominabitur  iniquitas. 

Immo  hauriet  aquas  in  gaudio  a  Me,  fonte  vivo, 
et  amantissimo  Salvatore  suo :  quia  sive  valeat,  sive 
aegrotet,  sive  laudetur,  sive  vituperetur,  laetabitur  in 
salutari  suo,  Qui  facit  omnia  secundum  consilium 
rectissimae  voluntatis  Suae. 

Haec  est  sapientia  viri  justi,  quem  non  contristabit, 
quicquid  acciderit  ei;  gaudet  enim  gaudio  magno  valde, 
cum  omnia  ei  eveniant  juxta  desiderium  suum,  quod 
semper  cohaeret  cum  dispositione  providentiae  Meae. 

Utinam  mundi  sapientes,  qui  Me  condemnant,  ut 
ipsi  justificentur,  discerent  prudentiam  hanc,  quae  non 
invenitur  in  terra  suaviter  viventium. 

Non  adaequabitur  ei  topazius  de  Aethiopia,  nec 
tincturae  mundissimae  componetur. 

Non  lucebit  aurum  coram  ea,  nec  appendetur  ar¬ 
gentum  in  comparatione  ejus. 

Inaestimabilis  enim  est  perfecta  resignatio  cordis, 
quid  Ego  velim  semper  attendentis,  atque  in  eo  ipso 
dulcissime  requiescentis. 

Dolent  principes  terrarum  super  morte  charorum, 
nec  ullam  consolationem  admittere  volunt:  et  justus 
laetatur  morte  primogeniti  sui,  quia  ex  Mea  volun¬ 
tate  succedit. 

Vos  ergo,  filii,  qui  desideratis  frui  pace  filiorum 
Dei,  in  omni  eventu  voluntatem  Meam  spectate,  et 
confidenter  acquiescite:  et  fidelissimi  servi  Mei  Job 
verba  celebrate:  Sicut  Domino  placuit,  ita  factum  est: 
sit  Nomen  Domini  benedictum. 

Et  Ego  paternam  et  maternam  curam  vestri  geram: 
circumducam  vos  per  mundi  desertum :  et  ero  in 
umbraculum  ab  aestu:  totaque  saeculi  hujus  nocte 
ero  vobis  in  clarissima  illuminatione  ignis. 

Si  perfecte  in  Meo  beneplacito  quiescatis,  omnis 
substantia  domus  Meae  vestra  erit. 

Meus  est  dies  et  Mea  est  nox,  Ego  fabricatus  sum 
auroram  et  solem,  Ego  feci  omnes  terminos  terrae, 
aestatem  et  ver,  Ego  plasmavi  ea. 

A  solis  ortu  et  occasu,  ab  Aquilone  et  mari,  omnia 
subjacent  imperio  Meo :  neque  est,  qui  possit  resistere 
voluntati  Meae. 

Quocirca  si  voluntas  vestra  una  et  eadem  cum  vo¬ 
luntate  Mea  sit,  omnia  vestra  erunt,  quia  omnia  ob¬ 
temperabunt  voluntati  vestrae. 

Et  peracto  vitae  cursu,  in  signum  regiae  dignitatis 
sedebitis  cum  senatoribus  terrae :  et  inenarrabilis  lae¬ 
titia  exultantes  adhaerebitis  strictissimo  complexu  cordi 
Meo,  ad  cujus  proportionem  formati  estis. 

Caput  V. 

Hortatur  ad  primam  diei  partem  orationi  assignandam , 

Audite,  filii,  quae  loquor,  concrescit  enim  in  plu¬ 
viam  dulcissima  doctrina  Mea. 

Omnia  primogenita  Mea  sunt:  et  proinde  illa  Mihi 

sacrificare,  primitiasque  omnes  in  altaribus  cordium 
vestrorum  inlima  gratitudine  Mihi  offerre  debetis. 

Certe  qui  mane  vigilaverint  ad  Me,  pium  ac  sua¬ 
vem  invenient  Me. 

Propterea  justus  cor  suum  tradidit,  ut  vigilet  ad 
Me  diluculo,  antequam  negotia  et  sollicitudines  mundi 
occupent  sensus  ejus. 

Scit  enim,  quanti  ponderis  sit,  primas  cogitationes 
et  prima  desideria  Mihi  consecrare,  et  omnem  fiduciam 
in  Me  ponere. 

Sic  fidissimus  servus  Meus  David  magna  sollicitudine 
ante  curas  et  negotia  regni  Me  quaerebat,  quod  sin¬ 
cero  corde  cantavit  dicens:  Praevenerunt  oculi  Mei  ad 
Te  diluculo,  ut  meditarer  eloquia  Tua. 

Beati,  quos  a  somno  excitat  sollicitudo  Mea,  ut  in 
matutinis  meditentur  in  Me:  ut  omnis  eorum  oratio 
et  operatio  a  Me  semper  incipiat,  et  per  Me  coepta 
finiatur. 

Horum  certe  animae  in  manu  Mea  sunt:  et  quia  pri¬ 
mum  quaerunt  regnum  Dei  et  justitiam  Ejus,  non  tanget 
illos  tormentum  malitiae,  et  mors  animae  fugiet  ab  eis. 

Ego  enim  virtus  et  vita  eorum,  odoratus  suavissi¬ 
mum  odorem  holocausti  matutini  defendam  illos,  et 
in  processu  diei  dirigam  opera  eorum,  sicut  ipsi 
summo  mane  direxerunt  ad  Me  corda  et  corpora  sua. 

Illos  vero,  qui  mane  surgunt  ad  ebrietatem  sectan¬ 
dam,  et  saecularia  negotia  sine  timore  Meo  gerenda, 
patiar  vexari,  et  per  ipsa,  quae  agunt,  excruciari: 
ut  idola  mundi,  quae  colunt,  surgant,  et  opitulentur 
eis,  et  in  necessitate  eos  protegant. 

Yae  illis,  quam  graviter  errant  non  praevenientes 
faciem  Meam  in  laude,  ut  protegantur  auxilio  Meo. 

Si  ascenderint  in  altitudinem  nubium,  inde  detra¬ 
ham  eos:  quia  more  gentilium  non  proposuerunt  Me, 
adjutorem  suum:  sed  speraverunt  in  divitiis  vel  astutiis 
suis;  et  praevalere  tentarunt  in  vanissima  vanitate  sua. 

Yos  ergo,  filii,  ante  ortum  solis  et  ante  strepitum 
filiorum  hujus  saeculi,  in  thuribulis  cordium,  amoris 
igne  flagrantium,  incensum  orationis  ponite  et  adolete. 

Et  Ego  vobis  in  silentio  ad  Me  suspirantibus  praesto 
ero:  imprimamque  coelestia  desideria  visceribus  vestris, 
quae  pro  magnitudine  consolationis  anhelabunt  ad 
aeterna  gaudia,  quae  vobis  praeparavi  in  primogenita 
civitate  Mea. 

Caput  VI. 

Hortatur  ad  solitudinem  amandam . 

Si  scirent  homines,  quam  sit  amabilis  solitudo,  quae 
a  justis  quaeritur,  ut  gaudeant  ibi  Mecum  libertate 
{iliorum  Dei:  ipsi  etiam  negotiosi  filii  saeculi  certis 
temporibus  jugum  mundi  projicerent,  et  speluncas 
montium  ad  quaerendam  faciem  Meam  sollicite  peterent. 

Inaestimabilis  enim  est  dulcedo  conversationis  et  sapi¬ 
entiae  Meae,  quam  nemo  principum  hujus  saeculi  cognovit. 

Non  enim  potest  inter  tumultus  negotiatorum  ab¬ 
sconditae  suavitatis  gustus  inveniri. 

Propter  hoc  illi  pauci  sapientes  antiqui,  quibus  dignus 
non  erat  mundus,  extra  turbas  requisierunt  Me,  et  in 
remotissimis  desertis  dulcissimos  Spiritus  Mei  fructus 
comederunt 

Inter  feras  et  inter  scopulos  facilius,  quam  in  me¬ 
diis  urbibus  invenitur  sapientia  Mea. 

Ibi  ad  praeceptum  Meum  elevatur  anima,  sicut  aquila; 
et  in  arduis  ponit  nidum  suum,  atque  in  praeruptis 
filicibus  commoratur. 

Ibi  contemplatur  escam  meile  dulciorem  secretae 
communicationis  Meae:  et  affectus  ejus  quasi  aquila¬ 
rum  pulli  lambunt  sanguinem  Meum. 

Ibi  Ego  loquor  ad  cor  Jerusalem,  dicoque  verbum 
absconditum  a  mundi  prudentibus :  et  quasi  furtive 
suscipit  auris  cordis  venas  subtilissimi  susurri  Mei. 

Ibi  ob  silentii,  et  solitudinis  opportunitatem  Solus 
Ego  traho  omnes  vires  animae  post  Me  in  funibus 
novi  Adam  et  in  vinculis  dulcissimae  charitatis. 

Yos  ergo,  filii,  exite  de  Ur  Chaldaeorum,  et  Nini— 
vem,  civitatem  grandem,  certis  saltem  diebus,  relin¬ 
quite,  ac  remotum  aliquem  locum,  ubi  vobis  occur¬ 
ram,  eligite. 

Ne  sequamini  politica  consilia,  quibus  certissime 
avertentur  corda  vestra,  et  obdurabuntur,  ne  placeat 
illis  conversatio  Mea. 

Videte,  quid  egerint  Sancti  Mei:  qui  etiam  curam 
animarum  gerentes,  ut  sine  detrimento  animarum  sua¬ 
rum  alios  salvos  facerent,  populos  interdum  aliis  eu- 
Taridos  per  dies  aliquot  committebant,  Mihique  Soli  totis 
viribus  in  solitudine  vacabant,  et  fortiores  ad  laborem 
recurrebant. 

Fugite  servitutem  Aegypti,  et  super  montes  Bethel 
ad  contemplandam  coeli  serenitatem  ascendite. 

Crescite  jam,  et  manducabitis  cibum  grandium,  et 

tanquam  fideles  amicos  Me  in  deserto  sequentes,  aqua 
purissima  et  suavissimis  palmae  fructibus  alam. 

Caput  VII. 

Monet  recursum  ad  Deum  contra  inconstantiam. 

Filii,  accedentes  ad  studium  sapientiae  Meae,  scitote 
inconstantiam  periculosam  infirmitatem  esse. 

Trahitur  hoc  malum  haereditate  Adae,  patris  vestri, 
qui  per  peccatum  inconstans  factus  est. 

Haec  est  conditio  hominis,  qui  egreditur  et  conteri¬ 
tur,  et  fugit  velut  umbra,  nunquamque  in  eodem  statu 
permanet. 

Yae  peccatori,  qui  recessit  a  Me,  vera  fortitudine 
et  firmamento  suo,  et  ad  horas  singulas  consilia  mutat. 

Peccatum  peccavit  Jerusalem:  propterea  instabilis 
facta  est. 

Migravit  a  Me  ferens  secum  inconstantiam  cordis, 
et  multitudinem  servitutis:  et  cum  regna  multa  per- 
agrasset,  non  invenit  requiem. 

Yae  columbae,  quae  ab  arca  recedit:  quia  in  dilu¬ 
vio  aquarum  multarum  non  inveniet,  ubi  possit  re¬ 
quiescere  pes  ejus. 

Saepe  servi  Mei  contra  regulas  prudentiae  justorum 
sana  consilia,  quae  prius  elegerant,  relinquentes,  pec¬ 
cant  aberrantes  a  meliori  proposito,  quod  inspiraverat 
illis  clementissimus  Pater  Meus. 

Cito  fecerunt,  obliti  sunt  operum  Ejus,  et  non  susti¬ 
nuerunt  consilia  Ejus. 

Et  haec  est  ratio,  propter  quam  parum  in  schola 
Mea  proficiunt,  quotidie  incipientes  aedificare,  nec 
valentes  consummare. 

Doleo  vicem  illorum,  et  vellem  firmiter  durarent  in 
salutari  consilio  Meo. 

Si  ergo  desideratis,  filii,  malum  hoc  grande  vitare, 
recurrite  ad  Me,  totisque  visceribus  inconstantiae 
remedium  implorate. 

Ego  enim  vici  mundum,  et  veni  curare  instabilita¬ 
tem  ejus. 

Neque  vos  frangat  experientia  Iiujus  mali,  quo  anima 
diu  affecta,  quasi  luna  mutatur,  et  ad  singulos  ventos, 
instar  fluctuum  maris  commovetur. 

Ego  enim  congrego,  sicut  in  utre  aquas  maris,  et 
pono  in  thesauris  abyssos. 

Et  quando  Mihi  placet,  voco  ad  Me  discipulos  Meos, 
ut  ambulent  super  aquas,  lanquam  super  solidissimam 
petram. 

Constantes  estote,  et  videbitis  auxilium  Meum  prae- 
sentissimum  super  vos:  dummodo  fidelissime  statuatis, 
consilia  a  Me  inspirata  in  posterum  sequi. 

Sinite  jam  in  opiniones  varias  ferri,  et  propositum  Mihi 
placendi,  quod  arripuistis,  usque  ad  mortem  sustinete. 

Et  Ego  coelesti  fortitudine  vobis  adero,  et  firmabo 
super  vos  misericordes  oculos  Meos. 

Caput  VIII. 

Hortatur  ad  sacramenti  poenitentiae  usum. 

Summum  malorum,  filii  charissimi,  peccatum  est, 
quod  animae  vitam  extinguit. 

Si  ergo  peccatis,  cavete,  ne  regnet  in  vobis  pec¬ 
catum,  et  festinate  converti  ad  Me,  currentes  ad  bal¬ 
neum  pretiosissimi  sanguinis  Mei. 

Ne  probetis  consilia  eorum,  qui  laetentur,  cum 
male  fecerint,  et  exultant  in  rebus  pessimis,  nec  reme¬ 
dium  poenitentiae  requirunt. 

Nimium  stulti  et  audaces  sunt,  qui  Deum  ad  ira¬ 
cundiam  provocarunt,  et  aeternae  poenae  reatum  in¬ 
currerunt:  et  tamen  nihil  de  futuro  cogitantes,  com¬ 
edunt,  bibunt  et  dormiunt,  et  ducunt  in  bonis  dies  suos. 

Mirum  est,  quomodo  non  timent,  qui  fecerunt  sibi 
Deum  inimicum! 

Quomodo  non  timent,  ne  sicut  viventes,  sic  in  ira 
absorbeat  eos? 

Horrendum  est  enim,  incidere  in  manus  Dei  viventis. 

Certe  hi  fatui,  presentis  vitae  amore  capti,  oderunt 
animas  suas,  quarum  remedium  non  requirunt. 

Yos  igitur,  filii,  si  ex  humana  conditione  peccave¬ 
ritis,  ne  differatis  poenitentiam;  sed  planctum  et 
tristitiam,  quae  salutem  secundum  Deum  stabilem  ope¬ 
ratur,  assumite. 

Leprosi  si  estis  et  morti  proximi,  abstergite  lepram 
balneo  sanguinis  Mei  per  sacramenti  poenitentiae  cana¬ 
lem  decurrentis:  et  caro  vestra  restituetur,  sicut 
caro  pueri  parvuli :  et  recuperata  candida  gratiae  veste 
numerabo  vos  inter  dilectissimos  filios  Meos. 

Nec  taedeat  vos  humilis  confessionis,  qua  in  animo 
contrito  detegitis  peccata  vestra :  brevi  enim  humilia¬ 
tione  et  verecundia  aeternam  vitam  comparabitis. 

Certe  modicum  est,  quod  a  vobis  postulo,  si  con¬ 
sideretis  bona,  quae  ibi  proveniunt. 

Graviorem  profecto  poenitentiam  Ego  pro  vobis 
egi,  quam  vos  ipsi :  Si  enim  appenderentur  in  statera 

peccata  vestra  et  calamitas,  quam  Ego  vestri  causa 
pertuli,  quasi  arena  maris  haec  gravior  appareret. 

Properate  ergo  ad  remedium  vestrum,  et  Ego  su¬ 
scipiam  vos. 

Verba  confessionis  humilia  et  ferventia  proferte, 
qualia  servus  Meus  David  de  peccato  admonitus  pro¬ 
tulit,  dicens  ex  intimis  praecordiis:  Peccavi. 

Et  Ego  transferam  a  vobis  peccata  vestra:  et  effun¬ 
dam  super  vos  aquam  mundam,  atque  mundabimini 
ab  omnibus  inquinamentis  vestris. 

Et  propter  conscientiae  testimonium  luctus  vester 
vertetur  in  gaudium :  secundum  multitudinem  quippe 
dolorum  vestrorum,  quibus  afflixistis  corda,  intimae 
consolationes  Meae  laetificabunt  animas  vestras. 

Caput  IX. 

Hortatur  ad  sacram  communionem . 

Ego  aeterna  sapientia  aedificavi  Mihi  domum  huma¬ 
nitatis  Meae,  et  ut  facerem  convivium  pinguium  me- 
dulatorum,  miscui  vinum  pretiosissimi  sanguinis  Mei, 
et  posui  mensam,  ita  ut  panis  convivarum  esset  puris¬ 
sima  caro  Mea. 

Et  postquam  instruxi  lautissimum  convivium,  non 
quievi,  sed  misi  ad  plateas  et  moenia  civitatis  pueros 
Meos  et  inspirationes  Meas,  ut  cordibus  hominum  loque¬ 
rentur,  et  dicerent:  Venite,  comedite  panem  Meum,  et 
bibite  vinum,  quod  miscui  vobis. 

Nunc  autem  pauci  valde  sunt,  qui  vescantur  vitalissimo 
pane  Meo,  quasi  omnem  saporem  suavitatis  non  haberet. 

Viae  Sion  lugent,  eo  quod  non  sit,  qui  veniat  ad 
solemnitatem  Meam,  qua  corda  casta  dilatantur. 

0  quam  stulti  sunt  Adae  filii,  qui  per  escam  mortui 
sunt,  et  per  escam  vivificari  nolunt! 

Quid  est  hoc?  Quid  optabilius  et  suavius  invenire 
possunt,  qui  delectamenta  mundi  requirunt? 

Ubi  est  sincera  fides  et  purus  amor,  cujus  nutri¬ 
mentum  et  fomentum  panis  de  coelo  missus  factus  est? 

Certe  facies  Christiani  populi  exusta  videtur,  quasi 
non  esset  triticum  et  vinum :  et  pelles  ejus,  consumpta 
carne,  ossibus  siccis  adhaesit. 

Ventum  est  enim  ad  calamitatem  magnam,  eo  quod 
plurimi  filii  Ecclesiae,  sponsae  Meae,  semel  tantum  in 
anno  panem  vitae  comedunt,  et  libertatis  genus  existi¬ 
mant,  ad  frequentem  communionem  non  accedere. 

0  stulti  et  tardi  corde  ad  credendum  et  diligendum  Mei 

Nonne  oportebat,  quasi  grave  mortis  supplicium  timere 
non  amplius,  quam  semel  in  anno,  pane  vivo  refici? 

Quare  ergo  supplicium  hoc  ipsi  Adae  filii  sponte 
sua  sibi  sumunt,  et  fame  mortalissima  siccantur? 

Non  est  sanum  consilium  hoc:  ingratissimo  et  du¬ 
rissimo  corde  digna  est  alienatio  haec. 

Vos  ergo,  filii,  qui  desideratis  vivere  propter  Me, 
frequenter  manducate  Me. 

Aperite  Mihi  penetralia  cordis  vestri,  et  intra  viscera 
veslra  Meae  dulcedinis  avida  recondite  Me. 

Dilatate  os  vestrum,  et  implebo  illud:  et  extensis 
desideriorum  brachiis  amplectimini  Me. 

Certe  tantus  esse  deberet  dulcissimi  panis  amor, 
ut  neque  diebus,  neque  noctibus  ab  altari,  ubi  ser¬ 
vatur  sacramentum  Meum,  recederetis,  solaque  inevi¬ 
tabilis  necessitas  vos  ab  eo  loco  violenter  abstraheret. 


Recedite  ab  eis,  qui  Me  derelinquunt,  et  recedentes 
a  Me  non  in  coelo,  sed  in  terra  scribuntur,  quorum 
alius  discedit  in  villam  suam,  alius  ducit  uxorem,  alius 
vadit  ad  Babylonicam  negotiationem  suam. 

Imitamini  filios  primitivae  Ecclesiae  Meae  unanimes  in 
domo,  et  saepissime  communicantes  in  fraclione  panis, 
quo  vivitur  et  aperitur  via  ad  immortalem  vitam  Meam* 
Haec  sit  negotiatio  vestra :  haec  sit  sapientia  et  for¬ 
titudo  vestra:  haec  sit  delectabilissima  exercitatio  vestra* 
Accedite  ad  Me,  et  inaestimabilem  dulcedinem  Meam 
in  ipso  fonte  gustate,  et  eritis  leonibus  fortiores, 
aquilis  velociores,  et  facies  vestra  splendebit  sicut  soh 
Et  Ego  vobiscum  habitabo :  et  splendoribus  aeter¬ 
nis,  ac  infinita  laetitia,  futurae  gloriae  praenuntia 
implebo  viscera  vestra. 

Caput  X. 

Hortatur  ad  officia  misericordiae. 

Induimini,  filii  Mei,  viscera  misericordiae  et  afflictis 
compasti,  et  succurrere  dicite. 

Haec  est  requies  Mea,  ut  per  vos  lassae  manus 
roborentur,  et  genua  debilia  confortentur. 

Pauperculis  et  contritis  corde  tanquam  Mihi  Ipsi 
subvenite:  et  Ego  Ipse,  Qui  pauper  fui  in  terra, 
quam  dedi  filiis  hominum,  retribuam  iis,  qui  in  per-  ‘ 
sona  egenorum  honoraverunt  Me. 

Facite  vobis  animos  de  substantiis  vestris,  ut  reci¬ 
piant  vos  in  aeterna  tabernacula. 

Si  ad  mensam  Meam  in  amplissimo  regno  Meo  cum 
principibus  sedere  vultis;  ne  comedatis  buccellam 

vestram  soli;  et  inopes  de  velleribus  ovium  vestrarum 
calefiant. 

Benedictio  perituri  veniat  super  vos,  et  oculos  vi¬ 
duae  expectare  ne  sinatis. 

Et  Ego  odorabor  misericordiam  magis,  quam  intem¬ 
pestivum  sacrificium :  et  pro  misericordiis  pauperum 
respondebit  vobis  justitia  redemptionis  Meae. 

Attendite  voces  miserorum,  quibus  emollitur  cor 
Meum,  et  hospitalia  domosque  afflictorum,  fame  et 
egestate  pereuntium  cum  muneribus  visitate. 

Vae  crudelibus,  quorum  promptuaria  sunt  plena, 
eructantia  ex  hoc  in  illud,  et  e  fenestris  elaboratis, 
sine  compassionis  sensu,  prospiciunt  nudos,  et  fame 
ac  frigore  gementes  filios  Meos. 

Viscera  crudelia  odivit  anima  Mea. 

Fugite  crudelitatem:  et  super  afflictos  flete,  et  am¬ 
plectimini  pretiosa  valde  pignora  Mea. 

Accurrite  velociter,  et  mittite  eleemosynam  in  sinum 
pauperis :  et  ipsa  subtilissimis  vocibus  orabit  pro  vobis : 
et  reportabit  laetum  nuntium  firmissimae  spei,  et  coe¬ 
lestis  laetitiae  Meae. 

Beati  illi,  a  quorum  conspectu  pauperes  nunquam 
desolati  recedunt. 

Beati,  qui  gemitus  egenorum  nunquam  repellunt, 
nec  importunitate  vincuntur. 

Beati,  qui  miserendo  delectantur,  quoniam  mercedem 
magnam,  mensuramque  bonam,  et  confertam,  et  coagi¬ 
tatam  recipient;  et  cum  infinita  consolatione  intrabunt 
in  aeternum  gaudium  clementissimi  Patris  Mei. 

Caput  XI. 

Hortatur  ad  tolerantiam  et  remissionem  injuriarum. 

Si  vere  sapientes  ac  beati  esse  desideratis,  filii  cha- 
rissimi,  scitote,  vos  fore  beatos,  cum  homines  vobis 
maledixerint,  et  exprobraverint,  et  dixerint  omne  malum 
adversum  vos,  si  patienter  sustineatis,  non  reddentes 
malum  pro  malo,  sed  vicentes  in  bono  malum. 

Haec  est  altior  mundo  eruditio  Mea,  quam  docui 
discipulos  Meos,  factus  opprobrium  hominum,  et 
postrema  abjectio  plebis. 

Haec  est  prudentia  justorum  saepe  notata  in  dul¬ 
cissimo  testamento  et  Evangelio  Meo. 

Cum  enim  essem  honore  infinito  dignus,  quasi  Uni¬ 
genitus  a  Patre,  splendor  gloriae  et  figura  substantiae 
Ejus,  versus  sum  in  parabolam  civitatis  regiae  et  sa¬ 
cerdotalis,  quam  dilexi. 

Veste  alba  ad  contemptum  indutus  fui,  et  circum¬ 
datus  purpureo  vestimento,  tenens  sceptrum,  arundinem 
et  coronam  dolore  et  irrisione  plenam. 

Descendi  ad  postremam  vilitatem,  et  abyssi  operue¬ 
runt  Me. 

Quis  hic  cognosceret  Filium  Dei  altissimi  inter  im¬ 
properia  innumerabilia,  quae  cebiderunt  super  Me? 

Scriptum  est:  Vidimus  Eum,  et  non  erat  Ei  aspectus, 
neque  decor,  unde  nec  reptuavimus  Eum. 

Quid  hic  dicam  de  ignominiosa  comparatione  Bar- 
rabae  cum  Dei  verbo,  per  quod  facta  sunt  omnia? 

Quomodo  optimates  sanctae  Civitatis  praeposuerunt 
hominem  seditiosum,  latronem  et  homicidam  Regi, 
Redemptori  et  Deo  suo? 

I. 

Sed  neque  hic  opprobria  Mea  cessaverunt:  adhuc 
enim  morienti  caput  agitantes  insultabant,  ut  saturatus 
opprobriis  interirem. 

Et  tamen  in  omnibus  his  irrisionibus,  quibus  adver¬ 
sum  Me  loquebantur,  qui  sedebant  in  porta,  non  Me 
ulcisci  cogitavi,  sed  cor  mitissimum  exhibui,  et  infiniti 
amoris  ostensione  pro  irrisoribus  sanguinem  Meum, 
et  supremas  intercessionis  voces  ad  Patrem  misi. 

Hoc  est  exemplar,  quod  imitari  debetis,  filii,  ut 
injurias  patienter  feratis,  et  remittatis  unusquisque 
fratri  suo  de  cordibus  vestris. 

Bibite  Mecum  calicem  improperii  datum  a  Me  vobis 
in  mensura:  et  opiniones  hominum  pro  nihilo  ducite. 

Quid  interest,  si  vani  homines  male  de  vobis  sen¬ 
tiant  aut  loquantur? 

Numquid  propterea  delebo  vos  de  libro  vitae,  et 
honoribus  aeternis  exspoliabo? 

Si  hominum  contemptum  Mecum  hilari  vultu  feratis, 
filii  Mei,  nomen  vestrum  requiretur  a  generatione  in 
generationem,  laudesque  vestras  suavissime  pronun¬ 
tiabit  Ecclesia. 

Et  Ego  in  generatione,  cum  venero  in  majestate, 
celebrabo  clarissimas  victorias  vestras. 

Caput  XII. 

Monet  patientiam  internae  desolationis. 

Super  flumina  Babylonis,  in  captivitate  dura,  longe 
a  dulcissima  Jerusalem,  civitate  vestra,  sedetis,  filii  Mei. 

Quocirca  ipsa  exilii  vestri  ratio  postulat,  ut  inter¬ 
nas  desolationes  patiamini  suspirantes  ad  libertatem 

filiorum  Dei,  qui  jam  laetantur  in  Ecclesia  magna, 
quae  sursum  est. 

Neque  rationi  consonum  esset,  coelestis  patriae  pri¬ 
vilegia  in  terrae  incolatu  habere  velle. 

Propter  quod  justi  Mei,  quos  Ego  in  charitate  per¬ 
petua  dilexi,  quamdiu  mortali  vita  vivunt,  alternis  con¬ 
solationibus  et  desolationibus  exercentur,  ut  multiplices 
coronas  acquirant. 

Certe  Paulus,  servus  Meus,  non  erat  semper  ut 
Benjamin  adolescentulus  in  mentis  excessu,  ut  in  tertio 
coelo  audiret  arcana  verba,  et  potaretur  torrente  vo¬ 
luptatis  Meae:  Sed  frequenter  mortificabatur  tota  die, 
aestimatus  sicut  ovis  occisionis  gravatus  supra  virtu¬ 
tem,  ita  ut  taederet  eum  etiam  vivere. 

Haec  est  vicissitudo  electorum,  qui  nunc  ascendunt 
usque  ad  coelos,  nunc  descendunt  usque  ad  abyssos, 
et  anima  eorum  desolatione  tabescit. 

Ex  quo  apparet,  quam  male  de  Me  loquantur  aliqui 
servi  Mei,  qui  statim  ac  ariditate  vexantur,  omnem 
patientiam  abjiciunt,  et  murmurant  adversum  Me. 

Nonne  omnia  tempus  habent,  et  diversum  est  tem¬ 
pus  laetitiae  a  tempore  luctus? 

Quem  electorum  Meorum  non  exercui,  ut  viderem, 
an  puro  corde  sequeretur  Me? 

Quoties  distuli  et  probavi  David,  amicum  Meum, 
factum  ad  exemplar  cordis  Mei? 

Mirabile  est  servos  Meos,  qui  semel  gustarunt  sua¬ 
vitatem  Meam,  tempore  derelictionis  non  laetari,  et 
exultare  in  Me  memores  uberum  Meorum  super  vinum. 

Absit  a  vobis,  o  filii,  dejectio  et  infidelitas  haec, 

ne  sitis  ex  numero  illorum,  qui  confitentur  Mihi  tan¬ 
tummodo,  cum  benefacio  eis:  sed  intima  gratitudine, 
tam  desolationem,  quam  consolationem  numerate  infer 
magna  beneficia  Mea:  tam  nocte,  quam  die  cantate 
inaestimabiles  misericordias  Meas. 

Ego  novi,  quid  expediat  vobis:  nunc  vos  reficiam 
ad  duodecim  fontes  aquarum,  et  septuaginta  palmas 
in  Elim,  nunc  inter  deserti  arenas  vos  sitire  patiar, 
ut  quaeratis  et  diligitatis  Me. 

Probabo  vos  filios  Meos,  et  examinabo,  sicut  exa¬ 
minatur  argentum,  ex  quo  formantur  vasa  electionis 
ad  ministerium  templi  Mei. 

Et  postquam  vos  modico  tempore  probavero,  recor¬ 
dabor  vestri,  miserans  adolescentiam  vestram,  et  lau¬ 
dans  fidem  et  charitatem  desponsationis  vestrae:  quia 
fidelissime  secuti  estis  Me  in  deserto  ariditatis  in  terra, 
quae  non  seminatur. 

Caput  XIII, 

Docet  diversos  motus  naturae  et  gratiae . 

Considerate  vos  ipsos,  filii  Mei,  qui,  quasi  Rebecca, 
duos  populos  bellantes  in  utero  uno  portatis :  ut  ani¬ 
males  affectus  spiritui  subjicientes  vocemini,  et  sitis 
pacifici  filii  Dei. 

Natura  quaerit  exaltari  et  ambulare,  sicut  vanae 
filiae  Sion  extento  collo  ad  ostensionem  vanitatis  suae. 

Gratia  quaerit  humiliari  sub  potenti  manu  Dei,  et 
hominibus  vilis  apparere. 

Natura  cupit  divitias  et  commoditates,  Ut  inveniat 
consolationem. 

Gratia  cupit  inopiam  et  incommoda,  renuens  in  hoc 
mundo  consolari. 

Natura  quaerit  occasiones  vane  et  superflue  loquendi, 
ut  hominibus  placeat. 

Gratia  quaerit  occasiones  tacendi,  ut  Soli  Deo  pro¬ 
betur. 

Natura  desiderat  familiaritatem  et  conversationem 
hominum. 

Gratia  desiderat  solitudinem  et  absconditam  com¬ 
municationem  Meam. 

Natura  optat  curiosa,  et  nova  semper  scire  ac  invenire. 

Gratia  optat  simplicem  et  castam  eruditionem  Meam. 

Natura  appetit  dulcia  et  lauta  convivia. 

Gratia  requirit  vilia  pauperum  alimenta. 

Natura  cupit  diu  vivere:  Gratia  putat  lucrum,  cito  mori. 

Natura  odit  psalmodiam,  vigiliam  et  orationem. 

Gratia  laetatur  Ecclesiae  cantu,  nocturnis  suspiriis 
et  orationibus. 

Ecce,  filii,  quam  longe  discrepant  natura  et  gratia! 

Certe  sicut  exaltantur  coeli  a  terra,  sic  exaltantur 
viae  Meae  a  viis  vestris. 

Vos  ergo,  si  desideratis  eo  ascendere,  quo  ascendit 
divina  gratia  Mea,  ut  fons  aquae  salientis  in  vitam 
aeternam,  motus  naturae  corruptae  reprimite,  et  legem 
Spiritus  Mei  purissimo  corde  servate. 

Exercete  gladium  spiritus,  quod  est  verbum  Dei, 
et  animales  affectus  viriliter  resecate. 

Estote,  filii,  columbae  deargentatae,  cujus  praemia 
posteriore  tempore  ventura  sunt  in  pallore  auri,  quo 
gratiae  merita  in  regno  Meo  remunerantur. 

Recedite  ab  aedificatoribus  Babel,  cujus  culmen 
nunquam  pertinget  in  coelum. 

Ego  enim  descendam,  ut  videam  civitatem  et  turrim, 
quam  aedificant  filii  Adam  naturae  motibus  incitati: 
et  confundam  linguas  et  cogitationes  eorum  oppositas 
mansuetudini  Meae. 

Vacate  potius,  et  sine  strepitu  malleorum  aedificate 
taciti  ruinas  Jerusalem,  quas  per  gratiam  Meam  im¬ 
plere  desidero. 

Dicernite  in  vobis  ipsis,  quid  gratia  suggerat  contra  na¬ 
turam,  quasi  exploratores  vigiles  turri  Libani,  quae  respi¬ 
cit  contra  Damascum,  urbem  inimicam  almae  civitatis  Meae. 

Et  Ego  vos  instruam  invictae  fortitudine  militiae 
Meae;  et  habebo  inter  dulcissimos  filios  Meos. 

Caput  XIV. 

Monet  studium  et  amorem  sacrae  scripturae . 

Doleo  vicem  sapientum  mundi,  o  filii  Mei,  quia 
tanquam  multa  febre  phrenetici,  ut  sitim  sciendi  ex¬ 
pleant,  plurimas  hominum  doctrinas  cum  labore  et 
anxietate  discunt,  et  sanctos  castosque  libros  Meos 
solatio  habere  nolunt. 

Colunt  terram  sterilem  spinas  et  tribulos  germinan¬ 
tem,  unde  alienatio  mentis  et  stimuli  conscientiae 
nascuntur,  et  paradisum  Eden,  ubi  crescit  arbor  scien¬ 
tiae  boni  et  mali,  et  lignum  vitae  consurgit,  suavissima 
cultura  operari  et  custodire  non  curant. 

Quid  sibi  vult  amentia  haec? 

Quid  quaerunt  imitatores  Cain  profugi  et  vagi  in 
terra  aliena? 

Currant  atque  discurrunt  per  humanas  disciplinas, 
et  evolvunt  multa  volumina,  in  quibus  nulla  fit  mentio 
Mei,  quasi  non  audierint  Jesum  Christum,  Dei  virtutem, 
et  sapientiam  esse,  et  scriptura  sancta  spiritum  vitae 
contineri. 

Mirum  est  hoc,  homines  Christianos,  qui  noverunt, 
ubi  sapientia  inveniatur,  et  qui  sit  locus  intelligen- 
tiae,  scholam  Meam  deserere,  quam  reges  et  Prophe¬ 
tae  cupierunt. 

Yos  autem,  filii,  qui  de  spiritu  vitali  Meo  vivere, 
et  tanquam  lignum,  quod  plantatum  est  secus  decursus 
aquarum,  fructum  in  tempore  suo  reddere  desideratis, 
miti  corde  legite,  et  meditamini  fidelia  testimonia  Mea; 
quorum  declaratio  intellectum  dat  parvulis  et  simpli¬ 
cibus,  cum  quibus  est  secreta  sermocinatio  Mea. 

Quaerite  suppliciter,  et  invenietis:  pulsate  constanter, 
et  aperietur  vobis  sensus  ad  capienda  meile  dulciora, 
et  mundo  altiora  eloquia  Mea. 

Postulate  in  fide,  nihil  haesitantes  de  infinita  boni¬ 
tate  et  suavitate  Mea. 

Clamate  ad  Me,  et  exaudiam  vos,  et  ostendam  vobis 
grandia  et  firma,  quae  ignoratis;  replebitque  scientia 
Mea  pectora  vestra :  Et  apparebit  vobis  formosissima 
lux  e  coelo,  qua  suspendemini  admirantes  altissimam 
sapientiam  castitate  et  simplicitate  sermonis  Mei  vela¬ 
tam,  ut  mundis  corde  et  humilibus  reveletur. 

Ingrediemini  in  absconditos  sensus  spiritus  Mei,  qui 
scrutatur  profunda  Dei:  et  egrediemini  pinguiores, 
quam  antea,  a  pascuis  dulcissimae  sapientiae,  quam 
e  puteo  alto  Mei  cordis  haurietis. 

Caput  XV. 

Hortatur  ad  quaerendum  magistrum  vitae  spiritualis . 

Ne  innitamini  prudentiae  vestrae,  filii,  quamvis  multa 
didiceritis :  Sed  imitamini  sponsam  Meam  innixam  super 
dilectum  suum. 

Multos  seduxit  nimia  aestimatio  sui,  ita  ut  altum 
saperent,  nec  dignarentur  senum  et  expertorum  judi¬ 
cium  sequi. 

Justi  vero  et  mites  corde,  nihil  sibi  fidentes,  multa 
sollicitudine  quaerunt  magistros,  non  prurientes  auribus, 
sed  qui  vel  corripiant  et  increpent  in  misericordia,  vel 
instruant  in  spiritu  lenitatis,  juxta  regulas  absconditae  sa¬ 
pientiae  Meae,  quam  omnes  de  se  presumentes  ignorant. 

Propter  hoc,  filii,  qui  erratis  ab  utero,  ne  placeatis 
vobis  ipsis  in  ea  scientia,  quam  in  scholis  fortasse 
comparastis :  sed  statim,  ac  Mihi  servire  incipietis, 
extimate  vos  indigere,  ut  doceamini,  quae  sint  prima 
elementa  exordii  sermonum  Dei:  et  in  hac  sententia 
perseverate. 

Opinentur  alii,  quod  volent  et  se  sapientes  esse 
confidant:  Yos  autem  propriae  cognitioni  studentes 
recordamini  patris  vestri  primi  Adam,  qui,  cum  in 
honore  esset,  non  intellexit,  et  ad  secundum  Adam, 
Qui  est  Dei  virtus  et  sapientia,  humiliter  recurrite. 

Et  Ego  per  servos  Meos,  quos  illuminavi  splendore 
sapientiae  Meae,  docebo  vos  viam  prudentiae,  ut  super 
omnes  mundi  doctores  intelligatis. 

Ostendam  vobis,  ubi  cubem  in  meridie:  ne  vage¬ 
mini  post  greges  sodalium  Meorum,  qui  personam 
Meam  fingunt,  sed  non  mores  Meos  repraesentant. 

Deduco  vos  per  vias  rectas,  et  a  longe  ostendam 
vobis  regnum  altissimi  Patris  Mei:  ut  sciatis  a  viae 
principio,  quo  dirigenda  sint  primogenita  desideria  vestra. 

Non  relinquam  hominem  nocere  vobis,  sub  salutari 
umbra  alarum  Mearum,  per  desertum  vitae  mortalis 
ambulantibus:  et  ero  vobis  Me  ductorem  sequentibus 
sicut  aquila  provocans  ad  volandum  pullos  suos  et 
super  eos  volitans. 

Haec  est  lex  fidelitatis  Meae,  ut  nunquam  deseram 
humiles  corde,  qui  voluntatem  Meam  de  servorum 
Meorum  ore  requirunt:  et  eo  ipso,  quod  sibi  diffi¬ 
dentes  alieno  judicio  subduntur,  facilius  et  brevius 
eos  ad  perfectionem  Christianam  inaestimabili  lucro  et 
intima  consolatione  perducam. 

Hanc  igitur  instructionem  Meam,  filii,  studiosissime 
arripite,  et  suavissimae  disciplinae  Meae  honestatem 
et  securitatem  amate. 

Caput  XVI. 

Ostendit  discrimen  vitae  justorum  et  impiorum . 

Ego  quos  amo,  castigo,  et  tanquam  aurum  in  for¬ 
nace  tribulationis  probo,  vasa  enim  electionis  sunt, 
quae  igne  examinantur. 

Respicite  servos  Meos,  quibus  dedi  potum  in  lacry- 
mis  in  mensura,  et  videbitis  illos  novissimos  tanquam 
morti  destinatos,  e  quibus  alii  ludibria  et  verbera 
experti,  alii  vincula  et  carceres  passi,  alii  per  medium 
secti,  et  in  occisione  gladii  mortui  sunt. 

Alii  fugientes  de  civitate  in  civitatem,  alii  in  soli¬ 
tudinibus  errantes,  alii  in  maris  insulis  absconditi, 

ostenderunt  se  peregrinos  esse  super  terram,  ut  hae- 
reditatem  filiorum  Dei  in  coelo  possiderent. 

Quod  si  Ego  interdum  non  reliqui  virgam  pecca¬ 
torum  super  sortem  justorum,  ne  electi  Mei  tribula¬ 
tionis  magnitudine  superati  extenderent  ad  iniquitatem 
manus  suas;  non  ideo  putare  debetis,  Me  nolle  electos 
Meos  laboribus  et  angustiis  exerceri. 

Stulta  enim  cogitatio  est  haec:  neque  decet  infini¬ 
tam  bonitatem  Meam,  servos  Meos  dilectissimos  tot 
coronis  privare,  et  gloriam  Meam  diminuere. 

Certe  quo  chariores  Mihi  sunt,  eo  gravius  eos  ten- 
tari  permitto,  et  velut  iratus  repello,  sicut  repuli 
Israel,  servum  Meum,  semen  Abraham,  amici  Mei. 

Quod  adeo  verum  est,  ut  non  solum  eos  tentari 
sinam,  sed  et  Ego  tentem  eos,  ut  virtus  lentata  re¬ 
splendeat  et  respondeat  victoribus  Meis  cras  justitia  Mea. 

Haec  est  nota  justorum:  ut  ducant  vitam  amaritu¬ 
dine  plenam,  et  inebrientur  absynthio,  qui  bibituri 
sunt  vinum  dulcissimum  in  regno  Patris  Mei. 

Peccatorum  vero  vita  contraria  est. 

Ipsi  enim,  quorum  spes  in  terra  posita  est,  in  la¬ 
bore  justorum  hominum  non  sunt,  et  cum  hominibus 
piis  non  flagellantur. 

Non  est  ruina  maceriae,  neque  transitus,  neque 
clamor  dolentium  in  domibus  eorum. 

Oves  eorum  foetosae,  abundantes  in  partubus  suis: 
boves  eorum  crassae. 

Omnia  eis  ad  nutum  succedere  videntur,  et  vana 
laetitia  filii  eorum  exultant. 

Haec  est  pars  impiorum,  qui  servantur  ad  poenam. 

Haec  sunt  vasa  irae  apta  ad  interitum,  quae  susti¬ 
neo  in  multa  patientia:  ut  ostendam  divitias  gloriae 
Meae  in  vasa  misericordiae,  quae  Pater  Meus  prae¬ 
paravit  in  gloriam. 

Propter  quod  moneo  vos,  filii  Mei,  ut  gloriemini 
in  tribulationibus,  tanquam  in  salutis  aeternae  signis, 
scientes,  quoniam  tribulatio  patientiam  operatur,  pa¬ 
tientia  vero  spem,  spes  autem  adoptionis  filiorum  Dei 
non  confundit,  sed  exhilarat  conscientiam,  et  generat 
fortitudinem  ad  viam  mandatorum  cum  exultatione 
currendam. 

Currite  ergo,  filii,  per  dolores  et  sudores :  ut  labo¬ 
res  manuum  vestrarum  suavissimo  sapore  plenos  in 
regno  Meo  manducetis. 

Caput  XVII. 

Describit  mortem  justi. 

Ecce  quomodo  moritur  justus,  et  nemo  considerat, 
cum  consideratio  et  suavis  valde,  et  ad  convertendas 
animas  efficax  sit. 

Certe  justus,  si  morte  ‘praeoccupatus  fuerit,  in  re¬ 
frigerio  erit,  non  solum  postquam  intraverit  in  gau¬ 
dium  Domini  sui,  sed  etiam  in  ipso  transitu  mortis, 
quae  est  ultima  rerum  terribilium. 

Cum  enim  ipse  mortem  bene  vivendo  superaverit, 
non  tanget  illum  tormentum  mortis,  licet  videatur 
oculis  insipientium  mori. 

Tunc  quippe,  postquam  hiems  transiit,  imber  abiit 
et  recessit,  ver  novum  aeternae  consolationis  incipit 
apparere:  et  dum  auditui  ejus  per  bonum  nuntium, 

Ego  do  gaudium  et  laetitiam,  exultant  ossa  tam  diu 
humiliata,  et  vehementer  concupiscit  in  atria  Mea. 

Tunc  videt,  quam  bona  fuerit  negotiatio  ejus,  et  lae¬ 
tatur  super  bona  opera  sua,  sicut  qui  invenit  spolia  multa. 

Tunc  sentit,  quam  vera  fuerit  vox,  quam  audivit 
Joannes,  servus  Meus,  de  coelo  dicentem  sibi:  Beati 
mortui,  qui  in  Domino  moriuntur:  et  ex  intimis  me¬ 
dullis  exultat  cum  iis,  qui  ad  coenam  Agni  vocati  sunt. 

Tunc  animae  laboribus  et  tentationibus  probatae, 
atque  repulsae  loquor  ad  cor  dulcissime  et  amantis¬ 
sime  dicens :  Surge,  propera,  amica  Mea,  columba 
Mea,  et  veni. 

Jam  satis  pugnatum  est  in  terra  inimicorum:  Yeni, 
jam  coronaberis  et  possidebis,  Quem  diu  desiderasti. 

De  torrente  laborum  bibisti  in  via :  propterea  ex¬ 
altabis  caput  et  omnem  terram  solidissimam,  quam 
conspicies,  tibi  dabo. 

Modicum  laborasti  atque  flevisti:  in  aeternum  re¬ 
quiesces  atque  ridebis. 

Jam  transierunt  nubila  vitae  laboriosae  atque  solli¬ 
citae,  respice  serenitatem  coeli  et  candidissimam  lucem 
apparentem  tibi. 

Ne  formides  a  facie  inimicorum  obsidentium  te, 
quia  Ego  tecum  sum,  ut  liberem  a  tauris  pinguibus 
sponsam  Meam. 

Egredere  jam  de  carcere  corporis,  ubi  tam  diu  in¬ 
clusa  fuisti,  ut  fruaris  pretiosissima  libertate  civitatis  Meae. 

Yeni,  vestieris  purpura  et  abysso,  filia  Sion,  quae 
prudentiam  justorum  didicisti  et  omnem  ornatum  saeculi 
contempsisti  propter  Me. 

Diligo  te,  sponsa,  sicut  animam  Meam:  ne  timeas, 
quia  ab  aeterno  amavi,  et  elegi  te. 

Yeni  dulcissima  electa  Mea,  et  ponam  in  te  regium 
thronum  et  deliciosissimum  reclinatorium  Meum;  concu¬ 
pivi  enim  Ego  Rex  Pacificus  suavissimum  decorem  tuum. 

In  hunc  modum,  filii  Mei,  recipio  in  pace  venientem 
de  militia  animam  justi,  quasi  charissimam  praedam  Meam. 

Cogitate  vos  hujus  consolationis  magnitudinem,  et  per 
bona  opera  vitae  ad  bonam  et  beatam  mortem  properate. 

Omnes,  quantumvis  peccatores,  bene  mori  vellent, 
sicut  infelix  Balaam,  dicentes :  Moriatur  anima  Mea 
morte  justorum,  et  fiant  novissima  Mea  horum  similia. 

Sed  non  erit  bene  in  extremis  iis,  qui  optant  ex¬ 
trema  justorum,  et  non  curant  observare  principia. 

Sequimini  Me,  dum  vivitis,  o  filii,  et  Ego  vos  mori- 
entes,  ut  fidelissimus  adjutor  in  opportunitatibus,  visitabo. 

Caput  XVIII. 

Describit  mortem  peccatoris. 

Existimant  homines  peccatores,  Me  peregre  pro¬ 
fectum  nunquam  rediturum,  ut  ponam  rationem  cum  eis. 

Stulta  nimis  est  persuasio  haec,  cum  statutum  sit 
omnibus  hominibus  semel  mori. 

Cito  veniam  reddere  unicuique  secundum  opera  ejus: 
et  sicut  nullum  opus  pietatis  sine  praemio  relinquam, 
ita  nihil  impietatis  inultum  remanebit. 

Yeniet  nox,  in  qua  nemo  potest  operari,  quando 
jubebo  ministris  Meis,  ut  servum  nequam,  crudelem 
in  conservos  suos,  et  ingratum  innumerabilibus  miseri¬ 
cordiis  Meis,  mittant  in  tenebras  exteriores. 

Vae  impio  in  malum! 

Vae  horae  illi  extremae,  in  qua  peccatoris  anima 
adultera  in  umbram  mortis  et  horrorem  sempiternum 
praecipitabitur! 

Erat  in  terra  defixa,  ubi  capiebat  prohibita  solatia 
sua,  immemor  angustiae  superventurae:  et  avellitur  de 
tabernaculo  suo  fiducia  ejus,  et  calcat  super  eam, 
quasi  rex,  interritus. 

Tunc  dicit  illi  cor  suum  immenso  pondere  iniquitatis 
oppressum :  Vide,  quia  malum  et  amarum  est,  reliquisse 
te  Deum  tuum,  et  non  fuisse  timorem  Ejus  apud  te. 

Jam  non  superest  locus  poenitentiae,  et  peccata  tua, 
terroresque  Dei  militant  contra  te. 

Quid  profuit  tibi  jactantia  et  color  mundanae  glo¬ 
riae,  quam  quaesisti? 

Ecce  omnis  voluptas  tua  in  amaritudinem  versa  est; 
et  devorat  pulchritudinem  cutis  tuae  primogenita  pec¬ 
cati  mors. 

Respice  canes  multos  latrantes  et  rabie  incitatos,  qui 
te  circumstant,  ut  te  praedam  suam  inferorum  faucibus 
detrudant. 

Haec  et  similia  suggerit  cor  hominis  injusti  male 
morientis :  qui  antequam  exspiret,  cruciatum  inferni  in 
ip^o  lecto  praesentit. 

Et  Ego  aequissimus  judex  impio  morienti  sic  re¬ 
spondeo:  Stulte  egisti,  infelix  homo,  cum  recessisti  a  Me. 

Multiplicasti  delicta,  quasi  nunquam  moriturus,  nemo 
nunc  eripiet  te  de  manu  Mea. 

Quando  videbas  furem,  et  currebas  cum  eo,  et  cum 
adulteris  portionem  tuam  ponebas :  quando  os  tuum 

adversus  innocentes  abundabat  malitia,  et  lingua  tua 
concinnabat  dolos,  Ego  patienter  sustinebam,  ut  te 
longanimitate  Mea  ad  poenitentiam  provocarem. 

Tu  vero  odisti  disciplinam  Meam,  et  projecisti  ser¬ 
mones  et  inspirationes  Meas  retrorsum :  et  secundum 
duritiam  tuam,  et  impoenitens  cor  thesaurizasti  tibi 
iram  in  diem  irae,  et  justi  judicii  Mei. 

Recurre  nunc  in  angustia  mortis  ad  Deos  tuos,  in 
quibus  habebas  fiduciam. 

Surgant,  et  opitulentur  tibi,  et  in  necessitate  te 
protegant. 

Hoc  est  judicium  et  sors  hominis  exfra  gratiam  Meam 
morientis,  qui  sua  impietate  constringitur  et  damnatur. 

Quocirca  qui  habet  aures  audiendi  audiat,  et  tan- 
quam  reus  ingemiscat,  ut  Me  quasi  judicem  in  vita 
sustinens,  in  agone  mortis  quasi  clementissimum  pa¬ 
trem  inveniat. 

Caput  XIX. 

Hortatur  J esus  Christus  ad  considerationem  vitae  Suae. 

Desolatione  desolata  est  omnis  terra,  o  filii,  quia 
nullus  est,  qui  recogitet  corde,  et  consideret  opera 
Mea,  quibus  saxa  moventur. 

Certe  Christiani  omnes  totius  vitae  Meae  exempla 
deberent  attente  meditari;  ut  prudentiam  justorum 
ediscerent,  et  viam  civitatis  supernae  invenirent  in  loco 
horroris  et  vastae  solitudinis.  Sed  praeter  paucos 
absconditos  et  abjectos  servos  Meos,  qui  in  toto  corde 
suo  exquirunt  Me,  vix  invenitur,  qui  delectetur  con¬ 
sideratione  vitae  et  operum  Meorum,  in  quibus  lucet 

candidissima  misericordia  Mea.  Illi  vero  pauci  servi 
Mei,  quibus  dulcescit  meditatio  Mea,  sive  pueri,  sive 
juvenes,  sive  senes  sint,  enituntur  providere  Me  sem- 
per  in  conspectu  suo:  ut  faciant  omnia  opera  sua 
secundum  exemplar,  quod  in  monte  perfectionis  eis 
monstratum  est. 

Audierunt,  decrevisse  aeternum  Patrem  Meum  electos 
Suos,  quos  praescivit  et  praedestinavit,  conformes  fieri 
imagini  filii  Sui,  ut  sim  Ego  primogenitus  in  multis 
fratribus:  et  tota  fortitudine  sua  conantur  honestissi¬ 
mam  formam  Meam  imprimere  visceribus  suis. 

Beati  certe  sunt  hi  amici  Mei,  qui  non  sola  consi¬ 
deratione,  sed  imitatione  quoque  in  seipsis  repraesen¬ 
tant  innocenlissimam  vitam  Meam. 

Propter  quod,  filii  Mei,  estote  sapientes,  et  hunc 
librum  vitae  statis  horis  legite  atque  relegite. 

Haec  sit  perennis  exercitatio  vestra  omnibus  doctrinis 
altior,  et  omni  thesauro  pretiosior:  quae  ad  omnem 
eventum  confirmabit  humilia  et  casta  corda  vestra. 

Legant  alii  curiosas  vel  vanas  terrenorum  regum 
historias,  e  quibus  occasionem  suae  vanitatis  et  damna¬ 
tionis  eliciunt:  Yos  vero  avidissime  studeatis  historiae 
Meae,  quae  mites  animos  et  aeterna  salutis  desideria  creat. 

Et  Ego  piis  affectibus  vestris  misericorditer  re¬ 
spondebo  :  et  extincto  mundi  desiderio  traho  vos  in 
funiculis  humanitatis  Meae,  ut  dum  visibiliter  Me  co¬ 
gnoscitis,  praesenlissimo  auxilio  Meo  in  rerum  invisi¬ 
bilium  amorem  rapiamini :  et  de  suavissima  considera¬ 
tione  vitae  Meae  in  divinitatis  notitiam,  ubi  fons 
aeternae  consolationis  manat,  ascendatis. 

Caput  XX. 

Monet  contemplationem  divinarum  perfectionum. 

Beati  mundo  corde,  quoniam  ipsi  in  coelesti  patria 
Deum  clare  videbunt,  et  in  vita  quoque  mortali  for¬ 
mosa  valde  luce  Mea  illustrabuntur,  ut  quod  majus 
omnibus  est,  purgato  mentis  oculo  cognoscant. 

Haec  est  pars  magna  sapientiae  justorum,  qui  re¬ 
spuentes  omnem  mundi  sollicitudinem,  inaestimabili 
suavitate  spectacula  aeterna  et  invisibilia  contemplan¬ 
tur;  ut  ad  infinitam  bonitatem  ac  pulchritudinem  Meam 
bene  affecti  omnem  gloriam  hominum  despiciant,  et 
ex  toto  corde  Me  diligant. 

Haec  est  prudentia,  quam  fortissimi  milites  Mei  ab- 
negatione  sui,  et  elevatione  mentis  supra  omne,  quod 
videri  potest,  compararunt. 

Hic  est  thesaurus  absconditus,  quem  qui  invenit 
homo,  vadit,  et  prae  gaudio  illius  vendit  omnia,  quae 
habet,  donatque  pauperibus,  et  promptissima  voluntate 
sequitur  Me. 

Propter  quod,  filii  Mei,  si  desideratis  cognoscere 
et  Me,  et  clementissimum  Patrem  Meum,  abjicite  curas 
alias,  et  a  finibus  Tyri  et  Sidonis,  ubi  auditur  strepitus 
negotiatorum  mundi,  ad  montem  Visionis  cito  recedite. 

Scitote,  quia  non  habitat  bonum  in  carne  vestra; 
et  proinde  ab  ea  quoque  discedite,  et  sensuum  officia 
parce  permittite:  ut  ad  verticem  Pliasga  erectione 
cordis  ascendentes,  exploretis  a  longe  terram  aeternae 
promissionis,  ubi  gustatur  fructus  paradisi  Mei. 

Surgite  super  vos  ipsos,  et  quantum  fert  humana  fra¬ 
gilitas,  oculos  mentis  in  candore  lucis  aeternae  figite. 
I.  12 

Contemplamini  infinitam  majestatem  et  suavissimam 
pulchritudinem  formae  Dei,  quam,  postquam  probati 
fueritis,  visuri  estis. 

Aperite  penetralia  cordis  et  viscera  vestra  ad  potum 
aquae  purissimae,  e  fonte  vivo  manantis,  dilatate. 

Ego  vos  in  summitate  Horeb  erudiam,  et  per  inter¬ 
valla  fessos  recreabo :  ut  discatis,  quia  melior  est 
dies- una,  vel  etiam  hora  una  in  atriis  Meis  super  millia. 

Ardebunt  coram  Me  corda  vestra,  quasi  lampades 
ignis  atque  flammarum :  et  fortissimus  amor  Meus  vin¬ 
cet  fragilitatem  vestram. 

Scio,  quia,  ut  olim  Jacob,  servus  Meus,  cui  fuit 
nomen  Israel,  strictissimo  amplexu  tenebitis  Me,  neque 
recedetis,  donec  dulcissima  benedictione  Mea  roboremini» 

Huc,  filii  Mei,  per  labores  et  agones  aspirate:  et 
extensis  brachiis  desideriorum  ad  suavissimae  Sionis 
altitudinem  per  arctam  viam  ascendite. 

Caput  XXI. 

Hortatur  ad  pacem  cordis  quaerendam. 

Beati  pacifici,  quoniam  dulcissimo  nomine  et  inaesti¬ 
mabili  consolatione  filii  Dei  vocabuntur:  neque  vane 
vocabuntur,  quia  per  adoptionem  infinita  consolatione 
plenam  tales  erunt. 

Omnia  in  eis  pacifica  sunt:  quia  et  anima,  et  cor¬ 
pus  convenerunt  in  unum,  et  omnia  pro  captu  suo 
sitiunt  ad  Deum,  fontem  vivum. 

Haec  est  pax  pretiosissima,  quam  dedi,  et  fidelissimo 
testamento  reliqui  discipulis  Meis,  quos  mundus  odit, 
et  tanquam  hostes  suos  persecutus  est. 

Haec  est  pax,  cui  electi  Mei  gaudent  in  coelo,  et 
pauci  aliquot  iu  terra:  quia  conversatio  eorum  in 
coelis  est,  et  thesauros  suos  in  coelo  condiderunt. 

Pax  haec  tam  longe  est  a  filiis  hujus  saeculi,  quam 
longe  est  a  peccatoribus  salus. 

Non  enim  est  pax  impiis,  quamvis  illam  sollicite 
requirant,  dum  illicita  desideria  sua  explere  conantur. 

Pax  vera  justorum  privilegium  est;  quia  unice 
diligunt  immaculatam  legem  Meam,  et  non  est  illis 
scandalum. 

Ego  Rex  Pacificus,  Cui  tributa  reddunt  omnia  corda 
nobilia  in  coelo  et  in  terra,  auctor  sum  pacis  hujus, 
quam  mundus  non  cognovit. 

Abyssus  saeculi  dicit :  Non  est  in  me,  et  mare 
negotiorum  mundi  loquitur:  Non  est  mecum. 

Perditio  inferni  et  mors  dixerunt:  Auribus  nostris 
audivimus  famam  Ejus. 

Certe  beati  sunt,  qui  pace  Mea  fruuntur,  quae  su¬ 
perat  omnem  sensum  et  omnes  mundi  honores,  divi¬ 
tias  et  voluptates. 

Vos  ergo,  filii,  inquirite  pacem  hanc,  et  perseque- 
mini  eam:  contemnite  omnes  thesauros  regum  terre¬ 
norum,  et  omnes  negotiationes  filiorum  Agar;  ut  ad 
eam  pervenire  possitis. 

Humilitatem  et  mansuetudinem  Meam  discite,  ne 
pertubemini  variis  eventibus  rerum :  et  Ego,  Qui 
humilia  corda  nunquam  despexi,  postquam  vos  pro¬ 
bavero,  ita  ut  navis  vestra  pene  mergatur  fluctibus, 
imperabo  ventis  passionum  et  tentationum,  ut  re¬ 
quiescant:  et  fiet  tranquillitas  adeo  magna,  ut  admi- 

remini  dicentes:  Quam  bonus  et  potens  est  Altissimi 
Filius,  quia  mare  et  venti  obediunt  Ei? 

Si  vestra  non  curetis,  sed  in  Me  omnem  sollicitu¬ 
dinem  projiciatis,  dabo  vobis,  dilectis  Meis,  somnum 
cum  vigilia  cordis  bene  cohaerentem:  ut  inter  mun¬ 
danas  varietates  secure  quiescatis  habentes  ibi  fixa 
corda,  ubi  vera  sunt  gaudia. 

Diligite  Me  totis  visceribus,  et  praeter  Me  neque 
vitam,  neque  mortem,  neque  honorem,  neque  infamiam 
aestimate,  et  orietur  intra  vos  justitia  et  abundantia 
pacis,  donec  a  sua  varietate  auferatur  luna. 

Haec  est  haereditas  filiorum  Dei. 

Hae  sunt  opes  regum,  qui  Mecum  sine  fine  regna^ 
turi  sunt :  quas  praeparavi  humillimis  et  mansuetissi¬ 
mis  electis  Meis  in  sancta  civitate  Mea. 

Caput  XXII. 

Hortatur  ad  gratiam  humiliter  occultandam . 

Filii,  fugite  vanam  ostentationem  gratiae  Meae,  neque 
narretis  cum  jactantia  quasi  gratias  agentes,  quod  je¬ 
junetis  bis  in  sabbato,  et  opera  bona  faciatis. 

Vae  iliis,  qui  pleni  sunt  sermonibus,  quos  co- 
arctat  spiritus  uteri  sui:  quorum  venter  est,  quasi 
mustum  absque  spiraculo,  quod  lagunculas  novas 
disrumpit. 

Hae  virgines  fatuae  non  diu  habebunt  oleum  de¬ 
votionis,  et  spiritualis  laetitiae  in  vasis  cordium,  se¬ 
cretum  Meum  custodire  nolentium. 

Melius  consilium  est,  gratiam  Meam  humilitatis  pallio 
tegere,  et  in  abscondito  laetari  Mecum,  in  secreta  voce 

exultationis  et  confessionis,  qua  conservatur  et  crescit 
misericordia  Mea. 

Cavete  singularitatem,  qui  simul  vivitis,  et  communes 
actus,  sine  affectione  et  signis  novitatis  frequentate. 

Estote  unanimes  in  domo  Mea,  quae  similitudine 
actuum  exteriorum  et  aequalitate  decoratur. 

Castra  Dei  sunt  haec,  et  tentoria  Israel  pulchra  et  or¬ 
dinata:  ne  praetereatis  ordinem,  ut  prae  aliis  appareatis. 

Certe  si  ambulaveritis  in  magnis  et  in  mirabilibus 
super  vos :  sicut  puer  ablactus  jacet  tristis  in  geni¬ 
bus  matris  suae;  sic  et  vos  privati  dulcissimo  lacte 
devotionis  decumbetis  in  gremio  Ecclesiae,  genitricis 
vestrae  ac  sponsae  Meae. 

Haec  est  enim  justa  retributio  vanae  et  singularis 
ostentationis  eorum,  qui  conservare  nesciunt  suavissi¬ 
mum  manna  Meum. 

Intelligite,  quae  dico,  filii,  ne  fiant  corda  vestra, 
sicut  uter  in  pruina,  qui  humore  siccato,  gelu  con¬ 
stringitur:  et  efficiamini  inepti  ad  requirendam  faciem 
Meam. 

Beatus  vir,  qui  semper  est  pavidus,  etiam  cum 
abundat  consolatione  Mea :  ipse  enim  per  gratiam 
Meam  augebit  incrementa  frugum  justitiae  et  laetitiae, 
quae  bonae  conscientiae  testimonium  est. 

Filii,  in  terra  inimicorum  et  latronum  habitatis;  ne 
portetis  thesauros  publice  in  via;  sed  studiosissime 
abscondite  illos,  et  coram  solo  Patre  Meo  merita 
vestra  multiplicate. 

Et  clementissimus  Pater  Meus,  qui  videt  in  abscon¬ 
dito,  reddet  vobis  coronas  immortales  infinita  conso- 

latione  plenas:  quae  aestimatione  Mea  omnem  mundi 
gloriam  et  opulentiam  superabunt. 

Haec  sit  prudentia  vestra,  qua  mundi  sapientes 
seducatis,  ut  seductores  et  veraces:  sicut  qui  ignoti 
et  Mihi  cogniti :  sicut  nihil  habentes,  et  in  sacrario 
cordis  clauso  omne  bonum  possidentes :  et  gratia  Mea 
pleni  ad  beatissimam  lucem  gloriae  festinantes. 

Caput  XXIII. 

Ostendit  in  nullo  bono  esse  gloriandum . 

Considerate,  filii,  misericordias  Meas,  quae  confi¬ 
tentur  Mihi  et  mirabilia  Mea,  quae  feci  filiis  hominum. 

Omne  donum  quantumvis  parvum,  aut  magnum, 
desursum  est,  descendens  a  Patre  luminum,  Qui  gra¬ 
tis  vocavit  vos  in  admirabile  lumen  Suum. 

Non  enim  vos  prius  dilexistis  Eum,  sed  Ipse  prior 
amore  fidelissimo  dilexit  vos,  et  coelesti  gratia  Sua 
praevenit  vos,  et  circumcidit  praeputium  cordis  vestri, 
ut  diligeritis  Eum  totis  affectibus  et  viribus. 

Et  Ego  Unigenitus  Filius  Ejus  dedi  vobis  potesta¬ 
tem,  filios  Dei  pretiosissima  adoptione  fieri,  non  ex¬ 
spectans  a  vobis  praeveniri. 

Non  enim  vos  Me  elegistis,  sed  Ego  gratuito  elegi 
vos,  ante  mundi  constitutionem :  ut  essetis  sancti  et 
immaculati  consortes  infinitae  justitiae  et  puritatis  Meae. 

Gratia  Mea  estis,  quidquid  estis;  et  nihil  habetis, 
quod  a  dulcissimo  Deo,  fratre  et  amico  vestro,  non 
acceperitis:  et  per  Me  habetis  accessum  ad  aeternum 
Patrem  Meum :  a  Quo  omnis  paternitas  in  coelo  et  in 
terra  nominatur,  et  omnis  pius  affectus  originem  trahit. 

Per  Me  non  ardetis  jam  igne  sempiterno,  quem 
meruistis;  et  per  Me  habetis  spem  incedentem  us¬ 
que  ad  interiora  Dei,  quam  Ego  impressi  visceribus 
vestris. 

Per  Me  a  gratia,  in  qua  statis,  non  excidistis; 
et  versa  non  est  in  luctum  inaestimabilis  laetitia 
vestra. 

Cum  ergo  sine  Me  nihil  possitis  facere,  et  ne  unam 
piam  cogitationem  habere  valeatis :  cavete,  ne  bonis 
operibus,  quae  ex  gratia  Mea  facitis,  exaltemini,  et 
vane  vobis  tribuatis  altissimam  gloriam  Meam. 

Cogitate,  quid  de  se  senserint  charissimi  amici  Mei, 
quorum  memoria  glorificor  et  delector. 

Certe  Abraham,  servus  Meus,  cui  peculiarius  ami¬ 
citiae  signum  dedi,  vix  de  se  aliud  aestimavit,  quam 
quod  esset  pulvis  et  cinis. 

David  vero,  electus  Meus,  ex  humili  loco  vocatus 
parvulus  fuit  in  oculis  suis :  neque  unquam  sibi  tribuit 
misericordias  Meas,  quas  in  organis  laetitiae  die 
nocteque  cantavit. 

Ne  furemini  laudem  Meam :  sed  laudis  hostias  super 
altaria  cordium  in  simplicitate  multa  sacrificate. 

Agnoscite,  quid  ex  vobis  sitis,  filii  Adae,  et  adop¬ 
tionem  filiorum  Dei  castis  oculis,  et  puris  manibus 
celebrate. 

Et  placebit  Mihi  sacrificium  laudis,  sicut  dies 
saeculi,  et  sicut  anni  antiqui,  quando  pauci  illi 
famosi  amici  Mei  toto  corde  quaesierunt  faciem 
Meam,  et  recensebo  vos  inter  majores  natu  electis¬ 
simi  populi  Mei. 

Caput  XXIV. 

Docet ,  vitam  hanc  esse  justorum  exilium. 

Ex  quo  peccavit  Adam,  pater  vester,  filii  charis- 
simi,  et  male  usus  est  amoenissimo  paradiso,  in  quo 
posui  eum,  ut  operaretur  et  custodiret  illum,  coepit 
ipse  cum  filiis  suis  exui  esse,  et  in  regionem  longin¬ 
quam  proficisci. 

Sed  regionem  hanc  laboribus  et  angustiis  plenam 
peccatores,  quasi  patriam  suam  diligunt:  et  corda  sua 
terrae  affigentes,  requiem  et  diuturnam  habitationem 
in  exilio  requirunt. 

Justi  vero  et  electi  Mei,  scientes  se  in  terra  aliena, 
ob  peccati  poenam,  habitare,  multis  lacrymis  et  suspi¬ 
riis  lamentantur  adversam  sortem  suam:  et  organa 
laetitiae  e  salicibus  Babylonis  suspendentes,  nullam 
consolationem  admittunt. 

Sunt  similes  Joseph,  servo  Meo,  quando  descendit 
in  Aegyptum,  et  amico  Meo  Jacob,  quando  fuit  ac¬ 
cola  in  terra  Chain. 

Barbara  et  inhumana  est  generatio  Adae  justis 
Meis,  quorum  lingua  quasi  peregrina  in  mundo  non 
intelligitur. 

Exercentur  dura  servitute  tanquam  homines  nati  ad  la¬ 
borem  :  neque  calicem  aquae  frigidae  gratis  inveniunt. 

Vultus  et  habitus  et  mores  longe  diversi  sunt  a 
filiis  hujus  saeculi  sponte  in  terra  viventibus,  qui  ser¬ 
vitute  delectantur. 

Propter  quod  ingemiscunt  gravati,  dolentes  maxime, 
quia  incolatus  nimis  prolongatus  est. 

Clamant  ad  Me  quotidie,  quasi  pulli  corvorum, 

vagantes,  eo  quod  non  habeant  cibos:  et  sicut  mer¬ 
cenarii  exspectantes  finem  operis  sui. 

Exspectant  lucem,  et  non  vident,  neque  ortum  sur- 
gentis  aurorae,  eo  quod  saeculi  noctem  tenebrosus 
turbo  possidet,  ut  diutius  exerceantur  et  considerent, 
quam  infelix  sit  conditio  derelinquentium  Me:  et  su¬ 
spirent  ad  dulcissimam  patriam  et  charissimam  liber¬ 
tatem  suam. 

Beati,  qui  se  exules  esse  cognoscunt,  et  magnificas 
domos  in  terra  non  sua  aedificare  nolunt:  quia  coe¬ 
lestem  sapientiam  hanc  ad  discernendum  et  judicandum 
caro  et  sanguis  non  revelavit  eis,  sed  altissimus  Pater 
Meus  et  suus,  Qui  in  coelis  est. 

Non  adhaerebit  terrae  cor  illorum,  neque  spem 
suam  in  principibus  ponent. 

In  curribus  et  equis  non  confident:  neque  dicent 
obrizo :  fiducia  Mea  es. 

Non  erunt  tributarii  Pharaonis :  neque  solatia  parum 
casta  sequentur. 

Yos  igitur,  filii,  haec  attendentes,  futuram  inqui¬ 
rite  civitatem,  et  Chananaeorum  regum  consortia  atque 
palatia  diligentissime  vitate. 

Operi  quippe  et  labori  vestro  merces  magna  reposita  est. 

Caput  XXV. 

Hortatur  ad  fervens  desiderium  summi  boni. 

Omnia  sub  sole  transeunt,  charissimi  filii,  et  cor 
hominis  infiniti  boni  capax  sedare  non  possunt. 

Solus  Ego,  Qui  sum  ipsum  bonum  infinitum,  cor  hominis 
explere  valeo,  quod  per  divinam  fidem  Meam  didicistis. 

Experientia  quoque  sollicitudinis,  quam  patimini,  con¬ 
vincit  vos :  quia  nunquam,  cor  vestrum  in  quantalibet 
affluentia  dicit,  satis  est:  quamvis  omnia  mundi  bona 
utilia,  et  honorifica,  et  delectabilia  possideatis. 

Attendite  reges  terrae  semper  inquietos,  et  meliora 
bona  sollicite  quaerentes,  et  audite  jam  disciplinam  Meam. 

Rex  erat  fidelissimus  servus  Meus  David,  et  oblitus 
regni  sui,  ardentissime  canebat:  Quemadmodum  desi¬ 
derat  cervus  ad  fontes  aquarum,  ita  desiderat  anima 
mea  ad  Te,  Deus. 

Neque  unquam  sitis  illa  sedata  est,  donec  operatus 
sum  salutem  in  medio  terrae,  et  in  candidissima  luce 
gloriae  palam  apparui  Ei. 

Quod  ille  bene  novit,  quando  firmissima  spe  laetus 
cantavit: 

Satiabor,  cum  apparuerit  gloria  Tua. 

Quid  ergo  quaeritis,  filii?  Quo  tenditis  per  varia 
desideria? 

Audi,  Israel,  dulcissima  verba  vitae :  dirige  ad  Me 
vota  tua,  et  dilata  os  tuum,  et  implebo  illud. 

Aperite  Mihi  sinus  intimos  et  latebras  viscerum 
vestrorum:  et  aperiam  Ego  vobis  venam  fontis  vivi, 
ut  sine  taedio  saliemini. 

Ne  suscipiatis  fictam  mundi  redemptionem,  ut  melio¬ 
rem,  quam  Ego  promisi  vobis,  inveniatis  resurrectionem. 

Ne  quaeratis  in  lectulo  humanae  commoditatis,  Quem 
diligit  anima  vestra:  sed  surgite  velociter  et  ferven- 
tissimis  desideriis  atque  gemitibus  ad  fertilissimam 
regionem  vivorum  suspirate. 

Estote  viri  fortes,  et  coadunatis  animae  viribus  ad 

serenissimam  faciem  Meam,  et  ad  castissimos  ample¬ 
xus  Meos  fortissime  properate. 

Numquid  non  est  aequum,  ut  abjectis  curis  aliis 
anima  vestra  desideret  Me  in  nocte,  et  spiritu  vestro 
in  praecordiis  vestris  sollicitudine  amoris  anhelantibus, 
de  mane  vigiletis  ad  Me,  ut  saturemini  fruitione  infi¬ 
nita  bonitatis  et  decoris  Mei? 

Ascendite  non  passibus,  sed  igneis  affectibus  ad 
conspectum  dulcissimae  pulchritudinis  Meae,  qua  tota 
civitas  primogenitorum  exhilaratur,  et  validissime  con¬ 
cupiscite  suavissimam  formam  Dei. 

Filii  Sion  electi,  erigite  sursum  corda;  et  regem 
vestrum  Salomonem  in  omni  gloria  sua  decore  coro¬ 
natum,  cujus  vultum  filiae  Tyri  in  muneribus  depre¬ 
cantur,  flagrantissime  desiderate,  legem  membrorum 
adversantem  legi  mentis  amando  vincite,  et  supergre¬ 
dientes  omne,  quod  creatum  est,  in  pulchritudinem 
increatam,  et  lucem  formosissimam  deficite. 

Et  respondebo  Ego  purissimis  affectibus  vestris, 
et  odorabor  odorem  suavitatis  ascendentem  ex  ara 
cordis  vestri,  in  amplissimis  atriis  domus  Domini, 
in  medio  triumphantis,  et  super  mei  dulcissimae 
Jerusalem. 

PARS  IV. 

Quae  continet  alia  monita  communia,  et  alia  ad 
status  diversos  pertinentia. 


Caput  I» 

Monet  Jesus  Christus ,  omnia  oblivioni  tradere ,  ut 
sola  Dei  memoria  remaneat . 

Beati,  qui  scrutantur  attentissime  testimonia  clemen- 
tissimi  Patris  Mei:  et  in  toto  corde  exquirunt  Eum. 

Sepositis  enim  negotiis  aliis,  quae  charitas,  vel 
justitia,  vel  obedientia  non  requirit,  in  lege  dulcissimi  et 
aeterni  testamenti  Mei  meditantur  dies  ac  noctes :  et  spiri¬ 
tuales  hostias  pacificas  semper  Mihi  puro  corde  sacrificant. 

Cor  eorum  et  cogitatio  apud  Altissimum,  in  Cujus 
conspectu,  per  vigiliam  charitatis,  jugiter  versantur: 
et  timent  ab  Eo  seperari,  sicut  mors  timeri  solet. 

Cognoverunt  enim,  quia  vita  in  voluntate  Ejus,  et 
ira  in  indignatione  Ejus:  et  propterea  per  dies  atque 
noctes  studiosissime  cogitant,  quomodo  possint  placere 
Illi:  et  diligentissime  vitant,  quicquid  oculos  tantae 
majestatis  offendit. 

In  justificationibus  Ejus  mediantur,  neque  unquam 
obliviscantur  sermones  Ejus. 

Ego  sapientia  una  cum  Patre  Meo  cuncta  compo¬ 
nens  et  ducens  unamquamque  creaturam  ad  terminos 
suos,  dilexi  vos  Adae  filios,  et  de  unoquoque  singu- 
latim  cogitavi,  stans  super  cujusque  custodiam,  ac  si 
caeterorum  oblita  Illi  Soli  intendere  velim. 

Et  dum  assumpsi  naturam  hominis,  omnia  opera 

Mea,  passionem  ac  mortem  Meam  ad  unumquemque 
direxi,  ut  in  Ecclesia  magna  quilibet  per  Me  redemptus 
cantet  omnes  fideles  et  antiquas  misericordias  Meas. 

Totus  Ego  Rex  pacificus,  non  ex  operibus  justitiae, 
quae  fecistis  vos,  sed  secundum  suavissimam  bQnitatem 
et  clementiam  Meam,  factus  sum  singulis  vestrum, 
quasi  nutrix  fovens  filios  suos:  neque  sollicitum  pro 
vobis  cor  Meum  a  singulorum  cura  aliorum  cura  divertit. 

Si  ergo  Ego  tam  intentus  singulis  sum,  cum  bonorum 
vestrorum  non  egeam,  et  vos  debetis  totis  visceribus 
Mihi  praecordia  vestra  consecrare,  Me  semper  meditari 
atque  diligere,  cum  sine  Me  nihil  esse,  aut  operari  valeatis. 

Expandite  manus  et  viscera  vestra  ad  Me,  cum  sit 
anima  vestra  sicut  terra  sine  aqua  Mihi,  et  Ego  foe- 
cundabo  illam,  ut  laetetur  gemellis  amoris  foetibus 
et  sterilitas  recedat  ab  ea. 

Nihil  ei,  dum  Mihi  vacat,  deesse  poterit:  dabo  illi 
regiones  gentium  et  labores  populorum  sine  labore 
possidebit,  ut  custodiat  justificationes  Meas:  et  legem 
Meam  plenam  dulcedine  et  dilectione  requirat. 

Certe  sancti  Mei,  qui  omnia  detrimentum  fecerunt, 
ut  Me  lucrifacerent,  summo  studio  divinam  praesen¬ 
tiam  ante  negotia,  et  lucra  omnia  ponere  et  servare 
curarunt;  et  hoc  uno  negotio  tranquillissimo,  quasi 
patrimonio  suo,  intime  laetati  sunt:  et  exultarunt, 
sicut  exultare  solent  in  virentibus  pratis  agni  ovium. 

Filii,  concupiscite  solum  decorem  Meum,  et  memo¬ 
riam  Mei,  omnium  honorum  matrem,  quasi  aurum  pu¬ 
rissimum  custodite:  et  Ego  vos  in  omni  adversitate 
fidelissime  custodiam. 

Caput  II. 

Conqueritur  de  oblivione  Dei. 

Quid  est,  quod  dilectus  populus  Meus  in  domo  Mea 
fecit  scelera  multa,  et  oblitus  est  Mei,  quasi  Ego 
morte  ignominiosa  et  dolore  plena  non  redemissem  eum? 

Ego  nihil  praetermisi,  quod  ad  salutem  et  conso¬ 
lationem  populi  Christiani  pertineret. 

Illi  enim  destinavi  supremas  misericordias  Meas; 
quibus  ferae  mansuescerent. 

Ejus  sunt  fidelissima  promissa  Mea,  testamentum  et 
legislatio  coelestis  gratiae  Meae:  et  mitissimo  corde  cum 
populo  acquisitionis  versor,  quasi  ludens  tn  orbe  terra¬ 
rum,  ut  inspirationibus,  et  gratuitis  donis  Meis  corda 
dura  emolliam,  et  vescer  dulcissimo  fructu  sanguinis  Mei. 

Et  tamen  populus  Meus  oblitus  est  Mei  diebus  in¬ 
numeris. 

Neque  solum  pauperes,  et  ignari,  et  optimates,  qui 
negotiis  saecularibus  oppressi  quasi  gigantes  gemunt 
sub  aquis,  Mei  non  recordantur,  sed  ipsi  etiam  Eccle¬ 
siastici,  qui  profitentur,  se  nosse  Deum,  et  quasi  Na- 
zaraei,  se  totos  Mihi  consecrarunt,  Mei  memoriam 
parum  curantes,  ad  studia  saecularia,  et  ludos,  et 
venationes,  ad  hortorum  culturam  et  avaritiae  nego¬ 
tiationem  convertuntur. 

Quae  perversio  et  duritia  cordis  est  haec? 

Quare,  filii  Mei,  sequimini  deos  alienos,  qui  deci¬ 
piunt  et  corrumpunt  animas  vestras? 

Usquequo  lugebit  terra,  quam  dedi  filiis  hominum^ 
qui  dereliquerunt  Me? 

Convertimini  jam,  filii  charissimi,  et  afferte  Mihi 

gloriam  et  honorem:  continuis  spiritualium  hostiarum 
oblationibus  et  cordis  ascensionibus  faciem  Meam  cito 
requirite. 

Sumite  psalmum  laudum  Mearum,  et  pulsate  tympanum 
ad  perenne  canticum  gratiarum  actionis  celebrandum. 

Pergite  exercere  psalterium  jucundum  cum  cithara,  ad 
canendam  totis  viribus  magnitudinem  misericordiae  Meae. 

Considerate  et  admiramini  vias  Meas,  et  in  adin- 
ventioninus  Meis  exercemini. 

Delectamini  in  factura  Mea  et  in  operibus  manuum 
Mearum,  cum  populo,  qui  scit  jubilationem,  exultate. 

Et  experientia  cognoscetis,  quam  suavis  et  salutaris 
sit  memoria  Mea,  et  quam  tristis  et  mortalis  oblivio  Mei. 

Decernite  ex  tota  fortitudine  vestra  memores  esse  Mei 
de  terra  Jordanis,  cujus  aquis  abluti  et  sanetificati  estis: 
et  imaginem  formae  Meae  intimis  visceribus  imprimite. 

Et  Ego  pergam  vobis  benefacere,  et  secundum 
magnam  et  admirabilem  misericordiam  Meam  recordabor 
vestri,  et  vocabo  vos  ad  aeternam  haereditatem  felicis¬ 
simi  regni  Mei. 

Caput  III. 

Dolet  super  Ecclesiasticis . 

Quomodo  obtexit  caligine  in  furore  Suo  Dominus 
filiam  Sion,  dilectam  sponsam  Meam,  peccatis  Eccle¬ 
siasticorum  denigratam? 

Praecipitavit  omnia  speciosa  Jacob  propter  scelera 
filiorum  Meorum,  quorum  culpa  egressus  est  a  lilia 
Sion  omnis  decor  ejus :  quia  nobilior  et  formosior 
Ecclesiae  Meae  pars  graviter  deformata  est. 


192 


Sanctitas  illa  antiqua  Ecclesiasticorum  cum  Ecclesia 
nascente  nascentium,  et  sine  fastu  et  astutiis  saeculi, 
simplici  ac  fideli  corde,  in  domo  Mea  ministrantium 
extincta  est. 

Yideo  Ego  gentes  ingressas  sanctuarium,  de  quibus 
praeceperat  altissimus  Pater  Meus,  ne  intrarent  in 
Ecclesiam  Suam. 

Gentilium  peccata,  ambitio,  avaritia,  incontinentia  in 
Ecclesiasticos  transierunt:  qui  facti  sunt  velut  tauri 
pingues  per  prata  sine  timore  currentes. 

Propter  quod  magna  ex  parte  dissipavit  Pater  Meus 
tentorium  Suum :  demolitus  est  tabernaculum  mansionis 
Suae,  et  oblivioni  tradidit  festivitatem  et  Sabbatum. 

Polluta  sunt  manus  eorum,  qui  exercent  vasa  Do¬ 
mini,  quorum  calendas  et  solennitates  odivit  anima  Mea. 

Quid  est  hoc?  Populus  primogenitus  Meus,  qui 
deberet  esse  gloria  et  fortitudo  Mea,  est  principium 
doloris  Mei. 

Jam  non  est  exemplum  vitae,  quo  plebi  parvula 
instruitur  ad  pietatem,  et  animatur  ad  gradiendum 
per  viam,  quae  ducit  ad  vitam. 

Yae  genti  consecratae,  quae  in  commotionem  capitis 
versa  est. 

Omnes,  qui  bene  considerant,  obstupescunt,  et 
dicunt:  Haeccine  est  gens  perfecti  decoris,  gaudium 
lini  versae  terrae? 

Debuerat  quotidiano  sacrilicio  et  dulcissimo  Ecclesiae 
cantu  ad  pietatem  inflammari  et  lapidea  corda  saecularium 
exemplo  suo  movere:  et  tamen  alienata  est  retrorsum, 
et  mercede  conducta,  non  pura  intentione  Mihi  servit. 

Revertimini  ad  cor,  filii  Mei,  et  considerate  novis¬ 
sima  vestra. 

Expurgate  vetus  fermentum  Adae,  ut  sitis  nova 
conspersio  ab  omni  vetusta  corruptione  aliena. 

Epulamini  in  azymis  sinceritatis  et  veritatis,  et  pri¬ 
mitivae  Ecclesiae  beatissimam  lucem  et  formam  omni 
mundi  decore  amabiliorem  intuemini. 

Implete  mensuram  status  vestri  mundo  altioris,  et 
coelorum  cives  candore  lucis  aeternae  nitentes  inno¬ 
centia  vitae  sectamini. 

Et  recondam  vos,  ut  charissimos  amicos  Meos  intra 
penetralia  mitissimi  cordis  Mei. 

Caput  IV* 

Admonet  Episcopos  officii  Sui. 

Pastores  multi,  quibus  commisi  curam  gregis  Mei, 
demoliti  sunt  haereditatem  Meam,  quam  Ego  a  Patre 
Meo  clementissimo  postulavi. 

Honoravi  illos  coram  populo  Meo;  ipsi  vero  con¬ 
tempserunt  Me,  et  ab  exemplari  suo  longe  recesserunt. 

Secuti  sunt  doctrinas  filiorum  hujus  saeculi,  qui 
vocaverunt  nomina  sua  in  terris  suis,  non  curantes, 
an  eorum  nomina  scripta  essent  in  coelo. 

Bonum  opus  dicunt,  se  desiderasse,  quia  Episco¬ 
patum  desideraverunt:  sed  non  tenuit  eos  boni  operis 
desiderium,  sed  amor  reddituum,  secundum  aestima¬ 
tionem  hominum,  qui  argentum  thesaurizant. 

Yae  pastoribus  Israel,  qui  amore  honoris  et  digni¬ 
tatis  ad  praelationem  ascenderunt:  confitentur,  se  in 
statu  perfectionis  esse,  et  tamen  neque  ante  honorem 
I.  13 

illum  Christianam  perfectionem  acquisierunt,  neque 
post  obtentam  dignitatem,  juxta  regulam  perfectio¬ 
nis  vivunt. 

Quod  abjectum  erat,  non  reducunt,  quod  infirmum 
erat,  non  confirmant:  quod  fractum  erat,  non  conso¬ 
lidant:  quod  maculosum  erat,  non  emundant. 

Praevaricantur  dulcissimam  legem  Meam,  semetipsos 
ovium  velleribus  vestientes,  oves  vero  perire  pro 
nihilo  aestimantes. 

Quid  dicam  vobis,  Ecclesiae  viri,  quos  patior  ini¬ 
micos,  sub  imagine  personae  Meae,  abutentes  magna 
patientia  et  misericordia  Mea? 

Bonas  facite  jam  vias  vestras,  et  juxta  cor  Meum 
studia  vestra  corrigite. 

Pascite,  amici  Mei,  gregem  Meum  verbo  et  exemplo 
vitae,  forma  facti  gregis  ex  animo. 

Loquimini  ad  cor  Jerusalem;  et  parvulos  ejus 
apostolico  lacte  nutrite,  ne  forte  exalent  animas  suas 
in  sinu  matrum  suarum. 

Instruite  ignorantes  viam  Domini,  dejectos  corde 
roborate,  subvenite  egeno,  et  pupillo,  humilem  et  pau¬ 
perem  justificate. 

Estote  sobrii,  casti,  hospitales,  et  scripturae  Meae 
studio  intentissime  vacate. 

Requiescite  jam  inter  medias  duorum  testamento¬ 
rum  sortes,  nova  veteribus  conciliantes,  ad  dandam 
scientiam  salutis  plebi  Meae. 

Et  deponentes  omnem  humanum  affectum,  non  ut 
mercenarii,  sed,  ut  amici  fidelissimi,  causas  sponsae  Meae 
tractate. 

Et  Ego  vobis  reddam  coronas  virides,  quae  nunquam 
marcescent:  et  cum  senatoribus  supernae  civitatis 
Meae  vos  duplici  stola  indutos  sedere  faciam  in  feli¬ 
cissimo  regno  Meo. 

Caput  V. 

Monet  fugam  praelationis . 

Attendite,  filii  et  ministri  Ecclesiae  Meae,  loquor: 
verba  enim  a  sapientibus  mundi  abscondita  pronuntio. 

Ego  palam  locutus  sum  mundo,  et  primos  accubi¬ 
tus  primasque  cathedras  recusavi. 

Factus  sum  inter  discipulos  Meos,  tanquam  qui 
ministrat:  et  fugi  Solus  in  montem,  ne  turbae  Me 
raperent,  et  constituerent  regem  super  se. 

Ego  Deus  absconditus  et  tectus  pallio  humilitatis 
et  laboris,  quo  servire  Me  fecisti  in  peccatis  vestris. 

Non  Ego  clarificavi  Me  Ipsum,  neque  honorem  aut 
praelationem  Mihi  sumpsi;  sed  clarificavit  Me  prius 
percussum  et  humiliatum  Pater  Meus,  ut  ascenderem 
de  abjectione  ad  honorem,  quasi  radix  de  terra  sitienti. 

Non  Ego  occupavi  regnum,  sed  vocatus  et  con¬ 
stitutus  sum  Rex  ab  Eo  super  Sion,  montem  sanctum 
Ejus  :  non  ut  mollibus  vestirer,  sed  ut  praedicarem 
cum  labore  suavissimum  praeceptum  Ejus. 

Quocirca,  filii,  mirabile  est,  quomodo  sine  timore 
Meo,  sine  propriae  infirmitatis  cognitione  praelationes 
quaeritis  atque  requiritis? 

Quem  magistrum  imitamini,  filii  Mei? 

Quomodo  non  palpitat  vobis  cor,  dum  sollicitudine 
multa  per  interpositos  quoque  terrae  principes,  in  qui- 

bus  non  est  salus,  quaeritis  fieri  et  poni  custodes  in  vineis, 
qui  vineam  unicam  propriae  conscientiae  non  custodistis? 

Qui  domui  suae  praeesse  nescit,  quomodo  Eccle¬ 
siae  Dei  diligentiam  adhibebit? 

Quid  dicam  vobis,  qui  vestrae  damnationis  diligen- 
tissimi  operatores  estis? 

Certe  sancti  Mei,  quos  praeesse  aequum  erat, 
timentes,  ne  alios  salvos  facere  conanles,  ipsi  reprobi 
fierent,  praelationem  accuratissime  fugerunt. 

Sciebant  enim  Saulem,  quasi  unius  anni  puerum 
innocenter  regnare  coepisse,  et  regno  abutentem  in 
aeternam  damnationem  incidisse,  quamvis  principio  suae 
assumptionis  non  fuisset  vir  melior  illo  in  Israel. 

Honores  et  dignitates  cor  inebriant;  et  a  casto 
timore  Dei  etiam  viros  justos  avertunt. 

Propter  quod,  filii  Mei,  gens  sancta  et  uncta  oleo 
sanctificationis  Meae,  estote  humiles  in  oculis  vestris, 
et  praelationem  studiosissime  cavete. 

Profecto  in  Ecclesia  primitiva,  quae  fervebat  calore 
sanguinis  Mei,  praelatio  et  mors  comites  erant:  quia 
tyranni  Episcopos  primum  ad  necem  postulabant:  et 
idcirco  vanitas  honoris  et  divitiarum  pura  corda  prae¬ 
latorum  a  Me  non  divertebat:  nunc  vero  quando  non 
imminet  occasio  mortis,  et  suppetunt  honor  et  com^ 
moditas,  timoratae  conscientiae  praelationem  diligen¬ 
tius  vitare  deberent. 

Ego  scio,  quos  elegerim,  discite  modestiam,  et  de 
vobis  ipsis  humiliter  sentite. 

Non  respicio  staturam  hominis,  sed  cor  sapiens  et 
intelligens. 

Qui  idoneus  est,  ex  ipsis  speluncis  ad  praelationem 
accipietur:  nam  et  Pater  Meus,  cum  placuisset  Illi 
David,  de  post  foetantes  accepit  eum,  pascere  Jacob, 
servum  suum,  et  Israel,  haereditalem  suam. 

Haec  cogitate,  filii,  et  aestimate:  atque  subesse 
potius,  quam  praeesse  contendite. 

Et  Ego  vos  fidelissimos  servos  Meos  honoribus 
aeternis  exaltabo. 

Caput  VI. 

Admonet  religiosos . 

Charissimi  filii,  quos  ex  saeculi  mari  magno  ad  sta¬ 
tum  religionis  misericorditer  vocavi,  habeo  adversum 
vos  multa  lacrymis  digna,  quae  attente  cogitare  et 
corrigere  debetis.. 

Ego  plantavi  vos  in  paradiso  Meo,  ut  perfecta 
renuntiatione  omnium  rerum  et  abnegatione  propria 
voluntatis  et  judicii  sequeremini  Me  renibus  accinctis, 
et  quasi  lectucas  agrestes  manducantes,  in  transitu 
hujus  vitae  confitentes,  quia  peregrini  estis  super 
terram,  et  ad  patriam  coelestem  festinatis. 

Segregavi  vobis,  dilectis  Meis,  humanas  consolationes 
respuentibus  pluviam  voluntariam  internae  visitationis. 

Sic  enim  Ego  solari  consuevi  ablactos  a  lacte  et 
avulsos  ab  uberibus. 

Suscitavi  vobis  patres,  religionum  fundatores,  qui 
fidelissimo  corde  fecerunt  omnes  voluntates  Meas:  et 
altera  manu  proeliantes,  altera  aedificantes  circumde¬ 
derunt  altis  moenibus  montem  sanctum,  quem  dilexi. 

Quomodo  ergo  praevaricati  estis  pactum  Meum 

votis  solennibus  in  medio  Jerusalem  confirmatum,  et 
primam  charitatem  non  servastis? 

Congregatio  justorum  et  pars  electa  Ecclesiae  Meae, 
quomodo  gemens  conversa  es  retrorsum? 

Quomodo  emarcuit  flos  primitivae  observantiae,  quo 
Nomen  Meum  laudari  solebat  a  solis  ortu  usque  ad 
occasum? 

Jam  non  est  cultus  ille  obedientiae  per  fidem  operantis. 

Illa  paupertas,  solatia  coeli  per  incommoditates 
terrae  requirens  ablata  est. 

Aemulatio  illa  Sanctorum,  contemptus  mundi,  sen¬ 
suum  mortificatio  et  decor  monasticae  disciplinae,  a 
filia  Sion  egressus  est. 

Frustra  videntur  laborasse  patres  vestri,  quorum 
statum  assumpsistis  et  fidem  non  observatis. 

Quis  non  miretur  ruinam  vestram,  o  plebs  Mea, 
quam  e  multis  nationibus  elegi? 

Quis  audivi  talia  horribilia,  quae  fecit  nimis  virgo  Israel  ? 

Numquid  evelli  possunt  aquae  erumpentes  frigidae 
et  defluentes,  ut,  ubi  Ego  dedi  fontem  uberem  mise¬ 
ricordia,  siccetur  terra? 

Vae  statui  religionis  declinantis  a  rigore  observan¬ 
tiae:  quia  cum  his  novissimis  temporibus  homines  se- 
ipsos  amantes,  quando  professionem  emittunt,  pro¬ 
mittant  eadem,  quae  sancti  religionis  institutores  pro¬ 
miserunt,  remisse  vivunt,  nec  eadem  observant. 

Raro  valde  religiosus  perfectus,  quasi  stella  matu¬ 
tina  in  medio  nebulae  splendescens,  invenitur. 

Reliqui  vero  innumerabiles  sicut  arena,  quae  jacet 
in  littore  maris,  erraverunt  in  invio  et  non  in  via. 

Et  facta  est  terra  eorum  in  desolationem  et  in 
sibilum  sempiternum. 

Omnis,  qui  praeterierit  per  eam,  obstupescet  et 
movebit  caput  suum. 

Elegeram  Ego  gentem,  ut  habitarem  in  medio  ejus, 
et  diligerem  illam,  sicut  animam  Meam,  sed  ipsa  recessit 
a  Me  factaque  est  habitatio  draconum,  et  dimisi  filios 
ejus  secundum  desideria  cordis  eorum,  ut  contra  suo¬ 
rum  patrum  instituta  irent  in  advenlionibus  suis. 

Nunc  ergo,  filii  Mei,  ne  declinetis  cor  vestrum  in 
verba  malitiae  ad  excusandas  excusationes  in  peccatis. 

Sed  memores  estote,  unde  deciderit  corona  gloriae 
vestrae;  et  respuentes  omnia  consilia  hominum  insi¬ 
pientium  in  observantiam  excusantium  antiquam  laudem 
totis  viribus  renovate. 

Germinet  denuo  terra  vestra  herbam  virentem,  et 
lignum  pomiferum  juxta  genus  suum. 

Ego  mittam  Spiritum  Meum,  ut  recreemini,  et  facies 
terrae  renovetur. 

Confortamini,  et  convertam  captivitatem  vestram 
affluentem  gratia  Mea,  sicut  affluere  solet  aqua  tor¬ 
rentis  in  Austro. 

Mittam  lampades  in  visceribus  vestris,  ut  fortissime 
impedimenta  superetis. 

Quid  timetis,  filii  charissimi,  quasi  abbreviata  sit 
manus  Mea? 

Ego  dabo  vobis  os  et  sapientiam,  cui  non  poterunt 
contradicere  omnes  adversarii  vestri. 

Ego  vos  iterum  parturiam,  donec  reformetur  pri¬ 
mus  status  in  vobis. 

Et  post  aedificium  novae  Jerusaiem  reddam  vobis 
fidelissimis  servis  Meis  multiplices  coronas,  inaestima¬ 
bilibus  gaudiis  et  honoribus  plenas. 

Caput  VII. 

Monet  sacerdotes . 

Mundamini,  qui  fertis  vasa  Domini,  et  pollutum 
nolite  tangere,  ne  forte  moriamini. 

Attendite  verba  Mea,  charissimi  sacerdotes  novi  et 
aeterni  testamenti  Mei,  et  induimini  suavissimum  justi¬ 
tiae  decorem,  ut  sancte  sancta  tractetis,  et  Nomen 
Meum  infinita  veneratione  dignum  non  polluatis. 

Feci  vos  consortes  sacerdotii  Mei,  ut  essetis  me¬ 
diatores  populorum,  quorum  pondus  portatis,  et  aver¬ 
teretis  iram  Meam,  ne  disperderet  eos. 

Et  ideo  deberetis  nive  candidiores  esse,  et  corda 
manusque  puras  extollere  in  sancta,  ut  decor  sacri¬ 
ficii  vestri  ascenderet  ad  altissimum  Patrem  Meum  et 
donaret  vobis  delicta  populi. 

Considerate  dignitatem  vestram,  quia  uncti  estis 
oleo  sancto  Meo,  et  panem  vitae,  qui  de  coelo  de¬ 
scendit,  quotidie  comeditis. 

Tanta  est  perfecta  altitudo  dignitatis  vestrae,  ut  mon¬ 
tium  vertices  superetis,  et  coeli  coelorum  vobis  inclinentur. 

Quid  ergo  dicam  vobis,  cum  videam  vos  in  coelesti 
dignitate  constitutos  homines  esse,  et  secundum  ho¬ 
minem  ambulare? 

Mirabile  est,  vos  corpore  et  sanguine  Meo  quo¬ 
tidie  pasci,  et  vitiis  caeterorum  hominum,  qui  profane 
vivunt  deformari. 

Quid  est  hoc?  Quomodo  non  transformamini  in 
Me,  et  innocentia  vitae  resplendetis? 

Exuite  jam,  filii  Mei,  veterem  hominem,  ut  singu¬ 
lari  pietate  tantum  caeteris  hominibus  praestetis,  quan¬ 
tum  illos  dignitate  praeceditis. 

Adhaereat  esca,  quam  sumitis  visceribus  vestris :  et 
corpora  vestra,  quae  Dei  templum  facta  sunt,  ab 
omni  corruptione  praeservate. 

Luceat  lux  vestra  sole  clarior  coram  hominibus, 
quorum  culpas  abluitis,  ut  exemplo  vitae  vestrae 
emolliti  atque  conversi,  glorificent  per  fructus  justitiae 
clementissimum  Patrem  Meum,  Qui  in  coelis  est. 

Fugite  commercia  filiorum  hujus  saeculi,  qui  vitae 
puritatem  oderunt:  et  Ecclesiae,  sponsae  Meae,  disci¬ 
plinam  toto  corde  sequimini. 

Haec  sit  jugis  meditatio  vestra  et  intima  laetitia, 
qua  inter  mortalis  vitae  fastidia  delectemini. 

Discant  alii  prudentiam,  quae  de  terra  est,  qui 
merguntur  in  terrenis  desideriis,  quasi  plumbum  in 
aquis  vehementibus:  Yos  vero, qui  pane  vitalissimo  nutri¬ 
mini,  cavete,  ne  regales  epulas  immundis  cibis  maculetis. 

Altiores  mundo  estis :  coelestia  cum  mundi  con¬ 
temptu  cogitate  atque  diligite,  et  allissimum  justitiae  sa¬ 
crificium  in  Mei  memoriam  purissimis  affectibus  sacrificate. 

Et  non  solum  placebit  Mihi  holocaustum  vestrum 
plusquam  sanguis  hircorum  et  taurorum,  et  cinis  vi¬ 
tulae  aspersus,  qui  inquinatos  sanctificat  ad  emunda¬ 
tionem  carnis,  sed  supra  omnia  mundi  bona  jucunda¬ 
bor  in  castis  et  humilibus  cordibus  vestris,  quae 
ardebunt  igne  charitatis  in  conspectu  Meo. 

Caput  VIII. 

Monet  principes  terrae. 

Audite,  principes  terrae,  quae  dico,  et  sepositis 
curis  aliis,  vos  quoque,  reges,  intelligite,  et  erudi¬ 
mini,  qui  judicatis  terram. 

Ego  vobis  dedi  excellentiam  banc,  ut  tolleretis 
medullam  cedri,  et  optima  quoque  terrae  comederetis. 

Certissime  enim  per  Me  reges  regnant,  et  legum 
conditores  justa  decernunt. 

Propter  quod  intima  gratitudine  deberetis  servire 
Mihi,  et  gloriam  Meam  studiosissime  amplificare. 

Et  tamen  erigimini  adversum  Me :  quasi  non  Ego, 
sed  manus  vestra  excelsa  fecerit  haec  omnia,  quae 
aliis  hominibus  mirabilia  videntur. 

Non  bene  utimini  infinita  bonitate  et  misericordia 
Mea,  per  quam  in  throno  sedetis. 

Quaenam  alienatio  mentis  est  haec? 

Numquid  non  omnia  Mea  sunt,  et  valeo  deponere 
potentes  de  sede,  et  exaltare  humiles,  qui  vivunt  in 
simplicitate  cordis,  et  tremunt  ad  sermones  Meos? 

Cur  elevamini,  filii  Adae,  et  quaeritis  esse  sicut  dii? 

Non  est  potentia,  neque  sapientia,  neque  fortitudo 
contra  Dominum,  Qui  curvat  imperia. 

Profecto  licet  amor  et  gratitudo  deesset,  timor 
saltem  deceret  movere  vos,  ut  Regem  regum,  qui 
Lucifero  non  pepercit,  timeretis:  Ipse  enim  alligat 
reges  in  compedibus,  et  nobiles  eorum  in  manicis  fer¬ 
reis:  sed  et  nunc  quando  putatis,  vos  posse  quidquid 
placeat,  stultissime  agitis,  dum  in  quolibet  negotio 
non  ad  Me,  sed  ad  consiliarios,  vel  milites,  vel  ad 

aurum  mullum  confugitis  non  considerantes,  quia  cor 
regis  est  in  manu  Mea,  et  quocunque  voluero,  vertam  illud. 

An  existimatis  omnia,  quae  cogitatis  et  conamini, 
condita  non  esse  apud  Me  et  signata  in  thesauris 
providentiae  Meae? 

An  non  exigam  rationem  de  injustis  vectigalibus 
et  tributis,  quibus  viduas  et  orphanos  affligitis  et 
sanguinem  dolentium  absorbetis? 

Estote,  filii  Mei,  reges  magni  pietate,  et  solium 
vestrum  misericordiis  multis  exaltetur. 

Justitia  et  judicium  sil  ornatus  et  praeparatio  sedis 
vestrae,  et  pax  dilatet  regiones  vestras. 

Reddite  Mihi  tributum  casti  timoris  et  amoris,  et 
subditorum  corda  non  ad  ostentationem  vanam,  sed 
ad  vera  et  aeterna  bona  exemplo  vitae  movete. 

Reges  gentium  dominantur  eorum,  et  tyrannice 
subditos  opprimunt:  vos  vero,  servi  Regis  pacifici, 
Qui  mansuetudine  infinita  regnavit  a  ligno,  patres 
potius,  quam  dominos  repraesentate. 

Sic  eritis  reges  non  solum  corporum,  sed  etiam  cor- 
dium,  et  regendi  suavitate  amplificabuntur  domus  vestrae. 

Et  Ego  vos  fideles  consortes  Meos  de  terreno  ac 
temporali  regno  ad  coelestis  et  aeterni  regni  Mei 
consortium  hora  novissima  vocabo. 

Caput  IX. 

Hortatur  divites  saeculi. 

Ne  laetamini,  filii,  super  multis  divitiis  vestris, 
quasi  alia  bona  meliora  "non  sint,  et  domos  aeternas 
in  terra,  quam  diligitis,  possidere  valeatis. 

Stulta  enim  est  cogitatio  haec,  quam  experientia 
quotidiana  condemnat. 

Quanti  mercatores  coacervant  aurum  et  argentum, 
sine  requie  et  sine  tine,  et  in  poenam  sollicitudinis 
et  laboris  infiniti  non  dimidiant  dies  suos? 

Tempus  breve  est,  Ego  venio  cito. 

Quorsum  ergo  tanta  sollicitudo,  cui  omnes  mundi 
opes  satisfacere  non  possunt? 

Satis  divites  facti  estis:  et  certum  est  vobis  multa 
bona  superfluere,  quae  clamant  adversum  vos  pro 
pauperibus  et  afflictis,  qui  cupiunt  saturari  de  micis, 
quae  cadunt  e  nimis  lauta  mensa  vestra. 

Quid  ergo  de  superfluis  agere  cogitatis? 

Mittite  panem  vestrum  super  inopes,  quasi  super 
transeuntes  aquas,  et  illum  in  littore  maris  magni 
repositum  invenietis. 

Consilium  Meum  vobis  placeat:  Redimite  misericor¬ 
diis  pauperum  animas  vestras,  et  emite  parvo  pretio 
jus  magnum  in  regno  immortalitatis  Meae. 

Quid  moramini  deponere  grave  pondus  divitiarum, 
sub  quibus  fatigamini,  nec  ad  vitalem  auram  aeternae 
felicitatis  respirare  valetis? 

Elevate  capita  vestra,  et  respicite  opes  Meas,  quas 
largitione  eleemosynarum  lucro  magno  comparare 
potestis. 

Beati,  qui  ad  currendam  salutis  viam  se  exonerant, 
et  misericordia  divites  sunt,  quoniam  ipsorum  miserebor. 

Percipite,  filii,  quae  moneo:  et  facite,  ut  opes  vestras 
manus  pauperum  in  coeleste  gazophylacium  deportent: 
habebitisque  thesaurum  non  deficientem  in  coelis. 

Quid  timidi  estis,  quasi  vobis  propter  eleemosynas 
multas  egestas  superventura  sit? 

Absit  profana  cogitatio  haec:  immo  propterea  do¬ 
mus  vestrae  multiplicabuntur. 

Offerte  Mihi  confidenter  de  substantia  vestra,  et  de 
primitiis  frugum  vestrarum :  et  implebuntur  areae 
vestrae  frumento,  et  vino  torcularia  redundabunt. 

Voces  et  desideria  pauperum  pro  vobis  orantium 
penetrabunt  viscera  Mea. 

Et  Ego  vos  Mihi  per  misericordiam  similes  amabo: 
domos  magnas  aedificabo  vobis  in  terra :  et  in  superna 
Jerusalem,  quae  mater  vestra  est,  mansiones  infinitae 
consolationis,  et  pacis  abundantia  plenas  praeparabo. 

Caput  X. 

Admonet  homines  negotiosos. 

In  pace  cordis  ad  aeterna  bona  suspirantis  factus 
est  locus  Meus,  et  habitatio  Mea  a  strepitu  negotia¬ 
torum  longe  remota  facta  est  in  Sion. 

Qui  cor  suum  effundit,  sicut  aquam,  in  terrena  negotia 
et  sollicitudines  saeculi,  peregre  recedit  a  portu  tran¬ 
quillitatis  bonae  conscientiae,  quae,  abjecta  cura  sae¬ 
culi,  intime  gaudet  jucundissima  habitatione  Spiritus  Mei. 

Filios  Tyri  facientes  operationem  in  aquis  multis, 
et  sine  fine  laborantes  non  permittam  ad  pacem  Sio- 
nis  pervenire,  quamvis  pacem  sine  requie  requirant. 

Considerate,  filii,  qui  negotiorum  aquis  suffocamini, 
quo  tendat  infinita  sollicitudo  vestra :  et  quam  insi¬ 
pienter  agitis,  dum  cor  vestrum,  quod  Mihi  totum 
sacrificare  deberetis  in  tot  curas  dissipatis. 

Qui  non  colligit  Mecum,  dispergit:  qui  non  est 
Mecum,  contra  Me  est:  qui  non  amat  et  quaerit 
communicationem  Meam,  non  est  bene  affectus  erga 
Me:  Utinam  haberetis  aures  audiendi  Me;  et  daretis 
locum  inter  tot  negotia  mundi  negotio  uni  salutis 
vestrae,  quod  praeponderat  universis  mundi  bonis, 
quae  apparent,  et  non  sunt. 

Usquequo  vim  facietis  suavissimo  Spiritui  Meo,  Qui 
secretis  inspirationibus  instruit  vos  ad  projiciendam 
molem  tantam  ex  humeris  vestris,  et  pacem  Meam 
aeternae  salutis  nuntiam  requirendam? 

Sinite  jam,  filii,  oppressionem  hanc,  et  ad  auram 
vitae  immortalis  respirate. 

Etenim  omnia,  quae  diligitis  et  negotiamini,  finem 
habent,  et  tela,  quam  ordimini,  cito  succidetur. 

Quare  ergo  non  praemeditamini  tristem  exitum 
laboris  vestri,  et  convertimini  ad  dulcissimum  otium 
Meum,  ubi  veram  laetitiam  et  spem  gaudiorum  ma¬ 
trem  invenietis? 

Quod  si  vobis  durus  est  hic  sermo,  et  non  po¬ 
testis  sustinere  eum,  quasi  negotia  deponere  non 
valeatis:  destinate  saltem  modicum  tempus,  ut  Mecum 
quotidie  negotiemini. 

Clamate  ad  Me  in  fortitudine,  et  rerum  tempora¬ 
lium  pondere  gravati  cadite  coram  Me:  ut  miseri¬ 
cordia  motus  auferam  a  vobis  jugum  ferreum,  sub 
quo  cibum,  qui  perit,  operamini. 

Recedite  a  tabernaculis  Ismael,  et  servitutem  duram 
detrectate. 

Captivi  filii  Mei,  quaerite  libertatem  honestissimam 

filiorum  Dei :  agnoscite  Christianam  dignitatem :  et  no¬ 
lite  ad  servorum  labores  degeneri  conversatione  redire. 

Si  cordis  auribus  audieritis  verba  Mea,  Ego  osten¬ 
dam  vobis  suspirantibus  ad  Me,  quanto  sit  dulcius 
Patri  Meo,  quam  mundo  servire. 

Et  dabo  vobis  cor  carneum,  ablata  duritia  vestra, 
ut  jam  sequamini  Me,  et  voluntas  vestra  requiescat 
in  suavissima  lege  Mea. 

Caput  XI. 

Hortatur  ad  custodiam  cordis . 

Filii,  omni  custodia  custodite  corda  vestra,  neque 
in  hac  vigilia  dulcissimae  dilectionis  unquam  dormitetis. 

Custodite  corda,  sicut  amatores  mundi  custodiunt 
aurum,  ne  forte  per  ingratitudinem  vel  incuriam  per¬ 
eatis  de  via  justa. 

Ne  admittatis  consilia  hominum,  qui  sanguinem 
Meum  aestimare  nesciunt,  et  salutem  aeternam  suam 
non  magnopere  curant. 

Murum  aeneum  circumdate  cordi,  ne  hostes  vestri 
nocendi  cupidissimi  aedificium  spiritus  evertant. 

Ego  novi  fragilitatem  cordis  humani,  quod  facile 
seducitur,  ut  in  varios  amores  dividatur. 

Experientia  quoque  scire  potestis,  quoties  cor 
vestrum  captivum  egrediatur  a  seipso,  ut  serviat 
creaturis,  quarum  voluptate  trahitur. 

Vigilate  et  diligentissime  cavete  tactum  mortuorum, 
quibus  plenus  est  mundus,  ne  forte  moriamini. 

Templum  Dei  sanctum  est,  quod  estis  vos:  cavete, 
ne  domus  Mea,  quam  decet  sanctitudo,  profanetur. 

Praemeditamini  occasiones  peccatorum,  ut  declinetis 
eas:  et  dum  iter  facitis  per  terrena  commercia,  ubi 
affetuum  pedes  pulvere  humano  sordescunt,  etiam  pul¬ 
verem  pedum  vestrorum  excutite. 

Lavamini  frequenter,  et  postquam  loti  fueritis,  ite¬ 
rum  emundamini;  nam  et  qui  lotus  et  mundus  est, 
indiget,  ut  lavet  pedes. 

Neque  vobis  asperum  videatur  consilium  Meum, 
quia  vestra  corda  ardentissime  diligo,  proptereaque 
postulo,  ponatis  Me  ut  signaculum  super  illa,  ut  Ego 
illorum  Dominus  cognoscar. 

Fortis  enim  est  ut  mors  dilectio,  et  implacabilis 
amoris  aemulatio :  atque  ideo  ferre  non  possum  cor¬ 
dis  vestri  consortes. 

Servate  ergo  fideliter  vos  ipsos  Mihi,  et  intima 
consolatione  laetamini,  quia  vos  totos  Solus  Ego 
postulo,  et  non  est  Mecum  Deus  alienus. 

Quid  enim  dulcius  vobis  accidere  potest,  quam  Mei 
juris  et  regni  esse,  totisque  visceribus  adhaerere  Mihi? 

Utinam  verba  haec  Mea  penetrarent  animas  vestras, 
et  vos  ad  aeternam  cordis  custodiam  excitarent. 

Posui  Ego  ex  infinita  bonitate  erga  hominem 
totum  cor  Meum:  aequum  ergo  erit,  ut  homo  cor 
suum  totum  Mihi  reddat. 

Grati  igitur  estote,  filii,  et  escam  hanc  suavissimam 
Mihi  afferte. 

Et  Ego,  Qui  exigua  munera  non  despicio,  magnum 
sacrificium  hoc  odorabor,  faciamque,  ut  jugiter  ardeat 
in  altari  Meo. 

Et  demum  ejus  suavitate  allectus  attraham  vos  ad 

Meipsum,  et  recondam  vos  fidelissimos  servos  Meos 
cordisque  custodes  in  thalamo,  quem  filiae  regum 
cupierunt,  hoc  est,  in  penetralibus  tenerrimi  cordis  Mei. 

Caput  XII. 

Instruit  tentatos. 

Filii,  oportet  vos  probari,  si  accepti  estis  Deo,  ut 
Ego  in  vobis  glorificer,  et  vos  majori  gloria  coronemini. 

Aurum  probatur  in  igne,  et  homo  in  camino  tri¬ 
bulationis. 

Confortamini,  et  estote  robusti,  nec  ullo  modo  ser¬ 
viatis  Philistaeis. 

Non  vos  relinquam,  vel  patiar  tentari  supra  id,  quod 
potestis :  Sed  faciam  potius  cum  tentatione  proventum. 

Laetamini,  cum  exercemini  multiplici  colluctatione 
adversus  carnem  et  sanguinem,  et  adversus  principes 
quoque  tenebrarum  harum:  quoniam  Ego  vobiscum 
sum,  ut  eruam  vos  de  manu  inimicorum  vestrorum, 
qui  saluti  vestrae  vehementer  infidiantur. 

Non  est  voluntatis  Meae  ruina  hominis,  neque  un¬ 
quam  suspirantes  ad  Me  deserui  in  tempore  senectutis. 

Ego  vici  mundum. 

Ego  pontifex  vester,  vir  dolorum,  et  sciens  infirmi¬ 
tatem,  cum  pugnantibus  pugno,  et  cum  victoribus  vinco. 

Beati  eritis,  si  per  omnia  ad  similitudinem  Meam 
tentemini,  et  patiamini  foris  pugnas,  intus  timores. 

Si  enim  sufferatis  tentationem,  et  Ego  renes  vestros 
et  cor  vestrum  exuram;  eritis  felices  lanquam  filii 
excussorum,  qui  timore  et  probatione  Mea  prosperantur. 

Accipite,  inites  corde,  consilium  Meum :  quando  tenta- 

tio  vos  multum  angit,  celeriter  invocate  Me,  et  sine 
ulla  haesitatione  confidite,  vos  gratia  Mea  juvante 
victuros. 

Clamate  ad  Me  fortiter,  et  in  spem  contra  spem 
credite:  et  videbitis  mirabilia,  quae  operabor  in  medio 
vestri. 

Recordamini,  electi  populi  Mei,  ad  littus  rubri  maris 
suspirantis,  et  Pharaonem  propinquantem  cum  mortis 
horrore  timentis. 

Ego  increpui  mare  rubrum,  et  exsiccatum  est:  et 
deduxi  servos  Meos  in  abyssis,  sicut  in  deserto. 

Neque  solum  in  angustia  salvavi  eos  propter  glo¬ 
riosissimum  Nomen  Meum;  sed  et  in  aliis  eventibus, 
quando  clamaverunt  ad  Me,  cum  tribularentur,  et  de 
necessitatibus  eorum  eripui  eos. 

Cavete,  filii,  diffidentiam,  quae  pugnat  cum  dulcis¬ 
sima  misericordia  Mea. 

Etiam  si  ad  portas  mortis  accedatis,  adhuc  sperate 
in  multitudine  magnitudinis,  et  suavitate  infinitae  boni¬ 
tatis  Meae:  et  habentes  summum  sacerdotem,  Qui 
penetravit  coelos,  et  interpellat  pro  vobis,  exercete 
vestrae  spei  fortissimam  et  solatio  plenam  confes¬ 
sionem. 

Contemnite  minas  mundi  et  inferni,  fundati  supra 
firmam  petram  angularem,  quae  ruinam  non  timet. 

Et  infirmabuntur  crura  omnium  regum  Amorrhoeo- 
rum,  qui  transitum  vestrum  in  terram  fidelissimae 
promissionis  impedire  conantur. 

Pugnate  pro  aeterna  laude  Mea  et  salute  vestra: 
et  Ego  coram  vobis  omnes  inimicos  vestros  humiliabo. 

Caput  XIII. 

Hortatur  ad  considerationem  mysterii  Incarnationis. 

Amant  homines  novitatem,  et  rerum  novarum  stu¬ 
dio  delectantur:  et  tamen  cum  novum  fecerit  Domi¬ 
nus  super  terram,  quando  foemina  circumdedit  virum, 
pauci  sunt,  qui  novum  hoc  et  mirabile  mysterium 
dignum  considerent. 

Non  placet  Mihi,  filii  Mei,  oblivio  haec,  et  nimis 
dura  ingratitudo :  quia  et  gloriae  Meae  et  saluti, 
consolationique  vestrae  contraria  est. 

Ego  posui  homines  in  dulcissimo  memoriali  Nominis 
Mei,  ut  illorum  Deus  nominarer:  et  cum  in  forma 
Dei  essem,  ex  altitudine  illa  infinita  descendi,  ut  factus 
homo,  essem  amantissimus  frater  et  amicus  vester: 
quo  certe  beneficio  vos  conditione  fragiles  angelicis 
spiritibus  anteposui. 

Nusquam  enim  Angelos  apprehendi,  sed  semen 
Abrahae  apprehendi,  placuitque  aeterno  Patri  Meo, 
ut  vobis  potius,  quam  supremis  creaturis  assimiliarer. 

Hoc  est  verbum  breviatum,  in  quo  habitat  omnis 
plenitudo  divinitatis  corporaliter,  ad  inenarrabilem 
gloriam  et  consolationem  vestram;  ut  exultetis  spe 
consortii  Mei,  tanquam  primogeniti  et  amantissimi  fra¬ 
tris  vestri. 

Quid  timetis,  fratres  Mei  dilectissimi,  Verbum,  quod 
erat  in  principio  apud  Deum,  caro  vestra  factum  est: 
quid  superest,  nisi  ut  hospitio  delectabili  habitet  in 
vobis,  tanquam  in  optatissima  requie  Sua? 

Ego  sum  frater  vester,  filius  hominis,  sitim  et  fa¬ 
mem,  calorem  et  frigus,  et  alia  multa  mala  vestri 

causa  passus:  confidite  et  diligite  Me:  neque  enim 
fratribus  Meis  quicquam  negabo. 

Utinam  agnosceretis  dignitatem  vestram,  et  Mihi 
per  omnia  similes  conversatione  vitae  efficeremini, 
casti,  humiles,  mites,  misericordes  et  coelestium  bo¬ 
norum  aestimatores. 

Habetis  stimulum  amoris,  ex  quo  non  horrui  vir¬ 
ginis  uterum,  ut,  tanti  mysterii  non  ignari,  miremini 
et  dilatemini,  et  exultetis  consortio  Incarnationis  Meae. 

Habet  filia  Sion  regem  mansuetum,  non  in  curribus 
et  equis  gloriantem,  sed  benignitate  et  misericordia 
magnum,  divitem  in  omnes,  qui  invocant  Illum. 

Accedite  cum  fiducia  ad  thronum  gratiae  Meae,  non 
formidantes  majestatem  Dei  absconditi  et  operti  vela¬ 
mento  humanitatis  vestrae. 

Ego  enim  sum  Princeps  pacis,  faciens  utraque  unum, 
delens,  quod  adversum  vos  erat  chirographum  decreti, 
dissolvens  vincula  colli  vestri. 

Ego  Emmanuel  semper  vobiscum  in  foedere  amoris 
aeterni  permansurus,  protegam  vos:  et,  si  Me  non 
respuatis,  in  omni  adversitate  et  prosperitate  habeo 
vos  tanquam  dulcissimos  fratres  Meos. 

Caput  XIV. 

Hortatur  ad  aestimationem  redemptionis . 

Considerate,  filii,  quae  moneo,  et  in  cordis  centro 
verba  Mea  conservate. 

Non  bonis  corruptibilibus,  auro  nempe  et  argento, 
redempti  estis  de  vana  conversatione  paternae  haere- 
ditatis  vestrae,  quam  ex  Adam  accepistis:  sed  pre- 

tiosissimo  sanguine  Agni  immaculati,  Qui  dignus  est 
accipere  divinitatis  gloriam  et  honorem,  qui  vero  Deo 
et  Salvatori  mundi  debetur. 

Redemptio  vestra,  quam  operatus  sum  in  ligno, 
ubi,  quae  non  rapui  affluentur,  exsolvebam,  lux  sole 
clarior  est,  quae  ostendit  infinita  bonitatis  et  miseri¬ 
cordiae  magnitudinem,  per  quam  commota  sunt  super 
labore  vestro  tenerrima  viscera  Mea. 

Attendite,  filii  Mei,  quae  legitis,  et  obstupescite  super 
consilio  antiquo,  quod  elegi,  ut  redimerem  captivos 
Meos,  et  praedicarem  vinctis  libertatem  filiorum  Dei. 

Certe  si  semel  adhaereret  digna  aestimatio  sanguinis 
Mei  visceribus  vestris,  mirabiliter  arderetis  atque  com¬ 
bureremini  vivo  igne  dulcissimi  amoris  Mei. 

Quis  enim  non  accendatur  et  ardeat,  quando  con¬ 
siderat  Me,  Altissimi  Filium,  ad  labores  hominum 
descendisse,  et  per  sudores  et  labores  calceamentum 
divinitatis,  quae  caro  humana  est,  ad  Aethiopes  et 
Idumaeos  extendisse? 

Quis  adeo  durus  corde  sit,  quem  instrumenta  pas¬ 
sionis  et  mortis  Filii  Dei  non  compungant? 

Petrae  scissae  sunt,  et  monumenta  aperta  sunt,  sol 
luxit  et  obscuratus  est,  terra  tremuit,  et  attonita 
quievit,  dum  cataractae  coeli  apertae  sunt  et  abyssus 
sanguinis  Mei  decurrentis  in  terram  abyssum  miseri¬ 
cordiae  vobis  tribuendae,  exjustitia  meritorum  Meorum, 
invocavit  e  coelo. 

Quis  ex  vobis  sapiens,  et  in  latibulo  cordis  custodiet 
haec,  et  per  experientiam  intelliget  misericordias  Domini? 

Utinam  cogitaretis,  quo  pretio  empti  sitis,  et  quam 

stricto  jure  totum  cor  vestrum  Mihi  debeatis:  Yos 
per  salutarem  considerationem  hanc  fructu  redemptionis 
copiose  gauderetis,  et  Ego  fructu  laboris  Mei  jucun¬ 
dissime  laetarer. 

Meditamini,  filii,  grande  mysterium  hoc  et  dilectam 
animam  Meam,  quam  pro  vobis  dedi  in  manus  inimi¬ 
corum  ejus,  prae  omnibus  mundi  thesauris,  honoribus 
et  delectationibus  aestimate. 

Et  sicut  cedrus,  quae  in  Libano  est,  multiplicabi¬ 
mini:  eritque  vobis  quasi  torrens  voluptatis  inaesti¬ 
mabilis  redemptio  Mea. 

Caput  XV. 

Ostendit ,  suave  esse ,  servire  Deo . 

Quid  est,  quod  filii  Adae  horrent  verbum  crucis, 
tanquam  durum,  et  insuave,  et  unusquisque  in  viam 
suam  declinavit? 

Me  quasi  durum  Dominum  sollicite  fugiunt,  et  prin¬ 
cipibus  terrae  servire  malunt. 

Mirum  est  hoc.  Cum  enim  Solus  Ego  aeternam 
vitam  et  plenam  consolationem  eis  dare  possim:  per 
justitiae  semitas  ad  montem  Domini  ascendere  recu¬ 
sant,  et  montes  alios  difficiliores  superare  conantur. 
Etenim  solus  mons  Dei,  mons  bonorum  omnium  ag¬ 
gregatione  coagulatus  et  pinguis :  ut  quid  ergo  fin¬ 
gunt  homines  montes  alios  coagulatos,  cum  difficul¬ 
tates  mundi,  etiam  quando  superantur,  steriles  sint? 

Certe  servire  Deo  regnare  est :  quocirca  mirabile  vi¬ 
detur,  homines  regnandi  cupidissimos  Mihi  servire  nolle. 

Neque  solummodo  mirandum  est,  quia  regnare 

detrectant,  sed  etiam,  quia  infinitam  suavitatem  legis 
Meae  neque  requirunt,  neque  cognoscunt. 

Profecto  si  in  via  Dei  ambulassent,  habitassent  paci¬ 
ficem  super  terram,  et  cor  prae  magnitudine  laetitia 
dilatassent:  sicut  ille,  qui  ambulabat  in  latitudine, 
quia  mandata  Mea  totis  viribus  exquisivit. 

Intelligite,  quae  dico,  filii,  et  saporem  veritatis 
Meae  ipsa  experientia  gustate. 

Qui  Mihi  fideliter  servit,  bonae  conscientiae  laetitia 
exultat,  et  firmissima  spe  aeternae  retributionis  verius 
gaudet,  quam  si  totius  mundi  honores,  divitias  et 
voluptates  possideret. 

Et  interim,  dum  laborat  et  mala  multa  sustinet, 
Ego  secretis  inspirationibus  et  illuminationibus  ejus 
infirmitatem  corroboro. 

Ego  doceo  manus  ejus  ad  proelium,  et  singulos 
digitos  ad  bellum:  ut  sine  timore  de  manu  inimico¬ 
rum  suorum  liberatus,  constantissime  serviat  Mihi. 

Dicit  confidenter:  Pone  me  juxta  Te,  et  cujusvis 
manus  pugnet  contra  me. 

Major  laetitia  et  suavitas  percipitur  in  proeliis  sub 
vexillo  Meo,  quam  in  pace  mundi,  quae  in  sola  su¬ 
perficie  haeret,  nec  laetitia  cordis  appellari  potest. 

Hinc  est,  ut  soli  justi  vere  laetentur,  et  exultent, 
et  vere  glorientur  soli  recti  corde. 

Hanc  ergo  prudentiam  discite,  filii,  neque  humanis 
consiliis  acquiescere  velitis! 

Tollite  jugum  Meum  suavissimum  super  vos,  qui 
prudenti  conjectura  colligitis  nomina  vestra  scripta 
esse  in  libro  vitae. 

Aperite  sinus  viscerum  vestrorum,  et  coelestis  con¬ 
solationis  aquam  sitienter  haurite. 

Fleant  illi,  qui  remorsu  conscientiae  cruciantur  et 
per  latam  viam  perditionis  furiose  currunt. 

Ridete  et  exultate  vos,  qui  Mihi  servire  decrevistis; 
vos  praesertim,  qui  reliquistis  omnia,  et  secuti  estis 
Me:  quia  in  hac  vita  centuplum  accipietis,  et  cum 
gloriosissimo  triumpho  et  totius  supernae  Jerusalem 
acclamatione  vitam  aeternam  possidebitis. 

Caput  XVI, 

Ostendit ,  triste  esse,  peccato  servire. 

Non  est  pax  et  cordis  laetitia  impiis,  qui  faciunt 
peccatum,  et  proinde  servi  sunt  peccati. 

Moestissima  est,  filii  charissimi,  servitus  haec,  quam 
homines  magno  pretio  emere  solent. 

Sollicite  quaerunt  gaudia,  nec  inveniunt:  quale 
enim  gaudium  accidere  possit  iis,  qui  in  umbra  mortis 
sedent,  et  lumen  coeli  non  vident? 

Excoecavit  illos  malitia  eorum  datique  sunt  in  re¬ 
probum  sensum:  atque  ita  coeci  et  insani,  per  varia 
desideria,  quasi  arietes  non  invenientes  pascua,  discurrunt. 

Sensus  eorum,  tanquam  parvuli  rationis  expertes, 
ducti  sunt  in  captivitatem  ante  faciem  daemonis  tri¬ 
bulantis:  et  ideo,  ut  captivi  per  eadem,  per  quae 
peccant,  puniuntur,  stimulos  conscientiae  jam  ibi  sen¬ 
tientes,  et  cruciatum  aeternum  praesentientes. 

Yae  illis,  qui  rebelles  fuerunt  lumini,  et  disciplinam 
vitae  non  receperunt. 

Attendite,  filii,  quae  moneo. 

An  putatis,  horrendum  non  esse,  peccatorem  ho¬ 
minem,  dum  peccat  mortaliter,  certo  scire,  si  in  eo 
statu  moriatur,  ut  facile  potest,  se  igne  sempiterno 
torquendum  esse?  comedit  et  bibit  et  jocatur,  quan¬ 
tum  potest:  sed  parum  potest,  quia  est  post  com¬ 
missum  peccatum,  et  in  ipsis  gaudiis  illicitis,  dum 
peccat,  Ego  immitto  illi  terrores  conscientiae,  ut  justus 
appaream  in  sermonibus  Meis,  et  vincam,  cum  judicavero. 

Infelices  homines,  quasi  tumentes  super  se  fluctus 
timent  iram  Dei,  Quem  oderunt:  et  pondus  Ejus  ferre 
non  possunt. 

Propter  quod  velint,  nolint,  ipsis  operibus  suis 
ostendunt,  se  odisse  lucem,  et  timore  servili  perter¬ 
ritos  a  facie  Mea  fugere  ac  timere,  sicut  Cain,  ne 
omnis,  qui  invenerit  illos,  occidat  eos. 

Ad  omnem  strepitum  suspicantur,  se  jam  ad  judi¬ 
cium  vocari,  et  sibi  videntur  terribilem  tubam  audire. 

Mihi  credite,  filii,  omnes  labores  justorum,  omnes 
eorum  persecutiones  ac  tentationes,  magna  solatia  sunt, 
si  cum  durissima  peccati  servitute  comparentur. 

Fugite  servitutem  hanc,  et  ut  ipsas  inferni  portas 
perhorrescite. 

Aspirate  ad  nobilissimam  libertatem  Meam,  vita  Mea 
pretio  partam,  neque  periculo  tanto  animas  vestras, 
quas  redemi,  insipienter  committatis. 

Viriliter  agite,  et  confortetur  cor  vestrum,  sustinete 
Me  proeliantes  proelium  Domini  pro  tuenda  libertate, 
quae  melior  et  amabilior  est  super  vitas. 

Et  digni  eritis,  qui  accipiatis  nomen  novum  in  am¬ 
plissimo  regno  Meo,  quod  nemo  scit,  nisi  qui  accipit. 

Ubi  cum  libera  matre  vestra,  quae  sursum  est, 
cantabitis  in  aeternum  dulcissimas  misericordias  Meas. 

Caput  XVII. 

Ostendit ,  paucos  salvos  fieri y  plurimosque  damnari . 

Arcta  est  via,  quae  ducit  ad  vitam,  et  pauci  inve¬ 
niunt  eam,  etsi  enim  omnes  illam  invenire  possint, 
seipsos  tamen  nimis  amantes,  spatiosam  viam  perdi¬ 
tionis  eligunt,  novissima  sua  considerare  nolentes. 

Beati  pauci  illi,  qui  toto  corde  Me  requirunt,  et 
brevi  angustia  aeternam  consolationem  operantur. 

Tristitia  illorum  vertetur  in  gaudium,  quod  non 
auferetur  ab  eis. 

Yae  tamen  illis,  quorum  numerus  est,  sicut  arena, 
quae  jacet  in  littore  maris,  qui  timore  tenlationum  et 
difficultatum  victi  per  latam  viam  gradiuntur,  neque 
conantur  in  eo  numero  paucorum  fortium  recenseri. 

Inimici  sunt  crucis  Meae,  sine  qua  salus  esse  non 
potest,  quia  ex  ea  salus  mundi  pependit. 

Quaerunt  avidissime,  quae  sua  sunt,  et  dulcissimam 
legem  novi  testamenti  Mei  prae  membrorum  lege 
contemnunt. 

Honores  et  voluptates,  tanquam  tauri  pingues,  ve¬ 
hementer  sectantur:  neque  disciplinam  Meam  aure 
cordis  percipere  volunt. 

Yae  innumerabili  genti  peccatrici,  populo  gravi  ini¬ 
quitate,  semini  nequam,  filiis  sceleratis,  qui  abalienati 
sunt  retrorsum,  impingentes  in  viis  suis,  et  uvas  acer¬ 
bas  bonorum  temporalium  comedere  festinantes. 

Yiae  supernae  Sion  lugent,  eo  quod  non  sint,  qui 

veniant  ad  aeternum  sabbatismum,  ubi  gemitus  et 
dolor  non  erit  amplius. 

Infernus  dilatavit  os  suum,  ut  fortes  et  pingues  terrae 
deglutiret:  innumerabilis  enim  populus  descendit  ad  eum. 

Justi  vero  Mei  e  multis  millibus  electi  raro  splen¬ 
dent  in  saeculi  hujus  nocte,  ubi  sunt  tenebrae  palpa¬ 
biles,  similes  illis,  qui  oppresserunt  Aegyptios,  ini¬ 
micos  Meos. 

Seminavi  Ego  colonus  terrae  verbum  Meum,  et 
tantummodo  quarta  pars  in  corde  bono  et  optimo 
fructum  attulit  in  patientia. 

Nihil  autem  homines  magis  oderunt,  quam  exercitia 
patientiae:  et  propterea  perdunt  animas  suas,  quas  in 
vera  patientia  possiderent. 

Stulti  sunt  valde,  non  considerantes,  electorum 
signum  esse,  pressuram  pati,  cui  succedit  inaestima¬ 
bile  refrigerium,  quod  oblivioni  tradit  omnes  mundi 
pressuras  et  dolores. 

Etenim  mulier  cum  parit,  tristitiam  habet,  quia  venit 
hora  ejus :  statim  autem,  ac  peperit  puerum,  jam  non 
meminit  pressurae,  propter  gaudium,  quia  natus  est 
homo  in  mundum. 

Quale  ergo  gaudium  erit,  quod  succedit,  quia  natus 
est  homo  in  coelum? 

Filii,  audite  Me:  conamini  et  arctam  viam  mundis 
pedibus  incedere,  et  ad  beatissimum  numerum  pauco¬ 
rum  fortissime  suspirate. 

Pro  nihilo  ducite,  si  ingrediatur  putredo  in  ossibus 
vestris,  et  subter  vos  scateat,  dummodo  cum  paucis 
electissimis  ascendatis  ad  populum  accinctum  resurgen- 

tium,  quorum  formosissimis  corporibus  animae  glo¬ 
riosae  cinguntur. 

Ne  cadatis  animo,  quasi  nimis  arduum  sit  in  illo 
numero  felicissimo  comprehendi :  si  enim  legitime  cer¬ 
tetis,  ut  vere  cum  gratia  Mea  valetis,  inter  ipsa  proelia 
laetari,  et  firmissimae  spei  motibus  exultare  potestis, 
aspirantes  ad  palmam,  cujus  suavissimis  fructibus  Me- 
cum  in  coena  magna  sine  fine  fruemini. 

Caput  XVIII. 

Monet ,  semper  ad  Deum  pro  auxilio  recurrere . 

Filii,  nullus  status,  nullus  locus  in  vita  mortali  est 
adeo  securus,  ut  ad  Me  in  horas  singulas  pro  auxilio 
gratiae  Meae  recurrere  non  debeatis. 

Nam  qualis  status  securior,  quam  Apostolatus?  et 
tamen  cum  Ego  duodecim  elegissem,  unus  ex  eis 
diabolus  effectus  est. 

Qualis  locus  tutior,  quam  paradisus,  in  quo  posui 
hominem,  quem  formaveram?  et  tamen  Eva,  mater 
vestra,  respondit:  serpens  decepit  me. 

Militia  sine  induciis  est  vita  hominis  super  terram: 
in  qua  et  pusilli  et  magni  in  multos  errores  et  pec¬ 
cata  labuntur. 

Propter  quod  cavete,  filii,  ne  sitis  fidentes  in  vobis 
ipsis,  quasi  in  summo  periculo  non  versemini. 

Vapor  est  vita  vestra,  ad  modicum  apparens,  et 
vento  quolibet  exterminatur,  et  anima  corpore  fra¬ 
gilissimo  inclusa  fit  sibimetipsi  gravis ;  timereque 
debet  instantem  ruinam,  ad  quam  sua  fragilitas  illam 
impellit. 

Orate,  ne  intretis  in  tentationem,  et  cum  hoc 
mundo  damnemini. 

Multi  sunt  inter  vos  infirmi  et  imbecilles,  et  saepe 
dormiunt  multi  servi  Mei,  evigilate  et  state  succincti 
lumbos  mentis  vestrae,  ne  forte  inopinata  morte 
moriamini. 

Quaerite  Me  sollicite:  venite  et  revertimini,  die 
nocteque  pulsate :  adversarius  enim  vester  sine  requie 
circuit,  quaerens,  quem  avidissime  devoret. 

Facite  vobis  speculum,  et  insidias  hostium  vestro¬ 
rum  explorantes,  intimis  gemitibus  brachium  Meum 
implorate. 

Oculi  quippe  Mei  erunt  aperti,  et  aures  Meae 
erectae  ad  orationem  ejus,  qui  in  tribulatione  sua 
fortiter  clamaverit  ad  Me. 

Qui  cecidit,  clamet,  et  resurgat;  qui  stat,  videat, 
ne  cadat,  et  misericordem  animam  Meam  vespere  et 
mane  et  meridie  pulsare  non  cesset. 

Ego  Nomine  dulcissimo  vocor,  Adjutor  in  oppor¬ 
tunitatibus  in  tribulatione. 

Si  ergo  mala  patimini,  vel  angustiamini,  cor  Meum 
cito  pulsate,  ut  ex  officio  suo  in  vestrum  adjutorium 
intendat;  et  ad  vos  adjuvandos  hinnulorum  more  festinet. 

Recurrite  ad  Me,  et  curram  Ego,  ut  vos  eripiam 
a  pressura  vestra. 

Credite,  vos  non  esse  sufficientes,  non  solum  mala 
vincere,  sed  ne  cogitare  aliquid  pium  ex  vobis,  quasi 
ex  vobis,  et  spem  vestram  omnem  in  visceribus  mise¬ 
ricordiae  Meae  collocate;  et  fidelissimo  adjutorio  vobis 
praesto  ero,  et  de  manu  odientium  liberabo. 

Si  corde  puro  requisieritis  Me,  Ego  capillos  capitis 
vestri  numerabo,  ne  unus  pereat:  si  transieritis  per 
ignem,  flamma  non  laedet  vestimenta  vestra,  et  odor 
ignis  non  erit  in  vobis. 

Desiderium  pauperum  inopiae  suae  cognitione 
clamantium  exaudiam :  et  praeparationem  cordis 
eorum  audiet  propinquissima  ad  preces  humilium 
auris  Mea. 


Caput  XIX. 

Hortatur  ad  zelum  animarum . 

Perit  mundus,  o  filii,  et  infinitus  est  numerus  stul¬ 
torum  per  viam  perditionis  velociter  currentium:  et 
non  est,  qui  doleat  vicem  pereuntium. 

Ego  fudi  sanguinem  Meum,  ut  educerem  homines 
de  lacu  miseriae,  et  luto  faecis,  et  statuerem  supra 
fitmam  petram  pedes  eorum,  et  non  est,  qui  adim¬ 
pleat  ea,  quae  desunt  passionum  Mearum,  in  corpore 
Meo,  quod  est  Ecclesia. 

Nam  de  iis,  qui  foris  sunt,  mirum  est,  quanta  sit 
oblivio  et  alienatio  mentis. 

Princeps  tenebrarum  Satan  circuit  terram,  et  per¬ 
ambulat  eam  quasi  Dominus,  gloriaturque  se  innume¬ 
rabiles  populos  praedari,  et  exiguum  esse  numerum 
eorum,  qui  salvi  fiunt. 

Et  tamen  multi  servi  Mei,  qui  succurrere  postulent 
parvulis  petentibus  panem,  vel  etiam  iis,  qui  fame 
pereunt,  et  panem  postulare  nesciunt,  non  miserentur 
proximorum,  quasi  Deus  non  mandasset  unicuique  de 
proximo  suo. 

Quid  dicam  vobis,  servi  Mei,  qui  ad  misericordiam 
spectaculo  pleno  doloris  non  movemini. 

Quomodo  non  liquefiunt  viscera  vestra  super  fra¬ 
tribus  vestris,  qui  a  facie  tempestatum  famis  deficientes 
clamant:  Ubi  est  triticum  et  vinum? 

Quomodo,  qui  zelum  habere  videmini,  non  festinatis 
ad  pauperculos  ignorantes  viam  Domini,  ut  dirigatis 
pedes  eorum  in  viam  pacis? 

Crudeles  estis,  Adae  filii,  qui  tanta  calamitate  non 
movemini  ad  salutem  fratrum  per  longas  peregrina¬ 
tiones  et  navigationes  quaerendam. 

Festinate,  filii,  ad  morientes  adjuvandos,  antequam 
exspirent,  et  claudatur  janua :  extendite  conatus  vestros 
usque  ad  alienas  gentes,  et  Tyrum,  et  populum  Aethio- 
pum:  ut  per  vos,  quos  tabescere  facit  zelus  Meus 
annuntietur  annus  redemptionis  in  universa  terra. 

Quod  si  talentum  ad  conversionem  animarum  non 
habetis:  rogate  saltem  ferventissimis  suspiriis  Dominum 
messis,  ut  mittat  operarios  multos  in  messem  Suam;  ut 
sine  zizaniis  congregetur  purum  triticum  in  horreum  Ejus. 

Beati  eritis,  si  et  vos  fideles  servi  Mei  fueritis  et 
zelo  domus  Meae  exstimulati  publicis  vel  privatis  actio¬ 
nibus  reduxeritis  illos  ad  cultum  et  amorem  Meum. 

Ego  vos  tenerrime  amabo :  et  quia  fecistis  rem 
hanc,  nec  vestrae  commoditati,  vel  vitae  pepercistis, 
multiplicabo  filios  vestros,  et  multa  exultatione  vide¬ 
bitis  semen  longaevum. 

Ego  vos  de  proelio  revertentes  amantissime  am¬ 
plectar,  ut  in  Ecclesia  magna  Mea  sine  fine  Mecum 
laetemini,  et  bibatis  de  torrente  infinitae  voluptatis  Meae. 

Caput  XX* 

Monet  praedicatores . 

Filii  charissimi,  quos  vocavi  ad  ministerium  verbi 
Mei,  ut  essetis  initium  aliquod  creaturae  spiritualis, 
cordis  auribus  audite  Me. 

Ego  posui  vos,  ut  fructum  afferretis  et  annuntiaretis 
verbum  crucis,  quod  est  Judaeis  scandalum  et  genti¬ 
libus  stultitia. 

Nam  quia  non  cognovit  mundus  per  sapientiam 
Deum,  placuit  Mihi,  per  stultitiam  praedicationis,  sal¬ 
vos  facere  credentes. 

Misi  vos,  ut  Me  Crucifixum  doloribus  et  oppro¬ 
briis  saturatum,  praedicaretis,  non  in  sublimitate  ser¬ 
monis,  aut  in  artificio  et  sapientia  hominum,  sed  in 
fortissima  virtute  Dei. 

Quomodo  ergo  sine  Spiritu  Meo  prophetatis,  et 
effecti  estis  magistri  prurientes  auribus,  adulterantes 
eloquia  casta  Mea? 

Quid  est  hoc?  Quomodo  audetis  loqui  in  Nomine 
Meo,  sectantes  vanitatem  humanae  gloriae,  et  quae¬ 
rentes  hominibus  placere? 

Divinatis  falsa  et  profana  multa  sacris  actionibus 
admiscetis:  neque  curatis,  quantum  salutis  operemini, 
sed  quantum  humanae  laudis  acquiratis.  Yae  vobis, 
hypocritae:  —  Yae  vobis  sepulchra  dealbata,  qui 
conscientiae  foetore  pleni  estis! 

Deberetis  esse  contemptores  mundi,  et  verbum 
sanum,  ac  irreprehensibile  vitae  innocentia  evangeli- 
zare;  et  imitantes  Me  prius  facere,  quam  docere. 

Dicitis,  et  non  facitis:  et  vanitas  vitae  ac  humanae 
scientiae  vestrae  debilitat  praedicationem  Meam. 

Sollicite  acquiritis  scientiam,  quae  inflat,  ut  osten¬ 
tetis  illam,  parumque  curatis  charitatem  Meam,  quae 
corda  reformat  et  aedificat. 

Per  vos  blasphematur  sanctissimum  Nomen  Meum, 
quia  cum  cognoveritis,  quid  agere  debeatis,  vacatis 
gloriae  hominum,  et  commoditati  vestrae. 

Urbes  magnas  et  honorabilia  pulpita  quaeritis,  ut 
a  nobilibus  cum  laude  audiamini:  et  populos  dere¬ 
lictos,  ubi  plebs  Mea  fame  perit,  non  adjuvatis. 

Numquid  talis  est  praedicatio,  quam  elegi? 

Numquid  Spiritus  Domini  non  venit  super  Me,  et 
evangelizare  pauperibus  misit  Me? 

Revertimini  ad  cor,  filii  Mei,  et  castis  cordibus  mun¬ 
disque  labiis  purissima  testimonia  Mea  nuntiate. 

Quid  vobis  proderit  sonitus  laudis  humanae,  quae 
statim  evanescit? 

An  a  Me  laudem  majorem,  si  fideles  praecones  Mei 
fueritis,  non  accipietis? 

Ne  serviatis  terrae  principibus,  sed  Mihi,  a  Quo 
mercedem  amplissimam  recipietis. 

Narrate  simpliciter  ac  ferventer  Nomen  Meum  fratri¬ 
bus  Meis:  in  medio  Ecclesiae,  puris  cordibus,  laudate  Me. 

Gaudete  libertate  filiorum  Dei,  et  salutem  animarum, 
dum  dies  est,  instanter  operamini. 

Praedicate  cum  fiducia  regnum  Meum,  ubi  reposita 
sunt  vera  gaudia  vestra. 

Proeliamini  proelia  Domini,  et  exemplo  simul  ac 
verbo  urbis  sanctae  ruinas  reparate. 

Ego  dabo  verbum  evangelizanlibus  virtute  multa: 
ut  mirabilia  operemini,  et  post  multiplicatam  gentem, 

ad  sedendam  cum  principibus  terrae  viventium,  victo¬ 
res  ascendatis,  et  fruainini  dulcissima  pace  Mea. 

Caput  XXI. 

Hortatur  omnes  ad  verbum  Dei  audiendum . 

Audi,  Israel,  mandata  vitae:  auribus  percipe,  ut 
scias  prudentiam. 

Qui  habetis  corda  ferrea,  vel  lapidea,  percipite 
verbum  Meum,  quo  emolliemini. 

Qui  habetis  corda  carnea,  audite  sermones  Meos, 
et  illustrabimini. 

Beati  servi  illi,  quibus  dulcescit  verbum  Meum,  quo 
nutriuntur,  quasi  lacte  expresso  ex  uberibus  Meis. 

Erudiam  eos  secreta  instructione  suavissimi  Spiritus 
Mei  intus  loquentis,  et  pacem  dilectis  Meis  nuntiantis. 

Non  timebunt  a  timore  nocturno  tenebrarum  inte¬ 
riorum,  quia  claritas  Dei  circumfulgebit  illos. 

Non  supplantabuntur  gressus  eorum,  quia  super 
omnia  vincit  veritas,  et  firmabitur  in  iliis  fortitudo 
verissimi  sermonis  Mei. 

Propter  quod,  qui  desideratis  bonis  coelestibus 
abundare  pace  intima  filiorum  Dei  propria  frui,  et 
per  vias  rectas  ad  patriam  paradisi  perduci,  verbum 
Dei  corporis  et  cordis  auribus  frequenter  audite,  et 
virtuti  Dei  latenter  operanti  cedite. 

Cavete  saeculi  vanitatem,  quae  opera  bona  corrumpit. 

Ne  patiamini  vos  humana  eloquentia,  vel  eruditione, 
vel  novitate  seduci;  ut  praedicatores  talia  dicentes 
potius,  quam  idoneos  verbi  ministros,  et  veros  servos 
Meos  humanae  laudis  contemptores  audiatis. 

Quaerite  pietatem  et  compunctionem:  coelestia  de¬ 
sideria  pura  intentione  requirite. 

Verba  simplicia,  Spiritu  Dei  plena,  et  ad  conver¬ 
tendas  animas  casto  zelo  prolata  diligite. 

Intermittite  negotia  temporalia,  ut  sine  sollicitudine 
et  evagatione  mentis  Me  per  Meos  praedicatores  lo- 
quentem  corde  promptissimo  intelligatis. 

Aperite  sinus  omnes  animarum  vestrarum,  ut  implean¬ 
tur  fortissima  et  suavissima  virtute  Mea,  et  fiat  in 
vobis  humilibus  servis  Meis  mutatio  dexterae  Excelsi. 

Si  volueritis,  et  mansuetudine  susceperitis  insitum 
verbum  Meum,  quod  potest  salvare,  et  ineffabili  con¬ 
solatione  implere  animas  vestras,  convertam  Ego  cap¬ 
tivitatem  vestram  in  charissimam  libertatem,  et  luctum 
in  choros  laetantium  et  exultantium  a  magnitudine 
bonitatis,  et  jucunditate  visitationis  Meae. 

Vae  mundo  a  scandalis:  excoecatum  est  enim  cor 
fdiorum  ejus,  et  aures  eorum  aggravatae  sunt,  ut  viden¬ 
tes  non  videant,  et  audientes  non  intelligant  verba  vitae. 

Certe  sicut  regnare  patior  hypocritam  propter  pec¬ 
cata  populi:  sic  indignos  praedicatores  mundo  permitto. 

Vos  ergo,  filii,  qui  supplicium  hoc  grande  timetis, 
quaerite  magistros  dignos,  quorum  doctrina  pascamini 
et  crescatis  in  salutem. 

Egredimini,  et  abite  post  vestigia  gregum  vestro¬ 
rum  et  eos  ad  salutaria  pascua  ducite,  ubi  herbae 
mortiferae  non  proveniunt. 

Haec  sit  pia  et  Mihi  accepta  exercitatio  vestra:  cui  Ego 
fideliter  respondebo  dulcissimo  pastu,  et  aqua  limpidis¬ 
sima  reficiens  animas  vestras. 

Caput  XXII. 

Monet  omnes  homines ,  ut  frequenter  in  coelestem 
patriam  suspirent. 

Transit  labor  multitudinis,  o  filii  Mei,  et  sine  fine 
manet  suavissima  pax  unitatis. 

Saepe  mutantur,  et  denique  auferentur  omnia  taber¬ 
nacula  Jacob:  sed  in  aeternum  stabit  mansio  altissimae 
Sion,  quae  est  habitatio  Mea,  et  charissima  patria  vestra. 

Existimate  ergo,  filii,  vos  peregrinos  esse  super 
terram  spinas  et  tribulos  germinantem :  et  nullis  bonis 
apparentibus  cor  vestrum  adhaerere  sinentes,  ad  pa¬ 
triam  vestram  perenniter  suspirate. 

Terra,  quam  calcatis,  inimicorum  vestrorum  regio 
est,  ubi  dolor  et  gemitus,  et  mors  per  peccatum  regnant. 

Quid  igitur  boni  in  ea  colligere  vultis? 

Numquid  colligunt  de  spinis  uvas  aut  de  tribulis  ficus? 

Vinea  aliena  est,  ubi  non  valetis  vindemiare,  nisi 
botros  amarissimos. 

Beatus  vir,  quem  erudierit  Dominus,  et  de  lege 
Sua  docuerit  eum. 

Beatus,  qui  bene  percepta  eruditione  Mea  cognoscit 
calamitatem  vitae  praesentis,  in  quam  per  peccatum 
et  lacrymas  introivit,  et  ad  statum  vitae  beatae,  quasi 
de  profundo  aquarum  multarum  fortissime  clamat. 

Terra  enim  viventium,  ad  quam  per  labores  et  pressuras 
ascenditur,  fertilissima  est,  et  fructus  dulcissimos  habet. 

Ibi  serenissima  coeli  facies  nullis  nebulis  offuscata 
resplendet. 

Ibi  suavis  valde  aura  divini  Spiritus  Mei  viscera 
justorum  exhilarat. 

Laetatur  tota  Jerusalem,  et  conventum  faciunt  omnes, 
qui  ardentissime  diligunt  eam,  et  omnes  moestitias 
praeteritas  infinita  consolatione  compensant. 

0  charissimi  filii  Mei,  quam  inaestimabilia  sunt  gau¬ 
dia  Mea! 

Surgite,  qui  tristes  jacetis  et  in  plateas. 

Urbis,  quae  dicitur,  Pacis  visio,  cogitatione  saltem 
ascendite,  multisque  affectibus  amoris  inter  choros 
canentium  conversamini. 

Utinam  nomen  civitatis  Meae  exaretur  non  certe 
stylo  ferreo  in  plumbi  lamina  vel  dura  silice,  sed  in 
libro  cordis  vestri  digito  Spiritus  Mei,  qui  docet  se¬ 
creto  ineffabilia  mysteria  Mea. 

Elevate  capita  vestra,  filii  Adae,  et  serenitatem  coeli, 
quod  extendit  sicut  pellem  per  intervalla  saltem  con¬ 
templamini,  ut  spiritus  dirigatur  in  atria  Mea,  et  amore 
ferventissimo  deficiat. 

Projicite  a  vobis  jugum  servitutis,  qua  sine  requie 
laboratis:  et  ad  privilegia  domus  Meae  innumerabili¬ 
bus  cordis  ascensionibus  aspirate. 

Haec  sit  perennis  cogitatio  et  sollicitudo  vestra,  quae 
omnem  mundi  consolationem  excludat,  et  corda  cla¬ 
mantia,  ex  longo  itinere  fatigata  refrigeret. 

Aspicite  e  valle  lacrymarum  verticem  montis  sancti 
Mei,  et  quasi  pedibus  servorum  ad  ejus  summitatem 
properate. 

Et  Ego  vos  currentes  comitabor,  et  genua  trementia 
roborabo:  et  implebo  viscera  vestra  torrente  puris¬ 
simae  voluptatis  Meae. 


PARS  V. 

Ubi  agitur  de  iis,  quae  movent  ad  amorem  Dei, 


Caput  I. 

Quanti  ponderis  sit  amor  Dei. 

Primum  et  maximum  mandatum  dulcissimae  legis, 
quae  est  propria  novi  testamenti  Mei,  in  amore  summo 
positum  est. 

Ratio  quippe  postulat,  charissimi  filii,  ut  summum 
et  incommutabile  bonum  summo  amore  diligatur. 

Quod  si  bene  consideretis,  apparebit  oculis  cordis 
vestri  infinita  dignitas  majestatis  Meae,  immensa  boni¬ 
tas  et  suavissima  pulchritudo  formae  Dei,  quae  amo¬ 
rem  fortissimum  excitabit. 

Invenietis  enim  thesaurum  divinae  bonitatis  abscon¬ 
ditum  in  terra  purissimae  carnis  Meae,  et  corda  vestra 
tantae  consolationis  magnitudine  convicta  cognoscent, 
inaestimabiles  esse  divitias  amoris  Mei. 

Certe  si  sciretis,  quanta  sit  divinae  dilectionis  alti¬ 
tudo,  profunditas  et  longitudo;  cito  relinqueretis  omnia 
mundi  bona,  et  pateremini  omnia  mala,  ut  pacifici 
Regis,  Cujus  vultum  deprecantur  omnes  divites  plebis, 
amore  inflammaremini. 

Per  amorem  infiniti  decoris  Mei  accedit  homo  ad 
cor  altum,  cujus  ascensionibus  exaltatur  Deus. 

Amor  Meus  meile  dulcior  et  auro  obrizo  pretiosior 
cor  elevat;  ut  arbitretur  omnia,  quasi  stercora,  et  Me 
solum  vitam  et  fortitudinem  suam  avidissime  lucrifaciat. 

Amor  tanquam  ignis  non  comburens,  sed  illuminans. 

figit  in  solo  decore  Meo  desideria  cordis  peregrini 
atque  solliciti,  faciem  Meam  sine  fine  requirentis. 

Beati  amici  Mei,  quorum  totum  opus  dilectio  est, 
quorum  casta  corda  nutrimento  amoris  aluntur:  mira¬ 
bili  quippe  transformatione  mutabuntur  in  Me. 

Ego  ero  tota  illorum  salus  et  voluptas,  nec  patiar 
illos  diverti  ab  amplexu  Meo. 

Erunt  quasi  catuli  leonis,  quos  dulcissimo  somno 
accubantes  nemo  suscitare  audebit:  Ego  enim  prae¬ 
cipiam,  ne  suscitentur,  donec  ipsi  velint. 

Vigilavit  cor  eorum  dormientium  aeterna  vigilia 
charitatis,  sollicita  praecordia  ad  amorem  impellentis. 

Haec  est  pars  quaerentium  Me  et  vendentium  omnia 
bona  sua  pro  primogenita  dilectione  Mea. 

Propter  quod,  dilectissimi  filii,  non  deberetis  per¬ 
mittere  somnum  oculis  vestris,  et  palpebris  vestris 
dormitationem,  donec  inveniretis  pretiosissimum  amo¬ 
rem  Meum  multis  laboribus  exquisitum  ad  fabricam 
ferculi  Salomonis;  qui  media  ferculi  suavissima  cha- 
ritate  cupit  ornare  propter  filias  Jerusalem. 

Haec  meditamini,  filii,  et  totis  visceribus  corda 
vestra  Mihi  praeparate,  ut  amore  vestro  allectus  re¬ 
cliner  in  eis,  tanquam  sponsus  in  thalamo  suo. 

Caput  II. 

De  sapientia  Christi . 

Parva  illa  sapientia,  quam  homines  inter  tenebras, 
ignorantiae  in  scholis  discunt,  eos  apud  alios  homines 
adeo  mirabiles  et  amabiles  facit,  ut  eorum  gratiam 
captare,  et  secum  habere  etiam  principes  terrae  curent. 


Quid  ergo  facere  deberetis,  filii,  erga  Me,  in  Quo 
sunt  omnes  thesauri  sapientiae  et  scientiae  Dei? 

Et  Ego  altissima  sapientia  ab  initio,  et  ante  sae¬ 
cula  creata  sum;  intuituque  Meo  omnia  Dei  opera  et 
omnia  inenarrabilia  Dei  secreta  contemplor. 

Ego  numero  arenam  maris  et  multitudinem  stella¬ 
rum,  et  omnibus  eis  nomina  voco. 

Ego  numero  guttas  aquae  maris,  et  profundum 
abyssi  penetravi. 

Ego  cum  Patre  et  Spiritu  Meo  feci  coelum  in  in¬ 
tellectu:  et  certa  lege  ac  gyro  maris  undas  vallavi, 
ne  transirent  fines  suos. 

Omnia  composui  in  numero,  pondere  et  mensura, 
vocans  ea,  quae  non  sunt,  sicut  ea,  quae  sunt,  lustrans 
omnia  limpidissimis  oculis  Meis. 

Ego  comprehendo  sapientes  in  astutia  sua,  neque 
est,  qui  se  abscondat  a  conspectu  Meo. 

Ego  abscondo  ineffabilia  mysteria  divinitatis  et  hu¬ 
manitatis  Meae  mundi  sapientibus  et  prudentibus;  et 
revelo  incerta  et  occulta  Mea  parvulis,  ut  non  glo- 
rietur  coram  Me  omnis  caro. 

Beatus,  qui  audit  Me,  et  vigilat  ad  fores  Meas 
quotidie,  et  observat  ad  postes  ostii  Mei. 

Qui  Me  invenerit,  inveniet  immortalem  et  dulcissi¬ 
mam  salutem  a  Domino. 

Si  ergo  sapientiam  aestimatis,  filii,  Me  sapientiam 
aeternam  totis  viribus  fortissime  diligite,  et  splendo¬ 
rem  Meum  sole  clariorem,  suavitatemque  Meam  omni¬ 
bus  mundi  voluptatibus  majorem  die  nocteque  requirite. 

Ascendite  multis  cordis  erectionibus  ad  secretam 

scholam  sapientiae,  ubi  cum  mundi  contemptu  gustetis 
saporem  Meum. 

Orate  viriliter  et  pulsate,  ut  aperiantur  oculi  vestri 
ad  videndam  lucem  formosissimam,  cujus  comparatione 
non  splendent  astra  matutina. 

Sanctificamini,  et  estote  parati,  ut  ascendentes  ad 
Me  illuminemini,  et  seraphicis  flammis  ardeatis. 

Interim  vero,  dum  solo  auditu  accipitis  famam  sa¬ 
pientiae,  quae  homini  thesauro  amabilior  est,  sinite 
vos  trahi  post  Me,  et  amoris  gressibus  ad  Me  cupi¬ 
dissime  properate. 

Ego  vos  fideles  servos  Meos  in  abscondito  docebo 
mirabilia  magna,  et  implebo  spiritu  sapientiae,  et  in¬ 
tellectus  casta  et  humilia  corda  vestra. 

Caput  III. 

De  nobilitate  Christi. 

Adorant  homines  nobilitatem  generis,  incredibili  ejus 
amore  capti,  quasi  splendor  quidam  humanae  conditio¬ 
nis  sit. 

Gloriantur  antiquitate  paucorum  dierum,  et  rebus 
gestis  majorum  suorum  ipsi  superbiunt:  et  tamen  ob 
solam  haereditariam  nobilitatem  amantur,  et  in  admi¬ 
ratione  habentur. 

Si  ergo  cor  hominis  tam  facile  trahitur  amore  no¬ 
bilitatis,  quale  consilium  est,  Me,  Qui  sum  Ipsa  nobi¬ 
litas,  non  amari? 

Ego  sum  antiquus  dierum,  claritas  Ipsa  et  candor 
lucis  aeternae,  quae  nullis  nebulis  obscurari  potest. 

Sum  Altissimi  Filius,  ante  Quem  non  est  formatus  Deus. 


Sum  clarissimum  lumen  de  lumine,  a  Quo  splendor 
omnis  creatus  derivatur. 

Nihil  est  in  Me,  quod  non  sit  excelsum  et  splen¬ 
didum  :  nihil,  quod  rege  clarissimo  non  sit  dignum. 

Nulla  obscuritas,  nulla  culpae  nola,  nulla  reprehensio 
vel  in  Me,  vel  in  operibus  Meis  unquam  inventa  est. 

Non  habeo  Ego  insignia  nobilitatis,  qualia  homines 
ex  leonibus  vel  aquilis  assumunt,  ut  significent  ani¬ 
morum  magnitudinem  vel  fortitudinem:  Ego  enim  sum 
ipsa  magnitudo  et  fortitudo,  quae  non  ornatur  extrin- 
seco  apparatu. 

Ego  feci,  ut  oriretur  in  coelis  lumen  indeficiens: 
Ego  aethera  firmavi  sursum,  et  libravi  fontes  aquarum. 

Ego  quando  carnem  vestram  e  stirpe  regia  as¬ 
sumpsi,  percussi  sicut  vulneratum  superbum,  mortem 
occidi,  infernumque  momordi. 

Ego  eduxi  vinctos  de  lacu,  in  quo  non  erat  aqua, 
in  sanguine  novi  testamenti  Mei:  et  portas  aereas 
vectesque  ferreos  in  brachio  excelso  confregi. 

Ego  alligavi  fortem  armatum,  et  spolia  ejus  diripui: 
gloriosissimoque  triumpho  ascendens  in  altum  captivam 
duxi  captivitatem. 

Omnia  opera  Mea,  distincta  sapphiris  quasi  coelesti¬ 
bus  signis,  divina  nobilitate  clarescunt. 

Considerate,  nunc,  filii,  quam  sim  amabilis  ex  hoc 
capite  nobilitatis,  sive  naturam  divinam,  sive  humanam, 
sive  gesta  Mea  contemplemini :  ut  Mihi  totis  visceribus 
adhaerere,  et  a  Me  nunquam  separari  studiosissime 
curetis. 

Si  feceritis,  quae  praecipio  vobis  accedentes  ad  Me 

illustrabimini  coelesti  nobilitate  Mea,  quae  omnem  in¬ 
famiae  indignitatem  maculamque  detergit. 

Induam  vos  purpura  ardentissimae  charitatis,  et 
abysso  purissimae  innocentiae  Meae :  ut  inter  patritios 
Jerusalem,  qui  vestiuntur  croceis,  numeremini,  et  or¬ 
natu  regio  honestati  splendoribusque  Sanctorum  amicti 
in  aula  Regis  pacifici,  Cui  serviunt  omnia  corda  no¬ 
bilia  in  coelo,  et  in  terra,  altissime  conversemini. 

Caput  IV. 

De  liber  alit  at  e  Christi. 

Certissimum  vobis  est,  Adae  filii,  in  liberalitate  prin- 
cipum  magnum  pondus  amoris  esse. 

Non  enim  puro  illorum  intuitu,  sed  lucri  aut  com¬ 
modi  vestri  respectu  servitis  duram  servitutem. 

Jam  ergo,  si  lucra  sectamini  sicut  mercatores,  qui 
quaerunt,  quae  sua  sunt;  vel  hac  ipsa  ratione  diligite 
Me,  et  mandata  Mea  fidelissime  servate. 

Ego  enim  sum  Dominus  universorum,  Cujus  the¬ 
sauri  exhauriri  non  possunt. 

Meus  est  orbis  terrae  et  plenitudo  ejus,  recensui 
omnia  volatilia  coeli,  et  foecunditas  agri  Mecum  est. 

Ego  facio  pinguescere  speciosa  deserti,  et  repleri 
facio  ubertate. 

Ego  Altissimus  divido  gentes,  separoque  filios  Adam: 
et  assigno  illis  terram  in  mensura,  in  funiculo  distri¬ 
butionis. 

Omnia  a  Me  exspectant,  ut  dem  illis  escam  saluta¬ 
rem  in  tempore,  et  mittam  optatam  saturitatem  in 
animas  eorum. 

Et  sive  honor,  sive  utilitas,  sive  voluptas  requiratur, 
Ego  super  omnes  reges  terrae  ditabo  et  delectabo, 
et  honorificabo  fideles  amicos  Meos. 

Legite,  filii,  attente  dulcissimas  scripturas  Meas,  et 
recolite  suavissimum  Evangelium  novi  foederis  Mei: 
et  mirabimini  liberalitatem  Unigeniti  filii  Dei  cum  ho¬ 
minibus  conversantis. 

Quis  unquam  hominum  rogavit  Me,  super  quo  non 
commoverentur  viscera  Mea:  ut  donarem,  quae  postu¬ 
lavit,  vel  meliora,  quam  sciret  postulare? 

Curavi  languidos  eorum:  mundavi  leprosos  eorum, 
suscitavi  mortuos  ipsorum :  pavi  turbas  populorum : 
et  quod  summum  est,  ad  unum  suspirium  dimisi 
gravissima  debita  peccatorum:  quid  ergo  est,  quod 
corda  hominum  nimis  avara  non  capiuntur  infinita 
liberalitate  Mea? 

Usquequo  non  bene  sentient  de  Me  filii  Adae,  et 
saltem  ob  munera  Regem  Jerusalem  non  amabunt? 

Ego  subjeci  omnia  sub  pedibus  vestris,  ut  non 
solum  terra,  sed  et  sol,  luna  et  coeli  coelorum,  opera 
digitorum  Meorum,  servirent  vobis,  paratus,  si  haec 
parva  vobis  videantur,  dare  quoque  majora:  quare 
ergo  non  movemini  muneribus,  et  diligitis  amplissi¬ 
mas  opes  vestras? 

Filii  Mei,  duri  corde,  resipiscite,  et  infinita  libera¬ 
litate  Mea  emolliri  vos  sinite:  nam  et  ferae  hac  lege 
mansuescerent. 

Sequimini  Me,  et  cultum  magni  Nominis  Mei  fidu¬ 
ciae  principium  mortalium  anteponite:  et  Ego  faciam 
vobis  in  Israel  domos  absque  tributo. 

Multiplicabitur  haereditas  Domini:  et  confecto  vitae 
cursu  ascendetis  ad  Me  de  terra  deserta,  divitiis  et 
castissimis  deliciis  affluentes  onerati  spoliis  dulcissimae 
cbaritatis  Meae. 

Caput  V. 

De  pulchritudine  Christi. 

Experimento  cognovistis,  charissimi  filii,  nihil  esse 
amabilius  pulchritudine;  habet  enim  ea  vim  quandam 
admirabilem,  qua  efficaciter  et  suaviter  corda  capit. 

Huic  omnes  principes  terrae  sponte  serviunt,  etsi 
potentes  et  fortes  sint:  quia  fortior  est  pulchritudo. 

Cum  ergo  Ego  Unigenitus  Dei  Filius  decorem  in¬ 
dutus  sim,  et  nihil  in  Me  inveniri  possit,  quod  ama¬ 
bilissimam  et  infinita  suavitate  praestantem  formam  non 
deceat;  mirum  est,  quomodo  universi  homines  Me 
non  ardentissime  diligant  et  fortissime  adhaereat  anima 
eorum  post  Me. 

Sum  candidus  et  rubicundus,  electus  ex  millibus  et 
summis  desideriis  non  solum  a  filiabus  Jerusalem,  sed 
a  virginibus  Tyri  expetitus,  propter  absolutissimum 
decorem  et  honestatem  Meam. 

Filiae  regum  in  honore  Meo  Me  studiosissime  re¬ 
quirunt:  et  mobilior  Christiani  populi  pars,  quae  puellis 
speciosissimis  et  adolescentibus  forma  elegantissima  prae¬ 
ditis  constat,  cum  alto  mundi  contemptu  Me  secuta  est. 

Non  enim  solum  forma  Dei,  qua  spiritus  beati  ani¬ 
maeque  gloriosae  capiuntur,  sed  forma  hominis,  quam  pro 
vobis  assumpsi,  dulcissima  pulchritudine,  corda  casta 
suspendit,  et  omnem  mundi  gratiam  contemptibilem  facit. 

Si  semel  aspiceretis,  filii,  candorem  purissimum 
corporis  Mei,  quo  vestri  oculi  corporei  in  civitate 
primogenita  delectanti  sunt;  dicto  citius  sperneretis 
omnem  carnis  venustatem,  quae  filiis  hujus  saeculi  su¬ 
per  divitias  et  honores  amabilis  suavisque  videtur. 

Omnia  corda  decor  ille  vultus  Mei,  quem  reginae 
cupierunt,  emolliret,  et  vel  uno  oculorum  Meorum 
viscera  vestra  vulnerarem. 

Cogitate,  si  valetis  majestatem  Meam,  et  staturam 
illam  assimulatam  palmae,  quae  eminet  super  choros 
Angelorum,  dum  Filius  hominis,  speciosus  forma,  sedet 
a  dexteris  Dei. 

Extollite  corda  in  spectaculum  illud,  quod  post 
labores  et  sudores  inaestimabili  cum  voluptate  visuri 
estis,  ut  laetemini  et  satiemini  castissimis  deliciis  Meis. 

Quid  moramini,  filii?  curritis  post  Me  tracti  inef¬ 
fabili  gratia  et  suavitate  Mea? 

Detestamini  consortia  filiorum  Moab,  et  Sidoniarum 
connubia  prohibita  vitate,  diligite  serenitatem  coeli, 
et  formam  Meam  candidissimam  et  splendidissimam,  qua 
nihil  dulcius  et  delectabilius  cogitari  potest,  seraphicis 
ardoribus  amate. 

Et  Ego  coelo  serenior  et  sole  formosior  ero  deli¬ 
ciosissima  praeda  vestra. 

Caput  VI. 

De  suavitate  communicationis  Christi. 

Suavitas  conversationis,  filii  charissimi,  studiosissime 
desiderari  et  amari  solet:  et  haec  ratio  est,  ob  quam  ho¬ 
mines  quantumvis  deformes  in  magno  pretio  habentur. 

Trahunt  enim  dulcedine  mirabili  alios,  dum  loquuntur 
et  cum  eis  versantur,  quod  experientia  notissimum  est. 

Si  ergo  haec  est  hominum  conditio,  qui  est,  quod 
Me,  Cujus  conversatio  meile  dulcior  est,  paucissimi 
filii  Adae  requirunt. 

Ego  mitissime  recipio  omnes  venientes  ad  Me:  et 
a  saeculo  non  est  auditum,  quod  aliquem  Mihi  adhae¬ 
rere  cupientem  repellerem,  vei  importunitate  molestarer. 

Ego  cum  infinita  lenitate  tracto,  quos  recepi,  et 
illos  benignissime  recreo. 

Ego  dum  loquor  eis  ad  cor,  statuo  procellas  eo¬ 
rum  in  auram  et  tristitiam  omnem  converto  in  intima 
et  purissima  gaudia  Mea. 

Diffusa  est  enim  gratia  in  labiis  Meis,  quorum  meile 
et  lacte  arida  quoque  ossa  rigantur,  et  pene  mortua, 
laetissima  vivificatione  resurgunt. 

Ego  fessis  labore  amicis  Meis  pono  laevam  sub 
capite  inclinato,  et  circumducta  dextera  amantissime 
amplector  illos,  ut  humiles  et  pauperculos  adstringam 
visceribus  Meis. 

Utinam  homines  saperent  etintelligerent  magnitudinem 
dulcedinis,  quae  percipitur  in  secreta  communicatione  Mea. 

Certe  nollent  amicos  illos,  vel  consanguineos  habere; 
sed  toto  corde  suo  suspirarent  ad  Me,  omnisque  illo¬ 
rum  sollicitudo  esset,  ne  forte  projicerem  eos  a  for¬ 
mosissima  facie  et  dulcissima  conversatione  Mea. 

Interrogate,  filii,  eos,  qui  vel  semel  tantum  Mecum  con¬ 
versati  sunt  secreto  Meo,  et  videbitis,  quibus  flammis  arde- 
ant,  et  quoties  aspirent  ad  praegustatam  consolationem, 
cujus  comparatione  omnia  mundi  delectamenta  vilescunt. 

Uno  enim  verbo  soleo  Ego  animarum  perturbatio¬ 
nem  inferno  similem  sedare;  unoque  similiter  verbo 
multorum  annorum  pressuras  abundanter  compenso. 

Yox  dilecti  viscera  dilatat,  et  coelesti  delectatione 
replet. 

Jam  ergo,  filii  Mei,  respuite  hominum  communicatio¬ 
nem,  et  altissimo  Filio  tatis  visceribus  intentissime  vacate. 

Quaerite  lectulum  Salomonis,  et  domum  odoratam, 
cujus  ligna  sunt  cedrina,  et  laquearia  cypressina:  et 
spretis  hominum  oblectamentis,  diligite  Me,  et  perci¬ 
pite,  clauso  cubiculo,  purissimas  delicias  absconditae 
amicitiae  Meae. 

Caput  VII. 

De  amore  Christi  erga  homines. 

Tanta  est,  filii  charissimi,  magnitudo  amoris  Mei  erga 
vos,  ut  haec  sola  potens  sit  ad  corda  ferrea  mollienda. 

In  charitate  perpetua  dilexi  vos  usque  in  finem,  ita 
ut  amor  non  posset  ultra  procedere. 

Dedi  pro  vobis,  factus  redemptor  et  frater  vester, 
omniem  substantiam  domus  Meae:  et  quasi  nihil  de¬ 
spexi  eam,  quando  in  civitate  regia  et  sacerdotali 
operatus  sum  pretiosissimam  salutem  vestram. 

Beatus,  qui  intelligit  divitias  charitatis  Meae,  quia 
cognoscens  se  amore  Meo  gratis  praeventum,  in  lacry- 
mas  dilectionis  resolvetur  a  fortitudine  caloris  Mei. 

Dicite  Mihi,  filii,  quantus  amor  fuit  ille,  qui  Me  e 
sinu  clementissimi  Patris  Mei  ad  rusticitatem  vestram 
descendere  fecit,  ut  essem  tanquam  malus  dulcissimi 
fructus  inter  acerba  ligna  sylvarum? 

Quis  unquam  audivit  talia,  ut  altissimus  Dei  Filius, 
Cujus  aspectu  sol  obscuratur,  et  a  Cujus  magnitudine 
Seraphim  velant  facies  suas,  fieret  sacerdos  hominum 
secundum  ordinem  Melchisedech? 

Quis  ab  initio  mundi  cogitasset  ardores  aeternos, 
quibus  arserunt  viscera  misericordiae  Dei  vestri,  in 
quibus  visitavit  vos  oriens  ex  alto? 

Usquequo  non  mitescent,  filii  Mei,  infidelia  corda  vestra  ? 

Postulate  quidquid  honestum  est,  si  amor  Meus, 
quem  tot  laboribus  et  muneribus  ostendi,  non  emollit 
animas  vestras,  quid  enim  negabitur  vobis,  pro  quibus 
Unigenitus  Dei  Filius  homo  et  amicus  hominis  factus  est? 

Quomodo  obscuratum  est  aurum  puri  amoris  Mei, 
qui  jam  non  invenitur  in  terra,  quam  dedi  filiis  ho¬ 
minum,  qui  recesserunt  a  Me? 

Fuerunt  olim  multi  chori  canentium  canticum  Regis 
pacifici,  et  cupientium  fortissime  adhaerere  Mihi  ligati 
funibus  prioris  charitatis  Meae:  Nunc  vero  raro  valde 
unus  e  multis  millibus  requirit,  ut  par  esset,  formosis¬ 
simam  lucem  et  suavissimum  praesentiam  Meam. 

Ego  vos  deformes,  abjectos  et  ingratos  amavi,  et 
pro  vobis  sacrificavi  dilectam  animam  Meam:  quare 
ergo  Me  decorum  supra  omnem  mundi  pulchritudinem, 
excelsissimum  supra  omnem  mundi  gloriam,  humanis¬ 
simum  supra  omnem  mundi  mundanorum  regum  cle¬ 
mentiam  non  amatis? 

Convertimini  saltem  nunc  ad  Me,  et  deposita  cordis 
feritate  mitescite:  ut  amor,  qui  omnia  vincit,  pectora 
vestra  hucusque  frigida  et  obdurata  vitali  calore  dulcis¬ 
simi  Spiritus  Mei  et  inaestimabili  delectatione  commoveat. 

I.  16 

Caput  VIII. 

De  amoris  munere ,  quod  est  beatissima  Virgo, 

Duri  nimis  estis,  Adae  filii,  si  filia  Sion  et  pruden- 
tissima  Virgo,  quae  genuit  Me,  ad  morem  Meum  non 
inflammat  pectora  vestra. 

Quid  enim  non  donavi  vobis,  quando  speciosam 
sicut  columbam,  et  formosam  sicut  Jerusalem  constitui 
mitissimam  Reginam  et  matrem  vestram? 

Candor  ille  purissimus,  in  quo  lucet  innocentia  Mea, 
quale  saxum  non  emolliat? 

Aspicite,  coeli,  Dominam,  rubentem  super  flores 
rosarum,  candidamque  super  lilia  convallium,  et  admi¬ 
ramini  pulchritudinem  illam,  quae  totius  urbis  sanctae 
corda  delectat,  et  quasi  fluminis  impetus  laetificat  ci¬ 
vitatem  Dei. 

Et  considerantes,  vos  esse  adoptatos  in  charissimos 
iilios  ejus,  ac  delectissimos  fratres  Meos;  amare  ac 
desiderare  Me  tandem  incipite. 

An  oculi  illi  misericordes,  ad  labores  vestros  sem- 
per  conversi,  purissima  castitate  et  amoris  suavitate 
praestantes,  animas  vestras  non  commoveant,  et  ad 
auctorem  tanti  boni  non  convertant? 

Ascendite  ad  Me  per  scalam  istam  dulcissimae  chari- 
tatis  gradibus  constructam :  ut  Mihi  per  illam  conciliemini. 

Considerate,  quantum  apud  regem  Salomonem  gratia 
valeat  nive  candidior  ejus  genitrix,  quae  adstitit  a 
dextris  ejus  in  vestitu  deaurato,  et  tam  ineffabilem 
decorem  totis  visceribus  medullisque  diligite. 

Haec  est  mater  nostra,  dicite,  per  quam  accessum 
habemus  ad  primogenitum  Filium  ejus. 

Ascendamus  in  palmam,  et  colligamus  suavissimum 
fructum,  quo  nutriamur  et  exultemus  a  botris  infinitae 
consolationis  ejus. 

Odoramini,  filii  Mei,  cinnamomum  et  balsamum,  cujus 
odore  delectemini,  et  ad  puros  amoris  Mei  affectus 
afficiamini,  tracti  catena  dilectionis  e  Reginae  Sion 
pulchritudine  nascentis. 

Si  tenerrimae  genitricis  Meae  forma  capiamini,  per 
eam  similitudine  introducemini  ad  divinum  decorem 
Meum,  in  Cujus  aspectu  luminaria  coeli  magna  tene¬ 
brescunt. 

Beati  eritis,  filii,  si  filiam  principis  per  plateam 
Jerusalem  incessu  gravi  gradientem,  post  quam  multa 
millia  virginum  lilia  gestantium  Regi  afferuntur,  con¬ 
templari  et  amabilissima  ejus  gratia  trahi  curetis. 

Ibi  enim  Me  tanquam  in  speculo  purissimo  lucen¬ 
tem  videbitis:  quod  a  vobis  posco,  charitatis  meae 
jaculis  vulnerati  amabitis,  et  ardebitis  inextinguibili 
ac  dulcissimo  incendio  castissimi  amoris  Mei. 

Caput  IX» 

De  perfecto  discipulo  Christi » 

Ille  perfectus  Meus  discipulus  est,  charissimi  filii, 
qui  abnegato  proprio  judicio,  nihil  se  scire  existimans, 
mitissimo  corde  versatur  in  schola  Mea,  audiens,  quid 
loquatur  in  ipso  Dominus  Deus,  et  certo  confidens, 
quia  loquetur  pacem  in  plebem  Suam. 

Non  disputat,  nec  speculatur;  sed  pro  omni  ratione 
fortissima  sufficit  ei  voluntas  Mea,  in  cujus  executione 
disciplina  pacis  posita  est 

Non  ratiocinatur,  nisi  quod  necessarium  est,  do¬ 
nec  agnoscat,  quid  velim  Ego:  et  statim  redigit  in 
captivitatem  intellectum  omnem,  sapientiam  suam 
constituens  in  simplici  adimpletione  dulcissimi  man¬ 
dati  Mei. 

Sic  Ego  amore  infinito  protego  eum,  et  per  ter¬ 
ram  desertam  deduco,  quemadmodum  deduxi,  sicut 
ovem,  Joseph, 

Neque  desiderari  potest  major  prudentia  in  homine, 
qui  ignorat,  an  odio,  vel  amore  dignus  sit,  et  nescit 
finem  suum,  quam  humiliter  audire  Me:  neque  ratio¬ 
nem  mandatorum  Meorum  requirere,  sed  fidelissima 
obedientia  obtemperare  Mihi. 

Ego  enim  erudio  casta  et  humilia  corda,  tanquam 
singulorum  paedagogus. 

Constituit  quippe  Me  clementissimus  Pater  Meus 
Dominum  domus  Suae:  ut  erudirem  non  solum  prin¬ 
cipes  terrae,  sicut  Memetipsum,  verum  etiam,  ut  ju¬ 
venes  et  senes  ejus  pauperes  et  abjectos  ejus  pru¬ 
dentiam  docerem. 

Beatus,  cujus  Deus  adjutor  et  magister  est:  jacta¬ 
bit  enim  pondus  suum  in  Eum,  et  confidet,  quasi  leo, 
ac  viam  mandatorum  Meorum  pace  multa  percurret. 

Abjicite  ergo,  filii,  doctrinas  hominum,  quae  ad 
aeternitatem  non  proficiunt:  et  instructionem  Meam 
toto  corde  percipite. 

Vacate  et  videte,  quam  suavis  sit  dilectio  et  sa¬ 
pientia  Mea:  et  ad  prudentiam  justorum  discendam 
furtivis  horis  vos  mundo  subtrahite,  ejusque  negotia¬ 
tores  pia  fictione  seducite. 

Ego  veniam  cito  rationem  ponere  cum  servis  Meis: 
et  sedebo  conflans  et  emundans  argentum,  purgabo» 
que  filios  Levi,  quorum  haereditas,  studium  aeterni 
ac  summi  boni,  et  meile  dulcior  dilectio  est. 

Praecingite  lumbos  purissima  castitate,  et  lucernas 
accensas  cordis  vigilia  tenentes,  estote  parati,  occur¬ 
rere  Mihi :  et  recipietis  coronas  candidissima  luce 
splendentes,  ut  inter  principes  terrae  viventium  hono¬ 
remini,  sedebitis  Mecum  ad  lautissimam  et  dulcissimis 
epulis  instructam  mensam  Meam:  et  dabitur  vobis  a 
labore  mortalitatis  requiescere  in  deliciosissimo  tha¬ 
lamo  sempiterni  amoris  Mei. 

CONCLUSIO. 

A  Aspirationes  et  suspiria  pro  vero  ac  puro  Dei 
amore  impetranda. 


Pacifico  Regi  cordiiim  Jesu  Christo 
exui  homo! 

Mitissime  et  amantissime  Jesu  Christe!  Qui  cordium 
regnum  factus  homo  comparasti  non  ferro,  sed  ligno: 
scio,  quid  a  me  jure  strictissimo  requiras  per  legem 
immaculatam,  et  convertentem  animas,  propriam  novi 
et  aeterni  testamenti  Tui. 

Postulas  enim  primo  ac  dulcissimo  mandato  legis 
Tuae,  ut  diligam  Te  ex  toto  corde,  tota  mente,  tota 
anima,  ex  tota  fortitudine  mea. 

Omnes  quippe  vires  meae  debentur  infinitae  boni¬ 
tati  et  decori  Tuo. 

Bene  est,  o  Fili  Dei  altissimi,  ut  vinculis  caritatis  et 
funiculis  Adam  velis  adstringere  me,  creaturam  Tuam, 
inter  filios  alienos,  Tuis  inspirationibus  tam  saepe  rebellem. 

Nunc  autem  magni  mandati  Tui  desiderio  ductus, 
et  cordis  mei  ad  peregrinas  voluptates  inclinati  fra¬ 
gilitatem  cognoscens,  prosterno  me  Tibi  in  Ecclesia 
Tua,  et  pulso  magnam  misericordiam  Tuam,  ut  hys¬ 
sopo  aspersus,  mundus  et  super  nivem  dealbatus  cha- 
ritatis  gressibus  et  brachiis  sequar,  et  amplectar  Te. 

Recordare,  dulcissime  Fili  Dei,  Cui  suspirant  viscera 
mea,  me  unum  esse  de  parvulis,  qui  ducti  sunt  in 
captivitatem  ante  faciem  tribulantis,  et  Te  Redempto¬ 
rem  esse,  Cujus  est  solvere  compeditos. 


247 


Oro  igitur,  o  Mansuetissime,  solve  me. 

De  profundis  cordis  mei,  o  benignissime,  clamo  ad 
Te,  ut  hominem  de  immundo  conceptum  semine  mun¬ 
dum  facias :  nec  sinas  in  amoris  causa  seduci,  et  pro 
summo  decore  Tuo  mundi  decorem  apparentem  affectare. 

Sollicitum  cor  meum  Tibi  Soli  pateat,  conditori  suo: 
et  Tu,  Qui  Solus  es  omne  bonum,  expleas  omnes 
sinus  ejus,  et  in  aeternum  domineris  illi. 

Animadverto,  o  Fili  Dei  formosissime,  praesenti  et 
fallaci  carnis  gratia  vehementer  affici  parum  castos 
sensus  meos,  et  ad  amabilissimam  formam  Tuam,  quod 
absens  sit,  lente  nimis  aspirare;  ardentissime  igitur 
obsecro  Te,  suavissime  Deus,  per  cor  fidelissimum 
intemeratae  matris  Tuae,  ut  auferas  a  me  amorem 
vanissimum  corporeae  pulchritudinis,  et  me  totum  trans¬ 
feras  ad  purissimum  amorem  decoris  Tui. 

O  serenissime  candor  cordis  mei,  ne  projicias  me 
a  facie  Tua,  et  a  fallaci  creaturae  gratia,  ut  pupillam 
oculi,  custodi  me. 

Sordeat  mihi,  rogo  Te,  ligura  mundi,  quae  praeterit, 
et  post  immortalem  pulchritudinem  Tuam,  in  odorem 
unguentorum  Tuorum  trahe  me. 

Illabere,  precor  Te,  in  penetralia  cordis  mei:  et 
imprime  mihi,  servo  Tuo,  dulcissimam  atque  laetissi¬ 
mam  formam  Tuam. 

O  pulchritudo  majestate  plena,  quae  amorem  im¬ 
mensum  in  corda  Tibi  patentia  infundis,  tantummodo 
in  ista  voce  exaudi  me. 

Ne  patiaris,  o  suavissime  Sponse  animae  meae,  cor 
meum,  quod  non  valet  invenire  pascua  sua,  aeterna 

fame  torqueri:  sed  dum  in  exilio  versor,  doce  me 
viam  reclam,  quae  perducat  me  in  optatissimam  re- 
quiem  formae  Tuae,  ut  pascar  dulcissimo  pastu  prae¬ 
sentiae  Tuae. 

Averte  oculos  meos,  ne  videant  vanitatem  filiarum 
Madian,  quae  me  divertunt  a  perpetua  recordatione 
formosissimi  vultus  Tui,  cui  filiae  Sion  purpura  vestitae 
consecrarunt  praecordia  sua :  et  redime  me  a  calum¬ 
niis  et  fraudibus  filiorum  Adae,  qui  verum  Deum  meum 
cum  diis  alienis  tristi  mercatura  commutant. 

Tu  Solus  ductor  meus,  et  custos  cordis  mei  sis: 
ut  exardescam  siti  solius  bonitatis  et  decoris  Tui,  et 
fortiter  repellam  quidquid  obstat  sincerissimo  amori  Tuo. 

Illustra  faciem  Tuam  super  cor  anxium  servi  Tui: 
ut  capiatur  specie  Tua  et  pulchritudine  Tua,  quam 
corda  casta  requirunt. 

Ne  repellas,  altissime  Deus  cordis  mei,  animam 
meam  satagentem,  et  acutissimis  gemitibus  coelos  Tuos 
penetrare  conantem,  ne  forte,  virtute  ejus  deficiente, 
foedus  ineat  cum  Chaldaeis,  et  obliviscatur  dulcissimam 
Jerusalem,  quam  requiro. 

0  vitalissima  formosissima  fortitudo  animae  meae,  ne 
contemnas  cupientem  adhaerere  Tibi,  et  amoris  aeterni 
Tui  facibus  inflammari:  et  immolabo  Tibi  primogenita 
suspiria  mea,  et  adhaesura  Tibi  semper  viscera  mea. 

Accelera,  precor  Te,  o  pretiosissima  haereditas,  et 
praeda  mea,  et  sensus  meos  visco  carnis  impeditos 
erue  cito  de  luto  faecis :  ut  impollutis  affectibus  ex¬ 
quirant  Te  meile  dulciorem  pastum  suum,  et  exspecta¬ 
tissimam  consolationem  suam. 

Libera  me  jam  de  sanguinibus,  amabilissime  Deus 
salutis  meae,  et  spiritum  rectum  et  castum  puri  amoris 
Tui  innova  in  visceribus  meis:  ut  flante  hoc  austro 
Tuo  creer,  et  renovetur  facies  aridae  terrae  meae. 

0  sapientia,  quae  ex  ore  Altissimi  prodiisti,  Cujus 
inaestimabili  suavitate  dura  corda  liquescunt:  influe, 
oro  Te,  in  sicca  nimis  ossa  mea,  et  liquefac  intimas 
et  Tibi  Soli  notas  medullas  meas. 

Per  amoris  foedera,  quae  fidelissime  servas,  nobi¬ 
lissime  Rex  Sion  montis  sancti  Tui,  obsecro  Te,  fac 
me  servum  emptitium,  aut  bello  captum  tenerrimi 
cordis  Tui:  ut  perenniter  serviam  Tibi,  et  libera  ser¬ 
vitute  dilectionis  requiram  infinitam  bonitatem  et  sere¬ 
nissimam  faciem  Tuam. 

Tibi  dixit  cor  meum:  exquisivit  Te  facies  mea,  fa¬ 
ciem  Tuam,  Domine,  requiram. 

Quocirca,  rogo  Te,  o  speciosissime  forma  prae  filiis 
hominum,  numeres  me  in  generatione  casta,  quaeren¬ 
tium  faciem  splendidissimam  Dei  Jacob. 

Ure,  Tibi  supplico,  o  amantissime  Fili  Dei,  renes 
meos  et  cor  meum  igne  Tuo,  et  repurga  a  faecibus 
animam  meam,  ut  sine  consorte  ullo  possideas  lacte 
ablutam  praedam  Tuam. 

Curre  velociter,  o  hinnule  cervorum,  et  expetita 
valde  salus  mea :  et  eripe  me  de  manu  filiorum  alie¬ 
norum,  a  studio  divini  amoris  Tui  alienare  quaeren¬ 
tium  animam  meam:  et  fac,  ut  in  concilio  justorum 
et  congregatione  reddam  Tibi  primitias  cordis  mei. 

Inclina  cor  meum  praesentiae  Tuae  cupidissimum 
in  desiderabilia  super  aurum,  et  examinata  sicut  ar- 

gentum,  ac  dulciora  super  mei  et  favum  testimonia 
Tua,  et  fac  me  diligere  amore  praegnantem,  et  imma¬ 
culatam  legem  dulcissimae  charitatis  Tuae. 

Perfla  hortum  meum,  cujus  flores  languent,  Spiritu 
vitali  Tuo:  ut  fluant  aromata  illius  prae  subitanea 
liquefactione  suavissimae  dilectionis  Tuae. 

Convertere  aliquantulum,  o  purissimum  speculum 
vultus  mei,  et  fac  mihi  copiam  voluptate  plenam  prae¬ 
sentiae  Tuae:  et  in  ara  cordis  mei,  quae  fumat  Tibi, 
ineamus  foedus  sempiternum  honestissimae  ac  delecta¬ 
tione  divitis  dexterae  Tuae. 

Emitte  formosam  valde  manum  Tuam  de  alto,  ut 
sollicitet  amoris  stimulo  viscera  mea:  et  fac,  ut  exui 
fleam,  et  suspirem  ad  patriam  meam,  et  redire  curem 
ad  Te,  optatissimam  et  pretiosissimam  libertatem  meam. 

Considera,  oro  Te,  o  immensa  opulentia  mea, 
egestatem  animae  meae  modicam  aquam  pretio  com¬ 
parantis,  et  in  deserto,  ubi  non  est  charitatis  habi¬ 
tatio  per  loca  horrida  aberrantis :  et  refrigera  linguam 
meam,  ac  deduc  me  in  civitatem  habitationis,  quae 
construitur  aeterna  dilectione  Tua. 

Cesset  jam,  o  Mansuetissime,  indignatio  Tua,  ad 
quam  provocavit  ingratitudo  mea :  quiescat  ira  dul¬ 
cissimi  cordis  Tui,  ubi  nidum  invenire  cupit  haec  vaga 
columba  animae  meae:  et  vocabo  Te  summam  con¬ 
solationem  meam,  et  Sponsum  electissimum,  Cui  red¬ 
dam  conjugale  debitum  cordis  mei. 

Certior  factus  sum  de  fidelissimo  erga  me  amore 
Tuo,  Unigenite  Fili  Dei:  et  ideo  non  tam  quaero,  ut 
ames,  quam  ut  ardentissime  ameris  a  me,  ingratissimo 

servo  Tuo,  quem  a  dura  captivitate  redemisti  pretio 
magno  nobilissimi  sanguinis  Tui. 

Seda,  precor,  jam  multis  procellis  passionum  et 
tenta tionum  agitatam  animam  meam.  Qui  circumdas 
mare  terminis,  ponisque  vestes  et  ostia  dicens:  Hu¬ 
cusque  venies,  nec  procedes  amplius,  et  hic  confringes 
tumentes  fluctus  tuos. 

Et  per  brevem  saltem  requiem,  omnibus  viribus 
meis  convenientibus  in  unum  validissime  amabo  Te, 
suavissimum  Deum  meum,  et  e  multis  millibus  electum 
amicum  meum. 

Faciamus  jam  pactum  dilectionis  permansurae,  o 
fortissime:  ut  sicut  charitate  perpetua  dilexisti  et 
attraxisti  me,  ita  ego  dilectione  perenni  requiram  et 
attraham  Te,  infinitum  decorem  meum. 

Ingenera  mihi  celeriter,  o  amator  invictissime,  ma¬ 
gnitudinem  cordis  amoena  et  amabilia  omnia  respuentis 
propter  Te:  ut  exultem,  sicut  gigas,  ad  currendam 
viam,  donec  requiescam  in  Te. 

Arma  me,  o  robustissime,  viribus  amoris  Tui  omnia 
ad  se  trahentis,  et  lapidea  corda  in  carnea  conver¬ 
tentis,  ut  fortis  fiam  fortitudine  Tua,  et  fiam  miseri¬ 
cors  a  teneritudine  et  suavitate  Tua. 

Conflamma,  o  sapientissime,  quasi  aurum,  et  sco¬ 
riam  veteris  Adae,  patris  mei,  consume  igne  sapien¬ 
tiae  Tuae:  quae  mirabili  mixtione  pascit  incendium 
Tuum,  flumine  vivo,  cum  impetu  decurrente  e  pene¬ 
tralibus  dulcissimi  cordis  Tui. 

Insculpe,  o  potentissime,  duro  nimis  cordi  meo  ele- 
gantissimam  et  sereno  coelo  simillimam  praesentiam 

Tuam,  additis  quoque  multis  vulneribus  per  jacula 
charitatis  Tuae:  et  largo  potu  dulcedinis  Tuae  recrea 
jam  laesa  et  Tibi  suspirantia  viscera  mea. 

Deterge,  o  serenissime,  nebulas  oculorum  meorum 
in  saeculi  nocte  caligantium,  nec  lucem  formosissimam 
vultus  Tui  videre  valentium,  ut  capiar  decore  Tuo, 
et  sempiternis  ardoribus  exquiram  formam  Tuam. 
Haec  sit  secreta  prudentia  et  fortitudo  mea. 

Hic  sit  potus,  et  esca  mea,  et  nutrimentum  cordis  mei. 
Accipe  amanter,  o  amabilissime  candor  lucis  aeternae, 
haec  vota  et  suspiria  mea,  quae  in  atriis  domus  Tuae 
et  in  medio  suavissimae  Jerusaiem  sacrificavi  Tibi :  et 
excita  seraphicos  affectus  in  avidissimo  decoris  Tui 
corde  meo:  ut  nihil  unquam  quaeram,  nisi  placere 
Tibi  et  adhaerere  dulcissimae  animae  Tuae. 


O*  A*  HI.  D.  G, 


Loquere,  Domine! 

qui  audit  servus  Tuus! 


Adlocutiones  Jesu  Christi 

atl  eoi*  hominis 


divinis  Scripturis  depromptae, 

cum  quotidianis  precibus; 

in 

Clericorum  et  Saecularium  usum  editae 

a 

]JM.  JL,  JVicMtei, 

S.  Theologiae  Doctor  et  Canonicus  capitularis  Ecclesiae  cnthedralis 
moguntinae. 

TOMUS  II. 

Sohola  Jesu  Christi. 

(gbitio  scamba. 


Francofurti  ad  Moenum.  1855. 

Typis  et  Sumptibus  Joannis  Davklis  Sauerlander. 

Praefatio 


„  Magister  vester  unus  est :  Christus.” 

Schola  Jesu  Christi,  in  quam  te,  christiane  lector, 
erudiendum  in  justitia,  ut  perfectus  fias  homo  Dei, 
ad  omne  opus  bonum  instructus,  venerabilis  vir  Dei, 
Joannes  a  Jesu -Maria,  Carmel,  discal.,  hisce  sequen¬ 
tibus  paginis  saeculo  jam  praeterlapso  introduxit,  et 
nos  de  novo  nunc  introducimus,  haec  schola,  inquam, 
sicut  et  regnum  Ejus,  non  est  de  hoc  mundo. 

Atque  ita  pauci  illi  mites  et  humiles  corde  disci¬ 
puli  Ejus  non  sunt  habitatores  hujus  mundi:  sed  va¬ 
cant  sapientiae,  quae  de  coelo  est,  suspirantes  ab 
exilio,  et  in  pacem  a  militia,  quae  est  vita  hominis 
super  terram. 

Esuriunt  et  sitiunt  justitiam,  quam  cupidissime  dis¬ 
cunt  in  schola  mitissimi  magistri  sui;  Qui  factus  est 
eis  justitia,  et  sanctificatio  et  plena  consolationis  re¬ 
demptio  de  captivitate  durissima  vitiorum  et  passionum, 
quarum  servitutem  serviunt  reges  terrae  alligati  in 
compedibus,  et  nobiles  ejus  in  manicis  ferreis. 

Ex  hac  ergo  servitute  liberantur  in  schola  Re¬ 
demptoris  sui,  et  per  studium  virtutum  coelestium 
acquirunt  libertatem  filiorum  Dei,  Qui  elegit  eos  ante 
mundi  constitutionem,  ut  essent  sancti  et  immaculati 
coram  Eo. 

Exuunt  veterem  hominem  cum  actibus  suis,  et  in- 

duunt  novum  facti  nova  creatura  per  spiritum  rectum, 
qui  innovatur  in  visceribus  eorum. 

Ex  quo  fit,  ut  reformentur  anima  et  corpore,  et 
configurentur  animae  et  corpori  Salvatoris  sui,  Qui 
venit  mutare  prava  in  directa,  et  aspera  in  vias  pla¬ 
nas,  ut  purgatis  oculis  cordis  videant  salutare  Dei. 

Haec  sunt  mirabilia,  quae  operatur  Magister  aeter¬ 
nae  vitae  in  schola  Sua,  hoc  est,  in  congregatione 
Justorum. 

Hujus  tractatum  distinxit  vir  Dei,  Johannes  a  Jesu- 
Maria,  in  septem  partes: 

Harum  prima  est  de  perfectionibus  scholae  Jesu 
Christi. 

Secunda  de  proprietatibus  discipulorum  Jesu  Christi. 

Tertia  de  mortificatione  passionum,  quae  discitur 
in  schola  Jesu  Christi. 

Quarta  de  exstirpatione  vitiorum,  quae  fit  injschola 
Jesu  Christi. 

Quinta  de,  exercitio  virtutum,  quae  discuntur  in 
schola  Jesu  Christi. 

Sexta  de  usu  donorum  et  gustu  fructuum  Spiritus 
sancti,  et  beatitudinibus,  et  gratiis  gratis  datis,  quae 
sunt  in  schola  Jesu  Christi. 

Septima  de  reformatione  sensuum  et  potentiarum 
animae,  quae  acquiritur  in  schola  Jesu  Christi. 

Haec  meditare,  lector,  et  reconde  disciplinam  Filii 
Dei  in  penetralibus  cordis  tui;  et  certissime  in  opti¬ 
mam  mihi  interpretaberis  partem,  recudi,  quod  cura¬ 
verim  post  primum:  „De  Prudentia  Justorum,'”  et 
liocce  praeclarum  opus  Joannis  a  Jesu -Maria,  Ordi- 

nis  Carmelitarum  Discalceatorum,  Congregationis  St. 
Eliae,  olim  Praepositi  generalis,  cujus  laudem  recen¬ 
sere  supersedeo  hoc  solo  testimonio,  quod  eum  inter 
et  venerabilem  Cardinalem  Robertum  Bellarminum  in¬ 
tima  animorum  exstiterit  conjunctio.  Ut  in  priori  jam 
tomuio  harum  meditationum  et  in  hoc  secundo  quo¬ 
tidianas  adjunximus  precationes  in  usum  Clericorum 
et  Saecularium,  ex  sacra  potissimum  excerptas  Scriptura; 
quia,  ut  ait  St.  Cyprianus:  „ Amica  et  familiaris  est 
oratio,  Deum  de  Suo  rogare.'” 

Moguntiae ,  die  9  Junii  1844. 

Alite  Orationem. 

In  Nomine  f  Patris  et  Filii  et  Spiritus  sancti.  Amen. 

Aperi,  Domine!  os  meum,  ad  benedicendum  Nomen 
sanctum  Tuum;  munda  quoque  cor  meum  ab  omnibus 
vanis,  perversis  et  alienis  cogitationibus;  intellectum 
illumina,  affectum  inflamma,  ut  digne,  attente  ac  de¬ 
vote  has  preces  recitare  Yaleam,  et  exaudiri  merear 
ante  conspectum  divinae  majestatis  Tuae!  Per  Chris¬ 
tum,  Dominum  nostrum.  Amen. 

Domine!  in  unione  illius  divinae  intentionis,  qua  Ipse 
in  terris  laudes  Deo  persolvisti:  has  Tibi  preces  persolvo. 


Post  Orationem. 

Sacrosanctae  et  individuae  Trinitati,  crucifixi  Do¬ 
mini  nostri,  Jesu  Christi,  humanitati,  beatissimae  et 
gloriosissimae  semperque  Virginis  Mariae  foecundae 
integritati,  et  omnium  Sanctorum  universitati :  sit 
sempiterna  laus,  honor,  virtus  et  gloria  ab  omni 
creatura,  nobisque  remissio  omnium  peccatorum  per 
infinita  saecula  saeculorum.  Amen. 

Beata  viscera  Mariae  Virginis,  quae  portaverunt 
aeterni  Patris  Filium: 

Et  beata  ubera,  quae  lactaverunt  Christum,  Domi¬ 
num.  Amen. 

Preces  matutinae. 

Expergefactus  dic : 

In  Nomine  Patris  et  Filii  et  Spiritus  sancti.  Amen. 

Surge,  qui  dormis,  et  exsurge  a  mortuis,  et  illu- 

minabit  te  Christus.  Hora  est,  jam  nos  de  somno 
surgere.  Nunc  enim  propior  est  nostra  salus,  quam 
cum  credidimus,,  Nox  praecessit,  dies  autem  appro¬ 
pinquavit,  abjiciamus  ergo  opera  tenebrarum,  et  in¬ 
duamur  arma  lucis:  sicut  in  die  honeste  ambulemus. 

Consurge;  lauda  in  nocte,  in  principio  vigiliarum 
effunde  sicut  aquam  cor  tuum  ante  conspectum  Do¬ 
mini:  leva  ad  Eum  manus  tuas. 

Vestes  induturus ,  teipsum  exhortare  sequentibus : 

Induite  vos  ergo,  sicut  electi  Dei,  sancti  et  dilecti, 
viscera  misericordiae,  benignitatem,  humilitatem,  mo¬ 
destiam,  patientiam.  Renovamini  autem  spiritu  mentis 
vestrae,  et  induite  novum  hominem,  qui  secundum 
Deum  creatus  est  in  justitia  et  sanctitate  veritatis. 

Ps.  3.  Domine,  quid  multiplicati  sunt  etc.  Ps.  62.  Deus, 
Deus  meus,  ad  Te  de  luce  vigilo  etc.  Ps.  66.  Deus 
misereatur  nostri  etc. 

Actus  adorationis,  laudis  et  gratitudinis. 

Domine,  Deus  meus  es  Tu,  exaltabo  Te,  et  con¬ 
fitebor  Nomini  Tuo:  quoniam  fecisti  mirabilia,  cogi¬ 
tationes  fideles.  Arnen. 

Domine,  Domine,  Rex  omnipotens,  in  ditione  Tua 
cuncta  sunt  posita,  et  non  est,  qui  possit  Tuae  re¬ 
sistere  voluntati. 

Tu  fecisti  coelum  et  terram,  et  quidquid  coeli  am¬ 
bitu  continetur.  Dominus  omnium  es,  nec  est,  qui 
resistat  majestati  Tuae,  cuncta  nosti,  et  scis.  Magna 
et  mirabilia  sunt  opera  Tua,  Domine,  Deus  omnipo¬ 
tens;  justae  et  verae  sunt  viae  Tuae,  Rex  saeculo- 

rum.  Quis  non  timebit  Te,  Domine,  et  magnificabit 
Nomen  Tuum?  quia  solus  pius  es.  Quoniam  omnes 
gentes  venient,  et  adorabunt  in  conspectu  Tuo,  quo¬ 
niam  judicia  Tua  manifesta  sunt. 

Dignus  es,  Domine,  Deus  noster,  accipere  gloriam, 
et  honorem,  et  virtutem,  quia  Tu  creasti  omnia,  et 
propter  voluntatem  Tuam  erunt,  et  creata  sunt. 

Sanctus,  sanctus,  sanctus  Dominus,  Deus  exercituum, 
plena  est  omnis  terra  gloria  Ejus.  Gloria  Patri  etc. 

Benedictio,  et  claritas,  et  sapientia,  et  gratiarum 
actio,  honor,  et  virtus,  et  fortitudo  Deo  nostro  in 
saecula  saeculorum.  Arnen. 

Gratia  et  pax  a  Deo  Patre,  et  Domino  nostro,  Jesu 
Christo,  Qui  dedit  Semetipsum  pro  peccatis  nostris, 
ut  eriperet  nos  de  praesenti  saeculo  nequam  secun¬ 
dum  voluntatem  Dei  et  Patris  nostri,  Cui  est  gloria 
in  saecula  saeculorum.  Arnen. 

Petitio  divini  luminis  et  directio  intentionis. 

Deus  Patrum  meorum,  et  Domine  misericordiae,  Qui 
fecisti  omnia  verbo  Tuo,  et  sapientia  Tua  constituisti 
hominem,  ut  dominaretur  creaturae,  quae  a  Te  facta 
est,  ut  disponat  orbem  terrarum  in  aequitate  et  justitia, 
et  in  directione  cordis  judicium  judicet:  da  mihi  se¬ 
dium  Tuarum  assistricem  sapientiam,  et  noli  me  re¬ 
probare  a  pueris  Tuis;  quoniam  servus  Tuus  sum 
ego,  et  filius  ancillae  Tuae:  homo  infirmus,  et  exigui 
temporis,  et  minor  ad  intellectum  judicii  et  legum. 

Tu  elegisti  me  pastorem  populo  Tuo,  et  judicem 
filiorum  Tuorum  et  filiarum.  Et  Tecum  sapientia,  quae 
novit  opera  Tua,  quae  et  adfuit  tunc,  cum  orbem 

terrarum  faceres,  et  sciebat,  quid  esset  placitum  ocu¬ 
lis  Tuis,  et  quid  directum  in  praeceptis  Tuis.  Mitte 
illam  de  coelis  sanctis  Tuis,  et  a  sede  magnitudinis 
Tuae,  ut  mecum  sit,  et  mecum  laboret,  ut  sciam,  quid 
acceptum  sit  apud  Te.  Scit  enim  illa  omnia,  et  de¬ 
ducet  me  in  operibus  meis  sobrie,  et  custodiet  me 
in  Sua  potentia.  Et  erunt  accepta  opera  mea,  et 
disponam  fratres  meos  juste. 

Quis  enim  hominum  poterit  scire  consilium  Dei?  aut 
quis  poterit  cogitare,  quid  velit  Deus?  cogitationes 
enim  mortalium  timidae  et  incertae  providentiae  nostrae. 
Corpus  enim,  quod  corrumpitur,  aggravat  animam,  et 
terrena  inhabitatio  deprimit  sensum  multa  cogitantem. 

Et  difficile  aestimamus,  quae  in  terra  sunt,  et  quae 
in  prospectu  sunt,  invenimus  cum  labore,  quae  autem 
in  coelis  sunt,  quis  investigabit?  Sensum  autem  Tuum 
quis  sciet,  nisi  Tu  dederis  sapientiam,  et  miseris  Spi¬ 
ritum  sanctum  Tuum  de  altissimis:  et  sic  correctae 
sint  semitae  eorum,  qui  sunt  in  terris,  et  quae  Tibi 
placent,  didicerint  homines.  Nam  per  sapientiam  sa¬ 
nati  sunt,  quicunque  placuerunt  Tibi  a  principio. 

Sive  ergo  manducem,  sive  bibam,  sive  aliud,  quid 
faciam  in  verbo  aut  opere,  omnia  in  gloriam  Dei 
faciam,  et  in  Nomine  Domini  nostri,  Jesu  Christi, 
gratias  agens  Patri  per  Ipsum. 

Imploratio  divini  auxilii  contra  tentationes  in¬ 
terdia  nobis  molestas. 

Cor  mundum  crea  in  me,  Deus,  et  spiritum  rectum 
nnova  in  visceribus  meis.  Ne  projicias  me  a  facie 
Tua,  et  Spiritum  sanctum  Tuum  ne  auferas  a  me. 

Gressus  meos  dirige  secundum  eloquium  Tuum,  et 
non  dominetur  mei  omnis  injustitia. 

Pone,  Domine,  custodiam  ori  meo,  et  ostium  cir¬ 
cumstantiae  labiis  meis.  Non  declines  cor  meum  in 
verba  malitiae  ad  excusandas  excusationes  in  peccatis. 

Confirma  me,  Domine,  Deus  Israel,  et  respice  in 
hac  hora  ad  opera  manuum  mearum,  ut  hoc  N.  N , 
quod  credens  per  Te  posse  fieri  cogitavi,  perficiam. 

Nam  etsi  in  praesenti  tempore  suppliciis  hominum 
eripiar,  sed  manum  Omnipotentis  nec  vivus,  nec  de¬ 
functus  effugiam. 

Domine  Pater,  et  Deus  vitae  meae,  ne  derelinquas 
me  in  cogitatu  adversariorum  meorum.  Extollentiam 
oculorum  meorum  ne  dederis  mihi,  et  omne  deside¬ 
rium  averte  a  me. 

Aufer  a  me  ventris  concupiscentias,  et  concubitus 
concupiscentiae,  ne  apprehendant  me,  et  animae  irre¬ 
verenti  et  infrunitae  ne  tradas  me. 

Exsurgat  Deus,  et  dissipentur  inimici  Ejus:  et  fu¬ 
giant,  qui  oderunt  Eum,  a  facie  Ejus. 

Salutatio  11.  Tirginig. 

Ave ,  Maria ,  gratia  plena ,  Dominus  tecum.  In 
te  omnis  spes  vitae  et  virtutis.  Tota  pulchra  es, 
amica  mea,  suavis  et  decora,  sicut  Jerusalem,  tu  lae¬ 
titia  Israel,  tu  honorificentia  gentis  nostrae. 

Benedicta  tu  in  mulieribus .  Benedixit  te  Domi¬ 
nus  in  virtute  Sua,  quia  per  te  ad  nihilum  redegit 
inimicos  nostros.  Benedicta  es  tu  filia  prae  omnibus 
mulieribus  super  terram:  quia  te  direxit  in  vulnera 


capitis  principis  inimicorum  nostrorum;  quia  nomen 
tuum  ita  magnilicavit,  ut  non  recedat  laus  tua  de  ore 
hominum,  qui  memores  fuerint  virtutis  Domini  in 
aeternum.  Benedicta  tu  a  Deo  tuo  in  omni  taberna¬ 
culo  Jacob,  quoniam  in  omni  gente,  quae  audierit 
nomen  tuum,  magnificabitur  super  te  Deus  Israel. 

Quia  fecisti  viriliter,  stans  juxta  crucem,  et  con¬ 
fortatum  est  cor  tuum,  ideo  manus  Domini  confor¬ 
tavit  te,  et  ideo  eris  benedicta  in  aeternum. 

Benedictus  fructus  ventris  tui.  Mater  pulchrae 
dilectionis,  et  agnitionis,  et  sanctae  spei:  quasi  vitis 
fructificans  suavitatem  odoris,  et  flores  tui,  fructus 
honoris  et  honestatis.  Invoca  Dominum,  et  loquere 
Regi  pro  nobis,  et  libera  nos  de  morte. 

Ut  a  sanctis  Angelis  contra  daemonnm  insidias 
protegamur. 

Domine,  Tu  dixisti:  Ecce  Ego  mittam  Angelum 
Meum,  qui  praecedat  te,  et  custodiat  in  via,  et  intro¬ 
ducat  in  locum,  quem  paravi:  observa  eum,  et  audi 
vocem  ejus,  nec  contemnendum  putes:  quia  non  di¬ 
mittet,  cum  peccaveris,  et  est  Nomen  Meum  in  illo. 
Quodsi  audieris  vocem  ejus,  et  feceris  omnia,  quae 
loquor,  inimicus  ero  inimicis  tuis,  et  affligam  affli¬ 
gentes  te,  praecedetque  te  Angelus  Meus. 

Domine,  miserere  nostri:  Te  enim  exspectavimus: 
esto  brachium  nostrum  in  mane,  et  salus  nostra  in 
tempore  tribulationis.  A  voce  Angeli  fugerunt  populi, 
et  ab  exultatione  Tua  dispersae  sunt  gentes. 

Ps.  135.  Confitebor  Tibi,  Domine,  in  toto  corde 
meo,  quoniam  audist  verba  oris  mei.  In  conspectu 
Angelorum  psallam  Tibi  etc. 

In  sancti  Patroni  honorem. 

Beatus  homo,  qui  invenerit  sapientiam,  et  qui  af¬ 
fluit  prudentia.  Melior  est  acquisitio  ejus  negotiatione 
argenti,  et  auri  primi,  et  purissimi  fructus  ejus.  Pre¬ 
tiosior  est  cunctis  opibus:  et  omnia,  quae  desideran¬ 
tur,  huic  non  valent  comparari.  Longitudo  dierum  in 
dextera  ejus;  et  in  sinistra  ejus  divitiae  et  gloria. 
Viae  ejus  viae  pulchrae,  et  omnes  semitae  illius  paci¬ 
ficae.  Lignum  vitae  est  his,  qui  apprehenderint  eam; 
et  qui  tenuerit  eam  beatus. 

Ps.  1 .  Beatus  vir,  qui  non  abiit  in  consilio  impio¬ 
rum  etc. 

Ad  alios  Sanctos. 

Laudemus  viros  gloriosos,  et  parentes  nostros  in 
generatione  sua:  homines  divites  in  virtute,  pulchri¬ 
tudinis  studium  habentes,  pacificantes  in  domibus  suis. 
Omnes  isti  in  generationibus  gentis  suae  gloriam 
adepti  sunt,  et  in  diebus  suis  habentur  in  laudibus. 
Illi  viri  misericordiae  sunt,  quorum  pietates  non  de¬ 
fuerunt;  cum  semine  eorum  permanent  bona. 

Ps.  127 .  Beati  omnes,  qui  timent  Dominum  etc. 

Oratio* 

Obsecro  ergo  vos  fratres  N.  N.  per  Dominum 
nostrum,  Jesum  Christum,  et  per  charitatem  sancti 
Spiritus,  ut  adjuvetis  me  in  orationibus  vestris  pro 
me  ad  Deum,  Orate  Deum  omnium,  Qui  magna  fecit 
in  omni  terra,  Qui  auxit  dies  nostros  a  ventre  ma¬ 
tris  nostrae,  et  fecit  nobiscum  secundum  misericor- 

diam  Suam.  Det  nobis  jucunditatem  cordis,  et  fieri 
pacem  in  diebus  nostris  in  Israel  per  dies  sempiter¬ 
nos:  credere  Israel,  nobiscum  esse  Dei  misericordiam, 
ut  liberet  nos  in  diebus  Suis.  Arnen. 


Preces  vespertinae. 

Ante  examen  conscientiae* 

Oratio . 

Domine,  Qui  scrutaris  Jerusalem  in  lucernis,  et 
visitas  super  viros  defixos  in  faecibus  suis,  qui  dicunt 
in  cordibus  suis,  non  faciet  bene  Dominus,  et  non 
faciet  male;  Qui  revelas  profunda  de  tenebris,  et 
producis  in  lucem  umbram  mortis;  Qui  illuminabis 
abscondita  tenebrarum,  et  manifestabis  consilia  cor- 
dium  in  die  judicii.  Ecce  inter  Sanctos  Tuos  nemo 
immutabilis,  et  coeli  non  sunt  mundi  in  conspectu 
Tuo;  quanto  magis  abominabilis  et  inutilis  homo,  qui 
bibit  quasi  aquam  iniquitatem? 

Signasti  quasi  in  sacculo  delicta  mea.  Quantas  ha¬ 
beo  iniquitates  et  peccata?  Scelera  mea  et  delicta 
ostende  mihi. 

Post  examen  conscientiae* 

Dolor  et  propositum. 

Auditu  auris  audivi  Te,  Domine!  nunc  autem  ocu^ 
lus  meus  videt  Te:  idcirco  ipse  me  reprehendo,  et 
ago  poenitentiam  in  favilla  et  cinere.  Antequam  com¬ 
edam  suspiro,  et  tanquam  inundantes  aquae,  sic  rugi¬ 
tus  meus:  Quia  timor,  quem  timebam,  evenit  mihi,  et 

quod  verebar,  accidit.  Et  ego  quando  recordatus 
fuero,  pertimesco,  et  concutit  carnem  meam  tremor. 

Si  iniquitates  observaveris,  Domine,  Domine,  quis 
sustinebit?  Sacrificium  Deo  spiritus  contribulatus;  cor 
contritum  et  humiliatum,  Deus,  non  despicies.  Labo¬ 
rabo  in  gemitu  meo,  lavabo  per  singulas  noctes 
lectum  meum,  lacrymis  meis  stratum  meum  rigabo. 
Vivit  Deus,  Qui  abstulit  judicium  meum,  et  Omnipo¬ 
tens,  Qui  ad  amaritudinem  adduxit  animam  meam; 
quia  donec  superest  halitus  in  me,  et  Spiritus  Dei 
in  naribus  meis,  non  loquentur  labia  mea  iniquitatem, 
nec  lingua  mea  meditabitur  mendacium.  Donec  defi¬ 
ciam,  non  recedam  ab  innocentia  mea.  Justificationem 
meam,  quam  coepi  tenere,  non  deseram. 

Dei  laus,  exaltatio  et  gratiarum  actio. 

Confitebor  Tibi,  Domine  Rex,  et  collaudabo  Te 
Deum,  Salvatorem  meum.  Confitebor  Nomini  Tuo, 
quoniam  adjutor  et  protector  factus  es  mihi,  et  libe¬ 
rasti  corpus  meum  a  perditione,  a  laqueo  linguae 
iniquae,  et  a  labiis  operantium  mendacium,  et  in  con¬ 
spectu  adstantium  factus  es  mihi  adjutor,  et  liberasti 
me  secundum  multitudinem  misericordiae  Nominis  Tui 
a  rugientibus,  praeparatis  ad  escam,  de  manibus  quae¬ 
rentium  animam  meam,  et  de  portis  tribulationum, 
quae  circumdederunt  me,  a  pressura  flammae,  quae 
circumdedit  me,  et  in  medio  ignis  non  sum  aestuatus. 
De  altitudine  veniris  inferi,  et  a  lingua  coinquinata, 
et  a  verbo  mendaci,  a  rege  iniquo,  et  lingua  injusta, 
laudabit  usque  ad  mortem  anima  mea  Dominum,  et 
vita  mea  adpropinquans  erat  in  inferno  deorsum. 

Circumdederunt  me  undique,  et  non  erat,  qui  ad¬ 
juvaret.  Respiciens  eram  ad  adjutorium  hominum,  et 
non  erat.  Memoratus  sum  misericordiae  Tuae,  Do¬ 
mine,  et  operationis  Tuae,  quae  a  saeculo  sunt:  quo¬ 
niam  eruis  sustinentes  Te,  Domine,  et  liberas  eos  de 
manibus  gentium.  Exaltasti  super  terram  habitationem 
meam,  et  pro  morte  defluente  deprecatus  sum.  Invo¬ 
cavi  Dominum,  Patrem  Domini  mei,  ut  non  derelin¬ 
quat  me  in  die  tribulationis  meae,  et  in  tempore  su¬ 
perborum  sine  adjutorio.  Laudabo  Nomen  Tuum  assi¬ 
due,  et  collaudabo  illud  in  confessione,  et  exaudita 
est  oratio  mea.  Et  liberasti  me  de  perditione,  et 
eripuisti  me  de  tempore  iniquo.  Propterea  confitebor, 
et  laudem  dicam  Tibi  et  benedicam  Nomini  Domini. 

memoria  mortis  cum  fiducia  bene  moriendi  per 
merita  Salvatoris  nostri,  Jesu  Christi. 

Domine,  Deus  salutis  meae,  in  die  clamavi,  et  nocte 
coram  Te:  intret  in  conspectu  Tuo  oratio  mea:  in¬ 
clina  aurem  Tuam  ad  precem  meam:  quia  repleta  est 
malis  anima  mea,  et  vita  mea  inferno  adpropinquavit. 
Aestimatus  sum  cum  descendentibus  in  lacum,  factus 
sum  sicut  homo  inter  mortuos  liber,  sicut  vulnerati, 
dormientes  in  sepulchris. 

Posuerunt  me  in  lacu  inferiori,  in  tenebrosis  et  in 
umbra  mortis.  Numquid  mortuis  facies  mirabilia?  num- 
quid  narrabit  aliquis  in  sepulchro  misericordiam  Tuam? 
numquid  cognoscentur  in  tenebris  mirabilia  Tua,  et 
justitia  Tua  in  terra  oblivionis?  0  mors!  quam  amara 
est  memoria  tua  homini  pacem  habenti  in  substantiis 
suis.  Statutum  est  hominibus,  semei  mori,  et  post 
II.  2 

hoc  judicium.  N011  metuam  judicium  mortis.  Absorpta 
est  mors  in  victoria,  manifestata  autem  gratia  per 
illuminationem  Salvatoris  nostri,  Jesu  Christi,  Qui  de¬ 
struxit  quidem  mortem,  illuminavit  autem  vitam  et 
incorruptionem  per  Evangelium,  et  de  manu  mortis 
liberavit  nos.  Ubi  est,  mors,  victoria  tua?  ubi  est, 
mors,  stimulus  tuus?  Deo  gratias,  Qui  dedit  nobis 
victoniam  per  Dominum  nostrum,  Jesum  Christum. 
In  nidulo  meo  moriar.  Moriatur  anima  mea  morte 
justorum,  et  fiant  novissima  mea  horum  similia.  In¬ 
felix  ego  homo!  quis  me  liberabit  de  corpore  mor¬ 
tis  hujus?  Gratia  Dei  per  Jesum  Christum,  Dominum 
nostrum.  Arnen. 

Ad  B.  Mariam  Virginem. 

Laudate  Dominum,  Deum  nostrum,  Qui  non  dese¬ 
ruit  sperantes  in  Se,  et  in  ancilla  Sua  adimplevit 
misericordiam  Suam,  quam  promisit  domui  Israel,  et 
interfecit  in  manu  ejus  hostem  populi  Sui. 

Ad  Angelum  custodem. 

Yivit  Dominus,  quoniam  custodivit  me  Angelus 
Ejus,  et  hinc  euntem,  et  ibi  commorantem,  et  inde 
huc  revertentem.  Si  me  ipsum  tradam  Tibi  servum, 
non  ero  condignus  providentiae  Tuae. 

Ad  sanctos  Patronos. 

Filii  Sanctorum  sumus,  et  vitam  illam  exspectamus, 
quam  Dominus  Deus  daturus  est  his,  qui  fidem  suam 
nunquam  mutant  ab  Eo. 

Ecce  veniet  Dominus  in  Sanctis  millibus  Suis,  fa¬ 
cere  judicium,  et  arguere  omnes  impios. 

Pro  Defunctis. 

Ps.  129 .  De  profundis  clamavi  ad  Te,  Domine, 
Domine,  exaudi  vocem  meam  etc. 

Dum  vestes  deponuntur. 

Exspoliabo  me  veterem  hominem  cum  actibus  suis, 
qui  corrumpitur  secundum  desideria  erroris,  ut  reno¬ 
ver  spiritu  mentis  meae. 

I^ectum  conscensurus  dic: 

In  pace  in  idipsum  dormiam,  et  requiescam:  quo¬ 
niam  Tu,  Domine,  singulariter  in  spe  resurrectionis 
constituisti  me. 

Deinde  signans  te  signo  crucis  adde : 

Christo  confixus  sum  cruci.  Vivo  autem  jam  non 
ego,  vivit  vero  in  me  Christus. 

Ps.  53.  Deus,  in  Nomine  Tuo  salvum  me  fac,  et 
in  virtute  Tua  judica  me.  Deus,  exaudi  orationem 
meam;  auribus  percipe  verba  oris  mei.  Quoniam 
alieni  insurrexerunt  adversum  me,  et  fortes  quaesie¬ 
runt  animam  meam,  et  non  proposuerunt  Deum  ante 
conspectum  suum.  Ecce  enim  Deus  adjuvat  me,  et 
Dominus  susceptor  est  animae  meae.  Averte  mala 
inimicis  meis,  et  in  voluntate  Tua  disperde  illos.  Vo¬ 
luntarie  sacrificabo  Tibi,  et  confitebor  Nomini  Tuo, 
Domine,  quoniam  bonum  est.  Quoniam  ex  omni  tri¬ 
bulatione  eripuisti  me,  et  super  inimicos  meos  de¬ 
spexit  oculus  meus. 

Dum  nocte  evigilas: 

In  lectulo  meo  per  noctes  quaesivi,  Quem  diligit 
anima  mea,  quaesivi,  et  non  inveni. 

Auditam  fac  mihi  mane  misericordiam  Tuam,  quia 
in  Te  speravi. 

Domine,  mane  exaudies  vocem  meam.  Mane  ad- 
stabo  Tibi,  et  videbo;  quoniam  non  Deus  volens  ini¬ 
quitatem  Tu  es. 

Bonum  est  confiteri  Domino,  et  psallere  Nomini 
Tuo,  Altissime;  ad  annuntiandum  mane  misericordiam 
Tuam,  et  veritatem  Tuam  per  noctem. 

Deus  misereatur  nostri,  et  benedicat  nobis,  illumi¬ 
net  vultum  Suum  super  nos,  et  misereatur  nostri. 

Illuminare  his,  qui  in  tenebris  et  in  umbra  mortis 
sedent,  ad  dirigendos  pedes  nostros  in  viam  pacis. 

Deus,  Deus  meus,  ad  Te  de  luce  vigilo.  Sitivit  in 
Te  anima  mea,  quam  multipliciter  Tibi  caro  mea. 

Sive  vigilemus,  sive  dormiamus,  simul  cum  Illo 
vivemus. 


Modus  pie  audiendi  Missam* 

Per  breves  meditationes  de  passione  et  morte  Christi , 
piosque  affectus . 

Ante  sacrum. 

Dum  Sacerdos  exspectatur,  memineris  Coenae  ulti¬ 
mae,  in  qua  Christus  Sacrificium  Missae  instituit,  se¬ 
que  nobis  omnibus  in  Cibum  dedit.  Nonne  par  est, 
ut  hujus  charitatis  excessum  agnoscas? 

Affectus.  Agnosco,  Domine  Jesu!  cum  dilexisses 
Tuos,  in  finem  vere  dilexisti  eos. 

Ecce  enim  parasti  in  conspectu  meo  mensam  ad¬ 
versus  eos,  qui  tribulant  me. 

Tibi  etiam  sacrificabo  nunc  hostiam  laudis,  et  No¬ 
men  Domini  invocabo. 

Ad  descensam  sacerdotis  ab  altari,  ut  Missam 
inchoet. 

Considera  Christum  a  Coena  (quae  in  monte  Sion 
est  habita)  descendentem  in  hortum  Gethsemani.  Secuti 
sunt  autem  Illum  et  discipuli  Ejus.  Et  tu  in  tenta- 
tione  a  Deo  tuo  recedes? 

Affectus.  Vivit  Dominus,  quoniam  in  quocunque 
loco  fueris,  Domine  mi!  ibi  erit  servus  Tuus. 

Mihi  adhaerere  Deo  bonum  est:  ponere  in  Domino 
Deo  spem  meam. 

Domine!  Tecum  paratus  sum,  et  in  carcerem  et  in 
mortem  ire. 

Ad  confessionem. 

Contemplare  Christum  in  agonia  orantem,  quando 
factus  est  sudor  Ejus,  sicut  guttae  Sanguinis,  decur¬ 
rentis  in  terram.  Sanguinem  hunc  peccata  tua  ex¬ 
presserunt,  et  de  his  non  dolebis? 

Affectus.  Quis  dabit  capiti  meo  aquam,  et  oculis 
meis  fontem  lachrymarum?  Et  plorabo  die  ac  nocte. 

Pater!  peccavi  in  coelum  et  coram  Te,  jam  non 
sum  dignus  vocari  filius  Tuus. 

Deus  propitius  esto  mihi  peccatori. 

Ad  osculum  altaris  et  introitum. 

Considera,  quomodo  Judas  osculo  Christum  tradat. 
Annon  et  tu  similis  es  traditor,  tune  exiguam  volup¬ 
tatem,  posthabito  Jesu,  amplecteris? 


22 


Affectus .  Ne  reputes  mihi,  Domine  mi!  iniquitatem: 
neque  memineris  injuriarum  servi  Tui. 

Iniquitatem  meam  ego  cognosco. 

Domine,  miserere  mei. 

Ad  Kyrie  eleison. 

Considera  ternam  Petri  negationem,  qui  non  resi¬ 
puit,  nisi  postquam  Dominus  illum  respexit.  Quoties 
et  tu  Dominum  tuum  Jesurn  coram  hominibus  erubes¬ 
cis,  et  negas?  Quando  resipisces? 

Affectus.  Peccavi  Domino. 

Ne  projicias  me  a  facie  Tua. 

Respice  in  me,  et  miserere  mei. 

Ad  C^loria,  si  dicatur. 

Considera  Judaeorum  exultationem  ad  Christi  op¬ 
probria  et  cruciatus.  Annon  et  tu  inter  illos  es,  qui 
exultant  in  rebus  pessimis? 

Affectus.  Quid  loquar,  aut  juste  potero  obtendere? 
Deus  invenit  iniquitatem  servi  Sui. 

Converte  nos  Deus  Salutaris  noster,  et  averte  iram 
Tuam  a  nobis. 

Laetabor  et  exultabo  in  Te,  Domine. 

Ad  Collectam,  Epistolam  et  Gtraduale. 

Considera  collectas  populi  accusationes,  illusiones, 
alapas,  sputa,  etc.  quae  Christus  in  domo  Annae  et 
Caiphae  subiit.  Christus,  tanquam  Agnus,  coram  ton¬ 
dente  se  obmutuit;  tu  vero  tam  facile  excandescas,  et 
in  alios  inveharis? 

Affectus.  Ubi  est  fortitudo  et  patientia  tua? 

Tu  es  patientia  mea,  Domine. 

Pone,  Domine,  custodiam  ori  meo  et  ostium  cir¬ 
cumstantiae  labiis  meis:  non  declines  cor  meum  in 
verba  malitiae. 

Ad  Evangelinm,  quod  sacerdos  ad  alteram  alta¬ 
ris  partem  transiens  legit. 

Considera,  quomodo  Christus  a  Caipha  ad  Pilalum 
raptus,  et  de  doctrina  Sua  Evangelica  interrogatus,  et 
reprehensus  fuerit.  Quanti  tu  tam  pretiosam  Jesu 
doctrinam  facis?  Quam  sollicite  illam  excipis,  aliis¬ 
que  tradis? 

Affectus.  Gressus  meos  dirige,  secundum  eloquium 
Tuum:  et  non  dominetur  mei  omnis  injustitia. 

Lucerna  pedibus  meis  Verbum  Tuum. 

Docebo  iniquos  vias  Tuas,  et  impii  ad  Te  conver¬ 
tentur. 

Ad  Credo,  si  dicator. 

Considera,  quomodo  Christus  a  Pilato  mittitur  ad 
Herodem,  et  ab  hoc  (cum  speratum  signum  non  im- 
petrasset)  in  veste  alba,  tanquam  homo  fatuus,  cui 
credendum  non  sit,  ad  Pilatum  remittatur.  Nonne  et 
et  tu  inter  illos  es,  qui,  ut  credant,  volunt  a  Christo 
signum  videre? 

Affectus.  Beati,  qui  non  viderunt  et  crediderunt. 

Credo,  Domine,  adjuva  incredulitatem  meam. 

In  fide  vivo  Filii  Dei,  Qui  dilexit  me,  et  tradidit 
Semetipsum  pro  me. 

Ad  oblationem. 

Considera  Christi  resignationem,  et  oblationem  Sui 
ad  omnia  pro  gloria  Patris  Sui,  et  redemptione  gene- 

ris  humani  toleranda.  Quam  tu  paratus  et  ad  tole¬ 
rantiam  rerum  adversarum? 

Affectus.  Et  ego  in  flagella  paratus  sum. 

Calicem  salutaris  accipiam,  et  Nomen  Domini  in¬ 
vocabo. 

Confirma  hoc,  Deus,  quod  operatus  es  in  me. 

Ad  lotionem  manuum. 

Considera,  Pilatum  excusationem  iniquissimi  facti 
sui  lotione  manuum  suarum  quaesivisse,  reipsa  autem 
scelus  non  evitasse.  Quoties  et  tu  peccata  tua  oc¬ 
cultare,  et  excusationem  illis  praetendere  niteris,  sic— 
que  illa  potius  auges,  quam  minuis? 

Affectus.  Confitebor  ad  versum  me  injustitiam  meam 
Domino. 

Deus,  Tu  scis  insipientiam  meam,  et  delicta  mea  a 
Te  non  sunt  abscondita. 

Si  voluero  contendere  Tecum,  non  potero  Tibi  re¬ 
spondere  unum  pro  mille. 

Ad  Orate  fratres. 

Considera,  Christum  a  Pilato  condemnandum  populo 
in  corona  spinea,  vesteque  purpurea  sisti.  Quomodo 
subsistes,  o  homo!  ubi  coram  Judice  Christo  in  no¬ 
vissimo  die  comparebis? 

Affectus.  Quis  mihi  hoc  tribuat,  ut  in  inferno  prote¬ 
gas  me,  et  abscondas  me,  donec  pertranseat  furor  Tuus? 

Dimittam  adversum  me  eloquium  meum,  loquar  in 
amaritudine  animae  meae;  dicam  Deo:  Noli  me  con¬ 
demnare. 

Ecce  enim  in  iniquitatibus  conceptus  sum. 

Ad  praefationem. 

Considera  eosdem  Judaeos,  qui  quinque  ante  diebus 
Hosanna  Christo  acclamarunt  nunc  vociferari:  Cruci¬ 
fige,  Crucifige  Eum!  Numquid  similis  in  te  est  incon¬ 
stantia? 

Affectus .  Perfice  gressus  meos  in  semitis  Tuis,  ut 
non  moveantur  vestigia  mea. 

Confirma  me  in  verbis  Tuis. 

Tenebit  me  dextera  Tua. 

Sub  Canone. 

Considera,  quomodo  Jesus  bajulans  Sibi  crucem, 
exivit  in  eum,  qui  dicitur  Calvariae,  locum.  Audisne 
vocem  Christi:  Qui  vult  post  Me  venire,  abneget  se- 
metipsum,  et  tollat  crucem  suam,  et  sequatur  Me? 

Affectus.  Trahe  me  post  Te,  curremus  in  odorem 
unguentorum  Tuorum. 

Mihi  autem  absit  gloriari,  nisi  in  Cruce  Domini 
nostri  Jesu  Christi. 

Exeamus  igitur  ad  eum  extra  castra,  improperium 
ejus  portantes. 

Ad  elevationem  sacrae  Hostiae. 

Considera,  Christum  manibus,  pedibusque  cruci  af¬ 
fixum,  loti  Orbi  spectabilem  proponi.  Yide,  o  homo! 
Redemptorem  tuum:  quo  hactenus  affectu  Illum  com¬ 
plexus  es,  qui  expansis  hic  brachiis  te  ad  amplexum 
Suum  invitat? 

Affectus.  Dilectus  meus  mihi,  et  ego  Illi. 

Nuntiate  Ei,  quia  amore  langueo. 

Quis  nos  separabit  a  charitate  Christi?  Tribulatio, 

an  angustia?  Certus  sum,  quia  neque  mors,  neque 
vita,  neque  creatura  alia,  poterit  nos  separare  a  cha- 
ritate  Dei,  quae  est  in  Christo  Jesu  Domino  nostro. 

Ad  elevationem  calicis. 

Considera,  quam  copiose  Christus  ex  sacris  quin¬ 
que  Vulneribus  Sanguinem  in  ablutionem  peccatorum 
tuorum  effuderit.  Quam,  o  peccator!  accurris,  ut 
munderis,  hauriasque  in  gaudio  de  fontibus  Salvatoris? 

Affectus.  Amplius  lava  me  ab  iniquitate  mea,  et  a 
peccato  meo  munda  me. 

Quis  potest  facere  mundum  de  immundo  concep¬ 
tum  semine?  Nonne  Tu,  Qui  solus  es? 

Cor  mundum  crea  in  me,  Deus. 

Post  elevationem. 

Considera,  quomodo  Christo  crucifixo,  a  sexta  hora 
tenebrae  factae  sunt  super  universam  terram,  usque 
ad  horam  nonam.  Quales  erunt  tenebrae  infernales? 

Affectus.  Dimitte  me,  ut  plangam  paululum  dolo¬ 
rem  meum:  antequam  vadam,  et  non  revertar  ad  ter¬ 
ram  tenebrosam,  et  opertam  mortis  caligine. 

Forsitan  tenebrae  conculcabunt  me. 

Ad  Memento  pro  defunctis. 

Illuminare,  o  Jesu!  his  qui  in  tenebris  et  in  umbra 
mortis  sedent. 

Ad  Pater  noster. 

Considera  septena  Christi  verba,  ab  Ipso  in  Cruce 
prolata.  1.  Christus  pro  inimicis  oravit:  quid  tu  facis? 
2.  Latro  poenitens  coelum  obtinuit:  disce  tam  serio 
(non  tam  sero)  agere  poenitentiam.  3.  Mater  Joanni, 

hic  illi  commendatur:  cui  te  melius  commendes? 
4.  Christus  Se  derelictum  queritur,  et  tu  solatia  tibi 
deberi  putes?  5.  Sitivit  Christus  salutem  tuam,  et  tu 
eam  nausees?  6.  Christus  consummatum  esse  tormen¬ 
tum  Suum  indicavit:  sic  omnia  tua  bona  et  mala  con¬ 
summabuntur.  7.  Denique  spiritum  tuum  exemplo 
Christi  commenda  in  manus  Patris  tui  coelestis. 

Affectus.  Et  nos  dimittimus  debitoribus  nostris. 

Fac,  et  me  audire:  Hodie  Mecum  eris  in  Paradiso! 

0  Maria!  ecce  Ego  Filius  tuus. 

Ne  derelinquas  me,  Domine,  Deus  meus:  ne  dis¬ 
cesseris  a  me. 

Sitivit  in  Te  anima  mea. 

Felix,  qui  cursum  consummavit,  fidem  servavit. 

In  manus  Tuas  commendo  spiritum  Meum. 

Ad  divisionem  sanctae  Hostiae. 

Considera  animae  Christi  a  corpore  separationem. 
Statutum  est  omnibus  hominibus,  semel  mori. 

Affectus.  Moriatur  anima  mea  morte  justorum. 

Sive  vivimus,  sive  morimur,  Domini  sumus. 

Beati  mortui,  qui  in  Domino  moriuntur. 

Ad  Agnus  Hei,  sacerdote  pectus  tundente. 

Considera,  quomodo  mulli  eorum,  qui  viderant 
Christum  in  cruce  morientem,  percutientes  pectora 
sua,  redierunt.  Annon  et  tuum  pectus  in  signum 
veri  doloris  de  peccatis  tuis  percutias? 

Affectus.  Percutio,  Domine,  cum  publicano  pectus 
meum,  et  dico:  Propitius  esto  mihi  peccatori. 

Et  nunc,  Domine!  memor  esto  mei,  et  ne  vindictam 

sumas  de  peccatis  meis,  neque  reminiscaris  delicia 
mea,  vel  parentum  meorum. 

Cito  anticipent  nos  misericordiae  Tuae. 

Ad  communionem  sacerdotis. 

Considera  sepulturam  Christi.  Petit  Is  a  te  pro 
sepulchro  cor  tuum. 

Affectus.  Paratum  cor  meum,  Deus,  paratum  cor 
meum. 

Surge,  Domine!  in  requiem  Tuam,  Tu  et  arca 
sanctificationis  Tuae. 

Gaudebit  iterum  cor  meum. 

Ad  Collectas  ultimas,  seu  preces,  quas  elata 
voce  legit  aut  canit  sacerdos. 

Considera  laetam  ac  gloriosam  Christi  resurrectio¬ 
nem.  Mortui  estis  et  vita  vestra  est  abscondita  cum 
Christo  in  Deo. 

Affectus.  Salvatorem  exspectamus,  Dominum  nostrum, 
Jesum  Christum,  Qui  reformabit  corpus  humilitatis  nostrae, 
configuratum  corpori  claritatis  Suae. 

Quando  veniam,  et  apparebo  ante  faciem  Dei? 

Cupio  dissolvi,  et  esse  cum  Christo. 

Ad  benedictionem. 

Considera,  quomodo  Christus  in  coelum  ascendens 
benedixerit  discipulis  Suis.  In  hoc  vocati  estis,  ut 
benedictionem  haereditate  possideatis. 

Affectus.  Salvum  fac  populum  Tuum,  Domine!  et 
benedic  haereditati  Tuae. 

Benedicat  nos  Deus,  Deus  noster,  benedicat  nos  Deus. 

Beati,  qui  habitant  in  domo  Tua,  Domine,  in  sae¬ 
cula  saeculorum  laudabunt  Te. 

Oblatio  peracti  sacrificii. 

Suscipe,  sancta  Trinitas!  sacrificium  hoc  corporis  et 
sanguinis  Domini  nostri,  Jesu  Christi,  quod  divinae 
majestati  Tuae  in  memoriam  ejusdem  passionis  et 
mortis  obtuli:  cujus  infinitis  meritis,  oro,  delicta  et 
negligentiae  meae  omnes  compensentur.  Quoniam  Ipse 
est  propitiatio  pro  peccatis  nostris.  Arnen. 

Affectus  amantis  animae  in  Deum  hominem  pro 
nobis  crucifixum  S.  P .  Francisci  Xaverii . 

0  Deus!  ego  amo  Te, 

Nec  amo  Te,  ut  salves  me: 

Aut  quia  non  amantes  Te 
Aeterno  punis  igne. 

Tu,  Tu,  mi  Jesu,  totum  me 
Amplexus  es  in  cruce, 

Tulisti  clavos,  lanceam, 

Multamque  ignominiam, 

Innumeros  dolores, 

Sudores  et  angores, 

Ac  mortem.  Et  haec  propter  me, 

Ac  pro  me  peccatore. 

Cur  igitur  non  amem  Te, 

0  Jesu  amantissime! 

Non  ut  in  coelo  salves  me, 

Aut  ne  aeternum  damnes  me: 

Nec  praemii  ullius  spe; 

Sed  sicut  Tu  amasti  me, 

Sic  amo  et  amabo  Te: 

Solum,  quia  Rex  meus  es; 

Et  solum,  quia  Deus  es.  Arnen. 

Orationes  ante  et  post  confessionem. 

Imploratio  divini  luminis  ad  cognoscenda 
peccata. 

Multae  cogitationes  in  corde  viri;  pravum  est  cor 
omnium,  et  inscrutabile;  quis  cognoscet  illud?  Abys¬ 
sum  et  cor  hominum  investigavit  Dominus,  et  in  astutia 
eorum  excogitavit,  revelans  vestigia  occultorum.  Non 
praeterit  Illum  omnis  cogitatus,  et  non  abscondit  se 
ab  Eo  ullus  sermo.  Oculi  Domini  multo  plus  lucidio¬ 
res  sunt  super  solem,  circumspicientes  omnes  vias 
hominum,  et  profundum  abyssi,  et  hominum  corda 
intuentes  in  absconditas  partes.  Quis  potest  dicere: 
mundum  est  cor  meum,  purus  sum  a  peccato?  Quis 
hominum  inlelligere  potest  viam  suam?  Omnis  via 
viri  recta  sibi  videtur,  adpendit  autem  corda  Dominus. 

Illustra  faciem  Tuam  super  servum  Tuum;  quoniam 
Tu  illuminas  lucernam  meam,  Domine,  Deus  meus, 
illumina  tenebras  meas. 

Quae  iniquitas  mea,  et  quod  peccatum  meum,  quod 
peccavi  Domino,  Deo  meo?  Indica  mihi  opera  mea, 
et  scelera  mea:  revela  quoque  aurem  meam,  ut  cor¬ 
ripiar,  et  loquere,  ut  revertar  ab  iniquitate. 


Examen  ecmscientiae. 

Post  examen  confessio  et  deprecatio  veniae. 

0  quam  bonus  et  suavis  est,  Domine,  Spiritus  Tuus 
in  omnibus!  Ideoque  eos,  qui  exerrant,  partibus  cor¬ 
ripis:  et  de  quibus  peccant,  admones  et  alloqueris, 
ut  relicta  malitia  credant  in  Te,  Domine. 

Deus  meus  confundor,  et  erubesco  levare  faciem 
meam  ad  Te,  quoniam  iniquitates  meae  multiplicatae 
sunt  super  caput  meum,  et  delicta  mea  creverunt 
usque  ad  coelum.  Peccavi  graviter  usque  ad  diem  hanc. 

Peccavimus,  impie  egimus,  inique  gessimus,  Domine, 
Deus  noster.  Avertatur  ira  Tua  a  nobis.  Exaudi, 
Domine,  preces  nostras  et  orationes  nostras.  Respice, 
Domine,  de  domo  sancta  Tua  in  nos,  inclina  aurem 
Tuam,  et  exaudi  nos.  Aperi  oculos  Tuos,  et  vide, 
quia  non  mortui,  qui  sunt  in  inferno,  quorum  spiritus 
acceptus  est  a  visceribus  suis,  dabunt  honorem  et 
justificationem  Domino:  sed  anima,  quae  tristis  est 
super  magnitudine  mali,  et  incedit  curva  et  infirma, 
et  oculi  deficientes,  et  anima  esuriens  dat  Tibi  glo¬ 
riam  et  justitiam  Domino. 

Et  nunc,  Domine  omnipotens,  Deus  Israel!  anima 
in  angustiis,  et  spiritus  anxius  clamat  ad  Te.  Audi, 
Domine,  et  miserere  nostri,  quia  peccavimus  ante  Te. 
Domine  omnipotens,  noli  meminisse  iniquitatum  patrum 
nostrorum,  sed  memento  manus  Tuae  et  Nominis  Tui 
in  tempore  isto:  quia  Tu  es  Dominus,  Deus  noster; 
et  laudabimus  Te,  Domine:  quia  propter  hoc  dedisti 
timorem  Tuum  in  cordibus  nostris,  ut  invocemus 
Nomen  Tuum,  et  laudemus  Te,  quia  convertimur  ab 
iniquitate  patrum  nostrorum,  qui  peccaverunt  ante  Te. 

Justus  es,  Domine!  et  omnia  judicia  Tua  justa  sunt, 
et  omnes  viae  Tuae  misericordia  et  veritas  et  judi¬ 
cium.  Et  nunc,  Domine!  memor  esto  mei,  et  ne  vin¬ 
dictam  sumas  de  peccatis  meis,  neque  reminiscaris 
delicta  mea  vel  parentum  meorum. 

Et  nunc,  Domine!  magna  judicia  Tua,  quia  non 
egimus  secundum  praecepta  Tua,  et  non  ambulavimus 
sinceriter  coram  Te:  et  nunc,  Domine!  secundum  vo¬ 
luntatem  Tuam  fac  mecum. 

Benedictum  est  Nomen  Tuum,  Deus  patrum  nostro¬ 
rum,  Qui,  cum  iratus  fueris,  misericordiam  facies,  et 
in  tempore  tribulationis  peccata  dimittis  his,  qui  invo¬ 
cant  Te.  Ad  Te,  Domine!  faciem  meam  converto;  ad 
Te  oculos  meos  dirigo.  Peto,  Domine,  ut  de  vinculo 
improperii  hujus  absolvas  me,  aut  certe  desuper  ter¬ 
ram  eripias  me.  Non  enim  delectaris  in  perditionibus 
nostris:  quia  post  tempestatem  tranquillum  facis,  et 
post  lacrymationem  et  fletum  exultationem  infundis. 
Sit  Nomen  Tuum,  Deus  Israel!  benedictum  in  saecula. 
Arnen. 

Ante  confessionem  saccainentalem. 

Conversio  peccatoris  ad  Deum  per  poenitentiam 
et  fiduciam. 

Ad  Dominum  adspiciam,  exspectabo  Deum,  Salva¬ 
torem  meum;  audiet  me  Deus  meus.  Consurgam,  cum 
sedero  in  tenebris:  Dominus  lux  mea  est.  Iram  Do¬ 
mini  portabo,  quoniam  peccavi  Ei;  donec  causam 
meam  judicet,  et  faciat  judicium  meum:  educet  me 
in  lucem,  videbo  justitiam  Ejus.  Quis,  Deus!  similis 
Tui,  qui  aufers  iniquitatem  et  transis  peccatum?  Non 
immittes  ultra  furorem  Tuum,  quoniam  volens  miseri¬ 
cordiam  es.  Reverteris  et  misereberis  nostri:  depones 
iniquitates  nostras,  et  projicies  in  profundum  maris 
omnia  peccata  nostra.  Dabis  veritatem  Jacob,  miseri- 

cordiam  Abraham,  quae  jurasti  patribus  nostris  a  die¬ 
bus  antiquis. 

Adeamus  cum  fiducia  ad  thronum  gratiae,  ut  mise¬ 
ricordiam  consequamur,  et  gratiam  inveniamus  in  au¬ 
xilio  opportuno.  Surgam,  et  ibo  ad  patrem  meum, 
et  dicam  Ei:  Pater,  peccavi  in  coelum  et  coram  Te. 


Post  eonfessioeiem  sacrainentolem. 

Laus  divinae  misericordiae. 

Benedictus  Deus  et  Pater  Domini  nostri,  Jesu 
Christi,  Qui  secundum  misericordiam  Suam  magnam 
regeneravit  nos  in  spem  vivam  per  resurrectionem 
Jesu  Christi  ex  mortuis  in  haereditatem  incorruptibi¬ 
lem,  et  incontaminatam  et  immarcessibilem,  conserva¬ 
tam  in  coelis. 

Ps.  102.  Benedic,  anima  mea,  Domino,  et  omnia, 
quae  intra  me  sunt,  Nomini  sancto  Ejus.  Benedic, 
anima  mea,  Domino,  et  noli  oblivisci  omnes  retribu¬ 
tiones  Ejus,  Qui  propitiatur  omnibus  iniquitatibus  tuis, 
Qui  sanat  omnes  infirmitates  tuas,  Qui  redimit  de  in¬ 
teritu  vitam  tuam,  Qui  coronat  te  in  misericordia  et 
miserationibus,  Qui  replet  in  bonis  desiderium  tuum. 
Renovabitur,  ut  aquilae,  juventus  tua.  Faciens  mise¬ 
ricordias  Dominus,  et  judicium  omnibus  injuriam  pa¬ 
tientibus.  Notas  fecit  vias  Suas  Moysi,  filiis  Israel 
voluntates  Suas.  Miserator  et  misericors  Dominus, 
longanimis  et  multum  misericors.  Non  in  perpetuum 
rrascetur,  neque  in  aeternum  comminabitur.  Non  se¬ 
cundum  peccata  nostra  fecit  nobis,  neque  secundum 

II.  3 

iniquitates  nostras  retribuit  nobis:  quoniam  secundum 
altitudinem  coeli  a  terra,  corroboravit  misericordiam 
super  timentes  Se.  Quantum  distat  ortus  ab  occidente, 
longe  fecit  a  nobis  iniquitates  nostras.  Quomodo  mi¬ 
seretur  pater  filiorum,  misertus  est  Dominus  timenti¬ 
bus  Se.  Quoniam  Ipse  cognovit  figmentum  nostrum: 
recordatus  est,  quoniam  pulvis  sumus.  Homo,  sicut 
foenum  dies  ejus,  tanquam  flos  agri  sic  efflorebit. 
Quoniam  spiritus  pertransibit  in  illo,  et  non  subsistet, 
et  non  cognoscet  amplius  locum  suum.  Misericordia 
autem  Domini  ab  aeterno,  et  usque  in  aeternum  su¬ 
per  timentes  Eum;  et  justitia  Illius  in  filios  filiorum, 
his,  qui  servant  testamentum  Ejus;  et  memores  sunt 
mandatorum  Ipsius,  ad  faciendum  ea.  Dominus  in 
coelo  paravit  sedem  Suam,  et  regnum  Ipsius  omnibus 
dominabitur.  Benedicite  Domino,  omnes  Angeli  Ejus, 
potentes  virtute,  facientes  verbum  Illius,  ad  audien¬ 
dam  vocem  sermonum  Ejus.  Benedicite  Domino, 
omnes  virtutes  Ejus,  ministri  Ejus,  qui  facitis  volun¬ 
tatem  Ejus.  Benedicite  Domino,  omnia  opera  Ejus, 
in  omni  loco  dominationis  Ejus.  Benedic,  anima  mea, 
Domino! 

Ijaetitia  mentis  ©b  peccatorum  remissionem* 

Ps .  31.  Beati,  quorum  remissae  sunt  iniquitates,  et 
quorum  tecta  sunt  peccata.  Beatus  vir,  cui  non  im¬ 
putavit  Dominus  peccatum,  nec  est  in  spiritu  ejus 
dolus.  Quoniam  tacui,  inveteraverunt  ossa  mea,  dum 
clamarem  tota  die.  Quoniam  die  ac  nocte  gravata 
est  super  me  manus  Tua,  conversus  sum  in  aerumna 

mea,  dum  configitur  spina.  Delictum  meum  cognitum 
Tibi  feci,  et  injustitiam  meam  non  abscondi.  Dixi: 
confitebor  adversum  me  injustitiam  meam  Domino,  et 
Tu  remisisti  impietatem  peccati  mei.  Pro  hac  orabit 
ad  Te  omnis  Sanctus  in  tempore  opportuno.  Verum- 
tamen  in  diluvio  aquarum  multarum  ad  eum  non  ad- 
proximabunt.  Tu  es  refugium  meum  a  tribulatione, 
quae  circumdedit  me,  exultatio  mea  erue  me  a  cir¬ 
cumdantibus  me.  Intellectum  tibi  dabo,  et  instruam 
te  in  via  hac,  qua  gradieris:  firmabo  super  te  oculos 
Meos.  Nolite  fieri  sicut  equus  et  mulus,  quibus  non 
est  intellectus.  In  camo  et  froeno  maxillas  eorum 
constringe,  qui  non  adproximant  ad  Te.  Multa  fla¬ 
gella  peccatoris;  sperantem  autem  in  Domino  miseri¬ 
cordia  circumdabit.  Laetamini  in  Domino,  et  exultate, 
justi,  et  gloriamini,  omnes  recti  corde! 

Jttemoria  beneficiorum  Dei  in  sacramento  poeni¬ 
tentiae  perceptorum,  et  renovatio  propositi. 

Operuisti,  Domine!  ignominiam  meam,  et  lavasti  me 
aqua,  et  unxisti  me  oleo,  vestisti  me  discoloribus, 
calceasti  me  janthino,  et  cinxisti  me  bysso,  et  induisti 
me  subtilibus,  et  ornasti  me  ornamento,  et  dedisti 
armillam  in  manibus  meis,  et  torquem  circa  collum 
meum,  et  coronam  decoris  in  capite  meo. 

Qui  mortuus  sum  peccato,  quomodo  adhuc  vivam 
in  illo?  Non  ergo  regnet  peccatum  in  mortali  meo 
corpore,  ut  obediam  concupiscentiis  ejus.  Sed  neque 
exhibebo  membra  mea  arma  iniquitatis  peccato,  sed 
exhibebo  me  Deo  tanquam  ex  mortuis  viventem,  et 

membra  mea  arma  justitiae  Deo.  Exspoliavi  me  tunica 
mea,  quomodo  inquinabo  illam?  In  omni  fiducia  sicut 
sernper,  et  nunc  magnificabitur  Christus  in  corpore 
meo,  sive  per  vitam,  sive  per  mortem.  Mihi  enim 
vivere  Christus  est,  et  mori  lucrum. 


©patio. 

Pro  dono  perseverantiae  in  bono. 

Utinam  dirigantur  viae  meae,  Domine!  ad  custo¬ 
diendas  justificationes  Tuas.  Viam  iniquitatis  amove 
a  me,  et  de  lege  Tua  miserere  mei.  Deduc  me  in 
semitam  mandatorum  Tuorum,  quia  ipsam  volui. 
Averte  oculos  meos,  ne  videant  vanitatem,  in  via 
Tua  vivifica  me.  Bonitatem,  et  disciplinam,  et  scien¬ 
tiam  doce  me.  Fiat  cor  meum  immaculatum  in  justi¬ 
ficationibus  Tuis,  ut  non  confundar.  Secundum  mise¬ 
ricordiam  Tuam  vivifica  me,  et  custodiam  testimonia 
oris  Tui.  In  aeternum  non  obliviscar  justificationes 
Tuas,  quia  in  ipsis  vivificasti  me.  Adjutor  et  susceptor 
meus  es  Tu,  et  in  verbum  Tuum  supersperavi.  Suscipe 
me  secundum  eloquium  Tuum,  et  vivam,  et  non  con¬ 
fundas  me  ab  exspectatione  mea.  Adjuva  me,  et 
salvus  ero,  et  meditabor  in  justificationibus  Tuis 
sernper.  Gressus  meos  dirige  secundum  eloquium 
Tuum,  et  non  dominetur  mei  omnis  injustitia. 

Confirma  me,  Domine,  Deus  Israel,  et  respice  in 
hac  hora  ad  opera  manuum  mearum,  ut  hoc,  quod 
credens  per  Te  posse  fieri  cogitavi,  perficiam.  Non 
quod  sufficientes  simus  cogitare  aliquid  a  nobis,  quasi 

ex  nobis  ipsis,  sed  sufficientia  nostra  ex  Deo  est, 
Qui  confirmabit  nos,  et  custodiet  a  malo. 


Preces  ante  Comimmioitem. 

In  Nomine  Patris  et  Filii  et  Spiritus  sancti.  Arnen. 

Domine,  ad  Quem  ibimus,  nisi  ad  Te,  panis  vivus, 
Qui  de  coelo  descendisti,  panis  Dei,  Qui  das  vitam 
mundo,  Qui  redemisti  nos  de  interitu,  Qui  coronas 
nos  in  misericordia  et  miserationibus,  replens  in  Te, 
summo  bono,  desiderium  nostrum.  Tu  dixisti:  quia 
Tu  es  panis  vitae,  et  panis,  Quem  Tu  nobis  reli¬ 
quisti,  caro  est  Tua  pro  mundi  vita.  Yere  multipli¬ 
casti  locupletare  nos,  mittens  nobis  Manna  ad  man¬ 
ducandum  et  panem  coeli  dedisti  nobis.  Virgam  vir¬ 
tutis  Tuae  emisisti,  Domine,  ex  Sion,  de  radice  Jesse, 
florem  campi  et  lilium  convallium. 

Yerba  vitae  aeternae  habes,  et  nos  credidimus  et 
cognovimus,  quia  Tu  es  Christus,  Filius  Dei;  si  quis 
manducaverit  ex  hoc  pane,  vivet  in  aeternum.  Caro 
enim  Tua  vere  est  cibus  et  sanguis  Tuus  vere  est 
potus.  Memor  fuisti  nostri  et  benedixisti  nobis!  Deus 
meus  es  Tu  et  confitebor  Tibi;  Deus  meus  es  Tu  et 
exaltabo  Te.  Faciem  Tuam  illumina  super  servum 
Tuum.  Quoniam  illic  mandasti  benedictionem  et  vitam 
usque  in  saeculum. 

Ecclesia  Tua  sancta  accepit  a  Te,  quod  et  tradidit 
nobis,  quoniam  Tu  Ipse,  Domine  Jesu,  in  qua  nocte 
tradebaris,  accepisti  panem  et  gratias  agens  fregisti, 


et  dixisti  nobis,  ut  accipiamus  et  manducemus;  quia 
hoc  est  corpus  Tuum,  quod  pro  nobis  tradidisti, 
ut  sumamus  in  Tuam  commemorationem.  Misericordia 
Tua,  Domine,  plena  est  terra,  justificationes  Tuas 
doce  me.  Magnificentiam  gloriae  sanctitatis  Tuae  Io- 
quentur  omnes  et  mirabilia  Tua  narrabunt.  Replebi¬ 
mur  in  bonis  domus  Tuae,  sanctum  est  templum 
Tuum,  mirabile  in  aequitate. 

Ecce  novum  Testamentum  in  Tuo  sanguine,  ut 
quotiescunque  manducamus  panem  hunc,  mortem  Tuam 
et  charitatem  Tuam  cogitemus,  palam  confitentes  fidem 
in  Te,  donec  venias:  etenim  firmiter  credentes,  inha¬ 
bitare  Dominum  Deum.  Sic  verbum  caro  factum  est, 
ut  habitaret  in  nobis.  Paratum  cor  meum,  Deus,  pa¬ 
ratum  cor  meum,  in  sanguine  Tuo  lavabis  me  et 
super  nivem  dealbabor.  Qui  venit  ad  Te,  non  esuriet, 
et  qui  credit  in  Te,  non  sitiet  unquam.  Et  erit  tan- 
quam  lignum,  quod  plantatum  est  secus  decursus 
aquarum,  quod  fructum  suum  dabit  in  tempore  suo; 
et  omnia,  quaecunque  faciet,  prosperabuntur.  Suscipe 
me  secundum  eloquium  Tuum  et  vivam:  Quia  dixisti, 
nisi  manducaverimus  carnem  Tuam,  non  habebimus 
vitam  in  nobis.  Ego  autem  cantabo  fortitudinem 
Tuam,  et  exaltabo  mane  misericordiam  Tuam,  ut 
exhilares  faciem  meam  in  oleo,  et  panis  Tuus  cor 
meum  confirmet.  Oleum  effusum  gratiarum  Sacra¬ 
mentum  Tuum. 

Hic  est  panis  de  coelo  descendens,  ut,  si  quis 
ex  Ipso  manducaverit,  non  moriatur!  Lux  orta 
est  justo,  et  rectis  corde  laetitia!  Renovabitur,  ut 

aquilae,  juventus  nostra!  Et  Tu,  Domine,  Domine, 
fac  mecum  propter  Nomen  Tuum,  quia  suavis  est 
misericordia  Tua.  Confitebor  Tibi,  quoniam  exaudisti 
me  et  factus  es  mihi  in  salutem.  Quia,  qui  manducat 
Te,  et  ipse  vivet  propter  Te.  Veniant  mihi  misera¬ 
tiones  Tuae  et  vivam.  Quis  mihi  det  Te  Fratrem 
meum,  in  hoc  mysterio  sugentem  ubera  divinitatis. 
Et  veniat  super  me  misericordis  Tua,  Domine,  salu¬ 
tare  Tuum  secundum  eloquium  Tuum,  ut  jam  me 
nemo  despiciat. 

Quia,  qui  manducat  carnem  Tuam,  ipse  manet  in 
Te,  et  Tu  in  illo.  Tuus  sum  ego,  salvum  me  fac. 
Adipe  frumenti  saties  me!  Laetetur  anima  mea  in 
Te,  Qui  fecisti  eam.  Ego  autem,  sicut  oliva  fructifera 
in  domo  Dei,  sperabo  in  misericordia  Dei  in  aeter¬ 
num  et  in  saeculum  saeculi. 

Quia,  qui  manducat  carnem  Tuam,  habet  vitam 
aeternam,  et  quia  Tu  resuscitabis  eum  in  novissimo 
die!  Justus  ut  palma  florebit,  sicut  cedrus  Libani 
multiplicabitur.  In  aeternum,  Domine,  verbum  Tuum 
permanet  in  coelo. 

Quia,  qui  manducat  hunc  panem,  vivet  in  aeter¬ 
num.  In  generationem  et  generationem  veritas  Tua. 
Vivet  anima  mea  et  laudabit  Te!  Confitebor  Tibi, 
Domine,  in  toto  corde  meo,  super  misericordia  Tua 
et  veritate  Tua,  quoniam  magnificasti  super  omne 
Nomen  sanctum  Tuum.  Regnum  Tuum  regnum  omnium 
saeculorum  et  dominatio  Tua  in  omni  generatione  et 
generationem. 

Pater  etc.  Ave  etc.  Credo  etc. 

Oratio  sancti  Sonaventurae* 

Ad  mensam  dulcissimi  convivii  Tui,  pie  Domine 
Jesu  Christe,  ego  peccator  de  propriis  meritis  nihil 
praesumens,  sed  de  Tua  confidens  misericordia  et 
bonitate,  accedere  vereor  et  contremisco.  Nam  cor 
et  corpus  habeo  multis  criminibus  maculatum,  mentem 
et  linguam  non  caute  custoditam.  Ergo,  o  pia  Deitas, 
o  tremenda  majestas,  ego  miser  inter  angustias  de¬ 
prehensus,  ad  Te,  fontem  misericordiae,  recurro,  ad 
Te  festino  sanandus,  sub  Tuam  protectionem  fugio: 
et  quem  judicem  sustinere  nequeo,  salvatorem  habere 
suspiro.  Tibi,  Domine,  plagas  meas  ostendo:  Tibi 
verecundiam  meam  detego.  Scio  peccata  mea  multa 
et  magna,  pro  quibus  timeo.  Spero  in  misericordias 
Tuas,  quarum  non  est  numerus.  Respice  ergo  in  me 
oculis  misericordiae  Tuae,  Domine  Jesu  Christe,  Rex 
aeterne,  Deus  et  homo,  crucifixus  propter  hominem. 
Exaudi  me  sperantem  in  Te.  Miserere  mei  pleni  mi¬ 
seriis  et  peccatis,  Tu,  Qui  fontem  miserationis  nun¬ 
quam  manare  cessabis.  Salve  salutaris  victima  pro  me 
et  omni  humano  genere  in  patibulo  crucis  oblata. 
Salve  nobilis  et  pretiose  sanguis,  de  vulneribus  cru¬ 
cifixi  Domini  mei,  Jesu  Christi,  profluens,  et  peccata 
totius  mundi  abluens.  Recordare,  Domine,  creaturae 
Tuae,  quam  Tuo  sanguine  redemisti.  Poenitet  me 
peccasse,  cupio  emendare,  quod  feci.  Aufer  ergo  a 
me,  clementissime  Pater,  omnes  iniquitates  et  peccata 
mea:  ut,  purificatus  mente  et  corpore,  digne  degustare 
merear  sancta  sanctorum :  et  concede,  ut  sancta  prae¬ 
libatio  corporis  et  sanguinis  Tui,  quam  ego  indignus 


41 


suniere  intendo,  sit  peccatorum  meorum  remissio,  sit 
delictorum  perfecta  purgatio,  sit  turpium  cogitationum 
effugabo,  ac  bonorum  sensuum  regeneratio,  operum¬ 
que  Tibi  placentium  salubris  efficacia,  animae  quoque 
et  corporis  contra  inimicorum  meorum  insidias  fir¬ 
missima  tuitio.  Arnen. 

Oratio  sancti  Tliomae  Aquinatis. 

Omnipotens  sempiterne  Deus,  ecce,  accedo  ad 
Sacramentum  unigeniti  Filii  Tui,  Domini  nostri,  Jesu 
Christi:  accedo  tanquam  infirmus  ad  medicum  vitae, 
immundus  ad  fontem  misericordiae,  caecus  ad  lumen 
claritatis  aeternae,  pauper  et  egenus  ad  Dominum 
coeli  et  terrae.  Rogo  ergo  immensae  largitatis  Tuae 
abundantiam,  quatenus  meam  curare  digneris  infirmi¬ 
tatem,  lavare  foeditatem,  illuminare  caecitatem,  ditare 
paupertatem,  vestire  nuditatem:  ut  panem  Ange¬ 
lorum,  Regem  regum,  et  Dominum  dominantium, 
tanta  suscipiam  reverentia  et  humilitate,  tanta  con¬ 
tritione  et  devotione,  tanta  puritate  et  fide,  tali 
proposito  et  intentione,  sicut  expedit  saluti  animae 
meae.  Da  mihi,  quaeso,  Jesu  dulcissime,  non  solum 
suscipere  sanctissimum  Sacramentum  Tuum,  sed  etiam 
rem  et  virtutem  Sacramenti.  0  mitissime  Deus,  da 
mihi  corpus  unigeniti  Filii  Tui,  Domini  nostri,  Jesu 
Christi,  quod  traxit  de  Virgine  Maria,  sic  suscipere, 
ut  corpori  Suo  mystico  merear  incorporari,  et  inter 
Ejus  membra  connumerari.  0  amantissime  Pater, 
concede  mihi  dilectum  Filium  Tuum,  Quem  nunc 
velatum  in  via  suscipere  propono,  revelata  tandem 
facie  perpetuo  contemplari:  Qui  tecum  vivit  et  regnat 

in  unitate  Spiritus  sancti  Deus  per  omnia  saecula 
saeculorum.  Arnen. 

Pater  etc.  Ave  etc.  Gloria  etc. 

Dum  sumitur  sanctissimum  Sacramentum . 
Oratio  sancti  Ignatii  Loyolae. 

Anima  Christi,  sanctifica  me; 

Corpus  Christi,  salva  me; 

Sanguis  Christi,  inebria  me; 

Aqua  lateris  Christi,  lava  me; 

Passio  Christi,  conforta  me; 

0  bone  Jesu,  exaudi  me; 

Intra  Tua  vulnera  absconde  me; 

Ne  permittas,  me  separari  a  Te; 

Ab  hoste  maligno  defende  me; 

In  hora  mortis  meae  voca  me: 

Et  jube  me  venire  ad  Te; 

Ut  cum  Sanctis  Tuis  laudem  Te  in  saecula  saecu¬ 
lorum.  Arnen. 


Post  Communionem* 

Domine,  Deus  noster,  vere  in  hoc  mysterio,  me¬ 
moriam  faciens  mirabilium  Tuorum,  misericors  et  mi¬ 
serator  Dominus,  cum  dilexisses  nos,  qui  sumus  in 
hoc  mundo,  in  finem  dilexisti  nos.  Yere  apparuit 
gratia  et  charitas  Tua  cum  abundantia  suavitatis  Tuae, 
ut  videamus  in  hac  dilectione  Tua  quasi  omnis  con¬ 
summationis  finem.  Yere  clarificata  est  charitas  Tua 
in  eo  et  clarificasti  Nomen  Tuum,  Salvator  noster,  in 

Temetipso,  ut  cognoscamus,  quia  Tu  es  in  Patre,  et 
nos  in  Te,  et  Tu  in  nobis,  et  quia  dilexisti  nos  et 
manifestasti  nobis  Teipsum  in  hoc  mysterio  fidei. 
Pacem  reliquisti  nobis,  pacem  Tuam  dedisti  nobis, 
non  quomodo  mundus  dat,  Tu  dedisti  nobis.  Nunc 
ergo  fac  nos  manere  in  Te,  et  Tu  mane  in  nobis, 
ut  fructum  multum  feramus,  quia  sine  Te  nihil  pos¬ 
sumus  facere,  si  autem  manserimus  in  Te,  et  verba 
Tua  in  nobis  manserint,  scimus,  quia,  quodcunque 
voluerimus,  petemus,  et  fiet  nobis.  Nunc  ergo  in  hoc 
clarificetur  Pater  coelestis,  ut  fructum  plurimum  affe¬ 
ramus,  trigesimum  fidei,  sexagesimum  spei,  centesimum 
charitatis  et  efficiamur  discipuli  Tui.  Hoc  est,  quod 
petimus  in  Nomine  Tuo:  supplices  rogamus  et  obse¬ 
cramus  clementiam  Tuam.  Audiam,  quid  loquatur  in 
me  Dominus  Deus,  quoniam  loquetur  pacem. 

Magnificasti  Nomen  Tuum  nobis,  Tui  sumus,  fac 
nos  sermonem  Tuum  servare.  Salvator  sancte,  serva 
nos  in  Nomine  Tuo,  ut  non  pereamus,  quasi  filii  per¬ 
ditionis.  Non  rogamus,  ut  tollas  nos  de  mundo,  sed 
ut  serves  nos  a  malo.  Sanctifica  nos  in  veritate,  in 
sanguine  Tuo.  Caro  Tua  vere  est  cibus  et  sanguis 
Tuus  vere  est  potus,  sermo  Tuus  veritas  est,  ut 
simus  sanctificati  in  veritate.  Vere  hanc  claritatem 
Tuam  defiisli  nobis,  ut,  ubi  Tu  es,  et  nos  simus  Te- 
cum,  ut  videamus  claritatem  Tuam,  quam  habuisti 
ante  constitutionem  mundi.  Et  notum  fecisti  nobis 
Nomen  Tuum  in  hoc  augustissimo  Sacramento,  ut  di¬ 
lectio,  qua  dilexisti  nos  in  finem,  in  nobis  sit  et  Tu 
in  nobis  usque  in  finem.  Redemptor  noster,  Qui  de- 

disti  nobis  edere  de  ligno  vitae,  quod  est  in  Para¬ 
diso  Ecclesiae  Tuae,  fac  nos  fideles  esse  usque  ad 
mortem,  ut  accipiamus  coronam  vitae.  Susceptor 
noster,  Qui  dedisti  nobis  manna  absconditum,  cujus 
virtutem  nemo  scit,  nisi  qui  accipit,  et  aurum  ignitum 
probatum,  ut  locupletes  simus,  fac  nos  tenere,  quod 
habemus  usque  in  finem.  Sanctus  et  Verus,  Qui  ape¬ 
ruisti  Tibi  januam  cordis  nostri,  et  intrasti  ad  nos, 
Qui  aperis  et  nemo  claudit,  fac  nos  coenare  Tecum 
in  spiritu  et  in  veritate,  nunc  et  in  finem  et  in  sae¬ 
culum  saeculi.  Fidelis  et  Verax,  non  delebis  nomen 
nostrum  de  libro  vitae  in  finem,  et  confiteberis  nomen 
nostrum  coram  Patre,  cum  Quo  vivis  et  regnas  in 
unitate  Spiritus  sancti  Deus,  per  omnia  saecula  sae¬ 
culorum.  Arnen. 

Pater  etc.  Ave  etc.  Gloria  etc. 

Oratio  sancti  Thornae  Aquinatis,  Doctorfs 
Angelici. 

Gratias  Tibi  ago,  Domine  sancte,  Pater  omnipotens, 
aeterne  Deus,  Qui  me  peccatorem,  indignum  famulum 
Tuum,  nullis  meis  meritis,  sed  sola  dignatione  mise¬ 
ricordiae  Tuae,  satiare  dignatus  es  pretioso  corpore 
et  sanguine  Filii  Tui,  Domini  nostri,  Jesu  Christi. 
Et  precor,  ut  haec  sancta  communio  non  sit  mihi 
reatus  ad  poenam,  sed  intercessio  salutaris  ad  veniam. 
Sit  mihi  armatura  fidei  et  scutum  bonae  voluntatis. 
Sit  vitiorum  meorum  evacuatio,  concupiscentiae  et  libi¬ 
dinis  exterminatio,  charitatis  et  patientiae,  humilitatis 
et  obedientiae,  omniumque  virtutum  augmentatio;  con¬ 
tra  insidias  inimicorum  omnium,  tam  visibilium  quam 


45 


invisibilium,  firma  defensio;  motuum  meorum,  tam 
carnalium  quam  spiritualium,  perfecta  quietatio;  in  Te 
uno  ac  vero  Deo  firma  adhaesio;  atque  finis  mei  felix 
consummatio.  Et  precor  Te,  ut  ad  illud  ineffabile 
convivium  me  peccatorem  perducere  digneris,  ubi  Tu, 
cum  Filio  Tuo  et  Spiritu  sancto,  Sanctis  Tuis  es  lux 
vera,  satietas  plena,  gaudium  sempiternum,  jucunditas 
consummata,  et  felicitas  perfecta.  Per  Eumdem  Chris¬ 
tum,  Dominum  nostrum.  Arnen. 

Oratio  sancti  JSonaventurae,  Hoctoris  Serapliici. 

Transfige,  dulcissime  Domine  Jesu,  medullas  animae 
meae  suavissimo  ac  saluberrimo  vulnere  amoris  Tui. 
Vulnera  viscera  animae  meae  vera  et  firma  et  aposto- 
lica  charitate;  ut  vere  ardeat,  lanqueat  et  liquefiat 
anima  mea  solo  semper  amore  et  desiderio  Tui.  Con¬ 
cupiscat  et  deficiat  anima  mea  in  atria  Tua,  cupiat 
dissolvi  et  esse  Tecum.  Intret  amor  Tuus  intima 
mea,  et  omnem  amorem  excludat  alienum;  sim  Te¬ 
cum  crucifixus  mundo,  ut,  sic  mortuus,  vita  mea  sit 
Tecum  abscondita  in  Deo.  0  vita  mea,  vita  felix, 
quae  abscondita  ipsi  mundo,  et  sociata  Ipsi  Christo, 
in  Deo  centro  suo  quietatur;  unum  est  mihi  necessa¬ 
rium,  et  solum  unum  quaero.  Abscedat  ergo  phan¬ 
tasmatum  multitudo;  unus  est  dilectus  meus,  unus 
est  amor  meus,  Jesus  Christus.  Deus  meus,  sponsus 
meus.  Nihil  ergo  sapiat,  nihil  delectet,  nihil  alliciat, 
nisi  Tu,  Jesu  Christe;  totus  sis  meus,  totus  sim 
Tuus,  et  fiat  cor  meum  unum  Tecum,  nihil  me  judi¬ 
cans  scire  vel  amare  vel  affectare,  nisi  Te  solum. 

Ergo,  bone  Jesu,  recollige  me  visceribus,  refice  ube¬ 
ribus,  et  inebria  me  vulneribus.  Da,  ut  anima  mea 
Te  solum  semper  esuriat,  panem  vitae  coelestis,  Qui 
de  coelo  descendisti,  panem  Angelorum,  refectionem 
animarum  sanctarum,  panem  nostrum  quotidianum  et 
supersubstantialem,  habentem  omnem  saporem,  et 
omnem  dulcorem,  et  omne  delectamentum  suavitatis, 
in  Quem  desiderant  Angeli  prospicere.  Te  semper 
esuriat,  Te  comedat  cor  meum,  et  dulcedine  saporis 
Tui  repleantur  viscera  animae  meae;  Te  semper 
sitiat  fontem  vitae  aeternae,  fontem  sapientiae,  fon¬ 
tem  scientiae,  fontem  aeterni  luminis,  torrentem  vo¬ 
luptatis  et  ubertatis  domus  Dei;  Te  semper  ambiat, 
Te  quaerat,  Te  inveniat,  ad  Te  tendat,  ad  Te  per¬ 
veniat,  Te  meditetur,  de  Te  loquatur,  et  omnia 
operetur  ad  laudem  et  gloriam  Nominis  Tui,  cum 
omni  humilitate  et  discretione,  omni  dilectione  et 
delectatione,  omni  facilitate  et  affectu,  omni  patientia 
et  pace  perfecta,  omni  longanimitate  et  perseverantia 
usque  in  finem*;  ut  Tu  solus  semper  sis  mihi  spes 
mea,  gaudium  meum,  jucunditas  mea,  fiducia  mea, 
divitiae  meae,  dilectio  mea,  quies  mea,  tranquillitas 
mea,  dulcedo  mea,  suavitas  mea,  cibus  meus,  refectio 
mea,  tutela  mea,  sustentatio  mea,  exspectatio  mea, 
refugium  meum,  auxilium  meum,  refrigerium  meum, 
patientia  mea,  protectio  mea,  locutio  mea,  meditatio 
mea,  operatio  mea,  thesaurus  meus,  in  quo  solo  fixa 
et  firma  et  immobiliter  radicata  sit  semper  mens 
mea  et  cor  meum.  Quiescat  cor  meum  in  dulcedine 
bonitatis  Tuae  immensae;  abscedat  vanitas,  accedat 

Divinitas,  transformet  caritas,  et  fiam  totus  divinus: 
aperiatur  cor  meum,  aperiantur  vulnera,  jungantur 
intima,  et  fiant  unum  cum  Christo.  Arnen. 


Breviarium  Psalterii. 

Verba  mea  auribus  percipe  Domine,  intellige  cla¬ 
morem  meum,  intende  voci  orationis  meae,  Rex  meus, 
et  Deus  meus. 

Domine,  ne  in  ira  Tua  arguas  me,  neque  in  furore 
Tuo  corripias  me  Miserere  mihi,  Domine,  quoniam 
infirmus  sum,  sana  me,  Domine,  quoniam  conturbata 
sunt  omnia  ossa  mea;  et  anima  mea  turbata  est  valde, 
et  Tu,  Domine  usquequo? 

Convertere,  Domine,  et  eripe  animam  meam,  sal¬ 
vum  me  fac  ex  omnibus  persequentibus  me,  et  libera 
me:  miserere  mihi,  Domine,  vide  humilitatem  meam 
de  inimicis  meis;  respice,  et  exaudi  me,  Domine  Deus 
meus. 

Illumina  oculos  meos,  ne  umquam  obdormiam  in 
morte:  perspice  gressus  meos  in  semitis  Tuis,  ut  non 
moveantur  vestigia  mea. 

Ego  clamavi,  quoniam  exaudisti  me,  Deus,  inclina 
aurem  Tuam  mihi,  et  exaudi  verba  mea:  mirifica  mi¬ 
sericordias  Tuas,  qui  salvos  facis  sperantes  in  Te. 

Custodi  me,  Domine,  ut  pupillam  oculi,  sub  umbra 
alarum  Tuarum  protege  me  a  facie  impiorum,  qui  me 
afflixerunt:  ab  occultis  meis  munda  me  Domine,  et 
ab  alienis  parce  servo  Tuo. 

Tu  autem,  Domine,  ne  longe  facias  miserationes 


Tuas  a  me,  ad  defensionem  meam  aspice.  Erue  a 
framea,  Deus,  animam  meam,  et  de  manu  canis  uni¬ 
cam  meam.  Salva  me  ex  ore  leonis,  et  a  cornibus 
unicornium  humilitatem  meam. 

Vias  Tuas,  Domine,  notas  fac  mihi,  et  semitas  Tuas 
edoce  me,  et  dirig-e  me  in  veritate  Tua. 

Reminiscere  miserationum  Tuarum,  Domine,  et  mise¬ 
ricordiae  Tuae,  quae  a  saeculo  sunt:  Delicta  juventu¬ 
tis,  et  ignorantiae  meae  ne  memineris:  secundum  mag¬ 
nam  misericordiam  Tuam  memor  esto  mei  propter 
bonitatem  Tuam  Domine. 

Propter  nomen  Tuum,  Domine,  propitiaberis  peccato 
meo,  copiosum  est  enim:  Vide  humilitatem  meam,  et 
laborem  meum,  et  dimitte  omnia  peccata  mea. 

Ne  perdas  cum  impiis,  Deus  animam  meam,  et  cum 
viris  sanguinum  vitam  meam:  exaudi,  Domine,  vocem 
meam,  qua  clamavi  ad  Te,  miserere  mei,  et  exaudi 
me:  ne  avertas  faciem  Tuam  a  me,  et  ne  declines  in 
ira  a  servo  Tuo:  adiutor  meus  esto,  ne  derelinquas 
me,  neque  despicias  me,  Deus  salutaris  meus. 

Legem  pone  mihi,  Domine,  in  via  Tua,  et  dirige  me 
in  semitam  rectam  propter  inimicos  meos:  ne  tradi¬ 
deris  me  in  animas  persequentium  me. 

Ad  Te,  Domine,  clamabo,  Deus  meus,  ne  sileas  a 
me,  et  ero  similis  descendentibus  in  lacum:  exaudi, 
Domine,  vocem  deprecationis  meae,  dum  oro  ad  Te, 
et  dum  extollo  manus  meas  ad  templum  sanctum  Tuum. 
Ne  simul  tradas  me  cum  peccatoribus,  et  cum  ope¬ 
rantibus  iniquitatem  ne  perdas  me. 

Salvum  fac  populum  Tuum,  Domine,  et  benedic 

haereditali  Tuae,  et  rege  eos,  et  extolle  illos  usque 
in  saeculum. 

In  Te,  Domine,  speravi,  non  confundar  in  aeternum, 
in  Tua  justitia  libera  me;  inclina  ad  me  aurem  Tuam, 
accelera,  ut  eruas  me!  Esto  mihi  in  Deum  protecto¬ 
rem,  et  in  locum  refugii,  ut  salvum  me  facias.  In 
manus  Tuas,  Domine,  commendo  spiritum  meum;  rede¬ 
misti  me,  Domine  Deus  veritatis. 

Eripe  me  de  manibus  inimicorum  meorum,  et  a 
persequentibus  me.  Illumina  faciem  Tuam  super  ser¬ 
vum  Tuum,  et  salvum  me  fac  in  Tua  misericordia;  Do¬ 
mine,  non  confundar,  quoniam  invocavi  Te:  fiat  mise¬ 
ricordia  Tua,  Domine,  super  nos,  sicut  speravimus  in  Te. 

Judica,  Domine,  nocentes  me,  expugna  impugnan¬ 
tes  me,  apprehende  arma  et  scutum,  et  exurge  in 
adiutorium  mihi;  ne  sileas  Domine,  ne  discedas  a  me: 
exurge,  Domine,  intende  judicium  meum,  Deus  meus, 
et  Dominus  meus  in  causam  meam:  judica  me  secun¬ 
dum  misericordiam  Tuam,  Domine  Deus  meus;  prae¬ 
tende  misericordiam  Tuam  scientibus  Te,  et  justitiam 
Tuam  his,  qui  recto  sunt  corde. 

Non  veniat  mihi  pes  superbiae,  et  manus  peccato¬ 
ris  non  moveat  me:  ne  derelinquas  me,  Domine  Deus 
meus,  ne  discesseris  a  me,  intende  in  adjutorium 
meum  Domine  Deus  salutis  meae. 

Exaudi,  Deus,  orationem  meam  et  deprecationem 
meam,  auribus  percipe  lacrymas  meas:  ne  sileas  a 
me:  quoniam  incola  ego  sum  apud  Te  in  terra,  et 
peregrinus,  sicut  omnes  patres  mei;  remitte  ut  refri¬ 
gerer,  priusquam  eam;  et  amplius  non  ero:  Tu  autem 
II.  4 

Domine,  ne  longe  facias  misericordias  Tuas  a  me; 
misericordia  Tua,  et  veritas  Tua  semper  susceperunt 
me:  quoniam  circumdederunt  me  mala,  quorum  non 
est  numerus,  comprehenderunt  me  iniquitates  meae, 
et  non  potui,  ut  viderem;  multiplicatae  sunt  super 
capillos  capitis  mei,  et  cor  meum  dereliquit  me. 

Complaceat  Tibi,  Domine,  ut  eripias  me,  Domine, 
in  auxilium  meum  respice:  ego  vero  egenus  et  pau¬ 
per  sum,  Deus,  adjuva  me;  adjutor  et  redemptor 
meus  esto,  Domine,  ne  tardaveris;  ego  dixi,  Domine, 
miserere  mei;  sana  animam  meam,  quia  peccavi  Tibi. 

Exurge,  quare  obdormis,  Domine?  exurge,  et  ne 
repellas  in  finem;  quare  faciem  Tuam  avertis?  obli¬ 
visceris  inopiam  nostram,  et  tribulationem  nostram? 
exurge,  Domine,  adjuva  nos,  et  libera  nos  propter 
Nomen  Tuum. 

Miserere  mei,  Deus,  secundum  magnam  misericor¬ 
diam  Tuam,  et  secundum  multitudinem  miserationum 
Tuarum,  dele  iniquitatem  meam;  amplius  lava  me  ab 
iniquitate  mea>  et  a  delicto  meo  munda  me;  averte 
faciem  Tuam  a  peccatis  meis,  et  omnes  iniquitates 
meas  dele;  cor  mundum  crea  in  me,  Deus,  et  spiri¬ 
tum  rectum  innova  in  visceribus  meis;  ne  projicias 
me  a  facie  Tua,  et  Spiritum  sanctum  Tuum  ne  aufe¬ 
ras  a  me;  redde  mihi  laetitiam  salutaris  Tui,  et  Spi?- 
ritu  principali  confirma  me;  Domine,  labia  mea  ape¬ 
ries,  et  os  meum  annuntiabit  laudem  Tuam. 

Deus,  in  Nomine  Tuo  salvum  me  fac;  et  in  virtute 
Tua  libera  me;  Deus,  exaudi  orationem  meam,  auri¬ 
bus  percipe  verba  oris  mei;  exaudi,  Deus,  orationem 

meam;  et  ne  despexeris  deprecationem  meam,  intende 
in  me,  et  exaudi  me. 

In  Deo  laudabo  verbum,  et  in  Domino  laudabo  ser¬ 
monem,  in  Deo  sperabo,  non  timebo,  quid  faciat  mihi 
homo;  in  me  sunt,  Deus,  vota,  quae  reddam,  lauda¬ 
tiones  Tibi,  quoniam  eripuisti  animam  meam  de  morte, 
oculos  meos  de  lacrymis,  pedes  meos  a  lapsu,  ut 
placeam  coram  Domino  in  lumine  viventium. 

Miserere  mei,  Deus,  miserere  mei,  quoniam  in  Te 
confidit  anima  mea,  et  in  umbra  alarum  Tuarum  spe¬ 
rabo,  donec  transeat  iniquitas;  eripe  me  de  inimicis 
meis,  Deus  meus,  et  ab  insurgentibus  in  me  libera 
me;  eripe  me  de  operantibus  iniquitatem,  et  de  viris 
sanguinum  salva  me;  quia  ecce  occupaverunt  animam 
meam,  irruerunt  in  me  fortes;  ego  vero  orationem 
meam  ad  Te,  Domine,  tempus  beneplaciti  Deus,  in 
multitudine  misericordiae  Tuae  exaudi  me,  in  veritate 
salutis  Tuae;  eripe  me  de  luto,  ut  non  inhaeream, 
libera  me  ex  odientibus  me,  et  de  profundo  aquarum. 
Non  me  demergat  tempestas  aquae,  neque  absorbeat 
me  profundum,  neque  urgeat  super  me  puteus  os  suum. 

Exaudi  me,  Domine,  quoniam  benigna  est  miseri¬ 
cordia  Tua,  secundum  multitudinem  miserationum  Tua¬ 
rum  respice  in  me;  ne  avertas  faciem  Tuam  a  puero  Tuo; 
quoniam  tribulor,  velociter  exaudi  me;  intende  animae 
meae,  et  libera  eam,  propter  inimicos  meos  eripe  me- 

Deus,  in  adjutorium  meum  intende,  Domine,  ad 
adjuvandum  me  festina;  ego  vero  egenus  et  pauper 
sum,  Deus,  adjuva  me;  adjutor  meus  et  liberator 
meus  es  Tu,  Domine,  ne  tardaveris. 

4** 

In  Te,  Domine,  speravi,  non  confundar  in  aeter¬ 
num,  in  Tua  justitia  libera  me,  et  eripe  me.  Inclina 
ad  me  aurem  Tuam,  accelera,  ut  eripias  me.  Esto 
mihi  in  Deum  protectorem,  et  in  locum  refugii,  ut 
salvum  me  facias,  et  Tu,  Domine,  adjutor  fortis. 

Repleatur  os  meum  laude  Tua,  ut  possim  cantare 
gloriam  Tuam,  tota  die  magnificentiam  Tuam;  ne 
projicias  me  in  tempore  senectutis,  dum  defecerit 
virtus  mea,  Deus,  ne  derelinquas  me,  Deus,  ne  elon¬ 
ges  a  me,  Deus  meus,  in  auxilium  meum  respice; 
ego  autem  semper  in  Te  sperabo,  Domine,  et  adji¬ 
ciam  super  omnem  laudem  Tuam;  os  meum  pronun¬ 
tiabit  justitiam  Tuam,  tota  die  salutare  Tuum. 

Ne  tradas  bestiis  animas  eonfitentes  Tibi,  et  animas 
pauperum  Tuorum  ne  obliviscaris  in  finem;  respice 
in  testamentum  Tuum,  quia  repleti  sunt,  qui  obscurati 
sunt  terrae  domorum  iniquitatum.  Adjuva  nos,  Deus 
salutaris  noster,  et  propter  honorem  Nominis  Tui, 
Domine,  libera  nos,  et  propitius  esto  peccatis  nostris 
propter  Nomen  Tuum. 

Excita,  Domine,  potentiam  Tuam,  et  veni,  ut  sal¬ 
vos  facias  nos;  Domine,  Deus  virtutum,  converte  nos, 
et  ostende  faciem  Tuam,  et  salvi  erimus;  converte 
nos,  Deus  salutaris  noster,  et  averte  iram  Tuam  a 
nobis,  ut  non  in  aeternum  irascaris  nobis,  neque  ex¬ 
tendas  iram  Tuam  a  progenie  in  progenies;  Deus, 
Tu  convertens  vivificabis  nos,  et  plebs  Tua  laetabitur 
in  Te;  ostende  nobis,  Domine,  misericordiam  Tuam, 
et  salutare  Tuum  da  nobis. 

Inclina,  Domine,  aurem  Tuam  ad  me,  et  exaudi 


me,  quoniam  egenus  et  pauper  sum  ego;  et  custodi 
animam  meam,  quoniam  sanctus  sum,  salvum  fac 
servum  Tuum,  Deus  meus,  sperantem  in  Te. 

Miserere  mihi,  Domine,  quoniam  ad  Te  clamavi 
tota  die,  laetifica  animam  servi  Tui,  quia  ad  Te,  Do¬ 
mine,  levavi  animam  meam;  et  Tu,  Domine,  Deus 
meus,  miserator  et  misericors,  patiens,  et  multum 
misericors,  et  verax,  respice  in  me,  et  miserere  mei, 
da  potestatem  puero  Tuo,  et  salvum  fac  filium  ancillae 
Tuae;  fac  mecum,  Domine,  signum  in  bonum,  ut 
videant,  qui  me  oderunt,  et  confundantur,  quoniam 
Tu,  Domine,  adjuvisti  me. 

Domine,  Deus  salutis  meae,  in  die  clamavi  et  nocte 
coram  Te.  Intret  in  conspectu  Tuo  oratio  mea,  in¬ 
clina  aurem  Tuam  ad  precem  meam,  Domine;  ub 
sunt  misericordiae  Tuae  antiquae,  Domine,  sicut  ju¬ 
rasti  David  in  veritate  Tua?  memor  esto  opprobrii 
servorum  Tuorum,  quod  continui  in  sinu  meo,  mul¬ 
tarum  gentium. 

Convertere,  Domine,  aliquantulum,  et  deprecare 
super  servos  Tuos;  et  sit  splendor  Domini,  Dei  nostri, 
super  nos,  et  opera  manuum  nostrarum  dirige  super  nos. 

Domine,  exaudi  orationem  meam,  et  clamor  meus 
ad  Te  perveniat,  ne  avertas  faciem  Tuam  a  me,  in 
quacunque  die  tribulor,  inclina  ad  me  aurem  Tuam, 
in  quacunque  die  invocavero,  velociter  exaudi  me; 
ne  educas  me  in  dimidio  dierum  meorum,  in  gene¬ 
rationem  et  generationem  anni  Tui. 

Et  Tu,  Domine,  fac  mecum  misericordiam  propter 
Nomen  Tuum;  quoniam  suavis  est  misericordia  Tua; 

libera  me,  quoniam  egenus  et  pauper  sum  ego,  et 
cor  meum  conturbatum  est  in  me;  sicut  umbra,  cum 
declinat,  ablatus  sum,  et  excussus  sicut  locusta;  ad¬ 
juva  me,  Domine,  Deus  meus,  et  salvum  me  fac 
propter  misericordiam  Tuam. 

Retribue  servo  Tuo,  vivam,  et  custodiam  sermones 
Tuos;  revela  oculos  meos,  et  considerabo  mirabilia 
de  lege  Tua;  incola  ego  sum  in  terra,  non  abscon¬ 
das  a  me  mandata  Tua. 

Confirma  me,  Domine,  in  sermonibus  Tuis;  viam 
iniquitatis  amove  a  me,  et  de  lege  Tua  miserere 
mei;  deduc  me  in  semitam  mandatorum  Tuorum,  quia 
ipsam  volui;  inclina  cor  meum  in  testimonia  Tua  et 
non  in  avaritiam;  averte  oculos  meos,  ne  videant 
vanitatem,  in  via  Tua  vivifica  me. 

Statue  servo  Tuo  eloquium  Tuum  in  timore  Tuo; 
bonitatem  et  disciplinam  et  scientiam  doce  me,  quia 
mandatis  Tuis  credidi;  bonus  es  Tu,  et  in  bonitate 
Tua  doce  me  justificationes  Tuas;  fiat  nunc,  Domine, 
misercordia  Tua,  ut  consoletur  me  secundum  eloquium 
Tuum  servo  Tuo;  veniant  mihi  miserationes  Tuae,  et 
vivam,  quia  lex  Tua  meditatio  mea  est;  fiat  cor  meum 
immaculatum  in  Tuis  justificationibus,  ut  non  confundar. 

Humiliatus  sum  usquequaque,  Domine,  vivifica  me 
secundum  verbum  Tuum;  voluntaria  oris  mei  bene¬ 
placita  fac,  Domine,  et  judicia  Tua  doce  me;  suscipe 
me  secundum  eloquium  Tuum,  et  vivam,  et  ne  con¬ 
fundas  me  ab  exspectatione  mea;  adjuva,  et  salvus 
ero,  et  meditabor  in  Tuis  justificationibus;  fac  cum 
servo  Tuo  secundum  misericordiam  Tuam,  et  justifi- 

cationes  Tuas  doce  me;  servus  Tuus  sum  ego,  da 
mihi  intellectum,  ut  sciam  testimonia  Tua. 

Respice  in  me,  et  miserere  mei  secundum  judicium 
diligentium  Nomen  Tuum;  gressus  meos  dirige  secun¬ 
dum  eloquium  Tuum,  ut  non  dominetur  mei  omnis 
injustitia;  redime  me  a  calumniis  hominum,  ut  custo¬ 
diam  mandata  Tua;  faciem  Tuam  illumina  super  ser¬ 
vum  Tuum,  doce  me  justificationes  Tuas;  vocem  meam 
audi  secundum  misericordiam  Tuam,  Domine,  et  secun¬ 
dum  judicium  Tuum  vivifica  me. 

Vide  humilitatem  meam  et  eripe  me;  quia  legem 
Tuam  non  sum  oblitus;  judica  judicium  meum,  et 
redime  me,  propter  eloquium  Tuum  vivifica  me;  ap¬ 
propiet  oratio  mea  in  conspectu  Tuo,  Domine,  secun¬ 
dum  eloquium  Tuum  da  mihi  intellectum;  intret  postu¬ 
latio  mea  in  conspectu  Tuo,  Domine,  secundum  elo¬ 
quium  Tuum  eripe  me,  eructabunt  labia  mea  hymnum, 
cum  docueris  me  justificationes  Tuas;  pronunciabit 
lingua  mea  eloquia  Tua,  quia  omnia  mandata  Tua 
aequitas;  fiat  manus  Tua,  ut  salvum  me  faciat,  quia 
mandata  Tua  elegi;  concupivi  salutare  Tuum,  Domine, 
et  lex  Tua  meditatio  mea  est;  vivet  anima  mea,  et 
laudabit  Te,  et  judicia  Tua  adjuvabunt  me;  erravi 
sicut  ovis,  quae  perierat,  require  servum  Tuum,  Do¬ 
mine,  quia  mandata  Tua  non  sum  oblitus. 

Miserere  nobis,  Domine,  miserere  nobis;  quia  mul¬ 
tum  repleti  sumus  contemtione;  benefac,  Domine, 
honis  et  rectis  corde;  converte,  Domine,  captivitatem 
nostram,  sicut  torrens  in  austro. 

De  profundis  clamavi  ad  Te,  Domine,  Domine,  ex- 

audi  vocem  meam;  fiant  aures  Tuae  intendentes  in 
orationem  servi  Tui;  in  quacunque  die  invocavero 
Te,  exaudi  me,  multiplicabis  in  anima  mea  virtutem 
Tuam,  et  deduc  me,  Domine,  in  via  aeterna. 

Pone,  Domine,  custodiam  ori  meo,  et  ostium  cir¬ 
cumstantiae  labiis  meis;  non  declines  cor  meum  in 
verbum  malum;  intende  in  humilitatem  meam,  quia 
humiliatus  sum  nimis;  libera  me  a  persequentibus  me, 
quoniam  confortati  sunt  super  me;  educ  de  carcere 
animam  meam,  ad  confitendum  Nomini  Tuo,  Domine; 
me  exspectant  justi,  donec  retribuas  mihi. 

Domine,  exaudi  orationem  meam,  auribus  percipe 
obsecrationem  meam,  in  veritate  Tua  exaudi  me,  in 
Tua  justitia;  et  ne  intres  in  judicium  cum  servo  Tuo, 
quia  non  justificabitur  in  conspectu  Tuo  omnis  vivens; 
quia  persecutus  est  inimicus  animam  meam,  humiliavit 
in  terra  vitam  meam;  velociter  exaudi  me,  Domine, 
defecit  spiritus  meus;  ne  avertas  faciem  Tuam  a  me, 
et  ero  similis  descendentibus  in  lacum. 

Auditam  mihi  fac  mane  misericordiam  Tuam;  notam 
fac  mihi  viam,  in  qua  ambulem,  quia  ad  Te,  Domine, 
levavi  animam  meam;  eripe  me  de  inimicis  meis,  Do¬ 
mine,  ad  Te  confugi,  doce  me  facere  voluntatem 
Tuam,  quia  Tu  es  Deus  meus;  Spiritus  Tuus  bonus 
deducet  me  in  viam  rectam,  propter  Nomen  Tuum, 
Domine,  vivificabis  me  in  aequitate  Tua;  et  educes 
de  tribulatione  animam  meam,  et  in  misericordia  Tua 
disperdes  inimicos  meos;  et  perdes  omues,  qui  tribu¬ 
lant  animam  meam:  quoniam  servus  Tuus  sum  ego. 

Benedicam  Dominum  in  omni  tempore,  semper  laus 

Ejus  in  ore  meo;  Tibi  Soli  peccavi,  et  malum  coram 
Te  feci;  delictum  meum  cognitum  Tibi  feci,  et  in¬ 
justitiam  meam  non  abscondi;  dixi,  confitebor  adver¬ 
sus  me  injustitiam  meam  Domino,  et  Tu  remisisti  im¬ 
pietatem  peccati  mei;  pro  hac  orabit  ad  Te  omnis 
Sanctus  in  tempore  opportuno;  Tu  autem,  Domine, 
miserere  mei,  et  resuscita  me,  et  retribuam  eis;  in 
hoc  cognovi,  quoniam  voluisti  me,  quoniam  non  gau¬ 
debit  inimicus  meus  super  me;  me  autem  propter 
innocentiam  suscepisti,  et  confirmasti  me  in  conspectu 
Tuo  in  aeternum. 

Benedictus  Dominus,  Deus  Israel,  a  saeculo  et  us¬ 
que  in  saeculum,  fiat,  fiat;  in  manus  Tuas,  Domine, 
commendo  spiritum  meum,  redemisti  me,  Domine, 
Deus  veritatis;  salus  mea  de  manu  Domini,  et  gloria 
mea  in  conspectu  Dei. 

Gloria  Patri  etc. 


©rationes  diversae. 

Praeparatio  ad  Orationem. 

Domine!  doce  nos  orare;  nam  quid  oremus,  sieut 
oportet,  nescimus. 

Respice  ad  orationem  servi  Tui,  et  ad  preces  ejus, 
Domine,  Deus  meus;  audi  hymnum  et  orationem, 
quam  servus  Tuus  orat  coram  Te  hodie,  ut  sint  oculi 
Tui  aperti  super  domum  hanc  nocte  ac  die,  ut  exau¬ 
dias  orationem,  quam  orat  in  loco  isto  ad  Te  servus 
Tuus,  et  cum  exaudieris,  propitius  eris. 

Confiteantur  Tibi,  Domine!  omnia  opera  Tua,  et 


Sancti  Tui  benedicant  Tibi.  Gloriam  regni  Tui  dicent, 
et  potentiam  Tuam  loquentur.  Prope  est  Dominus 
omnibus  invocantibus  Eum  in  veritate.  Voluntatem 
timentium  Se  faciet,  et  deprecationem  eorum  exau¬ 
diet,  et  salvos  faciet  eos.  Laudationem  Domini  loque- 
tur  os  meus,  et  benedicat  omnis  caro  Nomini  sancto 
Ejus  in  saeculum,  et  in  saeculum  saeculi. 

Pro  se  et  omnibus  sibi  commissis. 

Sit  Dominus,  Deus  noster,  nobiscum,  sicut  fuit  cum 
patribus  nostris,  non  derelinquens  nos,  neque  pro¬ 
jiciens,  sed  inclinet  corda  nostra  ad  Se,  ut  ambule¬ 
mus  in  universis  viis  Ejus,  et  custodiamus  mandata 
Ejus,  et  caeremonias  Ejus,  et  judicia,  quaecunque 
mandavit  patribus  nostris.  Et  sint  sermones  mei  isti, 
quibus  deprecatus  sum  coram  Domino,  adpropinquan- 
tes  Domino,  Deo  nostro,  die  ac  nocto,  ut  faciat  ju¬ 
dicium  servo  Suo,  et  populo  Suo  Israel  per  singulos 
dies,  ut  sciant  omnes  populi  terrae,  quia  Dominus 
Ipse  est  Deus,  et  non  est  ultra  absque  Eo.  Sit  quo¬ 
que  cor  nostrum  perfectum  cum  Domino,  Deo  nostro, 
ut  ambulemus  in  decretis  Ejus,  et  custodiamus  man¬ 
data  Ejus,  sicut  et  hodie. 

Memento,  Domine,  testamenti  Tui,  et  da  verbum 
in  ore  meo,  et  in  corde  meo  consilium  corrobora, 
ut  domus  Tua  in  sanctificatione  Tua  permaneat,  et 
omnes  gentes  agnoscant,  quia  Tu  es  Deus,  et  non 
est  alius  praeter  Te. 

Super  populum. 

Benefaciat  vobis  Deus,  et  meminerit  testamenti  Sui, 
et  det  vobis  cor  omnibus,  ut  colatis  Eum,  et  faciatis 

Ejus  voluntatem,  corde  magno,  et  animo  volenti. 
Adaperiat  cor  vestrum  in  lege  Sua,  et  in  praeceptis 
Suis,  el  faciat  pacem.  Exaudiat  orationes  vestras,  et 
reconcilietur  vobis,  nec  vos  deserat  in  tempore  malo. 

Gratia  Domini  nostri,  Jesu  Christi,  et  charitas  Dei, 
et  communicatio  sancti  Spiritus  sit  cum  omnibus  vo¬ 
bis.  Arnen. 

Ante  Studium. 

Domine  Deus,  Qui  effundis  sapientiam  Tuam  super 
omnia  opera  Tua,  et  super  omnem  carnem  secundum 
datum  Tuum,  et  praebuisti  illam  diligentibus  Te:  da 
milii  sedium  Tuarum  assistricem  sapientiam,  et  mitte 
Spiritum  sanctum  Tuum,  Qui  me  doceat  omnia,  et 
suggerat  omnia,  ut  probare  possim,  quae  sit  voluntas 
Tua  bona,  et  beneplacens,  el  perfecta;  nec  plus  sa¬ 
piam,  quam  oportet  sapere  ad  sobrietatem;  ut  nihil 
sciam,  nisi  Jesum  Christum,  et  hunc  Crucifixum. 
Nosse  enim  Te  consummata  justitia  est,  et  scire 
justitiam,  et  virtutem  Tuam  radix  immortalitatis. 

Contra  Inimicos  Scelestae. 

Miserere  nostri,  Deus  omnium,  et  respice  nos,  et 
ostende  nobis  lucem  miserationum  Tuarum,  et  immitte 
timorem  Tuum  super  gentes,  quae  non  exquisierunt 
Te,  ut  cognoscant,  quia  non  est  Deus,  nisi  ^Tu,  et 
enarrent  magnalia  Tua.  Alleva  manum  Tuam  super 
gentes  alienas,  ut  videant  potentiam  Tuam.  Sicut 
enim  in  conspectu  eorum  sanctificatus  es  in  nobis, 
sic  in  conspectu  nostro  magnificaberis  in  eis,  ut 
cognoscant  Te,  sicut  et  nos  cognovimus:  quoniam 
non  est  Deus  praeter  Te,  Domine. 

Innova  signa,  et  immuta  mirabilia;  glorifica  manum 
et  brachium  dextrum;  excita  furorem,  et  effunde 
iram;  tolle  adversarium,  et  afflige  inimicum,  festina 
tempus,  et  memento  finis,  ut  enarrent  mirabilia  Tua. 
In  ira  flammae  devoretur,  qui  salvatur,  et  qui  pessi¬ 
mant  plebem  Tuam,  inveniant  perditionem.  Contere 
caput  principum  inimicorum,  dicentium:  non  est  alius 
praeter  nos.  Domine,  Deus  coeli  et  terrae,  intuere 
superbiam  eorum,  et  respice  ad  nostram  humilitatem, 
et  faciem  Sanctorum  Tuorum  attende,  et  ostende, 
quoniam  non  derelinquis  praesumentes  de  Te,  et 
praesumentes  de  se,  et  de  sua  virtute  gloriantes 
humilias. 

Congrega  omnes  tribus  Jacob,  ut  cognoscant,  quia 
non  est  Deus,  nisi  Tu,  et  enarrent  magnalia  Tua,  et 
haereditabis  eos  sicut  ab  initio.  Miserere  plebi  Tuae, 
super  quam  invocatum  est  Nomen  Tuum,  et  Israel, 
quem  coaequasti  primogenito  Tuo.  Miserere  civitati 
sanctificationis  Tuae  Jerusalem,  civitati  requiei  Tuae, 
Reple  Sion  inenarrabilibus  verbis  Tuis,  et  gloria  Tua 
populum  Tuum.  Da  testimonium  his,  qui  ab  initio 
creaturae  Tuae  sunt  in  Nomine  Tuo  Prophetae  prio~ 
res.  Da  mercedem  sustinentibus,  ut  Prophetae  Tui 
fideles  inveniantur;  et  exaudi  orationes  servorum 
Tuorum,  et  dirige  nos  in  viam  justitiae,  ut  sciant 
omnes,  qui  habitant  terram,  quia  Tu  es  Deus  con¬ 
spector  saeculorum. 

Domine,  Rex,  Deus  Abraham!  miserere  populi  Tui, 
quia  volunt  nos  inimici  nostri  perdere,  et  haeredita- 
tem  Tuam  delere.  Ne  despicias  partem  Tuam,  quam 

redemisti  Tibi  de  Aegypto.  Exaudi  deprecationem 
meam,  et  propitius  esto  sorti  et  funiculo  Tuo,  et 
converte  luctum  nostrum  in  gaudium,  ut  Adventes 
laudemus  Nomen  Tuum,  Domine;  et  ne  claudas  ora 
Te  canentium. 

Peccavimus  in  conspectu  Tuo,  et  idcirco  tradidisti 
nos  in  manus  inimicorum  nostrorum.  Justus  es,  Do¬ 
mine!  Et  nunc  non  eis  sufficit,  quod  durissima  nos 
opprimunt  servitute,  sed  volunt  Tua  mutare  promissa, 
et  delere  haereditatem  Tuam,  et  claudere  ora  lau¬ 
dantium  Te,  atque  extinguere  gloriam  templi  et  alta¬ 
ris  Tui,  ut  aperiant  ora  gentium.  Memento,  Domine, 
et  ostende  Te  nobis  in  tempore  tribulationis  nostrae, 
et  libera  nos  manu  Tua.  Deus  fortis  super  omnes, 
exaudi  vocem  eorum,  qui  nullam  aliam  spem  habent, 
et  libera  nos  de  manu  iniquorum,  et  erue  me  a 
timore  meo. 

f&esignatio  in  adversis. 

Benedictus  es,  Domine,  Deus  patrum  nostrorum,  et 
laudabile  et  gloriosum  Nomen  Tuum  in  saecula;  quia 
justus  es  in  omnibus,  quae  fecisti  nobis,  et  universa 
opera  Tua  vera,  et  viae  Tuae  rectae,  et  omnia  judicia 
Tua  vera.  Judicia  enim  vera  fecisti  juxta  omnia, 
quae  induxisti  super  nos,  et  super  civitatem  sanctam 
patrum  nostrorum,  Jerusalem;  quia  in  veritate,  et  in 
judicio  induxisti  omnia  haec  propter  peccata  nostra. 
Peccavimus  enim,  et  inique  egimus,  recedentes  a  Te, 
et  deliquimus  in  omnibus,  et  praecepta  Tua  non  au¬ 
divimus,  nec  fecimus,  sicut  praeceperas  nobis,  ut 
bene  nobis  esset. 


62 


Omnia  ergo,  quae  induxisti  super  nos,  et  universa, 
quae  fecisti  nobis,  in  vero  judicio  fecisti,  et  tradidisti 
nos  in  manibus  inimicorum  nostrorum  iniquorum,  et 
pessimorum,  praevaricatorumque,  et  nunc  non  possu¬ 
mus  aperire  os;  confusio  et  opprobrium  facti  sumus 
servis  Tuis,  et  his,  qui  colunt  Te,  Ne*  quaesumus, 
tradas  nos  in  perpetuum  propter  Nomen  Tuum,  neque 
auferas  misericordiam  Tuam  a  nobis. 

Spes  In  adversis. 

Non  est  in  hominis  potestate  consilium  Tuum,  Do¬ 
mine.  Hoc  autem  pro  certo  habet  omnis,  qui  Te 
colit,  quod  vita  ejus,  si  in  probatione  fuerit,  corona¬ 
bitur,  si  autem  in  tribulatione  fuerit,  liberabitur,  et 
si  in  correptione  fuerit,  ad  misericordiam  Tuam. venire» 
licebit.  Non  enim  delectaris  in  perditionibus  nostris; 
quia  post  tentationem  tranquillum  facis,  et  post  lacry- 
mationem  et  fletum  exultationem  infundis.  Sit  Nomen. 
Tuum,  Deus  Israel,  benedictum  in  saecula.  Arnen. 

Post  liberationem  a  calamitatibus. 

Clamavi  de  tribulatione  mea  ad  Dominum,  et  ex¬ 
audivit  me;  de  ventre  inferi  clamavi,  et  exaudisti, 
Domine,  vocem  meam.  Et  projecisti  me  in  profun¬ 
dum  in  corde  maris,  et  flumen  circumdedit  me;  omnes 
gurgites  Tui,  et  fluctus  Tui  super  me  transierunt.  Et 
ego  dixi:  abjectus  sum  a  conspectu  oculorum  Tuorum; 
verumtamen  rursus  videbo  templum  sanctum  Tuum. 
Circumdederunt  me  aquae  usque  ad  animam,  abyssus 
vallavit  me,  pelagus  operuit  caput  meum,  ad  extrema 

montium  descendi,  terrae  vectes  concluserunt  me  in 
aeternum,  et  sublevabis  de  corruptione  vitam  meam. 
Domine,  Deus  meus.  Cum  angustiaretur  in  me  anima 
mea,  Domini  recordatus  sum,  ut  veniat  ad  Te  oratio 
mea  ad  templum  sanctum  Tuum.  In  voce  laudis  im¬ 
molabo  Tibi,  quaecunque  vovi,  reddam  pro  salute 
Domino. 

Gtratiariim  actio  pro  liberatione  a  poblicis  cala¬ 
mitatibus  Ecclesiam  praecipue  affligentibus. 

Magnus  es,  Domine,  in  aeternum,  et  in  omnia  sae¬ 
cula  regnum  Tuum;  quoniam  Tu  flagellas  et  salvas, 
deducis  ad  inferos,  et  reducis,  et  non  est,  qui  effu¬ 
giat  manum  Tuam.  Contitemini  Domino,  filii  Israel,  et 
in  conspectu  gentium  laudate  Eum,  quoniam  ideo 
dispersit  vos,  ut  vos  enarretis  mirabilia  Ejus.  Ipse 
castigavit  nos  propter  misericordiam  Suam. 

Aspicite  ergo,  quae  fecit  nobiscum,  et  cum  timore 
et  tremore  confitemini  Illi,  regemque  saeculorum  ex¬ 
altate  in  operibus  vestris.  Ego  autem  in  terra  capti¬ 
vitatis  meae  confitebor  Illi,  quoniam  ostendit  majesta¬ 
tem  Suam  in  gentem  peccatricem.  Convertimini  ita¬ 
que,  peccatores,  et  facite  justitiam  coram  Deo,  cre¬ 
dentes,  quod  faciat  vobiscum  misericordiam  Suam. 
Ego  autem  et  anima  mea  in  Eo  laetabimur. 

Benedicite  Dominum,  omnes  electi  Ejus,  agite  dies 
laetitiae,  et  confitemini  Illi.  Jerusalem,  civitas  Dei, 
castigavit  te  Dominus  in  operibus  manuum  tuarum. 
Confitere  Domino  in  bonis  tuis,  et  benedic  Deum  sae¬ 
culorum,  ut  reaedificet  in  te  tabernaculum  Suum,  et 
revocet  ad  te  omnes  captivos,  et  gaudeas  in  omnia 

saecula  saeculorum.  Luce  splendida  fulgebis,  et  omnes 
fines  terrae  adorabunt  te.  Nationes  ex  longinquo  ad 
te  venient,  et  munera  deferentes  adorabunt  in  te 
Dominum,  et  terram  tuam  in  sanctificationem  habebunt, 
nomen  enim  magnum  invocabunt  in  te.  Maledicti  erunt, 
qui  contempserint  te,  benedictique  erunt,  qui  aedifi¬ 
caverint  te.  Tu  autem  laetaberis  in  filiis  tuis,  quoniam 
omnes  benedicentur,  et  congregabuntur  ad  Dominum. 
Beati  omnes,  qui  diligunt  te,  et  qui  gaudent  super 
pace  tua. 

Anima  mea,  benedic  Dominum,  quoniam  liberavit 
Jerusalem,  civitatem  Suam,  a  cunctis  tribulationibus 
ejus  Dominus,  Deus  noster.  Beatus  ero,  si  fuerint 
reliquiae  seminis  mei  ad  videndam  claritatem  Jerusa¬ 
lem.  Portae  Jerusalem  ex  saphiro  et  smaragdo  aedi¬ 
ficabuntur,  et  ex  lapide  pretioso  omnis  circuitus  mu¬ 
rorum  ejus.  Ex  lapide  candido  et  mundo  omnes  pla¬ 
teae  ejus  sternentur,  et  per  vicos  ejus  Alleluia  can¬ 
tabitur.  Benedictus  Dominus,  Qui  exaltavit  eam,  et 
sit  regnum  Ejus  in  saecula  saeculorum  super  eam. 
Arnen. 

Schola  Jesu  Christi* 


Meditationes  et  Adspirationes 

ex 

divinis  Scripturis  depromptae» 


Ante  Lectionem  spiritualem. 

,, Leget  omnibus  diebus  vitae  suae,  ut  discat,  custodire  verba, 
quae  in  lege  praecepta  sunt.”  Deuter.  XVII. 

Utinam,  Domine!  loquaris  mecum,  et  aperias  labia  Tua 
mihi,  et  sapientiam  Tuam  audiet  auris  mea,  et  intelligam 
sermonem  Tuum!  Inclina  cor  meum  ad  cognoscendam 
legem  Tuam;  non  abscondas  a  me  sermonem  Tuum! 

Inclina  aurem  Tuam  ad  suscipienda  eloquia  Tua, 
ut  faciam,  quod  est  placitum  coram  Te,  et  discam 
ex  ore  Tuo  legem,  et  scribam  illam  in  tabulis  cordis 
mei,  et  custodiam  illam,  ut  pupillam  oculi  mei! 


Alia  Oratio  ante  lectionem  spiri¬ 
tualem. 

Domine,  Jesu  Christe!  aperi  aures  et  oculos  cordis 
mei  ad  audiendum  et  intelligendum  sermonem  Tuum, 
faciendamque  voluntatem  Tuam!  Domine!  quoniam  in¬ 
cola  ego  sum  in  terra,  non  abscondas  a  me  mandata 

Tua!  Revela  oculos  meos,  et  considerabo  mirabilia  de 
lege  Tua!  Incerta  et  occulta  cordis  mei,  et  sapientiae 
Tuae  manifesta  mihi*,  in  Te  enim  spes  mea,  Deus,  ut 
Tu  mentem  atque  intellectum  meum  illumines!  Arnen. 


Alia  Oratio  ante  Meditationem* 

Loquar  ad  Dominum  meum,  cum  sim  pulvis  et  cinis. 
Ecce  ego  coram  Te,  Domine,  vocasti  enim  me.  Lo¬ 
quere,  Domine,  quia  audit  servus  Tuus,  si  tamen  Tu 
Ipse  dederis  mihi  cordis  aures,  ut  audiam  Te.  Revela 
quoque  oculos  meos,  ut  considerem  mirabilia  Tua. 
Concupivit  enim  anima  mea  desiderare  justificationes 
Tuas.  Non  abscondas  a  me  mandata  Tua.  Noverim 
Te,  Domine,  noverim  me.  0  scrutator  cordium  et 
renum,  Deus,  argue  me  in  bonitate  Tua,  et  statue 
meipsum  contra  faciem  meam,  ut  et  miseriam  meam 
videam,  et  quae  mihi  agenda  praecipis,  valeam,  et  ad 
ea,  quae  viderim,  convalescam  —  per  Dominum  etc. 


Oratio  post  Meditationem* 

Auditu  auris  audivi  Te,  Domine,  nunc  quoque  ocu¬ 
lus  Tuus  videt  me;  idcirco  ipse  me  reprehendo,  et 
ago  poenitentiam.  Ecce  occulta  sapientiae  Tuae  et 
abyssum  miseriae  meae  manifestasti  milii,  et  quid  fa¬ 
ciam,  ostendisti.  Perfice  ergo  opus  bonum,  quod 
coepisti  in  me,  et  fac,  ut  in  praeceptis  Tuis  ambulem, 
ne  cum  cognoverim  voluntatem  Tuam  non  faciam, 
et  servus  inutilis  factus,  vapulem  multis.  Dixi,  nunc 

coepi,  haec  mutatio  dexterae  Excelsi.  Sed  heu!  velle 
tantum  adjacet  mihi;  perficere  autem  bonum  non  in¬ 
venio,  nisi,  quod  enixe  precor,  gratia  Tua  diffundat 
charitatem  Spiritus  sancti  in  cor  meum  pro  bona  vo¬ 
luntate  Tua,  et  Qui  operatus  es  velle  in  me,  opereris 
et  perficere  —  per  Dominum  etc. 


Alia  Oratio  post  lectionem  spiri¬ 
tualem* 

„Custodi  praecepta  Mea!”  Prov.  IV. 

Domine!  ad  quem  ibimus?  Verba  vitae  aeternae 
habes!  Sermo  Tuus  veritas  est.  In  memoria  sermo¬ 
num  Tuorum  delectabor,  et  praecepta  Tua  recondam 
mihi;  non  recedent  ab  oculis  meis;  vita  enim  sunt 
invenientibus  ea.  Permaneat  in  me  verbum  veritatis, 
quod  audivi,  ut  opere  illud  compleam  et  fructificem 
in  omni  opere  bono,  digne  ambulans  coram  Te,  Deus 
meus,  Cui  gloria  in  saecula-  saeculorum.  Arnen. 


5  * 

PARS  I. 

De  perfectionibus  Scholae  Jesu  Christi. 


Caput  T. 

De  dignitate  Scholae  Jesu  Christi . 

Schola,  Jesu  Christe,  Fili  Dei  altissimi,  et  Magister 
dulcissime  filiorum  Adae,  infinita  veneratione  digna 
est,  quemadmodum  senserunt  mansueti,  et  humiles 
corde  discipuli  Tui. 

Ex  quo  enim  audita  est  in  monte  sancto  vox  Pa¬ 
tris  aeterni  dicentis:  „Hic  est  Filius  Meus  dilectus,  in 
Quo  Mihi  bene  complacui,  Ipsum  audite! ”  omnes 
scholae  philosophorum  definientium,  dividentium  et 
sine  fine  disputantium,  loco  suo  exciderunt;  et  nulla 
Aegyptiorum,  vel  Graecorum  academia  castis  cordi¬ 
bus  amicorum  Tuorum  laude  digna  visa  est. 

Quomodo  enim  laude  dignae  viderentur  scholae, 
ubi  Verbum  caro  factum  non  est  auditum,  compara¬ 
tione  Scholae  Tuae,  cujus  auctoritas  e  coelo  venit, 
et  cujus  prima  elementa  sunt:  Verbum  caro  factum  est? 

Profecto,  mansuetissime  Praeceptor  hominum,  vox 
aeterni  Patris  Tui  confregit  cedros  Libani,  et  falsis 
aut  vanis  mundi  doctrinis  cum  Babylonis  turre  ca¬ 
dentibus,  apparuit  sublimissima  veritas  Scholae  Tuae, 
quae  lapidea  corda  mollivit. 

Quapropter  mirabile  est,  quod  revelata  jam  gloria 
doctrinae  Tuae,  innumerabiles  filii  Adae,  qui  errave¬ 
runt  ab  utero  Evae,  matris  suae,  pro  nihilo  ducant 

Praeceptorem  vitae,  et  libentius  audiant  Demosthenem, 
aut  Platonem,  quam  Dei  Filium  tota  die  e  cathedra 
crucis  expandentem  manus  Suas  ad  populum  non  cre¬ 
dentem  et  contradicentem  Sibi? 

Nescio,  Domine,  quomodo  excoecatum  sit  cor  mul¬ 
torum  etiam  Ecclesiasticorum,  qui  sapientiores  sibi 
videntur,  si  discant,  et  vane  pronuntient  sententias 
Homeri,  aut  Appollonii,  quam  verba  ignita  Jesu 
Christi? 

Quid  est  hoc,  Magister  suavissime? 

Quomodo  obscuratum  est  aurum,  mutatus  est  auri 
color  optimus? 

Quomodo  viri  Ecclesiastici,  lapides  scilicet  sanctuarii 
Tui,  dispersi  sunt  in  capite  omnium  platearum? 

Mihi  certe  non  placet  opinio  haec. 

In  consilium  eorum  non  veniat  anima  mea,  et  in 
coetu  eorum  non  sit  gloria  mea. 

Mirabor  potius,  Domine,  et  amabo  dignitatem  et 
candidissimam  lucem  Scholae  Tuae,  et  contemnam 
sapientiam  omnium  Chaldaeorum,  ne  forte  seducar 
apparenti  aestimatione  hominum,  quibus  non  placet 
castissima  eruditio  Tua. 

Confitebor  Tibi,  Domine,  in  Ecclesia  magna,  in 
populo  gravi  verorum  sapientium  laudabo  Te. 

Displiceat  mihi,  precor,  multitudo  scholarum,  ubi 
non  discitur  Dei  virtus  et  sapientia;  et  adhaereat  vis¬ 
ceribus  meis,  mitissime  Fili  Dei,  honestissima  Schola 
Tua,  ubi  sitis  sciendi  sedatur  dulcissimo  potu  aquarum 
Hesebon,  quae  fluunt  cum  silentio. 

Caput  II. 

De  suavitate  Scholae  Jesu  Christi. 

Unguentum  effusum  est,  pacifice  Rex  Jerusalem, 
sermo  Tuus,  quo  casta  corda  delectantur  usque  ad 
liquefactionem  spiritus  sui. 

Quod  usque  adeo  verum  est,  ut  non  solum,  quando 
praedicasti  turbis,  omnes  traherentur  voluptate  audiendi 
Te  legistatorem,  et  suavissimum  Praeceptorem  suum, 
sed  etiam  quando  pependisti  inter  latrones  regnaturus 
a  ligno,  coeli,  et  terra  moverentur,  et  montes  sae¬ 
culi  sicut  cera  fluerent  a  delectationibus  eloquii  Tui. 

Vere  nunquam  sic  locutus  est  homo,  sicut  Rex 
dulcissimae  Sion,  Cujus  labia  sunt  quasi  vitta  cocci¬ 
nea:  mei  quippe,  et  lac,  o  Unigenite  Fili  Dei,  sub 
lingua  Tua. 

Non  potest  comparari,  Domine,  loquacitas,  et  affec¬ 
tata  eloquentia  Atheniensium,  et  Romanorum  cum  puri¬ 
tate  vivi  sermonis,  quo  utitur  fidelissima  Tibi  Schola 
Tua. 

Periit  memoria  Graecorum,  et  Latinorum  cum  so-. 
nitu:  Verbum  autem  castissimum  Scholae  Tuae  et 
torrens  voluptatis  ejus  non  peribit  in  aeternum.  0 
Domine,  quot  pectora  ferrea  domuisti  suavitate  Ma¬ 
gisterii  Tui! 

Bene  novit  hoc  Paulus,  qui  et  Saulus,  quando 
credidit  Tibi  prostratus  incredibili  mansuetudine  Tua. 

Credo  certe  verba  illa  Tua:  Saule,  Saule,  quid  Me 
persequeris?  penetrasse  momento  uno  viscera  perse¬ 
cutoris,  prae  magnitudine  deliciarum  manantium  ex 
fonte  vivo  charitatis  Tuae. 

Quid  dicam  hic,  Domine,  de  Augustino  fidelissimo 
servo  Tuo,  quem  percussit,  ut  sonaret  vox  descendens 
a  Schola  Tua,  quam  audivit  in  horto,  quando  subdidit 
cervicem  jugo  Tuo,  et  copiosissime  flevit  victus  inef¬ 
fabili  dulcedine  veritatis  Tuae? 

Nolunt,  o  mitissime  Praeceptor,  filii  hominum  per¬ 
suadere  sibi  veritatem  hanc,  et  Scholam  Tuam  insua¬ 
vem  appellantes,  quaerunt  sibi  magistros  prurientes 
auribus,  et  cupidissime  discunt  varias  gentilium  disci¬ 
plinas. 

Et  quod  peius  est,  viri  graves,  qui  alios  exemplo 
suo  movere  deberent,  magnam  vitae  partem  consu¬ 
munt  in  legendis  auctoribus,  qui  scripserunt  de  Archi¬ 
tectura,  Astrologia,  vel  Agricultura. 

Confitentur  se  nosse  Deum,  factis  autem  vix  con¬ 
fitentur  Tibi. 

Certe  si  gustarent,  et  viderent,  quam  sit  inaesti¬ 
mabilis  suavitas  Scholae  Tuae,  projicerent  idola  de 
medio  cordium  suorum,  et  majorem  vitae  partem 
consecrarent  studio  secretae  eruditionis  Tuae. 

Yerumtamen  homines  isti,  qui  nolunt  aestimare  laben- 
tem  de  coelo  instructionem  Tuam,  non  sugent  mei 
de  petra,  oleumque  de  saxo  durissimo. 

Justus  enim  es,  Domine,  et  rectum  judicium  Tuum: 
ut,  qui  fide  Tua  monentur,  ut  quaerant  delectari  in 
Te,  et  proterve  repugnant,  nunquam  invenient  the¬ 
saurum  laetitiae  incomparabilis,  qua  dilatantur  corda 
discipulorum  Tuorum,  qui  requiescunt  ab  aestu  mundi 
sub  salutari  valde  umbra  Tua. 

Caput  III. 

De  efficacia  Scholae  Jesu  Christi . 

Vivus,  et  efficax  vitae  est,  Domine,  sermo  Tuus, 
qui  penetrat  corda,  et  pertingit  usque  ad  divisionem 
animae,  et  spiritus,  compagum  quoque,  ac  medullarum. 

Habuerunt  inventores  variarum  Sectarum  discipulos 
et  imitatores  suos,  quos  impleverunt  inanibus  verbis: 
sed  non  correxerunt  vitam  eorum  nigredine  vitiorum, 
quasi  carbonibus  desolatoriis  inquinatam. 

Schola  vero  Tua,  Domine,  sicut  et  lex  Tua  est 
immaculata,  convertens  animas  a  nigredine  in  cando¬ 
rem,  et  a  tenebris  in  formosissimam  lucem  gratiae  Tuae; 

Expurgat  mirabiliter  vetus  fermentum  Adae,  et 
efficit  novam  conspersionem  nascentis  justitiae,  quae 
est  fructus  plusquam  suavissimus  pretiosi  valde  san¬ 
guinis  Tui. 

0  mansuetissime  Praeceptor,  et  amator  hominum, 
quoties  viri  leprosi  ingressi  sunt  in  Scholam  Tuam, 
et  loti,  atque  mundati,  et  super  nivem  dealbati  mutati 
sunt  in  formam  puritatis  Tuae! 

Quoties  inveterati  senes  dierum  malorum  redierunt 
ad  infantiam  novae  gratiae  Tuae,  educti  de  luto  foe- 
cis,  et  de  profundissimo  lacu  miseriae! 

Quoties,  Domine,  forlissima  gratia  Tua  creasti  cor 
mundum,  et  spiritum  rectum  innovasti  in  visceribus 
eorum,  qui  postquam  erraverant  per  Scholas  inflantes, 
et  non  aedificantes,  tulerunt  jugum  dulcissimae  legis 
Tuae! 

Sola  certe  Schola  Tua,  Domine,  potest  facere  mun¬ 
dum  de  immundo  conceptum  semine. 

Sola  certe  Schola  Yerbi  incarnati  tollentis  grave 
lignum  crucis  super  Se,  et  operantis  salutem  in  medio 
terrae,  facit  homines  castos,  mites,  humiles,  et  desi¬ 
deriis  coelestibus  plenos. 

0  Sapientia,  quae  disponis  omnia  fortiter,  et  sua¬ 
viter:  quam  graviter  errant  homines  jaculo  curiositatis 
vulnerati! 

Qui  quasi  arundines  vento  agitatae  discurrunt  per 
innumerabilia  gymnasia,  cum  in  nullo  eorum  sentiant 
requiem,  quam  inquirunt. 

Utinam  converterentur  ad  Te,  Doctorem  gentium,  ut 
invenirent  pacem  Tuam,  et  nollent  sequi  Magistros 
verborum  venditores,  sed  in  secretissimo  silentio  audire 
subtilem  vocem  Tuam! 

Profecto  tunc  appareret  illis  fertilitas  terrae  pro¬ 
missionis  Tuae;  areae  implerentur  frumento,  et  tor¬ 
cularia  vino  redundarent;  et  experientia  convicii  prae¬ 
dicarent  virtutem  efficacissimam  Scholae  Tuae. 

Lupi  mutarentur  in  agnos  delectabili  spectaculo 
gratiae  Tuae;  et  quasi  Magister  potens  in  opere, 
et  sermone  loquereris,  et  scriberes  in  visceribus 
eorum  suavissimam  legem,  et  inaestimabilem  hae- 
reditatem  novi  testamenti,  quod  fecit  inenarrabilis 
amor  Tuus. 

Caput  IV. 

De  simplicitate  Scholae  Jesu  Christi . 

Consideravi,  Domine,  opera  Tua,  et  expavi  admi- 
rans  altitudinem  consilii  Tui. 

Evanuerunt  homines  studio  vanae  sapientiae,  quam 

multis  verborum  coloribus  ornabant,  antequam  appa¬ 
reret  Verbum  Dei  carne  nostra  vestitum. 

Tu  vero  fortissima,  et  incommutabilis  veritas  decre¬ 
visti  salvum  facere  genus  humanum,  non  in  sublimi¬ 
tate  sermonis,  sed  in  altissima  virtute  Dei. 

Et  proptera  tradidisti  Ecclesiae,  dulcissimae  sponsae 
Tuae,  scripturas  sanctas,  et  castas;  ubi  non  eminet 
ornatus  sermo,  qui  esse  solet  cordium  mansuetorum, 
et  humilium  inimicus,  sed  simplicitas  armata  virtute,  et 
veritate  Tua,  quae  domuit  orbem  non  ferro,  sed  ligno. 

Non  habitat,  Domine,  veritas  Tua  in  tabernaculis 
impiorum,  atque  idcirco  mendacia  sua  verbis  bene 
sonantibus  colorant. 

Schola  vero  veritatis  Tuae  non  eget  coloribus,  Do¬ 
mine;  mullo  enim  formosior  et  amabilior  est  divina 
veritas  simpliciter  pronunciala,  quam  profana  mendacia 
verbis  elegantibus  tecta. 

Quaero  enim,  Domine,  ubi  sunt  Academiae  florentes 
non  veritate,  sed  garrulitate,  quibus  non  est  revelatus 
sermo  Dei? 

Nonne  simplices  homines,  quos  amasti,  veritate,  et 
simplicitate  Scholae  Tuae  persuaserunt  mundo  viam 
disciplinae,  et  incognitum  verbum  crucis! 

Quomodo  ergo  Pater  Tuus  obtexit  caligine  in  furore 
Suo  filiam  Sion  permittens  abire  viros  multos  post 
vanissima  desideria  sua? 

Multis  quippe  viris,  qui  profitentur  Christianam  man¬ 
suetudinem,  placet  potius  Schola  Ciceronis,  quam  Jesu 
Christi;  et  horas  plurimas  impendunt  studio  sermonis, 
horrentes  simplicitatem  scripturae  Tuae. 

Usquequo,  Domine,  patieris  hostes  divini  Spiritus, 
Tui,  qui  si  tertiam  partem  studii,  quod  in  Tullio  posue¬ 
runt,  tribuissent  unigenito  Dei  Filio  splenderet  nunc 
lucerna  Tua  super  capita  eorum,  et  implevisses  eos 
spiritu  sapientiae,  et  sublimissimi  intellectus  Tui? 

Yae  insipientibus  filiis  Adae,  qui  delectantur,  si 
eleganter  dicant,  quamvis  dicendo  mentiantur,  et  pere- 
grinentur  a  Schola  Filii  Dei! 

Sanius  consilium  est,  amare  casta  eloquia  Tua,  et  ape¬ 
rire  aures  cordis  ad  capiendum  sensum  verborum  vitae. 

Tempus  breve  est,  ut  bene  senserunt  Ecclesiae 
Doctores  amici  Tui:  ex  quibus  multi,  Domine,  qui 
Rethoricam  gloriose  docuerant,  antequam  penetraret 
corda  illorum  vivus  sermo  Tuus,  postquam  subdiderunt 
collum  suavissimo  jugo  legis  Tuae,  horrentes  adulteria 
linguarum  suarum,  tolis  visceribus  dilexerunt  verita¬ 
tem,  puritatem,  et  simpliciatatem  Scholae  Tuae. 

Hi  sunt  senatores  terrae,  et  fidelissimi  cooperatores 
gratiae  Tuae,  qui  amaverunt  fluenta  Jordanis  super 
aquas  Assyriorum,  et  anteposuerunt  sensum  poten- 
tissimae  veritatis  vanae  ostentationi  filiorum  Adae, 
quos  excoecavit  superbia  sua. 

Imprimatur  ergo  animae  meae,  Praeceptor  mitissime, 
veritas  et  simplicitas  Scholae  Tuae,  et  pascar  nutri¬ 
mento  filiorum  Dei. 


Caput  V. 

De  puritate  Scholae  Jesu  Christi . 

Eloquia  Tua,  Domine,  sunt  eloquia  casta,  plusquam 
argentum  igne  examinatum,  et  ideo  Schola,  ubi  loque- 

ris  ad  cor  Jerusalem  Sponsae  Tuae  non  habet  macu¬ 
lam,  neque  rugam,  sed  nive  candidior,  el  luce  cla¬ 
rior  est. 

Propter  quod  discipuli  Tui,  qui  in  toto  corde 
exquirunt  Te,  sunt  nive  candidores,  et  lucidissimo 
Sapphiro  pulchriores. 

Non  enim  admittunt  impuritates  filiorum  Adae,  quae  so¬ 
lent  inveniri  in  Scholis  hominum,  qui  dereliquerunt  Te. 

Tu  quippe,  Fili  Dei,  candor  es  lucis  aeternae,  et 
speculum  sine  macula:  et  propterea,  qui  frequentant 
Scholam  secretae  eruditionis  Tuae,  similes  fiunt  exem¬ 
plari  Suo,  et  quidquid  impurum  est,  fortissime  repellunt. 

Sed,  o  puritas  infinita,  quam  intolerabiles  sordes 
inveniuntur  in  Scholis  hominum,  qui  non  curant  scire, 
et  diligere  Te! 

Quam  turpis  licentia  vitae  crescit  una  cum  disci¬ 
plinis  hominum,  quae  discuntur  ad  quaerendum  panem 
mortalis  vitae! 

Non  loquor  tantummodo,  Domine,  de  infidelibus, 
quibns  non  illuxit  veritas  Tua:  sed  de  iis  etiam,  qui 
crediderunt  in  Te,  Deum,  et  Redemptorem  suum,  quo¬ 
rum  pars  magna  non  magis  sequitur  Te,  quam  si  in 
Te  non  credidisset. 

Discunt  quidam  Jurisprudentiam,  semper  imprudentes: 
discunt  Medicinam  semper  infirmi,  discunt  Theologiam 
Scholasticam,  semper  aridi,  et  frigidi. 

Cujus  tanti  mali  ratio  est,  quia  oderunt  castitatem 
Scholae  Tuae,  et  nolunt  incedere  per  arctam  viam  vitae. 

Error  nimis  gravis,  et  viris  Christianis  indignus  est, 
quem  odivit  anima  mea. 

Utinam  stulti  isti  saperent,  et  intelligerent,  et  no¬ 
vissima  sua  providerent! 

Ego,  Domine,  adhaerebo  sententiae  discipulorum 
Tuorum,  qui  nihil  putant  se  scire  inter  homines,  nisi 
Te  solum  Crucifixum,  et  avertunt  a  vanitate  simplices, 
et  castos  oculos  suos. 

Sunt  enim  quasi  greges  agnorum,  quos  nutrit  lacte 
dulcissimo  Ecclesia  sponsa  Tua,  et  vigilantissime  fugiunt 
consilia  impiorum  et  cathedras  pestilentiae  perhorrescunt. 

Fiat,  obsecro,  Domine,  immaculatum  cor  meum,  et 
solum  discat,  et  requirat  Te,  ut  fugiens  aquas  turbu¬ 
lentas  peccatorum  satier  aqua  purissima  cisterna  Beth- 
lehem,  charissimae  civitatis  Tuae. 

Caput  VI. 

De  laetitia  Scholae  Jesu  Christi . 

Justitiae  Scholae  Tuae,  suavissime  Praeceptor  ho¬ 
minum,  sunt  rectae,  laetificantes  corda,  quae  interna 
eruditione  Tua  pascuntur,  et  dilatantur. 

Praeceptum  Tuum  est  super  solem  lucidum  illumi¬ 
nans  oculos,  et  auferens  tenebras  timoresque  nocturnos. 

Incredibile  videtur,  Domine  iis,  qui  non  cogno¬ 
verunt  vias  Tuas,  tam  immensam  laetitiam  in  humilitate 
Scholae  mansuetorum  inveniri. 

Sed  ego,  Magister  dulcissime,  credo  innumerabilia, 
et  ineffabilia  esse  gaudia  discipulorum  Tuorum,  qui,  ut 
Te  perfecte  sequerentur,  reliquerunt  omnia  propter  Te. 

Ipsi  enim  fide  dignissimi  dicunt,  se  quandoque 
gustare  delicias  paradisi  Tui,  quando  requirunt  puris 
cordibus,  et  manibus  serenissimam  faciem  Tuam. 

Et  interrogati  an  gustaverint  similes  consolationes, 
quando  affluebant  divitiis,  honoribus,  et  voluptatibus, 
mundi,  respondent,  se  nihil  simile  gustasse. 

Credo,  Domine,  veram  esse  confessionem  istam 
plenam  misericordia  et  laude  Tua.  Sunt  quippe  fide¬ 
les  servi  regis  Salomonis  ornati  diademate,  quo  coro¬ 
navit  illum  mater  sua  in  die  desponsationis  illius,  et 
in  die  laetitiae  cordis  ejus. 

Et  merito,  clementissime  Domine,  laetantur  in  Te, 
sicut  exultant  victores  capta  praeda;  quia  dum  in 
spiritu  humilitatis  et  in  animo  contrito  student  sapien¬ 
tiae  Tuae,  velociter  currunt  ad  Te  per  spem  inceden¬ 
tem  usque  ad  secretissima  bona,  quae  sunt  intra  ve¬ 
lamen  humanitatis  Tuae. 

Haec  est  pinguedo,  qua  replentur  animae  vacantes 
Tibi  et  fugientes  strepitum  Tyri  et  Sidonis,  ubi  exer¬ 
cetur  mercatura  filiorum  Adae. 

Non  possidebunt  mercatores  isti  laetitiam  eordis, 
quod  vendiderunt  pro  modico  fragmento  panis. 

Dilexerunt  Scholas  inquietas,  vocibus,  contentionibus 
et  clamoribus  plenas,  quas  anteposuerunt  tranquillitati 
Scholae  Tuae. 

Noluerunt  benedictionem,  et  elongabitur  ab  eis; 
justo  enim  judicio  Tuo  statutum  est,  ut  nemo  virorum 
illorum,  qui  fuerunt  invitati,  et  noluerunt  venire  ad 
convivium  Regis,  gustet  lautissimam  et  mellitissimam 
coenam  Tuam. 

Fingant  ergo  sibi,  qui  quaerunt  gaudia  falsa,  quidquid 
volunt:  ducant  in  bonis  dies  suos,  laetentur  ad  sonitum 
tympani  et  organi  et  in  momento  ad  inferna  descendant. 

Absit  vero  a  me,  servo  Tuo,  ut  exultem  extra 
Scholam  Filii  Dei  cum  illis,  qui  fornicantur  abs  Te. 

Exultabo  potius  sub  umbra  alarum  Tuarum,  et 
discam  elementa  sermonis  Tui. 

Quod  si  quis  tenta verit  me,  et  sollicitaverit,  ut 
laeter  figura  mundi,  fortiter  respondebo  ei:  Si  tuus 
Dominus  est  mundus,  laetare  et  habeto  pacem  cum  illo ; 

Ego  vero  in  Domino  gaudebo,  et  exultabo  in  Deo, 
Jesu  meo. 

Caput  VII. 

De  pace  Scholae  Jesu  Christi . 

Pax  multa,  Domine,  succedit  diligentibus  meile  dul¬ 
ciorem  Scholam  Tuam;  et  non  est  illis  scandalum. 

Discipuli  quippe  Tui  sunt  servi  fideles  Regis  paci¬ 
fici,  et  vocantur  filii  Dei. 

Non  est  pax  haec,  mitissime  Domine,  similis  ei, 
quae  in  mundo  est;  non  enim,  quomodo  mundus  dat, 
Tu,  liberalissime  Rex,  dare  soles. 

Pax  enim  Tua  exsuperat  omnem  sensum,  et  aufert 
omnes  interiores  discordias,  accedente  Te  ad  cor 
hominis,  et  in  secreto  cubiculo  instruente  illum, 
quando  nempe  homo  tacitus  et  cupidus  praesentiae 
Tuae  videtur  sibi  quasi  sonum  aurae  lenis  audire, 
et  quasi  furtive  suscipit  auris  ejus  venas  suavissimi 
susurri  Tui. 

Hic  est  cibus  discipulorum  Tuorum,  pro  quo  liben¬ 
ter  dabunt  omnem  substantiam  domus  suae. 

Pax  Tua,  Domine,  non  est  audita  in  Chanaan,  ne¬ 
que  visa  est  in  Theman. 

Filii  quoque  Agar,  qui  exquirunt  prudentiam,  quae 
de  terra  est,  non  invenerunt  semitas  pacis  hujus. 

Negotiatores  mundi,  qui  opprimuntur  multitudine 
occupationum,  non  gustaverunt  saporem  pacis,  qua 
plena  est  Schola  Tua. 

Quomodo  enim,  si  descendunt  mare  in  navibus, 
facientes  operationem  in  aquis  multis,  gaudere  pos¬ 
sunt  privilegiis  principum,  qui  aedificant  sibi  delicio¬ 
sissimas  solitudines? 

0  sapientia,  quam  pauci  noverunt  et  digne  aesti¬ 
maverunt  pacem  Scholae  Tuae! 

Utinam  ex  discordiis  scholarum  saeculi  moverentur 
homines  ad  quaerendam  requiem  Tuam! 

Corda  sollicita  et  sciendi  cupidissima,  cum  non 
possint  ligata  dissolvere,  et  veritatem  per  quaestiones 
innumerabiles  inquisitam  invenire,  male  torquentur  in 
scholis  saeculi. 

Mites  vero,  et  non  altum  sapientes  discipuli  Tui 
sine  sollicitudine  docentur  a  Te,  quia  ordine  servato 
primum  discunt  bonitatem,  postea  scientiam,  et  disci¬ 
plinam. 

Bonos  mores  principio  quaerunt,  et  statim  aperitur 
sensus  eorum  ad  intelligendas  dulcissimas  scripturas 
Tuas,  in  quibus  pace  mirabili  requiescunt,  sicut  colum¬ 
bae  lacte  lotae,  quae  resident  juxta  fluenta  plenissima. 

Fiam,  Domine,  oro  Te,  particeps  pacis,  qua  gaudet 
mansuetissima  Schola  Tua:  et  ordinentur  in  me,  quae¬ 
cunque  discrepant  a  forma  humilium  discipulorum  Tuo¬ 
rum,  in  quibus  requievit  Spiritus  dulcissimae  charita- 
tis  Tuae. 

Caput  VIII. 

De  honore  Scholae  Jesu  Christi . 

Nimis  honorificati  sunt  auditores  Scholae  Tuae,  dis¬ 
cipuli  nempe  Tui,  Domine,  nimis  elevatus  est  Princi¬ 
patus  eorum. 

Ipsi  contempserunt  omnia  propter  Te  tracti  deside¬ 
rio  vacandi  Tibi:  ex  quo  majores,  et  altiores  mundo 
videntur,  annumeranturque  Principibus  populi  Tui. 

Terrarum  Principes  dorsum  incurvant  terrenis  bonis, 
quae  dilexerunt:  discipuli  vero  Tui,  o  Fili  Dei  altis— 
simi,  calcant  omnem  ornatum  saeculi,  et  exaltantur 
asendentes  super  altitudines  mundi,  quem  despiciunt. 

Non  solum  in  tempore  illo,  quando  fundabatur 
Ecclesia  Tua,  primi  discipulorum  Tuorum  magnificati 
sunt,  quando  laudabat  eos  populus,  et  nemo  audebat 
se  conjungere  illis:  sed  nunc  etiam  frigescente  quoque 
charitate  in  his  novissimis  diebus  celebratur  multis 
laudibus  sublimissima  Schola  Tua. 

Superbi  enim  homines  admirantur  humiles  servos 
Tuos. 

Divites  saeculi  laudant  pauperes  amicos  Tuos. 

Incontinentes  mundi  obstupescunt  castos  imitatores 
Tuos. 

Tanta  enim  est  excellentia  virtutis,  quae  discitur  in 
Schola  Tua,  Domine,  ut  non  solum  peccatores  Chris¬ 
tiani  habentes  Catholicam  fidem,  sed  ipsi  etiam  infi¬ 
deles  mirentur  fidelem  plebem  Tuam. 

Et  quamvis  non  semper  cogitent  mirabilia  opera 
Tua,  in  extremis  saltem  angustiis  ostendunt  Principes 
terrae,  quid  sentiant  de  veris  discipulis  Tuis. 

II.  6 


82  - 


Tunc  enim  respicientes  idola  manuum  suarum,  in 
quibus  habebant  fiduciam,  et  videntes  quod  non  opi¬ 
tulentur  eis,  neque  in  necessitate  eos  protegant,  ro¬ 
gant  humiles  corde  servos  Tuos,  ut  avertant  iram 
Tuam  ab  eis,  ne  forte  in  furore  Tuo  illos  arguas  et 
corripias. 

Quod  certe  in  laudem  Tuam  cedit,  Unigenite  Fili 
Dei,  quia  per  hoc  confitentur  Reges  terrae,  se  indi¬ 
gere  discipulis  Tuis  quasi  potentioribus,  ubi  regnorum 
vires  deficiunt. 

Haec  est  gloria  servorum  Tuorum,  Rex  Jerusalem, 
Qui  glorificas  honoratores  Tuos. 

Confiteantur  ergo  Tibi  omnes  Reges  terrae,  et  volen¬ 
tes  vel  invite  laudent  excellentiam  Scholae  Tuae. 

Ego  vero  meditabor  in  Te,  et  celebrabo  mites 
corde  et  altiores  mundo  discipulos  Tuos:  et  confitebor 
in  medio  populi,  me  debere  hymnum  veris  filiis  Israel, 
et  electissimo  populo  appropinquanti  Tibi. 

Caput  IX* 

De  utilitate  Scholae  Jesu  Christi, 

Bene  fecerunt,  fidelissime  custos  hominum,  qui  vene¬ 
runt  in  Scholam  Tuam  relictis  retibus,  et  sollicitudi¬ 
nibus  saeculi  jactantes  cogitatum  suum  in  Te,  ut  Tu 
nutrires  illos. 

Profecto  multa  bona  lucrati  sunt  ea  ipsa  hora,  qua 
reliquerunt  omnia,  et  secuti  sunt  Te. 

Tu  enim  quasi  nutritius  singulorum,  non  solum  inter¬ 
nis  epulis,  sed  externis  etiam  mirabiliter  pascis  illos. 

Cogitavi  dies  antiquos,  et  annos  aeternos  in  mente 

habui:  et  nunquam  vidi  justum  derelictum,  nec  semen 
ejus  ita  quaerens  panem,  ut  non  inveniret  illum. 

Quod  certe  facile  credet,  qui  consideraverit  admi¬ 
rabilem  providentiam  Tuam. 

Si  enim  Tu,  Domine,  das  jumentis  escam  ipsorum, 
et  pullis  corvorum  invocantibus  Te;  quis  dubitet  an 
daturus  sis  panem  dilectissimis  Filiis  Tuis? 

Ego  certe,  Domine,  non  dubito,  immo  credo,  quod 
divites  egebunt,  et  esurient,  inquirentes  autem  Domi¬ 
num  non  minuentur  omni  bono. 

Quin  etiam,  dulcissime  Fili  Dei,  consilio  Tuo 
quotidie  fieri  credo,  quod  veris  discipulis  Tuis 
suppetat  abundantia  panis:  nam,  ut  video,  pro  in¬ 
digentia,  et  numero  servorum  Tuorum  multiplicare 
solere  annonam. 

Haec  vero  differentia  est,  quod  ipsimet  servi  Tui, 
ante  quam  totis  visceribus  sequerentur  Te,  vivebant 
inter  spinas  curarum  saecularium  solliciti  quomodo 
saturarentur  pane:  nunc  vero  postquam  transierunt 
in  Scholam  Tuum  expertes  curarum  comedunt  et  satu¬ 
rantur,  utpote  qui  requirunt  Dominum,  veram  saturi¬ 
tatem,  et  consolationem  Suam. 

Quanto  ergo  commodior  vita  est,  quae  habet  Te 
provisorem  panis  saturantis,  quam  illa,  quae  vagatur 
extra  Scholam  Tuam  quaerens  auxilia  Aegyptiorum 
et  Assyriorum,  ut  saturetur  pane? 

Tam  perspicua  est,  Domine,  veritas  haec,  ut  pos¬ 
sim  constituere  judices  inimicos  Tuos. 

Non  enim  Tu  es  Deus  noster,  ut  dii  eorum,  cujus 
rei  inimici  nostri  sunt  judices:  nam  et  nunc  hoc  faten- 

tur,  et  admirantur,  qui  non  fuerant,  et  modo  sunt 
amici  Tui. 

Procul  ergo  sit  a  servis  Tuis,  Domine,  timere  a 
fame,  vel  a  frigoribus  nivis,  omnes  enim  domestici 
Tui  vestiti  sunt  duplicibus,  et  Tu  das  illis  mensura- 
tatam,  et  salutarem  escam  in  tempore  opportuno. 

Quod  si  aliquando  permittis  illos  esurire,  atque 
sitire  probatio  est  multo  pretiosior  auro,  quod  ado¬ 
rant  et  in  quo  confidunt  homines. 

Transacta  vero  probatione  reficiuntur  a  Te,  et 
roborantur  et  crescunt  commemorantes  et  laudan¬ 
tes  inaestimabiles  divitias  et  ineffabiles  misericordias 
Tuas. 

Haec  est  utilitas  magna  timentium  Te  et  custodien¬ 
tium  suavissima  praecepta  Tua. 

Quapropter,  oro  Te,  Domine,  deduc  me  in  via 
Tua,  et  introduc  egenum  et  derelictum  ad  infinita 
lucra  beatissimae  Scholae  Tuae. 

Caput  X. 

De  immunitate  Scholae  Jesu  Christi. 

Quaerunt  filii  hujus  saeculi,  qui  recesserunt  a  Te, 
Domine,  frui  bonis  apparentibus,  prata  mundi  per- 
transire  et  abuti  creaturis  Tuis  tanquam  in  juventute 
celeriter,  et  nolunt  pati  mala,  quae  meruerunt,  sed 
filiorum  immunitate  gaudere. 

Verumtamen  non  succedit  eis  ista  iniqua  prae¬ 
sumptio:  serviunt  enim  Pharaonis  servitutem  nimis 
longam  et  duram. 

Servi  sunt  peccati,  quod  fecerunt;  et  Tu  convolvis 

iniquitates  illorum,  quas  imponis  collo  inclinato  ad 
portanda  quinque  juga  non  hominum,  sed  jumentorum. 

Nimis  infelices  sunt,  dum  peccando  seminant  sibi 
dolores,  et  abundanti  proventu  metunt  eos. 

Discipuli  vero  Tui,  clementissime  Domine,  immunes 
sunt  a  multis  poenis  et  miseriis  privilegio  nobilissimae 
Scholae  Tuae. 

Non  solvit  Schola  Tua,  Rex  pacifice,  tributa  gravia 
dolorum  et  afflictorum,  quae  nascuntur  ex  desideriis 
avaritiae,  ambitionis,  incontinentiae  et  innumerabilium 
cupiditatum,  quas  extinguit  Spiritus  Tuus. 

Profecto,  Domine,  interim  dum  peccatores,  quasi 
diaboli  jumenta  portant  pondera  iniquitatum  et  prae¬ 
varicationum  suarum;  auditores  Scholae  Tuae  vinculis 
peccatorum  absoluti  similes  fiunt  onagro,  cui  dedisti 
in  solitudine  domum  et  tabernaculum  ejus  in  terra 
salsuginis;  qui  circumspicit  montes  pascuae  suae  et 
virentia  quaeque  perquirit. 

Non  capiunt  omnes  verbum  istud  libertatis  filiorum 
Dei,  sed  ii  tantum,  quibus  revelavit  non  caro  et  san¬ 
guis,  sed  altissimus  Pater  Tuus. 

Existimant  praevaricatores,  quorum  tabernacula  prae¬ 
diis  abundant,  discipulos  Tuos  mendicos,  et  pellibus 
caprarum  indutos,  premi  extrema  servitute. 

Sed  Tu,  Domine,  Qui  nosti  corda  hominum  et  scru¬ 
taris  renos  et  corda,  scis  illos  gaudere  libertate  et  immu¬ 
nitate  filiorum  Dei,  et  esse  altiores  omni  altitudine  mundi. 

Videntur  oculis  insipientium  mori,  illi  autem  sunt 
in  pace;  quam  neque  persecutio,  neque  fames,  neque 
sitis,  neque  gladius,  neque  mors  tollit  ab  eis. 

Non  tangit  illos  tormentum  malitiae,  quae  torquet 
doloribus  inferni  operatores  suos;  atque  ita,  si  quid 
patiuntur,  convertetur  eis  in  solatium  et  in  amplissimam 
mercedem  interminabilis  vitae  et  aeternae  gloriae  Tuae. 

Sit  ergo  porlio  mea,  Domine,  in  terra  morientium 
confugere  ad  immunitatem  Scholae  Tuae;  ut  in  regione 
vivorum  fruar  delectationibus  Tuis,  et  videam  diu  de¬ 
sideratam  faciem  Tuam. 

Caput  XI. 

De  sapientia  Scholae  Jesu  Christi . 

Sicut  exaltantur  coeli  a  terra,  sic  Schola  Tua,  Do¬ 
mine,  a  scholis  filiorum  hominum. 

Discunt  homines  avidissime  secreta  naturalia,  et 
causas,  et  effectus,  et  mutationes  elementorum,  et 
considerant  motus  siderum,  testimonium  perhibente 
ipsis  conscientia  ipsorum,  quod  non  satis  intelligant 
illa,  quorum  doctores  et  magistri  esse  volunt. 

Ipsi  enim,  qui  inter  illos  doctiores  sunt,  postquam 
ad  scientiam  Scholae  Tuae  pervenerunt,  confitentur, 
se  nihil  perfectum  scivisse,  quamvis  in  cathedris  ex¬ 
clamarent  et  alios  docere  praesumerent. 

Tu  vero,  Domine,  Cui  omne  cor  patet,  et  omnis 
voluntas  sine  verbis  loquitur,  sine  perplexitatibus  et 
erroribus  doces  mansuetos  et  humiles  discipulos  Tuos 
altissimam  sapientiam,  quae  simul  illuminat  et  inflammat. 

Et  quod  est  mirabile,  momento  uno  majorem  et 
sereniorem  notitiam  Tuae  majestatis  accipiunt,  quam 
si  per  annos  multos  in  Scholis  Theologorum  laborarent. 

Suspenduntur  magnitudine  mirabilium,  quae  eis  a 

Te  revelantur  et  absconduntur  a  sapientibus  mundi; 
non  enim  mundus  novit  Te,  neque  gustavit  mei  dul¬ 
cissimae  sapientiae  Tuae. 

Hic  est  cibus  grandium,  qui  crescunt  ad  mensuram 
Tuam,  et  quasi  aquilae  ascendunt  ad  purissimam  re¬ 
gionem  aeris,  ubi  sine  nubilis  cernant  splendorem 
solis,  et  ibi  ponant  nidum  suum. 

Apparet  illis  serenitas  Tua  et  lux  formosissima 
vultus  Tui  sublatis  imaginibus  importunis  creaturarum, 
et  fortissime  adhaerent  visceribus  Tuis. 

Requiescunt  in  amplexu  Tuo,  postquam  sublimissimo 
volatu  pervenerunt  ad  Te,  et  stupescunt,  quia  incerta 
et  occulta  sapientiae  Tuae  mirabilibus  modis  mani¬ 
festantur  illis. 

Ibi  audiunt  arcana  verba,  quae  non  licet  homini 
loqui;  et  bibunt  de  limpidissimo  fonte  suavitatis  Tuae. 

Oculus  non  vidit,  neque  auris  audivit,  Deus,  absque 
Te,  quae  non  solum  in  coelesti  patria,  verum  etiam 
in  schola  patientiae  et  mansuetudinis  Tuae  praeparasti 
in  thalamo  sapientiae  diligentibus  Te. 

Quapropter  silentio  sancto  venerabor  secretissimam 
sapientiam  Scholae  Tuae,  quae  ineffabilis  est;  et  desi¬ 
derabo  ascendere  cum  Moyse  ad  verticem  montis 
sancti  Tui,  ad  videndam  saltem  a  longe  fertilissimam 
regionem  promissionis,  ad  quam  festinant  per  sudores 
et  dolores  charissimi  amici  et  consortes  primogenitae 
Civitatis  Tuae. 

Tempus  breve  est;  et  in  Scholis  hominum  non 
satiatur  oculus  visu  neque  auris  auditu. 

Ingrediar  ergo  cum  modogenitis  infantibus  in 

Scholam  dulcissimi  Praeceptoris  mei;  et  ascendam  in 
palmam,  ut  colligam  suavissimos  fructus  Ejus. 

Caput  XII. 

De  beatitudine  Scholae  Jesa  Christi 

Recordatus  sum  Tui,  Domine,  considerans  castam 
beatamque  generationem  Ecclesiae,  Sponsae  Tuae. 
Nam  usque  in  hodiernum  diem  legi  audio  verba,  quae 
praedicasti,  dum  fundares  illam,  et  beatos  illos  appel¬ 
lares,  qui  sequerentur  Te. 

Beatos  dixisti  pauperes  spiritu,  misericordes,  mites, 
mundos  corde  et  alios  similes,  qui  sunt  de  felicissima 
Schola  Tua. 

Tu  autem  veritas  veracissima  non  diceres  beatos 
discipulos  Tuos,  si  non  haberent  aliquid  melius,  in- 
terim  dum  sequuntur  Te  dulcissimum  Praeceptorem  suum. 

Ego  certe,  Domine,  mihi  persuadeo  motus  aucto¬ 
ritate  coelestis  doctrinae  Tuae,  beatos  esse  mansuetos 
auditores  Tuos,  quamvis  doctrina  haec  satrapis  mundi 
non  placeat. 

Isti  enim  sola,  quae  apparent,  considerantes  beatum 
dixerunt  populum,  cujus  oves  sunt  foetosae  in  gene¬ 
rationibus  suis,  et  cujus  boves  sunt  crassae,  et  ubi 
non  est  ruina  maceriae,  neque  transitus,  neque  cla¬ 
mor  in  plateis  eorum. 

Sed  qui  noverunt  Te,  multo  melius  de  Te,  populo- 
que  Tuo  sentientes  dixerunt:  Beatus  populus,  cujus 
Dominus  Deus  ejus. 

Si  ergo  populus  diligentium  Te,  quamvis  ovibus 
et  bobus  crassis  et  bonis  externis  non  abundet,  bea- 

tus  est  juxta  rectam  fidem  discipulorum  Tuorum;' 
necessario  dicendum  est,  beatitudinem  Scholae  Tuae, 
sicut  et  omnem  gloriam  filiae  Regis  ab  intus  esse, 
servosque  Tuos  intra  se  Regnum  Dei  possidere. 

Ex  quo  sequitur  magna  laus  gratiae  Tuae,  Domine,  qua 
imples  vasa  electionis  habentia  pretiosissimum  thesaurum 
intra  corpora  fragilia  et  opinione  mundi  contemptibilia. 

Sed  vir  insipiens  non  cognoscit,  et  stultus  non  in- 
telligit  mirabilia  haec,  quae  operaris  in  abscondito. 

Amici  vero  Tui  bene  intelligunt,  se  felicissimos  esse, 
quia  altissima  paupertas  spiritus,  tranquillissima  pax  filio¬ 
rum  Dei,  dulcissima  mansuetudo  et  fortissima  tolerantia 
injuriarum,  et  persecutionum  transtulit  eos  ad  statum 
excelsissimum,  cui  non  deest  nisi  consummata  et  su¬ 
prema  aeternae  vitae  beatitudo. 

Habent  initia,  et  spe  firmissima  exultantes  futuram 
inquirunt. 

Nunc  praegustant  esurientes  et  sitientes  justitiam, 
sed  ipsi  saturabuntur  fructu  ligni  vitae,  et  translati  in 
amoenissimum  paradisum,  quem  plantavit  dextera  Tua, 
satiabuntur  ab  ubertate  domus  Tuae. 

Beatus  est  nunc,  Domine,  vir,  cujus  est  auxilium 
abs  Te,  quia  disponit  ascensiones  in  corde,  quibus  fit 
altior  et  beatior  omni  mundana  celsitudine  et  beatitudine. 

Sed  postquam  auxilio  Tuo,  quod  praebes  in  oppor¬ 
tunitatibus,  ascenderit  deliciis  affluens  de  deserto  hujus 
vitae  ad  populum  accinctum  gloria  et  honore  Tuo 
coronatum,  apparebit  hic  incepta,  et  illic  completa 
felicitas  ejus,  quae  durabit  in  aeternum  et  ultra. 

PARS  II. 

De  proprietatibus  discipulorum  Scholae  Jesu 
Christi. 


Caput  I. 

De  docilitate  discipulorum  Jesu  Christi. 

Longe  absunt  a  mitissima  Schola  Tua,  Domine, 
incircumcisa,  et  dura  corda  contra  stimulum  acutis¬ 
simum  amoris  Tui  calcitrantia. 

Non  capit  Schola  mansuetorum  animos  protervos, 
et  contentiosos,  qui  oderunt  dulcissimam  concordiam 
Filiorum  Tuorum. 

Homines  pertinaces,  qui  posuerunt  sicut  adamantem, 
faciem  suam,  et  consueverunt  repugnare  meile  dulcio¬ 
ribus  misericordiis  Tuis,  non  intrabunt  in  requiem 
Scholae  Tuae. 

Tu  enim,  Domine,  Rex  Pacificus,  et  Magister  Paci¬ 
ficus  es,  qui  odisti  cervices  duras,  et  colla  erecta 
nolentia  tollere  suave  jugum  Tuum  super  se. 

Recordor,  Domine,  nascentis  Ecclesiae  Tuae,  quando 
multitudinis  credentium  erat  cor  unum  et  anima  una, 
et  trahor  mansuetudine  agnorum  Tuorum,  qui  sine 
repugnantia,  vel  duritia  sequebantur  Te,  et  imitaban¬ 
tur  mitissimum  Agnum  Dei. 

Ex  quo  facile  discernunt  illuminati  servi  Tui,  quae 
sit  ratio,  cur  multi  ex  iis,  qui  dicunt  se  discipulos 
Tuos,  non  proficiant,  neque  in  Schola  Tua  requiescant. 

Nimirum  sunt  nimis  tenaces  sensus  sui,  et  nolunt 
mitescere,  et  esse  parvuli  in  oculis  suis:  et  ideo  non 

finunt  se  doceri  ab  humilibus  amicis  Tuis,  quibus  secreta 
tua  revelasti. 

Grande  malum  est  hoc,  et  a  spiritu  Tuo  longissime 
recedit:  quocirca  discipuli  Tui  sibi  timentes  ab  omni¬ 
bus  etiam  inferioribus  doceri  quaerunt,  et  mirabili 
facilitate  cedunt  proximis  Suis. 

Atque  ex  hac  ipsa  facilitate  nascitur  mira  suavitas 
in  dilectione  fratrum,  in  quorum  animis,  et  actionibus 
nulla  apparet  asperitas. 

Omnis  plebs  Tua,  Domine,  trahitur  a  Te,  et  com¬ 
ponit  affectus,  et  operationes  suas  ad  placitum  proxi¬ 
morum,  quos  aestimat  meliores  se. 

Et  per  hanc  docilitatem  disponitur  ad  studium  altis— 
simae  sapientiae,  quae  humilium  propria  est. 

Ego  igitur,  Domine,  nolo  esse  de  Schola  eorum, 
qui  incircumcisis  cordibus,  et  auribus  spiritui  Tuo 
semper  restiterunt,  et  in  peccatis  Suis  mortui  sunt; 
sed  de  Schola  parvulorum,  qui  contremiscunt  ad  ser¬ 
mones  Tuos,  et  sine  ulla  contentione  acquiescunt  vivis 
sermonibus  Domini,  et  Praeceptoris  Sui. 

Imprimatur,  obsecro,  cordi  meo  docilitas  Filiorum 
Tuorum  Domine,  ut  quicquid  docueris,  sine  duritia 
suscipiam,  et  mitis  audiam;  quid  loquatur  in  me  Do¬ 
minus  Deus,  firmiter  sperans,  quod  loquetur  amabilis¬ 
simam  pacem  ad  pusillum  gregem  charissimae  plebis  Suae. 

Caput  II. 

De  digna  aestimatione  doctrinae ,  quam  habent 
discipuli  Jesu  Christi. 

Habet  hoc,  Domine,  omnis  qui  audivit  a  Patre  Tuo, 
et  venit  ad  Te,  ut  aestimet  magni  pretiosissima  verba, 

documenta  Tua,  certo  sciens  Te  infaillibilem  veritatem,  et 
infinitam  sapientiam  esse,  neque  posse  fallere,  neque  falli. 

Non  videtur  servis  Tuis,  Domine,  ulla  mundi  doc¬ 
trina  comparabilis  cum  disciplina  Scholae  Tuae,  quae 
de  coelo  est. 

Quando  attentis  cordibus,  et  auribus  audiunt  verba 
dulcissima  Evangelii  Tui,  mirantur,  et  inflammantur, 
et  friget  illis  omne,  quod  in  mundo  altum  et  hono¬ 
ratum  est. 

Si  forte  propter  necessitatem  praesentis  vitae  vacant 
studio  scientiarum  alliarum  affliguntur  valde,  qui  dif¬ 
ficulter  distrahuntur  a  Schola  Tua,  cujus  prima  ele¬ 
menta  altiora  videntur  eis  omni  sublimitate  discipli¬ 
narum,  quibus  inviti  student. 

Certe  bene  ostendit  sensum  veritatis  hujus  ille,  qui 
timens  seperari  a  Schola  Tua  dixit:  Quo  ibimus?  verba 
enim  aeterna  vitae  habes. 

Infoelices  illi,  Domine,  qui  dixerunt  male  loquentes 
de  Te:  Durus  est  hic  sermo!  duriora  quippe  erant 
corda  illorum,  quae  non  capiebant  sensum  suavissimi 
sermonis  Tui. 

Profecto,  amantissime  Magister,  animalis  homo  non 
percipit  ea,  quae  sunt  Spiritus  Dei,  neque  discernit 
inter  bonum  et  malum,  quia  solos  carnis  oculos  habet. 

Spirituales  vero  servi  Tui,  quos  instruis  interna 
disciplina,  judicant,  et  discernunt  omnia,  et  observant 
apices  divinae  legis  Tuae. 

Si  detur  eis  ut  linguis  hominum  loquantur,  et  Ange¬ 
lorum,  et  ut  noverint  scientias  mundi  omnes,  nihil 
eis  aestimabile  videtur  camparatione  doctrinae  Tuae. 

Et  propterea,  quando  audiunt  alios  amicos  Tuos, 
per  quos  loqui  soles  ad  cor  quaerentium  Te,  mitis¬ 
simis  animis,  et  humili  valde  modestia  recipiunt  verba 
de  coelo  descendentia,  quasi  stillicidia  stillantia  super 
terram. 

Ex  Deo  sunt  et  propterea  verba  Dei  attentissime 
audiunt  timentes,  ne  forte  priventur  pinguissimo  nu¬ 
trimento  suo. 

0  Domine,  quomodo  arripiunt  verba  Tua  et  non 
satiantur  dulcedine,  quam  sentiunt  in  mellitissimis  ser¬ 
monibus  Tuis! 

Quomodo  commoventur  totis  visceribus  in  cantu 
suave  sonantis  Ecclesiae  sponsae  Tuae,  cujus  singula 
verba  aestimant  super  inaestimabiles  margaritas! 

Aperi,  Magister  mansuetissime,  oculos  illorum,  quos 
mundus  fascinavit,  ut  sciant  magnificare  Scholam  Tuam 
et  adhaereant  fortissimae  ac  dulcissimae  veritati  Tuae. 

Caput  III. 

De  contemptu  mundi ,  quem  habent  discipuli  Jesu 
Christi. 

Nemo,  Domine,  potest  duobus  Dominis  servire;  et 
propterea  discipuli  Tui,  qui  Tibi  crediderunt,  abne¬ 
garunt  omnem  ornatum  saeculi,  et  totos  se  sacrifica¬ 
verunt  Tibi. 

Non  est  divisum  cor  eorum  inter  Te,  et  Deos  alie¬ 
nos:  satis  enim  constat  eis,  quia  Tu  solus  es  Deus, 
et  non  est  alius  Deus  praeter  Te. 

Bene  noverunt,  quia  tu  occidis,  et  vivere  facis,  et 
non  est,  qui  de  manu  Tua  possit  eruere. 

Quocirca  bono  consilio  renuntiaverunt  omnibus,  quae 
possidebant:  dixisti  enim  eis:  Qui  non  renuntiat  om¬ 
nibus,  quae  possidet,  non  potest  Meus  esse  discipulus. 

Propter  boc  non  solum  divitias,  sed  honores  et 
voluptates  (idola  scilicet  mundi)  contempserunt  ut 
sine  impedimento  currerent  post  Te,  qui  exultasti  ut 
gigas  ad  currendam  viam. 

Credo  autem,  Domine,  ideo  illos  omnia  contemp¬ 
sisse,  quia  statim  ac  seminasti  desideria  aeternae  vitae 
in  cordibus  eorum,  omnia  quae  videntur,  arbitrati 
sunt  ut  stercora,  et  affecti  taedio  rerum  contempti¬ 
bilium  cucurrerunt  ad  meliorem  et  manentem  substan¬ 
tiam,  ut  lucrifacerent  Te. 

Et  quidem,  o  dulcissime  Fili  Dei,  bonum  consilium 
est,  spernere  omnia  propter  summum  bonum,  quo 
satiari  possunt  corda  hominum. 

In  quo  consilio  Tuo  mirabiles  valde  videntur  aliqui 
discipuli  Tui,  qui  diligentiores  fuerunt  ad  praesentis 
vitae  bona  recusanda,  quam  filii  hujus  saeculi  ad  illa 
capienda. 

Quis  enim  unquam,  Domine,  tam  cupide  quaesivit 
divitias,  quam  Franciscus  fidelissimus  servus  paupertatem. 

Quis  unquam  tam  ardenter  concupivit  carnis  delec¬ 
tationes,  quam  Agnes  et  Caecilia  dulcissimae  sponsae 
Tuae  castitatem? 

Quis  unquam  tam  artificiose  quaesivit  honores  mundi, 
quam  Alexius,  et  Alexander  Carbonarius  charissimi 
amici  Tui  contumelias? 

Credo,  Domine,  studium  hoc  mirabile,  quo  amici 
Tni  quaesierunt  non  solum  mundum  contemnere,  sed 

ab  eo  contemni,  processisse  ex  alio  studio  liberius 
vacandi  Scholae  Tuae  imitatione  illius,  qui  dixit:  Mihi 
mundus  crucifixus  est  et  ego  mundo. 

Bene  quidem,  quia  mundus  transit,  et  concupiscen¬ 
tia  ejus:  discipulorum  vero  Tuorum  gloria  non  tran¬ 
sibit  in  aeternum. 

Accipient  enim  coronam  pulchritudinis,  et  amplis¬ 
simam  infinitae  laudis  remunerationem  in  atriis  Jeru- 
salem  beatissimae  civitatis  Tuae. 

Caput  IV. 

De  cordis  puritate ,  quam  habent  discipuli  Jesu 
Christi. 

Similes  sunt,  Domine,  Discipuli  Tui  custodibus  lecti 
Salomonis  tenentibus  gladios  super  femur  suum. 

Custodiunt  quippe  diligentissime  corda  sua,  in  qui¬ 
bus  Tu,  Rex  pacifice,  requiescis  tanquam  Sponsus  in 
thalamo  suo. 

Mirabile  est,  quam  vigilanter  custodiant  vigilias 
noctis  super  animas  suas,  ne  forte  inquinentur  vestes 
nuptiales  eorum,  et  repellantur  a  candidissima  plebe 
Scholae  Tuae. 

Non  habent  fiduciam  in  seipsis,  sed  inenarrabilibus 
gemitibus  implorant  clementiam  magistri  sui,  ut  capiant 
vulpes  parvulas  culparum  levium,  ne  forte  demolian¬ 
tur  florentes  vineas  suas. 

Habent  illi  thesaurum  pretiosae  valde  gratiae  Tuae 
in  vasis  fictilibus  fragilissimae  carnis,  et  viventes  in 
terra  inimicorum,  ad  omnes  horas  suspicantur  furta. 

Et  propterea  exstimulati  perpetua  sollicitudine  fu- 

giunt  quidquid  impurum  est,  et  quotidie  se  mundant 
lavacro  sanguinis  Tui. 

Neque  vero  hoc  solum  faciunt,  Domine,  ut  omnia 
inquinamenta  carnis  et  spiritus  vitent;  sed  ut  puriora 
corda  servent  Tibi,  studiosissime  abstinent  a  licito 
amore  creaturarum,  et  totis  visceribus  requirunt  sere¬ 
nissimam  faciem  Tuam. 

Non  noverunt  patrem,  neque  matrem,  neque  con¬ 
sanguineos,  neque  amicos,  neque  commoditates,  cum 
sciant  omnia  haec  partem  cordis  sibi  vindicare.  Sed 
omnes  ejusmodi  affectus  transtulerunt  ad  Te  unicum 
refrigerium  suum  et  optabilissimam  mercedem  suam. 

Hi  sunt  columbae  simplicissimae,  argento  puro  de¬ 
argentatae  a  diluvio  aquarum  multarum  volantes  ad 
arcam,  volantes  ad  nidum  cordis  Tui,  ubi  nihil  est 
nisi  puritas,  ubi  semper  student  fortissime  adhaerere. 

Propter  quod  Tu,  Domine,  Qui  delectaris  puris 
cordibus,  quae  sunt  velut  lilia  paradisi  Tui,  auges  per 
singulos  dies  eorum  candorem,  quo  discipuli  Tui  fiunt 
aptiores  ad  intelligenda  occulta  sapientiae  suae. 

Certum  est  enim  secretissima  mysteria  Scholae  Tuae 
non  percipi  a  cordibus  inquinatis;  in  malevolam  quippe 
animam  non  intrat  sapientia  Tua,  neque  habitat  in 
corde  subdito  peccatis. 

Atque  ita  discipuli  Tui,  Domine,  a  sordibus  pecca¬ 
torum  longissime  recedentes,  et  quotidie  resecantes  in 
se,  quod  inutile  et  vetustum  est,  relicto  Adam  primo 
atque  terreno  transformantur  in  Adam  secundum  et 
coelestem;  in  qua  transformatione  consistit  admirabilis 
excellentia  Scholae  Tuae. 

Hic  est  scopus  humilium  et  mansuetorum  discipulo¬ 
rum,  qui  requiescunt  sub  umbra  Tua,  Domine;  ut 
ablatis  imperfectionibus,  quibus  in  hac  vita  religiosa 
quoque  corda  tanguntur,  fiant  per  omnia  similes  Tui, 
et  purissimis  affectibus  et  operibus  placeant  animae  Tuae. 

Tu  vero  delectaris  et  odoraris  odorem  suavitatis 
surgentem  e  sacrificio  gratissimo  Scholae  Tuae,  quae 
virgineo  decore  unitur  Tibi,  dulcissimo  sponso  suo. 

Caput  V. 

De  desiderio  amandi ,  quod  habent  discipuli  Jesu 

Christi. 

Student  homines,  qui  serviunt  huic  saeculo,  Do¬ 
mine,  ut  sciant  et  lucrentur  panem  pereuntem;  disci¬ 
puli  vero  Tui  student,  ut  ament  Te  et  trahantur  ad 
Scholam  mansuetudinis  Tuae,  non  desiderio  lucrandi, 
sed  amandi. 

Pura  enim  corda  et  adulterii  nescia  non  quaerunt 
Te  propter  se,  sed  Te  quaerunt  propter  Te;  et  ideo 
cupiunt  erudiri,  ut  totis  visceribus  ament  infinitam 
bonitatem,  sapientiam  et  decorem  Tuum. 

Qua  in  re  apparet  purissima  castitas  cordium  se¬ 
quentium  Te,  Domine,  et  sublimissima  altitudo  Scholae 
Tuae,  cujus  omne  studium  eo  tendit,  ut  innumerabili¬ 
bus  desideriis  requirat  Te. 

Nam  in  ipsa  sanctitate  disciplinae  Tuae,  qua  illustra¬ 
tur,  non  sibi  placet  in  excellentia  cognitionis  secre¬ 
torum  Tuorum,  quatenus  ejus  excellentia  est,  sed 
quatenus  pertinet  ad  finem  dilectionis,  cujus  holo¬ 
causta  medullata  offert  Tibi. 

II. 

Postquam  vero  discipuli  Tui  cognoverunt  gratiam 
Tuam  et  misericordiam  magnam,  qua  illos  Tibi  con¬ 
figurasti,  semper  vacant  perennibus  desideriis  chari- 
tatis,  quae  in  castis  cordibus  ardet  et  ardebit,  neque 
flumina  obruent  illam. 

Hinc,  credo,  Domine,  nascitur  profectus  ille  maxi¬ 
mus  discipulorum  Tuorum,  quos  non  retardat  scien¬ 
tia,  quae  inflat,  sed  movet  charitas,  quae  mirabiliter 
aedificat. 

Si  enim  interrogentur,  quid  quaerant  libros  legen¬ 
tes,  vel  doctores  audientes,  vel  fortasse  disputantes, 
respondent,  se  velle  discernere,  quod  Tibi  placet,  ab 
eo,  quod  displicet,  et  velle  doceri,  qnemadmodum 
appropinquent  Tibi,  ut  fortius  diligant  Te  dulcissimum 
Deum  et  Redemptorem  suum,  et  quidem  sive  legant, 
sive  loquantur,  sive  operentur,  semper  sunt  memores 
Tui  multiplicantes  desideria  charitatis  sine  fine. 

Omnis  Schola  Tua,  Domine,  foecundissima  est:  omnis 
plebs  Tua  habet  gemellos  foetus,  et  sterilis  non  est 
in  eis. 

Quidquid  discipuli  Tui  cogitant  aut  vident,  conver^ 
titur  eis  in  argumentum  desiderandi  Te,  et  implorandi 
jucundissimam  praesentiam  Tuam. 

Ex  quo  fit,  ut,  quidquid  discunt,  amando  discant, 
et  nihil  in  terra  quaerentes  praeter  Te  aedificent  do¬ 
mos  suas  supra  petram. 

Utinam,  Domine,  omnes  scholae  hominum  dirigant 
ad  Te  labores  prolixos,  quibus  fatigantur,  ut  aliquid 
sciant,  et  moveantur  desiderio  amandi  Te,  ad  susci¬ 
piendam  longam  peregrinationem  suam! 

Sic  enim  Christiano  more  laborabunt,  et  cum  pane, 
quem  lucrantur,  acquirent  majora  lucra  suavissimae 
charitatis  Tuae. 

Cafmf  VI* 

De  collectione  virium  animae ,  quam  habent  disci¬ 
puli  Jesu  Christi . 

Omnis  anima,  quae  gustavit  lac  Scholae  Tuae,  Do¬ 
mine,  fugit  curiositatem,  et  claudit  ab  intus  domum 
suam,  ne  forte  mors  intret  per  fenestras. 

Recordor,  Domine,  viduae  illius,  quam  consolatus 
es  per  manum  Elisaei,  Prophetae  Tui,  quae  ostio 
clauso  implevit  vasa  oleo  manante  e  fonte  dulcissimae 
bonitatis  Tuae,  et  videtur  mihi  ineffabilis  misericordia 
Tua  similiter  visitare  oleo  laetitiae  animas  servorum 
Tuorum  colligentium  vires  suas,  quemadmodum  visi¬ 
tavit  olim  viduam  illam. 

Et  fortasse  haec  est  ratio,  propter  quam  fugiunt 
de  medio  civitatum,  et  abscondunt  se  in  speluncis, 
vel  in  locis  solitariis,  ubi  nemo  pulset  a  fortis  ostia 
domuum  suarum,  et  interrumpat  studium  vacandi  Tibi. 

Quod  si  propter  necessitatem  praesentis  vitae  co¬ 
gantur  habitare  cum  filiis  hujus  saeculi,  et  cum  mer¬ 
catoribus  Madianitis,  atque  Sabaeis;  diligentissime  vigi¬ 
lant  super  se,  et  continent  froeno  disciplinae  corda 
et  oculos  Suos. 

Aediiicant  sibi  cellas  non  manu  factas,  in  quibus 
habitent  Tecum  collectis  viribus  animae,  etiam  dum 
discurrunt  per  vicos,  et  plateas. 

Jam  enim  didicerunt  suspirare  de  fluminibus  Baby¬ 
lonis  ad  pacem  Sion  montis  sancti  Tui:  et  videntes 

sollicitudines,  et  labores  hominum,  quos  excoecavit 
amor  hujus  saeculi,  tristissimo  spectaculo  compuncti 
moventur  ad  desiderandam,  et  postulandam  libertatem 
Filiorum  Dei. 

Considerant  fluctus  saeculi  nunc  ascendentes  usque 
ad  abyssos:  et  casto  timore  correpti,  quasi  de  pro¬ 
fundis  aquarum,  unitis,  et  elevatis  cordibus  emittunt 
e  medio  populi  secreta  vota,  et  immolant  innumera¬ 
bilia  sacrificia  in  altari  cordis  sui. 

0  Domine,  quam  delectabilia  sunt  sacrificia  haec 
cordi  Tuo! 

Quam  amanter  respicis  hos  fidelissimos  servos  Tuos, 
qui  colligunt  se  intra  se,  ut  neque  in  mediis  occupa¬ 
tionibus  variis  obliviscantur  Tui. 

Tu  certe,  Rex  magne,  et  custos  amantissime  quae¬ 
rentium  Te,  circumducis  eos,  et  doces,  et  custodis 
quasi  pupillam  oculi  Tui. 

In  medio  turbarum  et  clamorum  lactas  eos,  ducis¬ 
que  ad  secretam,  tibique  notam  solitudinem,  et  blande 
loqueris  ad  corda  eorum. 

Ex  quo  omnis  anima,  quam  lactasti,  discit  tenacis¬ 
sime  apprehendere  Te,  et  recordari  uberum  Tuorum, 
nolleque  relicta  matre  nutricis  alienae  lacte  seduci. 

Confiteantur  ergo  Tibi,  Domine,  omnia  corda  ami¬ 
corum  Tuorum,  et  sancti  Tui  ferventissime  benedi¬ 
cant  Tibi. 

Sic  enim  intra  media  negotia  necessaria  saeculi 
remuneras  collectionem  virium  animae  diligentis  Te; 
quid  facies,  o  Liberalissime,  quando  post  labores  hujus 
mortalitatis  illa  requiescet  in  strictissimo  complexu  Tuo? 

Caput  VII. 

De  fidelitate  respondendi  divinis  inspirationibus , 
quam  habent  discipuli  Jesu  Christi . 

Oves  Tuae,  Domine,  quae  didicerunt  pascua  vitae, 
vocem  Tuam  audiunt,  et  fidelissime  obediunt  inspira¬ 
tionibus  Tuis. 

Anima,  quae  gustavit  Te,  sugens  dulcissimum  lac 
Scholae  Tuae,  vehementer  commovetur  internis  voci¬ 
bus  Tuis,  et  sollicitatur,  ut  cito  sequatur  Te  amabi¬ 
lissimum  Praeceptorum,  et  sponsum  suum. 

Propter  quod  fideles  discipuli  Tui,  etiam  inter  nego¬ 
tia  hujus  vitae,  attentissime  audiunt  sibilum  aurae 
lenis,  in  qua  loqui  soles  ad  corda  eorum:  et  dirum¬ 
punt  omnia  vincula  occupationum,  quam  primum  pos¬ 
sunt,  ut  totis  visceribus  vacent  Tibi. 

Sic  nempe  audivi,  Domine,  mirabilem  fidelitatem 
Francisci  amici  Tui  charissimi,  quem  signasti  signis 
redemptionis  Tuae,  qui  solebat  tam  fideliter  respon¬ 
dere  inspirationibus  Tuis,  ut  quando  iter  faciebat  cum 
socio,  et  sentiebat  vocem  secretam  Domini  sui  vo¬ 
cantis  illum  ad  orationem,  statim  subsisteret  vacatu¬ 
rus  Tibi,  dicens  socio,  ut  praecederet,  ne  impediret 
studium  Scholae  Tuae. 

Et  usque  in  hodiernum  diem  sunt  aliqui,  licet  pauci 
electi  inter  auditores  Tuos,  qui  gerunt  cor  sollicitum 
pro  Te:  et  statim  ac  sentiunt  suavissimum  Praecepto¬ 
rem  suum,  vel  fingentes  se  habere  grave  aliquod 
negotium,  vel  palam  contemnentes  leges  mundi,  relic¬ 
tis  omnibus  lucris  et  commoditatibus  currunt  ad  Te 
optatissimum  refrigerium  suum. 

Horum  consilium  altius  mundo  est,  et  amore  ac 
imitatione  dignissimum. 

Quis  enim,  Domine,  non  anteponat  meile  dulciorem 
conversationem  Tuam  communicationi  hominum,  qui 
habitant  domos  luteas  terrenum  habentes  fundamentum? 

Nonne  melior  est  hora  una  in  conspectu  Tuo  super 
millia  annorum  cum  figura  mundi  transeuntium? 

Consumunt  filii  hujus  saeculi  annos  vitae  suae  in 
palatiis  Principum  terrenorum  suspensi  et  attenti  ad 
sonum  companulae,  vel  ad  vocem  Dominorum,  a  qui¬ 
bus  asperas  correptiones,  et  levissimam  mercedem 
recipiunt. 

Quanto  ergo  justius  est,  Domine  liberalissime,  dis¬ 
cipulos  Tuos  sollitos  vigilare  ad  audiendam  incundis- 
sirnam  vocem  Tuam,  cum  qua  veniunt  stillicidia  coeli, 
quibus  pinguescunt  speciosa  deserti,  et  campi  nostri 
replentur  ubertate? 

Vae  illis,  Domine,  qui  non  obediunt  paternis  inspi¬ 
rationibus,  et  materno  amori  Tuo!  Campi  eorum  ger¬ 
minabunt  spinas  et  urticas,  et  consumentur  egestate. 

Credo  certe,  Domine,  neglectum  inspirationum  Tua¬ 
rum  causam  esse  infelicissimae  sterilitatis,  qua  multi 
etiam  religiosi  laborant;  qui  salis  esse  putant  non 
committere  peccata  mortalia,  sed  interiores  motus 
cordis,  ubi  Tu  loqueris,  non  considerant,  et  innume¬ 
rabilia  desideria  proficiendi,  quae  Tu  seminas,  fri¬ 
gescere  sinunt. 

Ascenderunt  super  excelsam  terram,  ut  comederent 
fructus  agrorum;  ipsi  tamen  infideles  cultores  terrae 
sunt,  et  cum  filiis  alienis  erraverunt. 

Penetret,  oro  Te,  Domine,  cor  meum  vox  Tua,  et 
erudiat  me;  gratiaque  Tua  ponat  pedes  meos,  quasi 
servorum,  ut  celeriter  curram  post  Te  ad  suavissimos 
odores  unctionis  Tuae. 

Caput  VIII. 

De  adinventionibus  discipulorum  Jesu  Christi . 

Qui  comedunt  Te,  Domine,  adhuc  esurient,  et  qui 
Te  bibunt,  adhuc  sitient;  non  enim  satiatur  Schola 
Tua  pastu  veritatis,  ita  ut  taedio  affecta,  sapientiam 
non  requirat. 

Immo  quaerit  atque  requirit,  et  novis  adinventioni¬ 
bus  excogitat  modos  innumerabiles  placendi  Tibi. 

Ex  quo  certe  studio  placendi  cordi  Tuo  factum  est, 
Domine,  ut  plurimi  sancti  et  fidelissimi  servi  Tui  glo¬ 
rificarent  Te  variis  et  inauditis  modis,  quos  invenit 
sollicita  et  ardentissima  charitas  Tua;  nunc  scientiam 
dissimulando,  nunc  ex  urbibus  fugiendo,  nunc  prae¬ 
lationes  recusando,  nunc  amentiam  fingendo,  nunc  in 
antris  habitando,  nunc  seipsos  ad  aliorum  redemptionem 
vendendo,  et  sub  aliis  formis  multis  Tibi  militando. 

Haec  est,  Domine,  gens  electa.  Haec  sunt  castra 
Dei  vivi. 

Haec  est  fortissima  pars  Sulamitis,  dilectae  Tuae, 
quae  filiis  Tuis  est  suavis  et  pulchra  sicut  Jerusalem, 
et  inimicis  Tuis  est  terribilis  quasi  castrorum  acies 
ordinata. 

Verissimum  est,  Domine,  charitatem  Tuam  magnam 
operari  et  semper  tentare  nova,  quae  operetur 
propter  Te. 

Quod  et  his  novissimis  diebus  in  renovatis  reli¬ 
giosis  ordinibus  jucundissimo  spectaculo  videmus. 

Delectantur,  Domine,  spirituales  servi  Tui  in  factura 
Tua,  et  in  mirabilibus  operibus  Tuis  exultant. 

In  cibo  enim,  et  potu,  et  vestitu,  in  somno  et 
vigilia,  in  sessione  et  incessu  et  in  aliis  multiplicibus 
actionibus  requirunt  modos  musicos  mundo  incognitos, 
quibus  delectetur  auris  Tua. 

Bene  nosti  proelia  militum  Tuorum,  Domine,  Qui 
laborem  et  dolorem  consideras,  ut  remuneres  multis 
modis  multiplices  adinventiones  gratiae  Tuae. 

Sed  et  principes  tenebrarum,  cum  quibus  est  illis 
colluctatio,  noverunt  fortitudinem  servorum  Tuorum, 
qui  cuncta,  quae  habent,  peliem  quoque  pro  pelle 
dabunt  pro  charissima  anima  sua. 

Modo  occulte,  modo  palam  pugnant  contra  reges 
Chananaeos;  nunc  sudoribus,  nunc  laboribus  multis 
laborant  inter  peregrinos  suspirantes  ad  patriam  suam; 
nunc  seminant  in  lacrymis  sperantes  in  Te,  et  cre¬ 
dentes,  quod  in  gaudio  metent. 

0  Domine,  quot  modis  crucifigunt  corpora  sua  alli¬ 
gantes  ea  in  compedibus  timoris  Tui,  ne  unquam 
recedant  de  via  vitae! 

Quoties  ferrum  pertransit  animas  eorum,  quibus 
potum  dare  soles  in  lacrymis  in  mensura! 

Credo  certe,  mitissime  Domine,  aromaticos  odores 
ascendere  ad  Te  de  altaribus  cordium  discipulorum 
Tuorum,  qui  sacrificant  seipsos  multis  modis  exqui¬ 
sitis  in  abscondito. 

0  Rex  Sion,  quis  credet  auditui  nostro?  et  bra- 

chium  Tuum,  quo  adjuti  amici  Tui  operantur  talia 
mirabilia,  cui  revelatum  est?  Exercent  illi  occultas 
luctas,  et  non  saturantur  laboribus  et  opprobriis 
cupientes  Tibi  Soli  placere,  et  a  Te  Solo  videri; 
sed  Tu  facies  illos  sedere  cum  senatoribus  terrae, 
et  laudabis  in  porta,  per  quam  exeunt  ex  hac  vita 
opera  eorum,  ut  sciat  mundus  adinventiones  mirabiles 
fidelissimae  Scholae  Tuae. 

Caput  I Hi* 

De  zelo  discipulorum  Jesu  Christi. 

Spiritus  divinae  charitatis  Tuae,  Domine,  quae  in¬ 
flammat  pura  corda  discipulorum  Tuorum,  urget  illos, 
ut  gemitibus  et  exhortationibus  et  exemplis  quaerant 
lucrari  dilectissimos  proximos  suos;  quos  aemulantur 
Dei  aemulatione  cupientes  praeservare  illos  a  conta¬ 
minatione,  et  quasi  virginem  castam  despondere  Tibi. 

Sollicitant  corda  virorum,  non  ut  Absalon,  quando 
juxta  portam  satagebat  eripere  regnum  patri  suo,  sed 
ut  mansuetissimus  eorum  Magister,  Qui  posuit  dilectam 
animam  Suam  pro  fratribus  Suis. 

Et  ideo  negotiantur,  ut  solliciti  mercatores  quae¬ 
rentes  die  ac  nocte  multiplicare  divitias  suas. 

Zelus  domus  Tuae  consumit  illos,  et  fortissime  pugnat 
pro  reparanda  Jerusalem,  quae  aedificatur  ut  civitas. 

Non  cessant  diebus,  neque  noctibus  monere  unum¬ 
quemque  proximorum  suorum  cum  lacrymis  et  ora¬ 
tionibus,  ut  reducant  errantes  in  Scholam  Tuam. 

Quando  audiunt  innumerabiles  populos  infidelium 
descendere  in  infernum,  qui  dilatavit  animam  suam, 

tabescunt  incredibili  moestitia  et  pro  conversione 
inundi  sacrificant  Tibi  mille  modis  animas  et  corpora  sua. 

0  Domine,  quam  copiosae  fluunt  lacrymae  per  ma¬ 
xillas  eorum,  quando  vident  inimicos  Tuos  blasphe¬ 
mare  et  maledicere  Tibi! 

Mundus  exultat  ad  sonum  tibiae  et  citharae,  et 
multiplicat  cum  risu  peccata  velut  arenam,  quae  jacet 
in  littore  maris;  et  servi  Tui  innoxii  agunt  severam 
poenitentiam  pro  iis,  qui  obliviscuntur  Tui.  s 

Atque  ita  sustines  peccatores  propter  justos  disci¬ 
pulos  Tuos,  quorum  charitas  quasi  murus  firmissimus 
opponitur  irae  justitiae  Tuae. 

Utinam,  clementissime  Deus,  hae  lampades  zeli  ami¬ 
corum  Tuorum  semper  ardeant  in  conspectu  majesta¬ 
tis  Tuae,  et  stent  illi  constanter  coram  Te,  sicut  ste¬ 
tit  Moyses,  electus  Tuus,  in  confractione  populi  Israel, 
ut  averteret  fortissimam  iram  Tuam. 

Sint  illi  ad  propitiationem  pro  viris  sanguinum,  et 
dolosis,  et  pro  stultis,  quorum  infinitus  est  numerus. 

Recordare,  o  Rex  Jerusalem,  fidelium  amicorum 
Tuorum,  qui  aemulatione  dura  consumuntur,  et  auri¬ 
bus  percipe  lacrymas  amore  domus  Tuae  fluentes  in 
medio  Ecclesiae,  dulcissimae  Sponsae  Tuae. 

Caput  X. 

De  suavi  conversatione  discipulorum  Jesu  Christi. 

Mitissima  et  amabilissima  conversatio  discipulorum 
Tuorum,  Domine,  ostendit,  quales  isti  sint. 

Omnis  enim  arbor  cognoscitur  a  fructibus,  et  a 
Te  veritate  divina  dictum  est,  quod  omnis  arbor  bona 
bonos  fructus  facit. 

Ex  quo  sequitur,  quod,  cum  auditores  Tui  boni 
sint,  conversationem  eorum  oportet  suavem  esse. 

Atque  ita  est,  Domine,  universo  mundo  consentiente, 
et  admirante  honestissimam  conversationem  servorum 
Tuorum,  plenam  dulcissimis  fructibus  justitiae  et  cha- 
ritatis  Tuae. 

Non  quaerunt,  quae  sua  sunt;  non  irascuntur  in 
proximos  suos;  non  altum  sapiunt,  sed  timent;  alter 
alterius  onera  amantissime  portant;  infirmantur,  si  alter 
sit  infirmus;  humilibus  consentiunt;  sunt  taciti,  vere¬ 
cundi,  modesti,  hilares,  et  diligentissime  fugiunt,  quid¬ 
quid  proximos  offendit. 

Haec  est  exercitatio  Scholae  Tuae,  Domine,  quae 
homines  prius  feros  mitescere  facit,  et  componit  ad 
perfectissimum  exemplar  Magistri  sui. 

Ex  quo  efficitur  ad  laudem  divinae  gratiae  Tuae, 
Domine,  ut  amentur  etiam  ab  illis,  qui  non  noverunt  Te. 

Capiuntur  enim  decore  illo,  qui  nascitur  ab  occulta 
virtute  filiae  Regis,  quae  est  circumamicta  varietatibus. 

Et  quis  est,  Fili  Dei  altissimi,  cui  non  placeant 
oculi  columbarum,  casta  et  humilia  corda,  et  manus 
innoxiae  agnorum  Tuorum,  qui  patiuntur  et  non  re¬ 
sistunt,  qui  maledicuntur,  et  benedicunt? 

Profecto,  Domine,  conversatio  haec  tam  suavis  et 
amabilis  est,  ut  saxa  durissima  ad  pietatem  et  com¬ 
punctionem  movere  possit. 

Quod  si  ad  sermonem  eorum  descendam,  laudabo 
Te  in  operibus  et  verbis  gratiae,  quae  in  cordibus  et 
labiis  eorum  diffusa  est. 

Etenim,  dulcissime  Praeceptor  hominum,  ex  abun- 

dantia  cordis  os  loquitar;  atque  ideo  ii,  quorum 
corda  Spiritu  Tuo  plena  sunt,  de  Te  semper  suaviter 
loquuntur,  et  proximorum  visceribus  imprimunt  igni¬ 
tos  affectus  ardentissimae  charitatis  suae. 

Tetigisti  linguas  eorum  igne  Tuo,  Domine,  et 
propterea  emittunt  eloquia  flammantia,  quibus  inflam¬ 
mantur  et  illuminantur  populi,  ad  quos  derivatur  plu¬ 
via  voluntaria,  quam  segregasti  pretiosissimae  haere- 
ditati  Tuae. 

Sic  ergo,  Domine,  innocentia  vitae,  modestia  et 
castissima  eloquia  sapientiae  Tuae  reddunt  discipulos 
Tuos  mundo  mirabiles  et  amabiles,  cum  infinita  laude 
divinae  gratiae  et  copiosissimae  misericordiae  Tuae. 

Quod  si  talis  est  amicorum  Tuorum  conversatio 
cum  iis,  qui  aut  parum,  aut  nihil  cognoverunt  Te; 
quam  suavis  et  delectabilis  erit  mutua  communicatio 
inter  ipsos  discipulos  Tuos  dulcissima  charitate  con¬ 
junctos,  quibus  a  Te  dictum  est:  In  hoc  cognoscent 
omnes,  quod  discipuli  Mei  estis,  si  dilectionem  ad  in¬ 
vicem  habueritis? 

Certe,  misericordissime  Domine,  quotidiana  expe¬ 
rientia  discunt  domestici  Tui,  inter  omnes  omnium 
hominum  familiaritates  nullam  posse  comparari  cum 
conversatione  unanimis  familiae  Tuae. 

Ibi  enim  eminet  pudicitia,  modestia,  comitas  et  vin¬ 
culum  suavissimae  dilectionis,  qua  fit  meile  dulcior 
habitatio  domus  Tuae. 

PARS  III. 

De  mortificatione  passionum,  quae  discitur  in 
Schola  Jesu  Christi. 


Caput  I. 

De  exercitio  mortificationis  passionum ,  quae  disci¬ 
tur  in  Schola  Jesu  Christi. 

Vocasti  ad  Te,  Fili  Dei  altissimi,  omnes  filios  Adae, 
qui  laborant  et  onerati  sunt;  et  ut  minus  laborarent, 
invitasti  eos,  ut  tollerent  jugum  Tuum  super  se. 

Vox  haec  Tua,  Domine,  discrevit  filios  Tuos  a 
filiis  perditionis,  qui  noluerunt  intelligere  vim  ser¬ 
monis  Tui,  quasi  possint  in  mundo  vivere  sine  jugo 
durissimae  servitutis,  et  quasi  quinque  juga  boum 
nimis  gravia  possent  comparari  cum  levi  jugo  Filii  Dei. 

Non  bene  intellexerunt  dulciora  super  mei  et  fa¬ 
vum  eloquia  Tua,  sed  abierunt  retrorsum  longissime 
recedentes  a  via  vitae. 

Discipuli  vero  Tui,  Domine,  quasi  oves  propriae 
sui  pastoris  vocem  cognoscentes  tulerunt  jugum  super 
se,  et  a  primis  annis  coeperunt  mortificare  rebelles 
passiones  suas. 

Sic  enim  intellexerunt  verbum  crucis,  quam  tollere 
debet  sibi,  quisquis  sequitur  Te;  ut  sciens  et  patiens 
multas  cupiditates  contrarias  Spiritui  Tuo  incipiat  re¬ 
secare  illas,  et  pugnare  contra  legem  membrorum, 
quae  est  inimica  legis  Tuae. 

Haec  est  pugna  incipientium  servire  Tibi,  Domine, 
quos  oportet  parturire,  donec  formeris  in  illis,  et 

corruptio  naturae  vitiatae  cedat  potentissimae  gra¬ 
tiae  Tuae. 

0  Rex  fortissime,  per  Quem  datur  nobis  victoria 
et  salus  de  inimicis  nostris,  qualis  sylva  plena  lupis 
et  ursis  apparet  iis,  qui  incipiunt  illuminari  a  Te,  et 
cognoscere  indomitas  passiones  suas! 

Horribilis  est  sylva  haec,  ubi  auditur  fremitus 
bestiarum  currentium  ad  illicitas  praedas  suas;  et  ideo 
novos  milites  castrorum  Tuorum  oportet  animari,  et 
ponere  in  Te  firmissimam  spem,  atque  armari  scuto 
virtutis  et  gladio  Spiritus  Tui. 

Initium  sapientiae,  hoc  est,  timor,  qui  primum  disci¬ 
tur  in  Schola  Tua,  opportunissimus  est  ad  continen¬ 
dum  appetitum  nondum  assuetum  disciplinae  Tuae. 

Militia  Tua  est  haec,  Domine,  et  proelia  justorum, 
qui  per  bellum  transeunt  ad  pacem,  et  per  ignem  et 
aquam  festinant  ad  refrigerium. 

Beati  fortes  servi  Tui,  Rex  Jerusalem,  qui  evan- 
gelico  sensu  eruunt  sibi  oculos,  et  abscindunt  sibi 
manus  et  pedes,  a  quibus  scandalizantur,  exercentes 
austeram  disciplinam  vitalissimae  crucis  Tuae. 

Tu  enim  dabis  eis  ampla  reinuneratione  meliores 
oculos,  quibus  videant,  et  meliores  pedes,  quibus  se¬ 
quantur  Te,  cum  infinita  exultatione  cordis  sui. 

Omnia  sub  sole  transeunt,  et  animales  homines 
vanissimo  labore  currunt  ad  flammam  immemores 
aeterni  Cruciatus  sui. 

Sanius  consilium  est  foecundissimo  labore  amplecti 
lignum  vitae,  et  per  veram  mortificationem  passionum 
festinare  ingredi  in  requiem  Tuam. 

Beatus,  qui  sibi  non  parcet  nunc,  qxiia  Tu,  Do¬ 
mine,  in  aeternum  parces  illi. 

Beatus,  qui  cum  Paulo,  fidelissimo  Apostolo,  casti¬ 
gat  corpus  et  in  servitutem  redigit,  stigmataque  Tua 
in  suo  corpore  portat,  quia  labores  manuum  suarum 
manducabit  et  portabitur  fluminis  impetu,  qui  laetificat 
civitatem  Dei. 

Proba  me,  Domine,  et  studio  crucis  Tuae  exerce 
me;  ure  renes  meos  et  cor  meum. 

Ure,  precor,  quidquid  ex  Adam  terreno  in  me 
vitiosum  est;  et  in  visceribus  antiquae  misericordiae 
Tuae  deduc  me  in  via  aeterna. 

Caput  IS. 

De  amoris  proprii  mortificatione ,  quae  discitur  in 
Schola  Jesu  Christi. 

Capitalis  inimicus  divini  amoris  Tui,  Domine,  infi¬ 
nito  amore  dignissime,  est  amor  sui,  qui  traditur  de 
Adam,  et  quo  aedificatur  civitas  Babylonis,  cujus 
cives  oderunt  Te. 

Descenderunt  de  Adam  homines  seipsos  amantes 
amore  tam  vehementi,  ut  incredibile  videatur,  quanta 
et  quam  horribilia  monstra  ex  eo  nascantur. 

Nemo  unquam  vitam  ct  carnem  suam  odio  habet, 
sed  magis  nutrit  ac  fovet  eam,  nisi  fortissima  gratia 
Tua  illuminetur  et  roboretur,  ut  oderit  animam  suam. 

Fascinatio  carnalis  nugacitatis  obscurat  meliora  et 
amabiliora  bona  Tua,  Domine,  et  inconstantia  con¬ 
cupiscentiae  transvertit  sensus  hominum,  ut  ardentis¬ 
sime  ament  seipsos,  et  tanquam  furiosi  quaerant 

satiari  honorificis,  utilibus  et  delectabilibus  bonis, 
quibus  pascitur  amor  sui. 

Timent  illi  hoc  amore  inebriati  minimas  laesiones 
vitae  et  valetudinis*,  et  sollicite  fugiunt  pericula  mor¬ 
tis,  qua  seperandi  sunt  a  carnali  vita,  quam  dilexerunt. 

Incredibilis  cura  vivendi  et  impinguandi  corpus  in 
multos  annos  torquet  amatores  sui,  et  innumerabilibus 
remediis,  sensualibusque  consiliis  vitam  et  incolatum  suum 
prolongare  curant,  immemores  timoris  et  amoris  Tui. 

Yerumtamen  cito  avelletur  de  tabernaculo  suo  fidu¬ 
cia  eorum,  et  calcabit  super  eos,  quasi  rex,  interitus; 
nam  et  dives  ille,  qui  induebatur  purpura  et  bysso, 
et  epulabatur  quotidie  splendide,  mortuus  est  et  se- 
pultus  est  in  inferno. 

Ingrassantur  tauri  pingues  herba  pratorum  viren¬ 
tium  hujus  vitae;  sed  omnino  trahendi  sunt  ad  se¬ 
curim,  et  percussis  cervicibus  mittentur  in  flammam. 

Discipuli  vero  Tui,  Domine,  casto  timore  admoniti 
scientes,  quia  omnis,  qui  nimis  amat  animam  suam, 
perdet  eam,  inter  prima  documenta  Scholae  Tuae 
discunt  sapienter  perdere,  quod  feliciter  invenient. 

Eligunt  detrimenta  praesentis  vitae,  ut  ad  aeterni¬ 
tatem  negotientur,  et  viriliter  decernunt,  contemnere 
vitam  et  delectamenta,  et  licitas  etiam  commoditates, 
ne  declinent  a  via  Tua. 

0  Redemptor,  Legislator  et  Magister  hominum, 
quam  mirabiliter  proficiunt  in  Schola  Tua,  qui  a 
principio  suae  renuntiationis  ita  se  Tibi  sacrificant, 
ut  negligant  praesentem  vitam  et  requiem  corporalem, 
et  negent  sibi,  quidquid  petit  inordinatus  amor  sui! 

Pauci  sunt,  Domine,  qui  fortiter  apprehendant  mor¬ 
tificationem  istam  spiritualis  profectus,  matrem  et  ar¬ 
cem  salutis  securissimam;  sed  pauci  illi  sunt  charis- 
simi  amici  Tui,  qui  amorem  Tuum  odio  sui  et  ne¬ 
glecto  proprio  comparare,  magnum  sibi  quaestum 
pietatis  crediderunt. 

Non  habitant  nunc  isti  fortissimi  servi  Tui  in  terra 
suaviter  viventium,  cum  nolint  ipsi  suaviter  vivere; 
sed  pro  mortificatione  sui,  quam  viriliter  exercent, 
ascendent  de  cubilibus  leonum  et  montibus  pardorum 
ad  inaestimabilem  requiem  Tuam,  et  Tu,  Domine,  ha¬ 
bitabis  in  eis. 

Bene  ergo  est  electis  Tuis,  Rex  dulcissime  Jerusa- 
lem,  ut  in  hac  vita  poenitentiis,  et  affectionibus,  et 
infirmitatibus  exerceantur;  quia  modicum  contristati 
variis  probationibus  intrabunt  in  gaudium  Domini  sui. 

Caput  111. 

De  inordinati  desiderii  mortificatione ,  quae  disci¬ 
tur  in  Schola  Jesu  Christi. 

Plantasti,  Domine,  in  terra  naturae  humanae  omne 
semen  verum,  quando  creasti,  et  ornasti  illam  divina 
gratia  et  justitia  Tua. 

Sed  illa  versa  est  in  amaritudinem,  et  pro  dulcissimis 
uvis  et  fructibus  justitiae,  quos  exspectasti,  fecit  la¬ 
bruscas  et  botros  amarissimos  innumerabilium  deside¬ 
riorum,  quibus  fertur  sine  freno  ad  illicita  gaudia  sua. 

Multiplicantur  inutilia  et  nociva  desideria  super  stellas 
coeli,  et  cupiditatum  insatiabilium  non  est  numerus. 

Quanto  magis  crescunt  apparentia  mundi  bona  utilia 
II.  8 

et  delectabilia,  tanto  magis  crescunt  desideria  filiorum 
Adae  in  similitudinem  praevaricationis  patris  et  ma¬ 
tris  suae. 

Ex  quo  factum  est,  ut  non  solum  juxta  numerum 
civitatum  et  familiarum,  sed  juxta  numerum  persona¬ 
rum  unusquisque  faciat  sibi  idola  sua,  currens  post 
ardentissima  et  vanissima  desideria  inimica  immaculatae 
legis  Tuae. 

Haec  est  origo  vanitatis  mundi,  quae  videtur  in 
plateis  divitum,  in  hortis,  in  equis,  in  conviviis,  in 
cubilibus  et  in  aliis  adinventionibus  hujus  saeculi. 

Mites  vero  servi  Tui,  Domine,  qui  odio  ha¬ 
bent  animas  suas  propter  Te,  fortissime  repugnant 
inordinatis  desideriis,  quae  militant  adversus  gratiam 
Tuam. 

Non  ambulant  in  commessationibus,  ebrietatibus,  non 
in  cubilibus  et  impudicitiis,  non  in  contentione  et 
aemulatione,  quia  solum  requirunt  Te  unicum  deside¬ 
rium  suum. 

Fallacem  existimant  carnis  gratiam  et  pulchritu¬ 
dinem;  divitiae,  si  affluant,  nolunt  cor  apponere; 
si  ab  aliis  honorentur,  Tibi  ab  eis  tribuitur  omnis 
honor  et  gloria. 

Et  quia  patiuntur  in  seipsis  praelia  cupiditatum, 
vigilant  quasi  fidelissimi  custodes  Israel  ad  repellen¬ 
dos  hostes  civitatis  Tuae. 

Beati  sunt,  Domine,  amici  Tui  eruditi  in  Schola 
Tua,  qui  carnis  curam  non  faciunt  in  ejus  desideriis, 
et  quorum  anima  concupivit  desiderare  solas  justifi¬ 
cationes  Tuas. 

Quanto  enim  plura  appetituum  suorum  desideria 
negant,  tanto  amplius  accenditur  in  eorum  cordibus 
desiderium  Tui. 

Tu  vero,  liberalissime  Remunerator,  non  patieris, 
vacuas  esse  animas,  quae  noluerunt  impleri  bonis 
apparentibus,  ut  servarent  se  puras  et  immaculatas 
Tibi;  sed  implebis  eas  intima  laetitia  cum  vultu  Tuo, 
reddesque  illis  delectationes  dexterae  Tuae  usque  in 
finem. 

Utinam  omnia  corda  hominum  converterentur  ad 
Te,  et  desiderarent  totis  visceribus  Te  Creatorem  et 
mitissimum  Redemptorem  suum! 

Magna  enim  felicitas  esset,  nihil  velle  aut  cu- 
pere  praeter  Te*  et  nolle  rusticos  cibos  Aegyptio¬ 
rum,  sed  semper  suspirare  ad  escas  terrae  pro¬ 
missionis  Tuae. 

0  Fili  Dei  altissimi,  quot  millia  virginum  et  ado- 
lescentum  nobilium  considerantium  decorem  domus 
Tuae  vendiderunt  omnia  mundi  desideria,  et  coelesti 
consilio  transtulerunt  ad  Te  castum  et  ingenitum  de¬ 
siderium  suum! 

0  quam  delectabilia  fuerunt  cordi  Tuo,  Domine, 
sacrificia  haec,  ubi  occisa  sunt  desideria  mundi,  ut 
viveret  unicum  desiderium  Tui! 

Bene,  optime,  et  non  ad  insipientiam  illis;  nam 
multo  desiderabilior  est  candor  lucis  aeternae,  quam 
universa  gaudia  et  lucra  mortalis  vitae. 

Desiderem  ergo  Te  Solum,  Domine. 

Sitiat  in  Te,  precor,  anima  mea;  quam  multipliciter 
Tibi  caro  mea. 

Caput  IV. 

De  inordinatae  delectationis  mortificatione ,  quae 
discitur  in  Schola  Jesu  Christi. 

Domine,  omnes,  qui  Te  derelinquunt,  confundentur, 
quamvis  nunc  laetentur  inter  vanissima  convivia  et 
festa  sua. 

Recedentes  a  Te  in  terra  scribentur,  quamvis 
eleventur  usque  ad  altitudinem  nubium;  omnes  enim, 
qui  obliviscuntur  Tui,  mansuetissime  Redemptor  ho¬ 
minum,  erunt  ignobiles  et  agent  seram  poenitentiam 
stultitiae  suae. 

Et  quidem  justum  est,  Domine,  ut  mittantur  in  te¬ 
nebras  exteriores,  ubi  erit  fletus  et  stridor  dentium 
cum  aeterna  moestitia;  quoniam  cum  possent  laetari 
in  Te,  et  spe  gaudentes  festinare  in  requiem  Tuam, 
erraverunt  graviter  derelinquentes  venam  aquarum  et 
gaudiorum  viventium,  et  seminaverunt  tristitiam  in- 
felicissimae  animae  suae. 

Dissoluti  sunt  valde;  et  cum  Balthasar,  rege 
Chaldaeo,  profanaverunt  vasa  sancta  templi  Tui 
inter  calices  profanos,  quibus  inebriati  sunt,  non 
considerantes  novissimos  dolores,  quibus  profana  gau¬ 
dia  terminantur. 

Meliore  certe  consilio  amici  Tui,  Domine,  quos 
instruis  casta  et  sana  disciplina,  decernunt  non  de¬ 
lectari  unquam  in  bonis  transitoriis,  sed  in  Te  unico 
bono  et  intimo  gaudio  suo. 

Sciunt  illi,  quod  omnis  disciplina  in  praesenti  non 
videtur  esse  gaudii,  sed  moeroris,  postea  vero  fructum 
pacatissimum  reddit  justitiae  atque  laetitiae;  et  hoc 

sensu  erecti  repellunt  gaudia  falsa  bonorum  apparen¬ 
tium  utilium  vel  delectabilium. 

Quod  si  aliquando  eis  accidunt  prospera  mundi, 
vigilantissime  cavent,  ne  laetentur  in  eis;  et  elevant 
ad  Te  puras  manus  et  corda  suspirantia  Tibi. 

Filii  hujus  saeculi  si  nobiles,  aut  literati,  aut  divites 
sint,  fruuntur  his  bonis  et  gloriantur  in  eis;  filii  vero 
Tui  cum  timore  et  tremore  parcissime  utuntur  eis; 
quantum  lex  Tua  concedit,  et  saepe  profitentur,  se 
nolle  seduci  vanitate  bonorum  transeuntium,  et  ponere 
alibi,  quam  in  Te  laetitiam  suam. 

Vivunt  ergo  solliciti,  quasi  in  terra  inimicorum 
inter  honores  et  commoditates  necessarias,  ne  forte 
cor  adhaereat  terminos  justitiae  Tuae. 

Tunc  vero  quiete  vivunt,  quando  exerces  illos  tri¬ 
bulationibus  et  ignominiis,  vertens  et  convertens  su¬ 
per  illos  manum  Tuam  et  virgam,  qua  castigare  soles 
charissimos  filios  Tuos. 

Licet  enim  Tibi  sint  dolores,  ut  parturientis;  sciunt 
tamen,  quia  mulier,  cum  parit,  tristitiam  habet  eo, 
quod  venit  hora  ejus;  postquam  vero  peperit  puerum, 
jam  non  meminit  pressurae  propter  gaudium,  quia 
natus  est  homo  in  mundum. 

Qua  certe  doctrina  roborati,  patienter  ferunt  tristi¬ 
tias  probationis  celeriter  transeuntis,  aspicientes  in  re- 
munerationem,  quae  reddetur  eis  pro  modico  labore  suo. 

Aufer  a  me,  Domine,  oro  Te,  vanitatem  gaudiorum 
alienorum,  quae  sunt  extra  disciplinam  Scholae  Tuae; 
et  fac,  o  Clementissime,  ut  delecter  in  Te  Solo,  et 
ponam  in  Te  omnia  desideria  et  gaudia  mea. 

Caput  V* 

De  inordinati  odii  mortificatione ,  quae  discitur  in 
Schola  Jesu  Christi. 

Ex  amore  nimio,  quo  filii  Adam  «eipsos  amant, 
nascitur  odium  Scholae  Tuae,  Domine,  et  augetur 
modis  innumerabilibus. 

Quod  adeo  verum  est,  ut  pauci  inveniantur  in 
terra,  qui  non  oderint  crucem  Tuam,  et  ne  videantur 
inimici  crucis,  quaerunt  multis  rationibus  et  auctori¬ 
tatibus  scripturae  male  intellectis  persuadere  sibi  et 
aliis  quandam  suavitatem  vitae  temporalis,  quae  non 
bene  cohaeret  cum  purissima  lege  et  recta  disciplina 
crucis  Tuae. 

Gens  sine  consilio  est  et  sine  prudentia.  Utinam 
saperent  et  intelligerent  ac  novissima  providerent! 

Tu  certe,  Domine,  praedicasti,  animam  propriam 
odio  habendam  esse,  et  diligendam  crucem  Tuam;  isti 
vero  perverso  consilio  abeunt  in  reprobum  sensum 
ardentissime  amantes  vitam  et  carnem  suam,  et  odio 
habentes  viam  aeternae  vitae  Tuae. 

Neque  unquam  volunt  acquiescere  servis  Tuis  hor¬ 
tantibus  ad  agendam  levem  aliquam  poenitentiam, 
quamvis  committunt  multa  et  gravia  peccata  currentes 
ad  flammam. 

Usquequo,  Domine,  lugebit  terra  et  regio  fructi¬ 
fera  vertetur  in  salsuginem  a  malitia  inhabitantium  in  ea? 

Nonne  scient  omnes,  qui  operantur  iniquitatem, 
hanc  ipsam  carnem,  quam  fovent,  torquendam  esse 
igne  sempiterno,  nisi  poenitentiam  agant? 

Yae  insipientibus,  quorum  oculi  excaecati  sunt,  ne 

videant  clarissimam  lucem  veritatis,  qua  arguuntur 
mala  opera  illorum! 

Beati  servi  Tui,  Domine,  qui  motus  odii,  quos  sen¬ 
tiunt  in  membris  suis  adversus  legem  spiritus,  fortis¬ 
sime  reprimunt,  et  inclinant  corda  in  amabilia  valde 
testimonia  Tua! 

Exercent  illi  odium  contra  iniquitatem,  quam  odio 
habuerunt,  et  abominati  sunt. 

Exercent  odium  contra  vitia  (non  personas)  homi¬ 
num  declinantium  a  veritate  doctrinae  Tuae. 

Sed  fidelissimis  cordibus  et  manibus  diligunt  et 
accipiunt  poenas  et  exercitia,  quibus  redimant  peccata, 
vel  augeant  merita,  quibus  reposita  est  merces  magna 
nimis  in  dulcissima  Jerusalem,  primogenita  civitate  Tua. 

Bene  ergo  distinguunt,  Domine,  et  amant,  quae 
dilexisti  compatientes  Tibi,  ut  odio  habeant,  quae 
odisti,  detestantes  et  horrentes  pravaricationes  testa¬ 
menti  Tui. 

Quocirca  Tu,  Clementissime,  corroboras  corda  eo¬ 
rum,  ut  multis  et  mirabilibus  modis  exerceant  sanctum 
odium  animae  suae  ad  aedificationem  Ecclesiae,  quae 
hoc  genere  militiae  militat  in  electissimis  membris  suis. 

Doctrina  haec  Tua,  Magister  vitae,  casta  est;  prin- 
cipum  hujus  saeculi  inimica  est;  peregrinorum  ad 
coelestem  patriam  festinantium  propria  est. 

Non  est  pars  impiis  in  doctrina  ista;  foris  avari, 
adulteri,  blasphemi,  ebrii  et  caeteri  hostes  Scholae  Tuae. 

Oculi  Tui  ad  fideles  terrae,  ut  sedeant  Tecum;  am¬ 
bulans  in  via  immaculata,  hic  Tibi  ministrabit. 

Tu  vero,  Domine,  Qui  ambulasti  per  viam  vitae, 

et  propter  Cujus  verba  servi  Tui  custodiunt  vias  du¬ 
ras,  acceptabis  sacrificium  justitiae,  quod  Tibi  quo¬ 
tidie  offerunt  fortissimi  amici  Tui  bajulantes  cruces  suas. 

Et  pro  evangelico  odio  animae  suae,  quod  exer¬ 
cuerunt  propter  Te,  reformabis  deformata  et  labori¬ 
bus  consumpta  corpora  eorum,  ut  formosissimo  splen¬ 
dore  decorata  et  immortali  consolatione  dilatata  fruan- 
tur  serenissima  facie  Tua. 

Caput  VI. 

De  inordinatae  fugae  mortificatione ,  quae  discitur 
in  Schola  Jesu  Christi. 

Gravis  error  est,  Domine,  fugere  Te,  et  sicut  Cain 
egredi  a  facie  Tua. 

Gravis  error  est,  fugere  Scholam  mansuetudinis 
Tuae,  quasi  requies  possit  inveniri  extra  Te. 

Migravit  Judas  propter  afflictionem  et  multitudinem 
servitutis;  habitavit  inter  gentes  longe  a  Jerusalem, 
antiqua  patria  sua,  nec  invenit  requiem. 

Judicio  quippe  justo  factum  est,  Domine,  ut  qui¬ 
cunque  fugit  vitam,  laboret  in  horrore  et  umbra 
mortis,  et  ad  omnes  oras  suspicetur  latrones;  prop- 
terea  enim  fugit  impius  nemine  persequente. 

Non  capit  mundus  verbum  hoc,  et  sine  consilio 
Tuo  fugit  crucem  et  remedia  suae  salutis,  sine  quibus 
se  mergit  in  perditionem,  et  capitur  funibus  pecca¬ 
torum  suorum  in  interitu. 

Providet  mala  providentia  futuras  occasiones  se¬ 
quendi  Te,  mitissimum  Redemptorem  suum,  et  antici¬ 
pata  diligentia  fugit  ad  pascua  illicita  desideriorum 

suorum,  pascens  ventum;  et  persequitur  umbram 
vanae  laetitiae,  quae  pugnat  cum  sanctitate  purissimae 
legis  Tuae. 

Hoc  est  studium  prudentiae  carnis,  quae  discitur  a 
teneris  annis,  et  crescit  cum  aetate  filiorum  hujus  sae¬ 
culi,  qui  longe  recedunt  a  remedio  et  refrigerio  suo. 

Prudentiores  mihi  videntur,  Domine,  servi  Tui,  qui 
quasi  a  facie  colubri  fugiunt  peccatum,  et  occasiones 
peccandi  quasi  venenum  timent. 

Sed  quod  attinet  ad  poenas  et  labores  vitae,  non 
solum  non  fugiunt,  sed  avidissime  illos  sequuntur. 

Turpissimum  enim  videtur  eis,  ut  Te  patientem  et 
crucem  portantem  solum  relinquant,  et  ingrato  animo 
ponant  Te  abominationem  sibi. 

Non  laudant  factum  eorum,  qui  in  passione  Tua 
Te  relicto  fugerunt;  sed  consilium  Magdalenae  quae¬ 
rentis  et  requirentis  Te,  et  insequentis,  Quem  toto 
corde  diligebat. 

Quando  ergo  sensus  eorum  refugiunt  crucis  Tuae 
disciplinam,  irascuntur  nolentes  peccare,  et  invitos 
eos  trahunt  sub  jugum  immaculatae  legis  Tuae. 

Et  haec,  Domine,  laus  Tua  magna  est,  ut  dum 
universus  Israel  toto  corde  sequitur  Absalon,  sint 
aliqui  licet  pauciores  fortissimi  milites  Tui,  qui  non 
deserant  regem  David  exeuntem  de  Jerusalem  in  die 
afflictionis  et  exercitationis  suae. 

Utinam  mundus  totus  velocissime  fugeret  peccatum, 
per  quod  mors  introivit  in  orbem  terrarum,  et  vehe¬ 
mentibus  desideriis  sequeretur  Te,  Rex  dulcissime 
Sion,  neque  requiesceret  unquam,  nisi  in  amplexu  Tuo! 

Fugiant,  oro  Te,  a  facie  arcus  irae  Tuae,  qui  quae¬ 
runt  Te,  et  confugiant  ad  antiquas  misericordias  Tuas. 

Quis  dabit  mihi  pennas  sicut  columbae,  et  fugiens 
volabo  de  terra  aliena  ad  Te  nidum  meum,  ut  re¬ 
quiescam  sine  timore  avolandi  omnibus  diebus  vitae  meae. 

Caput  VII. 

De  inordinatae  tristitiae  mortificatione ,  quae  disci¬ 
tur  in  Schola  Jesu  Christi. 

Trahitur  cum  haereditate  Adam,  o  mansuetissime 
Redemptor,  sensus  tristitiae  saecularis,  quae  mortem 
operatur. 

Amatores  quippe  mundi  non  bene  sentiunt  de  boni¬ 
tate  Tua,  qua  probas  illos,  an  ambulent  in  veritate,, 
an  vero  serviant  Tibi  tantummodo,  cum  benefeceris  eis. 

Et  propterea  nimis  affliguntur  et  contristantur, 
quando  exercentur  infirmitatibus,  paupertate  vel  alia 
adversitate. 

Cum  enim  posuerint  fiduciam  suam  in  bonis  hujus 
mundi,  moleste  ferunt  subtrahi  sibi,  quae  tam  ar¬ 
denter  dilexerunt. 

Et  haec  est  ratio,  ut  credo,  Domine,  propter  quam  nun¬ 
quam  peccatores  carent  occasionibus  tristitiae,  quia  cum 
non  possint  habere  omnia,  quae  impatienter  desiderant, 
necesse  est,  aut  semper,  aut  saepissime  contristari. 

Et  quod  pejus  est,  quando  ex  necessitate  legis 
Tuae,  quam  non  possunt  sine  scandalo  violare,  pe¬ 
tunt  vera  remedia  tristitiae,  quae  sunt  sacramenta  et 
salvandae  animae  consilia,  tabescunt  moestitia  magna, 
quasi  ad  tormenta  traherentur. 

Servi  vero  Tui,  Domine,  sequentes  castam  disci¬ 
plinam  novi  testamenti  Tui  viriliter  pugnant  contra 
tristitias  et  molestias  praesentis  vitae,  et  prudentissimo 
consilio  diminuunt  amaritudinem  laboris  sui. 

Quando  enim  infirmantur,  vel  lentantur,  vel  aliis 
modis  multiplicibus  exercentur,  considerantes,  quanti 
ponderis  sit,  in  virga  filiorum  visitari  a  Te,  carissimo 
Deo  et  Redemptore  suo,  levius  ferunt  dolores  et  su¬ 
dores,  et  dilatantur  eorum  corda  ad  agendas  infinitas 
gratias  Tibi. 

Quod  si  magnitudo  tribulationis,  vel  diuturnitas  vi¬ 
deatur  opprimere  animas  eorum,  loquuntur  cum  laude 
mirabilia  Tua,  exhortantes  et  laetificantes  seipsos  in 
hymnis  et  canticis  spiritualibus,  prout  suggerit  illis 
dulcissimus  Spiritus  Tuus. 

Et  ideo,  quamvis  supra  modum  gravari  videantur, 
ita  ut  fiant  sibimetipsis  graves,  et  taedeat  illos  vitae, 
nihil  impium  loquuntur,  aut  murmurant  adversus  Te, 
Qui  cibas  eos  absynthio. 

Plus  enim  valent  apud  eos  rationes  fidei  Tuae,  quae 
est  sperandarum  substantia  rerum,  et  persuasio  aeter¬ 
norum  bonorum  nondum  apparentium,  quam  molestia 
animae  et  corporis,  quod  tristitia  constringitur  et 
quasi  suffocatur. 

Quapropter  viriliter  pugnant  contra  melancho¬ 
liam  Spiritus  sancti  Tui  ferocem  inimicam,  recur¬ 
rentes  ad  instrumenta  gaudiorum  Tuorum,  quae 
sunt  in  Ecclesia,  sponsa  Tua;  ut  per  justitias  Tuas, 
quae  laetificant  corda,  recedat  noxia  tristitia  ab 
eis,  sicut  recedebat  spiritus  malus  a  Saul,  quando 

fidelissimus  amicus  Tuus  David  percutiebat  citharam 
manu  sua. 

Si  vero  aliquando  peccent  Tibi,  Domine,  pro  hu¬ 
mana  conditione  et  fragilitate,  qua  laborant,  non  con¬ 
tristantur  sicut  filii  gehennae,  qui  sine  spe  opprimun¬ 
tur;  sed  contristantur  ad  poenitentiam  salutarem,  cum 
qua  vivit  et  crescit  spes  vitae,  et  consolationis  aeternae. 

Bene  est,  clementissime  Domine,  ut  probes  servos 
Tuos,  et  examines  illos,  sicut  examinatur  argentum; 
licet  enim  contristentur  aliquantulum,  tristitia  tamen 
haec  vertetur  in  gaudium  inaestimabile,  quod  nemo 
tollet  ab  eis. 

Caput  VIII. 

De  inordinatae  spei  mortificatione 9  quae  discitur 
in  Schola  Jesu  Christi . 

Ponunt  homines,  Fili  Dei  altissimi,  spem  suam  in 
terrenis  principibus  et  in  aliis  filiis  hominum,  in  qui¬ 
bus  non  est  salus. 

Vanissimo  colore  decepti  habent  fiduciam  in  rege 
Aegypti,  qui  est  velut  arundo  fracta,  cui  si  quis  inni¬ 
tatur  perforabit  manus  ejus. 

Et  cum  quotidie  videant  alios  sibi  similes,  qui  spe¬ 
raverunt  in  hominibus,  et  fraudati  spe  sua  descendunt 
cum  moerore  ad  inferos,  cadunt  in  retiacula  mundi 
adhuc  sperantes  adinventiones  suas  bene  sibi  successuras. 

Vae  illis,  Domine,  qui  ponunt  in  carne  fortitudinem 
suam,  neque  recordantur,  quia  omnis  caro  foenum! 
foenum  scilicet,  quod  exsiccatum  est,  et  cujus  cecidit 
flos,  quia  ventus  Domini  insufflavit  in  eo. 

Non  placet  mihi  consilium  hoc,  quod  non  profuit 

ambulantibus  in  eo;  sed  consilium  fidelium  servorum 
Tuorum,  qui  sperant  in  Te,  et  nunquam  mutaverunt 
fiduciam  a  fortissimo  Deo  suo. 

Exerces  illos,  Domine,  morbis,  inopia,  tentationi- 
bus,  ita  ut  videantur  pene  mortui  a  corde  Tuo  et 
derelicti. 

Sed  tanta  illorum  fidelitas  est,  ut  adjutoria  homi¬ 
num  non  requirant,  projicientes  omnem  sollicitudinem 
in  Te  amantissimum  custodem  suum. 

Nolunt  dare  manum  Aegypto,  vel  Assyriis,  ut 
emant  frumentum,  quo  vivant,  quamvis  aliquando  vi¬ 
deantur  mori  a  facie  tempestatum  famis. 

Nihil  indignum  faciunt,  ut  placeant  hominibus  po¬ 
tentibus  hujus  saeculi,  a  quibus  nolunt  admitti  in  ta¬ 
bernacula  sua. 

Tota  illorum  voluntas  est  in  Te  unico  remedio  et 
solatio  suo. 

Experientia  dulcissimae  bonitatis  Tuae,  Domine,  fir¬ 
mat  corda  amicorum  Tuorum,  quos  aliquando  visitas, 
ne  requirant  auxilia  infirma  filiorum  Adae;  et  prop- 
terea  quamvis  moram  facere  videaris,  eligunt  potius 
nutriri  post  famem  pane  Tuo,  quam  saturari  siliquis 
porcorum,  ad  quas  recurrunt,  qui  peregre  proficiscun¬ 
tur  a  domo  charitatis  Tuae. 

Sperent  in  Te,  Domine,  qui  noverunt  suavissimum 
Nomen  Tuum,  quoniam  nunquam  dereliquisti  quae¬ 
rentes  Te  et  nolentes  adjuvari  ab  habitatoribus  terrae 
Cham,  qui  non  possunt  salvare  seipsos. 

Tempus  breve  est;  non  patieris  tentari  supra  vires 
eos,  qui  non  confidunt  in  virtute  sua,  vel  in  multitu- 

dine  divitiarum,  honorum,  vel  amicorum  suorum,  quae 
sunt  firmamenta  corruptibilis  vitae. 

Cito  transibit  egestas  et  adversitas,  sitis  et  fames, 
calor  et  frigus,  et  quidquid  molestat  probatos,  sicut 
aurum,  amicos  Tuos,  quorum  firmissimum  robur  et 
fiducia  in  coelo  est. 

Et  pro  eo,  quod  noluerunt  sperare  in  iniquitate, 
rapinas  concupiscere  et  de  cibis  Nabuchodonosor 
sustentari,  recipient  duplicia  pro  omnibus  laboribus 
suis,  et  saturabuntur  comedentes  sine  timore  fructum 
arboris  vitae,  quae  est  in  medio  amoenissimi  paradisi  Tui. 

Capital  Ol» 

De  inordinatae  audaciae  mortificatione ,  quae  disci¬ 
tur  in  Schola  3 esu  Christi . 

Evanescunt  homines  inflati  in  cogitationibus  suis, 
Domine,  et  insolescunt  adversus  conservos  suos  pau¬ 
peres,  quia  ipsi  divites  sunt;  et  arrogantes  audent 
affligere  alios  meliores  se. 

Veloces  sunt  pedes  eorum  ad  effundendum  sungui- 
nem,  neque  recordantur  potentes  potenter  tormenta 
passuros. 

Fiunt  audaces  per  abusum  magnae  misericordiae 
Tuae,  quae  dedit  eis  potentiam,  et  divitias,  et  alia 
multa  bona,  propter  quae  deberent  timere  Te. 

Contra  vero  ipsi  per  haec  ipsa  bona  opprimunt 
pauperculos  et  derelictos,  quorum  exultatio  est,  quando 
devorant  pauperem  in  abscondito,  et  implent  vocibus 
et  terroribus  tacitos  et  mansuetos  amicos  Tuos. 

Hi  sunt,  quorum  clamor  auditur  in  plateis,  et  qui 

non  negant  oculis  suis  omnia,  quae  desiderant,  juxta 
ritum  Assyriorum,  quibus  turpe  videtur  alienam  uxo¬ 
rem  sic  concupiscere,  ut  transeat  immunis  ab  eis. 

Haec  est  fortitudo  reproborum,  qui  laetantur,  cum 
male  agunt  et  exultant  in  rebus  pessimis;  quos  Tu, 
Domine,  in  die  ultionis  visitabis,  et  in  camo  et  fraeno 
ligabis  eos. 

Non  enim  semper  relinques  virgam  peccatorum  su¬ 
per  sortem  justorum,  ne  forte  justi  nimis  afflicti  ex¬ 
tendant  ad  iniquitatem  manus  suas. 

Discipuli  vero  Tui,  Domine,  ambulant  in  simplici¬ 
tate  et  veritate  non  audentes  tentare  proximos  suos, 
vel  extollere  se  supra  vires;  sed  corde  tacito  et 
mente  bene  conscia  pertranseunt  benefaciendo  et  con¬ 
solando  omnes. 

Quod  si  aliquando  per  multiplices  occasiones  pa¬ 
tiantur  motus  audaciae  inordinatae,  convertuntur  ad¬ 
versus  proprium  appetitum,  et  continent  se  in  casto 
timore  Tuo. 

Neque  hoc  faciunt,  quasi  non  audeant  libere  loqui 
et  operari,  quando  sic  expedit,  pro  gloria  Tua,  sed 
quia  in  variis  occasionibus  non  expedit  uti  libertate, 
quae  servatur  ad  opera  majora  et  mirabiliora,  qualia 
fecerunt  stantes  ante  reges  et  praesides  fortissimi 
martyres  Tui. 

Nunc  vero  exercent  mirabiliter  audaciam  secretis  proe¬ 
liis,  quae  gerunt  cum  principibus  tenebrarum,  a  quibus4 
timentur,  et  cum  difficultate  virtutum,  pro  quibus  legi¬ 
time  certant  spectante  Te,  Rex  magne,  occultas  luctas 
publice  coronandas  in  conspectu  electissimi  populi  Tui. 

Haec  est  disciplina  propria  Scholae  Tuae,  Domine, 
quae  disponit  omnia  in  numero,  pondere  et  mensura, 
et  observat  tempora  operationum,  ut  nunc  amici  Tui, 
quasi  agni  se  tonderi  sinant,  nunc  quasi  catuli  leonum 
ascendant  ad  praedam. 

Qua  certe  varietate  pulchra  valde  apparent  oculis 
spiritualibus  castra  Tua,  quasi  tabernacula  Israel,  quae 
visa  sunt  decora  valde  inimicis  quoque  Tuis,  dum 
Balaam  pararet  maledicere  agminibus  ejus. 

Tu  vero,  Altissime,  Cujus  oculis  nuda  et  aperta 
sunt  proelia  militum  Tuorum,  reddes  eis  coronas 
splendidissimas  in  regno  Tuo. 

Caput  X. 

De  desperationis  mortificatione ,  quae  discitur  in 
Schola  Jesu  Christi . 

Multi  timores  et  labores  occurrunt,  Domine,  ascen¬ 
dentibus  de  Aegypto  ad  terram  fertilissimam  promis¬ 
sionis  Tuae. 

Omnes  reges  Amorrhaei  et  Chananaei  pugnant 
contra  milites  Tuos;  propter  quod  saepe  patiuntur 
aliquid  humanum  non  certe  desperantes,  sed  trepi¬ 
dantes  et  sentientes  animi  dejectiones,  quae  compri¬ 
mendae  sunt  eruditione  et  fortitudine  Scholae  Tuae. 

Posuerunt  saepe  custodiam  ori  suo  et  ostium  cir¬ 
cumstantiae  labiis  suis,  ut  discerent  sanctum  silentium, 
m  quo  est  magnus  decor  domus  Dei;  et  videntes  se 
ex  humana  inconstantia  contra  propositum  Tibi  factum 
loqui,  cadunt  animo  quasi  desperantes  linguae 
correctionem,  et  idem  contingit  in  multiplici  studio 

mortificationum  Christianae  disciplinae,  quando  post 
multas  luctas  vident  se  adhuc  propriae  aestimationis, 
licentiae  oculorum,  vel  gulae,  vel  aliarum  passionum 
dentibus  morderi. 

Nascitur  tristitia  magna,  quae  semen  est  dejectio¬ 
nis  animi,  et  huic,  nisi  comprimatur,  succedit  desperatio. 

Quod  si  in  studio  orationis  ad  Te,  clementissime 
Domine,  levantes  corda  sua,  videant  se  derelinqui,  et 
post  multos  gemitus  non  visitari,  aggravatur  dejectio 
nimis,  et  paulo  minus  multi  desperant. 

Hic  est  labor  parvulorum,  Domine,  qui  sunt  ex¬ 
pertes  sermonis  justitiae,  neque  didicerunt,  adhuc 
sequi  Te  in  deserto  per  terram,  quae  non  seminatur. 

Quod  si  post  aliquam  experientiam  visitationis  Tuae 
relabuntur  in  dejectionem,  varius  labor  est,  quem 
explicare  nimis  laboriosum  esset. 

Unam  tamen  dicam,  dante  Te,  Magister  suavissime, 
quod  haec  pusillanimitas  expellenda  est,  quemadmodum 
ostendunt  castra  Dei  vivi  in  veteranis  militibus  Tuis. 

Isti  enim  fortissime  pugnant  contra  tristitias  et  de¬ 
jectiones  suas,  licet  anima  eorum  appropinquet  ad 
portas  mortis,  et  illorum  oculi  langueant  prae  inopia. 

Et  jam  si  occidas  eos,  Domine,  sperabunt  in  Te, 
et  in  ipsa  umbra  mortis  confitebuntur  Tibi. 

Quod  si  jam  videantur  inter  mortuos  computari, 
de  profundis  sepulchri  suspirant  ad  Te,  bene  scientes, 
facile  esse  in  conspectu  Tuo,  subito  honestare  pau¬ 
perem,  et  ad  vitam  suscitare. 

Haec  sunt  mirabilia  opera  Tua,  quae  operaris  per 
manus  amicorum  Tuorum,  Domine,  Qui  dixisti  filio 
II.  9 

viduae  Naim,  qui  ferebatur  in  loculo  ad  sepulturam: 
Adolescens,  tibi  dico,  surge,  et  statim  resedit,  qui 
fuerat  mortuus. 

0  Rex  potentissime,  quam  admirabile  opus  est, 
quando  animam  languentem  et  longa  morte  quasi 
consumptam  vocas  fortissima  voce  Tua  de  abyssis 
dejectionum  et  perturbationum,  ut  respiret  ad  auram 
vitalissimae  vitae  Tuae. 

Haec  est,  Domine,  una  e  reconditis  eruditionibus 
Scholae  Tuae,  quam  discunt  auditores  sapientiae,  quae 
de  coelo  est,  quorum  fortitudo  est  quasi  rhinocerotis, 
in  quibus  clarificatur  invictissima  gratia  Tua. 

Utinam  discant  universi  filii  Israel,  nunquam  credere 
aut  servire  Pharaoni,  sed  in  desperatis  arbitrio  mundi 
rebus  firmissime  confidere  in  Te;  Qui  increpuisti  mare 
rubrum  et  exsiccatum  est,  et  ubi  vita  desperanda  vide¬ 
batur,  deduxisti  servos  Tuos  in  abyssis,  sicut  in  deserto! 

Ego  clamabo  de  multis  tribulationibus,  quae  circum¬ 
dederunt  me;  fiamque  consors  amicorum  Tuorum  in¬ 
spirantium  Tibi;  ut  post  clamores  et  suspiria  emittas 
manum  Tuam  de  alto,  et  liberes  me  de  aquis  multis. 

Sic  erit  apud  me  jugis  oratio  Deo  vitae  meae;  et 
reponam  spem  meam  in  intimo  sinu  meo. 

Caput  XI» 

De  inordinati  timoris  mortificatione ,  quae  discitur 
in  Schola  Jesu  Christi. 

De  corruptione  veteris  Adae  descendit,  Domine, 
inordinatus  timor  eorum,  quae  timenda  non  sunt,  qui 
multos  removit  a  Schola  Tua. 

Audit  mundus,  arctam  esse  viam,  quae  ducit  ad 
vitam,  et  per  multas  tribulationes  oportere  ingredi  in 
regnum  coelorum;  et  ad  sonitum  istorum  verborum 
commovetur  cor  ejus,  et  dissolvitur  timens  timore 
magno  observantiam  purissimae  legis  Tuae. 

Turbati  sunt  lilii  hujus  saeculi,  et  mortui  sunt  sicut 
ebrii,  et  omnis  sapientia  eorum  devorata  est,  nec 
remansit  in  eis  quidquam  virium. 

Non  est  consilium,  neque  fortitudo  in  gente  ista, 
quae  suspicatur  pericula  insuperabilia,  quemadmodum 
suspicati  sunt  Syri  in  obsidione  Samariae,  quando 
fecisti  audiri  sonitum  terribilem  in  castris  eorum,  et 
fugerunt  nemine  persequente. 

Hic  est  labor  timentium  disciplinam  crucis,  ut  pestis 
vel  gladius  superventurus  timeri  solet. 

Verumtamen  longe  alius  est  timor  Sanctorum,  quem 
discunt  in  Schola  Tua. 

Timent  illi  aeternam  damnationem,  ubi  rota  tor¬ 
mentorum  sine  fine  vertetur. 

Timent  auditionem  malam  et  verbum  asperum;  quo 
projiciet  justitia  Tua  reprobos  dicens  in  extremo  ju¬ 
dicio:  Discedite  a  Me,  maledicti! 

Timent  offendere  Te  dilectissimum  Dominum  et 
Redemptorem  suum. 

Timent  sperari  a  Te,  sicut  mors  timeri  solet;  et 
corda  casta  eorum  configuntur  perpetuo  timore  Tuo. 

Sancti  Tui,  Domine,  quasi  tumentes  super  se  fluctus 
timent  majestatem  Tuam,  et  pondus  ejus  ferre  non 
possunt. 

Justificationes  vero  Tuas,  mandata  novi  testamenti 

Tui,  orationes,  vigilias,  et  universam  disciplinam  Scholae 
Tuae  non  timent,  sed  amplectuntur,  quasi  inaestima¬ 
biles  divitias  suas. 

Quod  si  aliquando  sentiunt  ut  parvuli  timores  inor¬ 
dinatos,  qui  nascuntur  a  lege  membrorum  virgam 
detrectantium;  nihil  indecorum  agunt,  sed  motus  illos 
audacia  sancta  reprimunt  dicentes,  se  paratos  esse  et 
non  turbatos,  ut  custodiant  amabilia  valde  mandata  Tua, 

Utuntur  autem  remediis  a  Te  praeparatis,  Domine, 
ut  roborentur  adversus  timores  nocturnos,  noctis,  in¬ 
quam,  illius,  quae  caret  luce  formosissima  gratiae  Tuae. 

Et  ne  unquam  dicat  inirpicus  eorum,  praevalui  ad¬ 
versus  eos,  adjuti  fortissima  dextera  Tua  occurrunt 
timoribus  ipsis  quaerentes  occasiones  super  aspidem  et 
basilicum  ambulandi;  et  conculcandi  leonem  et  draconem. 

Atque  ita  fortes  servi  Tui,  Domine,  solent  instan¬ 
ter  petere  ea,  quae  sensus  eorum  magis  timet,  ut 
exercitio  proeliandi,  pulsis  timoribus  carnis,  solus 
vivat  filialis,  et  permanens  in  saeculum  saeculi  sanctus 
timor  Tuus. 

Sic  confirmantur  genua  debilia,  et  corda  paventia 
confortantur  a  Te,  et  exultant  labia  fortium  militum 
Tuorum  ad  cantandas  aeternas  misericordias  Tuas. 

Caput  XII* 

De  inordinatae  irae  mortificatione ,  quae  discitur 
in  Schola  Jesu  Christi. 

Plenus  est  mundus  prodigiis  iracundiae,  Domine, 
et  paucissimi  curant  ejus  flammas  extinguere. 

Non  est,  qui  memor  sit  Tui,  Rex  pacifice,  in  tem- 

pore  iracundiae,  nisi  pusillus  grex  Tuus  paratus  mori 
pro  Te,  et  nesciens  deponere  mansuetudinem  Tuam. 

Urbes  et  provincias,  et  imperia  furor  irae  consu¬ 
mit,  quo  inebriantur,  qui  oderunt  Te. 

Innumerabilia  peccata,  Domine,  nascuntur  ab  ira: 
blasphemiae,  contumeliae,  rixae,  vulnera,  mortes,  ut 
viri  sanguinum  quotidie  demonstrant. 

Et  mirabile  videtur  principibus  terrenis,  quod  ali¬ 
quis  offensus  vindictam  non  quaerat,  nec  reddat  ma¬ 
lum  pro  malo,  sed  vincat  in  bono  malum;  sicut  mi¬ 
ratus  est  Saul,  quem  projecisti  a  facie  Tua,  consi¬ 
derans  mansuetudinem  David,  amici  Tui;  qui,  cum 
posset  occidere  illum  in  spelunca,  noluit  extendere 
manum  in  Christum  Domini,  sed  praecidit  tantum  oram 
chlamydis  ejus. 

Mirantur  reges  terrae  mansuetudinem  Scholae  Tuae, 
Domine,  quia  mirum  opus  et  altum  videtur  eis,  re¬ 
primere  vehementiam  flammae,  quae  ab  ira  resultat, 
quando  tanguntur  montes  hujus  saeculi,  et  fumigant. 

Discipuli  vero  Tui  habent  laudem  istam,  juxta  exem¬ 
plar  magistri  sui  discentes  per  omnia  consentire  Tibi. 

Atque  ideo  stant  super  custodia  cordis  perpetuo 
vigilantes,  ne  forte  inordinatae  irae  ignis  accendatur 
per  occasiones  varias  mortalis  vitae. 

Quod  si  aliquando  exarserit  in  brevi  repentina  ira 
eorum,  fortissime  resistunt  illi  et  extinguunt  ignem 
aquae  divinae  gratiae  Tuae. 

Quam  regulam  quicunque  secuti  sunt,  pace  Tua 
gaudebunt,  quia  servabunt  Tibi  quietas  et  serenas 
animas  suas  ad  consideranda  mirabilia  dulcissimae 

legis  Tuae,  et  fructu  magno  pietatis  aedificabunt  cha- 
rissimos  proximos  suos. 

Jam  vero  si  aliquando  irasci  expediat  ad  peccato¬ 
res  duros  corripiendos  irascuntur  in  culpam  sine 
culpa,  sicut  quando  Tu,  mitissime  Domine,  facto  quasi 
flagello  de  funiculis  iratus  es,  et  ejecisti  negotiatores 
et  venditores  animalium  de  templo  altissimi  Patris  Tui. 

Atque  ita  plebs  Tua,  Domine,  et  populus  pascuae 
Tuae  regit  iram  mirabiliter  sine  detrimento  internae 
pacis  et  suavissimae  dilectionis,  qua  nutriunt  animas  suas. 

Beati  sunt  servi  Tui,  Rex  magne,  qui  assistunt  in 
serenitate  cordis  ante  faciem  Tuam*,  non  enim  fatiga¬ 
buntur  servitute  mundi,  cui  tributa  solvunt  amatores  ejus. 

Non  cadet  super  servos  Tuos  vacantes  Tibi  corde 
tranquillo  sol,  neque  ullus  aestus,  qui  noceat  eis, 
quoniam  dextera  Tua  proteges  eos,  et  quasi  pacificis 
haeredibus  dabis  infinitam  haereditatem,  postquam  per- 
transierint  viam  peregrinationis  suae. 

Caput  XIII. 

De  passionum  victoria ,  quae  acquiritur  in  Schola 
Jesu  Christi. 

Cantabiles  sunt,  Domine,  justificationes  et  miseri¬ 
cordiae  Tuae  fidelibus  servis  Tuis,  qui  in  Schola 
mansuetorum  et  humilium  didicerunt  bonitatem  et 
disciplinam  Tuam;  et  post  multos  agones  et  sudores 
paraverunt  admirabiles  victorias  passionum  suarum, 
quas  celebrabunt  sine  fine. 

Tu  cognovisti  proelia  eorum,  et  perseverantem  fide¬ 
litatem,  qua  oderunt  animam  suam,  et  continuerunt 

appetitum  rebellem  froeno  timoris,  desiderio  serenis¬ 
simi  vultus  Tui. 

Omnes  victoriae  regum  terrenorum,  Domine,  quae 
leguntur  in  historiis  cum  admiratione  filiorum  hujus 
saeculi,  non  sunt  comparabiles  cum  victoriis  unius 
discipuli  Tui,  qui  dominatus  est  concupiscentiis  suis. 

Illae  enim  sunt  victoriae  hominum,  qui  bellando  serviunt 
cupiditatibus  suis,  et  captivando  alios,  fiunt  ipsi  cap¬ 
tivi  appetituum  suorum  usque  ad  miserrimam  servitutem. 

Victoria  tamen  servorum  Tuorum,  qui  vincunt  se- 
ipsos,  victoria  Tua  est,  Domine,  Qui  vicisti  mundum, 
et  a  pede  conculcans  tartara  solvisti  a  poena  carceris 
captivitatem  Tuam. 

0  Domine,  quam  fortes  sunt  milites  Tui,  qui  jam  con¬ 
fregerunt  capita  draconis,  et  crucifixerunt  sensus  suos. 

Quam  dulcis  fit  eis  pax  Tua  comparata  innumera¬ 
bilibus  proeliis,  diu  desiderata  et  tandem  acquisita! 

0  Rex  Jerusalem,  qualia  cantica  laudis  reddunt 
Tibi  corpus  et  anima,  sensus  et  corda,  viscera  et 
ossa  illorum  redempta  de  misera  valde  servitute! 

Coeli  et  terra,  Domine,  canunt  Tibi  canticum  no¬ 
vum,  quia  imperasti  ventis  et  mari,  et  facta  est  tran¬ 
quillitas  magna. 

Non  cessabunt  laudare  Te  die  ac  nocte  corda  fide¬ 
lia  servorum  Tuorum,  quia  statuisti  procellam  in  au¬ 
ram,  et  siluerunt  fluctus  ejus. 

In  hac  victoria,  Magister  dulcissime,  apparet  gratia 
Scholae  Tuae,  cui  comparari  non  possunt  scholae 
filiorum  hominum. 

Nam  post  severam  disciplinam  crucis  succedit  sta- 

tus  pacificus  filiorum  Dei,  quibus  jam  labor  dulcescit, 
et  vertitur  in  pinguissimum  nutrimentum  animae  suae. 

Beata  gens,  quae  non  adoravit  deos  alienos,  et  in 
tempore  angustiae  quaesivit  Te,  Unigenite  Fili  Dei. 

Beati  servi  Tui,  qui  non  pepercerunt  animae  suae 
propter  Te! 

0  altissima  sapientia  et  fortitudo! 

Haec  est  praeda  veri  David,  qua  praedatus  est  sa¬ 
lutem,  gaudium  et  divitias  cordis  sui. 

Haec  est  praeda  Tua,  Domine,  populus  scilicet 
electus  acquisitionis  Tuae,  ubi  posuisti  delicias  Tuas. 

Hic  est  exercitus  candidatus  Filii  Dei,  cujus  fortitudo, 
magnitudo  et  altitudo  abscondita  est  ab  oculis  viven¬ 
tium;  sed  revelabitur  in  Ecclesia  magna,  ubi  altissi- 
mus  Deus  manifestabit  occulta  mirabilia  dexterae  Suae. 

Interim  vero  antequam  veniat  dies  magna,  victores 
Tui,  Domine,  praegustant  mei  dulcedinis  Tuae,  man¬ 
suefactis  bestiis  passionum,  a  quibus  vexabantur;  et 
facti  jam  magistri  aliorum  dirigunt  pedes  pusillae  plebis 
in  viam  pacis  consolantes  eos,  qui  in  omni  pressura  sunt. 

Facti  sunt  hi  electissimi  amici  Tui,  Domine,  pes 
claudo  et  oculus  caeco,  patres  orphanorum  et  vindices 
viduarum;  et  opponunt  se  quasi  murum  aeneum  in¬ 
ferno  et  inundo,  crudelissimis  inimicis  Tuis. 

Atque  ita  multiplicant  mirabiliter  opera  bona,  qui¬ 
bus  pleni  moriuntur  in  senecta  uberi,  et  transeunt  de 
exilio  ad  dulcissimam  pacem,  et  vita  mortali  ad  im¬ 
mortalem  et  beatissimam  vitam  Tuam, 

PARS  IV. 

De  exstirpatione  vitiorum,  quae  Iit  in  Schola 
Jesu  Christi. 


Caput  I. 

De  consideratione  viliorum ,  a  quibus  purgatur 
anima  in  Schola  Jesu  Christi . 

Homo,  quem  fecisti  rectum,  Domine,  non  intellexit 
consilium  altissimae  sapientiae  Tuae;  atque  ita  de  loco 
voluptatis,  in  quo  posuisti  eum,  ut  nutriretur  dulcissi¬ 
mis  fructibus  Spiritus  Tui,  ejectus  est  in  terram  spi¬ 
nas  et  tribulos  germinantem,  ubi  comparatus  jumentis 
insipientibus  comedit  cibum  animalem  in  sudore  vultus 
sui,  et  factum  est,  ut  inter  sudores  et  labores  servi¬ 
tutis  suae  adhaereat  anima  ejus  bonis,  quae  de  terra 
sunt,  et  fiat  adeo  terrenus  et  abominabilis,  sicut  sunt 
ea,  quae  dilexit. 

Horribiliter  deformatus  est  longissime  recedens  a 
speciosissima  forma  gratiae  Tuae,  et  a  candore  nivis 
mutatus  est  in  nigredinem  carbonum,  quibus  foedan¬ 
tur  inimici  Tui. 

Nihil  novi  nisi  sordes  et  faeces  peccatorum,  et 
quasi  equus  indomitus  currit  post  cupiditates  suas. 

Superbia,  vanitas,  invidia,  avaritia  et  alia  monstra 
vitiorum  sunt  haereditas  ejus;  a  qua  nemo  potest 
liberari,  nisi  per  Te,  Domine,  Qui  solus  facis  mun¬ 
dum  de  immundo  conceptum  semine. 

Qua  in  re  apparet  formosissimus  splendor,  et  for¬ 
tissima  virtus  Scholae  Tuae,  Domine,  Qui  abluis  sor- 

des  filiarum  Sion,  et  vestis  eas  bysso  et  cocco  in 
castissimis  deliciis  Tuis. 

Accedit  filius  Adae  gravatus  et  denigratus  ad  Scho¬ 
lam  Tuam,  Domine,  et  vi  efticacissimae  disciplinae  et 
graliae  Tuae  reformatur  ad  exemplar,  et  quod  ei  in 
monte  perfectionis  monstratum  est*  et  amputata  ve¬ 
tustate  vitiorum,  configuratur  Tibi. 

Lavatur  balneo  pretiosissimi  sanguinis  Tui,  quod 
tepefecit  ardor  charitatis;  et  fugit  de  lavacro  mutatus 
in  virum  alterum  mutatione  dexterae  Tuae. 

Laudent  Te,  Domine,  casta  corda  discipulorum  Tuo¬ 
rum,  in  tympano  et  psalterio  psallant  Tibi*  quia  edu¬ 
cis  vinctum  de  domo  carceris,  et  magnificas  sine  fine 
copiosissimas  laudes  antiquae  misericordiae  Tuae. 

Credo  certe,  liberalissime  Domine,  tam  admirabilem 
esse  effectum  hujus  mutationis  Tuae;  ut  si  a  pecca¬ 
toribus  videri  posset,  durissima  eorum  corda  moveret 
ad  compunctionem  et  desiderium  adhaerendi  Tibi. 

Nunc  vero,  postquam  non  omnes  capiunt  mysterium 
hoc,  adorabo  majestatem  Tuam;  et  instructus  fide, 
quae  est  quasi  lucerna  lucens  in  caliginoso  loco,  cre¬ 
dam,  opera  Tua  esse  mirabilia  nimis. 

Sedebo  solitarius  et  tacebo  super  magnitudine  bo¬ 
nitatis  et  suavitatis  Tuae;  in  hac  enim  purgatione  vete¬ 
ris  fermenti  admirabilis  valde  videtur  bonitas  et  dulcedo 
Tua;  quia  mitissime  recipis  inimicos  Tuos  et  donas  illis 
vestem  nuptialem  et  jura  beatissima  liliorum  Dei. 

Gratis  venumdati  sunt,  ut  facerent  malum,  et  sine 
argento  redimuntur  praeventi,  et  divites  facti  dulcis¬ 
sima  bonitate  Tua. 

Propterea  memor  ero  Tui,  et  laudabo  Te  custodem 
filiorum  Adae,  Qui  vincis  duritiem  peccatorum  man¬ 
suetudine,  et  sanas  sine  vulneribus  praeordinatas  ad 
vitam  aeternam  oves  Tuas. 

Convertantur  ergo  Tibi  timentes  Te,  Domine,  e 
qui  noverunt  amabilia  valde  testimonia  Tua. 

Caput  11. 

De  exstirpatione  superbiae ,  quae  fit  in  Schola  Jesu 
Christi . 

Omnes  filii  hujus  saeculi  sicut  Adam  peccaverunt, 
Domine,  quaerentes,  esse  sicut  Dii,  et  aedificant  tur¬ 
rem  Babel  cum  patre  suo. 

Praevaricantur  legem  puram,  quam  dedisti  eis,  no¬ 
lentes  subjici  Tibi,  et  currunt  erecto  collo  adversus  Te. 

In  visceribus  peccatorum  sedet  superbia  regina  vi¬ 
tiorum,  quasi  in  solio  suo,  et  impellit  stultos,  ut  am¬ 
bulent  in  magnis  et  in  mirabilibus  super  se. 

Quod  adeo  verum  est,  Domine,  ut  et  ipsi  homines 
plebei  et  abjecti  quaerant  excellentiam  in  stercore 
vilium  exercitiorum,  quibus  vivunt;  nam  de  nobilio¬ 
ribus,  *  qui  gloriantur  in  virtute  sua,  manifestum  est, 
quod  superbia  eorum  ascendit  semper. 

Gravissima  infirmitas  est  haec,  quae  creaturas  Tuas, 
Domine,  facit  rebelles  et  similes  lucifero  super  astra 
Dei  ascendenti  et  exaltanti  se,  ut  mala  aemulatione 
fieret  similis  Altissimo. 

Hoc  grande  malum  facit  homines  oblivisci  conditio¬ 
nis  suae,  et  majora  se  ambitiosissime  quaerere. 

Discipuli  vero  Tui,  Domine,  cognoscentes  hoc 

malum,  quod  est  principium  apostandi  a  Te,  exer¬ 
cent  seipsos  vilissimis  exercitiis,  quantum  fert  status 
illorum;  et  mullis  proeliis  pugnant  contra  spiritum 
inflantem  inimicum  gratiae  Tuae. 

Neque  contenti  sunt  exercitio  isto,  quo  ipsi  seipsos 
continent  infra  se,  sed  studiosissime  curant  in  vestitu, 
et  sermone  celare  quidquid  altum  est,  ut  conterant 
caput  serpentis,  qui  insidiatur  calcaneo  novissimorum 
animae  suae. 

Et  quod  mirabile  est  comparatione  amatorum  mundi, 
quaerunt  occasiones  contumeliarum  et  improperiorum 
ad  exlinguendum  sensum  excellentiae  et  acquirendam 
gloriosissimam  victoriam  militiae  Tuae. 

0  Domine,  quam  fortes  sunt  isti  milites  Tui,  qui 
sensum  acutissimum  propriae  aestimationis  comprimunt, 
parati  contemni  et  irrideri  propter  Te. 

Pauci  sunt  isti  constantissimi,  quorum  laudes  enun¬ 
tiabit  omnis  Ecclesia  Sanctorum,  quia  fecerunt  mira¬ 
bilia  magna  nimis. 

Et  Tu,  Domine,  Qui  corda  nosti  omnium  videns 
occultas  luctas,  quibus  exprimunt  motus  superbiae 
multiplices  et  vehementes,  das  eis  prius  copiosissimam 
gratiam,  non  qua  non  sentiant,  sed  qua  vincant  sen¬ 
tientes  inimicos  Tuos,  qui  non  flectunt  genua  coram 
altissima  majestate  Tua. 

Postea  vero  ad  laudem  gratiae  Tuae  das  servis 
Tuis,  qui  contra  superbiam  fortiter  pugnaverunt,  ut 
post  multa  proelia  animadvertant,  se  jam  non  extolli 
super  se,  quamvis  narrent  mirabilia  opera  Tua,  quae 
operaris  in  eis. 

Haec  est  victoria  brachii  Tui,  Domine,  in  quo  fe¬ 
cisti  potentiam,  et  dispersisti  superbos  ex  altitudine 
cordis  sui,  non  ut  perirent,  sed  ut  jam  non  essent 
superbi;  sic  enim  desiderant  justi  deficere  peccatores 
a  terra,  ita  ut  amplius  peccatores  non  sint. 

Deficiente  ergo  superbia  cadit  Babylon,  cujus  cul¬ 
men  pertingebat  ad  nubes;  et  obstupescit  mundus  ad 
spectaculum  gratiae,  quae  mirabiliter  reformat  pecca¬ 
tores  ad  exemplar  perfectissimae  justitiae  Tuae. 

Caput  III. 

De  exstirpatione  vanae  gloriae ,  quae  fit  in  Schola 
Jesu  Christi. 

Vanitas  mundanae  gloriae,  quam  sequuntur  filii 
hominum,  Tibi,  Domine,  nota  est. 

Usque  adeo  enim  fragiles  sunt,  etiam  quando  ope¬ 
rantur  bona,  ut,  postquam  vicerunt  inimicos  suos,  sibi 
nimis  placeant,  et  ab  aliis  laudari  vanissime  cupiant. 

Immo,  quod  dolendum  est,  bona  naturalia,  quae 
dedisti  eis,  convertunt  in  argumentum  vanitatis;  ut 
glorientur  nobilitate,  pulchritudine  vel  robore  corpo¬ 
ris,  tribuentes  sibi,  quod  certum  est,  eos  non  fecisse 
aut  meminisse. 

Et  eo  procedit  fragilitas  haec,  ut  quamvis  sciant, 
se  carere  bonis,  quae  habere  putantur,  placeant  sibi 
in  ilia  gloria  mendaci,  et  timeant,  illa  privari. 

Haec  est  haereditas  filiorum  Adae,  quae  cum  pec¬ 
cato  in  homines  pertransiit,  a  qua  nemo  sanatur,  nisi 
per  gratiam  Tuam. 

Haec  infirmitas,  Domine,  non  solum  vexat  amatores 

mundi,  sed  absconditos  etiam  servos  Tuos,  quibus 
placet  honor  et  fama,  et  laus  proximorum,  in  quorum 
aestimatione  aliquantum  requiescunt. 

Sed  qui  feliciter  proficiunt  in  Schola  Tua,  diligen- 
tissimae  repellunt  motus  vanae  gloriae,  scientes,  men¬ 
daces  esse  homines  in  stateris,  et  parum  prodesse, 
si  quis  bonus  aut  sapiens  reputetur,  nisi  Tu  scrutator 
cordium  probes  illum. 

Quocirca  fidelissimi  sunt  in  attribuenda  Tibi  gloria, 
nolentes  partem  aliquam  illius  reddi  sibi. 

Exercent  actus  innumerabiles  contemptus  mundi  et 
calcantes  fastum  illius  solummodo  gloriantur  in  Te, 
Rex  altissime,  Cui  Soli  placere  student. 

Atque  ita  pro  minimo  est  illis,  si  magnifice  judi¬ 
centur  ab  aliis  aut  ab  humano  die;  multisque  ictibus 
gladii  Tui  exstirpant  radices  vanitatis,  quam  accepe¬ 
runt  in  patrimonio  Adam,  genitoris  sui. 

Exercitium  hoc,  Domine,  matutinum  et  vespertinum 
ascendit  sicut  insensum  in  conspectu  Tuo;  et  habet 
infinitam  laudem  apud  electam  plebem  Scholae  Tuae. 

Gratissimum  enim  sacrificium  justitiae  ponitur  in 
altari  cordium  suspirantium  Tibi,  quando  in  nullo  bono 
gloriantur,  beneque  sciunt,  se  nihil  habere,  quod  non 
acceperint  a  fonte  infinitae  bonitatis  et  misericordiae 
Dei  sui. 

Multiplicatis  ergo  oblationibus  purificatur  cor  disci¬ 
pulorum  Tuorum,  Domine,  ut  nihil  sibi  tribuant,  sed 
totis  visceribus  reddant  Tibi  laudes,  et  glorientur  in 
sola  magnitudine  gratiae  et  redemptionis  Tuae. 

Ex  quo  fit,  ut  extincto  sensu  vanitatis  post  labores 

proeliorum  securius  vivant,  bene  operantes  et  nihil  de  se 
praesumentes,  aut  cum  lampadibus  vacuis  gloriam  homi¬ 
num  exspectantes,  sed  fidelissima  sinceritate  adhae¬ 
rentes  Tibi. 

Beati  servi  Tui,  Domine,  qui  maturo  sensu  cogi¬ 
tantes,  se  gratia  Tua  esse,  quod  sunt,  non  placentes 
sibi,  sed  Tibi,  libere  currunt  per  viam  vitae,  ut  lae¬ 
tentur  in  laetitia  probatissimae  gentis  Tuae. 

Illi  solum  quaesierunt  Te,  et  Tu  in  aeternum  glo¬ 
rificaberis,  et  habitabis  in  eis. 

Caput  IV. 

De  exstirpatione  invidiae ,  quae  fit  in  Schola  Jesu 
Christi. 

Invidia  diaboli,  inimici  Tui,  Domine,  mors  intravit 
in  orbem  terrarum,  et  ipsa  quoque  invidia,  quae  est 
abominabilis  putredo  ossium. 

Atque  ita  factum  est,  ut  filii  Adam  serpentis  con¬ 
silia  secuti  invideant  aliis,  et  contristentur,  si  videant 
alios  ditiores,  nobiliores  aut  famosiores  se. 

Quod  experientia  ostensum  est  in  passione  Tua, 
mitissime  Redemptor;  nam  et  Pilatus  vir  parum  ocu¬ 
latus  animadvertit,  quod  per  invidiam  tradidissent  Te 
ad  mortem  cives  Jerusalem,  inimici  Tui,  non  volentes 
tolerare  famam  et  clarissima  miracula  Tua. 

Verum  infirmitas  haec,  Domine,  non  gravat  solos 
peccatores,  qui  sunt  extra  gratiam  Tuam;  sed  quan¬ 
doque  justos,  qui  quamvis  non  consentiant  peccato 
invidiae,  contristantur  tamen  aliquantulum,  si  videant 
alios  feliciores  se  in  ipsis  quoque  spiritualibus  ope¬ 
ribus,  per  quae  curari  solet  invidia. 

Humanum  dico,  sicut  Tu  nosti,  Domine,  propter 
infirmitatem  veteris  Adam,  quam  haereditate  acce¬ 
perunt. 

Tu  vero,  Rex  pacifice,  Qui  sine  invidia  communi¬ 
cas  bona  Tua  nullius  boni  habens  indigentiam,  ope¬ 
raris  mirabilia  in  Schola  humilium  servorum  Tuorum, 
qui  adjuti  fortissima  virtute  Tua,  quamvis  in  principio 
suae  conversionis  tangantur  infirmitate  ista,  praeliando 
tamen  et  invocando  Te,  veniunt  ad  statum  quemdam 
felicissimum,  in  quo  laetantur  proximorum  suorum 
excellentia  non  minus  aut  fortasse  magis  quam  sua. 

Das  enim  eis  cor  sapiens  et  intelligens  ad  discer¬ 
nendum  judicium;  et  cum  diligant  proximos  suos, 
tanquam  seipsos,  laetantur  bonis  eorum,  quasi  bonis 
suis;  atque  ita  mirabiliter  aedificant  et  compungunt 
alios  ostensione  dulcissimi  affectus  erga  omnes  vel 
amicos,  vel  inimicos  suos. 

Haec  est  gens  electa,  gens  magna,  quam  admiran¬ 
tur  omnes  reges  terrae,  quia  regnant  quodam  altiore 
modo,  quem  non  invenerunt  potentes  hujus  saeculi. 

Beati  viri,  quorum  anima  non  affligitur  prosperitate 
aliorum,  neque  dilatatur  adversitate  aliena,  videtur 
enim  ascendisse  super  alas  Cherubim  ad  volandum 
per  serenam  regionem,  ubi  non  sunt  nubila,  quibus 
obscurantur  habitatores  terrae. 

Profecto,  Domine,  hic  est  proprius  et  suavis  valde 
fructus  pretiosissimi  sanguinis  Tui,  quo  vescuntur  amici 
charissimi  amicti  auro  primo  divinae  charitatis  Tuae. 

Utinam  universi  homines  nutrirentur  cibo  regio  isto, 
quem  paravit  amor  Tuus,  ut  omnes  gauderent  bonis 

aliorum,  et  communicarent,  sicut  filii  Job,  amici  Tui, 
cum  aliis  solatia  sua! 

Fieret  certe  pax  magna  in  civitate  Tua  et  abun¬ 
dantia  magna  in  turribus  Tuis;  et  non  esset  sterilis 
in  grege  Tuo. 

Quam  laeti,  Domine,  vivunt  humiles  servi  Tui,  qui 
se  putant  divites  et  honoratos  esse,  si  fratres  sui  di¬ 
tentur  et  honorentur,  et  pro  aliorum  prosperitate 
celebrant  laetissima  festa,  et  immolant  Tibi  spirituales 
hostias  in  cordibus  suis! 

Isti  sunt,  qui  ut  nubes  volant  non  impediti  ullo 
pondere  passionum  et  quasi  columbae  sine  felle  ad 
fenestras  suas. 

Isti  sunt,  qui  intrarunt  in  possessionem  animarum 
suarum,  ut  multiplicatis  meritis  accipiant  regnum  de¬ 
coris  et  diadema  speciei  de  liberalissima  manu  Tua. 

Caput  V. 

De  exstirpatione  gulae ,  quae  fit  in  Schola  Jesu 
Christi . 

Bene  ostendunt  peccatores  illi,  quorum  Deus  venter 
est,  se  esse  de  stirpe  illius,  qui  occasione  cibi  pro¬ 
hibiti  praevaricatus  est  fidele  mandatum  Tuum,  Do¬ 
mine,  factum  in  veritate  et  aequitate. 

Surgunt  mane  ad  ebrietatem  sectandam  impatientes 
morae,  et  claudunt  portas  inspirationibus  Tuis  tur¬ 
pissima  saturitate  sua. 

Non  audiunt,  quid  loquaris,  Domine,  corda  gravata 
ebrietate  et  pastu  animali,  a  quo  abhorrent  tempe¬ 
rantes  discipuli  Tui. 

II. 

Quam  dignus  es,  Rex  Sion,  infinita  laude,  quam 
reddunt  Tibi,  sicut  incensum  thuribula  cordium  ser¬ 
vorum  Tuorum;  quia  multi,  qui  ante  ambulabant  in 
eommessationibus  et  ebrietatibus,  adeo  mirabiliter  mu¬ 
tati  sunt  eruditione  Scholae  Tuae,  ut  corporalem  ci¬ 
bum  parcissime  requirant. 

Amabant  olim  praesepia  jumentorum,  consumentes 
in  cura  ventris  dies  suos;  nunc  autem  vivunt  de  coe¬ 
lesti  pane  suo,  et  nutriuntur  cibo  spirituali  tam  co¬ 
piose,  ut  doleant,  quando  ex  necessitate  naturae 
pascunt  cibo  animali  consecrata  jam  Tibi  corpora  sua. 

Timebant,  antequam  converterentur  ad  Te,  severam 
disciplinam  jejuniorum,  putantes,  se  crudeliter  tor¬ 
quendos  esse;  ab  initio  vocationis  currentes  ut  ado- 
lescentulae  post  odorem  unguentorum  Tuorum  gusta¬ 
verunt  cibos  alios  dulciores,  quos  cum  oblivione 
mensarum  saeculi  didicerunt  esurire. 

Suavior  jam  videtur  eis  calix  Tuus  praeclarus,  quam 
pretiosa  vinea  principum  terrenorum;  et  ideo  trahun¬ 
tur  a  Te,  in  quo  invenerunt  potum  et  escam,  qua 
reficitur  non  solum  anima,  sed  et  caro  sua. 

Quod  si  post  calorem  primum  vocationis  recorden¬ 
tur  caeparum,  et  alliorum,  et  inclinentur  ad  ollas 
Aegypti,  quas  negaverunt,  exercitium  est  ad  proelia 
justorum,  qui  licet  sentiant  famem  illam,  non  tamen 
consentiunt,  quia  memores  sunt  uberum  Tuorum  su¬ 
per  vinum. 

Et  quidem  pugna  haec  ventris  foecunda  plurimis 
meritis  transit;  et  subsequitur  melior  appetentia,  cui 
Tu,  clementissime  Fili  Dei,  satisfacere  soles  convivio 

pingui,  convivio  vindemiae  defoecatae,  quod  bene 
noverunt  et  laudaverunt  felicissimi  servi  Tui. 

Bene  est,  Domine,  ut  discipuli  Tui  novelli  esuriant 
et  sitiant,  sicut  solent  et  fortissime  pugnent  contra 
concupiscentiam  gulae,  vidente  Te,  proelia  eorum. 

Bene  est,  ut  cibos  insipidos  quaerant,  non  servien¬ 
tes  voluptati,  sed  necessitati  vitae. 

Per  hoc  enim  fiunt  vigilantes  et  idonei  ad  interna  gau¬ 
dia  et  spiritualia  convivia,  quibus  corda  casta  recreantur 
et  praeparantur  ad  alimentum  superventuri  regni  Tui. 

Tu  enim,  fidelissime  Remunerator,  disposuisti  regnum 
electis  Tuis  novo  testamento  aeternae  haereditatis,  ut 
comedant  et  bibant  Tecum  super  mensam  Tuam  in 
amplissima  domo  altissimi  Patris  Tui. 

Veniet  ergo  optata  dies  coenae  nuptiarum  Agni, 
et  sedebunt  Tecum,  qui  nunc  esuriunt  propter  Te; 
et  comedent  fructum  dulcissimum  ligni  vitae,  quod 
est  in  deliciosissimo  paradiso  Tuo. 

Caput  VI. 

De  exstirpatione  avaritiae y  quae  fit  in  Schola 
Jesu  Christi. 

Amor  inordinatus  bonorum  temporalium,  Domine, 
alligavit  in  compedibus  magnam  partem  generis  hu¬ 
mani,  non  solum  infidelium  et  Christianorum  saecu¬ 
larium,  sed  etiam  Ecclesiasticorum,  quos  excoecavit 
avaritia,  quae  est  idolorum  servitus. 

Atque  ita  gentes  contaminatae  ingressae  sunt  sanctua¬ 
rium  Domini,  de  quibus  praeceperas,  ne  intrarent  in 
Ecclesiam  Tuam. 

Adoratur  aurum,  in  quo  confidunt  homines,  et  quae¬ 
ritur  per  terras  et  per  maria  cum  oblivione  aeternae 
haereditatis  Tuae. 

0  Rex  Sion,  Qui  probas  corda  sicut  argentum,  in 
quo  non  regnat  avaritia. 

Mirabile  est,  Domine,  quanta  sit  filiorum  hujus 
saeculi  cupiditas,  qua  tenentur  ligati  et  captivi,  ita 
ut  a  misera  servitute  non  respirent  ad  auram  vitae  Tuae. 

Sed  contemptores  mundi  eruditi  ad  pedes  Tuos, 
qui  noverunt  meliorem  et  manentem  substantiam  futu¬ 
ram,  despiciunt  quasi  stercora  omnes  divitias  filiorum 
Adae,  ut  lucrifaciant  Te,  haereditatem  suam. 

Et  licet  aliqui  eorum  ante  conversionem  suam  abie¬ 
rint  post  aurum,  et  speraverint  in  pecuniae  thesau¬ 
ris;  gratia  tamen  et  misericordia  Tua,  Domine,  ita 
mutati  sunt,  ut  non  solum  largissimis  eleemosynis 
redimant  peccata  sua,  sed  etiam  renuntient  omnibus, 
quae  possederant,  ut  emant  regnum  coelorum,  ubi 
cupidissime  thesaurizant. 

Et  quidem  non  desunt  eis  exercitia,  ut  probes,  an 
ambulent  coram  Te  corde  perfecto,  quando,  post¬ 
quam  reliquerunt  omnia,  et  coeperunt  sequi  Te,  pa¬ 
tiuntur  incommoditates  in  cibo,  somno  et  vestitu,  et 
in  aliis  multis  rebus;  nec  tamen  vincuntur,  sed  vin¬ 
cunt  per  Te,  Domine,  Qui  es  victoria  et  justitia  nostra. 

Patiuntur  ergo  incommoda,  et  caro  concupiscens 
adversus  spiritum  gemit  aliquando,  quia  non  factum 
est  ei,  sicut  heri,  et  nudius  tertius,  quando  nutrie¬ 
batur  in  croceis. 

Sed  fides  Tua  et  spes,  quae  nascitur  ex  fidelissima 

promissione  veritatis  Tuae,  sustentat  fatigatos,  ut 
ascendant  ad  terram  excelsam,  ubi  invenient  reposita 
cum  lucro  omnia,  quae  reliquerunt. 

Et  in  praesenti  vita,  quando  Tibi  videtur,  Domine, 
inveniunt  solatia  pauperum,  et  delectationes  justorum; 
quae  videntur  eis  bona  amabiliora  et  dulciora  univer¬ 
sis  commoditatibus,  quas  contempserunt  cum  magna 
laude  infinitae  bonitatis  Tuae. 

Quocirca  judicant,  se  bonos  negotiatores  fuisse,  qui, 
inventa  pretiosa  margarita  Scholae  Tuae,  vendiderunt 
omnia  sua,  et  comparaverunt  eam. 

Crescitque  in  eis  amor  aeternorum  bonorum,  quan¬ 
tum  decrescit  amor  temporalium,  donec  post  luctas 
suas  jam  nihil  placeat  eis  propter  Te,  Domine,  Qui 
es  omnis  substantia  et  opulentia  eorum. 

Beatus  populus  Tuus,  Rex  pacifice,  qui  abjectis 
sollicitudinibus  saeculi  vacat  Tibi  Soli,  et  dicit  con¬ 
fidenter:  Ecce  nos  reliquimus  omnia,  et  secuti  sumus  Te! 

Beati  servi  Tui,  Domine,  quibus  jam  displicet  copia 
bonorum  terrenorum,  quae  ante  placebat,  et  pervene¬ 
runt  ad  statum  felicissimum,  in  quo  solum  desiderant  Te! 

Certe  longissime  recesserunt  ab  illis,  qui  appetentes 
avaritiam  inseruerunt  se  doloribus  multis  et  horrendo 
supplicio  erraverunt  a  fide,  incideruntque  in  tentatio- 
nem  et  in  laqueum  diaboli;  sicut  discipulus  ille  Tuus 
infelix,  qui,  cum  coepisset  loculos  habere,  et  argen¬ 
tum  nimis  amare,  in  fine  laqueo  se  suspendit. 

Servi  vero  Tui,  qui  divitias  suas  posuerunt  in  Te 
currentes  sine  onere  ad  patriam  suam,  et  laetantes, 
quia  liberati  sunt  a  servitute  durissima,  perenniter 

requirent  unicum  bonum  et  refrigerium  cordis  sui;  et 
fruentur  sine  fine  amplissima  haereditate,  serenissima 
facie  Tua. 

Caput  VII. 

De  exstirpatione  irae ,  quae  fit  in  Schola  Jesu 
Christi. 

Homines,  qui  nesciunt  potestatem  irae  Tuae,  Do¬ 
mine,  et  prae  timore  Tuo  iram  dinumerare,  immemo- 
res  judicii  Tui  irascuntur  in  conservos  suos  usque 
ad  mortem. 

Quod  usque  adeo  certum  et  publicum  est,  ut  vi¬ 
deamus  in  bis  diebus  multa  regna  destructa,  quae 
ira  filiorum  Adam  dissipavit. 

Per  varias  enim  occasiones  hujus  vitae  homines  in 
iracundia  terrae  dolos  et  injurias  machinantes  alii 
alios  persequuntur,  neque  requiescunt,  donec  tollant 
eos  de  terra. 

Pleni  sunt  libri  historiarum,  Domine,  exemplis  ira¬ 
cundiae,  quae  videntur  horribilia  nimis. 

Et  quod  est  quotidianum,  amatores  mundi  ad  sin¬ 
gulas  horas  prorumpunt  in  verba  furoris  plena,  si 
quid  eis  fiat,  non  sicut  cogitaverunt;  paucissimique 
inveniuntur,  qui  contineant  se  consideratione  infinitae 
mansuetudinis  Tuae. 

At  vero  Schola  Tua,  Domine,  in  exstirpatione  hu¬ 
jus  vitii  admirabilis  est;  quia  discipuli  Tui  pro  diver¬ 
sitate  meritorum  diversa  sacrificia  offerunt  Tibi,  quae 
mundus  vehementer  admiratur. 

Novelli  enim  auditores  Tui  sentientes  motus  irae, 
quos  ante  vocationem  senserant,  viriliter  reprimunt 

illos,  et  student  in  exteriori  homine  tranquillitatem 
ostendere,  ut  conservetur  pax  inter  dilectissimos 
fratres  suos. 

Postquam  vero  sic  pugnaverunt  per  dies  multos, 
jam  sentiunt,  se  non  multum  commoveri  contumeliis 
et  impropriis,  unde  fiunt  multo  fortiores  ad  curren¬ 
dam  viam. 

Denique  per  potentissimam  gratiam  et  dulcissimam 
misericordiam  Tuam,  qua  visitas  corda  eorum,  adeo 
proficiunt,  ut,  quando  exercentur  injuriis,  non  sen¬ 
tiant  aliquam  amaritudinem  adversus  alios,  sed  arden¬ 
ter  diligant  illos. 

Haec  est  clarissima  victoria  digna  discipulis  Tuis, 
qua  corda  imperturbata  servant  Tibi  ad  capiendam 
vocem  levem  subtilissimae  inspirationis  Tuae. 

Haec  est  victoria  mansuetissimi  Filii  Dei,  quae 
mundi  principibus  mirabilis  valde  videtur. 

Quomodo  enim  non  miretur  mundus  videns  homi¬ 
nes,  qui  antea  currebant  ad  sanguinem,  ita  mirabiliter 
mansuefactos  in  Schola  Tua,  Domine,  ut  non  inquie¬ 
tentur,  quando  afficiuntur  injuria  a  pessimis  et  cru¬ 
delissimis  persecutoribus  suis? 

Quod  si  videat  mundus,  discipulos  Tuos  non  solum 
non  turbari,  sed  dulcissimo  corde  diligere  injuriam 
facientes,  quasi  charissimos  fratres  et  benefactores 
suos,  quid  sentiet  de  mutatione  ista,  quam  facit 
dextera  Tua? 

Profecto,  Rex  pacifice,  isti  fortissimi  imitatores  Tui, 
qui  de  bello  irae  pacem  acquisierunt,  ostendunt,  quam 
sit  magna  multitudo  dulcedinis  Tuae. 

Isti  sunt,  qui  compungunt  peccatores  usque  ad 
lacrymas  exemplo  conversationis  suae. 

Utinam  consideraret  mundus  victoriam  irae,  qua 
illustratur  Schola  Tua,  Domine! 

Vehementer  quippe  moveretur  ad  pietatem  et  ad 
quaerendam  faciem  Tuam. 

Non  reddit  plebs  Tua  retribuentibus  sibi  mala;  non 
persequitur  aut  comprehendit  inimicos  suos;  non 
amat  vel  petit  vindictam,  sed  pacem,  quam  offert 
laesa  laesoribus  suis. 

Hic  est  status  electorum,  qui  lucent  in  nocte  hujus 
vitae,  sicut  astra  matutina,  et  afferunt  sedentibus  in 
regione  umbrae  mortis  purissimam  lucem  Tuam. 

Hi  sunt,  quos  posuisti,  Domine,  ad  dandam  scien¬ 
tiam  salutis  plebi  Tuae. 

Hi  sunt,  quorum  sincerissima  corda  inhabitas,  quasi 
thalamos  consecratos  castissimis  delectationibus  Tuis; 
quorum  victorias  coronabis  in  medio  Jerusalem,  quando 
apparebit  dies  aeternitatis  Tuae. 

Caput  VIM. 

De  exstirpatione  luxuriae ,  quae  fit  in  Schola  Jesu 
Christi. 

Fallax  gratia  carnis,  Domine,  fascinavit  innumera¬ 
biles  filios  Adam,  ut  nollent  accedere  ad  castam 
Scholam  Tuam. 

Et  adeo  inundavit  hoc  malum,  ut  multis  et  horri¬ 
bilibus  modis  foedaverit  magnam  partem  Ecclesiae 
immaculatae,  sponsae  Tuae. 

Ignis  est  usque  ad  consummationem  devorans,  qui 
vasa  sancta  consumpsit. 

0  purissime  Fili  Virginis,  quot  prodigia  visa  sunt 
in  mundo  per  incontinentiam  hominum,  qui  seipsos 
consecraverant  Tibi? 

Multi  libri  possent  impleri  tristissimis  casibus  homi¬ 
num,  qui  bestiali  concupiscentia  tradiderunt  seipsos 
luxuriae,  et  inquinaverunt  vestimenta  sua. 

Gratia  vero  Tua,  Domine,  factum  est,  ut  discipuli 
Tui,  vel  antequam  peccarent,  vel  postquam  peccave¬ 
runt,  tam  fortiter  pugnaverint  contra  monstrum  luxu¬ 
riae,  ut  clarissimam  victoriam  paraverint  ad  laudem 
divinae  bonitatis  Tuae. 

Crudele  bellum  passi  sunt  in  labore  et  sudore  cor¬ 
poris,  quod  afflixerunt  et  pene  consumpserunt,  ne 
forte  fallax  equus  ad  salutem  praecipitaret  eos. 

Incredibile  videtur,  Domine,  filiis  hujus  saeculi, 
quorum  corda  et  corpora  foedavit  luxuria,  esse  ali¬ 
quos  paucos  milites  Tuos,  qui  fortissime  tentati  non 
vincantur,  cum  ipsi  vix  per  dies  paucos  abstineant  a 
turpissima  delectatione  carnis  suae. 

Sed  Tu,  qui  nosti  corda  hominum,  scis,  et  fuisse, 
et  esse  nunc  aliquos  fideles  servos  Tuos,  qui  gra¬ 
vissime  tentati  per  multos  annos  non  inquinaverunt 
templa  corporum  suorum,  quae  dedicaverunt  Nomini 
sancto  Tuo. 

Immo  Tu  scis,  Domine,  esse  aliquos  amicos  Tuos, 
qui  quamvis  sustinuerint  multa  proelia  ex  lege  mem¬ 
brorum  et  sudaverint  in  lucta  ista  multis  annis  per¬ 
venerunt  tamen  auxilio  Tuo  ad  pacem  mirabilem,  in 
qua  vivunt  studiosissime  vacantes  Tibi. 

Et  quod  mirandum  est  valde,  fortasse  inveniuntur 

paucissimi  aliqui,  qui  ex  inquinamento  liberati  per 
gratiam  Tuam,  adeo  misericorditer  a  Te  visitati  sunt, 
ut  formosa  corpora,  quae  vident,  sint  eis  fomentum 
casti  amoris  Tui. 

Mirabilia  sunt  valde  opera  Tua,  Domine,  quae 
operaris  in  electa  et  humili  plebe  Tua,  quae  totis 
visceribus  sequitur  Te. 

In  hac  certe  exstirpatione  vitii  abominabilis,  quod 
ardet  in  medullis  hominum,  clarificatur,  Domine,  po- 
tentissima  gratia  Tua,  quae  purificat  renes  et  corda, 
ut  cor  et  caro  exultent  in  Te,  Deum  vivum. 

Profecto,  Domine,  pauci  illi  casti  servi  Tui,  qui 
post  difficillimas  luctas  carnis,  per  vigilias,  jejunia, 
lacrymas  et  alia  arma  justitiae  vicerunt,  et  in  servi¬ 
tutem  redegerunt  corpora  sua,  totis  visceribus  exul- 
tant  in  Te;  et  quod  reliquum  est  vitae,  cantant  in 
organis  carminum  Ecclesiae  altissimas  laudes  et  dul¬ 
cissimas  misericordias  Tuas. 

Vident  et  considerant,  se  liberatos  esse  a  perdi¬ 
tione,  et  spurcitias  carnis  impolluto  calle  transisse; 
et  incredibili  impetu  laetitiae  liquescunt  in  cantibus  et 
instrumentis  spiritualis  laetitiae  Tuae. 

Haec  sunt,  Rex  pacifice,  et  candidissima  lilia,  quae 
odoraris,  cum  quibus  versaris,  et  a  quibus  non 
abscondis  formosissimam  faciem  Tuam. 

Haec  est  praeda  Tua,  Sponse  castarum  animarum, 
pro  qua  amantissime  sudasti  sanguinem  Tuum. 

Hic  est  suavissimus  fructus  passionis  et  redemptio¬ 
nis  Tuae. 

Hi  sunt  amici  Tui,  Domine,  sine  dubio  charissimi, 

cum  quibus  communicas  allissima  secreta  coelestia,  et 
quibus  praeparasti  mercedem  copiosissimam;  ut  exul- 
tent  Tecum  in  gloria,  et  laetentur  in  cubilibus  suis. 

Caput  IX, 

De  exstirpatione  pigritiae ,  quae  fit  i*n  Schola  Jesu 
Christi. 

Longe  est  a  peccatoribus  salus,  o  unigenite  fili  Dei, 
et  propterea  deberent  ad  salutem  diligentissime  cur¬ 
rere,  ut  assequerentur  eam. 

Sed  grave  pondus  Adam,  quod  portant,  tardat  eos, 
et  generat  tristitiam  magnam  cujus  causa  difficulter 
moventur  ad  opera  justitiae  Tuae. 

Hinc  nascitur  taedium  spiritualis  vitae,  et  abomina¬ 
tio  exercitiorum  Ecclesiae  Tuae,  quae  hilares  opera¬ 
tores  diligit,  et  requirit. 

Vitium  hoc,  Domine,  molestissimum  est,  et  extin- 
guit,  aut  diminuit  innumerabilia  merita  bona  servorum 
Tuorum,  nisi  fortissime  pugnent  contra  seipsos,  et 
per  labores,  et  incommoditates  currant  ad  aeternam 
requiem  Tuam. 

Ingreditur  hic  hostis  gratiae  Tuae  in  claustra  mo¬ 
nachorum,  ubi  vexat  milites  novellos  non  solum  ante 
actiones,  sed  etiam  in  ipsis  piis  et  ordinatissimis  ac¬ 
tionibus  spiritualis  vitae;  o  Domine,  quot  langores 
stomachi,  et  dolores  capitis  fingit  pigritia  insinuans 
se  in  corpora  non  assueta  sermoni  justitiae! 

Quod  fastidia,  et  angustias  generat  vitium  hoc,  ut 
removeat  animos  discipulorum  Tuorum  a  proposito 
vacandi  tibi. 

Multiplicata  praelia  nunc  tecta,  nunc  aperta  nas¬ 
cuntur  ab  illo,  in  quibus  laude  dignissimus  est  popu¬ 
lus  electus,  qui  non  parcit  sibi. 

Atque  ita,  Domine,  in  monasteriis,  ubi  viget  ob¬ 
servantia,  ponitur  multum  laboris,  et  studii,  ut  novi 
servi  Tui,  qui  paulo  ante  venerunt,  velocissime  cur¬ 
rant  ad  Te,  et  projiciant  a  se  pondus  mortalitatis, 
quo  onerati  non  poterunt  sequi  Te  exultantem  ad 
currendam  viam. 

Et  hoc  studio  mirabiles  fiunt  mutationes  in  Schola 
Tua,  Domine,  ut  qui  paucis  antea  diebus  vix  se  loco 
movebant,  'per  gratiam  Spiritus  Tui  fiant  quasi  vola¬ 
tilia  pennata,  statim  ac  audiunt  signum  vel  vocem 
superioris  sui,  et  in  hunc  modum  corpora  terrena 
allevianlur  vehementia  Spiritus  vivificantis:  et  cum  lae¬ 
titia  coelestis  Curiae,  et  invidia  inferni  festinat  ad 
cantandas  Tibi  laudes  confoederatas  inter  se,  et  Ange¬ 
lorum  aemula  Schola  Tua. 

Pugnant  autem  viriliter  in  exequendis  ipsis  manda¬ 
tis  Tuis  voluntate,  et  actione,  ne  langor  deformet 
conformia  Tibi  corda,  et  corpora  sua:  et  sancta  aemu¬ 
latione  singuli  discipulorum  Tuorum  currant  accipere 
bravium,  cum  omnes  celeriter  currant. 

Sic  ergo  aemulatione  piissima  corpora  quasi  mor¬ 
tua  suscitantur,  ut  vivant  Tibi,  Domine,  et  pro  captu 
suo  discant  adhaerere  Tibi. 

Haec  sunt  castra  Dei,  quibus  cedit  fortissimus  hos¬ 
tium  suorum,  caro  scilicet  sua. 

Haec  est  gens  electa,  et  adulterii  nescia,  quae  odit 
propter  Deum,  animam  suam. 

Hoc  est  spectaculum  delectabile,  quod  in  mundo 
exhibetur  Deo,  Angelis,  et  hominibus. 

Credo  certe,  Domine,  servos  Tuos  dirumpentes 
vincula  pigritiae  gladio  vivo  desiderii  Tui,  et  extir- 
pantes,  sine  indulgentia,  radices  infamis  vitii,  quod 
solet  implere  spinis,  et  urticis  domos  sacras,  offerre  Tibi 
sacrificium  gratissimum,  quod  odoratur  majestas  Tua. 

Et  propterea  inter  ipsas  actiones  sacras  ingeris 
castas  laetitias,  et  dulcissima  solatia  cordibus  ad  Te, 
sine  pondere,  suspirantibus,  et  in  psalterio  decachordo 
psallentibus  Tibi. 

Amas  enim  hilares  datores,  qui  multa  millia  cor- 
dium  ad  confessionem  vellent  consecrare  clementissimo 
Regi  suo. 

Nunc  ergo  bene  est,  Domine,  ut  laetifices  populum 
servientem  Tibi,  ut  celerius  currat  post  Te  in  Atria 
Jerusalem  suavissimae  patriae  suae. 

Postea  vero  quando  velut  hinnuli  cervorum  ascen¬ 
dent  super  montes  aromatum,  Tu  nosti  quanta  sit  mag¬ 
nitudo  remunerationis,  quam  reddet  eis  dextera  Tua. 

Ibi  vacabunt  et  gustabunt,  quod  desideraverunt:  et 
fugiente  ab  eis  morte,  omnique  dolore,  arctissimo 
complexu  tenebunt  Te,  adhaerentes  dulcissimo  cordi  Tuo. 

Caput  X. 

De  victoria  vitiorum ,  quae  comparatur  in  Schola 
Jesu  Christi. 

< 

Fortiores  sunt  leonibus  mansueti,  et  hnmiles  servi 
Tui,  Domine,  quos  doces  bonitatem  et  disciplinam,  et 
scientiam  in  pacifica  Schola  Tua. 

Nam  circumdati  ut  scuto  fortissima  veritate  Tua, 
cui  flectitur  omne  genu  in  coelo,  et  in  terra,  pug¬ 
nant  adversus  hostes  gratiae  Tuae,  et  gloriosissime 
vincunt. 

Omnis  creatura  obstupescit  victoriam  istam,  quae 
fit  per  Te,  fili  Dei  altissimi:  et  cognoscit  validam 
manum  Tuam. 

Et  quidem  mirabile  opus  est,  homines  antea  super¬ 
bos,  avaros,  iracundos,  et  aliis  vitiis  horribilibus  con¬ 
taminatos;  virtute  dexterae  Tuae  transferri  ad  purita¬ 
tem  virgineam,  et  sine  maculis  peccatorum  in  con¬ 
spectu  Dei  sui  fortissimos,  et  velut  innocentia  infan¬ 
tium  candidissimos  apparere. 

Tanta  enim  est  vis  potentissimae  gratiae  Tuae,  Do¬ 
mine,  ut  in  omnibus  vulneratis  usque  ad  mortem  non 
appareant  signa  vulnerum  et  vestigia  cicatricum. 

Fiunt  Tibi,  Rex  pacifice,  animae,  quae  fornicatae 
fuerant  cum  amatoribus  multis,  Sponsae  castissimae, 
quasi  quae  nescierint  thorum  in  delicto. 

In  Schola  enim  altissimae  sapientiae  Tuae  restitui¬ 
tur  eis  candor  cujusdam  innocentiae,  qua  fiunt  quan¬ 
doque  puriores  et  gratiores  Tibi,  quam  quae  nun¬ 
quam  peccaverunt. 

0  sapientia  et  justitia  Filii  Dei! 

0  rem  novam  mundo  incognitam  et  mirabilem  nimis 

Profecto,  Domine,  Magdalena  dulcissima,  Sponsa 
Tua,  quae  peccaverat  Tibi,  postquam  didicit  Te  pro¬ 
strata  ad  pedes  Tuos,  et  per  annos  multos  exercuit 
se  in  disciplina  Scholae  Tuae,  candidior  multo  appa¬ 
ruit  coram  Te,  quam  multae  filiae  Sion,  quae  con- 

gregaverunt  sibi  spirituales  divitias,  ut  in  multis  mu¬ 
neribus  deprecarentur  vultum  Tuum,  fierentque  dignae 
castissimo  thalamo  Tuo,  et  ad  hunc  modum  multi  alii 
auditores  Tui,  quos  conscientia  gravium  peccatorum 
gravabat,  facti  mercatores  solliciti  ad  satisfaciendum 
Tibi,  creditori  suo,  tam  mirabiliter  profecerunt,  ut 
ipsa  etiam  enormia  peccata  praeterita  eis  cooperaren¬ 
tur  in  bonum,  ut  annumerari  possent  beatissimis  illis, 
qui  secundum  propositum  Tuum  vocati  sunt  Sancti. 

Et  ita  occasione  veterum  delictorum,  stimulante 
conscientia,  mullo  majora  operati  sunt  propter  Te, 
quam  alii,  qui  Te  ad  iracundiam  non  provocaverunt. 

Factumque  est,  clementissime  Fili  Dei,  ut  ex  multis 
debitoribus,  qui  erant  uni  foeneratori,  plus  eum  diligant, 
quibus  plus  donavit;  et  ubi  abundavit  delictum,  super- 
abundet  suavissima  gratia  et  copiosissima  redemptio  Tua. 

Vicisti,  Domine,  vicisti  mortem  vita  Tua,  peccatum 
gratia  Tua,  et  clarificatus  es  parcendo  et  magnificando 
fidelissimas  misericordias  descendentes  a  fonte  vivo 
vitalissimi  cordis  Tui. 

Omnes  gentes,  quae  cognoverint  opus  hoc  grande 
antiquae  bonitatis  Tuae,  plaudent  manibus,  et  jubila¬ 
bunt  Tibi  in  voce  exultationis  et  confessionis,  quia 
de  profundissimo  lacu  liberasti,  sicut  Danielem,  tradi¬ 
tos  ad  devorandum  electos  Tuos. 

Et  Schola  Tua,  in  qua  exstirpantur  radices  peccato¬ 
rum,  usque  ad  puritatem  mirabilem  cordium  adhaeren¬ 
tium  Tibi,  in  aeternum  laudabit  Te,  et  in  choro  unani¬ 
miter  canentium  celebrabit  clarissimas  victorias  Tuas. 

PARS  V. 

De  exercitio  virtutum*  quae  discuntur  in  Schola 
Jesu  Christi* 


Caput  1« 

De  virtutum  studio ,  quod  exercetur  in  Schola  Jesu 
Christi . 

Filiae  Jerusalem  novae,  quae  visa  est  descendens 
e  coelo  ornata  viro  suo,  Domine,  animae  scilicet 
castae  et  fidelissimae  filiae  Ecclesiae,  sponsae  Tuae, 
videntes  sollicitudinem  filiorum  hujus  saeculi,  pro  ar¬ 
gento  et  auro,  pane  pereunte,  transferunt  ad  Te 
omnem  curam  suam,  ut  divitias  suas  in  coelo  the¬ 
saurizent. 

Et  ideo  diligentissime  negotiantur,  dum  dies  est, 
timentes,  ne  accedat  nox,  in  qua  nemo  potest  operari. 

Negotiatio  vero  earum  non  est  pro  bonis  pereun¬ 
tibus,  quae,  non  sequuntur  mercatores,  quando  exeunt 
de  hac  vita;  sed  pro  veris  divitiis  virtutum,  quae  non 
pereunt,  sed  comitantur  operatores  suos. 

Propter  quod  die  ac  nocte  student  et  legunt  in 
Te,  libro  aeternae  vitae,  ut  per  veras  virtutes  for¬ 
mentur  in  Te,  et  Tu,  Domine,  formeris  in  illis. 

Hic  est  labor  justorum,  quos  nutrit  Schola  Tua; 
qui  non  discunt  vanam  eloquentiam,  ut  cum  plausu 
audiantur,  sed  compunctionem  secretam,  qua  Tu 
audias  eos. 

Hic  est  labor  fortium,  et  prudentium,  et  nobilium, 
qui  pluris  faciunt  unum  verae  humilitatis,  aut  man- 


161 


suetudinis  punctum,  quam  si  omnem  philosophiam  aut 
jurisprudentiam  mundi  didicissent. 

Atque  ita  illuminantur  et  roborantur  a  Te,  Do¬ 
mine,  ornantur  pretiosissimis  vestimentis,  qualia  non 
habuit  Salomon  in  omni  gloria  sua. 

Ulinam  filii  Adam  viderent  pulchritudinem  anima¬ 
rum,  quae  decorantur  luminibus  et  vivis  coloribus 
virtutum,  quibus  praeparantur  ad  thalamum  desponsa¬ 
tionis  suae! 

Omnia  corda  liquefierent,  ut  cera  a  facie  solis, 
prae  magnitudine  decoris,  quo  apparerent  suavissimae 
sponsae  Tuae. 

Utinam  discerent  habitatores  orbis  justitiam  Tuam, 
Unigenite  Fili  Dei;  et  deponerent  pondus  curarum 
saecularium  quibus  demerguntur  in  infernum.  Quid 
enim  prodest  eis,  si  universum  mundum  lucrentur, 
animae  vero  suae  detrimentum  patiantur? 

Quid  prodest  curiositas  et  anxietas  studendi,  et 
negotiandi,  et  multiplicandi  opes  et  amicos,  si  non 
adsit  studium  virtutum  Tuarum,  Domine,  quibus  para¬ 
tur  opulentia  et  amicitia  Tua? 

Mundus  transit  velociter,  sicut  cursor  levis  expli¬ 
cans  vias  suas,  et  non  est,  qui  recordetur  finis  sui. 

Nonne  sanius  consilium  esset,  si  fortes  et  potentes 
hujus  saeculi  vacarent  Tibi,  Rex  pacifice,  et  inter 
curas  alias  ponerent  curam  Scholae  Tuae;  ubi  per 
altissimas  virtutes  quasi  per  vias  rectas  deducerentur 
ad  pinguissima  pascua  Tua? 

Sed  vacent  illi  aliis  operibus  et  amoribus,  ego 
vero  vacabo  et  supplicabo  Tibi,  ut  studium  vir- 
II.  11 

tutum  divinarum  sit  pars  mea,  et  dulcissimum  otium 

cordis  mei. 

Navigent  illi  per  flumina  Babylonis  ad  mercaturam 
suam;  ego  vero  precabor  Te,  ut  ascendam  per  semitas 
justitiae  ad  verticem  Sion,  et  ad  montem  visionis  Tuae. 

Beati  discipuli,  Domine,  quorum  corda  perenniter 
suspirant,  et  feruntur  ad  Te  per  vias  sublimes  vir¬ 
tutum  Tuarum  et  candidissimae  lucis  Tuae. 

Volabunt,  et  non  deficient,  donec  impletis  arden- 
tissimis  desideriis  mergantur  in  flumine  vivo,  quo 
laetificatur  Jerusalem,  beata  civitas  Tua. 

Caput  II. 

De  fidei  exercitio ,  quae  fit  in  Schola  Jesu  Christi. 

Accedentes  ad  Te,  Domine  et  dulcissime  Magister 
liliorum  Adae,  oportet  credere,  quod  sis  verus  Deus 
et  liberalissimus  Remunerator  bonorum  operum  retri¬ 
butorque  malorum;  ut  hac  fide  tutissima  dirigant  in 
diluvio  aquarum  multarum  navigationem  suam. 

Et  ideo  discipuli  Tui,  quibus  aperuisti  aures,  ut 
fides  intraret  per  auditum  et  illuminaret  corda  eorum, 
a  principio  suae  conversionis  statuunt  fideliter  sequi 
rationes  fidei  Tuae,  quidquid  mundus  et  sensus  pro¬ 
prius  suggerat  eis. 

Dicit  eis  mundus  et  caro  sua,  ut  fruantur  praesen¬ 
tibus  bonis  et  voluptatibus  certis,  et  nolint  exponere 
se  periculo  carendi  consolationibus  hujus  vitae  sub 
dubio  perdendi  etiam  solatia  coeli. 

Dicit  vero  eis  in  secreto  cordis  fides  Tua,  stultum 
esse  propter  brevia  et  fallacia  gaudia  hujus  momen- 

taneae  vitae  perdere  immensum  pondus  gloriae,  quod 
servatur  in  coelis  et  inter  haec  duo  consilia  laborant, 
unum  fortiter  repellendo  et  alterum  amplectendo,  ne 
forte  reprobi  fiant. 

Crescit  autem  firmitas  melioris  consilii  fidei  Tuae, 
Domine,  et  effundunt  servi  Tui  orationem,  quasi  virgu¬ 
lam  fumi  surgentem  ex  aromatibus  myrrhae  et  thuris, 
ut  adhaereant  iis,  quae  non  vident  et  contemnant, 
quae  videntur. 

Ex  quo  incipiunt,  spirituali  modo  suspirare  ad 
aeterna,  quae  sunt  occulta,  quasi  de  terra  aliena,  in 
qua  nemo  intelligit  linguam  eorum,  qui  peregrinantur 
a  Te,  et  currunt  ad  dulcissimam  patriam  et  jucun¬ 
dissimam  praesentiam  Tuam. 

Hoc  est  exercitium  servorum  Tuorum,  Domine,  qui 
ambulant  per  fidem  non  solum  firmissimae  credentes, 
quidquid  credit  Ecclesia,  sponsa  Tua,  sed  etiam  ope¬ 
rantes  et  dirigentes  per  fidem  omnes  cogitationes, 
verba  et  opera  sua,  quemadmodum  revelasti  eis. 

Ipsa  vero  professio  quotidiana  Catholicae  veritatis, 
quae  in  symbolo  Tuo  continetur,  non  tantum  fit  ab 
eis,  ut  credant  parati  mori  pro  veritate  castissimae 
Scholae  Tuae;  verum  etiam,  ut  adhaereat  visceribus 
eorum  aeternitas,  magnitudo,  bonitas  et  amabilitas 
Tua,  pro  qua  viriliter  pugnent. 

Quando  enim  praesentatur  eis  gloria  et  commoditas 
mundi,  statim  recordantur  fidei,  quae  est  fundamentum 
sperandarum  meliorum  rerum,  et  nolunt  admittere 
mundi  consolationem,  ut  eorum  beatissima  portio  sife 
in  terra  viventium,  cujus  fertilitate  trahuntur. 

11* 


164 


0  lux  cordium,  quam  videbat  Isaac,  postquam  cali¬ 
gaverant  oculi  ejus,  quanti  ponderis  est  in  tenebrosis, 
et  in  umbra  mortis  sequi  illustrationes  Tuas,  et  bene 
uti  iide,  qua  certi  sumus  de  Te,  licet  non  videamus 
serenissimam  formam  Tuam! 

Yae  Christianis  ingratis,  qui  non  solum  non  bene 
utuntur,  sed  abutuntur  misericordia  fidei,  ad  quam 
gratis  vocati  sunt  tam  gentiliter  viventes,  quam  si 
nunquam  in  Te,  Fili  Dei  vivi,  credidissent! 

Pauci  sunt,  Domine,  qui  exerceant  fidem  Tuam,  ut 
deberent,  anteponentes  bona  invisibilia  cupiditatibus  suis. 

Illi  vero  pauci  mirabiliter  proficiunt  calcantes  mun¬ 
dum,  et  ascendentes  super  altitudinem  nubium  ad 
considerandam  et  ardentissime  diligendam  habitatio¬ 
nem  domus  Tuae. 

Hos  Tu,  Clementissime,  duces  per  terram  desertam, 
et  custodies  quasi  pupillam  oculi  Tui,  quia  non  viderunt, 
et  crediderunt,  et  posuerunt  corda  in  virtute  Tua. 

Nunc,  Domine,  ambulant  in  aenigmate  audientes, 
quid  loquaris  ad  eos;  sed  revelata  facie  videbunt 
Regem  pacificum  in  decore  Suo,  et  implebuntur  sua¬ 
vitate  formae  Dei. 

»  Caput  111. 

De  spei  exercitio ,  quod  fit  in  Schola  Jesu  Christi. 

Merito  sperant  in  Te,  qui  noverunt  Nomen  Tuum, 
Domine,  quod  est  plenum  laetitiae  atque  salutis. 

Yita  enim  praesens  patitur  multas  varietates  et  sa¬ 
luberrimum  consilium  est,  habere  in  Te  fixa  corda, 
Qui  vera  retribuis  gaudia. 

Quocirca  servi  Tui,  Domine,  accuratissime  exercent 
virtutem  spei  Tuae,  quae  incedit  usque  ad  Te,  no¬ 
lentes  admittere  animi  dejectiones  et  languores,  qui¬ 
bus  fatigantur,  qui  procul  sunt  a  dulcissima  Jerusa- 
lem,  civitate  Tua. 

Certissime  confidunt  in  visceribus  infinitae  bonitatis 
Tuae,  quod,  Qui,  antequam  vocareris,  decrevisti,  visi¬ 
tare  nos  oriens  ex  alto,  non  avertes  aurem  Tuam  a 
clamoribus  justorum,  qui  vocant  Te,  et  requirunt 
beatissimam  habitationem  domus  Tuae. 

Et  haec  spes  reposita  in  sinu  amicorum  Tuorum 
facit  eos  magnanimos  et  constantes  ad  proelia  Do¬ 
mini,  et  ad  militandum  sine  pusillanimitate  in  castris 
Tuis  adversus  tentoria  Aethiopiae,  et  turbatas  pelles 
terrae  Madian,  ubi  habitant  crudelissimi  inimici  nostri. 

Considerant,  o  Clementissime,  cor  Tuum  paratum 
adjuvare  illos  in  opportunitatibus,  in  tribulatione. 

Et  quamvis  animadvertant  exurgere  adversum  se 
proelium,  et  se  fragiles,  et  pusillos  esse,  eriguntur 
fiducia  quasi  leo,  qui  est  fortissimus  bestiarum,  et  ad 
nullius  pavebit  occursum. 

O  Fili  Dei  altissimi,  quis  poterit  numerare  virtutes 
multas,  quas  operati  sunt,  qui  considerant  in  Te, 
quamvis  mundus  universus  pugnaret  contra  illos? 

Non  omnes,  qui  putantur  servi  Tui,  satis  capiunt 
verbum  hoc  fiduciae  Tuae,  quae  debellat  aereas  po¬ 
testates,  et  aperit  viam  ligni  vitae. 

Nonne  recordabuntur  mirabilium  Tuorum,  quae  fe¬ 
cisti  in  diebus  antiquis,  quando  percussisti  reges  mul¬ 
tos  pro  electo  populo  Tuo? 

Tu  aperuisti  in  virtute  Tua  mare,  et  contribulasti 
capita  Aegyptiorum  in  aquis. 

Tu  confregisti  principes  Pharaonis  et  dedisti  cada¬ 
vera  eorum  in  escam  populis  Aethiopum. 

Tu  percussisti  petram,  et  fluxerunt  aquae  et  tor¬ 
rentes  inundaverunt. 

Et  adhuc  multi  degeneres  servi  Tui  dicunt:  Num- 
quid  et  panem  poterit  dare,  aut  parare  in  deserto 
mensam  populo  Suo? 

Usquequo,  Domine,  non  bene  sentient  de  Te  filii 
Adam,  qui  opinantur  de  Te  secundum  brevissimam 
misericordiam  Tuam? 

Sciunt  certe  omnes  servi  Tui,  Te  liberalissimum 
esse,  et  non  esse  solitum,  continere  in  ira  erumpen¬ 
tes  quasi  mare  magnum  misericordias  Tuas;  et  tamen 
non  credunt,  ut  deberent,  fortissimae  veritati  et  fide¬ 
lissimis  promissis  Tuis. 

An  non  cognoverunt,  Te  esse  Filium  Dei  incarna¬ 
tum,  passum  et  mortuum  pro  salute  sua? 

Quid  ergo  dubitant,  an  daturus  sis  eis  veniam  pec¬ 
catorum,  aut  victorias  tentationum,  aut  etiam  panem 
corruptibilem,  quo  vivant? 

Mirabile  est  hoc,  Domine,  dives  valde  in  miseri¬ 
cordia,  quod  Tu  scripseris  in  charta  corporis  Tui 
redemptionem  hominum,  et  confirmaveris  novo  testa¬ 
mento  fidelia  valde  promissa,  quae  publicaveras  mundo 
per  sanctas  scripturas  Tuas;  et  adhuc  vacillent  non 
solum  peccatores,  sed  etiam  justi  aliqui  servi  Tui, 
an  sis  daturus  eis,  quae  Te  docente  postulant  et 
desiderant? 


Quid  est  hoc,  Rex  magne,  Qui  omnipotentiam 
Tuam  parcendo  maxime  et  miserendo  manifestas? 

Dicant,  si  possunt  hi,  parum  provecti  servi  Tui, 
quis  unquam  ex  corde  invocaverit  Te  ab  initio  mundi, 
cui  Tu  non  responderes  donando,  quod  petivit? 

Profecto,  Domine,  a  saeculo  non  est  auditum,  quod 
inops  aliquis  pulsaret  fores  domus  Tuae,  et  despi¬ 
ceres  illum. 

A  saeculo  non  est  auditum,  quod  taedio  afficereris 
in  pauperes  et  in  pupillos,  quibus  non  erat  adjutor. 

Ostium  Tuum,  dulcissime  Fili  Dei,  viatori  semper 
patuit*,  et  nudi  de  velleribus  ovium  Tuarum  calefacti 
sunt;  neque  unquam  dixerunt  viri  tabernaculi  Tui: 
Quis  det  nobis  de  carnibus  Ejus,  ut  saturemur? 

Ab  infantia  enim  crevit  Tecum  miseratio;  et  de 
utero  matris  Tuae  Tecum  egressa  est;  quod  proba¬ 
verunt  et  laudaverunt  sequentes  Te  in  civitatibus  et 
in  deserto. 

Quapropter  inexcusabiles  sunt,  qui  nolunt  projicere 
in  Te  omnes  cogitationes  et  sollicitudines  suas,  quam¬ 
vis  se  videant  propinquissimos  inferno,  et  multiplica¬ 
verint,  quasi  guttas  pluviae,  turpissimas  praevarica¬ 
tiones  suas. 

Certissimum  enim  est,  misericordissime  Domine,  in 
quacunque  hora  clamaverint  ex  corde  filii  Adam,  Te 
exauditurum  illos,  et  serenissima  facie,  dulcissimaque 
mansuetudine  accepturum  eos  venientes  ad  amplexus  Tuos. 

Quod  usque  adeo  verum  est,  Domine,  ut,  cum  sis  irre¬ 
prehensibilis,  reprehendereris  a  sapientibus  mundi,  quod 
reciperes  peccatores,  et  familiariter  manducares  cum  illis. 

Sed  reprehensio  haec  laus  Tua  est  ineffabilis  nimis; 
semper  enim  miserationes  Tuae  notantur,  quia  emi¬ 
nent  super  omnia  opera  Tua. 

Speret  ergo  in  Te,  o  Clementissime,  omnis  con¬ 
gregatio  populi,  ubi  sunt  permixti  justi  cum  peccato¬ 
ribus;  et  non  male  loquantur  de  immensa  bonitate  Tua. 

Quod  si  peregre  profecti  sunt  multi,  et  consumpse¬ 
runt  cum  meretricibus  substantiam  Tuam;  veniant 
confidenter  ad  Te,  sperantes  de  visceribus  Tuis  sto¬ 
lam  primam. 

Discipuli  vero  Tui,  qui  exercitatos  habent  sensus 
ad  cognoscenda  magnalia  clementiae  Tuae,  currant 
velociter  ad  palmam,  et  ne  timeant  Philistaeos,  ad¬ 
versarios  suos. 

Tu  enim  cum  illis  es,  tanquam  bellator  fortis,  et 
projicies  coram  eis  hostes  suos,  dabis  eis  terram  vi¬ 
ventium  in  funiculo  distributionis;  et  reddens  amplis¬ 
simam  remunerationem  generosis  eorum  cordibus,  re¬ 
velabis  eis  formosissimam  lucem  vultus  Tui. 

Caput  IV. 

De  amoris  Dei  exercitio ,  quod  fit  in  Schola  Jesu 
Christi. 

Primum  et  maximum  et  dulcissimum  mandatum  legis 
Tuae,  Domine,  impletur  in  Schola  Tua  totis  viribus 
et  visceribus. 

Cum  enim  discipulis  Tuis  parvulis  revelaveris  Te 
aliius,  quam  filiis  hujus  saeculi;  cognoscentes  illi 
magnitudinem  bonitatis  et  pulchritudinis  Tuae  diligunt 
Te  toto  corde,  tota  mente  et  tota  fortitudine  sua. 

Et  quidem  adeo  trahuntur  a  Te,  Domine,  ut,  si 
dent  omnem  substantiam  domus  suae  pro  dilectione 
Tua,  quasi  nihil  despiciant  eam. 

Omnem  ornatum  et  decorem  saeculi,  omnem  gra¬ 
tiam  corporum,  quam  mundus  adorat,  omne,  quod  in 
orbe  terrarum  visu  pulchrum  est,  quasi  lutum  pla¬ 
tearum  despiciunt,  quia  didicerunt,  diligere  Te. 

Sciunt  illi  secreta  scientia,  Te  esse  electum  ex 
millibus,  candidum  divinitate  et  rubicundum  purissimo 
sanguine  et  carne  Tuae  humanitatis;  et  videntes,  nihil 
in  mundo  esse  comparabile  nobilitati,  gratiae  et  sua¬ 
vitati  Tuae,  contemnunt  omnes  amores  creaturarum, 
ut  liberis  cordibus  et  manibus  sequantur  Te. 

Longissime  fugiunt  a  consortio  creaturarum  amabi¬ 
lium,  quibus  adhaerere  possent  corda  eorum,  et  ode¬ 
runt  perfecto  odio,  quidquid  in  terra  decorum  est, 
ne  forte  species  decipiat  eos. 

Nolunt  sequi  filias  Tyri  et  Sidonis,  quae  certissime 
subvertunt  corda  sapienlum;  et  quasi  pedibus  cervo¬ 
rum  currunt  in  odorem  Tuum. 

Diligunt  Te,  summum  bonum,  super  omnia  deside¬ 
rabilia,  et  timent  timore  magno  displicere  mitissimo 
cordi  Tuo. 

Non  est  divisum  cor  eorum  inter  Te,  et  creaturam 
aliquam,  quam  nullo  modo  ferret  zelus  Tuus. 

Et  ideo  ita  utuntur  creaturis,  ut  non  fruantur  eis, 
sed  ament  Te  in  eis,  et  eas  propter  Te  disponentes 
ascensiones  in  corde,  per  quas  ascendant  ad  Te, 
formosissimum  candorem  lucis  aeternae,  et  fontem 
immortalis  ac  beatissimae  vitae  suae. 

Sola  bonitas  Tua,  Rex  Jerusalem,  placet  eis,  a 
qua  trahuntur  in  funiculis  Adam  in  vinculis  dulcis¬ 
simae  charitatis. 

De  Te  semper  cogitant  ardentes  igne  seraphico 
desiderii  Tui. 

De  Te  frequentissime  loquuntur,  non  verbis  com¬ 
positis  humano  artificio,  sed  spirantibus  fragrantiam 
dilectionis  Tuae. 

Propter  Te  semper  operantur  oculo  simplici  colum¬ 
barum,  nihil  quaerentes,  nisi  placere  animae  Tuae. 

0  Fili  Dei  altissimi,  Qui  magnificatus  es  super 
omnes  reges  universae  terrae,  quam  grata  sunt  oculis 
Tuis  holocausta  pinguia  amoris  Tui,  quae  semper 
ardent  in  altaribus  servorum  Tuorum,  qui  se  totos 
sacrificaverunt  Tibi! 

Non  trades  oblivioni  oblationes  ignitas  matutinas  et 
vespertinas,  quibus  amici  Tui  requirunt  serenissimam 
faciem  Tuam. 

Immo  acceptabis  eos,  quasi  sacrificia  justitiae,  quae 
est  in  sanguine  Tuo,  et  respondebis  servis  Tuis 
perenniter  suspirantibus  ad  Te,  reddens  eis  retributio¬ 
nem  infiniti  amoris,  ponens  coronam  pulchritudinis  in 
capitibus  eorum,  qua  coronetur  purissima  et  super 
omnem  mundi  aestimationem  pretiosissima  dilectio  Tua. 

Cajrnt  V. 

De  charitatis  exercitio ,  quod  fit  in  Schola  Jesu 
Christi. 

Plenitudo  legis  Tuae,  Domine,  est  dilectio;  nam  in 
hoc  verbo  instaurantur  omnia:  Diliges  proximum  tuum. 

Quod  a  Te,  Magister  dulcissime,  adeo  celebratum 
est,  ut  volueris,  hoc  esse  mandatum  Tuum,  ut  dili¬ 
gamus  invicem,  sicut  dilexisti  nos. 

Haec  est  altissima  et  suavissima  eruditio  Scholae 
Tuae,  quam  fundasti  novo  testamento  aeterni  amoris  Tui- 

Quapropter  discipuli  Tui,  Domine,  qui  toto  corde 
cupiunt  implere  praecepta  immaculata  legis  Tuae  au¬ 
dientes  Te  praecepisse,  ut  invicem  diligerent,  tam 
ardenter  student  mandato  sibi  imposito,  ut  innume¬ 
rabilibus  modis  adjuvent,  et  solenter  charissimos  pro¬ 
ximos  suos. 

Ex  quo  factum  est  ad  gloriam  Nominis  Tui,  Do¬ 
mine,  ut  in  his  locis,  ubi  perfecte  colitur  majestas 
Tua,  servi  Tui  adeo  sint  unanimes  et  pacifici,  et  ad 
portanda  aliorum  onera  solliciti,  ut  quantalibet  auste¬ 
ritas  vitae  dulcescat  prae  magnitudine  charitatis  Tuae. 

Profecto,  Domine,  si  unus  infirmetur,  omnes  infir¬ 
mantur  et  compatiuntur  illi. 

Si  unus  tentetur,  omnes  pro  eo  ferventer  orant, 
et  solantur  illum. 

Si  unus  ignoret,  omnes,  qui  doctiores  sunt,  aman¬ 
tissime  instruunt  et  erudiunt  illum. 

Si  unus  sit  lassus,  omnes  currunt  ad  reficiendum 
et  refocillandum  illum. 

Si  unus  laetetur,  omnes  laetantur  et  congratulantur  illi. 

0  Domine,  quam  magna  est  multitudo  dulcedinis, 
quam  producit  charitas  Tua! 

Delectabile  est  valde,  videre  concordes  animos  et 
corpora  totius  Scholae  Tuae,  quae  vivificatur  spiritu 
amoris  mutui,  quasi  corpus  unum,  quod  vivit  anima  Tua. 

Quam  longe  est  a  Schola  Tua,  Domine,  tristitia  de 
aliorum  bonis  et  laetitia  de  aliorum  malis! 

Non  quaerunt  discipuli  Tui,  quae  sua  sunt,  sed 
quae  aliorum;  et  quaerunt  carere  honoribus  et  com¬ 
moditatibus,  ne  careant  illfs  dilectissimi  fratres  sui. 

Amant  scilicet  alios,  sicut  animam  suam,  et  exuunt 
se  vestibus,  ut  induant  alios,  sicut  fecit  Jonalhas 
erga  David,  fidelissimum  servum  Tuum. 

Multa  sunt  corpora  in  domo  Tua,  Domine,  sed 
multitudinis  ordinatissimae  est  cor  unum  et  anima  una. 

Beati  servi  Tui,  Rex  pacifice,  qui  gaudent  privile¬ 
giis  filiorum  Dei,  qui  sunt  inter  se  unum  per  affectum, 
sicut  Tu  es  unum  cum  clementissimo  Patre  Tuo  per 
naturam. 

Non  timebit  domus  Tua  a  frigoribus  nivis;  omnes 
enim  domestici  Tui  vestiti  sunt  duplicibus  vestimentis 
duplicis  amoris  Tui. 

Propter  hoc  laudatur  incessanter  Schola  Tua,  Do¬ 
mine,  ubi  est  deliciosissima  cbaritatis  habitatio,  et 
abundantia  suavissimae  bonitatis  Tuae. 

Mundus  quippe,  qui  semper  laborat  anxietate  ani¬ 
morum,  et  fragilitate  corporum,  coactus  poenis,  quas 
patitur  longe  a  dulcissima  charitale  Tua,  laudat  sta¬ 
tum  servorum  concorditer  viventium  et  laetantium,  et 
sine  tormentis  saeculi  suspirantium  Tibi. 

Laudat  ille,  sed  non  gustat  mei  mutuae  dilectionis, 
quod  invenitur  in  regione  viventium  vita  charitatis, 
qua  pascitur  et  exhilaratur  plebs  Tua;  quae  sine  of¬ 
fensione  cordium  currit  ad  beatissimos  amplexus  Tuos. 

Crescat,  oro  Te,  Fili  Dei,  pax  et  laetitia  familiae 

Tuae;  et  currat  sine  deflectione  ad  Te,  Quem  dilexit 
7  .  * 
et  propter  Quem  dilexit  charissimos  fratres  suos. 

Caput  VI. 

De  poenitentiae  exercitio ,  quod  fit  in  Schola  Jesu 
Christi. 

Discipuli  Tui  charissimi,  Domine,  quorum  conscientia 
vigilat  super  corde  suo,  quod  praeteritis  peccatis  vul¬ 
neratum  fuit,  adeo  fideles  et  verecundi  sunt,  ut  stent 
retro,  sicut  Magdalena  secus  pedes  Tuos,  lacrymis 
rigantes  et  osculantes  eos;  ut,  quantum  possunt,  sa¬ 
tisfaciant  offensae  majestati  Tuae. 

Etsi  enim  sperent  jam  Te  placatum  esse  illis  per 
non  leves  conjecturas,  non  propterea  obliviscuntur 
peccatorum,  ne  forte  per  ingratitudinem  infirmentur, 
et  obliviscantur  Tui. 

Profecto,  Domine,  jam  Petro,  et  Paulo,  et  Magda- 
lenae  peperceras  ex  magnitudine  bonitatis  Tuae;  et 
tamen  Petrus  flevit  longo  tempore;  Paulus  doluit  et 
castigavit  se,  et  Magdalena  exercuit  corpus  in  antro 
diuturna  poenitentia  quasi  mortua  sibi. 

Sic  enim  docentur  in  Schola  Tua,  Magister  vitae, 
ut  de  propitiato  peccato  poenitentiam  agant,  et  acqui¬ 
rant  immensa  lucra  secretae  eruditionis  Tuae. 

Primum  autem  tanguntur  dolore  cordis  intrinsecus 
magnopere  dolentes  et  displicentes  sibi,  quia  altissi- 
mum  Deum,  fidelissimum  Dominum  et  mitissimum  Re¬ 
demptorem  suum  sine  causa  offenderunt;  ex  quo 
abominabiles  et  contemptibiles  videntur  sibi. 

Mirantur  valde,  postquam  illuminati  sunt,  quomodo 


174 


obscurati  sunt  sensus  eorum,  quando  peccaverunt  Tibi, 
et  acutissimo  dolore  penetrantur  viscera  illorum  super 
grandi  malo,  quod  fecerunt. 

Deducunt,  quasi  torrentem,  lachrymas,  neque  tacet 
pupilla  oculi  sui;  quoniam  dereliquerunt  Te  fontem 
vivum,  et  foderunt  sibi  cisternas  dissipatas,  ubi  aquas 
turbidas  congregarent. 

0  Domine,  quot  suspiria  exeunt  e  contritis  cordi¬ 
bus  Scholae  Tuae  in  silentio  noctis,  quando  peccato¬ 
res  multiplicant,  sicut  stellas,  turpissima  peccata  sua! 

Quoties  servi  Tui  injiciunt  sibi  manus,  et  quasi 
publicani  percutiunt  pectora  sua,  quia  peccaverunt  Tibi! 

Quoties  jacent  in  terra  prostrati  Tibi  in  Ecclesia 
Tua,  precantes,  ut  parcas  aliis  et  convertas  furorem 
Tuum  in  eos,  sicut  precatus  est  David,  amicus  Tuus, 
postquam  peperceras  ei. 

Hinc,  Domine,  nascuntur  jejunia,  cinis  et  cilicium 
Scholae  Tuae;  quae  quo  sanctior  est,  eo  magis  sumit 
vindictam  de  praeteritis  et  condonatis  culpis  suis. 

Et  ideo  mirabiliter  proficiunt  discipuli  Tui,  mansue¬ 
tissime  Redemptor,  quia  sic  negotiantur,  ac  si  nihil 
lucrati  fuissent,  et  sic  currunt  ad  Te,  quasi  longis¬ 
sime  abessent. 

0  sapientia  et  bonitas  infinita,  quam  contraria  sunt 
studia  peccatorum,  qui  quotidie  peccant,  et  nolunt 
levissimam  poenitentiam  agere! 

Amici  Tui  vocati  ad  Scholam  Tuam  non  possunt 
requiescere  prae  magnitudine  doloris,  quia  displicue¬ 
runt  Tibi;  et  qui  extra  disciplinam  sunt,  non  cogi¬ 
tant  de  quaerenda  amicitia  Tua. 

Verumtamen  coeci  sunt  isti,  et  in  foveam  profun¬ 
dissimam  cadent,  unde  non  resurgent. 

Servi  vero  Tui,  quorum  anima  in  amaritudine  est 
pro  transgressionibus  antiquis,  qui  fletum  cum  potu 
miscent,  et  macerant  consecrata  Tibi  corpora  sua, 
surgent  de  pulvere  in  gloriam,  et  quia  de  torrente 
dolorum  biberunt  Tecum,  in  via  exultabunt  capita,  ut 
coronentur  in  platea  civitatis  Tuae. 

Tu,  Clementissime,  absterges  omnem  lacrymam  ab 
oculis  eorum,  et  blande  loqueris  eis  ad  cor  pro 
transacto  labore  suo. 

Videbuntque  illi,  Quem  dilexerunt;  et  dilatabuntur 
viscera  eorum  jucundissima  praesentia  Regis  sui. 

Hic  est  beatissimus  finis  poenitentiae,  quae  post 
cinerem  et  jejunium  vocatur  ad  vescendum  suavis¬ 
simo  fructu. 

Caput  VII. 

De  prudentiae  exercitio ,  quod  fit  in  Schola  Jesu 
Christi. 

Posuit  Te,  Unigenite  Fili  Dei,  clementissimus  Pater 
Tuus  Principem  domus  Suae,  ut  erudires  principes 
ejus,  sicut  Temetipsum,  et  juvenes  ac  senes  ejus  pru¬ 
dentiam  doceres. 

Quod  excellenter  fecisti,  Domine,  instruens  discipu¬ 
los  Tuos  disciplina,  qua  fierent  providi  et  cauti  ad 
invenienda  media,  per  quae  foeliciter  proficerent  in 
sublimi  valde  Schola  Tua. 

Repleti  sunt  ergo  spiritu  prudentiae,  non  certe 
illius,  quae  de  terra  est,  sed  prudentia  Sanctorum, 
qua  mundo  majores  visi  sunt. 

Non  enim  armati  sunt  astutia,  quam  mundus  vendit 
pro  prudentia,  sed  in  simplicitate  columbarum  serva¬ 
verunt  prudentiam  sicut  serpentes,  quemadmodum 
docuisti  eos. 

Non  sunt  decepti  apparenti  figura  mundi  transeun¬ 
tis,  neque  posuerunt  fallacia  bona  filiorum  Adam  ante 
immortales  divitias  et  solalia  domus  Tuae. 

Ex  quo  factum  est  mirantibus  principibus  hujus 
saeculi,  ut  non  solum  viri  aetate  provecti  et  literati 
non  fuerint  seducti  promissis  et  adulationibus  mundi, 
sed  pueri  atque  puellae  paucorum  annorum,  quae 
opes,  et  honores,  et  delicias  providentia  Tua  multa 
contempserunt. 

Data  est  enim  eis  optio,  ut  eligerent,  quod  vellent, 
aut  splendidissima  matrimonia,  aut  Te,  castissime  Sponse 
virginum;  et  deliberaverunt,  adhaerere  Tibi,  et  mori 
pro  servanda  innocentia  et  puritate  sua. 

Haec  est  senectus  mentis,  quae  non  fuit  acquisita 
consiliis  hominum  aut  experientia  rerum  mundanarum, 
sed  a  Te,  Magister  suavissime,  infusa  Scholae  Tuae,  ut 
sciret  discernere  vera  bona,  et  apparentia  bona  refutare. 

Haec  autem  laus  Scholae  Tuae,  Domine,  olim  flo¬ 
ruit  in  multis  eventibus  mirabilibus,  qualis  fuit  ille, 
quo  Catharina  Alexandrina,  nive  candidior  sponsa  Tua, 
convertit  multos  philosophos,  qui  ad  eam  perverten¬ 
dam  venerant,  responsis  suis. 

De  ore  quippe  prudentis  processit  mei;  dulcedo 
mellis  sub  lingua  ejus;  favus  distillans  labia  ejus. 

Atque  ita  capti  sunt  sapientes  saeculi  prudentia, 
quae  eminebat  in  responsis  illius. 

Nescio  autem  satis  mirari,  Domine,  prudentiam 
istam  in  multis  millibus  virginum  prudentum,  quales 
fuerunt  sociae  Ursulae,  sponsae  Tuae,  quae  mundum 
mirabiliter  seduxit,  ut  tota  cum  multis  choris  serva¬ 
retur  Tibi. 

Haec  est  vera  prudentia,  quae  scit  invenire  modos 
occultos  et  multiplices  vitandi  pericula  hostium  invi¬ 
sibilium  et  visibilium,  ut  sine  detrimento  servet  pre¬ 
tiosissimos  thesauros  gratiae  Tuae. 

Nimis  longum  esset,  Domine,  numerare  antiqua 
exempla  prudentiae,  quae  discitur  in  Schola  Tua. 

Bene  autem  est,  ut  usque  in  hodiernum  diem  multa 
similia  videantur  in  parte  nobilissima  et  formosissima 
Ecclesiae  Tuae;  in  multis,  inquam,  puellis  et  pueris, 
qui  altissimo  consilio  contemnunt  mundum,  quamvis 
impugnentur  ab  eo. 

Proponuntur  eis  rationes  variae  a  prudentibus,  pru¬ 
dentia  carnis  et  capitalibus  inimicis  Spiritus  Tui;  et 
graviter  tentati,  atque  sicut  argentum  examinati  inve¬ 
niuntur  prudentiores  mundo,  et  consecrantur  Tibi,  ut 
glorificeris  in  illis. 

Et  quemadmodum  in  ingressu  Scholae  Tuae  proba¬ 
verunt,  quia  melior  est  vir  prudens,  quam  fortis,  sic 
exercent  se  in  processu  vitae  in  adinventionibus  Scholae 
Tuae,  ut  multis  modis,  quos  mundus  non  probat,  et  pro¬ 
bantur  Tibi,  proficiant,  et  crescant  ad  mensuram  Tuam. 

Sic  crescunt  ordinatissimis  incrementis,  et  vitalis 
multis  periculis  perdendi  Te,  liberantur  quasi  aves 
de  laqueo  venantium,  et  volant  ad  nidum,  quem  pa¬ 
rasti  eis  in  dulcissimo  corde  Tuo. 

II. 

Caput  VIII. 

De  exercitio  justitiae ,  quod  fit  in  Schola  Jesu 
Christi . 

Justus  es,  Domine,  et  justitiam  dilexisti;  aequitatem 
probavit  vultus  Tuus,  et  propterea,  qui  admittuntur 
ad  Scholam  Tuam,  inter  prima  praecepta  discunt 
reddere  unicuique,  quod  suum  est,  scientes,  se,  nisi 
hoc  faciant,  non  posse  placere  Tibi. 

Quocirca  fidelissimi  sunt  servi  Tui,  Domine,  in  red¬ 
dendis,  quae  sunt  Caesaris,  Caesari,  et  quae  suntDei,  Deo. 

Cui  tributum,  tributum,  cui  honorem,  honorem,  et 
cui  amorem,  amorem. 

Atque  ita  studiosissime  curant,  neminem  laedere, 
depositum  custodire,  mercedem  operarii  non  detinere; 
sed  per  omnia  satisfacere  dilectissimis  proximis  suis. 

Imo  adeo  justitiam  diligunt  propter  Te,  Domine, 
ut  non  satis  quiescant,  nisi  plus  reddant,  quam  acce¬ 
perunt,  quantum  status  proprius  eis  permittit,  quem¬ 
admodum  probavit  Zachaeus,  discipulus  Tuus,  quem  se¬ 
cretis  modis  erudieras,  antequam  aperte  vocares  illum. 

Haec  est  perfectio  justitiae,  qua  ornatur  Schola  Tua, 
Domine,  a  qua  longe  absunt  filii  hujus  saeculi,  qui 
plus  quam  sapientiam  diligunt  pecuniam. 

Opprimunt  enim  pauperculos  et  derelictos,  qui  vix 
saturantur  pane,  trahentes  cor  ad  colendos  agros,  et 
aedificandas  domos  suas;  et  tamen  moratur  merces 
parvulorum  in  tabernaculis  divitum,  neque  commo¬ 
ventur  viscera  illorum  super  eis. 

Omnia  tempus  habent,  justissime  Rex;  et  Tu  red¬ 
des  unicuique  secundum  opera  sua. 

Tu  confringes  molas  violentorum,  et  de  dentibus 
eorum  auferes  praedam. 

Tu  parces  pauperi  et  inopi,  et  salvos  facies  filios 
pauperum,  et  humiliabis  calumniatores. 

Tu  redimes  ex  usuris,  et  iniquitate  animas  inopum, 
et  clarificabitur  in  pauperibus  justitia  Tua. 

Nunc  vero,  quamdiu  abundant  tentoria  praedonum, 
et  consumitur  egestate  populus  Tuus,  magna  cum 
laude  servi  Tui  fideles  verbis  et  exemplis  dissolvunt 
colligationes  iniquitatis;  et  pro  viduis  et  pupillis  de¬ 
precantur  vultus  divitum,  ad  exercitium  justitiae,  qua 
decoratur  domus  Tua. 

0  Domine,  quam  felix  est  Schola  Tua,  quae,  cum 
patiatur  injurias  et  multiplices  injustitias,  si  petatur 
ab  ea  tunica,  reddit  et  pallium,  ut  cum  iis  etiam, 
qui  oderunt  pacem,  sit  quoque  suavis  atque  pacifica! 

Utinam  optimates  mundi  discerent  justitiam,  et  eru¬ 
direntur,  qui  judicant  orbem  terrarum! 

Certe  si  vellent  considerare  conversionem  amico¬ 
rum  Tuorum,  et  aequitatem,  qua  ponderant  actiones 
suas,  legerent  in  vivis  libris  eorum  viam  justitiae, 
qua  praeservarent  ab  interitu  animas  et  corpora  sua. 

Sed  nunc  pinguescant  isti  tauri  ad  victimam  rapien¬ 
tes  bona  pauperum  suspirantium  Tibi;  donec  veniat 
dies  ultionis  Tuae.  Discipuli  vero  Tui  studeant  justi¬ 
tiae;  ut,  qui  in  sordibus  est,  sordescat  adhuc,  et  qui 
justus  est,  justificetur  adhuc. 

Tempus  breve  est,  citoque  veniens  Rex  justitiae, 
exurgens  propter  miseriam  inopum,  et  gemitum  pau¬ 
perum,  ad  consolandas  animas  adhaerentium  Tibi. 

Tunc  apparebis  terribilis  violentis,  qui  male  sen¬ 
serunt  de  cultu  justitiae,  quam  oderunt;  et  coronabis 
amicos  Tuos  pro  accuratissima  justitia,  quam  obser¬ 
varunt  ad  instruendos,  et  lucrandos  Tibi  charissimos 
proximos  suos. 

Caput  IX. 

De  exercitio  temperantiae ,  quod  fit  in  Schola  Jesu 
Christi. 

Amabilis  est  valde  decor  domus  Tuae,  Domine, 
quem  servant  studiosissimi  temperantiae  discipuli  Tui. 

Adeo  enim  Schola  Tua  decoratur  honestate  et  ab- 
negatione  rerum  delectabilium  hujus  vitae,  ut  nihil  in 
ea  videatur,  nisi  honestum  et  pudicum,  sicut  decet 
habitaculum  purissimi  cordis  Tui. 

Plebs  Tua,  Domine,  fortissime  pugnat  cum  delecta¬ 
tionibus  sensuum,  temperans  illas  propter  Te,  ne 
unquam  excedant  modum  necessitatis,  qualis  concedi¬ 
tur  ab  immaculata  lege  Tua. 

Atque  adeo  in  cibo,  potu,  somno,  visu,  olfactu, 
cum  honestate  mirabili  et  verecundia  virginea  obser¬ 
vat  moderationem  ordinatissimam,  qua  fit  pulchra 
sicut  Jerusalem,  et  spirat  odorem  sponsi  Tui  in  pla¬ 
teis,  sicut  cinamomum  et  balsamum  aromatizans. 

Non  est  reprehensio,  quia  non  est  deformitas  in 
schola  sapientiae,  quae  decore  suo  placet  oculis  spi¬ 
ritualibus,  qui  delectantur  honestate,  et  oderunt  tur- 
vpitudinem. 

Sed  et  oculi  carnei  filiorum  hujus  saeculi,  quando 
tantillum  respirant  mundani  homines  ad  Te,  capiuntur 
moderatione  illa  discipulorum  Tuorum;  et  mirantur 

honestissimam  conversationem  et  abstinentiam  illam 
abhorrentem  a  voluptatibus  corporeis,  quibus  corda 
stulta  gravantur. 

Et  quidem  Schola  Tua,  Domine,  ex  quo  didicit 
adhaerere  Tibi,  bene  clareque  cognovit,  se  non  posse 
suspirare  ad  Te,  ut  decet  corda  consecrata  Tibi,  nisi 
parcissime  utatur  rebus  delectabilibus  etiam  licitis. 

Certum  est  enim,  sub  praetextu  necessitatis  viros 
etiam  temperantes  saepe  decipi  ad  transgressionem  et 
licentiam  nimiam,  quae  miserabiliter  laedit  animas  eorum. 

Et  propterea  vigilant  in  timore  Tuo,  Domine,  amici 
Tui,  et  assidua  consideratione  coelestium  delectationum 
mortificant  membra  sua,  quae  sunt  super  terram;  et 
continent  se  intra  terminos  Angelicae  vitae  per  seve¬ 
ram  carnis  disciplinam. 

Hinc  est,  Domine,  ut  in  domo  Tua  omnia  sint  can¬ 
dida  et  lucida,  cum  corda  familiae  Tuae  non  detur¬ 
pentur  et  retardentur  impudicitia,  crapula  vel  ebrie¬ 
tate,  sed  perenni  studio  Tuae  similitudinis  dealbentur 
super  nivem,  et  illuminentur  formosa  valde  luce  Tua. 

Haec  est  gloria  magna  scholae  Justorum,  qua  fllus- 
trati  sunt  plurimi  fideles  amici  Tui,  Domine;  qui  re¬ 
lictis  palatiis  regum  terrenorum  abierunt  in  solitudi¬ 
nem,  et  admirabili  temperantia  negantes  oculis  suis 
omnia,  quae  desideraverunt,  reliquerunt  Ecclesiae, 
sponsae  Tuae,  bonum  nomen  ad  narrandas  laudes 
eorum;  ut,  cum  legerentur  in  futuris  generationibus, 
populus  electus  laudaret  Te. 

Re  quippe  vera  laudabilis  es,  Domine,  in  sanctis 
Tuis,  quos  ita  instruis  secreta  eruditione  Scholae  Tuae, 

ut  quasi  ablactati  a  lacte  mundi,  et  avulsi  ab  uberi¬ 
bus  matrum  suarum,  servent  temperatissimam  modera¬ 
tionem  in  usu  praesentis  vitae,  quasi  e  carne  et  san¬ 
guine  caeterorum  hominum  compositi  non  essent. 

Beati  viri  illi,  qui  candorem  et  honestatem  Tuam, 
Fili  purissimae  Virginis,  in  actionibus  suis  repraesentant! 

Non  projicies  illos  a  facie  Tua,  quia  splendidi  facti 
sunt  sicut  sol,  et  tanquam  perfecti  Nazara  ei  adhae¬ 
serunt  Tibi. 

Nunc  illi  crescunt  puritate,  et  a  mundo  longissime 
separantur,  ut  accedant  proxime  ad  Te,  et  illuminati 
splendoribus  Sanctorum  fruantur  in  aeternum  dulcis¬ 
sima  societate  Tua. 

Caput  X. 

De  exercitio  fortitudinis ,  quod  fit  in  Schola  Jesu 
Christi. 

Justi  Tui,  Rex  magne,  ut  leones  confidunt,  et  ag¬ 
grediuntur  pericula  magna  aspicientes  Te,  fortissimum 
adjutorem  et  liberatorem  suum. 

Credo  autem,  Domine,  amicos  Tuos  nutritos  in 
Schola  Tua  fortissimos  esse,  quia,  cum  nihil  possi¬ 
deant  in  hac  vita,  quod  timeant  perdere,  pro  nihilo 
ducunt  pericula  mortis  corporalis,  per  quam  transituri 
sunt  ad  beatissimam  vitam  et  felicitatem  Tuam. 

Et  ideo  mirabile  est,  quam  facile  exponant  se 
summis  difficultatibus  itinerum  et  navigationum  pro¬ 
videntes  Te  semper  in  conspectu  suo,  et  legitime 
certantes  coram  Te,  pro  Quo  omnia  visibilia  de¬ 
spexerunt. 

Filii  hujus  saeculi,  Domine,  licet  reges,  aut  impe- 

ratores  sint,  parvuli  et  timidi  sunt,  atque  adeo  ad 
solum  nomen  mortis  perturbantur. 

Possident  quippe  multa  bona  temporalia,  et  vehe¬ 
menter  amant  animas  suas,  quas  Tu  odio  habendas 
praedicasti,  ex  quo  fit,  ut  timor  et  tremor  veniant 
super  eos,  quando  aliquod  periculum  grave  succedit. 

Quo  enim  ibunt,  quando  vocabis  eos  ad  judicium, 
superveniente  eis  interitu  repentino! 

Mullas  causas  timoris  et  horroris  habent;  neque 
mirandum  est,  si  apud  eos  non  moretur  fortitudo. 

Discipuli  vero  Tui,  Domine,  scientes,  se  a  dextris 
habere  Te,  et  confidentes  in  virtute  et  justitia  Tua, 
Cujus  gratia  proeliantur,  non  solum  non  fugiunt  ima¬ 
ginem  mortis,  sed  ipsi  offerunt  se  vulneribus  et  morti 
cum  altissima  laude  majestatis  Tuae. 

Recte  quidem,  appropinquante  enim  morte  naturali, 
vel  violenta,  amici  Tui,  Domine,  quorum  Tu  illuminatio 
et  salus  es,  quem  timebunt? 

Milites  illi,  quorum  Protector  vitae  Tu  es,  a  quo 
trepidabunt? 

Vere  non  trepidant  milites  Tui,  qui  fortissime 
pugnant  cum  morte  pro  vita,  et  cum  inferno  pro 
gloria;  tam  firmiter  enim  apprehenderunt  Te,  ut  neque 
mors,  neque  vita,  neque  persecutio,  neque  gladius, 
neque  instantia,  neque  futura,  neque  creatura  aliqua 
possit  eos  separare  a  potentissima  charitate  Tua. 

Quod  genus  fortitudinis,  quam  verum  sit,  probave¬ 
runt,  Domine,  multi  exercitus  martyrum  Tuorum, 
quibus  cessit  lacerans  fortiter  ungula,  neque  fortiora 
carpsit  penetralia. 

0  Rex  invictissime,  sub  Cujus  pede  gemit  mors  et 
infernus,  quot  adolescentes  nobiles  et  decori  valde, 
in  mollibus  enutriti,  qui  videbantur  timere  formicam 
unam,  obtulerunt  se  tyrannis  pro  Te  ad  rotas,  gla¬ 
dios  et  flammas  ignis! 

Quot  virgines  speciosissimae,  quae  prae  teneritu¬ 
dine  videbantur  non  posse  ambulare,  tradiderunt 
corpora  sua  in  mortem,  contemnentes  ignem,  bestias 
et  securim! 

Mirabilia  sunt,  Domine,  quae  fecerunt  servi  Tui 
armati  fortitudine  Tua. 

Sed  et  nunc  habes  paucos  aliquos  fortiores  mundo 
contemptores  mortis  et  inferni,  qui  currunt  ad  natio¬ 
nes  barbaras,  ut  evangelizent  Te;  qui  lapides  et  cru¬ 
ces,  et  gladios,  et  naufragia  non  formidant,  optantes,  ut 
periculis  fluminum,  latronum  et  tyrannorum  probes  illos. 

Potens  quippe  es  Tu,  Domine,  in  his  quoque  die¬ 
bus  omnem  gratiam  et  fortitudinem  abundare  facere 
in  illis,  ut  stent  ante  reges  et  praesides,  non  cogi¬ 
tantes,  quomodo,  aut  quid  loquantur,  sed  fortissime 
pugnantes  pro  invincibili  veritate  Tua. 

Hi  sunt,  qui  permanent  Tecum  in  tentationibus 
Tuis,  Fili  Dei,  tentate  per  omnia  pro  similitudine 
absque  peccato. 

Hi  sunt,  quos  retinens  mundus  inhorrescit,  quia  a 
constantissimis  animis  calcatur  infirmitas  et  vanitas  ejus. 

Hi  sunt  pars  nobilissima  castrorum  Tuorum,  Rex 
pacifice,  qui  contra  leges  carnis  et  sanguinis,  et  con¬ 
tra  adversitates  mundi,  et  inferni  portant  in  corpori¬ 
bus  suis  charissima  stigmata  Tua. 

Hi  sunt,  quoram  memoria  non  derelinquetur,  sed 
a  Te,  liberalissime  Remunerator,  servabitur  scripta  in 
libro  vitae. 

Beatissimi  sunt  certe  pauci  isti  pugnatores  Tui, 
Domine,  quorum  fortitudine  clarificatur  Catholica  fides 
Tua  usque  ad  fines  orbis  terrae. 

Nunc  circumeunt  egentes,  angustiati,  afflicti,  in  so¬ 
litudinibus  errantes,  et  in  mediis  populis  quandoque 
apparentes,  ut  cum  discrimine  corporalis  vitae  annun¬ 
tient  iis,  qui  Te  ignorant,  aeternam  vitam  Tuam. 

Bene  est,  ut  fortiter  pugnent  pro  Te,  et  enarrent 
universa  magnalia  Tua. 

Cito  enim  finietur  persecutio,  et  cessabit  crudelitas 
tyrannorum;  ipsi  vero  ascendentes  de  tribulatione 
magna  vestientur  stola  candida,  et  prima  in  amplissimo 
regno  Tuo,  cujus  foelicitas  et  laetitia  non  cessabit  in 
aeternum. 

Caput  XI. 

De  exercitio  religionis  sive  latriae9  quod  fit  in 
Schola  Jesu  Christi . 

Virtus  religionis,  Domine,  qua  colitur  et  adoratur 
divina  majestas  Tua,  mirabiliter  exercetur  a  discipulis 
Tuis,  quorum  potissima  cura  est,  ut  multis  modis 
honorent  Te. 

Et  primum  quidem  prosternunt  se  Tibi  humillimis 
cordibus  et  corporibus  adorantes  sublimissimam  digni¬ 
tatem  majestatis  Tuae. 

Afferentes  Tibi  non  filios  arietum  et  hircos  cum 
medulla  tritici,  sed  incensum  purissimi  affectus  erga 
legem  Tuam. 


186 


Sacrificant  Tibi  vitulos  labiorum  suorum  in  psalte¬ 
rio  decem  chordarum  cantantes  Tibi,  et  innumerabiles- 
hostias  spirituales  immolantes  in  ara  cordis  sui. 

0  Domine,  quoties  extollunt  manus  suas  in  sancta 
adorantes  Te,  et  narrantes  mirabilia,  quae  fecisti 
parcens  illis. 

Et  haec  quidem,  altissime  Fili  Dei,  quae  ad  sacri¬ 
ficia  spiritualia  pertinent,  multiplicantur  in  Schola  Tua 
super  stellas  coeli  ascendentibus  ad  Te  odoribus  sua¬ 
vitatis  de  concilio  et  congregatione  justorum  unani¬ 
miter  habitantium  in  domo  Tua. 

Sed  ineffabilis  est  laus  magna  servorum  Tuorum, 
quae  nascitur  ex  celebratione  et  solemni  ministerio 
altaris,  ubi  offerunt  Te  puris  cordibus  et  manibus 
clementissimo  Patri  Tuo. 

Ibi  una  oblatione,  quam  quotidie  repetunt,  incruente 
immolant  candidissimum  Agnum  Dei,  Qui  tollit  pec¬ 
cata  mundi,  tanta  copia  ignitorum  affectuum  et  lacry- 
marum  dulcissime  fluentium,  prae  commotione  visce¬ 
rum  in  cantu  Ecclesiae  Tuae,  ut  sine  dubio  delecteris 
in  eis,  et  respicias  gratissima  vota  eorum. 

Quam  pie  et  ardenter,  et  quam  maturis  sensibus, 
Domine,  servi  Tui,  quos  altissima  dignitate  sacerdo¬ 
tum  decorasti,  accedunt  ad  altare  Tuum,  ut  ponant 
ibi  non  panes  propositionis  antiquae,  aut  carnes  vitu¬ 
lorum  et  hircorum,  sed  panem,  qui  de  coelo  descen¬ 
dit,  et  sanguinem,  quem  fudisti,  cum  operareris  salu¬ 
tem  in  medio  terrae! 

Omni  custodia  custodiunt  corda  et  corpora  sua, 
ne  inquinentur  et  indigne  tangant  vasa  Domini;  et 

multiplicibus  modis  expurgant  vetus  fermentum,  et 
lavant  stolas  suas. 

Sic  ergo  conjungentes  interiores  hostias  affectuum 
suorum  cum  holocausto  pinguissimo  novi  et  aeterni 
testamenti  Tui  faciunt  solennitatem  grandem  magnitu¬ 
dine  oblationis  et  votorum  ascendentium  velociter  ad 
conspectum  majestatis  Tuae. 

Tu  vero,  Clementissime,  Qui  intueris  corda  homi¬ 
num,  odoraris  sacrificium  gratissimum  cordi  Tuo  ex¬ 
audiens  desideria  pauperum  fortissime  suspirantium 
Tibi,  et  visitans  in  misericordiis  multis  casta  corda, 
quae  requirunt  Te. 

Sunt  certe  oculi  Tui  aperti,  et  aures  Tuae  erectae 
ad  orationes  justorum,  quas  offerunt  cum  muneribus 
dilectionis,  quae  praeparavit  nobis  infinitus  amor  Tuus. 

Hic  est  cultus  religionis,  qua  honoratur  altitudo 
Tua,  Rex  magne,  Qui  pro  perfecto  puroque  cultu, 
qui  redditur  Tibi  a  piissimis  discipulis  Tuis,  reddes 
eis  coronas  decoris,  et  inaestimabilia  gaudia  in  templo 
Jerusalem,  primogenitae  civitatis  Tuae. 

Caput  XII. 

De  exercitio  orationis ,  quod  fit  in  Schola  Jesu 
Christi. 

Non  intelligit  mundus,  clementissime  Fili  Dei,  quanti 
ponderis  sit  semper  orare  et  nunquam  deficere. 

Non  capiunt  principes  terrae  verbum  hoc  de  mane 
surgendi  et  vigilandi  ad  postes  sapientiae,  atque  ideo 
non  inveniunt  illam. 

Non  est  inter  filios  saeculi  hujus,  qui  consideret, 

quantae  sint  divitiae  et  solatia  orationis,  in  qua  anima, 
tanquam  sponsa  castissime  conjungitur  Tibi  sponso  suo. 

Schola  tamen  Tua,  Domine,  illustrata  lumine  vultus 
Tui  cognovit  pondus  et  aestimationem  orationis,  et 
se  totam  dedicavit  studio  illius. 

Quapropter  amici  Tui  habent  horas  certas  et  quo¬ 
tidianas,  quibus  intentissime  vacant  Tibi,  unico  bono 
et  solatio  suo,  tanti  aestimantes  tempus  illud,  ut 
libenter  contemnant  omnia  desiderabilia  mundi,  ne 
priventur  eo  consortio  Tuo. 

Et  ne  alieni  efficiantur  a  Te,  Qui  es  vita  et  foeli- 
citas  eorum,  reliquo  tempore  diei  et  noctis,  quantum 
fert  humana  fragilitas,  nihil  cogitant,  nisi  Te,  ut  ad¬ 
haereat  visceribus  eorum  delectabilis  valde  imago 
praesentiae  Tuae. 

Neque  in  hoc  opere  tam  necessario  sequuntur,  vel 
admittunt  consilia  hominum,  qui  nesciunt  aestimare 
pretium  sapientiae  Tuae;  sed  intuentur  exempla  Sancto¬ 
rum,  qui  quaerebant  speluncas  et  solitudines,  ut  longe 
a  confusione  Babylonis  vacarent  Tibi. 

Propter  hoc  subtrahunt  se  consortio  consanguineo¬ 
rum  et  amicorum  carnalium,  qui  fallaciter  lactant  eos 
inutilibus  suasionibus,  quae  corda  stulta  seducunt. 

Propter  hoc  fugiunt  inquinamenta  carnis  et  spiritus, 
scientes,  se  non  posse  conversari  Tecum,  si  non 
lavent  pedes  suos. 

Atque  ita  puris  cordibus  et  manibus  assistunt  ante 
faciem  Tuam,  Rex  pacifice,  ut  audiant,  quid  loquaris 
eis,  et  percipiant  sibilum  lenis  aurae  Tuae. 

Purgant  atque  repurgant  semetipsos  calido  balneo 

sanguinis  Tui,  ut  crescente  puritate  vitae  aptiores 
fiant  ad  ascensiones  cordis,  et  dulcissimam  sermocina¬ 
tionem  secreti  Spiritus  Tui,  qui  auditur  in  abscondito 
cubiculo  cordis,  clausis  portis  atque  fenestris  sensuum 
adversus  importunas  imagines  mundi. 

Sic  ergo  exercent  se  discipuli  Tui,  Domine,  tanta 
cum  sollicitudine  et  fidelitate,  ut  nolint  requiescere 
donec  inveniant  Te,  a  Quo  exspectant  pluviam  volun¬ 
tariam  misericordiae,  quae  sicut  ros  Hermon  descen¬ 
dit  in  eos,  qui  vigilant  ad  portas  Sion,  ubi  est  locus 
quietis  Tuae. 

Et  quamvis  longa  et  tristissima  ariditate  probes 
illos,  quasi  ambulantes  per  loca  deserta,  ubi  labora¬ 
tur  aquae  penuria,  sequuntur  Te  fideliter  per  viam 
solitudinis,  scientes,  se  currere  ad  fontem  aquae  vivae. 

Non  cessant  a  proposito  sequendi  Te,  licet  occur¬ 
rant  eis  crudeles  inimici,  qui  quaerunt  subvertere 
sensus  eorum  ad  deserendam  Scholam  Tuam. 

Fide  igitur  sincera  ambulant  per  terram  sterilem, 
quamdiu  placet  Tibi,  ductori  suo,  Cui  adhaerent  ne¬ 
glectis  consiliis  hominum. 

Et  quando  disponit  suavissima  providentia  Tua, 
apparet  eis  terra  promissa,  quasi  paradisus  Domini, 
ut  lassi  recreentur  et  laetentur  abundantia  dulcissimae 
bonitatis  Tuae. 

Ibi  exultant  ossa  humiliata,  et  reviviscunt  viscera 
pene  mortua  rigata  flumine  consolationis  Tuae. 

Ibi  cor  expanditur  prae  magnitudine  laetitiae,  et 
fortissime  adhaeret  Tibi,  liberalissimo  Remuneratori  suo. 

Ibi  salit  sicut  cervus  claudus,  et  solvitur  vinculum 

linguae  mutorum  ad  cantandas  copiosissimas  miseri¬ 
cordias  Tuas. 

Ibi  sugunt  charissimi  amici  lac  Sponsi  ex  uberibus 
Tuis,  quae  fragrant  unguentis  optimis,  quibus  nihil 
est  comparabile  in  terra  nostra. 

Ibi  apparet  lux  formosior  sole,  quae  illuminat  pene¬ 
tralia  cordis,  et  ingerit  castissimas  delectationes  Dei. 

0  Domine,  quam  dives  est  domus  Tua,  et  quam 
plena  sunt  cellaria  Tua  ubertate  consolationum  ineffa¬ 
bilium,  quas  non  gustant,  neque  gustabuut,  qui  fugiunt 
humilitatem  et  mansuetudinem  Scholae  Tuae. 

0  quam  contemptibilia  et  sordida  videntur  dilectis 
Tuis,  qui  gustaverunt  Te,  omnia  solatia  filiorum  Adae, 
omnia  convivia,  omnia  palatia,  omnes  horti  et  omnes 
voluptates  corporum,  quibus  tenentur  ligati  inimici 
Spiritus  Tui! 

Non  recedant  a  Schola  Tua,  Domine,  qui  Te  lactati 
sunt,  et  biberunt  de  torrente  consolationis,  qua  plena 
est  sermocinatio  Tua. 

Etenim  et  solatia  illa,  quibus  novelli  servi  et  ado- 
lescentuli  trahuntur,  talia  sunt,  quae  illos  trahere 
possint  sine  violentia,  ut  nolint  separari  unquam  a 
Te;  sed  gaudia  illa  majora  et  puriora,  quibus  post 
sterilitatem  abundare  solent  oratores  Tui,  fortius  te¬ 
nent  corda  et  corpora  exultantia  in  Deum  vivum,  et 
in  aeternum  velint  Tecum  permanere. 

Magna  est  velut  mare  bonitas  Tua,  Domine,  Qui  po¬ 
suisti  delicias  Tuas  in  communicatione  filiorum  hominum, 
ut  ostenderes  antiquas  cogitationes  miserendi,  quas  ha¬ 
buisti,  antequam  fundares  terram,  et  abyssis  vestires  illam. 

Beati  servi  Tui,  Rex  pacifice,  qui  assidue  assistunt 
coram  facie  Tua,  et  meditantur  in  operibus  manuum 
Tuarum,  et  quod  foelicius  est,  contemplantur  Te  sum¬ 
mam  bonitatem,  sapientiam  et  fortitudinem  suam. 

Hi  pauci  electi  Tui  quaerent  certissime  loca  soli¬ 
taria,  ubi  non  audiatur  strepitus  malleorum  et  clamor 
mercatorum  et  discursus  transeuntium  et  currentium 
post  desideria  sua. 

Quaerent  atque  requirent  Te  in  abscondito,  ut  pa¬ 
cifice  loquantur  Tecum,  et  adhaereant  cordi  Tuo. 

Tu  vero,  Clementissime,  exaudies  eos  et  amantis¬ 
sime  respondebis,  quando  offerrent  Tibi  sacrificium 
plenum  adipe  desiderii  Tui;  et  post  exilium  hoc 
ostendes  eis  optatissimam  et  super  coelos  serenissi¬ 
mam  praesentiam  Tuam. 

Caput  \11I. 

De  exercitio  obedientiae ,  quod  fit  in  Schola  Jesu 
Christi. 

Si  omnia  membra  mea  verterentur  in  linguas,  Uni¬ 
genite  Fili  Dei,  non  satis  laudarem  exercitium  obe¬ 
dientiae,  quae  singulariter  lucet  in  Schola  Tua. 

In  hac  enim  virtute  excellenter  imitatur  Te,  qui 
factus  est  obediens  a  nativitate  usque  Te  et  recedere 
a  praevaricatione  patris  sui. 

Et  quidem,  quod  est  mirabile,  cum  esses  Filius 
naturalis  Dei,  didicisti  ex  iis,  quae  passus  es,  obe- 
dientiam,  quasi  volens  singulari  cura  et  perfectione 
imprimere  visceribus  discipulorum  Tuorum  cultum  et 
amorem  virtutis  istius. 

Quapropter  illi  bene  intelligentes  sensum  Praecep¬ 
toris  sui,  Qui  docet  sapientiam  in  abscondito,  ita  se 
tradunt  regendos  superioribus  suis,  quasi  omni  dis¬ 
cursu  et  judicio  carerent. 

Sciunt  enim,  omne  judicium  creaturarum  non  posse 
comparari  cum  judicio  Filii  Dei  loquentis  per  supe¬ 
riorem  Suum;  et  ideo  redigunt  in  captivitatem  omnem 
intellectum,  ne  forle  pereant  de  via  justa. 

Quod  adeo  perfecte  sit  in  Schola  Tua,  Domine, 
ut  cum  jucunditate  multa  superiore  religionum,  in 
quibus  observantia  viget,  considerent  mirabilia  magna, 
quae  operaris  in  auditoribus  Tuis. 

Ab  initio  enim  suae  renunciationis  multi  novelli 
discipuli,  qui  paulo  ante  erant  e  numero  prudentum 
hujus  mundi,  adeo  mirabiliter  mutantur  per  gratiam 
Tuam,  ut  foeliciter  excoecati  obscuritate  fidei,  non 
magis  discurrant  circa  obedientiae  mandata,  quam  si 
infantes  modo  geniti  essent. 

Qua  certe  simplicitate  gratissima  Tibi,  Domine,  in 
tantum  proficiunt,  ut  intra  paucos  menses  videantur 
ascendisse  super  excelsam  terram,  et  sedere  posse 
cum  principibus  populi  Tui. 

Hi  sunt,  qui  renascuntur  denuo  iterato  ingredientes 
in  uterum  incorruptum  Scholae  Tuae;  quae  quasi 
purissima  virgo  parit  Tibi  filios  sine  dolore,  ut  mul¬ 
tiplicetur  nive  candidior  familia  Tua. 

Crescit  autem  obedientiae  laus  in  multis  occasioni¬ 
bus,  ubi  praecipiuntur  ardua  et  difficilia,  aut  quae 
fortasse  non  videntur  rationabilia;  in  quibus  tamen 
mites  agni  Tui,  Domine,  vel  nescientes  cogitare  malum 

de  superiore  suo,  vel  si  tententur,  repellentes 
cum  horrore  cogitationes  infideles,  comparant  ad¬ 
mirabiles  victorias,  quibus  aedificatur  et  exhilaratur 
domus  Tua. 

0  Rex  pacifice,  quam  speciosa  est  congregatio 
justorum  ordinatissimis  actionibus  tota  composita  ad 
nutum  praelati  sui! 

Quam  foelix  aemulatio  discipulorum  Tuorum,  qui 
sunt  parati  potius  mori,  quam  verbum  obedientae 
praeterire. 

Quantus  decor  est,  Domine,  ille,  qui  consurgit  ex 
concordia  multorum  consentientium  promptissimis  ani¬ 
mis  in  unum  opus  obedientiae,  quam  totis  visceribus 
diligunt! 

Non  est  Satan  in  Schola  obedientiae  Tuae,  dulcis¬ 
sime  Magister  hominum,  non  murmur,  non  querimo¬ 
niae,  non  falsae  interpretationes,  non  fastidia,  non 
malignitas,  non  tarditas,  sed  pax  et  laetitia  nascens 
de  corde  puro  et  fide  non  ficta. 

Credo  certe,  Domine,  Te  comedere  avidissime  sua¬ 
ves  valde  fructus  istos,  quos  producit  obedientiae 
studium  in  pacifica  domo  habitationis  Tuae. 

Vescere  ergo,  Domine,  et  laetentur  omnes,  qui  se 
sacrificaverunt  Tibi,  ut  servirent  divinae  majestati  omni¬ 
bus  diebus  vitae  suae. 

Tu  regis  eos  nunc  in  arca,  in  quam  non  ingre¬ 
diuntur  fluctus  aquarum  diluvii;  et  postea  jubebis  re¬ 
quiescere  non  super  montes  Armeniae,  sed  super 
montem  coagulatum  interminabilis  gloriae  et  ineffa¬ 
bilis  consolationis  Tuae. 

II. 


13 


194 


Caput  XIV. 

De  exercitio  castitatis ,  quod  fit  in  Schola  Jesu 
Christi. 

Beatissima  esi  Schola  Tua,  Domine,  quae  castigat 
concupiscentiam  tanquam  equum  fallacem  ad  salutem, 
qui  in  abundantia  virium  suarum  non  salvatur. 

0  quam  pulchra  est,  Rex  pacifice,  casta  generatio 
quaerentium  Te,  quam  illustrat  claritas  vultus  Tui! 

Corda  casta  ad  Te  suspirantia  sunt  lilia  candidis¬ 
sima  paradisi  Tui,  quibus  delectatur  anima  Tua. 

Quod  bene  intelligentes  discipuli  Tui,  Domine,  viri¬ 
liter  pugnant  pro  decore  castitatis;  et  dignum  judi¬ 
cant  pati  multos  sudores  et  angustias  pro  candore 
puritatis  Tuae. 

Tenent  gladios  super  femur  suum;  praecinctisque 
lumbis  vigilant  ad  Te,  ne  unquam  inquinentur  stolae 
eorum,  quibus  decorantur  ad  nuptias  Agni  Dei. 

Difficile  numerari  possunt  vigiliae,  jejunia,  cilicia 
et  aliae  corporis  castigationes,  quibus  exercent  se, 
ad  tuendum  decorem  puritatis,  qui  somno,  cibo  et 
mollitie  solet  offendi. 

Videntur  certe  solliciti  amici  Tui,  Domine,  mille 
oculos  habere  ad  circumspiciendum  occasiones  et  pe¬ 
ricula  laedendi  castitatem,  quasi  viatores  providi  the¬ 
sauros  portantes,  qui  timent  insultus  latronum. 

Et  ideo  non  cessant  diebus  atque  noctibus  offerre 
Tibi  preces  et  suspiria  inenarrabilia,  ut  liberes  eos 
de  manu  angustiae  et  de  multis  tribulationibus,  quae 
circumdederunt  eos. 

Item  vero  quando  tententur  longis  et  molestissimis 

tentationibns  concupiscentiae,  quae  saevit  quasi  ursa 
raptis  catulis,  mirabile  est,  quam  fortiter  resistant,  et 
quot  muris  et  antemuralibus  curent  defendere  se  a 
crudelibus  inimicis  suis. 

0  Fili  Dei  altissimi,  quot  proelia  crudelissima  tole¬ 
rant  servi  Tui  ad  custodiam  formisissimae  castitatis, 
cujus  decor  amabilissimus  est! 

Quot  anxietates  et  sudores  mortis  patiuntur,  ne 
perdant  argentum  igne  examinatum! 

Certe  bellum  hoc,  quod  nascitur  a  lege  membro¬ 
rum,  horribile  est;  nam  et  confringere  solet  cedros 
Libani;  et  facit  quandoque  stellas  de  coelo  cadere, 
ut  tristissimis  historiis  probatum  est. 

Quocirca  milites  Tui,  Domine,  clamant  ad  Te  e  pro¬ 
fundis  cordium  suorum,  scientes  quale  bellum  gerant, 
et  quam  fragilis  sit  omnis  homo,  nisi  fortissima  gratia 
Tua  firmet  illum. 

Ambulant  ergo  caute  vocatione,  qua  vocati  sunt, 
nolentes  confidere  in  viribus  propriis;  et  exspecta.utes 
manum  Tuam  de  alto  audent  pugnare  cum  ferocissimis 
hostibus  suis. 

Postquam  vero  castigato  corpore  et  purificato  corde 
multiplicia  proelia  fideliter  sustinuerunt,  mirabiliter  vi¬ 
sitantur  a  Te,  clementissime  Rex,  et  facti  digni  am¬ 
pliore  dilectione  propter  praerogativam  castitatis,  re¬ 
cipiunt  a  Te  dulcissimi  amoris  signa  desiderabilia  super 
omnia  gaudia  filiorum  hujus  saeculi. 

Splendore  Tuo  illuminantur  et  exhilarantur  ad  cur¬ 
rendam  viam,  quam  coeperunt;  et  carnis  pondere  non 
gravati,  spiritualisque  vitae  cibo  in  mensa  Tua  nutriti 

festinant  ad  patriam  suam  ad  consortium  Angelorum, 
quibus  assimilati  sunt. 

Ibi  dabis  eis  partem  in  thalamo  Tuo,  et  longitudine 
dierum  et  gaudiorum  ineffabilium  replebis  eos. 

Caput  XV. 

De  exercitio  paupertatis ,  quod  fit  in  Schola  Jesu 
Christi. 

Merito  Schola  Tua,  Domine,  in  fundamento  solidis¬ 
simo  paupertatis  Tuae  fundata  est,  quia  possessura 
est  regnum  coelorum. 

Non  enim  bene  cohaeret  possessio  substantiae  hujus 
saeculi  cum  meliore  substantia  regni  Tui,  cujus  divi¬ 
tiae  non  sunt  de  hoc  mundo. 

Quomodo  enim  corda  onerata  bonis  terrenis  suspi¬ 
rabunt  ad  bona  coelestia,  et  thesaurizabunt  apud  Te 
thesauros  suos? 

Certe  non  pertinet  ad  Scholam  Tuam  mercatura  et 
sollicitudo  terrae,  quae  non  sinit  animum  adhaerere  Tibi. 

Quocirca  disipuli  Tui,  Domine,  tam  ardenter  student 
ditissimae  paupertati,  ut  vix  velint  habere  alimenta 
et  vestes,  quibus  tegantur  in  hac  vita. 

Quod  si  aliquando  ex  misericordia  proximorum  abun¬ 
dent  bonis,  contristantur,  ne  forte  reputentur  inter  fdios 
hujus  saeculi,  qui  carituri  sunt  corona  paupertatis  Tuae. 

Nihil  esse  videtur  in  mundo,  quod  tam  vehementer 
desideratur  sicut  aurum,  cum  quo  veniunt  honores  et 
delectationes;  nihil  vero  ferventius  quaeritur  a  disci¬ 
pulis  Tuis,  Fili  Dei,  quam  paupertas,  cum  qua  venit 
contemptus  et  incommoditas  vitae. 

Ex  quo  apparet,  quam  diversae  sint  viae  Tuae  a 
viis  hominum. 

Sed  paucissimi  capiunt  verbum  istud;  non  enim  satra¬ 
pae  Medorum  atque  Persarum  cum  populis  suis  possunt 
sibi  persuadere,  amabilem  esse  inopiam  mansuetorum  et 
humilium,  qui  habitant  concorditer  in  domo  Tua. 

Sed  quidquid  sentiat  mundus,  qui  non  cognovit  Te, 
Domine,  servi  Tui  eruditi  ad  pedes  Tuos  amant  pau¬ 
pertatem,  quasi  dulcissimam  sponsam,  et  cupiunt  mori 
inter  brachia  ejus. 

Quod  adeo  verum  est,  ut  non  solum,  postquam  in 
domo  Tua  profecerunt,  sed  etiam  in  ipso  ingressu 
multi  famosi  discipuli  Tui  relinquentes  omnia,  ut  se¬ 
querentur  Te,  relinquerint  ipsa  etiam  vestimenta,  qui¬ 
bus  tegebantur,  ut  Tu  tanquam  omnino  derelictos 
tegeres  illos,  sicut  Franciscus,  charissimus  amicus  Tuus. 

Disciplina  haec  Tua,  Domine,  recondita  est,  neque 
capiunt  eam  amatores  sui,  quibus  plenus  est  mundus. 

Pauci  tamen  illi,  qui  capiunt  eam,  fiunt  Tibi  gra¬ 
tissimi  in  religionibus  praesertim  observantibus,  ubi 
non  solum  nihil  possident  religiosi,  sed  ex  iis,  quae 
dantur  eis  ad  usum,  eligunt  viliora,  ut  Tibi,  exem¬ 
plari  suo,  consentiant. 

0  Domine,  Qui  non  habuisti,  ubi  reclinares  caput 
in  terra,  quam  dedisti  filiis  hominum,  quam  jucundum 
spectaculum  est,  videre  multos  discipulos  Tuos,  qui 
ante  vocationem  suam  induebantur  purpura  et  abysso, 
et  postquam  gustaverunt  divitem  paupertatem  Tuam, 
induuntur  vilissimis  vestimentis,  quae  aestimantur  ab 
eis  super  vestes  pretiosissimas  regum  terrae! 

Quam  admirabile  opus  est,  viros  multos  nobilissi¬ 
mos,  qui  ante  vocationem  suam  epulabantur  splendide, 
comedere  fragmenta  panis  mendicati,  et  pro  magno 
habere,  quod  dentur  eis  reliquiae  ciborum,  quae  su¬ 
persunt  familiae  Tuae! 

Haec  est  exercitatio  mira,  quae  discitur  in  Schola 
Tua,  Domine,  cum  hilaritate  magna  et  contemptu 
mundi,  currentibus  servis  Tuis  pauperibus  ad  divitias 
incomparabiles  regni  Tui. 

Cito  transibit  indigentia  pauperum  Tuorum,  Rex 
dives  in  misericordia,  et  amici  Tui  vestientur  veste 
regia,  et  saturabuntur  lautissimis  epulis  ad  mensam  Tuam. 

Caput  I. 

De  exercitio  resignationis ,  quod  fit  in  Schola  Jesu 
Christi . 

Nihil  est  desiderabilius  servis  Tuis,  Domine,  quam 
facere  omnia  secundum  consilium  rectissimae  volun¬ 
tatis  Tuae. 

Cum  enim  consecraverint  se  Tibi,  ut  totis  visceri¬ 
bus  sequantur  Te,  Magistrum  et  Auctorem  vitae,  nihil 
volunt  operari,  vel  cogitare,  quod  non  placeat  cordi  Tuo. 

Quod  si  inter  varias  mutationes  vitae  infirmentur, 
vel  sanentur,  adjuventur,  vel  derelinquantur;  quidquid 
eis  accidit,  suscipiunt  de  manu  Tua  cum  magna  pace 
cordis,  quia,  sicut  Tibi  placuit,  ita  factum  est. 

Inaestimabilis  est,  Domine,  pax,  qua  justi  Tui  gau¬ 
dent,  sive  annus  sit  fertilis,  sive  sterilis,  sive  pluat, 
sive  grandinet;  quia  in  his  omnibus  intuentur  et  dili¬ 
gunt  beneplacitum  Tuum. 

Per  omnia  quaerunt  primum,  quid  acceptum  sit  in 
conspectu  Tuo,  et  donec  voluntati  Tuae  satisfaciant, 
non  possunt  requiescere;  in  quo  facile  cognoscitur 
justitia  et  puritas  eorum  super  candorem  nivis,  sive 
moriantur,  sive  vivant  filii  eorum,  sive  nobiles,  sive 
ignobiles  sint,  sive  laudentur,  sive  vituperentur,  in 
ore  habent  verba  servi  Tui  Job,  quando  misisti  manum 
Tuam  validam  super  eum. 

Neque  ferre  possunt  consilia  hominum  impatientium 
et  superborum,  qui  nolunt  inclinare  cervices  ad  jugum 
Tuum,  sed  elevantur  cum  murmure  adversum  Te,  si 
infirmitatibus,  vel  paupertate,  vel  aliis  probationibus 
tangas  illos. 

Considerant  enim  stultitiam  eorum,  qui  nolunt  sub¬ 
jici  Tibi,  et  pereunt  cum  dissolutione  magna;  et  foe- 
licem  vitam  illorum,  qui  acquiescunt  divinae  voluntati 
et  suavissimae  providentiae  Tuae. 

Et  ideo  eligunt  partem  meliorem  extenuantes  hpc 
consilio  molestias  praesentis  vitae  et  acquirentes  sub¬ 
stantiam  meritorum  multam  nimis. 

Non  auditur  clamor  in  domibus  eorum  in  morte 
primogeniti,  neque  immoderatus  risus  in  prosperitate 
hujus  saeculi,  sed  aequalitas  laetitiae  castae,  quae 
nascitur  ex  impleta  jam  voluntate  Tua. 

Pauci  sunt  valde,  o  Rex  pacifice,  qui  aequanimiter 
vivant,  et  laetentur  in  beneplacito  Tuo,  et  qui  non 
patiantur  aliquid  humanum,  quando  graviter  probas  illos. 

Pauci  sunt,  qui  aeque  accipiant  de  manu  Tua  ad¬ 
versa  et  prospera,  et  cantent  inter  nubila  misericor¬ 
dias  Tuas. 

Multi  confortant  manus  aliorum  lassas,  et  roborant 
genua  debilia;  et  tamen  quando  tangit  eos  plaga, 
deficiunt  et  ponunt  in  coelum  os  suum. 

Yerumtamen  per  hoc  crescit  laus  magna  electorum 
Tuorum,  Domine,  quibus  clarificatur  Schola  Tua. 

Fiunt  enim  admirabiles  in  universa  terra,  quando 
stant  adversus  gravia  mala,  quasi  columnae  ferreae, 
quae  non  possunt  moveri  de  loco  suo. 

Isti  sunt  fortissimi  servi  Tui,  quorum  corda  con¬ 
stantissime  confiteantur  Tibi,  sive  bene,  sive  male 
fuerit  eis. 

Justorum  gloria,  Domine,  in  Ecclesia  Tua  tanta  est, 
ut,  qui  male  agunt,  compungantur  consideratione  pa¬ 
tientiae  et  resignationis  eorum,  et  qui  bene  operan¬ 
tur,  quasi  doctores  et  pastores  sequantur  illos. 

Sic  lucet  Schola  Tua  his  luminibus  in  nocte  prae¬ 
sentis  vitae,  ut  ad  eorum  fulgorem  ambulet  in  tene¬ 
bris,  donec  aspiret  dies  et  inclinentur  umbrae;  et  pro 
perfecta  resignatione,  qua  discipuli  Tui  quaesierunt 
Te,  inveniant  et  possideant  Te  infinitum  bonum  et 
interminabile  gaudium  cordis  sui. 

Caput  XVII. 

De  exercitio  mansuetudinis ,  quod  fit  in  Schola 
Jesu  Christi. 

Pusillus  grex  agnorum  Tuorum,  Domine,  paratus 
mori  potius,  quam  laedere  offensores  suos,  tanto  stu¬ 
dio  sequitur  mansuetudinem  Tuam,  ut  lapides  quoque 
ad  compunctionem  movere  possit. 

Didicit  per  auditum  fidei  Te,  cum  accusareris,  non 

Te  excusavisse,  cum  patereris,  non  comminatum  fuisse, 
cum  blasphemareris,  non  maledixisse;  et  imprimitur 
ejus  visceribus  dulcissima  mansuetudo  Tua. 

Recordatur  injuriarum  et  improperiorum,  quae  ceci¬ 
derunt  super  Te;  et  videtur  ei  culpa  intolerabilis, 
non  adhaerere  et  conformari  Tibi. 

Quocirca  fortes  amici  Tui,  Domine,  quorum  corda 
fortius  adhaeserunt  Tibi,  non  solum  laeto  vultu  au¬ 
diunt  contumelias  et  irrisiones,  sed  (quod  est  mundo 
mirabile)  quaerunt  occasiones,  ut  saturentur  oppro¬ 
briis,  tanquam  pinguissimo  nutrimento  animae  suae. 

Et  quamvis  initio  suae  conversionis  non  semper 
gustent  mei,  quod  latet  sub  improperiis,  quae  tole¬ 
rantur  propter  Te;  quandoque  tamen,  secundum  tem¬ 
pora  a  Te  disposita,  intime  laetantur,  sicut  laetabantur 
Apostoli  Tui,  quando  digni  habiti  sunt  pro  suavissimo 
Nomine  Tuo  contumeliam  pati. 

Qua  in  re  apparet,  Domine,  potentia  divinae  gratiae 
Tuae,  quae  mutat  corda  hominum  usque  ad  mirabilem 
pacem  et  laetitiam  de  injuriis;  ita  ut  quo  magis  ten- 
tantur,  magis  dulcescant  et  mansuescant  erga  falsos 
et  infideles  fratres,  a  quibus  exercentur,  sicut  Tu, 
mitissime  Domine,  fecisti  erga  infoelicem  Judam,  pro¬ 
ditorem  Tuum. 

Et  hoc  quidem  tam  singulare  et  admirabile  exem¬ 
plum  discipulorum  Tuorum  vehementer  movet  filios 
hujus  saeculi  ad  compunctionem  et  correctionem  vitae. 

Licet  enim  caeci  sint,  tanta  est  tamen  manifestatio 
virtutis  Tuae  in  tolerantia  injuriarum  cum  ostensione 
mansuetudinis,  ut,  quando  vident  aliquem  discipulum 

Taum  placido  vultu  dulcescere  erga  irrisores  suos,  non 
possint  tolerare  vim  cordis  humilitati  et  arridentis 
offensoribus  suis. 

Utinam,  Domine,  omnes  habitatores  terrae  discerent 
ponderare  disciplinam  Scholae  Tuae,  quae  vincit  mun¬ 
dum  non  offendendo,  seu  resistendo,  sed  perferendo 
usque  ad  extrema  improperia! 

Utinam  appareret  oculis  habitantium  in  tenebris 
formosissimus  splendor  mansuetudinis,  quae  exercetur 
in  domo  Tua! 

0  quot  victorias  comparavit  mansuetudo  Filii  Dei 
per  charissimos  servos  Suos  gaudentes  contemptu 
mundi,  et  abscondentes  in  sinu  pretiosissima  lucra 
gratiae,  quae  ex  opprobriis  amarissimis  proveniunt  eis! 

Principes  terrarum  pro  vindicta  unius  verbi  parum 
bene  sonantis  secundum  leges  mundi  currunt  ad  san¬ 
guinem,  et  consumunt  amplos  redditus,  perdunt  vitam 
et  animam  suam,  mites  autem  servi  Tui,  Domine,  non 
solum  nihil -perdunt,  sed  acquirunt  immensa  lucra  gra¬ 
tiae  et  gloriae,  et  acceptis  injuriis,  quasi  invento  the¬ 
sauro  revertuntur  hilares  in  domum  Tuam. 

Ex  quo  patet,  in  praesenti  vita  mansuetos  discipu¬ 
los  Tuos  esse  velut  immobiles  et  imperturbabiles  in 
hac  varietate  saeculi,  quod  sicut  luna  mutatur,  et 
mutat  inconstantes  amatores  suos. 

Et  hinc  est,  ut  aptissimi  sint  ad  acquirendam  sa¬ 
pientiam  secretae  eruditionis  Tuae,  quae  non  residet 
in  animis  perturbatis  et  sollicitis  ad  varios  eventus 
militiae,  quae  exercetur  super  terram. 

Beatissimi  sunt  certe  mites  amici  Tui,  Rex  Jerusa- 

lem,  quoniam  in  praesenti  vita  gaudent  iis  rebus, 
quibus  potentatus  mundi  contristantur  et  affliguntur 
usque  ad  mortem  et  in  futura  felicique  vita  posside¬ 
bunt  fertilissimam  terram  viventium,  et  comedent  dul¬ 
cissimos  fructus  ejus. 

Facti  sunt  ad  proportionem  cordis  Tui,  et  per 
omnia  student  formari  ad  exemplar  infinitae  perfectio¬ 
nis,  quo  fiunt  decori  et  amabiles  valde  in  Schola  Tua. 

Hinc  surgent  divitiis  immortalibus  affluentes,  et  in¬ 
trabunt  in  mare  magnum  deliciarum  Tuarum;  ubi  sine 
fine  cantabunt  altissimas  victorias  gratiae  et  infinitam 
dulcedinem  bonitatis  Tuae. 

Caput  XVIII. 

De  exercitio  humilitatis ,  quod  fit  in  Schola  Jesu 
Christi. 

Non  est  sapientia  super  terram,  Domine,  quae  com¬ 
parari  possit  cum  sapientia  Scholae  Tuae,  quae  creat 
casta  et  humilia  corda,  qualia  decent  Te,  Magistrum 
suum,  Qui,  cum  in  forma  Dei  esses,  non  rapinam 
arbitatus  es,  esse  Te  aequalem  Deo,  sed  Temetipsum 
exinanisti  formam  servi  accipiens  in  similitudinem  ho¬ 
minum  factus,  et  in  profundissima  abysso  humilitatis 
habitu  inventus  ut  homo. 

Hoc  est  verbum  absconditum,  quod  discitur  in 
Schola  Tua,  Rex  pacifice,  non  in  strepitu  et  conten¬ 
tione  verborum,  sed  cum  pace,  in  qua  factus  est 
locus  quietis  Tuae. 

Ita  vero  discitur  verbum  hoc,  ut  discipuli  Tui, 
Domine,  illuminatos  cordis  oculis  habentes,  tam  solli- 

cite  quaerant  vilia  ministeria  domus  Tuae,  quam  ambi¬ 
tiosi  filii  hujus  saeculi  quaerunt  primos  accubitus  in  coenis, 
et  primas  sedes  in  foro,  primosque  honores  in  palatio. 

Quod  ut  obtineant,  si  quid  gloriosum  eis  faciendum 
committitur,  quantum  per  legem  Tuam  licet,  vel  fu¬ 
giunt,  vel  fingunt  se  nescire,  vel  non  posse,  ne  forte 
positi  supra  montem,  evanescant  in  cogitationibus  suis, 
et  veniat  eis  pes  superbiae,  quo  recedant  a  Te. 

0  Domine,  quot  vasa  sancta  electionis  Tuae  abscon¬ 
derunt  se,  ne  sublimarentur  in  Ecclesia  Tua! 

Quam  diligenter  Ambrosius  et  Gregorius,  Doctores 
magni,  quorum  doctrina  fulget  Ecclesia,  ut  sole 
luna,  quaesierunt  fugam  praelationis? 

Quam  humiles  corde  et  viliter  de  se  sentientes 
fuerunt  clarissimi  amici  Tui  Thomas  de  Aquino  et 
Antonius? 

Mirabile  est,  Domine,  quod  isti,  quos  replevisti 
spiritu  sapientiae  et  intellectus,  tam  serio  reputarent 
se  indignos  honoribus  et  tam  accurate  vitarent  illos! 

Verum  haec  est  eruditio  Verbi,  quod  caro  factum 
est;  qua  instructi  servi  Tui  vilissima  de  se  opinantur, 
et  alios  quasi  meliores  se  humillimis  cordibus  et  ex¬ 
ternis  reverentiae  actibus  honorant. 

Ex  quo  surgit  dulcissima  pax,  et  suavissima  con¬ 
versatio  inter  domesticos  Tuos,  Domine,  quorum 
unusquisque  alios  omnes  amat,  et  honorat  sine  invi¬ 
dia,  vel  maledicentia. 

Et  hoc  mutuo  exercitio  charitas,  quae  est  vinculum 
perfectionis,  mirabiliter  nutritur,  et  corda  redundant 
oleo  laetitiae  Tuae. 

Non  est  amaritudo  in  familia  humilium,  neque  aspe¬ 
ritas,  quae  pugnet  cum  suavitate  Spiritus  Tui,  Qui 
requiescit  super  pauperculos  trementes  sermones  Tuos. 

Nescio,  Domine,  satis  explicare,  aut  ponderare  sua¬ 
vitatem  humilitatis,  qua  plena  est  domus  Tua. 

Video  enim  humiles  amicos  Tuos  ab  aliis  etiam 
peccatoribus  tam  ardenter  amari  et  desiderari;  ut  mihi 
persuadeam,  infinitam  esse  vim  humilitatis,  quae  potest 
mollire  corda  lapidea,  et  suscitare  in  eis  compunctio¬ 
nem  et  ignita  desideria  gratiae  Tuae. 

0  Domine,  quam  potens  est  gratia  humilitatis,  quae 
facit  magnos  homines  parvulos  in  oculis  suis! 

Utinam  vidissent  superbi  oplimates  saeculi  mitissi¬ 
mum  David,  amicum  Tuum,  quando  exspoliavit  se  et 
saltavit  coram  arca  foederis  totis  viribus,  juravitque 
se  fore  vilem  et  parvulum  aestimatione  sua! 

Etsi  enim  non  omnes  intelligerent  absconditum 
sensum  publici  sermonis,  omnes,  credo,  moverentur, 
et  fortasse  multi  traherentur  fortissima  virtute  Tua. 

Sed  quidquid  mundus  velit,  Schola  Tua  trahitur 
suavi  valde  catena  humilitatis  Tuae! 

Haec  est  opulentia  et  fortitudo  magna,  qua  robo¬ 
ratur  Ecclesia,  sponsa  Tua,  Domine,  et  consolatur 
seipsam  in  laboribus  suis;  quia  humiles  corde  amici 
Tui  sunt  cardines  terrae,  super  quos  posuisti  orbem, 
ut  sustinerent  grave  pondus  ejus. 

Horum  corda  Tibi,  Rex  Sion,  gratissima  sunt;  quae 
transeunt  modo  per  ignem  probationis,  et  consummato 
cursu  inter  principes  populi  glorificabuntur  a  Te,  atque 
implebuntur  castissimis  deliciis  paradisi  Tui. 

Caput  XIX. 

De  exercitio  misericordiae  corporalis ,  quae  fit  in 
Schola  Jesu  Christi. 

Discipuli  Tui,  Domine,  scientes,  se  habere  Pontifi¬ 
cem  misericordem,  Qui  possit  et  soleat  compati  infir¬ 
mitatibus  eorum,  toto  corde  exercent  opera  miseri¬ 
cordiae  erga  omnes  propter  Te. 

Induuntur  viscera  misericordiae  similia  illis,  in  qui¬ 
bus  visitasti  nos  descendens  ex  alto,  et  intime  affli¬ 
guntur  ex  miseriis  proximorum,  quos  diligunt  sicut 
animas  suas. 

Non  est  misericordia  eorum,  quasi  nubes  matutina, 
et  quasi  ros  mane  pertransiens,  qui  non  foecundat 
terram,  quae  patet  sine  aqua  Tibi,  sed  quasi  pluvia 
magna  et  voluntaria,  quae  descendit  super  terram 
desertam,  ut  fructus  abundantissime  producat. 

Et  ideo  si  amici  Tui  divites  sint,  Domine,  tanta 
sollicitudine  distribuunt  inter  pupillos  et  viduas,  et 
peregrinos  opes  suas,  quanta  solent  homines  avari 
coacervare  illas  claudentes  viscera  sua  ad  gemitus 
pauperum. 

Tota  die  miserentur  et  commodant,  dispergunt  do- 
nantque  pauperibus,  per  quorum  manus  tanquam  per 
fidelissimos  nuntios,  transmittunt  in  coelum  bona  sua. 

0  quam  avide  exercent  opera  misericordiae  tan¬ 
quam  boni  mercatores,  qui  per  hoc  ipsum  misericor¬ 
diam  consequentur! 

0  quam  placido  vultu  audiunt  miserias  filiorum 
Adae,  et  commoventur  super  eis.  Confiteantur  Tibi, 
Domine,  opera  misericordiae,  quae  facis  per  manus 

servorum,  quorum  laus  usque  in  hodiernum  diem  est 
in  Ecclesia  Tua. 

Sunt  enim  aliqui  inter  electos  auditores  Tuos,  qui 
non  solum  consolantur  inopes  ex  iis,  quae  super¬ 
fluunt  statui  suo,  sed  non  curantes  statum,  qui  cito 
cadit,  et  quaerentes  statum  permansurum,  subtrahunt 
sibi  necessaria  statui,  vix  relinquentes  necessaria  susten¬ 
tationi  personae,  ut  copiosius  misereantur  derelictis  Tuis. 

Non  enim  possunt  tolerare  sine  effusione  multarum 
lacrymarum  miseriam  inopum,  qui  squalentes  calamitate 
consumuntur  fame;  et  currunt  ad  capsas  et  cellaria, 
ut  cum  laetitia  dimittant  a  se  charissimos  fratres  suos. 

Neque  major  laetitia  eis  accidere  potest,  etiamsi 
nobilissimi  sint,  quam  cum  vident  promptuaria  sua, 
et  horrea  vacua,  et  plena  spe  fidelissimae  misericor¬ 
diae  Tuae. 

Qua  in  re,  clementissime  Domine,  saepe  apparuit 
manifestatio  infinitae  bonitatis  Tuae;  nam  horrea  a 
servorum  Tuorum  misericordia  semel  evacuata  iterum 
implere  soles,  ne  siccetur  fons  miserationum  Tuarum 
descendentium  in  domos  eorum,  qui  requirunt  Te. 

0  Fili  Dei  altissimi,  quoties  amici  Tui,  qui  vix 
habent  necessaria,  ut  tegantur  et  vivant  exuentes  se 
vestimentis,  quantum  fert  honestas,  cooperiunt  nudos, 
mendicos,  repulsos  a  domibus  divitum  crudelium. 

Credo  certe,  o  Mansuetissime,  sacrificia  haec  esse 
delectabilia  valde  cordi  Tuo,  quemadmodum  significasti 
Martino  militi,  qui  totis  visceribus  dilexit  Te,  quando 
petenti  pauperi  dedit  dimidium  pallii  sui. 

Sed  non  sunt  contenti  negotiatores  Tui,  Domine, 

si  subtrahant  sibi  necessaria  ad  consolandos  pauperes 
occurrentes  sibi;  ipsi  enim  ambulant  per  domos 
derelictas,  scrutantes,  ubi  lateant,  qui  tabescunt 
miseria,  et  exhalare  videntur  animas  suas  donantes 
eis,  quae  ipsi  habent,  et  quae  petunt  ab  aliis,  cum 
rubore  propter  Te. 

Profecto,  Domine,  holocausta  haec  bene  medullata 
sunt  medulla  dulcissimae  charitatis  Tuae,  qua  abun¬ 
dant  corda  amicorum  Tuorum  quaerentium  modos 
varios  miserendi,  ut  miserearis  eis. 

Quid  autem  dicam,  Fili  Dei  altissimi,  de  mi¬ 
sericordia  illorum,  qui  adhibent  pauperculos  ad 
mensam  suam,  ut  honorent  Te,  nolentes  delectari 
conviviis  divitum,  sed  eorum,  qui  carent  solatiis 
hujus  vitae! 

Certe  non  desunt  his  diebus  aliqui  pauci  electi  Tui, 
Domine,  qui  hoc  modo  exerceant  misericordiam:  quo¬ 
rum  laus  magna  est  in  Ecclesia  Tua,  quanto  ipsi  in 
altiore  dignitate  constituti  sunt. 

Verum  et  alii  sunt  de  mitissima  Schola  Tua,  Domine, 
qui  non  solum  vocant  ad  mensam  suam  derelictos, 
sed  pleni  adipe  misericordiae  ministrant  eis  manibus 
suis,  et  intime  laetantur  miserendo. 

Haec  est  haereditas  sancta  et  generatio  casta  quae¬ 
rentium  Te,  qui,  quando  vident  pauperes,  in  quibus 
considerant  personam  Tuam,  vellent,  si  possent,  sine 
nola  prosternere  se,  et  amplecti  eos,  et  detergere 
vulnera  illorum. 

0  Rex  magne,  Cujus  miseratio  non  habet  finem, 
quam  facile  remittis  peccata  his  viris  misericordi- 

bus,  si  forte  pro  humana  fragilitate  aliquando  pec¬ 
cent  Tibi! 

Quam  cito  reconciliaris  eis  quaerentibus  per  mise¬ 
ricordias  pauperum  redimere  peccata  sua! 

Utinam  divites,  qui  habent  consolationem  suam  in 
hoc  mundo,  quaererent  sic  placare  Te,  et  obtinere 
veniam  crudelitatis  suae! 

Sed  redeo  ad  Scholam  Tuam,  Domine,  a  qua  nol¬ 
lem  separari,  praesertim  quando  cantatur  Tibi  miseri¬ 
cordia,  et  cantabo  cum  choro  domesticorum  Tuorum 
misericordiam  illam  grandem,  quae  inventa  est  his 
quoque  diebus  in  aliquibus  amicis  Tuis,  qui  laborantes 
manibus  suis,  ut  haberent,  ut  distribuerent  necessita¬ 
tem  patientibus,  quidquid  integris  hebdomadis  lucra¬ 
bantur,  dederunt  pauperibus  vix  reservantes  modicum 
panem  sibi. 

Neque  fuit  sterilis  misericordia  haec,  qua  repleta 
est  sicut  adipe  et  pinguedine  anima  eorum,  quae 
suspiraverat  in  atria  Tua. 

Verum  non  est  tacenda  gloria  Tua,  Domine,  in  iis 
servis  Tuis  fortissimis  et  electissimis,  qui,  cum  essent 
captivi  apud  infideles  hostes  Tuos,  et  haberent  argen¬ 
tum,  quo  redimi  poterant,  fecerunt  redimi  alios  capti¬ 
vos  derelictos,  et  ipsi  remanserunt  in  jugo  servitutis, 
qua  comparaverunt  libertatem  filiorum  Dei,  cum  in¬ 
aestimabili  laude  Tua. 

Bene  est,  Domine,  ut  misericordia  discipulorum  Tuo¬ 
rum  abundet  sicut  aqua  maris,  et  fiant  similes  Tibi  in 
dulcissimo  afiectu  erga  fratres  suos;  pro  quo  reddes 
eis  incomparabilia  gaudia  in  foelicissimo  regno  Tuo. 
II.  14 

Caput  W. 

De  exercitio  misericordiae  spiritualis ,  quod  fit  in 
Schola  Jesu  Christi. 

Magna  est,  Domine,  sicut  arena  maris  miseria  ani¬ 
mae,  quae  trahitur  de  Adam;  et  ideo  magna  est  valde 
misericordia  spiritualis,  quam  exercent  discipuli  Tui 
ad  instruendos,  consolandos,  animandos  et  curandos 
proximos  suos. 

Ex  quo  fit,  ut  aliqui  servi  Tui,  quibus  dignus  non 
est  mundus,  habentes  talentum,  quo  possent  laudari 
in  civitatibus  magnis,  quaerant  oppida  parva  derelicta, 
ubi  seminent  verbum  Tuum  cum  laetitia,  et  evangeli- 
zent  pauperibus  regnum  Dei. 

Ubi  mirabile  est,  quanta  sollicitudine  doceant  rudes 
et  ignorantes  viam  Tuam  obliti  propriae  commoditatis 
prae  magnitudine  misericordiae,  qua  moventur  erga 
parvulos  petentes  supersubstantialem  panem  Tuum. 

Sed  non  satis  videtur  his  fidelissimis  servis  Tuis, 
Domine,  si  perambulent  oppida  pauperum  laborantium 
fame  verbi  Tui  regnis,  ubi  nati  sunt;  cogitant  enim 
egestatem  infidelium,  qui  longissime  distant  et  non 
cognoverunt  vel  auditum  blasphemaverunt  Nomen  Tuum; 
et  relinquentes  parentes,  amicos  et  commoda  sua  per 
navigationes  periculosas  valde  quaerunt  misereri  eorum, 
qui  sine  remediis  Ecclesiae  Tuae  portantur  ad  flammam. 

Fiunt  peregrini  super  terram,  ut  per  labores  et 
pericula  innumerabilia  ducant  populos,  ubi  non  est 
invocatum  Nomen  Tuum,  ad  patriam  supernae  Jerusa- 
lem,  quae  regnat  in  coelis. 

0  Fili  Dei  vivi,  quot  noctes  laboriosas,  quot  dolo- 

res,  quot  persecutiones  patiuntur  propter  justitiam  et 
misericordiam,  qua  commoventur  viscera  eorum  erga 
proximos  suos! 

Quod  si  amici  Tui,  Domine,  justis  de  causis  non 
sic  peregrinentur  ad  convertendos  incredulos  ad  pru¬ 
dentiam  justorum,  non  propterea  torpescunt;  sed  ex 
illis,  quos  invenire  possunt,  egentes  consilio,  aut  so- 
latio,  lucrantur  Tibi  multos,  adimplentes  ea,  quae  de¬ 
sunt,  ut  impleatur  domus  Tua. 

Non  sunt  similes  illis  indignis  Christianis  crudelibus,  qui 
quasi  struthiones  in  deserto  deserunt  fratres  suos  expo¬ 
sitos  perditioni,  nolentes  dare  operam  saluti  pusillorum, 
quasi  non  essent  redempti  pretiosissimo  sanguine  Tuo. 

Sed  contra  sunt  adeo  fideles  adjutores  animarum, 
pro  quibus  Tu,  Domine,-  fuisti  quasi  viator  declinans 
ad  manendum  in  terra  aliena;  ut  statim  ac  vident 
aliquem  tentatum,  aut  vacillantem,  promptissime  sub¬ 
veniant  ei,  et  dulcissimis  verbis  ovem^rationalem  er¬ 
rantem  reducant  ad  ovile  Tuum. 

Quod  genus  misericordiae  magnae  acceptissimum 
est  Tibi,  Pontifex  clementissime,  super  millia  arietum 
et  taurorum  pinguium,  quia  plenum  est  pinguedine 
meliori  suavissimae  charitatis  et  miserationis  Tuae. 

Non  est,  qui  se  abscondat  a  calore  compassionis, 
quae  fervet  in  Schola  Tua,  Domine,  quia  discipuli 
Tui  circumeunt  civitatem,  et  scrutantur  egestatem 
animarum,  ad  medendum  eis,  ne  forte  multi  derelicti 
pereant  de  via  justa. 

Requirunt  modos  multos  mirabiles,  ut  concilient 
discordes,  ut  offensos  pacificent,  ut  virgines  custo- 

diant,  ut  pueros  orphanos  instruant  timore  Tuo;  et 
quasi  apes  argumentosae  conficiunt  favos,  quos  implent 
meile  dulcissimae  misericordiae,  qua  delectatur  et  glo¬ 
riatur  infinita  bonitas  et  majestas  Tua. 

0  Rex  pacifice,  quam  dives  es  in  misericordia, 
quam  exerces  per  charissimos  amicos  Tuos! 

Habes  certe  paucos  aliquos,  Domine,  in  domo  Tua 
nobiles  secundum  carnem,  et  famosos,  qui,  ut  hono¬ 
rent  Te  unicum  bonum  et  desiderium  suum,  dedicant 
se  totos  spiritualibus  operibus  misericordiae,  postquam 
reliquerunt  omnia  temporalia  propter  Te. 

Quorum  corda  Tibi  nota  sunt  tam  propensa  ad 
miserendum,  ut  prae  magnitudine  sollicitudinis,  quam 
patiuntur  pro  salute  proximorum,  vix  recordentur  sui. 

Videntur  certe  nutriti  oleo  misericordiae,  quam 
exercent  in  hilaritate;  iliisque  praecipue  diebus  bene 
valent,  quibus  multos  desolatos  consolati  sunt. 

0  mercatur^  sapientiae,  quam  foelix  es! 

Miseratio  haec  non  est  sterilis,  Domine,  neque  re¬ 
vertetur  vacua  ad  operatores  ejus. 

Tu  enim,  Clementissime,  reddes  eis  lucra  multa, 
quae  promisisti  misericordibus;  et  postquam  multipli¬ 
caverint  gratissima  Tibi  bona  opera  sua,  facies  eos 
sedere  cum  senatoribus  terrae  viventium,  implebisque 
illos  jucunditate  beatissimae  vitae  Tuae. 

Caput  XXI. 

De  exercitio  gratitudinis ,  quod  fit  in  Schola  Jem 
Christi. 

Schola  Tua,  Domine,  non  est  terra  maledicta, 
quae  spinas  germinat  cultori  suo,  sed  terra  fluens 

lacte  et  meile  gratissima  Tibi,  Qui  sanguine  Tuo 
rigasti  eam. 

Quod  inter  discipulos  Tuos  fidelissimos  adeo  mani¬ 
festum  est,  ut  testibus  multis  probari  possit. 

Non  cessat  Schola  Tua,  Domine,  cantare  misericor¬ 
dias  Tuas,  et  fontem  infinitae  bonitatis,  quo  vivunt 
plantae  amoenissimi  paradisi  Tui. 

Certe  quanto  amici  Tui  sanctiores  fiunt,  tanto  ma¬ 
gis  crescit  intima  gratitudo  animi,  qui  reddit  Tibi, 
quae  Tua  sunt,  et  ligatus  catena  dilectionis  fit  servus 
emptitius  Domini  sui. 

Hinc  nascuntur  suspiria  et  cantica  jubilationis,  qui¬ 
bus  exultat  schola  justorum  in  dulcissimo  Deo,  salu¬ 
tari  suo. 

Hinc  nascitur  humilitas  cordis,  quod  sentit  se  gra¬ 
vari  magis  ponderibus  misericordiae  Tuae. 

Hinc  nascitur  augmentum  mirabilium  meritorum,  qui¬ 
bus  ornatur  anima,  quae  non  gloriatur  in  iis,  quae 
accepit,  quasi  essent  a  se,  sed  gloriatur  in  fonte  bo¬ 
nitatis  Tuae. 

Non  deficiet  laus  Tua  de  ore  servorum  Tuorum, 
Domine,  qui  cogitant,  gratia  Tua  se  esse,  quales  sunt, 
sicut  oculi  ancillae  in  manibus  dominae  suae,  a  qua 
exspectat  totum  illud,  sine  quo  non  posset  vivere. 

Schola  scilicet  Tua,  Magister  suavissime,  non  est 
sicut  terra  Aegypti,  ubi  jacto  semine  in  hortorum 
morem,  aquae  de  Nilo  ducuntur  irriguae;  exercentibus 
se  hominibus  regni  illius  in  spe  aquae  currentis  per 
terram,  et  non  petentibus  pluviam  descendentem  de  coelo. 

Sed  est  sicut  terra  promissionis,  quam  jurasti  Abra- 

ham,  fidelissimo  amico  Tuo,  quae  non  habet  spem  in 
fluminibus  terrae,  sed  pluvia  voluntaria  coeli,  quam 
exspectat  temporibus  suis. 

Et  ideo  elevatis  oculis  in  coelum,  semper  recor¬ 
datur  Tui,  et  humillimo  corde  commendat  Tibi  torcu¬ 
laria  et  horrea  sua,  quae  implentur  a  Te. 

Quando  vero  recordantur  discipuli  Tui,  Domine, 
praeteritae  vitae  et  servitutis,  a  qua  liberasti  eos, 
exultant  labia  eorum,  ut  cantent  Tibi  canticum  novum, 
cujus  tenor  non  habet  finem. 

Cum  enim  considerent,  se  per  dulcissimam  gratiam 
Tuam  vivere,  et  non  ardere  in  aeternis  flammis,  ea 
ipsa  hora,  qua  vivunt,  inflammantur  viscera  eorum 
lampadibus  ignis  Tui,  et  liquescunt  inexplicabili  gra- 
titudine,  quam  reddunt  Tibi,  quasi  sacrificium  debitum 
infinitae  misericordiae  Tuae. 

0  Rex  altissime,  quam  fideles  sunt  servi  Tui  in  agendis 
gratiis  pro  acceptis  beneficiis  de  liberalissima  manu  Tua! 

Sed  et  erga  proximos  suos  ita  grati  sunt  per  eru¬ 
ditionem  Scholae  Tuae,  Domine,  ut,  si  quis  fragmen¬ 
tum  panis,  aut  vas  aquae  donet  eis,  videantur  sibi 
ligari  catenis  gratitudinis,  ad  reddendam  gratiam  bene¬ 
factoribus,  quemadmodum  sensit  Theresia,  purissima 
virgo  et  sponsa  Tua,  erga  hominem  ignotum,  qui 
vas  aquae  dederat  ei. 

0  corda  casta  et  fidelia  amicorum  Tuorum,  Fili  Dei, 
quae  longe  recedunt  a  rusticitate  mundi. 

Profecto,  Domine,  filii  hujus  saeculi,  licet  instanter 
postulaverint,  statim  ac  acceperunt  beneficia  Tua,  obli¬ 
viscuntur  Tui. 

Servi  vero  majestatis  Tuae  non  solum  non  obli¬ 
viscuntur  Tui,  sed  neque  proximorum  pauperum,  licet 
vas  aquae  frigidae  tantum  acceperint  ab  eis.  Non 
est  conventio  luci  ad  tenebras,  et  Scholae  Tuae  ad 
gymnasia  mundi,  qui  non  cognovit  Te. 

Laetentur  ergo  in  Te,  Domine,  servi  Tui,  et  cum 
intima  gratiarum  actione  commemorent  grandem  mise¬ 
ricordiam  Tuam. 

Tu  quippe  odoraberis  odorem  suavitatis  surgentem 
ex  cordibus,  ubi  ardet  dilectio  Tua;  transactis  labo¬ 
ribus  praesentis  vitae,  admittes  eos  ad  strictissimos 
et  castissimos  amplexus  Tuos. 

Caput  Wll. 

De  exercitio  abstinentiae  et  sobrietatis ,  quod  fit 
in  Schola  Jesu  Christi. 

Beati  sunt  servi  Tui,  Rex  pacifice,  qui  nutriuntur 
cibo  regio  mensae  Tuae,  quam  principes  hujus  mundi 
non  gustaverunt. 

Habent  enim  victum  meliorem,  quo  vivunt  et  ro¬ 
borantur  ad  castiganda  corpora  sua  mirabili  abstinentia 
et  sobrietate;  qua  fiunt  aptiores  ad  convivia  delicia¬ 
rum  spiritualium,  quae  non  communicantur  filiis  alie¬ 
nis,  qui  tenentur  visco  praesentis  vitae. 

Mirabile  est,  Domine,  quam  fortiter  se  exercent 
amici  Tui  in  cibo  et  potu,  mortificantes  appetitum 
exquisitis  modis,  quos  invenit  sapientia  Tua. 

Nam  praeter  modicam  quantitatem,  qua  utuntur, 
quasi  stantes  et  transeuntes  per  viam  vitae,  quaerunt 
multis  modis  facere  insipidos  cibos,  et  insuavia  po- 

cula,  ut  per  omnia  fiant  similes  patienti  et  crucifixo 
Redemptori  suo. 

Filii  hujus  saeculi,  quorum  Deus  venter  est,  legunt 
curiose  valde  libros  scriptos  de  ratione  parandi  cibos, 
ut  nulla  sit  delectatio  gulae,  qua  careant  in  hac  vita; 
filii  vero  Tui,  Domine,  legunt  historiam  passionis  Tuae, 
in  qua  discunt  fel  et  acetum,  quo  miscere  cupiunt 
prandia  sua. 

Non  emunt  vina  pretiosissima,  in  quibus  est  luxu¬ 
ria;  sed  modico  vino  utentes,  ne  infirmentur,  custo¬ 
diunt  Tibi  casta  corda  et  corpora,  quae  immolaverunt  Tibi. 

0  Domine,  quam  diversae  sunt  viae  Scholae  Tuae 
a  viis  amatorum  mundi! 

Certe  Tu  nosti,  esse  quoque  nunc  paucos  aliquos 
discipulos  Tuos,  qui  quando  sedent  ad  mensam  aspi¬ 
cientes  Te  Crucifixum,  spargunt  pulveres  absynthiis, 
vel  aloes  super  cibos,  ut  mortificent  sensum  gulae, 
quae  est  crudelis  inimica  Spiritus  Tui. 

Et  ad  istum  modum  adinvenerunt  varios  modos 
extinguendi  saporem  ciborum,  ne  extinguatur  in  cor¬ 
dibus  eorum  sapor  dulcissimae  sapientiae  Tuae. 

Ista  est  negotiatio  fortium,  qui  negant  appetitui 
omnes  delicias  praesentis  vitae,  considerantes  fructum 
ligni  vitae,  quod  floret  in  paradiso  deliciarum  Dei. 

Nunc  sequuntur  duram  disciplinam,  quae  mundo 
videtur  inconsolabilis. 

Sed  ipsi  sciunt,  non  esse  adeo  duram,  ac  suspica¬ 
tur  mundus;  quia  Tu  loqueris  eis  ad  cor,  et  pluis 
manna  super  corda  eorum,  quando  sic  videtur  expe¬ 
dire  sapientiae  Tuae. 

Profecto,  Domine,  bene  est  esurire  nunc  et  sitire, 
si  labor  iste  terminandus  est,  et  commutandus  cum 
statu  beatissimo,  in  quo  servi  Tui  famelici  et  sitibundi 
non  esurient  neque  sitient  amplius,  neque  cadet  super 
illos  sol  neque  ullus  aestus. 

0  quam  prudenter  agunt  isti  negotiatores  Tui,  Rex 
pacifice,  qui  considerantes,  terram  promissionis  esse 
pinguem  et  bonam,  supponunt  sicut  Issachar,  humeros 
suos  ad  portandam  onus  et  pro  dulcissima  libertate 
serviunt  sub  tributo. 

Habent  certe  spem  futurorum  bonorum,  quae  non 
videntur,  negantes  sibi,  quae  videntur,  et  vehementer 
sollicitant  sensus  suos. 

Et  quanto  plures  victorias  acquirunt  occasione  quo¬ 
tidianae  refectionis,  tanto  major  et  firmior  spes  crescit 
de  victoria  ad  colligendos  fructus  palmae,  in  quam 
ascendunt. 

Solent  autem  isti  amici  Tui,  Domine,  gaudere  pri¬ 
vilegiis  libertatis  Tuae  in  hac  valle  lacrymarum  et 
servitutis  in  iis  horis,  quibus  aliis  minus  fortes  do¬ 
mestici  Tui  non  gaudent;  quia  etiam  immediate  post 
perfectionem  sentiunt  se  agiles  et  aptos  ad  vacandum 
Tibi,  et  consideranda  mirabilia  legis  Tuae. 

Tu  vero,  clementissime  Fili  Dei,  corroboras  eos  et 
attrahis  ad  Te  mirabilibus  modis,  bene  compensans 
laborem  abstinentiae  et  sobrietatis,  quam  exercent,  ut 
se  totos  servent  Tibi. 

Post  exercitium  autem  illud  angelicum,  quo  se  sa- 
crifiant  majestati  Tuae,  cibabis  eos  meile,  quod  manat 
a  Te,  petra  viva,  et  adipe  frumenti,  quo  nutriuntur 

filii  Sion  inclyti;  dabisque  eis  bibere,  quantum  desi¬ 
deraverunt  de  fonte  vivo,  cujus  aqua  limpidissima 
potantur  cives  Jerusalem,  sponsae  Tuae. 

Caput  WIII. 

De  exercitio  patientiae ,  quod  fit  in  Schola  Jesu 
Christi. 

Inter  omnia  documenta  Scholae  Tuae,  Domine,  Re¬ 
demptor  et  Rector  hominum,  valde  laudatur  exercitium 
patiendi  multa  mala  propter  Te. 

Probatio  enim  fidei  et  charitatis  multo  pretiosior 
auro,  quod  per  ignem  probatur,  patientia  servorum 
Tuorum  est,  quae  a  nemine  reprehenditur,  et  ab 
omnibus  in  admiratione  habetur. 

Et  quidem  licet  non  ita  laudaretur  probatio  haec, 
quae  caret  suspicione  in  Schola  Tua,  non  satisfacerent 
sibi  ipsis  amici  Tui,  Jesu  Christe  patientissime,  nisi 
paterentur  gravissimas  molestias  et  tristitias  propter  Te. 

Considerant  enim  illos  servos  Tuos,  quos  habuisti 
charissimos  in  saeculis  praeteritis,  ita  a  Te  probatore 
illorum  gravatos  fuisse,  ut  aliquando  taederet  eos  vi¬ 
vere,  et  intima  desolatione  tabescerent. 

Sic  probasti  Apostolos  Tuos,  Domine,  et  antea 
probaveras  antiquissimos  servos  Tuos  ante  et  post 
diluvium,  ut  clarificetur  in  eis  gratia  Tua. 

Non  ignorant  discipuli  Tui,  Magister  vitae,  patien¬ 
tiam  Noe,  cum  fabricaretur  arca,  et  Job,  cum  sede¬ 
ret  in  sterquilinio,  et  Tobiae,  cum  privatus  lumine 
oculorum  suspiraret  Tibi. 

Quapropter  desiderantes  conformes  fieri  imagini 

Filii  Dei,  Qui  est  Primogenitus  inter  multos  fratres 
compatientes  sibi,  armantur  scuto  fortissimae  patientiae 
adversus  tristitias  et  desolationes,  quae  nascuntur  ex 
mortalitate  praesentis  vitae. 

Alii  sine  culpa  perdunt  bonum  nomen,  quod  est 
melius,  quam  divitiae  multae. 

Alii  infamantur  molestissimis  morbis,  donec  mar¬ 
cescant  viscera  eorum,  quibus  fidelissime  dilexerunt  Te. 

Alii  male  tractantur  ab  iis,  quibus  fecerunt  magna 
bona. 

Alii  tolerant  duras  tentationes,  quibus  videntur  pro¬ 
pinquare  ad  portas  mortis  et  inferni. 

Alii  quanto  magis  curant  adhaerere  Tibi,  gravius 
repelluntur  a  Te,  et  consumuntur  ariditate  tristissima. 

Haec  sunt  castra  Dei  vivi  militantia  Tibi  et  bibentia 
de  torrente  aquarum  turbidarum,  quamdiu  placet  di¬ 
vinae  sapientiae  et  bonitati  Tuae. 

0  mitissime  Redemptor,  Qui  regnasti  a  ligno,  ubi 
traxisti  ad  Te  corda  fidelia  exaltatus  a  terra,  quam 
graviter  premuntur  in  hac  vita  discipuli  Tui,  qui  sunt 
praeordinati  ad  coronam! 

In  plagis  supra  modum,  in  mortibus  frequenter,  et  in 
aliis  afflictionibus,  quae  videntur  terribiles  supra  mortem. 

Omnes  fluctus  Tuos  videris,  Domine,  mittere  super 
electissimos,  et  furor  irae  Tuae  videtur  comprehen¬ 
dere  eos. 

Domos  eorum  evertis,  portas  et  vectes  confringens, 
et  tradis  eos  tortoribus,  ne  corda  eorum  adhaereant 
resinosae  substantiae  mortalis  vitae. 

Quod  illi  bene  intelligentes  consolantur  se  ipsos  in 

tribulationibus,  scientes,  se  habere  apud  Te  repositam 
amplissimam  retributionem,  quae  melior  est  super  vitas. 

Canunt  hymnos  Tibi,  Remuneratori  suo,  in  nocte 
obscurissima  angustiae,  quae  cecidit  super  eos,  scien¬ 
tes,  quod  ad  vesperum  demorabitur  fletus  et  ad  ma¬ 
tutinum  laetitia. 

Licet  veniat  confractio  ossium,  membrorum  divisio 
et  totius  corporis  contritio,  parati  sunt  omnia  ferre, 
ut  fruantur  Te,  sicut  facit  passioni  proximus  Ignatius 
fortissimus,  martyr  Tuus. 

Haec  est  vita  et  conversatio  electorum  Tuorum, 
Domine,  qui  non  irascuntur  contra  Te,  quando  mittis 
manum  Tuam  super  eos;  sed  aequo  animo  ferunt 
omnia  facti  consortes  crucis  Tuae. 

Tu  vero,  justissime  Judex,  legitimis  certatoribus 
reddes  clarissimas  coronas  justitiae  in  atriis  Ecclesiae 
triumphantis,  et  pro  transactis  angustiis  dilatabis  viscera 
eorum  inaestimabili  consolatione  aeternae  vitae  Tuae. 

Caput  XXIV. 

De  ex  er  cilio  modestiae ,  quod  fit  in  Schola  Jesu 
Christi. 

Modestia  discipulorum  Tuorum,  clementissime  Fili 
Dei,  nota  est  omnibus  hominibus,  qui  trahuntur  vir¬ 
gineo  aspectu  Scholae  Tuae,  quae  per  hoc  ostendit, 
se  habere  Magistrum  Filium  Virginis. 

Credo  autem  suavissimam  virtutem  istam  inde  nasci, 
quod  auditores  Tui  semper  de  Te  cogitent  et  ambu¬ 
lent  coram  Te,  quasi  in  praesentia  Regis  magni,  Qui 
nihil  indecorum  aut  incompositum  ferre  valet. 

Videntur  certe  servi  Tui,  Domine,  virgines  mo¬ 
destissimae,  quae  praeparantur  ad  nuptias  Tuas,  non 
sicut  illae,  quae  ornatu  saeculi  parabantur  ad  horum 
Assueri,  sed  sicut  decet  castissimas  sponsas  Agni  Dei. 

Ex  quo  fit,  ut  domus  Tua,  Rex  pacifice,  sit  decora 
valde  et  suavis  sicut  Jerusalem,  quae  sursum  est. 

Nihil  enim  videtur  in  terra  similius  esse  choris 
castrorum,  quae  laetantur  victoria  in  victrice  civitate 
Tua,  quam  congregatio  justorum  unanimiter  habitan¬ 
tium  et  cum  amabili  modestia  servientium  Tibi. 

Sive  enim  ambulent,  sive  sedeant,  sive  taceant,  sive 
loquantur,  sive  laborent,  sive  requiescant,  sive  quid¬ 
quam  aliud  operentur,  lucet  in  eis  proportio  quae¬ 
dam  mirabilis  actionum  ad  mensuram  Tuam,  Domine; 
et  oculis  omnium  placet  modestia  conjuncta  castae 
laetitiae  Scholae  Tuae. 

Non  est  praecipitatio  aut  cursus  vehemens,  non 
clamor,  non  nutus  oculorum,  non  erecta  colla,  non 
tristis  aspectus,  non  dissolutio  risus,  non  rixae,  aut 
aliquid  inordinatum,  quod  deturpet  dulcissimam  pul¬ 
chritudinem  Scholae  Tuae,  cujus  vestis  nuptialis  est 
ordinatissima  modestia. 

Etsi  vero  in  omnibus  corporis  partibus  et  actioni¬ 
bus  sit  Tibi  gratia,  et  procedat  quasi  columba  nive 
candidior,  ille  tamen  decor,  qui  resultat  ex  modera¬ 
tione  oculorum,  et  Tibi,  Domine,  et  servis  Tuis  spiri¬ 
tuales  oculos  habentibus  gratissimus  est. 

Illa  simplicitas  sine  affectione,  illa  castitas  sine 
adulterio,  illa  gratia  sine  dolo,  quae  ornat  oculos 
corporales  familiae  Tuae,  habet  vim  magnam  ad  mo- 

vendos  animos  illorum  etiam,  qui  extra  domum  Tuam 
vagantur,  et  ambulant  extento  collo,  sicut  filiae  Sion, 
quae  displicuerunt  Tibi. 

Habet  praeterea  modestia  domus  Tuae,  Domine, 
immensa  bona,  vitatque  gravissima  mala  nolens  aspi¬ 
cere  vanitatem  saeculi,  quae  sollicitat  corda  suspirantia 
in  atria  Tua. 

Unde  inspiratione  Spiritus  Tui  factum  est,  ut  in 
ordinibus  reformatis,  vigilantibus  super  custodia  cor¬ 
dis,  tam  diligenter  studeant  servi  Tui  moderationi 
oculorum,  ut  nihil  intueri  velint,  nisi  quod  ad  pie¬ 
tatem  pertinet. 

Nam  et  multa,  quae  licita  sunt,  exercitio  quotidiano 
negant  oculis  corporalibus,  bene  scientes  meliora  spec¬ 
tacula  se  intus  visuros,  si  a  licitis  externis  abstineant. 

0  Fili  Dei  vivi,  quot  mala  parturiit  visus  incautus  Evae 
aspicientis  lignum  pulchrum  visu,  et  ad  vescendum  suave! 

Videtur  haec  mater  morientium  transfudisse  in  filios 
suos  insatiabilem  curiositatem  videndi  vana  et  noxia 
sine  fine. 

Atque  ita  horribilia  mala  contigerunt  non  solum 
peccatoribus,  sed  etiam  justis  multis,  Domine,  qui  per 
licentiam  oculorum  recesserunt  a  Schola  Tua. 

Casus  autem  et  infoelicitas  istorum  cautis  amicis 
Tuis  vertitur  in  cautelam;  et  ideo  parcissime  utuntur 
oculis,. ne  unquam  mors  intret  per  fenestras. 

Sic  transeunt  per  viam  festinantes  ad  patriam,  et 
exspectantes  Te,  Judicem  justissimum,  Qui  dices  eis  verba 
illa  immensae  consolationis  plena:  Respicite  et  levate 
capita  vestra,  quoniam  appropinquat  redemptio  vestra. 

Tunc  illi,  qui  averterunt  oculos,  ne  viderent  vani¬ 
tatem,  aspicient  apparentem  regionem  vivorum,  et  sine 
timore  periculi  videbunt  campos  laetissimos  vere  ae¬ 
terno  virentes,  in  quos  fortiter  suspirarunt. 

Et  quod  delectabilius  est,  videbunt  Te,  Rex  Salo¬ 
mon,  coronatum  dulcissima  pulchritudine,  et  splenden¬ 
tem  formosissima  luce,  quae  resultat  ex  serenissimo 
vultu  Tuo. 

Caput  XXV. 

De  exercitio  silentii ,  quod  fit  in  Schola  Jesu  Christi . 

0  Rex  pacifice,  o  Verbum  caro  factum,  o  vir  po¬ 
tens  in  sermone,  quomodo  scribam  de  exercitio  silentii 
meile  dulcioris,  quod  exercetur  in  Schola  mansueto¬ 
rum,  quae  sequitur  totis  visceribus  Te,  coelestem 
Praeceptorem  suum. 

Potens  fuisti,  Domine,  in  sermone  trium  annorum, 
quo  docuisti  multos,  et  evangelizasti  regnum  clemen- 
tissimi  Patris  Tui. 

Sed  non  minus  potens  fuisti  in  silentio  triginta  an¬ 
norum,  quod  admirantur  sapientes  amici  Tui  usque 
ad  stuporem  magnum  nimis. 

Sed  hoc  est  mare  magnum  et  spatiosum  valde, 
neque  possum  navigare  illud. 

Declinabo  ergo  ad  Scholam  Tuam  tacitam,  et  sine 
strepitu  intentam  considerationi  mirabilium  Tuorum; 
et  considerabo  in  ea  vim  fortissimam  silentii  Tui. 

Bene  novit  familia  Tua,  Domine,  innumerabilia  damna, 
quae  nascuntur  a  modico  membro  linguae,  quam  nul¬ 
lus  unquam  domuit  sine  copiosa  gratia  Tua. 

Nimis  aperta  et  quotidiana  sunt  exempla  malorum, 

quae  patiuntur  non  solum  filii  hujus  saeculi,  qui  scien¬ 
tiam  viarum  Tuarum  nolunt,  sed  discipuli  quoque  Tui, 
quando'  non  vigilant  super  se. 

Dolendum  est  enim,  Domine,  quam  graviter  laeda¬ 
tur  pax  interna  verbis  otiosis  aut  inordinatis,  et  quam 
miserabiliter  licentia  linguae  siccet  fontem  devotionis, 
qua  solet  visitare  vacantes  Tibi  in  silentio  amicos  Tuos. 

Non  est  opus,  Domine,  vocare  testes  multos  cala¬ 
mitatis  hujus*,  unusquisque  enim  testificatur  juxta  con¬ 
scientiam  suam,  quam  magnam  sylvam  incendat  mo¬ 
dicus  ignis  indomitae  linguae. 

Bene  autem  est,  ut  fideles  servi  Tui  ex  ruina  sur- 
gant  cautiores  ad  ponendum  ostium  circumstantiae 
labiis  suis;  et  vulnerati  paucis  verbis  inordinatis  re¬ 
deant  tacti  dolore  ad  remedium  castissimi  silentii  Tui. 

Sic  enim  facere  solent,  quando  pro  humana  fragi¬ 
litate  in  verbo  offenderunt,  et  tenacissime  apprehen¬ 
dunt  disciplinam  linguae,  quae  est  insignis  decor  fa¬ 
miliae  Tuae. 

Ex  quo  fit,  ut  \m  etiam  eloquentes,  qui  versantur 
in  Schola  Tua,  Domine,  fiant  quasi  modogeniti  in¬ 
fantes,  sugentes  ubera  matris  suae. 

Credo  autem,  hoc  genus  silentii  saepe  etiam  pro¬ 
venire  a  cogitatione  Tuae  majestatis,  qua  fiunt  homi¬ 
nes  quasi  balbutientes,  sicut  sensit  de  se  Moyses,  fide¬ 
lissimus  in  omni  domo  Tua;  qui  animadvertit,  se  impe¬ 
ditioris  et  tardioris  linguae  esse,  ex  quo  apparuisti  ei. 

Sive  ergo  cautior  facta  ex  lapsu  linguae,  sive  eru¬ 
dita  visitatione  Tua,  quaerit  studiosissime  tacere  Schola 
Tua,  Domine,  ut  imitetur  Te,  Qui,  cum  esses  Dei 

Verbum,  tacuisti,  ut  fieres  dulcissimus  Praeceptor 
filiorum  Adae. 

Pro  hac  igitur  imitatione  vendunt  discipuli  Tui 
omnem  mundi  eloquentiam,  et  mirabilibus  modis  se  a 
lapsu  praeservant. 

Sic  enim,  ut  Tu  melius  nosti,  Domine,  solent  ca¬ 
pillos  portare  in  ore  servi  Tui,  vel  funiculis  ligare 
brachium,  vel  aliis  modis  adjuvare  memoriam,  ne  per 
occurrentes  occasiones  obliviscantur  custodiae  labiorum, 
et  extinguant  suavissimum  saporem  Spiritus  Tui. 

0  Domine,  quoties  sudant  in  hac  lucta  discipuli 
Tui,  qui  nondum  bene  didicerunt  sermonem  justitiae! 

Quoties  tanguntur  respectibus  humanis,  ut  interrogent, 
vel  respondeant,  quae  necessaria  vel  utilia  non  sunt! 

Tu,  Domine,  Qui  laborem  consideras,  vides  eos,  et 
probas  proelia  eorum,  Tibique  places  in  eis;  quae, 
ut  Tibi  placeant,  displicent  appetitui  suo. 

Fit  autem  per  gratiam  Tuam  magnam  copiosus 
fructus  silentii,  in  quo  seminant  servi  Tui  innumera¬ 
bilia  semina  virtutum,  quae  metent  temporibus  suis, 
quando  apparebunt  campi  eorum  repleti  ubertate  bo¬ 
norum  operum,  in  quibus  modo  fortiter  laborant. 

Nunc  servant  se  inviolatos  Tibi,  caventes,  ne  levibus 
verbis  diminuant  puritatem  cordis,  quod  consecraverunt 
Tibi;  et  in  praesenti  etiam  custodia  linguae,  cum  magno 
lucro,  audiunt  Te  quandoque  loquentem  ad  cor  eo¬ 
rum,  et  ingerentem  puras  laetitias  conversationis  Tuae. 

Sed  ineffabile  est,  quod  laborem  praesentis  disci¬ 
plinae  daturus  es  eis,  qui  nolnerunt  communicationem 
filiorum  veteris  Adam  propter  Te. 

II. 

Dabis  eis  certe,  o  Clementissime,  Teipsum,  Quem 
desideraverunt. 

Dabis  eis  Verbum,  quod  erat  in  principio  apud 
Deum,  pro  silentio,  quod  servaverunt  ad  decorem 
Jerusalem;  et  implebis  viscera  eorum  purissimis  di¬ 
lectionibus  paradisi  Tui. 

Caput  XXVI. 

De  exercitio  observantiae ,  sive  custodiae  legum , 
quod  fit  in  Schola  Jesu  Christi. 

Incomparabilis  est  laus  Scholae  Tuae,  Fili  Dei,  Le¬ 
gifer  noster,  in  custodia  legis  Tuae  et  legum,  quas 
per  legislatores,  ministros  Tuos,  posuisti. 

Ex  quo  enim  voluntas  Tua  manifestata  est  discipu¬ 
lis  Tuis  per  quamlibet  ordinationem  superiorum,  eis¬ 
dem  oculis  aspiciunt  eam,  quibus  intuentur  Te,  exem¬ 
plar  suum  et  unicum  bonum  cordis  sui. 

Non  sunt  ex  genere  servorum  illorum,  qui  ser¬ 
viunt  ad  oculum,  et  non  habent  rectum  cor  erga  Te; 
sed  tam  fideliter  suscipiunt  quaelibet  mandata  scripta, 
ut  pro  eis  mori  non  dubitent,  quod  est  signum  castis¬ 
simorum  animorum,  qui  propter  Te  obediunt  legibus  Tuis. 

Et  quidem  Tu,  Domine,  probas  renes  et  corda 
eorum  offerens*  eis  occasiones,  quibus  tententur  ad 
transgressionem,  ut  pateat,  an  toto  corde  ambulent 
in  veritate  Tua. 

Occurrentes  eis  interpretationes  infideles  et  excep¬ 
tiones,  quae  aliquando  videntur  rationabiles,  ita  ut 
luctentur  cum  variis  cogitationibus  invicem  accusanti¬ 
bus  et  defendentibus. 

Sed  constantia  eorum  glorificat  Te,  Domine,  dum 
ad  simplicem  sensum  observant  leges  status  proprii, 
ne  forte  ira  Tua  provocetur  ab  eis. 

Quod  si  ab  aliis  minus  perfectis  excusentur  per 
varias  rationes,  quibus  videntur  licite  uti  posse; 
non  confidunt  in  consiliis  hominum,  sed  in  con¬ 
silio  timoris  Tui. 

0  Rex  pacifice,  quot  sacrificia  fumant  Tibi  in  alta¬ 
ribus  amicorum  Tuorum,  qui  imitantes  Eleazarum,  ser¬ 
vum  Tuum  fortissimum,  qui  maluit  mori,  quam  vesci 
carnibus  licitis,  simulando  se  manducare  illicitas,  eli¬ 
gunt  potius  affligi  cum  populo  Tuo,  quam  in  obser¬ 
vantia  sua  vere  vel  appetenter  errare! 

Istorum  gloria  magna  est,  Domine,  in  religionibus,  in 
quibus  observantia  viget,  ubi  pro  una  ceremonia  obser¬ 
vanda  parati  sunt  displicere  omnibus  satrapis  mundi,  et 
pati  persecutiones  ac  derelictiones  absque  numero. 

Isti  sunt  viri  magni,  et  fortiores  leonibus,  et  velo¬ 
ciores  aquilis,  qui  superantes  omnia  impedimenta  ter¬ 
rarum  per  inviolatam  custodiam  legum  festinant  ad 
optatissimam  requiem  Tuam. 

Non  tanget  illos  tormentum  malitiae,  quia  non  sunt 
ausi  attingere  integritatem  legum,  quas  posuisti  eis. 

Non  errabunt  sicut  oves,  quae  pereunt,  quia  vigi¬ 
lantissime  considerant  opera  et  affectus  saos,  ne  re¬ 
cedant  a  legibus  patrum  suorum. 

Non  morientur  fame  isti,  qui  patiuntur  multa  mala 
propter  justitiam,  quia  saturabuntur  a  Te,  Cujus  man¬ 
datis  adhaeserunt. 

Non  cadent  in  bello,  quod  tolerant  nunc  ab  illis, 

qui  eos  nimis  scrupulosos  seu  verbales  appellant, 
quia  Tu  pugnabis  pro  eis. 

Non  demergentur  in  mari,  quod  navigant  dirigen¬ 
tes  ad  Te  cum  labore  et  fatigatione  cursum  suum, 
quia  Tu  transvehes  illos  per  aquam  nimiam,  operietque 
mare  inimicos  eorum. 

Illi  Tuo  consilio  sequuntur  Te,  Legislatorem  et 
Ductorem  suum,  nolentes  audire  interpretes  et  conso¬ 
latores  onerosos,  a  quibus  importune  tentantur  et 
fortissime  adhaerent  Tibi. 

Tu  vero,  fidelissime  Domine,  roboras  eos  nunc  visi¬ 
tatione  Tua;  et  absoluto  bello  transferes  illos  ad  pacem 
beatissimam,  et  purissima  gaudia  perpetui  regni  Tui. 

Caput  XXYII. 

De  exercitio  veritatis  seu  veracitatis ,  quod  fit  in 
Schola  Jesu  Christi. 

Discipuli  Tui,  o  Veritas  infinita,  non  sunt  ex  genere 
hominum  illorum,  qui  diligunt  vanitatem  et  quaerunt 
mendacium. 

Horrent  quippe  omne,  quod  non  convenit  veritati 
Tuae,  sicut  mortem  et  infernum,  et  veritatis  decorem 
amant  sicut  animas  suas. 

Quapropter  in  omnibus  verbis  et  factis  suis  fugiunt 
vigilantissime  vanam  ostentationem  et  fictionem  earum 
rerum,  quae  revera  tales  non  sunt,  ut  Tibi  placeant 
in  abscondito  cordis. 

Qua  in  re  Schola  Tua  simplex,  casta  et  sincera 
longissime  recedit  a  consuetudine  filiorum  Adae,  qui, 
cum  dii  non  sint,  curant  apparere  sicut  dii,  et  con¬ 
tinuo  vitae  mendacio  seducere  proximos  suos. 

Et  quidem,  si  de  veritate  verborum  loquar,  Do¬ 
mine,  servi  Tui  cautissime  loquuntur,  ne  verba  sint 
contra  mentem,  in  qua  veraciter  serviunt  Tibi. 

Paratique  sunt  profiteri  semper  veritatem  Tuam  ante 
reges  et  praesides,  morique  potius,  quam  proferre 
unum  mendacium  quantumvis  officiosum;  quod  proposi¬ 
tum  firmissimum  nascitur  ex  intimo  amore  veritatis  Tuae. 

Hinc  etiam  est,  ut  parce  loquantur,  quanto  sapien- 
liores  et  chariores  Tibi  sunt,  considerantes  in  viris 
etiam  illuminatis  non  semper  verba  quadrare  inten¬ 
tioni  mentis,  quantum  ipsi  vellent,  quod  provenit  ex 
infirmitate  cordis  humani  et  multiplicitate  occasionum, 
quibus  moventur  ad  verba. 

Et  ideo  facilius  eis  videtur  abstinere  a  multiloquio, 
quam  semper  veritatem  inviolatam  servare. 

Si  vero  de  veritate  factorum  dicam,  Domine,  filii 
hominum  sunt  mendaces  in  stateris,  nescientes  aut 
nolentes  mensurare  opera  sua  numeris  et  ponderibus 
Tuis;  et  despicientes  quasi  nimirum  simplices  et  con¬ 
temptibiles  amicos  Tuos,  quia  oderunt  fraudes  et  do¬ 
los,  et  quidquid  a  sinceritate  Tua  alienum  est. 

At  filii  Tui,  qui  suxerunt  cum  lacte  primo  Scholae 
Tuae  castissimam  veritatem,  non  habent  sacculos  et 
mensuras  duplices,  ut  aliud  servent  in  mente  ad  ne¬ 
gotiandum  cum  Sabaeis  et  Madianitis  mercatoribus, 
quorum  prudentia  terrena  est. 

Sed  habent  cor  fidele  et  paratum  tam  veraciter 
agere  cum  proximis  suis,  quam  secum,  et  adhaerere 
perpetuae  et  immutabili  veritati  Magistri  sui. 

Et  propter  hanc  securitatem  veritatis  ipsi  etiam 

mendaces  filii  hujus  saeculi  amant  discipulos  Tuos, 
Domine,  quia  sciunt,  Scholam  Tuam  non  habere  mer¬ 
ces  corruptas,  neque  nocere  velle  iis  etiam,  qui  dili¬ 
gunt  simulationes  et  commercia  saeculi. 

Bene  negotiantur  auditores  Tui,  Rex  pacifice,  pa¬ 
tientes  damna  temporalia  pro  veritate,  quae  adhaesit 
visceribus  eorum,  scientes,  majora  lucra  se  habere 
apud  Te,  unicum  bonum  suum. 

Tu  vero,  Domine,  Qui  es  ipsa  Veritas,  Cui  fiunt 
conformes  charissimi  amici  Tui,  reddes  eis  cum  foe- 
nore  amplissimam  renumerationem  et  interminabilia 
solatia  vitae  Tuae. 

Caput  XXV III. 

De  exercitio  clementiae ,  quod  fit  in  Schola  Jesn 
Christi 

Quam  dilecta  sunt  tabernacula  Tua,  Domine,  non 
solum  illa  coelestia,  ubi  jam  Sancti  exultant  in  glo¬ 
ria,  et  laetantur  in  cubilibus  suis,  sed  terrestria  etiam 
illa,  ubi  habitant  electi  Tui  mansueti  et  misericordes, 
qui  totis  visceribus  diligunt  proximos  suos. 

Ibi  enim  superiores,  quos  Tu  audiri  praecepisti, 
non  sunt  feri  et  crudeles  erga  subditos  suos,  quando 
pro  humana  fragilitate  delinquunt. 

Non  sunt  similes  judicibus  illis  saecularibus  et  prin¬ 
cipibus  terrenis,  qui  laetantur,  quando  offertur  eis 
occasio  fundendi  sanguinem  et  tollendi  de  vita  eos. 
qui  peccaverunt. 

Non  placet  mansuetis  et  misericordibus  animis  oc¬ 
casio  haec:  inimo  dolent  valde,  et  ingemiscunt  intra 

se  gemitibus  inenarrabilibus,  quos  producit  inspiratio 
suavissimi  Spiritus  Tui. 

Et  dulcescunt  affectibus  clementiae  Tuae  conside¬ 
rantes,  quomodo  possint  licite  diminuere  poenam, 
quantum  licet  per  immaculatam  legem  Tuam. 

Memores  sunt  Tui,  Domine,  Qui  condonasti  eis  de¬ 
licta,  et  reatum  poenae  abstulisti,  vel  mitigasti  secun¬ 
dum  magnam  et  insuperabilem  clementiam  Tuam  et 
cupientes  imitari  Te,  oderunt  omnem  saevitiam,  cogi¬ 
tationem  et  opera  juxta  mensuram  cordis  sui. 

Propter  quod,  quando  necesse  est  infligere  poenam 
iis,  qui  praeoccupati  sunt  in  aliquo  delicto,  corripiunt 
eos  in  spiritu  lenitatis  et  dulcissimis  verbis  ostendunt 
se  illis  compati  etdolere,  quod  ventum  sit  ad  judicium. 

Ex  quo  fit,  ut  interveniente  gratia  Tua,  Domine, 
per  lianc  dulcedinem  affectus,  et  diminulionem  poenae 
resipiscant  delinquentes,  et  corrigantur  multo  brevius 
et  efficacius,  quam  si  severe  punirentur. 

0  clementissime  Fili  Dei,  Qui  parcendo  et  mise¬ 
rendo  vicisti  mortem,  quam  mirabiles  conversiones 
operata  est  clementia  amicorum  Tuorum,  quos  prae¬ 
posuisti  plebi  Tuae! 

Quam  mirabiliter  mutavit  corda  lapidea  in  corda 
carnea,  et  ligavit  ea  vinculo  charitatis  Tuae! 

Profecto,  Domine,  fama  clementiae  Tuae  implevit 
orbem  terrarum;  non  enim  solum  diminuisti  poenas 
debitas  peccatis  nostris,  sed  tulisti  languores  nostros 
et  portasti  dolores  novo  genere  clementiae,  quod 
mundus  non  cognovit. 

Quando  yero  necesse  fuit,  castigare  profanatores 

templi  Patris  Tui,  non  accepisti  ensem  aut  hastam, 
sed  funiculum  clementiae  indicem,  quo  ferires  sine 
vulneribus  offensores  Tuos. 

Haec  est  disciplina,  quam  sequuntur  discipuli  Tui, 
quos  constituisti  judices  et  praelatos  in  Ecclesia  Tua; 
qui  induti  viscera  misericordiae,  non  quaerentes  sequi 
summum  jus,  sed  lenitatem  Spiritus  Tui;  sic  judicant 
alios,  ut  recordentur,  se  venturos  ad  judicium  Tuum. 

Venient  ergo  ad  Te  vestiti  clementia,  et  detestan- 
tes  crudelitatem  judicum,  qui  non  timuerunt  judicia 
Tua;  dabisque  eis,  ut  sedeant  ad  faciendum  judicium 
conscriptum  cum  omnibus  Sanctis  Tuis,  et  gaudeant 
sine  fine  dulcissimo  fructu  clementiae  et  charitatis  Tuae. 

Caput  XXIX. 

De  exercitio  diligentiae ,  quod  fit  in  Schola  Jesu 
Christi. 

Amici  Tui,  Domine,  qui  cognoverunt  divitias  regni 
Tui,  pro  quo  laborant,  in  via  inquirentes  futuram  ci¬ 
vitatem  et  vitam,  non  permittunt  cordi  suo  requiem, 
oculisque  suis  tranquillum  somnum,  donec  perveniant 
ad  Te,  beatum  finem  peregrinationis  suae. 

Operantur  consilio  bono  manuum  suarum,  quasi 
plantantes  et  colentes  vineam,  cujus  vinum  novum 
bibant  in  regno  Tuo. 

Accingunt  fortitudine  lumbos  suos  ad  vigiliam,  et 
roborant  assuetum  labori  brachium  suum  ad  opus;  ne 
forte  vita  prasens,  quae  fugit  velut  umbra,  transeat 
sine  fructu  justitiae,  quem  requirunt. 

0  Domine,  quam  sollicite  negotiantur  confidentes 

in  verbis  Tuis,  et  habentes  praesentissimum  Te,  Qui 
peregre  profectus  es. 

Quando  audiunt  verba  flammantia  Evangelii,  quibus 
admittis  ad  inaestimabile  gaudium  coeli  servum  bonum 
et  fidelem,  qui  duo  vel  quinque  talenta  superlucratus 
est,  inflammantur  mirabiliter  intimo  desiderio  aeternae  re¬ 
numerationis,  quam  exspectant  de  liberalissima  manu  Tua. 

Et  hoc  desiderio  incensi  accelerant  bona  opera 
multiplicia,  dolentes  maxime,  si  modica  pars  unius 
horae  transeat  sine  fructu  justitiae,  et  sine  oleo  mise¬ 
ricordiae  Tuae. 

Laborant,  Domine,  sicut  avari  mercatores  avaritia 
bona,  quae  decet  filios  Dei,  et  currunt  velocissime 
ad  labores  et  vigilias,  et  jejunia,  quae  didicerunt  in 
Schola  Tua. 

Surgunt  ante  ortum  solis,  ut  negotienlur  ad  por¬ 
tas  sapientiae  tradentes  cor  suum  diluculo,  ut  suspi¬ 
ret  Tibi;  et  dum  medium  silentium  tenet  mundum, 
praeveniunt  faciem  Tuam  in  confessione,  in  muneribus 
dilectionis,  et  cum  profundissimis  gemitibus  suppli¬ 
cantes  Tibi. 

Non  invenit  illos  otiosos  et  dormitantes  inimicus, 
qui  circuit  tanquam  leo,  si  forte  inveniat,  quem  de¬ 
voret;  juraverunt  enim  se,  et  voverunt  votum  Tibi, 
ut  nunquam  requiescerent,  donec  possiderent  Te. 

Et  hoc  firmissimo  decreto  summopere  proficiunt  in 
Schola  Tua,  Domine,  et  movent  ad  aemulationem 
charissimos  fratres  et  cooperanles  suos. 

Etsi  enim  habitent  unanimes  cum  aliis  in  domo  una 
habentes  tamen  intenta  corda  in  atria  Jerusalem,  civi- 

tatis  Tuae,  festinant,  quasi  advenae  per  alienam  ter¬ 
ram;  et  taciti  atque  solliciti  faciunt  cursum  suum. 

Ex  quo  fit,  ut  alii  minus  solliciti  commoveantur 
valde  praesenti  exemplo  viatorum  illorum,  qui  magis 
appropinquant  Tibi. 

Utinam  mundus  rectis  oculis  aspiceret  exempla  ista, 
quae  videntur  posse  movere  Iapides  ad  compunctionem. 

Magis  enim  valerent  exempla,  quam  verba  praedicato¬ 
rum  aliquorum,  quorum  memoria  peribit  cum  soniiu. 

Beati,  qui  habitant  in  Schola  Tua,  Magister  dulcis¬ 
sime!  qui  occasione  viatorum  istorum  aemulantur  cha¬ 
rismata  meliora,  et  accenduntur  ad  desiderandas  totis 
viribus  et  visceribus  justificationes  Tuas. 

Sortes  ceciderunt  eis  in  praeclaris,  quia  invenerunt 
libros  vivos,  ubi  legerent  salutare  suum. 

Bene  est,  ut  currant  ad  Te  amici  Tui,  Domine, 
quasi  nunquam  cucurrissent;  ut  cito  pertranseant  hanc 
vallem  lacrymarum,  et  haec  deserta  plena  serpentibus, 
et  sterilia  prae  siccitate  multa. 

Ipsa  calamitas  exstimulat  servos  Tuos  ad  curren¬ 
dum,  et  quaerendam  magna  celeritate  foelicitatem  Tuam. 

Ex  quo  sequitur,  ut  multi  famosi  discipuli  Tui  con¬ 
summati  in  brevi  impleant  bonis  operibus  tempora  multa; 
quos  Tu,  Domine,  properas  educere  de  medio  pecca- 
torum,  et  transfers  ad  candidissimam  lucem  Tuam. 

Caput 

De  exercitio  liber  alitatis,  quod  fit  in  Schola  Jesu 
Christi. 

Clementissimus  Pater  Tuus,  Fili  Dei  vivi,  proposuit 
atque  decrevit,  electos  Suos  fieri  similes  Tibi,  Uni- 

genito  Filio  Suo,  Qui  liberalissime  dedisti  omnem  sub¬ 
stantiam  domus  Tuae  pro  nobis. 

Et  ideo  discipuli  Tui,  quibus  manifestasti  cor  Tuum 
mirabili  modo  exercent  liberalitatem  in  proximos,  quos 
diligunt  propter  Te. 

Non  tenentur  ligati  catenis  avaritiae,  quam  odisti, 
neque  thesaurizare  volunt  in  terra  aliena,  per  quam 
transeunt  peregrinantes  et  properantes  ad  charissimam 
patriam  suam. 

Unde  paucis  contenti  tam  libenter  donant,  quae 
cum  labore  et  sudore  comparaverunt,  ut  magis  eos 
delectet  dare,  quam  accipere. 

Et  quidem  cum  habeant  occasiones  plurimas  in  hac  vita 
plena  calamitatis  et  miseriae,  augent  sine  termino  merita 
sua  usque  ad  terminum  mortis,  qua  transibunt  ad  vitam. 

Non  exercent  profanam  liberalitatem,  Domine,  quasi 
quaerant,  magnis  donis  ab  hominibus  emere  gloriam 
vanam,  et  fugere  infamiam  avaritiae,  quae  contempti¬ 
biles  facit  amatores  suos,  neque  liberales  sunt  ad 
ditandos  consanguineos  et  amicos,  vel  ad  captandam 
benevolentiam  principum  terrenorum;  sed  exercent 
liberalitatem  in  operibus  magnae  pietatis,  quibus  ho¬ 
noratur  majestas  Tua,  et  proximi  adjuvantur  sine  spe 
retributionis  temporalis,  et  cum  solidissima  spe  remu- 
nerationis  Tuae. 

Non  implent  horrea  in  multos  annos,  ut  faciant  sibi 
occasiones,  et  laqueos  crudelitatis  et  injustitiae,  sicut 
ille,  cui  dictum  est:  Stulte,  hac  nocte  repetunt  a  te 
animam  tuam.  Sed  vix  congregaverunt  terrae  fructus 
in  horrea,  et  quando  paratis  jam  occasionibus  ben& 

faciendi  miserentur,  commodant,  dispergunt,  donantque 
pauperibus,  ut  justitia  eorum  maneat  in  saeculum 
saeculi  coram  Te,  justissimo  judice  suo. 

Quod  si  debitores  habeant,  a  quibus  possint  exigere 
debita,  vel  non  reddentes  mittere  in  carcerem  cum 
desolatione  familiae,  memores  Tui  remittunt  debita 
dulcissimis  verbis,  quibus  solvunt  compeditos  servos  suos. 

Non  operitur  aerugine  aurum  et  argentum  eorum 
neque  vestimenta  comeduntur  a  tinea;  ipsi  non  ro¬ 
gati  scrutantur  domos  eorum,  qui  necesse  habent,  et 
delectantur  exercitio  largiendi  bona  sua  multo  magis, 
quam  si  invenirent  spolia  multa. 

Atque  ita  miscentes  cum  misericordia  liberalitatem 
Christianam  dignam  Te,  Magistro  suo,  implent  odore 
bono  Ecclesiam,  sponsam  Tuam,  quae  hujusmodi  lar¬ 
gitionibus  decoratur,  et  movetur  ad  cantandas  mise¬ 
ricordias  Tuas. 

Sic  exonerant  se  amici  Tui,  Domine,  ponderibus 
divitiarum,  timentes  illas  apud  se  repositas  habere,  et 
satagentes  per  bona  opera  cerlam  facere  electionem  suam. 

Ex  quo  apparet,  bona  temporalia,  quibus  divites 
peccatores  abundant  ad  poenam,  concedi  a  Te  ali¬ 
quando  electis  Tuis,  ut  abundant  ad  gloriam. 

Utinam  divites  saeculi  quaererent  studio  pio  libera— 
litatis  ingredi  in  Scholam  Tuam,  Domine,  et  nollent 
jam  gravari  divitiis,  quibus  serviunt,  sed  calcare  illas, 
et  amplis  donis  mercari  sibi  regnum,  quod  durabit 
sine  fine. 

Beati  sunt  pauci  illi  liberales  valde  servi  Tui,  Bex 
magne,  qui  non  sunt  viri  divitiarum,  quamvis  possi- 

deant  divitias  multas;  sed  nolentes  cor  suum,  adhae¬ 
rere  illis,  promptissimis  animis  favent  proximis  suis. 

Non  perdent  certe  mercedem  suam,  quamvis  ocu¬ 
lis  insipientium  videantur  perdere  nimiis  largitionibus 
opes  terrenas. 

Tu  enim,  Domine,  Qui  probas  opus  eorum,  reddes 
eis  mensuram  bonam,  confertam  et  coagitatam  de  in¬ 
aestimabilibus  divitiis,  quae  non  marcescunt,  et  de 
castissimis  delectationibus  domus  Tuae. 

Caput  MXI. 

De  exercitio  magnanimitatis ,  quod  fit  in  Schola 
Jesu  Christi. 

Habet  hoc  bonum,  inter  alia  multa,  Schola  Tua, 
Domine,  ut  non  contenta  parvis  aut  mediocribus  ope¬ 
ribus,  quaerat  operari  magna  propter  Te,  Qui  pro 
salute  nostra  mirabilia  operatus  es. 

Cujus  veritatis,  Rex  pacifice,  tot  testes  habes,  quot 
Sanctos  colit  Ecclesia,  Sponsa  Tua. 

Alii  enim  in  studio  humilitatis  venerunt  ad  tantam 
profunditatem  propriae  c6gitationis  et  contemptus  sui, 
ut  viderentur  descendisse  usque  ad  abyssos. 

Alii  in  studio  patientiae  tantum  profecerunt,  ut 
quasi  columnae  ferreae  starent  adversus  omnes  tristi¬ 
tias  universi  mundi. 

Alii  tam  ardenter  se  tradiderunt  studio  orationis, 
ut  vix  uterentur  sensibus  ad  res  necessarias  hujus  vitae. 

Alii  tanto  affectu  exercuerunt  se  in  charitate  proxi¬ 
morum,  ut  pene  non  recordarentur  sanitatis,  au 
commoditatis,  aut  vitae  suae. 

Alii  in  tantum  studuerunt  custodiae  linguae,  ut 
nunquam  loquerentur,  nisi  modice  cum  solo  superiore 
et  confessario  suo. 

Alii  tam  accurate  dederunt  operam  modestiae  ocu¬ 
lorum,  ut  longo  tempore  nihil  intuerentur,  nisi  quan¬ 
tum  satis  erat,  ne  ambulando  in  terram  caderent. 

Alii  tam  studiose  vacaverunt  soli  amori  Tuo,  ut 
nulli  creaturae  etiam  in  rebus  licitis  affectum  adhae¬ 
rere  permitterent. 

Haec  sunt  castra  Tua,  Domine,  in  quibus  glorifica¬ 
tur  potentissima  dextera  Tua. 

Hi  sunt  sexaginta  fortes  de  fortissimis  Israel,  qui 
tenentes  gladios  vigilant  super  custodia  thalami  Tui. 

Haec  est  gens  sancta,  electa  et  parata  ad  immor¬ 
tales  coronas  Tuas. 

Nunc  vero,  Fili  Dei  vivi,  non  habes  multos  ex  his 
fortissimis,  si  comparetur  aetas  ista,  cum  praeteritis 
saeculis,  quando  adhaerebant  Tibi  plurimi  contempto¬ 
res  mundi  grandi  fiducia  et  grandi  ausu  operandi  mira¬ 
bilia  magna  cum  firmissimo  adjutorio  brachii  Tui. 

Verumtamen  non  desunt  hodie  pauci  aliqui  fortio¬ 
res  leonibus,  qui  in  exercitio  virtutum  Tuarum  sem- 
per  aspirant  ad  perfectionem  maximam,  neque  sibi 
satisfaciunt,  si  mediocriter  proficiant. 

Dies  isti  mali  sunt,  Domine,  et  terra  filiorum  Adae 
nimium  sterilis  non  producit  tam  validos  milites,  qui 
pugnent  pro  decore  Jerusalem,  civitatis  Tuae. 

Sed  per  gratiam  Tuam  fit,  ut  sint  pauci  aliquot,  quo¬ 
rum  historias  novissimas  legimus  cum  admiratione,  stu¬ 
pentes,  quomodo  proeliati  sint  proelia  Domini. 

Magnanimitas  quippe  Scholae  Tuae  rara  et  pretiosa 
valde  est,  et  habens  conjunctam  pietatem  clarificat 
mirabiliter  domum  Tuam. 

Beatissimi  sunt,  Domine,  magnanimi  servi  Tui,  qui 
per  gloriam  et  ignobilitatem,  per  infamiam  et  bonam 
famam,  ut  seductores  et  veraces,  ut  morientes  et  vi¬ 
ventes  transeunt  per  viam  vitae,  quasi  domini  omnium 
rerum,  calcantes  omnia  mundi  bona  propter  Te. 

Utinam  crescat  electissimus  numerus  justorum,  qui¬ 
bus  cedit  mundus  et  infernus,  et  quibus  aperitur  ja¬ 
nua  regni  Tui. 

Glorificetur,  Domine,  in  eis  dextera  Tua,  quando 
transeunt  et  timentur  a  robustis  Moab  et  principibus 
Edom  inimici  Tui. 

Certe  non  cadent  a  latere  Tuo,  sed  assistent  Tibi 
ad  pugnandum  contra  reges  Amorrhaeos;  et  post¬ 
quam  paraverint  magnas  victorias  de  seipsis  et  de 
saevissimis  hostibus  suis,  coronabuntur  a  Te  in  porta 
Sion  inter  fortissimos  victores  Tuos. 

Caput  XXX II. 

De  exercitio  constantiae  et  perseverantiae ,  quod 
fit  in  Schola  Jesu  Christi. 

Multa  sunt,  Domine,  monstra  horribilia,  quae  oc¬ 
currunt  servis  Tuis  ambulantibus  per  viam,  et  festi¬ 
nantibus  ad  civitatem,  quae  sursum  est. 

Et  propterea  in  Schola  Tua  instruuntur  et  animan¬ 
tur  fortes  auditores  Tui  ad  pugnandum  contra  prin¬ 
cipes  tenebrarum,  contra  leges  mundi  et  contra  se- 
ipsos,  quod  proelium  fortissimum  est. 

Sic  enim  decet  Te,  Magister  vitae,  ut  doceas  ma¬ 
nus  eorum  ad  proelium,  et  singulos  digitos  ad  bellum; 
ne  forte,  postquam  spiritu  coeperunt,  carne  consum¬ 
mentur,  aut  alio  modo  deficiant  in  via. 

Quocirca  illi  armati  virtute  Tua  procedunt  firmiter 
sperantes  in  Te,  et  pro  varietate  proeliorum  utentes 
varia  disciplina  Scholae  Tuae. 

Nunc  incipit  taedere  eos  spiritualis  vitae,  sicut 
quando  coepit  taedere  populum  Israel  itineris  et  labo¬ 
ris,  quem  patiebatur  per  desertum;  et  occurrentes 
languori  magno  erigunt  animos  dejectos,  sicut  fece¬ 
runt  Josue  et  Caleb,  fortissimi  amici  Tui. 

Nunc  mittis  eis,  Domine,  difficilia  exercitia  tenta- 
tionum  gravium,  quibus  turbantur  et  commoventur 
valde  et  insurgunt,  quasi  leones,  contra  hostes  suos 
constantissime  repellentes  eos. 

Nunc  franguntur  dejectione  animi  putantes,  se  nun¬ 
quam  paraturos  victoriam  passionum  et  sensuum  pro¬ 
priorum,  quibus  praeterito  tempore  male  usi  sunt;  et 
exercitantur,  tanquam  dormientes  crapulati  a  vino; 
atque  in  se  reversi  viriliter  castigant  et  in  servitutem 
rediguant  corpora  sua.  0  Fili  Dei  vivi,  quot  difficul¬ 
tates  occurrunt  ascendentibus  de  Aegypto  ad  super¬ 
nam  Jerusalem,  quae  est  mater  nostra! 

Multiplicantur  sicut  capilli  capitis,  ut  exerceatur 
constantia  violentorum,  qui  per  vim  rapturi  sunt  foe- 
licissimum  regnum  Tuum. 

Sic  enim  decet,  ut  appareat  virtus  gratiae  Tuae, 
qua  debellantur  aereae  potestates,  et  acquiritur  pax 
multo  suavior,  quam  si  nulla  proelia  praecessissent. 

Verumtamen  praeter  ista  proelia,  quibus  exercetur 
constantia  militum  Tuorum,  Rex  magne,  succedit  fasti¬ 
dium  longitudinis  dierum,  quando  satan,  inimicus  nostrae 
salutis,  proponit  servis  Tuis  prolixam  vitam  plenam 
austeritate  disciplinae  Tuae. 

Hoc  enim  quaerit  persuadere,  ut  intolerabilis  fiat 
eis  ista  diuturnitas,  et  postquam  miserunt  manum  ad 
aratrum,  respiciant  retro. 

Periculosum  est  proelium  hoc,  Domine,  quo  pro¬ 
strati  sunt  mulli,  qui  videbantur  muri  aerei. 

Sed  potentissima  manus  Tua  sustinet  vasa  fragilia, 
et  roborat  pusillanimem  naturam,  ut  omnia  possit  in 
Te,  et  perficis  opus,  quod  coepisti  ad  fabricam  Jeru- 
salem,  quae  aedificatur,  ut  civitas. 

Unde  servi  Tui,  quando  sic  tentantur  difficultate 
perseverandi,  adjuti  auxilio  brachii  Tui,  renovant  pri¬ 
mum  propositum  suae  vocationis  firmissimo  decreto 
moriendi  potius,  quam  recedendi  a  salutari  Schola  Tua. 

Et  ne  unquam  dominetur  eorum  inimicus  nocendi 
cupidissimus,  solent  fideles  servi  Tui  atque  constantes 
ante  tempus  debitum  obligare  se  voto,  aut  juramento 
perseverandi  in  domo  Tua,  in  qua  salutem  habitare 
crediderunt. 

Haec  est  lucta,  Domine,  fortium  amicorum  Tuorum, 
a  qua  recedit  satan  tristis  et  vulneratus,  quia  ipso 
proelio  praebuit  occasionem  firmius  adhaerendi  Tibi. 

Huic  autem  victoriae  succedit  laetitia  magna,  et 
desiderium  perpetuo  habitandi  in  atriis  Tuis,  timorque 
filialis,  ne  forte  projiciantur  tanquam  indigni  a  paci¬ 
fica  domo  Tua. 

II. 

Atque  ad  hunc  modum  exercentur  servi  Tui,  Do¬ 
mine,  nunc  tristes,  nunc  hilares,  nunc  dejecti,  nunc 
animosi,  ut  sciant,  quid  sint  ex  se,  et  quid  valeant 
gratia  Tua,  qua  corroboras  eos. 

Post  haec  autem  exercitia  ordinatissima  lapides  vivi 
Tui  foelicius  aedificantur  dolati  et  complanati  ad  con¬ 
sentiendum  fabricae  per  omnia,  ut  habites  in  eis, 
sicut  desiderat  anima  Tua.  Illi  permanebunt  sicut  sol 
in  conspectu  Tuo,  sine  diminutione  lucis,  qua  illus¬ 
trasti  eos;  et  finito  agone  vocabis  eos  ad  Te,  Quem 
desideraverunt,  et  pro  Quo  perseveranter  laborave¬ 
runt,  et  septuplum  illuminatos  aeterna  luce  facies 
habitare  in  civitate  primogenitorum,  et  frui  beatis¬ 
sima  praesentia  Tua. 

PARS  AI. 

De  usu  donorum,  et  gusta  fructuum  Spiritus 
sancti,  et  de  beatitudinibus  et  gratiis  gratis 
datis,  quae  sunt  in  Schola  Jesu  Christi. 


Cagrat  I, 

De  communi  usu  donorum  Spiritus  sancti  in  Schola 
Jesu  Christi. 

Certissimum  est,  Jesu  Christe,  Redemptor  mundi, 
quod  ibi  abundavit  delictum,  superabundavit  copiosa 
redemptio  et  gratia  Tua. 

Nam  praeter  virtutes  multas,  quibus  ornasti  animas 
Tibi  gratas,  quasi  charissimas  sponsas  Tuas,  unxisti  eas 
unctione  donorum  Spiritus  sancti;  qua  factum  est,  ut  cur¬ 
rant  velocius  post  Te,  quam  sine  unctione  cucurrissent. 

Et  haec  est  origo  velocitatis,  qua  Schola  Tua  pro¬ 
greditur  per  viam  vitae  non  adeo  gravata  pondere 
carnis  et  impedimenti  vitae  mortalis,  qua  tenentur 
captivi  servi  Tui. 

Mirabile  est,  Domine,  quam  celeriter  ambulent  per 
vias  rectas  justificationum  Tuarum  discipuli  Tui  uncti 
oleo  laetitiae,  exuitantes  ad  opera  justitiae,  sicut  invi¬ 
tati  ad  regales  nuptias. 

Videntur  certe  servi  Tui  similes  valde  Angelis,  quos 
facis  velocissimos  ad  mandata  Tua,  et  efficacissimos 
sicut  ignem  urentem. 

Movet  quippe  eos  Spiritus  Tuus  impulsibus  suis, 
ut  currant  ad  palmam  per  semitas  justitiae,  quas  os¬ 
tendisti  eis. 

0  Rex  pacifice,  quale  spectaculum  est  in  religioni¬ 
bus,  ubi  observantia  viget,  videre  communitatem  mul¬ 
torum  diversae  aetatis  et  diversae  nationis  concor¬ 
diter  et  expedite  servientium  Tibi  sine  mora,  sine 
taedio  et  sine  sensu  ponderis,  quod  portant  filii  Adam 
a  die  praevaricationis  patris  sui. 

Quis  haec  operatus  est,  Domine,  nisi  fortissimus 
Spiritus  Tuus,  Qui  effusus  est  super  familiam  vacan¬ 
tem  Tibi,  ut  rumpat  vincula  in  libertate  filiorum  Dei 
per  adoptionem  dulcissimam  Spiritus  Tui. 

Sic  ergo,  Schola  Tua,  Domine,  promptissime  sequi¬ 
tur  instinctum  Spiritus  divini  dissolvens  has  colliga¬ 
tiones  vitiorum  et  passionum,  et  surgens  atque  ascen¬ 
dens  super  difficultates  hujus  vitae  quasi  columba 
volans  e  diluvio  ad  arcam,  ubi  possit  requiescere  non 
solum  pes,  sed  corpus  et  anima  ejus. 

Non  fit  modo  somnus  exterior  tanquam  advenientis 
spiritus  vehementis,  Domine,  sed  fit  impulsus  interior 
et  augetur  robur  et  promptitudo  discipulorum  Tuo¬ 
rum,  ut  retineri  non  possint  a  mundi  compedibus,  vel 
ab  ipsa  carne  sua,  quae  molestissimo  pondere  gravat 
animam  suspirantem  in  atria  Tua. 

Utinam  omnes  filii  hujus  saeculi  deponerent  onera 
importabilia,  sub  quibus  gemunt  servientes  carni,  et 
sanguini,  et  legibus  mundi;  et  fierent  facile  mobiles  a 
Spiritu  Tuo  in  similitudinem  aquilarum  euntes,  et 
redeuntes  ad  fidelia  mandata  legis  Tuae! 

Sed  pauci  valde  sunt,  qui  non  pigritentur  et  feran¬ 
tur  deorsum,  et  pene  mergantur,  quasi  plumbum  in 
aquis  vehementibus. 

Pauci  tamen  illi  glorificant  Te,  Regem  suum,  mul¬ 
tis  modis,  qui  exercentur  in  congregatione  justorum 
cum  aemulatione  mirabili  super  omnia  mirabilia  mundi. 

Currunt  ad  Te,  Domine,  sine  defectione,  et  cupi¬ 
dissimi  sunt  praesentiae  Tuae. 

Hanc  per  suspiria  et  multiplicia  bona  opera  requi¬ 
runt,  et  pro  ea  sacrificant  se  totos  Tibi. 

Tu  vero,  Clementissime,  odoraris  odorem  suavitatis 
videns  sedulos  et  indefessos  operarios  Tuos. 

Nunc  mittis  eis  flantem  Spiritum,  Quo  adjuventur 
et  animentur  ad  cursum;  et  postea  amautissime  reci¬ 
pies  eos  de  longa  via  venientes  ad  amoenissimam 
regionem  paradisi  Tui. 

Caput  II. 

De  usu  doni  intellectus  in  Schola  Jesu  Christi . 

Homo,  cum  in  honore  esset,  non  intellexit,  Do¬ 
mine,  et  sic  privatus  dono  intellectus  Tui  factus  est 
similis  jumentis  insipientibus  solvens  poenas  praevari¬ 
cationis  et  temeritatis  suae. 

Sed  ne  periret,  quem  tam  misericorditer  condidisti, 
omni  homini  venienti  ad  gratiam  Tuam  largiris  altis— 
simum  donum  intellectus,  quo  habeat  rectam  aestima¬ 
tionem  de  Te,  ultimo  fine,  foelicitate  sua. 

Yerumtamen  multa  sunt,  quae  operaris  per  hoc 
donum  in  familiarissimis  amicis  Tuis,  quae  non  capiun¬ 
tur  a  sapientibus  hujus  mundi,  qui  ad  res  divinas 
videntur  carere  intellectu,  cum  sint  acuti  et  perspi¬ 
caces  ad  negotiandum  inter  sollicitos  mercatores  cor¬ 
ruptibilis  vitae. 

Profecto,  Domine,  donum  hoc  Tuum,  quod  est 
acuta  quaedam  perspectio,  seu  penetratio  divinorum, 
quantum  fert  status  praesentis  vitae,  quae  versatur  in 
aenigmate,  mirabiliter  illustrat  aliquot  paucos  amicos 
Tuos,  qui  purgatis  cordibus  adhaerent  Tibi. 

Non  est  comparabilis  intelligentia  studentium  in  Aca- 
demiis,  et  speculantium,  et  scribentium  libros  absque 
numero,  cum  intellectu  electorum  illorum,  qui  pecu¬ 
liari  adjutorio  Spiritus  Tui  penetrant  mysteria  fidei. 

Profecto,  Magister  vitae,  facile  cognoscunt  isti 
familiares  Tui,  se  plura  percepisse  brevi  usu  doni 
intellectus,  quam  perceperint  annis  multis  sollicite 
inquirendo  et  considerando  mirabilia  Tua. 

Vir  insipiens  non  cognoscet,  et  stultus  non  intelli- 
get  haec;  neque  penetratio  ista  est  volentis,  neque 
currentis,  sed  Spiritus  Tui  miserentis  et  effundentis, 
quando  vult,  formosissimam  lucem  et  dulcissimam  bo¬ 
nitatem  Suam. 

Bene  autem  est,  Domine,  ut  privilegium  hoc  con¬ 
cedere  soleas  puris  cordibus,  quorum  sordes  ablutae 
sunt  in  sanguine  Tuo;  hoc  enim  scientes  servi  Tui 
praeparabunt  se,  ut  digneris  favere  eis,  et  docere 
eos  in  secreto  thalamo  cordis  sui. 

Ibi  quippe  aperire  soles  oculos  coecorum,  et  in¬ 
struere  amicos  Tuos  castissima  eruditione  oris  Tui, 
sicut  quando  aperuisti  sensum  Apostolorum  Tuorum, 
ut  intelligerent  scripturas  Tuas. 

Beati  sunt  electissimi  amici  Regis  pacifici,  quibus 
aperit  sensum,  ut  super  senes  intelligant  et  alie  per¬ 
cipiant  secreta  Sua! 

Omnia  mundi  mirabilia  contemnant,  Domine,  et  va¬ 
cabunt  intelligentiae  rerum  divinarum,  capti  voluptate 
vultus  Tui. 

0  Fili  Dei  altissimi,  quam  facile  in  conspectu  Tuo 
animam  subito  erudire,  et  implere  spiritu  sublimissimi 
intellectus,  quo  capiat  recondita  mysteria  Tua! 

Certe,  qui  sic  intelligit  Te,  trahetur  catena  dilectio¬ 
nis  post  decorem  Tuum;  et  abstinens  ab  omni  opere 
malo  ascendet  de  loco  tenebrarum  ad  beatissimam 
lucem  et  foelicissimam  visionem  Tuam. 

Caput  III. 

De  usu  doni  sapientiae  in  Schola  Jesu  Christi. 

Tu,  Domine,  Qui  es  sapientia  infinita  attingens  a 
fine  usque  in  finem,  cuncta  componens  atque  dispo¬ 
nens,  facis  discipulos  Tuos  veros  sapientes,  disponens 
intellectum  eorum  excellentissimo  dono  sapientiae,  ut 
habeant  rectitudinem  judicii  circa  res  divinas;  de  illis 
enim  bene  judicant,  eas  contemplando  aut  consulendo; 
et  de  aliis  quoque  rebus  per  regulas  divinas  mirabile 
judicium  ferunt,  utpote  viri  vere  spirituales,  qui  secun¬ 
dum  sententiam  Apostoli  Tui  Pauli  judicant  omnia. 

Sublimis  autem  gratia  est  haec,  quae  confert  menti 
humanae  tam  admirabile  judicium  per  quandam  con- 
naturalitatem,  sive  unionem  ad  divina,  quae  est  per 
suavissimam  charitatem  Tuam. 

Et  quidem,  Fili  Dei  altissimi,  tam  misericorditer 
fecisti  cum  filiis  hominum,  ut  nulli  gratiam  gratum 
facientem  habenti  desit  altissimum  donum  sapientiae; 
quo  adjutus,  tam  in  contemplatione  divinorum,  quam 

in  ordinatione  rerum  humanarum  secundum  divinas 
regulas,  habet  tantum  de  recto  judicio,  quantum  est 
ei  necessarium  ad  salutem. 

Sic  enim  placuit  dulcissimae  bonitati  Tuae,  Do¬ 
mine,  ut  sapientiam,  quam  perdidit  Adam,  inveniret 
copiosissima  redemptio,  quae  est  in  sanguine  Tuo. 

Sed  praeter  communem  istam  et  magnam  bonitatem 
Tuam  soles,  Rex  pacifice,  elevare  amicos  Tuos  mun¬ 
dos  corde  ad  excellentissimam  notitiam  divinitatis  cum 
sapore  abscondito,  qui  superat  omnem  mundi  suavi¬ 
tatem,  et  loqui  eis  ad  cor  in  thalamo  Tuo  arcana 
verba,  quae  non  licet  homini  loqui. 

Ibi  suspenduntur  prae  magnitudine  bonitatis,  pul¬ 
chritudinis,  majestatis  et  aeternitatis  Tuae,  liquefiunt 
ardentissimis  flammis  amoris  Tui,  quo  montes  sicut 
cera  fluunt. 

0  sapientia,  quae  ex  ore  Altissimi  prodiisti,  quam 
fortiter  adhaerent  Tibi  cupientes  non  separari  a  Te 
in  saeculum  et  in  saeculum  saeculi! 

Melior  videtur  eis  hora  una,  vel  dimidia  in  thalamo 
Tuo  super  millia  dierum  nuptialium  cum  filiis  hominum. 

Et  quando,  post  gustum  sapientiae  Tuae,  descen¬ 
dunt  ad  visum  rerum  temporalium,  quae  necessaria 
sunt  ad  sustentandam  vitam,  videntur  sibi  descendisse 
de  altitudine  coelorum  ad  profunditatem  maris;  et 
ingemiscunt  gravati  pondere  mortalitatis,  cupientes 
respirare  ad  auram  immortalis  vitae,  quam  praegusta¬ 
verunt  in  complexu  Tuo. 

Profecto,  Rex  magne,  sapientiae  istius  usus,  de  quo 
loquor  Tecum,  rarus  et  mirabilis  est;  et  conceditur 

quasi  privilegium  amicorum,  qui  inebriantur  ab  uber¬ 
tate  domus  Tuae;  ut  magis  sobrii  fiant  ad  dirigendos 
alios  in  viam  rectam  fertilissimae  regionis  vivorum, 
qui  revelata  jam  facie  contemplantur  formosissimam 
faciem  Tuam. 

Utinam  omnes  mercatores  mundi  currerent  ad  sa¬ 
pientiam  Tuam,  et  implerentur  spiritu  ejus  semel! 

Credo  enim,  quod  illi  omnia  bona  sua  libenter 
venderent,  ut  negotiarentur  ad  portas  Tuas. 

Neque  requirerent  amplius  veteres  amicos  suos, 
Tyrios  et  Sidonios,  cum  quibus  exercent  mercaturam. 

At  vero  non  gustabunt  mei  labiorum  Tuorum,  qui 
non  lavant  diligenter  stolas,  et  circumcidunt  corda  sua. 

Amici  vero  Tui,  Domine,  privilegio  grandium  sicut 
aquilae  ad  Te  elevati  sunt,  purissimis  cordibus  suspi¬ 
rabunt  ad  Te  usque  in  finem,  et  transibunt  de  bello 
ad  pacem  et  de  tenebris  ad  candidissimam  lucem  Tuam. 

Caput  IV. 

De  usu  doni  sapientiae  in  Schola  Jesu  Christi. 

Scientia,  quam  inspirat  divinus  Spiritus  Tuus,  Do¬ 
mine,  non  inflat  Scholam  Tuam,  sicut  scientia  saecu¬ 
laris,  quae  discitur  ad  honores,  vel  lucra  temporalia, 
per  quae  aedificat  singulos  amicos  Tuos,  ut  discer¬ 
nant  divinas  veritates  ab  erroribus,  et  ferant  certum 
judicium  de  rebus  creatis  per  causas  secundas  ex  di¬ 
rectione  Spiritus  Tui,  Quo  reguntur  et  a  Quo  inha¬ 
bitantur,  quasi  viva  templa  Ejus. 

Sunt  discipuli  Tui,  Domine,  arcae  bene  clausae, 
ubi  repositos  habes  multos  thesauros  scientiae;  qua 

utuntur  in  variis  eventibus,  stupente  Lucifero,  quo¬ 
modo  apud  homines  pauperculos  mundo  crucifixos  ha¬ 
bitet  tam  sublimis  scientia,  qua  dirigunt  seipsos  ad  vitam. 

Jam  vero  quid  loquar  de  majori  scientia,  qua  solet 
Spiritus  Tuus  implere  humiles,  ut  ferant  judicium 
admirabile,  quale  fecit  Salomon  adolescens  de  duabus 
meretricibus,  et  Daniel  puer  de  duobus  iniquis  senibus 
ad  liberandam  Susannam,  fidelissimam  ancillam  Tuam? 

Tu,  Domine,  omnia  nosti;  et  quando  Tibi  placet, 
infundis  copiosam  lucem  vultus  Tui  castis  cordibus 
amicorum  Tuorum,  ut  sciat  omnis  terra,  quia  non  est 
similis  Tui  in  sapientibus  mundi. 

Quocirca  non  glorietur  vir  literatus  in  scientia  sua 
aut  fortis  in  fortitudine  sua;  sed  in  hoc  gloriatur, 
scire  et  nosse  Te. 

U tinam  omnis  homo,  qui  juxta  naturam  suam  scire 
desiderat,  ingrederetur  humiliter  sentiens  de  se  in 
Scholam  Tuam,  et  disponeret  cor  suum  ad  studium 
scientiae,  quae  sine  vocibus,  et  altercationibus  discitur! 

Tu  certe  Magister  es,  Domine,  et  libenter  instruis 
filios  Adam  sollicitos  cupiditate  sciendi,  ut  sciant  Te, 
in  Quo  sunt  omnes  thesauri  sapientiae  et  scientiae  Dei. 

Illi  vero  difficulter  tradunt  Tibi  seipsos  erudiendos, 
quasi  possent  meliorem  praeceptorem  invenire  in  terra, 
ubi  nihil  nisi  cum  anxietate  et  periculo  errandi  discitur. 

Beati,  qui  sciunt  seipsos  subdere  Tibi,  suavissime 
Fili  Dei! 

Brevi  enim  discent  plurima  bona  pretiosissima,  quorum 
expertes  sunt  magistri  saeculi  quaerentes  usque  ad  senec¬ 
tam  fructum  veritatis,  et  nunquam  pacifice  fruentes  illo. 

Tempus  breve  est;  et  amabilior  est  Schola  Tua, 
Domine,  ubi  casta  eruditione  Tua  fiunt  homines  sa¬ 
pientes  sine  invidia,  immo  cum  laude  magna  Eccle¬ 
siae  Tuae  et  cum  inaestimabili  pace  cordis  sui. 

Sciunt  Te;  et  alia  per  Te  et  propter  Te,  dulcissi¬ 
mum  Deum  et  Instructorem  suum;  et  sine  laqueis 
errorum  mundi  perducantur  a  Te  in  haereditatem  re¬ 
promissam  foelicissimi  regni  Tui. 

Capi&t  V. 

De  usu  doni  consilii  in  Schola  Jesu  Christi. 

Mirabilis  facta  est  scientia  Tua,  Domine,  in  fabrica 
spirituali,  quae  fit  de  lapidibus  vivis  ad  aedificandam 
Jerusalem  et  reparandas  ruinas  Angelorum,  fecisti 
enim,  ut  sapiens  architectus  coaptans  corda  filiorum 
Adae  ad  aedificium  sine  fine  permansurum,  tribuens  eis 
dona  Spiritus  sancti  Tui,  quibus  perducantur  ad  vitam. 

Atque  ita  inter  caetera  dona  dedisti  electae  plebi 
Tuae  donum  consilii,  quod  non  est  de  sanguinibus, 
neque  ex  voluntate  viri,  sed  de  Teipso,  Qui  facis 
omnia  secundum  altissimum  consilium  voluntatis  Tuae. 

Hoc  ergo  dono  Tuo  utuntur  mirabiliter  amici  Tui, 
et  diriguntur  in  omnibus  necessariis  ad  finem  vitae 
aeternae,  et  in  aliis,  quae  conducunt  ad  beatissimam 
vitam  foelicius  assequendam. 

Et  quidem  licet  multa,  quae  faciunt  servi  Tui  ex 
directione  Spiritus,  abscondita  sint  ab  oculis  carneis, 
alia  tamen  sunt,  quae  ipsi  etiam  carnales  homines 
admirantur  et  tribuunt  consilio  Tuo. 

Saepe  enim,  Domine,  ii,  quos  praeordinasti  ad 

coronam,  versantur  inter  varietates  hujus  saeculi  anci- 
pites  et  perplexi  nescientes,  quid  eligant,  habentes 
coram  se  diversas  vias,  per  quas  sine  crimine  pos¬ 
sent  ambulare,  quantum  cognoscit  et  providet  humana 
fragilitas;  et  tamen  impulsu  Spiritus  Tui  non  fidentes 
sibi,  eligunt  tutissimum  statum  religionis  alicujus,  ubi 
observantia  viget,  mundo  pene  universo  murmurante, 
et  Te  fere  Solo  probante  consilium  illud. 

Sic  etiam  cum  laude  magna  infinitae  sapientiae  et 
bonitatis  Tuae,  Domine,  faciunt  discipuli  Tui  multa 
alia  contraria  mundi  consiliis  tam  prudenter  et  caute, 
ut  facile  fit  judicare,  non  regi  illos  a  mundi  sapien¬ 
tibus  et  prudentibus,  sed  a  Te,  Qui  es  Dei  virtus 
et  sapientia. 

Ex  hoc  numero  videntur  esse  illi  fidelissimi  servi 
Tui,  qui  sponsas  intactas  relinquentes  dilexerunt  de¬ 
corem  castitatis,  ut  sine  corporalibus  deliciis  fierent 
aptiores  ad  spirituales  et  aeternas  delicias  Tuas;  qua¬ 
les  fuerunt  duo  illi  milites,  quorum  conversionem  mi¬ 
rabilem  refert  Augustinus,  servus  Tuus. 

Sunt  et  alii  contemptores  mundi,  Domine,  qui  mi¬ 
rabili  consilio  Spiritus  Tui  adinveniunt  modos  insolitos 
declinandi  honores  et  pericula  orbis  terrarum,  vel 
simulantes,  se  nihil  scire,  vel  ostendentes  se  con¬ 
temptibiles,  aut  fatuos,  ne  forte  vincantur  occasioni¬ 
bus  peccandi,  et  pereant  de  via  Tua. 

Diligunt  enim  decorem  Jerusalem,  sponsae  Tuae, 
pro  qua  contemni  et  irrideri  potius,  quam  inquinari, 
ducunt  esse  coeleste  consilium,  cui  totis  viribus  inhaerent. 

Atque  ita  transeunt  per  viam  vitae,  quasi  sapientes 


mercatores;  qui  non  curantes  aut  aestimantes  ea  bona 
apparentia,  quae  sunt  in  aliena  regione,  festinant  in¬ 
cogniti  ad  patriam  portantes  secum  pretiosissimas  opes, 
quibus  adornent  domos  suas. 

Bene  esset,  Domine,  si  consiliarii  principum  terrae 
scirent  sequi  consilium  Tuum,  ut  bene  esset  eis  in 
novissimo  die. 

Discipuli  certe  Tui  audiunt  Te  intus  loquentem,  non 
ambulabunt  in  tenebris  mala  consilia  capientes  aut 
dantes;  sed  habentes  lumen  vitae  dirigentur  in  terra, 
et  per  vias  rectas  deducentur  in  optatissimam  requiem 
permansuram  sine  fine. 

Caput  VI. 

De  usu  doni  pietatis  in  Schola  Jesu  Christi. 

Fecisti  nos,  Domine,  ad  Te,  ut  Te  diligeremus  et 
coleremus  totis  visceribus  et  viribus,  quae  debentur 
Tibi  Deo,  Domino,  Patri  et  Custodi  filiorum  Adam. 

Et  ideo  disponis  animas  discipulorum  Tuorum  dul¬ 
cissimo  dono  pietatis,  quo  fit,  ut  habeant  filialem  af¬ 
fectum  erga  Te,  sicut  Patrem,  et  colant,  quae  Tua 
sunt,  scilicet  Sanctos  et  sacram  scripturam  Tuam. 

Qua  in  re  manifestas,  Domine,  viscera  paterna  plena 
lacte  misericordiae,  siquidem  facis  dono  Spiritus  Tui 
animas  amicorum  Tuorum  laetari  sub  umbra  alarum 
Tuarum,  et  gerere  affectum  tenerrimum  erga  Te,  ut 
fidelissime  adhaereant  Tibi,  clementissimo  Deo  et  Patri  suo. 

Et  merito  quidem,  quia  omnis  affectus  parentum 
carnalium  in  filios,  si  comparetur  cum  tenerrimo  affectu 
Tuo  in  nos,  nimium  frigidus  est. 

Et  quod  magis  ponderandum  est,  si  opera  omnium 
parentum  in  filios  suos  comparentur  cum  operibus, 
quae  fecisti  propter  nos  homines,  non  sunt  digna 
aestimatione  ulla. 

Tu  enim,  Piissime,  sic  dilexisti  nos,  ut  traderes 
dilectam  animam  Tuam  in  manus  inimicorum  ejus  quo¬ 
dam  genere  charitatis,  quod  non  est  usitatum  in  terra, 
quam  dedisti  filiis  hominum. 

Tu  sicut  verus  Pater  thesaurizasti  nobis  thesauros 
inaestimabiles  et  in  aeternum  duraturos. 

Tu  praeparasti  nobis  mansiones  in  civitate  vivorum, 
quibus  fruantur  electi  Tui. 

Atque  ita  nihil  fecit  unquam  pater  aliquis,  quan¬ 
tumvis  amaret  filios  suos,  quod  Tu,  Misericordissime, 
non  feceris  multo  copiosius  cum  filiis  Adae. 

Ex  quo  fit,  ut  optimo  jure  debeant  Tibi  totum  cor, 
totam  animam  et  totam  fortitudinem  suam. 

Quia  vero  non  possent  sine  Te  sic  affici  erga  Te; 
dispositione  novi  testamenti,  quod  disposuisti  electis 
Tuis,  factum  est,  ut  diffundatur  filialis  pietas  in  eos, 
qua  incalescunt  et  moventur  ad  Te,  quasi  charissimum 
Patrem;  a  Quo  gloriantur,  se  accepisse  vitam,  inspi¬ 
rationem  et  omnia,  ut  se  totos  debeant  Tibi. 

Sic  dulcissimis  et  frequentissimis  affectibus  vocant 
Te  non  solum  Patrem,  sed  Matrem,  et  vitam  suam 
crescentes  pietate  et  multiplicantes  merita  illius  hae- 
reditatis,  quam  praeparasti  eis. 

Et  quidem  nunc  Te  non  videntes  amant  et  hono¬ 
rant  Te  piissimis  erga  Te  cordibus;  quando  autem 
videbunt  Te  in  formosissima  luce  formae  Dei,  dici 
non  potest,  quali  affectu  Te  amplexuri  sint. 

Hac  spe  patiuntur  calamitates  hujus  vitae,  donec 
ascendant  ad  Te  per  terram  Edom,  et  requiescant  in 
fertilissima  terra  possessionis  Tuae. 

Caput  VII. 

De  usu  doni  timoris  in  Schola  Jesu  Christi. 

Timor  Tuus,  Fili  Dei  altissimi,  castus  et  filialis,  est 
sanctus  et  dignissimus  Schola  Tua,  in  qua  incipit  et 
permanet  in  saeculum  saeculi;  Spiritus  quippe  Tuus 
suavitate  mirabili  afficit  amicos  Tuos,  ut  revereantur 
Te,  et  timeant  separari  a  Te,  plusquam  mors  timeri  solet. 

Cum  enim  Tu  sis  vita  amabilissima  eorum,  conse¬ 
quens  est,  ut  videatur  eis  acerbissima  mors  dividi  a 
Te,  Cui  in  aeternum  adhaerere  desiderant. 

Sic  timent  Te  Sancti  Tui,  Rex  pacifice;  et  quanto 
magis  crescit  charitas,  tanto  magis  augetur  hic  timor 
nobilissimus,  et  propria  nota  filiorum  Dei.  Timoris 
autem  servilitas  longe  est  a  Schola  Tua,  cum  servili— 
tas  non  cohaereat  cum  charitate  Tua;  quamvis  sub¬ 
stantia  timoris  servilis  reperiatur  in  novellis  et  im¬ 
perfectis  servis  Tuis;  quos  purgat  charitas,  quando 
crescit  et  foras  mittit  timorem  poenae,  retinens  secum 
timorem  purum  offendendi  Te  et  carendi  beatissimo 
consortio  Tuo. 

0  Domine,  quomodo  multiplicantur  actus  timoris 
hujus  a  discipulis  Tuis  fidelissimis,  quorum  principalis 
cura  et  sollicitudo  est,  ne  separentur  a  Te! 

0  quoties  prosternunt  se  Tibi  cum  profundissima 
reverentia,  subdentes  majestati  Tuae  se  totos,  et  in¬ 
numerabiles  mundos,  si  possiderent  illos! 


256 


Timor  castus  Tuus,  Domine,  continet  intra  se  amicos 
Tuos,  et  sanat  a  veneno  superbiae  unctione  Spiritus  Tui. 

Submittunt  illi  alas  suas  Tibi,  cupientes  protegi  a  Te, 
in  Quo  habent  firmissimam  spem  et  tutissimum  refu¬ 
gium  de  omni  angustia,  quae  nascitur  ex  praesenti  vita. 

Beatus  vir,  qui  timet  Te,  Domine,  quia  in  mandatis 
Tuis  volet  nimis  habens  scilicet  cor  totum  in  obser¬ 
vandis  praeceptis  Tuis,  per  quae  pervenitur  ad  vitam. 

Certe,  qui  timet  Te,  facit  bona,  et  diligentissime 
vitat  mala,  quibus  posset  separari  a  summo  bono, 
quod  diligit  ex  tota  fortitudine  sua. 

Hoc  certe  timore  mirabiliter  decoratur  domus  Tua, 
Domine,  nihil  curans,  si  patiatur  gravia  mala  poenarum, 
dummodo  non  subsit  culpa,  quae  dividat  plebem  Tuam  a  Te. 

Utinam  omnes  filii  Adam  timerent  Te  filiali  timore,  et 
discerent  non  timere  eos,  qui  occidunt  corpus,  vel  aufe¬ 
runt  bona  temporalia,  quae  nocere  solent  spirituali  vitae. 

Sed  longe  est  a  peccatoribus  timor  castus,  quia 
sunt  pleni  timore  mundano,  quo  affliguntur  immunda 
corda  et  corpora  eorum. 

Discipuli  vero  Tui,  Domine,  timent  Te  sicut  cha- 
rissimum  Patrem,  et  adhaerent  fortissime  legi  Tuae. 

Quocirca  dabis  eis  in  consummatione  saeculi  foelicis- 
simam  sortem,  quasi  dulcissimis  filiis  et  haeredibus  Tuis. 

Caput  VIII. 

De  usu  doni  fortitudinis  in  Schola  Jesu  Christi. 

Bene  provisum  est  a  Te,  Custos  hominum,  fragili¬ 
tati  naturae  humanae,  quae  multis  timoribus  vanis  et 
carnalibus  tentafur. 

Dedisti  enim  ei  fortitudinem  Spiritus  Tui,  quae  ro¬ 
borat  hominem  confertque  fiduciam  evadendi  quaelibet 
pericula  et  perveniendi  victis  difficultatibus  ad  beatam 
vitam  aeterni  regni  Tui. 

Haec  est  fortitudo  magna  et  digna  brachio  Tuo, 
Domine,  per  quam  servi  Tui  occurrunt  adversis  po¬ 
testatibus  mundi,  et  inferni  et  habentes  firmissimam 
spem  vincendi  rumpunt  omnia  vincula  et  obstacula, 
quibus  retardantur  a  cursu  viae  vitae. 

Hac  vi  fundata  Schola  Tua,  fortissime  Fili  Dei, 
quasi  castrorum  acies  tendit  per  medios  hostes  suos 
ad  terram  aeternae  promissionis,  pugnans  contra  omnes 
reges  Chananaeos,  et  destruens  atque  succendens  igne 
civitates  eorum. 

Mirum  est,  Domine,  quomodo  eriguntur  pugnatores 
Tui  adversus  portas  mortis  et  inferni,  et  expellunt  a 
se  timores  et  languores  freti  adjutorio  dexterae  Tuae! 

Unus  videtur  posse  fugare  mille,  et  duo  decem  millia, 
quia  certissime  confidunt,  Te  regere  dexteras  eorum, 
ut  proelientur  proelia  Domini,  et  prosternant  omnes 
inimicos  suos. 

Et  ex  hac  animi  fiducia  fiunt  hilares  et  constantes 
ad  repellandas  tentationes  et  cogitationes  varias,  qui¬ 
bus  satan  quaerit  infirmare  animas  eorum,  ne  perve¬ 
niant  ad  requiem,  quam  praeparasti  eis;  longe  fallun¬ 
tur  filii  hujus  saeculi  in  aestimatione  fortitudinis,  Do¬ 
mine;  quia  temerarios  et  nimis  audaces  laudant,  quasi 
fortes,  et  ponunt  eis  statuas,  quasi  digni  essent;  ho¬ 
norant  etiam  eos,  qui  valent  viribus  corporis,  et  eos 
sine  consideratione  verae  virtutis  fortes  appellant. 

II.  17 

Sapientia  vero  Tua  in  corporibus  infirmis  collocat 
fortitudinem  Spiritus  sui,  quae  longe  ab  omni  audacia 
et  temeritate  aggreditur  pericula,  et  vincit  ordinatis¬ 
sima  victoria,  quam  per  Te,  Jesu  Christe,  Fili  Dei 
vivi,  dedit  nobis  clementissimus  Pater  Tuus. 

0  quam  fortiter  proeliantur  milites  Tui,  Domine, 
quando  habentes  Te  praesentissimum  adjutorem  pugnant 
pro  gloria  Tua,  et  pro  decore  Jerusalem,  civitatis  Tuae! 

Certe  donum  hoc  fortitudinis  Tuae  armavit  exer¬ 
citum  candidatum  Martyrum,  ut  pericula  mortis  aggre¬ 
deretur,  et  evaderet,  et  ad  palmam  foelicissime  super 
occasum  ascenderet. 

Et  quidem  multi  fuerunt,  qui  arrepti  Spiritu  fortitu¬ 
dinis  Tuae  seipsos  injecerunt  in  flammas,  vel  in  for¬ 
naces  calcis,  ut  appareret  invicta  gratia  redemptionis  Tuae, 

Servi  vero  Tui  fortissimi,  quibus  nunc  non  offertur 
occasio  tyrannorum,  multa  similia  operantur  in  proe¬ 
liis  spiritualibus,  et  comparant  clarissimas  victorias  in 
castris  Tuis. 

Hos  Tu,  Rex  magne,  recipies  ascendentes  de  bello 
ad  suavissimam  pacem  filiorum  Dei;  et  jubebis  assis¬ 
tere  vultui  Tuo  celebrantes  in  aeternum  clarissimas 
victorias  suas. 

Caput  IX* 

l)e  fructibus  Spiritus  sancti ,  qui  gustantur  in 
Schola  Jesu  Christi. 

0  quam  suavis  est,  Domine,  Spiritus  Tuus,  Qui  dulce¬ 
dinem  Suam  in  filiis  adoptionis  demonstrat,  ingerens  eis 
laetitias  quasdam  inaestimabiles,  quibus  delectantur,  cum 
bene  operantur  et  exercent  castis  cordibus  virtutes  Tuas. 


259 


Non  solum  enim  voluisti,  liberalissime  Remunerator, 
ut  operarii  Tui  post  consummatos  labores  reciperent 
denarium  diurnum,  et  intrarent  in  gaudium  Domini 
sui;  sed  ut  in  via  etiam  reficerentur  mirabili  suavi¬ 
tate  Spiritus,  a  Quo  moventur  ad  exercenda  opera 
justitiae  Tuae. 

Hinc  est,  Domine,  ut  in  multis  actibus  virtutum 
Schola  Tua  laetetur,  et  delectetur  magis,  quam  si 
possideret  universi  mundi  principatum;  et  gaudeat  in 
Solo  Te,  salutari  suo. 

Solet  enim,  quando  Tibi  placet,  o  Clementissime, 
in  operibus  charitalis  gaudere  gaudio  ineffabili,  et  sen¬ 
tire  intimam  laetitiam  procedentem  a  fonte  vivo  Spi¬ 
ritus  vivificantis,  Qui  penetrat  cor  ejus. 

Ibi  nascitur  gaudium  secretum  et  absconditum  a 
sapientia  mundi,  quo  discunt  amici  Tui  spernere  omnes 
delectationes  filiorum  Adam,  quamvis  duraturae  essent 
in  aeternum. 

Ibi  solet  sentiri  pax  multa,  quae  est  propria  dili¬ 
gentium  legem  Tuam,  tanta  cum  suavitate,  ut  incom¬ 
parabilis  videatur  delectatio  et  pretium  ejus. 

Ibi  percipitur  fructus  patientiae  tam  delectabilis  et 
purus,  ut  mundus  assequi  non  possit  aestimationem  illius. 

Ibi  nascitur  affectus  dulcissimae  bonitatis,  qua  Schola 
Tua  fit  propensa  ad  benefaciendum  proximis  cum  in¬ 
timo  gaudio  cordis  sui. 

Ibi  crescit  longanimitas,  ne  dilatione  futurorum 
bonorum  fatigetur  plebs  Tua,  et  mira  dilatatione  cor¬ 
dis  exultat  in  Te. 

Ibi  fervet  benignitas  ad  executionem  bonae  volun- 

tatis  cum  ostensione  dulcedinis  Tuae  in  proximis  ad¬ 
juvandis  et  solandis. 

Ibi  regnat  amabilissima  et  jucundissima  proximis 
mansuetudo,  quae  in  tolerantia  injuriarum  reficit  et 
delectat  amicos  Tuos. 

Ibi  est  fides  seu  fidelitas  multa,  qua  servi  Tui  absque 
fraude  et  dolo  cum  sincerissima  delectatione  agunt 
cum  proximis  suis. 

Ibi  apparet  formosa  valde  modestia  familiae  Tuae,  quae 
generat  castam  voluptatem,  quam  mundus  non  cognovit. 

Ibi  continentia  a  licitis  etiam  delectationibus  mirifice 
decorat  discipulos  Tuos,  et  reficit  interno  pastu  lae¬ 
titiae  Tuae. 

Ibi  castitatis  custodia  producit  purissima  delecta¬ 
menta  flante  Spiritu  Tuo,  Qui  m  castis  cordibus  ha¬ 
bitat,  quasi  in  thalamis  nuptialibus,  ubi  celebrantur 
nuptiae  Tuae. 

Hi  sunt  frucjus  suavissimi,  quibus  reficis,  quando 
vis,  lassos  operarios  Tuos,  ut  discant,  quanta  sit  ho¬ 
nestas,  amabilitas,  decor  et  suavitas  Scholae  Tuae, 
ubi  praegustantur  gaudia  paradisi,  ad  quem  festinant. 

0  Domine,  quam  avide  comeduntur  isti  fructus  Spi¬ 
ritus  Tui  dulciores  super  mei  et  pretiosiores  super 
omnes  opes  et  consolationes  mundi! 

Beata  gens,  cujus  Dominus  est  Deus  ejus;  populus, 
quem  elegit  in  haereditatem  Sibi! 

Replentur  sicut  adipe  servi  Tui,  Rex  pacifice,  et 
crescunt,  et  roborantur  gustu  Tuo  ad  proeliandum  et 
vincendum  saevissimos  hostes,  qui  occurrunt  ascenden¬ 
tibus  in  summitatem  Sion,  montis  sancti  Tui. 

0  Nutrimentum  filiorum  Dei,  quomodo  trahitur  sa¬ 
pore  Tuo,  qui  semel  gustavit  Te. 

Non  comparabitur  Tibi  laetitia  mensarum,  in  quibus 
saturantur  et  inebriantur  reges  terrae. 

Commendant,  Domine,  et  bibant  ad  mensam  Tuam, 
charissimi  amici  Tui;  et  refecti  cibo  et  potu  filiorum 
in  via,  currant  ad  permansuram  coenam  Tuam. 

Ibi  satiabuntur  sine  taedio,  et  delectabuntur  multi¬ 
tudine  pacis  Tuae. 

Caput  X* 

De  beatitudinibus ,  quae  sunt  in  Schola  Jesu  Christi. 

Beati  certe  sunt  discipuli  Tui,  Magister  dulcissime, 
quia  nacti  sunt  praeceptorem  vitae,  quem  nulla  filio¬ 
rum  hujus  saeculi  academia  consecuta  est. 

Auctores  quippe  sectarum  variarum  sine  fine  dispu¬ 
tantes  de  beatitudine  hominis,  neque  in  hoc  saeculo, 
neque  in  futuro  caruerunt  infinita  miseria,  una  cum 
auditoribus  et  sequacibus  suis. 

Tu  vero,  Domine,  Qui  es  ipsa  bealitudo,  non  so¬ 
lum  in  futuro  saeculo  facis  beatos  suprema  foelicitate 
servos  Tuos;  sed  etiam  in  hac  vita  donas  eis  quan- 
dam  inchoationem  beatitudinis  per  actus  perfectissi¬ 
mos  virtutum,  qui  exercentur  in  Schola  Tua. 

Tu  veritas  divina  dixisti,  beatos  esse  pauperes  spi¬ 
ritu,  scilicet  discipulos  Tuos,  non  inflatos,  non  super¬ 
bos,  qui  profundissima  humilitate  pervenerunt  ad  quem¬ 
dam  contemptum  bonorum  mundi,  in  quo  similes  valde 
fiunt  eis,  qui  jam  fruuntur  Te,  despicientes  omnia  visi¬ 
bilia  propter  eminentem  scientiam  divinae  visionis  Tuae. 

In  his  regnum  coelorum  est  perfectae  sapientiae 
initium,  secundum  quod  incipit  in  eis  regnare  Spiri¬ 
tus  Tuus. 

Tu  dixisti,  beatos  esse  mites  servos  Tubs,  quia 
per  excellentissimam  mansuetudinem  perveniunt  ad 
quandam  tranquillitatem  cordis  assimilantur  pacificis 
filiis  Tuis,  qui  vivunt  jam  in  aeterna  pace  Tua. 

In  his  possessio  terrae  est  affectus  quiescens  in 
stabilitate  perpetuae  haereditatis  Tuae. 

Tu  dixisti,  Domine,  beatos  esse,  qui  lugent,  quia 
hoc  genere  luctus  Spiritus  Tuus  producit  castissimos 
discipulos  Tuos  ad  quandam  victoriam  concupiscentiae, 
mortificatis  passionibus  Ejus  tam  excellenter,  ut  liber¬ 
tati  corporum  glorificatorum  appropinquent,  quantum 
fert  status  imperfectus  viatorum. 

Hos  lugentes  consolatur  ineffabiliter  dulcissimus  Spi¬ 
ritus  Tuus. 

Tu  dixisti,  beatos  esse,  qui  esuriunt  et  sitiunt  justi¬ 
tiam,  quia  impulsu  Spiritus  Tui  facis  avidissimos  im¬ 
plendi  justitiam  servos  Tuos,  ita  ut  mirabiliter  videan¬ 
tur  repraesentare  justitiam  consummatam  eorum,  quia 
habitant  montem  coagulatam  justitiae,  qua  plena  est 
civitas  superna  Tua. 

Hi  esurientes  et  sitientes  saturantur  cibo  Tuo,  qui 
est  facere  voluntatem  Patris  Tui. 

Tu  dixisti,  Domine,  beatos  esse  misericordes,  quia 
pertingunt  servi  Tui  ad  quemdam  gradum  misericor¬ 
diae,  in  quo  similes  valde  sunt  visceribus  Tuis. 

Hi  misericordes  consequuntur  in  hac  etiam  vita 
inaestimabiles  misericordias  Tuas. 

Tu  dixisti,  beatos  esse  mundos  corde,  quia  in  hac 
vita  elevantur  a  Te  ad  puritatem  quamdam  cordis 
passionibus  non  inquinati  adeo  mirabilem,  ut  vi¬ 
deantur  finitimi  esse  candori  coelestis  Jerusalem,  spon¬ 
sae  Tuae. 

Hi  purgato  oculo  per  donum  intellectus  Te  quo¬ 
dam  modo  videre  dicuntur. 

Tu  dixisti,  beatos  esse  pacificos,  quia  gerunt  altis— 
simam  similitudinem  divinitatis  Tuae,  in  qua  nulla  est 
mutatio  vel  vicissitudinis  obumbratio. 

Habent  enim  isti,  quos  filios  Dei  vocandos  praedi¬ 
casti,  quantum  patitur  vita  praesens,  omnia  pacata  et 
sunt  vasa  sancta  aptissima  ad  vacandum  Tibi,  quorum 
inchoata  foelicitas  in  hac  vita  est,  ut  filii  Patris  Tui 
nominentur  et  sint. 

Tu  dixisti,  Domine,  beatos  esse,  qui  persecutionem 
patiuntur  propter  justitiam,  quia  in  tantum  roborantur 
Spiritu  Tuo,  ut  facientes  inaestimabilia  bona  possint 
pati  gravissima  mala  sine  laesione  cordis,  in  quo 
mirifice  assimilantur  beatissimis  possessoribus  haere- 
ditatis  Tuae. 

Et  quidem  foelicitas  haec  inchoata,  quam  praedi¬ 
casti  filiis  hominum,  Fili  Dei  altissimi,  multo  major  est 
quam  omnis  beatitudo,  quam  sibi  fingunt  homines,  qui 
vagantur  extra  Scholam  Tuam. 

Et  tamen  inchoatio  quaedam  perficienda  a  Te, 
Remuneratore  liberalissimo,  cum  tanta  et  tam  ineffa¬ 
bili  affluentia  bonitatis  et  dulcedinis  Tuae,  ut  stupeant 
sine  fine  boni  aestimatores,  quos  illuminasti  ad  con¬ 
templandas  divitias  amplissimae  domus  Tuae. 


264 


Caput  XI. 

De  gratiis  gratis  datis ,  quae  sunt  in  Schola  Jesu  Christi . 

Vasa  electionis  Tuae,  Domine,  quae  portant  Nomen 
Tuum,  et  facta  sunt  idonea  ad  manifestandam  infinitam 
bonitatem,  et  sapientiam,  et  misericordiam  Tuam  ornan¬ 
tur  a  Te  diversis  gratiis  gratis  datis;  quibus  sancte  utun¬ 
tur  cum  augmento  mirabili  gratiae  gratum  facientis  suae, 
et  conversione  proximorum,  et  magna  laude  Ecclesiae, 
dulcissimae  sponsae  Tuae. 

Et  quidem  usque  in  hodiernum  diem  alii  datur  a 
Te  fides,  hoc  est,  fidei  certitudo  extraordinaria,  quae 
credit  invisibilia  tanta  firmitate,  et  adhaesione,  ut  aptus 
sit  ad  confirmandos  in  fide  fratres  suos. 

Alii  datur  sermo  sapientiae,  hoc  est  altissima  co¬ 
gnitio  divinorum,  ex  qua  fit  potens  ad  erudiendos 
alios  mirabiliter. 

Alii  datur  sermo  scientiae,  id  est  mira  notitia  affectuum 
et  rerum  humanarum,  per  quas  invisibilia  manifestet. 

Alii  datur  gratia  sanitatum,  ut  patet  ex  miraculosis 
curationibus,  quae  his  etiam  diebus  fiunt  per  orationes 
aut  reliquias  amicorum  Tuorum. 

Alii  datur  operatio  virtutum  mirabilium,  quae  ordi¬ 
natur  ad  Tuae  divinae  potestatis  manifestationem,  ut 
ex  vita  Sanctorum  Tuorum,  quos  hac  etiam  aetate 
habuisti,  patere  potest  in  resurrectione  mortuorum  et 
in  transitu  fluminum  et  in  aliis  occasionibus,  ubi  cla- 
rificata  est  majestas  Tua. 

Alii  datur  prophetia,  ut  sciat,  quae  Tu  Solus  nosti, 
qualia  sunt  futura  contingentia,  et  in  hoc  habuisti  hisce 
diebus  multos  famosos  servos  Tuos,  qui  praedixerunt 
multa,  quae  rei  exitus  comprobavit. 

Alii  datur  discretio  spirituum,  ut  cognoscat  occulta 
cordium,  et  bene  discernat  lumine  Tuo,  in  quo  multa 
sunt  exempla  mirabilia  diebus  etiam  istis  facta  per 
amicos  Tuos. 

Alii  dantur  genera  linguarum,  quibus  loquatur  cum 
diversis  gentibus;  quae  gratia  antiquitatis  communicata 
est  Scholae  Tuae,  nunc  vero  nescio,  Domine,  an  com¬ 
municetur;  fortasse  tamen  in  aliquo  eventu  communi¬ 
cas  illam  electissimis  aliquot  amicis  Tuis,  quos  mittis 
ad  nationes,  quae  ignorant  Te,  ad  evangelizandum 
gaudium  regni  Tui. 

Alii  datur  interpretatio  sermonum,  ut  cum  vi  et 
efficacia  mirabili  instruat,  seu  doceat,  delectet  atque 
moveat;  quod  quotidie  probas,  Domine,  in  Ecclesia 
per  idoneos  ministros  novi  testamenti,  quod  fecit  in¬ 
finita  charilas  Tua. 

Hae  sunt  gratiae,  quas  gratis  dat  Spiritus  Tuus  di¬ 
videns  singulis,  prout  vult  in  bonum  proximorum. 

Discipuli  tamen  Tui  sic  eis  utuntur,  quando  moven¬ 
tur  a  Te,  ut  proficiant  ipsi  primum  in  Schola  Tua. 

Et  quamvis  prophetent,  et  multa  miracula  operentur, 
non  evanescunt  in  cogitationibus  suis,  sed  humiliantur 
scientes,  quia  et  peccatores  in  Nomine  Tuo  miracula 
operati  possunt,  ut  non  glorietur  omnis  caro  coram  Te. 

Sic  ergo  castis  et  humilibus  cordibus  operatur 
Schola  Tua  virtutes  multas,  ut  glorificeris  in  ea. 

Quaerit  enim  in  omnibus  cantare  infinitam  magnitudi¬ 
nem  bonitatis  et  misericordiae  Tuae  in  hac  valle  lacry- 
marum,  ascensura  post  lacrymas  ad  choros  canentium  Te 
in  statu  beatissimae  fruitionis  et  vitalissimae  vitae  Tuae. 

PARS  VII. 

De  reformatione  sensuum  et  potentiarum  ani¬ 
mae,  quae  acquiritur  in  Schola  Jesu  Christi. 


Caput  I. 

De  reformatione  risus ,  quae  acquiritur  in  Schola 
Jesu  Christi. 

Oculi  filiorum  Adae,  Domine,  depraedantur  animas 
eorum,  et  tenent  alligatas  durissima  servitute,  quem¬ 
admodum  experti  sunt  ab  ipsa  pueritia  sua. 

Tu  vero,  Rex  pacifice,  et  honestissimum  exemplar 
virginalis  modestiae,  mutas  corda  discipulorum  Tuo¬ 
rum  adeo  mirabiliter,  ut  rectissimo  temperamento 
moderentur  oculos  suos. 

Postquam  enim  tradiderunt  se  Tibi  instruendos  per 
multas  et  varias  luctas,  exstinxerunt  vitium  curiosita¬ 
tis,  ut  jam  non  libeat  eis  videre  delectabilia  mundi, 
sed  ea  tantum,  quae  possunt  excitare  memoriam  ama¬ 
bilissimae  praesentiae  Tuae. 

Jam  transiit  illa  velocitas  ad  aspicienda  vana  aut 
inutilia,  quibus  turbari  solebat  pax  et  serenitas  pre¬ 
tiosissima  cordis  eorum,  jam  cessavit  appetitus  intuendi 
visibilia  prae  magnitudine  desiderii  bonorum  invisibilium. 

Jam  quievit  illa  sollicitudo  timoris  casti,  ne  forte 
oculi  ante  considerationem  rationis  celeriter  aspice¬ 
rent,  quae  postea  quamvis  involuntaria  nocerent. 

Jam  cessavit  exercitium  velandi  oculos,  quod  initio 
renuntiationis  fieri  solet  a  timoratis  servis  Tuis. 

Jam  ista  cessaverunt,  et  subsecuta  est  honestissima 

modestia  firma  et  stabilis,  quae  est  magna  pars  deco¬ 
ris  domus  Tuae. 

Transactis  ergo  exercitiis  multis  acquirunt  discipuli 
Tui,  Domine,  donum  quoddam  super  oculos  suos  tanta 
honestate  et  gratia  plenum,  ut  ipsos  etiam  immodes¬ 
tissimos  peccatores  moveant  ad  praedicandas  miseri¬ 
cordias  Tuas. 

Et  quidem,  clementissime  Domine,  servi  Tui,  qui 
sic  vicerunt  seipsos,  quamvis  in  hac  vita  semper  caute 
vivant,  jam  tamen  concedunt  aliquantum  libertatis  ocu¬ 
lis  suis,  ut  proficiant  sibi  et  aliis,  ut  monet  charitas 
filiorum  Dei. 

Quod  enim  attinet  ad  seipsos,  dum  ex  praemedita¬ 
tione  aspiciunt  diversas  creaturas  Tuas,  ex  omnibus 
accipiunt  occasionem  ascendendi  ad  Te,  auctorem  illa¬ 
rum,  legentes  mirabilia  Tua  in  campis  et  fluminibus, 
et  in  coelis  Tuis,  tanquam  in  operibus  digitorum  Tuo¬ 
rum,  et  in  luna  et  stellis,  quas  Tu  fundasti. 

Quod  vero  pertinet  ad  proximos  suos,  charitas, 
quae  urget  eos,  instruit  non  solum  corda,  sed  oculos 
illorum,  ut  simplicibus  oculis  columbarum  intueantur 
conservos  suos  ad  captandam  occasionem  consolandi, 
docendi  aut  corrigendi  eos;  ipseque  modus  intuendi 
aedificat  et  compungit  illos. 

Utinam  modestia  Scholae  Tuae,  Domine,  repraesen¬ 
taretur,  qualis  est,  filiis  hujus  saeculi,  ut  capti  decore 
illius  converterentur  ad  Te! 

Tu,  Rex  Sion,  Cui  placet  decor  sponsae  Tuae,  ama¬ 
bis  gratiam  oculorum  ejus,  in  quibus  lucet  suavissima 
pulchritudo  Tua. 

Et  pro  victoria  et  mira  reformatione  ista  recipies 
charissimam  Scholam  modestorum  et  humilium  ad  stric¬ 
tissimos  et  sine  fine  duraturos  amplexus  Tuos. 

Caput  II. 

De  reformatione  auditus ,  quae  acquiritur  in  Schola 
Jesu  Christi. 

Non  sunt  discipuli  Tui,  Domine,  ex  illo  genere  ho¬ 
minum  seipsos  amantium,  qui  a  veritate  auditum  aver¬ 
tunt  et  ad  vanissimas  fabulas  convertuntur. 

Sciunt  enim,  se  habere  Magistrum,  Qui  est  Ver¬ 
bum  Dei  et  Qui  verba  vitae  aeternae  habet-,  et  ideo 
nolunt  permittere  castas  aures  suas  profanis,  vanis  aut 
inutilibus  verbis,  quibus  inquinentur  pura  corda  eorum. 

Et  quidem  quamvis  aliqui  eorum,  antequam  acce¬ 
derent  ad  scholam,  quaesissent  sibi  magistros,  vendi¬ 
tores  verborum,  prurientes  auribus,  postea  tamen  quam 
coeperunt  placere  illis  castissima  eloquia  Tua,  in  tan¬ 
tum  profecerunt,  ut  ita  non  delectet  illos  sermonis 
elegantia  aut  ornatus,  quo  multi  Christiani  seducuntur, 
sed  puritas  et  simplicitas  verbi  Dei,  quod  praedicatur 
non  in  sublimitate  sermonis,  sed  in  fortissima  virtute  Tua. 

Si  tamen  propter  necessitatem  praesentis  vitae  co¬ 
gantur  loqui  cum  proximis  suis,  molestissime  ferunt 
sermocinationes  mundanas,  et  sine  vulnere  cordis  vul¬ 
neratur  graviter  verbis  incompositis,  quae  repugnant 
disciplinae  Tuae. 

Si  vero  loquantur  cum  fideiibus  amicis  Tuis,  quo¬ 
rum  conversatio  in  coelis  et  de  coelis  est,  attentis¬ 
sime  audiunt  eos;  et  sermo  Tuus  meile  dulcior  in- 

trans  per  auditum,  Tibi  assuetum  delectat  valde  suspi¬ 
rantia  Tibi  corda  illorum. 

0  Domine,  quam  longe  sunt  isti  a  protervia  eorum, 
qui  dixerunt  Tibi:  Recede  a  nobis,  scientiam  enim 
viarum  Tuarum  nolumus! 

Obturaverunt  certe  discipuli  Tui  purgatas  igne  Tuo 
aures  suas,  ne  audiant  multiplices  quaestiones  filiorum 
Adam,  in  quibus  non  est  salus;  et  recedunt  a  collo¬ 
quiis  peccatorum,  qui  acuerunt  linguas  suas,  sicut  ser¬ 
pentes  habentes  venenum  aspidum  sub  labiis  suis. 

Sed  quanto  magis  recedunt  a  tabernaculis  iniquo¬ 
rum,  tanto  magis  appropinquant  congregationi  justo¬ 
rum,  quorum  sermonibus  inflammantur  ad  desideran¬ 
das  justificationes  Tuas. 

Aures  cordis  aperiunt  ignitis  eloquiis  Tuis,  quando 
dignaris  loqui  eis  ad  cor;  et  ibi  discunt,  quomodo 
debeant  uti  auribus  corporeis  cum  iis,  qui  diligunt 
Te,  et  per  quos  loquitur  Spiritus  Tuus. 

Isti  fortissimi  victores,  Domine,  non  laeduntur  jam 
verbis  inordinatis  hominum,  quamvis  illa  displiceant 
vehementer. 

Cor  castujjn  eorum  firmiter  fundatum  supra  petram 
non  est  facile  mobile  aut  violabile  sagittis  verborum 
incompositorum,  atque  ideo  aures  eorum  non  foedan¬ 
tur  aliquo  pruritu,  qui  fit  extra  disciplinam  Tuam. 

Verumtamen  non  propter  hoc,  aut  in  hoc  se  justi¬ 
ficatos  existimant;  sed  in  timore  filiali  viventes  et 
libertatem  spiritus  cum  eo  timore  conjungentes  trans¬ 
eunt  per  viam  mortalitatis  currentes  ad  permansuram 
civitatem  et  patriam  suam. 


270 


Ibi  pro  victoria  et  reformatione  auditus  audiunt  Te, 
Rex  pacifice,  dulcissime  loquentem,  et  fidelissima  pro¬ 
missa  reddentem  eis;  et  gaudebunt  amplissima  remu- 
neratione  laborum  suorum  in  conspectu  serenissimi 
vultus  Tui, 

Caput  III. 

De  reformatione  gustus ,  quae  acquiritur  in  Schola 
Jesu  Christi . 

Multa  mirabilia  operatur  Spiritus  Tuus,  Domine,  in 
iis,  qui  accedunt  ad  Te,  ut  illuminentur. 

Nam  et  homines  gulosos  et  curiosos  inquisitores 
saporis  ciborum,  quos  ex  misericordia  magna  vocas 
ad  Scholam  Tuam,  ita  mutare  soles,  ut  fere  amittant 
gustum  ciborum  prae  mortificationis  studio  et  prae 
sapore  gratiae  Tuae. 

Haec  est  victoria  magna  et  vere  digna  Schola  Tua, 
quae  pascitur  a  Te  pinguedine  terrae  viventium,  et 
potatur  rore  matutino,  quem  distillant  coeli  Tui. 

Quis,  Domine,  e  filiis  hujus  saeculi  credit  talia, 
quod  scilicet  homines  voraces  fiant  adeo  temperantes 
per  disciplinam  Tuam,  ut  fere  amittant  saporem  cibo¬ 
rum,  sumentes  eos  cum  dolore,  ut  satisfaciant  debito 
sustentandae  naturae. 

Profecto,  Domine,  doctrina  haec  ut  plurimum  longe 
est  a  palatiis  divitum,  et  a  judicio  regum  terrae;  sed 
habitat  secreto  in  domo  Tua,  et  in  paucissimis  amicis 
Tuis,  quorum  polus  et  esca  est  dilectio  Tua. 

Toleraverunt  isti  fidelissimi  et  fortissimi  pugnatores 
longam  famem  et  sitim,  et  contristaverunt  linguas  suas 
artificiosa  amaritudine,  qua  fecerunt  insipidos  cibos 

propter  Te,  et  quod  est  mirabilius,  biberunt  aliquando 
putredinem  manantem  ex  corporibus  leprosorum.  Sed 
jam  datum  est  eis,  ut  nutriantur  sine  condimentis  ado¬ 
ratorum  ventris,  ut  gratia  Tua  corroborati  videantur 
vivere  de  solo  dulcissimo  Spiritu  Tuo. 

0  Domine,  quam  sanum  consilium  est,  nolle  com¬ 
edere  de  mensa  et  bibere  de  calicibus  principum 
terrae  ad  acquirendam  libertatem  a  servitute  nimis 
dura,  qua  Concupiscentia  ciborum  torquet  novellos 
servos  Tuos! 

Omnia  tempus  habent. 

Nunc  tempus  est  esuriendi  et  sitiendi  in  deserto 
hujus  exilii,  in  quo  fatigamur  procul  a  desiderata 
valde  praesentia  Tua. 

Neque  acquiritur  pax  sine  bello,  neque  serenitas 
sine  nubilo;  et  proinde  neque  saturitas  sine  fame, 
neque  polus  aquae  purissimae,  quae  est  in  cisterna 
Bethlehem  sine  siti. 

Verumtamen  illi,  qui  pugnaverunt  valide,  et  non 
pepercerunt  sibi  propter  Te  post  agones  suos,  fiunt 
similes  Angelis  Tuis,  qui  cibo  spirituali  utuntur  et 
pascuntur  consortio  Tuo. 

Beati  illi  pauci  victores,  Domine,  qui  cibum  anima¬ 
lem  parcissime  et  sine  saporis  gustu  requirunt. 

Habent  enim  jam  corpora  assueta  cibo  grandium, 
et  praegustant  aeterna  convivia  Tua. 

Jam  defecit  tempestas  famis,  qua  torquebantur  in 
ingressu  Scholae  Tuae. 

Jam  cessavit  cupiditas  meliorum  ciborum  et  impor¬ 
tuna  cogitatio  deliciarum  mensae  saecularis. 


272 


Jam  cessavit  illa  properatio  in  hora  refectionis,  qua 
venter  satagebat  impleri. 

Jam  successit  pax,  et  quies,  et  satietas  Tua,  Do¬ 
mine,  sine  qua  necesse  est  semper  esurire  atque  sitire. 

Tu  vera  refectio  cordis  humani,  melius  quam  con¬ 
vivia  peccatorum,  sustentas  etiam  corpora  consecrata  Tibi. 

Nunc  reficis  secretis  modis,  quos  nemo  amatorum 
hujus  mundi  cognovit;  sed  revelata  facie  gloriae  refi¬ 
cies  amicos  Tuos  lautissimis  epulis,  qua?  praeparavit 
ad  coenam  sine  fine  duraturam  suavissima  dilectio  Tua. 

Caput  IV. 

De  reformatione  odoratus ,  quae  acquiritur  in 
Schola  Jesu  Christi. 

Mollities  amatorum  mundi,  Domine,  et  studium  de¬ 
lectandi  sensus  proprios  non  discitur  in  Schola  Tua, 
quae  reliquit  omnia  mundi  delectabilia,  ut  sequeretur  Te. 

Cupiunt  peccatores  fallere  seipsos,  quaerentes  odo¬ 
res  aromaticos  exquisitos,  ut  non  sentiant  foetorem 
corporum,  in  quibus  habent  animas  mortuas  et  male 
olentes  Tibi. 

Et  adeo  student  istis  odoribus  artificiosis,  et  vestes, 
et  cibos,  et  omnia,  quae  tractant,  impleant  ista  fallacia, 
ut  trenseant  sine  taedio  per  mortalitatem  suam. 

Filii  vero  Tui,  quorum  bonus  et  castus  odor  implet 
Ecclesiam,  diversa  procedunt  via  abominantes  simula¬ 
tiones  istas  filiorum  hujus  saeculi,  et  gaudentes  sim¬ 
plicitate  rerum,  quas  creasti,  ut  laudareris  in  eis. 

Quaerunt  ipsi  certe  spirare  bonum  odorem  Magistri 
sui  per  virtutes  solidas  et  perfectas,  quarum  fragrantia 

delectaris  Tu,  Domine,  et  delectantur,  qui  habent  pur¬ 
gatos  nares  ad  discernendum  odorem  Spiritus  Tui. 

Sed  odores  materiales,  quibus  adulteratur  simplici¬ 
tas  casta  creaturarum  Tuarum,  oderunt  tanquam  signum 
animae  abeuntis  post  vestigia  gregum  suorum  longeque 
recedentis  a  thalamo  Tuo. 

Non  tamen  per  hoc  fugiunt  odores  florum  et  her¬ 
barum,  qui  facti  sunt  a  Te,  et  ubi  non  habet  partem 
fallacia  artificum  sensualium,  qui  operantur  in  terra: 
sed  purificatus  jam  odoratus  eorum  castissime  move¬ 
tur  his  odoribus  Tuis,  et  generat  spiritualia  desideria 
videndi  Te  et  fruendi  decora  valde  praesentia  Tua. 

Toleraverunt  foetores  multos  et  graves  ad  casti¬ 
gandum  olfactum,  si  forte  delectatus  fuit  odoramentis 
pretiosis  et  profanis,  et  hac  ipsa  tolerantia  acquisie¬ 
runt  sensum  mirabilem  odorandi  flores  amoenissimi 
paradisi  Tui. 

Unde  inter  alia  pura  delectamenta,  quibus  visitare 
soles  amicos  Tuos,  est  quaedam  suavissima  fragrantia 
dissimilis  odoribus  mundi  et  similis  valde  odoribus 
supernae  Jerusalem,  sponsae  Tuae. 

Hanc  ipsi  percipiunt  externo  etiam  sensu  olfactus 
et  admirantur,  et  exhilarantur  ad  currendam  viam  vitae. 

Atque  ita  fit,  ut  in  praesenti  etiam  valle  miseriae 
praesentiant  Te,  et  trahantur  voluptate  odoris  Tui,  qui 
est  pretiosior  omnibus  odoribus  Indiarum  et  omnibus 
delectationibus  et  solatiis  filiorum  Adam. 

Prudenter  agit,  Domine,  Schola  Tua,  quae  ser¬ 
viens  leprosis  et  ulcerosis,  et  patiens  horrores  atque 
foetores  varios  propter  Te  acquirit  odorem  Tuum, 
II.  18 

quem  exhalat  in  plateis  cum  laude  maxima  divinae 
gratiae  Tuae. 

Et  nunc  quidem  per  intervalla  inspirat  odorem  Tuum, 
sed  post  cursum  vitae  mortalis,  qua  fidelissime  servit 
Tibi,  abundantius  reficietur  a  Te,  et  fruetur  suavissi¬ 
mis  supra  omnem  mundi  suavitatem  odoribus  aeternae 
vitae  Tuae. 

Caput  V. 

De  reformatione  tactus ,  quae  acquiritur  in  Schola 
Jesu  Christi. 

Difficile  est,  clementissime  Fili  Dei,  numerare  mo¬ 
dos  exquisitos,  quibus  homines  seipsos  amantes  bestia- 
lem  sensum  tactus,  contra  leges  Spiritus  Tui  delectant. 

Diligentissime  student  mollibus  vestimentis  indui  et 
commodissimis  lectis  requiescere,  impatienter  ferentes 
minimas  incommoditates,  et  irascenles  graviter,  si  ali¬ 
qua  asperitate  offendatur  tactus  eorum. 

Quomodo  tolerabunt  isti  delicati  poenas  inferni, 
quo  festinant? 

Non  est  inter  eos,  qui  consideret  novissima  sua. 

Yerumtamen  discipuli  Tui,  Domine,  meliore  consilio 
exercent  seipsos  amplectentes  omnem  duritiam  et  as¬ 
peritatem  propter  regnum  coelorum. 

Viriliter  pugnant  contra  seipsos  quotidianis  proeliis 
per  catenas,  et  cilicia,  et  vestes  rudes,  et  duros  lectos, 
et  alia  multa  exercitia  digna  fortissimis  militibus  Tuis. 

Et  auxilio  gratiae  divinae  Tuae  adeo  proficiunt  carnem 
suam  odio  habentes,  ut  post  conflictus  acquirant  mirabi¬ 
lem  victoriam  sui,  non  magis  sentientes  cilicia  et  lectos 
duros,  quam  si  mollibus  vestimentis  et  lectis  uterentur. 

Haec  est  victoria  Filii  Dei,  Qui  jacuit  super  durum 
et  angustum  lignum  crucis,  et  pro  mundi  molitie  cu¬ 
randa  dure  nimium  castigatus  est. 

Profecto,  Domine,  omnis,  qui  bene  consideraverit 
victoriam  istam,  laudabit  Scholam  Tuam,  quae  adeo 
mirabiliter  mutat  corda  et  corpora  hominum,  qui  ante 
servierant  cupiditatibus  suis. 

Et  in  hac  ipsa  mutatione  cognoscit  virtutem  dexterae 
Tuae,  et  fidei  Catholicae,  quam  profitetur  in  Ecclesia. 

Nulla  enim  secta  est,  quae  sic  mutet  sectatores  suos, 
quamvis  studeat  externo  aliquo  mortificationis  genere 
sanctior  aliis  apparere. 

Certissimum  est  enim,  interiorem  hominem  extra 
Scholam  Tuam  non  posse  reformari,  neque  vero  ex¬ 
teriorem  eo  modo,  quo  servi  Tui  fideles  animadver¬ 
tunt,  se  reformari  castissima  disciplina  Tua. 

Quocirca  Te  decet  hymnus,  Deus,  in  Sion,  et  Tibi 
reddetur  laus  nova  in  Jerusalem;  quia  nova  facis 
omnia,  auferens  vetustatem  Adae  terreni,  et  spiritum 
rectum  creans  in  visceribus  felicissimae  familiae  Tuae. 

Utinam  sapientes  consiliarii  Pharaonis,  qui  dare  so¬ 
lent  consilium  insipiens,  relictis  disciplinis  inanibus, 
quaererent  toto  corde  professionem  scholae  mansue¬ 
torum  et  humilium  discipulorum  Tuorum,  ut  viderent 
mirabiles  mutationes  gratiae  Tuae! 

Vani  sunt  sensus  hominum,  in  quibus  non  subest 
solidissima,  et  supereminens  scientia  charitatis%  quae 
animas  Tibi  gratas  transformat  in  Te. 

Beati  amici  Tui,  Domine,  quibus  dedisti  cor  sapiens 
et  inteliigens  ad  opera  justitiae  Tuae. 

Brevi  tempore  pugnabunt  et  laborabunt  inter  exu- 
les  filios  E  vae;  sed  in  generationes  saeculi  saeculorum 
fruentur  abundantia  divitiarum  Tuarum;  et  nomina 
eorum  vivent  scripta  in  libro  Tuo. 

E  duro  lecto  surgent  ad  thalamum  Tuum;  e  vesti¬ 
mentis  rudibus  vocabuntur,  ut  induantur  stola  candi¬ 
dissima  gloriae  Tuae. 

Et  ex  multiplici  asperitate  vitae  elevabuntur  ad  in¬ 
effabilem  suavitatem  vitae,  qua  remunerantur  fortissimi 
victores  Tui. 

Caput  VI. 

De  reformatione  imaginativae ,  quae  acquiritur  in 
Schola  Jesu  Christi . 

Incredibile  videtur  inexpertis,  Domine,  bellum  co¬ 
gitationum  et  imaginationum,  quas  patiuntur  servi  Tui, 
qui  quaerunt  Te  Solum  diligere  et  cogitare  die  ac  nocte, 
et  imprimere  cordi  suo  suavissimam  praesentiam  Tuam. 

Videtur  quaedam  conturbatio  et  sonitus  aquarum 
multarum  sicut  quando  movetur  tempestas  maris,  et 
vocem  emittunt  nubes. 

Non  potest  numerari  multitudo  imaginum  sine  or¬ 
dine  et  sine  tempore  succedentium  sibi,  nisi  a  Te, 
Qui  numeras  guttas  pluviae  et  multitudinem  stellarum, 
et  omnibus  eis  nomina  vocas. 

Profecto,  Domine,  molestissimum  proelium  est  hoc, 
quo  exercere  soles  discipulos  suos,  etiam  quando  dili¬ 
gentissime  fugiunt  occasiones  distractionum,  et  curant 
colligere  sensus  suos. 

Et  quidem  laus  Tua  magna  et  mirabilis  est,  quod 
in  ista  pugna  molestissima  perseverent  per  annos 
videntes  et  attente  considerantes,  se  nullum  remedium 

invenire,  immo  tanto  pejores  distractiones  tolerare, 
quanto  magis  student  vacare  Soli  Tibi. 

Magna  desolatio  est  ista,  Fili  Dei  vivi,  Qui  con¬ 
turbas  profundum  maris,  sonum  fluctuum  ejus. 

Verumtamen  non  irasceris  in  aeternum,  et  post 
tempestatem  tranquillum  facis. 

Atque  ideo  famuli  Tui  diu  afflicti  atque  probati  ex 
magnitudine  bonitatis  et  misericordiae  Tuae  videntur 
sibi  elevati  super  altitudinem  nubium  ad  quandam 
regionem  serenissimam,  ubi  coeli  facies  sine  nubilis 
aut  perturbationibus  cernitur,  intime  laetantes  sola 
praesentia  Tua. 

Jam  transiit  importuna  varietas  et  confusio  Baby¬ 
lonica,  in  qua  laboraverunt  et  quasi  vulnerati  gemue¬ 
runt  Filii  Tui. 

Jam  cessavit  ventus  validus,  qui  perturbabat  undas 
maris,  qui  vehementer  afflixit  amicos  Tuos. 

Jam  defecerunt  multiformia  spectacula  et  monstra 
horribilia,  quae  auferebant  pacem  et  consolationem 
servis  Tuis. 

Jam  successit  pax  et  tranquillitas  diu  exspectata  et 
innumerabilibus  suspiriis  postulata,  et  attulit  laetitiam 
discipulis  Tuis. 

Omnia  sub  sole  transeunt,  Domine,  et  foelices  sunt 
fideles  servi,  qui  nullis  perturbationibus  ita  concutiun¬ 
tur,  ut  amittant  soliditatem  petrae,  in  qua  fundati  sunt. 

Bene  est,  ita  turbari  et  distractionibus  molestari, 
ut  per  ipsas  turbationes  et  distractiones  acquiratur 
firma  et  stabilis  praesentia  Tua;  a  cujus  facie  fugiant 
omnes  imagines,  quae  non  decent  pacificam  et  castam 
Scholam  Filii  Dei. 

Tu,  Domine,  vulneras,  et  sanas,  et  deducis  ad 
abyssos  et  reducis;  Tu  pauperem  facis  et  ditas,  hu¬ 
milias  et  sublevas;  Tu  suscitas  de  pulvere  egenum 
et  de  stercore  elevas  pauperem,  ut  sedeat  cum  prin¬ 
cipibus  et  solium  gloriae  teneat. 

Vere,  Domine,  isti,  qui  a  Te  sic  elevati  sunt,  ut 
jam  non  perturbentur  varietate  imaginationum,  sed 
vivat  sola  in  eis  imago  Tua,  sedent  cum  principibus, 
et  solium  mirabilis  gloriae  tenent  adhuc  in  hac  re¬ 
gione  captivorum,  ubi  fatigamur  longe  facti  a  dul¬ 
cissima  patria  et  aeterna  requie  filiorum  Dei. 

Utinam  contingat  mihi  sors  haec,  ut  sine  turba  im¬ 
portunarum  imaginationem  in  pace  Sionis  considerem 
mirabilia  Tua! 

Status  hic  optabilis  valde  et  pretiosissimus  est,  a 
quo  amici  Tui  surgunt  ad  perpetuam  requiem  et  vitam 
foelicissimam  gloriae  Tuae. 

Caput  VII* 

De  reformatione  aestimativae ,  quae  acquiritur  in 
Schola  Jesu  Christi. 

Non  est  finis  aut  numerus  cogitationum  humanarum, 
Domine,  et  fictionum,  quibus  filii  hujus  saeculi  reprae¬ 
sentant  sibi  utilia  aut  nociva,  quae  sequantur  aut  fu¬ 
giant;  tota  die  et  nocte  cogitant  amatores  terrenae 
vitae,  quae  sibi  prodesse  posse  credunt,  ut  longius 
vel  commodius  vivant,  et  diligentissime  vitant,  quae 
sibi  nocere  putant,  facti  perpetui  et  inquieti  aestima¬ 
tores  rerum  secundum  affectum,  quo  adhaerent  bonis 
apparatibus  terrae. 

Et  ideo  crescit  hoc  malum  inimicum  Spiritus  Tui, 

ut  falsa  aestimatione  cogitantes  aliquid  sibi  nocere 
posse,  viri  etiam,  qui  putantur  sapientes  et  pii,  inci¬ 
dant  in  opera  superstitiosa,  et  observent  dies,  et  lu¬ 
nas,  et  pluvias,  et  ventos,  quasi  non  cognovissent  Te. 

Vae  infoelicibus,  quam  male  utuntur  fide  Tua! 

Longissime  distant  ab  hujusmodi  vanitatibus  servi 
Tui,  Domine,  qui  omne  pondus  suum  projecerunt  in  Te. 

Apprehendunt  quidem  illi  per  aestimativam,  quae 
decet  pietatem,  et  corrigentes  errores  ejus  reducunt 
illam  froeno  timoris  et  amoris  Tui  in  Scholam  justitiae, 
ne  amplius  torqueat  illos  et  divertat  a  tranquillitate  sua. 

Et  quidem  per  correctiones,  eruditionem  Spiritus 
Tui  eo  perveniunt,  ut  aestiment  res  omnes,  quas  Tu, 
Domine,  disponis  expedire  sibi;  qua  cogitatione  mira¬ 
biliter  quiescunt  atque  proficiunt. 

Non  sollicitantur  jam  timoribus  et  horroribus,  quos 
generat  vana  aestimatio  mortis,  aut  vitae,  commodi, 
aut  damni,  famae,  vel  infamiae;  quia,  cum  haec  omnia 
contemnant  propter  spem  beatissimae  fruitionis  Tuae, 
non  affligit  eos  aestimatio  expers  disciplinae  Tuae,  quae 
implet  incertis  providentiis  palatia  principum  terrenorum. 

Pax  multa  successit  amicis  Tuis,  ex  quo  toto  corde  et 
tota  fortitudine  sua  dilexerunt  Te,  et  protecti  sub  umbra 
alarum  Tuarum  adepti  sunt  securitates  custodiae  Tuae. 

Tu,  fidelissime  Domine,  regis  eos,  et  nihil  eis  deerit. 

Tu  defendis  eos,  et  proinde  nemo  potest  eripere 
illos  de  manu  Tua. 

Si  videantur  descendere  in  lacum  profundissimum, 
cogitant  se  nihil  mali  passuros,  cum  sint  in  tutela 
Tua;  sicut  nihil  triste  passus  est  a  leonibus  Daniel, 
fortissimus  servus  Tuus. 

Quapropter  cessantibus  jam  sollicitudinibus  et  timo¬ 
ribus  vanis,  gaudent  privilegio  nobilium,  quibus  Tu 
propinquus  et  propitius  es  firmans  et  pacificans  sen¬ 
sus  et  corda  eorum. 

Ex  quo  fit,  ut  tranquillissime  vacent,  et  confitean¬ 
tur  Tibi,  unico  et  summo  bono  suo;  et  per  omnes 
occasiones  enarrent  cum  intima  laetitia  immensas  mi¬ 
sericordias  Tuas. 

Haec  est  pax  et  praerogativa  quaerentium  Te  et 
fruentium  dulcissima  libertate  filiorum  Dei. 

Caput  VIII. 

De  reformatione  appetitus  sensitivi ,  quae  acquiri¬ 
tur  in  Schola  Jesu  Christi . 

Quis  loquetur  potentias  Tuas,  Domine,  et  auditas 
faciet  omnes  laudes  Tuas. 

Tua  est  victoria,  Tuum  regnum  hoc,  Rex  pacifice, 
quo  gaudent  veterani  discipuli  Tui,  qui  vicerunt  per 
Te  appetitum  rebellem,  quo  tenebantur  captivi  longe 
a  pace  Tua. 

Beati  certe  sunt  isti  famosi,  qui  fortiter  bellando 
mortificaverunt  cupiditates  suas  disciplina  crucis,  e 
qua  salus  mundi  pependit,  ostendens  mundo  viam 
aeternae  vitae. 

Omnia  genua  flectuntur  Tibi,  Domine,  propter 
illustrissimam  victoriam  servorum  Tuorum,  qui  sic 
reformaverunt  appetitum  suum,  ut  pro  captu  suo  jam 
quaerat,  et  sequatur  Te. 

Omnes  bestiae  sylvae  Te  praesente  congregatae 
sunt,  et  collocantur  in  cubilibus  suis;  ut  exeat  jam 

homo  liber  ad  opus  suum  et  ad  operationem  suam 
usque  ad  vesperam. 

Pauci  valde  sunt  victores  isti,  Domine,  sed  glorio¬ 
sissimi  sunt  et  digni,  qui  sedeant  in  porta  cum  sena¬ 
toribus  terrae  viventium,  quia  calcaverunt  mortem  et 
infernum. 

Jam  cessavit  amor  inordinatus  rerum  delectabilium 
mortalis  vitae. 

Jam  cessaverunt  vana  et  nociva  desideria  bonorum 
visibilium. 

Jam  cessavit  omnis  delectatio,  quae  placuerat  extra 
Scholam  Tuam. 

Jam  cessaverunt  odia,  fuga  et  tristitia  mala,  quae 
mortem  operari  solebant. 

Jam  cessavit  spes  posita  in  hominibus,  in  quibus 
non  est  salus. 

Jam  cessaverunt  audaciae  et  irae  inordinatae,  qui¬ 
bus  pax  fraterna  laedebatur. 

Jam  cessaverunt  desperationes  et  timores,  qui  erant 
de  patrimonio  Adam,  qui  praevaricatus  est  legem  Tuam. 

Haec  omnia  cessaverunt,  et  orta  est  abundantia  pa¬ 
cis,  et  regnum  Dei  intra  viscera  servorum  Tuorum 
foeliciler  jam  regentium  passiones  suas,  ut,  quae  ser¬ 
vierunt  iniquitati  ad  iniquitatem,  serviant  nunc  justitiae 
in  sanctificationem  et  in  consolationem  inenarrabilem 
cordis  sui. 

Mirabile  opus  Tuum  est,  Domine,  ut  ferae  istae 
passionum  jam  mansuefactae  ducantur  sub  jugum  Tuum, 
et  moveantur  ad  nutum  dominorum  suorum,  non  certe 
tam  fideliter,  sicut  in  statu  innocentiae,  de  quo  ceci¬ 
dit  natura  nostra. 

Sed  tam  mirabiliter,  ut  discipulis  Tuis  serviant  ad 
opera  multa  justitiae,  quibus  acquiritur  regnum  Tuum. 

Sic  enim  passione  amoris  et  desiderii  utuntur  tanquarn 
Domini  ad  amandas  et  desiderandas  divitias  domus  Tuae. 

Sic  passione  laetitiae  utuntur,  ut  jam  non  delecten¬ 
tur  nisi  in  Te,  dilectissimo  Deo  suo. 

Sic  passionibus  odii,  et  abominationis,  et  tristitiae 
Utuntur,  ut  odio  habeant  et  abominentur  iniquitatem  et 
salubriter  contristentur  de  sola  offensione  majestatis  Tuae. 

Sic  passionibus  spei  et  audaciae,  et  irae  utuntur, 
ut  in  Te  Solo  sperent,  et  propter  Te  audeant  pugnare 
contra  hostes  Tuos,  et  nolentes  peccare  irascantur 
adversus  vitia  et  praevaricationes  testamenti  Tui. 

Sic  passionibus  desperationis  et  timoris  utuntur,  ut 
sperare  nolint  in  hominibus,  et  timeant  sublimissimam 
altitudinem  Tuam. 

Atque  ita  fit,  ut  exercitio  passionum  multiplicent 
merita  gratiae  et  gloriae  Tuae,  et  crescant  ad  men¬ 
suram  grandium  omnibus  diebus  vitae  suae. 

Haec  est  mutatio  dexterae  Tuae,  Fili  Dei  altissimi,  in 
qua  ostendis,  quantum  valeat  et  possit  divina  gratia  Tua. 

Pro  hac  reformatione  et  victoria  paucissimi  illi  amici 
Tui,  qui  ascenderunt  super  excelsam  terram  canta¬ 
bunt  Tibi  canticum  novum  in  generationem  et  gene¬ 
rationem  anni  Tui. 

Non  fatigabuntur  taedio,  qui  exonorati  sunt  pon¬ 
deribus  cupiditatum,  quibus  inclinabantur  ad  terram; 
sed  indefessis  cordibus  persequentur  laudes  infinitae 
bonitatis  et  suavissimi  amoris  Tui. 

Jam  propinquaverunt  ad  palmam,  ad  quam  ascen- 

dent  de  deserto  hujus  mortalitatis,  ut  vivant  sine  fine 
in  charissima  libertate  patriae  suae. 

Caput  IX. 

De  reformatione  memoriae ,  quae  acquiritur  in 
Schola  Jesu  Christi. 

Post  varias  perturbationes  et  multiplices  imagines 
creaturarum  facti  sunt  discipuli  Tui,  Domine,  templa 
viva  dicata  soli  majestati  Tuae;  neque  habitat  in  eis 
Deus  alienus. 

Multa  passi  sunt  servantes  in  vase  memoriae  innu¬ 
merabiles  species  rerum,  a  quibus  molestarentur,  si 
vellent  vacare  Soli  Tibi. 

Nati  sunt  quippe  de  stirpe  Adam,  et  antequam  se 
consecrarent  Tibi,  fecerunt  sicut  caeteri  homines  cu¬ 
riose  implentes  memoriam  rebus  innumerabilibus,  qua¬ 
rum  recordarentur,  quando  vellent. 

Yerumtamen  puniti  sunt  per  hoc  ipsum,  quia  longo 
tempore  quaerentes  in  Schola  Tua  recordari  justitiae 
Tuae  solius  passi  sunt  nolentes  multos  incursus  im¬ 
portunissimos  rerum,  quas  in  memoria  servaverunt, 
quando  seminaverunt  dolores  sibi. 

Multa  certe  passi  sunt,  quae  Tu  nosti,  Domine, 
Qui  vides  profunda  maris  pleni  reptilibus,  quorum  non 
est  numerus. 

Sed  post  illos  fluctus  maris  perturbati  jussisti  ac¬ 
cedere  tranquillitatem  magnam,  et  jam  regnas  solus  in 
memoria  amicorum  Tuorum,  sicut  desideravit  anima  Tua. 

Jam  transiit  hiems  inquieta  et  agitata  ventis  et  nu¬ 
bibus  et  fulgoribus,  et  venit  ver  novum  vestitum  solo 
splendore  lucis  Tuae. 

Jam  transiit  regnum  Davidis  bellicosi,  et  venit 
regnum  Salomonis,  cujus  vultum  desiderat  universa  terra. 

Gratia  ergo  Tua  factum  est,  Domine,  ut  memoria 
paucorum  aliquot  discipulorum  Tuorum,  qui  in  domo 
Tua  fidelissimi  sunt,  remanserit  quasi  coelum  serenum, 
ubi  sola  videtur  imago  Regis  pacifici,  Cui  serviunt 
corda  casta  et  fidelia  coeli  et  terrae. 

Hi  sunt  amici  charissimi,  quos  reservas  Tibi  Soli, 
ut  conversentur  Tecum,  et  fortissime  adhaereant  Tibi, 
•repellentes  omnes  amores  peregrinos,  qui  vagantur 
extra  Scholam  Tuam. 

Beati  sunt,  Fili  Dei  altissimi,  qui  obliviscuntur  om¬ 
nium  rerum  aliarum,  ut  memorentur  Tui  Solius. 

Satis  divites  facti  sunt  conservantes  in  se  thesau¬ 
rum  incomparabilem  sine  mixtione  terrae,  ut  vivant  in 
aete.rnum  de  Te,  Qui  es  vita  et  virtus  eorum. 

Sed  et  alii  pauci  sunt  inter  amicos  dilectissimos, 
quibus  a  Te  datum  est,  ut,  quamvis  gerant  gravia  et 
multa  negotia  pro  gloria  Tua,  ita  recordentur '  rerum 
variarum,  ut  non  obliviscantur  Tui. 

Et  quod  videtur  mirabilius,  aliqui  fuerunt  etiam  his 
diebus  nostris,  qui  inter  multiplicia  negotia  tam  fidelem 
et  vivam  memoriam  praesentiae  Tuae  servaverunt,  quam 
si  Tecum  soli  mansissent  in  silentio  et  solitudine. 

Hoc  est  signum  copiosissimae  misericordiae  Tuae 
et  divinae  potentiae,  quae  inclusit  in  carcere  tantam 
rerum  multitudinem,  ne  turbaret  memoriam  consecra¬ 
tam  Tibi,  sicut  solet  congregare  aquas  maris  et  po¬ 
nere  in  thesauris  abyssos. 

Pro  qua  ineffabili  misericordia  et  quasi  de  manu 
nimicorum  fortium  liberati,  in  sanctitate  et  justitia 

magna  servient  Tibi  amici  Tui,  et  narrabunt  aliis  infini¬ 
tam  bonitatem  et  sapientiam  Tuam,  quae  non  habet  finem. 

Tu  vero,  Domine,  de  statu  isto,  ad  quem  elevasti 
eos,  transferes  illos  ad  beatissimam  lucem  et  fruitio¬ 
nem  claritatis  Tuae;  ut  aspiciant  sine  timore  inimico¬ 
rum  suorum  Te,  Quem  cupierunt,  et  laetentur  puris¬ 
simo  fonte  voluptatis  Tuae. 

Caput  X. 

De  reformatione  intellectus ,  quae  acquiritur  in 
Schola  Jesu  Christi. 

Nimis  fatigantur  filii  Adam  cupiditate  sciendi  atque 
labore  docendi  varias  doctrinas,  neque  tamen  requies¬ 
cunt,  postquam  videntur  sibi  aliquid  didicisse. 

Sitis  enim  est  infinita,  quae  non  exstinguitur  cogni¬ 
tione  modica  rerum  diversarum;  sed  magis  accenditur 
ad  variam  et  inconstantem  inquisitionem,  quae  non 
videtur  habere  finem. 

Hic  est  labor  sapientum  et  prudentum,  quibus  non 
est  revelata  gloria  Scholae  Tuae,  Domine. 

Servi  vero  Tui  humiles  corde,  postquam  multa 
exercitatione  mortificaverunt  proprium  intellectum,  qui 
in  ipsis  rebus  spiritualibus  solet  quaerere  vana  et 
inutilia,  dono  gratiae  Tuae  perveniunt  ad  gustum 
sapientiae  coelestis,  qui  exstinguit  inquietum  ardorem 
sciendi  alia  praeter  Te. 

Atque  ita  nihil  volunt  scire,  nisi  quae  sunt  neces¬ 
saria  ad  satisfaciendum  statui  suo,  et  Te  inprimis 
Crucifixum,  scientes,  se  intra  puram  terram  humani¬ 
tatis  Tuae  posse  invenire  omnes  thesauros  sapientiae 
et  scientiae  Dei. 


Quapropter  in  hoc  studio  tranquillissimo  quiescentes 
jam  sine  multitudine  librorum,  sine  sollicitudine  animae, 
sine  strepitu  verborum,  legunt  Te,  librum  aeternae 
vitae  et  illuminantur  mirabiliter  ad  facienda  et  docenda 
opera  immaculatae  legis  Tuae. 

Ex  quo  fit,  ut  sine  scientia  inflante  et  sine  ambi¬ 
tione  laudis  humanae  pascantur  sapientia  Tua,  et  no¬ 
lint  unquam  diverti  a  studio  illius. 

Jam  quievit  intellectus,  quantum  patitur  conditio 
hujus  vitae,  quae  laborat  in  aenigmate. 

Jam  recessit  illa  immoderata  cupiditas  discurrendi 
per  varias  disciplinas,  quae  solet  affligere  novos  dis¬ 
cipulos  Tuos. 

Jam  adhaesit  visceribus  amor  unius  et  solius  sapien¬ 
tiae,  cum  qua  pariter  veniunt  omnia  bona. 

Non  potest  explicari  pax  magna  et  admirabilis,  quae 
successit  servis  Tuis,  Domine,  qui  nihil  curant  scire  nisi  Te. 

0  quam  longe  absunt  a  studio  filiorum  hujus  sae¬ 
culi,  qui  non  possunt  requiescere,  nisi  quotidie  au¬ 
diant  aliquid  novi,  ut  nova  vanitate  delectentur! 

Hoc  studium  novitatis,  quo  tenentur  ligati  in  com¬ 
pedibus  nobiles  terrae,  procul  distat  a  mansueta  fa¬ 
milia  Tua,  quae  delectatur  in  Te  Solo  Deo  et  summo 
bono  suo. 

Et  ideo,  si  forte  amici  Tui  charissimi,  quorum  in¬ 
tellectum  gratia  Tua  reformavit,  audiant  istas  profa¬ 
nas  aut  inutiles  novitates,  odio  quidem  habent  eas, 
sed  non  moventur  de  stabilitate  Scholae  Tuae,  cujus 
castitas  constantissima  est. 

Beatus,  qui  scit  Te  Solum,  Domine,  et  si  sciat  alia 
omnia,  ignorat  Te!  Profecto,  Fili  Dei  altissimi,  isti 

pauci  et  electi  discipuli  Tui,  qui  cupiunt  nosse  Te 
Solum,  foelicissimi  sunt,  et  jam  incipiunt  praegustare 
futuram  beatitudinem,  quae  posita  est  in  visione  Tua, 

Nunc  exercentur  et  aspirant  ad  mercedem  beatissi¬ 
mam  laborum  suorum,  quibus  fortiter  servierunt  Tibi, 
exspectantes  beatam  spem  et  adventum  gloriae  Tuae. 

Firmiter  sperant  cum  pignore  sapientiae,  quae  il¬ 
lustrat  et  inflammat  eos,  ad  contemptum  mundi  et 
altissimam  aestimationem  aeternae  vitae. 

Jam  praesentiunt  gaudia  domus  Tuae,  quae  dulcis¬ 
sime  contemplantur;  citoque  ascendent  ad  inaestima¬ 
bilia  solatia  Tua. 

Caput  XI. 

De  reformatione  voluntatis y  quae  acquiritur  in 
Schola  Jesu  Christi. 

Magna  velut  mare  fuit,  Domine,  corruptio  volun¬ 
tatis,  quae  a  Te,  summo  et  aeterno  bono,  per  prae¬ 
varicationem  Adae  seperata  est,  et  abiit  post  amores  ter¬ 
renos  facta  sordida  et  abominabilis,  sicut  ea,  quae  dilexit. 

Grande  malum  est  hoc,  Fili  Dei  altissimi,  ut  volun¬ 
tas  creata  ad  amandum  Te,  Qui  es  infinita  bonitas  et 
pulchritudo,  adhaereat  creaturis  tam  vehementer,  ut 
obliviscatur  Tui,  et  nolit  permanere  in  amicitia  Tua. 

Sed  licet  grande  malum  sit,  remedium  sanguinis  Tui 
majus  est;  et  gratia  Tua  potest  mollire  petras  et  con¬ 
vertere  saxa  in  filios  adoptionis  Tuae. 

Quod  adeo  verum  est,  Domine,  ut  aliqui  servi  Tui, 
qui  antequam  vocarentur  ad  Scholam  Tuam,  arden¬ 
tissime  amaverant  creaturas  plus  quam  Te,  mutato 
consilio,  tam  studiose  adhaeserint  Tibi,  ut  amor  Tuus, 

qui  jam  regnat  in  cordibus  eorum,  longissime  superet 
amorem  impurum,  quo  adoraverant  creaturas. 

Altissima  et  supereminentissima  cbaritas  Tua  diffusa 
est  in  cordibus  eorum  per  Spiritum  sanctam;  Qui  a 
Te  datus  est  eis  tam  liberaliter  et  abundanter,  ut  nihil 
jam  desiderent  aut  quaerant,  nisi  Te. 

Jam  cessavit  amor  propriae  laudis,  propriae  vitae,  pa¬ 
rentum,  consanguineorum  et  rerum  amabilium  hujus  vitae 
per  fortitudinem  charitatis,  qua  strictissime  uniti  sunt  Tibi. 

Et  secundum  magnitudinem  Tuae  dulcissimae,  boni¬ 
tatis,  qua  dilexisli  eos,  respondent  Tibi  amore  fidelis¬ 
simo  parati  ferre  tribulationes  et  angustias,  infamiam, 
contumelias  et  irrisiones,  et  quidquid  in  mundo  ama¬ 
rum  est,  pro  Te,  Quem  totis  visceribus  requirunt. 

Neque  vero  pro  tolerantia  quorumcunque  malorum 
postulant  aliam  retributionem,  quam  Te,  Cui  in  aeter¬ 
num  non  propter  se,  sed  propter  Te  adhaerere  cu¬ 
piunt,  ut  cantent  canticum  novum  amoris  nunquam 
senescentis,  vel  amittentis  fortissimas  vires  suas. 

0  Rex  pacifice,  Cui  tributum  delectionis  reddunt  omnia 
corda  fidelia  coeli  et  terrae,  quam  mirabilis  est  haec  re¬ 
formatio  voluntatis,  quae  purissimo  affectu  quaerit  Te! 

Quam  gloriosa  est  haec  victoria  cordis  circumcisi 
circumcisione  non  manu  facta,  sed  operatione  puris¬ 
simi  Spiritus  Tui. 

Haec  est  pars  electissima  Scholae  Tuae,  cujus  ho¬ 
nor,  commoditas  et  voluptas  est,  placere  Soli  Tibi, 
et  mira  transformatione  mutari  in  Te. 

Vivit  foelicissima  pars  haec  familiae  Tuae,  Domine; 
sed  jam  non  vivit  ipsa,  sed  Tu  vivis  in  ea  per  trans¬ 
formationem,  quam  fecit  amor. 

Ex  quo  fit,  ut  nihil  in  hac  vita  placeat  ei,  sed 
omnia  detrimenta  reputet  et  arbitretur  ut  stercora 
propter  eminentem  scientiam  charitatis  Tuae,  quae  cum 
contemptu  visibilium  anhelat  ad  invisibilia  bona  castis¬ 
sima  gaudia  thalami  Tui. 

Profecto,  amabilissime  Fili  Dei,  amici  Tui,  quorum 
voluntatem  tam  foeliciter  reformasti,  sunt  Tibi  cogi¬ 
tationes,  verba  et  opera  eorum,  quasi  pinguissima 
holocausta  jugiter  ardentia  in  altari  Tuo. 

Et  ideo  amantissime  respicis  ad  eos,  et  ad  munera 
eorum  plena  desideriis  placendi  Tibi,  et  celebrandi 
infinitam  magnitudinem  dulcedinis  Tuae. 

Hi  sunt,  qui  ingrediuntur  in  thalamum  Tuum  per  altis— 
simam  contemplationem  et  unionem  spiritus  conjuncti  Spi¬ 
ritui  Tuo  cum  tanta  ubertate  lucis  et  consolationis,  ut 
mirabile  sit,  quomodo  non  mirantur  in  complexu  Tuo 
prae  magnitudine  fortissimi  amoris,  qui  vincit  omnia. 

Sed  Tu,  Domine,  Qui  sanas  contritos  et  vulneratos 
corde,  corroboras  eos,  ne  impetu  charitatis  dissolvantur, 
sed  vivant  ad  aedificationem  Ecclesiae,  sponsae  Tuae, 
in  qua  lucent,  tanquam  sidera  in  firmamento  coeli. 

Isti  sunt  firmissimae  columnae,  quae  sustinent  orbem 
terrarum  nimis  gravatum  pondere  peccatorum;  oppo¬ 
nunt  enim  se  irae  Tuae  cupientes  fieri  anathema  pro 
fratribus  suis,  ne  deleas  eos  de  terra. 

Propterea  vivunt  suspirantes  Tibi;  et  sacrificantes 
seipsos  quotidie  augent  mirabiliter  merita  gratiae  et 
gloriae  Tuae,  ut  foelicius  coronentur  in  beatissima 
civitate  Jerusalem,  in  qua  scripsisti  eos. 

Sed  tempus  breve  est,  et  post  aliquod  menses  aut 
II.  '  19 

annos  exilii  sui  ascendent  ad  optatissimam  patriam, 
ubi  regnat  amor;  et  quasi  cervi,  qui  diu  desiderave¬ 
runt  fontem  aquarum,  bibent  de  flumine  suavissimae 
voluptatis  Tuae. 

Caput  XII. 

De  fo elici  transitu  discipulorum  Jesu  Christi. 

Foelix  est  valde  finis  laborum,  quos  ferunt  discipuli  Tui, 
Domine,  sequentes  toto  corde  disciplinam  crucis,  quae  in 
exercitio  primo  non  videtur  esse  gaudii,  sed  moeroris. 

Omnis  consummationis  vident  finem,  accedente  deposi¬ 
tione  corporis  sui,  quod  portavit  pondus  diei  et  aestus;  et 
in  hora  transitus  videtur  eis  latum  mandatum  tuum  nimis. 

Cum  enim  jam  dicat  eis  Spiritus  Tuus  meile  dulcior,  ut 
requiescant  a  laboribus  suis ;  videntur  sibi  ambulasse  in  la¬ 
titudine,  quia  exquisierunt  fidelissima  praecepta  legis  Tuae. 

0  mitissime  Redemptor  et  vigilantissime  Custos  ho¬ 
minum,  quomodo  laetantur  justi  amici  Tui  in  hora 
transitus  pro  diebus,  quibus  eos  humiliasti,  et  pro 
annis,  quibus  viderunt  gravia  mala! 

0  quam  immensa  laetitia  replentur  praecinctis  lum¬ 
bis  lucernas  fidei  in  manibus  tenentes  et  exspectantes 
optatissimum  Dominum  suum;  ut,  cum  venerit  et  pul¬ 
saverit,  confestim  aperiant  Ei. 

Non  vexat  eos  valde  suprema  angustia  et  dolores 
interni,  qui  videbantur  circumdedisse  animas  eorum, 
quia  incipit  regnare  in  eis  pax  Tua,  Rex  pacifice,  Qui 
in  hora  illa  terribili,  quae  conturbat  principes  Edom 
et  robustos  Moab,  corroboras  mirabiliter  servos  Tuos. 

Etenim,  clementissime  Fili  Dei,  tam  inaestimabilis 
est  spes  illa  firmissima,  qua  in  agone  mortis  ani¬ 
mantur  amici  Tui,  ut  solus  cognoscat  aestimationem 


291 


illius,  qui  sic  visitatur  a  Te  et  impletur  laetitia  prae¬ 
sentiae  Tuae. 

Tunc  apparet  invicta  gratiae  fortitudo  adversus  in¬ 
fernum  et  mortem,  et  constantia  justitiae,  quae  facta 
est  pretiosissimo  sanguine  redemptionis  nostrae. 

Tunc  apparet  victoria  Tua,  Domine,  cujus  consortes 
sunt  fortes  pugnatores,  qui  per  vias  difficiles  secuti 
sunt  Te. 

Tunc  ergo  justi  et  electi  Tui  pleni  fiducia  miseri¬ 
cordiae  Tuae,  testimonium  bonum  perhibente  illis  con¬ 
scientia  ipsorum,  exercentes  fortissimos  actus  fidei,  spei 
et  amoris  Tui  ardentissimis  desideriis  feruntur  ad  Te, 
invocantes  viscera  Tua  et  strictissime  adhaerentes  Tibi. 

Longe  est  a  cordibus  eorum  sollicitudo  disponendi 
res  temporales,  et  scribendi  nomina  sua  in  terra;  non 
enim  dilexerunt  terram,  aut  quaesierunt  honores  et 
divitias  mundi,  sed  Te,  veram  requiem  et  salutem, 
pro  qua  contempserunt  omnia,  et  tradiderunt  se  ex¬ 
oneratos  et  nudos  regendos  Tibi. 

Propter  quod  in  hora  illa  fidelissime  respondes  eis 
suspirantibus  ad  Te,  et  super  tribulantes  eos  mittis 
validam  manum  Tuam. 

0  Domine,  quomodo  laetatur  et  dilatatur  Israel, 
quando  pugnas  pro  eo  contra  Pharaonem  et  contra 
omnes  bellatores  ejus! 

Yere  non  est  alia  sapientia,  prudentia  et  fortitudo, 
quam,  dum  vivimus,  servire  Tibi;  ut  in  hora  transitus 
defendas  nos,  et  a  facie  Tua  dissipentur  crudelissimi 
inimici  nostri. 

Sed  dulcissima  bonitas  Tua,  Domine,  non  solum 

apparet  in  defensione  electorum  Tuorum,  et  terrore 
hostium  invisibilium,  sed  in  aliis  secretissimis  favoribus, 
quibus  consolaris  animas  illas,  charissimas  sponsas  Tuas. 

Quis  poterit  explicare  sensum  intimi  refrigerii,  quod 
percipitur  ab  omni,  quando  vocas  eam,  ut  surgat  et 
ascendat  de  cubilibus  leonum  rugientium  ad  coronam? 

0  quam  fortiter  conatur  deponere  et  projicere  a 
se  impedimentum  terreni  corporis,  tracta  voce  dilecti  sui! 

Moriatur,  Domine,  anima  mea  morte  justorum,  et 
fiant  novissima  mea  horum  similia. 

Beata  anima  illa,  quae  ornata  sicut  sponsa,  et  prae¬ 
parata  ad  castissimas  nuptias  Agni  Dei,  audit  Te  di¬ 
centem  sibi:  Veni,  suavissima  electa  Mea;  veni,  dul¬ 
cissima  amica  Mea;  ponam  te  in  thronum  Meum,  quia 
concupivi  speciem  tuam. 

Tu  scis,  Domine,  quid  sentiat  anima  festinans  egredi 
de  corpore  ad  efficacissimam  vocem  Tuam. 

Tu  scis;  ego  vero  nescio  ponderare  infinitam  vim 
secretae  illius  victoriae,  qua  apprehendis  charissimam 
praedam  et  partem  populi  acquisitionis  Tuae;  atque 
ita  in  silentio  meditabor  illam. 

Nunc  vero  pro  fine  hujus  laboris  mei,  precor  Te, 
clementissime  Fili  Dei,  dones  mihi  sedium  Tuarum 
assistricem  sapientiam,  quae  mecum  sit  et  mecum  la¬ 
boret  ante  extremam  horam  transitus  mei;  ut  inve¬ 
niam  Te  propitium,  et  in  periculoso  proelio  Tu  sis 
constantissima  fortitudo,  et  foelicissima  victoria  mea. 


©.  A.  M.  II.  G 


Loquere,  Domine! 

qui  audit  servus  Tuus! 


Adlocutiones  Jesu  Christi 

mi  eoi*  hominis 

ex 

divinis  Scripturis  depromptae., 

cum  quotidianis  precibus; 

in 

Clericorum  et  Saecularium  usum  editae 


M.  A.  JVickei, 

S.  Theologiae  Doctor  et  Canonicus  capitularis  Ecclesiae  cathedralis 
moguntiriac. 

TOMUS  III. 

Stimulus  Compunctionis  et  Soliloquia» 


GEtttio  sminba. 


Franco  furti  ad  Moenum.  1855. 

Typis  et  Sumptibus  Joannis  Davidis  Sauerlander. 


Regi  cordimti  pacifico,  Jesii 
Christo : 

Indlgnissimug  Ejus  servus: 

Hebetur  Tibi,  Rex  Sion,  sermo  Tuus  vivus  et  ef¬ 
ficax,  penetrabilior  omni  gladio  ancipiti,  pertingens 
usque  ad  divisionem  animae  et  spiritus,  compagum 
quoque  ac  medullarum;  quem  venerabili  servo  Tuo, 
Joanni  a  Jesu- Maria,  inspirasti. 

Debentur  etiam  Tibi,  o  Sapientia,  inspirationes  Tuae 
et  secreta  verba,  quae  loqueris  ad  cor  Jerusalem, 
sponsae  Tuae. 

Propter  quod,  dico  Tibi,  dulcissime  Deus  cordis 
mei,  Scriptum  hoc,  in  quo  posuit  pius  famulus  Tuus 
laudatus  expressos  in  Scriptura  sacra  sermones  Tuos 
et  secreta  verba,  quae  instillas  cordibus  filiorum  Adae, 
cum  ardentissimis  desideriis  aeternae  salutis  suae. 

Utinam,  o  Lux  beatissima,  Quae  illuminas  omnem 
hominem  venientem  in  hunc  mundum,  medio  scripto 
hoc  fortissima  veritas  Tua  emolliat  ferrea  pectora  pec¬ 
catorum  et  acutae  sagittae  verborum  Tuorum  cadant 
in  corda  inimicorum  Regis!  non  certe,  ut  pereant,  sed 
ne  amplius  sint  inimici  Tui. 

Placeat,  oro  Te,  fidelissime  Custos  hominum,  qua¬ 
liscunque  labor  hic,  quem  direxi  ad  convertendos 
peccatores  in  requiem  suam,  Te  scilicet  Deum,  Re¬ 
demptorem  et  unicum  remedium  suum. 

Et  quia  inter  omnes  illos,  qui  offenderunt  Te,  pri¬ 
mus  sum  ego:  per  viscera  misericordiae  Tuae,  in  qui¬ 
bus  visitasti  nos,  precor  Te,  infigas  mihi  stimulum 
compunctionis,  qua  liquescant  viscera  mea,  et  resol¬ 
vantur  in  lacrymas  interpretes  cordis  mei. 

Accipe,  summe  Rex  pacifice,  oblationem  meam,  non 
ut  antiquas  hostias  taurorum  et  hircorum,  sed  ut  opus, 
quod  spectat  ad  novam  et  immaculatam  legem  aeterni 
testamenti  Tui;  ut,  qui  legerint  scriptum  hoc,  ruptis 
vinculis  peccatorum,  respirent  ad  auram  gratiae  Tuae, 
et  convertantur  ad  requirendam  toto  corde  suavissi¬ 
mam  amicitiam  Tuam.  Fiat!  Fiat! 

Praefatio. 


Accipe,  christiane  lector,  Stimulum  compunctionis, 
qui  utinam  digito  Dei,  qui  est  Ejus  Spiritus,  infigatur 
visceribus  tuis. 

Lege  scriptum  hoc  lente,  et  accommoda  verbis  sa¬ 
cris,  quibus  abundat,  aurem  cordis,  per  quam  illaba¬ 
tur  Dei  veritas  in  animam  tuam. 

Elige  tempus  et  locum  remotum  a  strepitu  nego¬ 
tiorum  mundi,  ut  inspirationes  Dei,  quasi  vocem  au¬ 
rae  lenis  in  silentio  percipias. 

Si  vero  senseris  te  commoveri  mollitis  sermonibus, 
quiesce  et  fove  calorem  illum  posteaque  lectionem  resume. 

Scopus  laboris  nostri  est,  cum  Dei  gratia  conver¬ 
tere  peccatorem  ad  poenitentiam  propositis  rationibus, 
quibus,  quasi  stimulis,  compungitur. 

Atque  ideo  liber:  Stimulus  compunctionis;  inscribitur. 

Cui  subjecta  sunt  Soliloquia;  quae  sunt  ignita  com¬ 
puncti  cordis  exercitia. 

Tempus  breve  est;  ex  quo,  si  prudens  esse  velis, 
compunctionis  studio  vacare  debes  ad  abluendas  cul¬ 
pas  praeteritas,  et  salutem  aeternam  acquirendam. 

Non  te  seducat  vanitas  -mundi,  quae  fugit  velut 
umbra,  ut  nimis  curiosa  et  subtilia  legas,  et  eloquia 
Dei  simplicia  castaque  relinquas. 

Sanius  quippe  consilium  est,  Dei  sapientiam  humi¬ 
libus  verbis  absconditam  discere,  Deique  sensum  asse- 

qui,  quam  sine  compunctionis  sensu  altum  sapere,  et 
a  Jesu  Christi  Schola,  quae  mansuetorum  et  humilium 
est,  aberrare. 

Certe  intima  compunctio  cordis  ex  genere  illorum 
secretorum  est,  quae  altissimus  Deus  abscondit  a  mundi 
sapientibus  et  prudentibus,  et  revelavit  parvulis. 

Propter  quod,  si  proficere  vis  lectione  hac,  humilis 
esto  in  oculis  tuis;  et  consilia  Dei  vel  expressa  in 
scripturis  sacris,  vel  accepta  per  quotidianas  inspira¬ 
tiones,  quae  in  hoc  libro  continentur,  amplectere. 

Utinam  muteris  in  virum  alterum,  et  transfixus  ja¬ 
culis  sermonum  Dei,  ex  intimis  medullis  convertaris 
ad  Jesum  Christum,  unigenitum  Dei  Filium,  et  dul¬ 
cissimum  Redemptorem  tuum. 

Opusculum  autem  hocce  tertium  a  venerabili  Patre 
Joanne  a  Jesu -Maria,  Carmelita  discalceato,  compo¬ 
situm,  nunc  denuo  typis  mandatum  atque  quotidianis 
precibus  auctum,  gratissimum  sit  tibi,  benevole  lector! 
et  dulce  nectar  illud  coelestis  sapientiae  ebibat  anima 
tua,  cum  procul  dubio  auctoris  spiritus  exsuxerit  de 
latere  divinae  gratiae  prae  candore  sanctissimae  vitae, 
cujus  inter  alia  testimonium  et  nunc  exstat  ipsius  cor¬ 
pus,  quod,  ut  in  editione  hujus  opusculi  ex  anno  1700 
Romae  narratur,  non  odoribus,  neque  unguentis  con¬ 
ditum,  sed  ut  ipsa  religiosa  paupertas  exposcit,  in 
communi  coemeterio  sepultum,  post  aliquot  annos,  ta¬ 
men  inde  translatum,  repertum  est  incorruptum,  et 
in  recenti  adhuc  carne  servatur  in  Latio  in  coenobio 
sancti  Sylvestri  Carmelitarum  in  montibus  Tusculanis. 

Praefationem  hanc  autem  claudamus  verbis  prae- 

fatae  editionis  romanae:  „Quod  si  hoc  opusculum 
cum  semel  perlegerit  peccator,  et  in  via  salutis  nihil 
profecerit,  attente  iterum  legat,  ut  coelestis  flamma 
misericordiae  in  visceribus  ejus  tandem  eluceat,  et 
animae  a  vitiorum  servitute  fugienti  et  ad  poeniten¬ 
tiam  venienti  inserviat  ut  columna  ignis  ardentis  et 
per  viam  perfectae  compunctionis  dictet  iter  ad  ter¬ 
ram  promissam  aeternae  beatitudinis.’1 

Moguntiae,  in  Festi  sancti  Augustini,  Eccl.  Doct., 
MDCCCXLIY. 

Adspirationes 

pro 

omni  actione  diei  et  pro  qualibet  occasione 


ex 

„Via  Compendii  ad  Ileum** 

auctore 

D.  Joanne  S.  R.  Eccl.  Presbytero  Cardinale  Bona 
ex  Ordine  Cisterciensi. 


mtane  cum  gnrgig. 

Benedicta  sit  sancta  Trinitas,  atque  indivisa  Unitas, 
Pater,  et  Filius,  et  Spiritus  sanctus,  confitebimur  Ei, 
quia  fecit  nobiscum  misericordiam  Suam. 

In  Nomine  Domini  nostri,  Jesu  Christi  crucifixi,  surgo ; 
Ipse,  Qui  me  redemit,  me  custodiat,  protegat  atque 
defendat  ab  omni  malo  hodie,  semper  et  in  hora 
mortis  meae. 

Credo  Tibi,  Domine  mi,  in  Te  spero,  ac  toto  corde 
Te  diligo;  ex  Te  enim,  et  in  Te,  ac  pro  Te  sunt 
omnia,  Deus  meus,  et  omnia. 

Deus,  Deus  meus,  ad  Te  de  luce  vigilo;  sitivit  in 
Te  anima,  quam  multipliciter  Tibi  caro  mea. 

Pater  sancte,  in  unione  amoris  dilectissimi  Filii  Tui 
commendo  Tibi  hodie  spiritum  meum. 

Offero  Tibi  cor  meum,  et  oro  Te,  ut  omnis  cogi- 

latio,  locutio  et  operatio,  ac  voluntas  mea  secundum 
beneplacitum  Tuum  hodie  dirigatur. 

Laudo,  glorifico  et  saluto  cor  Tuum,  dulcissime 
Jesu  Christe,  gratias  agens  pro  fideli  custodia,  qua 
me  hac  nocte  protexisti;  et  quia  laudes  pro  me,  et 
gratiarum  actiones,  atque  omnia,  quae  ego  debeo  Deo 
Patri,  incessanter  persolvis. 

Commendo,  Domine,  divinae  sapientiae  Tuae  visum 
meum  interiorem  et  exteriorem,  ut  lumen  cognitionis 
mihi  largiaris,  quo  voluntatem  Tuam  agnoscere  valeam, 
visumque  cohibeam  ab  omni  vano  et  illicito  objecto. 

Commendo  auditum  meum  misericordiae  Tuae,  ut 
ab  auditione  mala  me  protegas,  et  intellectum  tribuas 
ad  omnia,  quae  hodie  auditurus  sum. 

Commendo  benignitati  Tuae  os  meum  et  vocem, 
ut  gustum  divini  Spiritus  infundas  mihi,  et  ab  omni 
lapsu  linguae  me  custodias. 

Commendo  pietati  Tuae  manus  meas,  ut  opera  mea 
Tuis  apponas  operibus,  et  in  eis  omnia  mea  sancti¬ 
fices,  et  perficias,  et  ab  omni  pravo  opere  me  retrahas. 

Commendo  cor  meum  divino  amori  Tuo,  ut  illud 
cordi  Tuo  unias,  tuoque  amore  ita  succendas,  ut  nun¬ 
quam  deinceps  de  re  aliqua  terrena  delectetur. 

Dum  indueris. 

Exue  me,  Domine,  veterem  hominem  cum  actibus 
suis,  et  indue  me  novum  hominem,  qui  secundum  Deum 
creatus  est  in  justitia  et  sanctitate  veritatis. 

Indue,  Domine,  animam  meam  cyclade  auro  texta, 
vesteque  nuptiali  charitatis,  quae  operiat  multitudinem 

peccatorum  meorum,  et  immensis  monilibus  virtutum 
exorna  me. 

Largire,  quaeso,  animae  meae  vestes  et  ornamenta, 
quae  eam  maxime  deceant,  ne  deformitas  mea  appa¬ 
reat  coram  Te  et  sanctis  Angelis  Tuis. 

Praecinge  lumbos  meos,  purissime  Jesu,  cingulo 
castitatis  et  pudicitiae,  ut  viam  mandatorum  Tuorum 
expedite  currere  possim. 

Fac,  pie  Domine,  mecum,  quod  solent  mundi  pro¬ 
ceres;  vestes  patientiae  et  humilitatis,  quae  Tibi  re¬ 
gnanti  in  gloria  non  sunt  amplius  necessariae,  largire 
mihi  pauperculo  servo  Tuo,  qui  eis  maxime  indigeo. 

Te  sic  praecipiente,  Deus  meus,  corpus  terrenum 
terrenis  vestibus  induo;  non  propter  ornatum  et  su¬ 
perbiam,  sed  propter  necessarium  operimentum,  et  ut 
ex  habitu  status  meus  discernatur. 

Dum  ego  corpori  suas  vestes  tribuo,  Tu,  Deus,  in¬ 
due  animam  veste  innocentiae,  ut  habitus  ejus  lauda¬ 
bilis  appareat  coram  Te. 

Cum  manus  abluis. 

Da  virtutem,  Domine,  manibus  meis  ad  abstergen¬ 
dam  omnem  maculam,  ut  sine  pollutione  mentis  et 
corporis  valeam  Tibi  servire. 

Amplius  lava  me,  Domine,  ab  iniquitate  mea,  et  a 
peccato  meo  munda  me. 

Domine  Jesu,  Qui  lavisti  nos  a  peccatis  in  san¬ 
guine  Tuo;  lava  omnes  animae  meae  sordes,  et  su¬ 
per  nivem  dealbabor, 


13 


In  ortu  solis. 

Exorere,  exorere,  sol  justitiae,  et  illustra  splendo¬ 
ribus  Tuis  animam  meam. 

Emitte  lucem  Tuam  et  veritatem  Tuam,  ipsa  me  de¬ 
duxerunt  et  adduxerunt  in  montem  sanctum  Tuum, 
et  in  tabernacula  Tua. 

0  Lux,  Quae  illuminas  omnia,  absorbe  me  in  cha- 
ritatis  abyssum,  ut  videam  semper  Te  in  Te,  et  me 
in  Te,  et  cuncta  sub  Te;  nam  sine  Te  omnia  mihi 
sunt  tenebrae  et  nox  obscura. 

0  sol  animae  meae,  Deus  meus,  quam  amabilis  est 
pulchritudo  Tua?  Amo  Te,  Lumen  aeternum,  et  ar¬ 
dentius  amare  desidero. 

Ante  divinnm  Officium. 

Vocabis  me,  Domine,  et  ego  respondebo  Tibi,  operi 
manuum  Tuarum  porrige  dexteram  Tuam. 

Domine,  in  unione  illius  intentionis,  qua  Ipse  in 
terris  laudes  Deo  Patri  persolvisti,  hoc  Tibi  officium 
persolvere  intendo. 

Benedic,  anima  mea,  Domino,  et  omnia,  quae  intra 
me  sunt,  Nomini  sancto  Ejus. 

Ergone  ranuncula  vilis  de  coeno  iniquitatum  egressa, 
coram  Domino  majestatis  perstrepere  audebo?  Et  quis 
sum  ego,  pulvis  et  cinis,  ut  loquar  ad  Dominum  meum? 

Introibo  ad  domum  Tuam,  adorabo  ad  templum 
sanctum  Tuum,  et  confitebor  Nomini  Tuo.  In  con¬ 
spectu  Angelorum  psallam  Tibi. 

Confiteantur  Tibi,  Domine,  omnia  opera  Tua,  et 
Sancti  Tui  benedicant  Tibi.  Psallite  Domino,  Sancti 
Ejus,  et  confitemini  memoriae  sanctitatis  Ejus. 

Summe  desidero  laudare  Te,  Domine,  Deus  meus, 
et  sic  honorem  afferre  Tibi,  quoniam  Tu  dixisti:  Sa¬ 
crificium  laudis  honorificabit  Me. 

Accipe  laudationem  meam,  Domine,  vitulos  labio¬ 
rum  meorum,  et  quia  vir  pollutus  labiis  ego  sum, 
sanctifica  me,  et  mitte  Angelum  Tuum,  qui  calculo 
ignito  emundet  os  meum,  et  faciat  me  dignum  lau¬ 
dibus  Tuis. 

Illumina  intellectum  meum,  Domine,  ut  corde  per¬ 
cipiam,  quod  ore  pronuntio;  transforma  in  Te  sensus 
et  cogitationes  meas,  ut  nihil  praeter  Te  cogitem; 
affectus  purifica,  et  voluntatem  inflamma,  ut  Te  Solum 
amem  et  desiderem. 

Te  laudare  volo,  bone  Jesu;  Tu  supple  pro  me, 
quidquid  minus  est  in  me. 

Post  Officium. 

Gratias  Tibi  ago,  Domine  Deus,  quod  meas  indignas 
orationes  dignatus  sis,  et  de  manu  mea  laudum  Tua¬ 
rum  sacrificium  suscipere. 

Unde  mihi  hoc,  ut  invenirem  gratiam  ante  oculos 
Tuos,  Domine  mi,  Qui  consolatus  es  me,  et  fiduciam 
praebuisti  orandi  Te? 

Dimitte,  Domine,  secundum  magnitudinem  miseri¬ 
cordiae  Tuae,  quidquid  in  Tuo  servitio  scienter  ve! 
ignoranter  peccavi;  et  admitti  jubeas  ante  conspectum 
majestatis  Tuae  deprecationem  servi  Tui. 

Recordare  fragilitatis  meae,  et  ignoscens  distractio¬ 
nibus  meis,  miserere  mei,  Deus,  et  omnium,  pro  qui¬ 
bus  oravi. 

Suscipe,  benignissime  Jesu,  obsequium  servitutis  meae 
in  piissimum  cor  Tuum,  et  illud  Tuis  atque  Sancto¬ 
rum  precibus  adjungens  purifica,  supple,  perfice  et 
offer  Deo  Patri  ad  Tuam  et  Sanctorum  gloriam,  ad 
meam  et  omnium  salutem. 

Ante  Missam,  vel  Communionem. 

0  Domine  Jesu,  in  memoriam  Tuae  passionis  et 
mortis  offero  Tibi  hujus  Missae  et  omnium  Missarum, 
quae  in  toto  mundo  celebrantur,  hostiam  immaculatam 
sacrosancti  corporis  et  sanguinis  Tui. 

Suscipe  me,  Domine,  cum  oblatione  hujus  hostiae 
immaculatae  in  laudem,  gloriam  et  beneplacitum  Tuum 
in  unione  illius  oblationis,  qua  Temetipsum  in  ara 
crucis  obtulisti. 

Memoriam  fecisti  mirabilium  Tuorum,  dulcissime  Deus 
animae  meae,  et  in  escam  unam  omnes  amoris  vires 
contraxisti.  Utinam  hic  cibus  me  transformet  in  Te; 
et  lapideum  pectus  meum  igne  Tui  amoris  accendat 
et  disrumpat. 

Veni,  Domine,  et  noli  tardare;  reple  bonis  Tuis 
esurientem  animam  meam,  et  calice  suavitatis  Tuae 
inebria  sitientem. 

Melior  est  panis  Tuus,  quam  omnes  deliciae  mundi, 
quas  ideo  respuo,  et  abominor;  et  calix  Tuus  ine¬ 
brians  quam  praeclarus  est! 

Panis  dulcissime,  sana  palatum  cordis  mei,  ut  sen¬ 
tiam  suavitatem  amoris  Tui.  Sana  me  ab  omni  lan¬ 
guore,  ut  nullam  praeter  Te  amem  pulchritudinem. 

Ignis,  Qui  semper  luces,  amor,  Qui  semper  ardes, 

illumina  et  accende  me,  ut  citra  condemnationem  as¬ 
sistam  metuendo  altari  Tuo. 

Ne  projicias  me  a  facie  Tua  cum  divinissimis  donis 
Tuis  venientem  ad  Te;  neque  me  averseris  propter 
nimiam  indignitatem  meam. 

Quemadmodum  desiderat  cervus  ad  fontes  aquarum, 
ita  desiderat  anima  mea  ad  Te,  Domine  Jesu,  Sal¬ 
vator  meus. 

0  Manna  suavissimum,  omnem  habens  saporis  sua¬ 
vitatem  pro  cujusque  desiderio,  recrea  hodie,  ac  sua¬ 
viter  affice  aridum  palatum  animae  meae. 

Veni,  obsecro,  aeterna  Sapientia,  tam  potenter  ho¬ 
die  in  animam  meam,  ut  cunctos  profliges  hostes  meos, 
cuncta  vitia  consumas,  cuncta  peccata  remittas. 

Ignem  venisti  mittere  in  terram,  benignissime  Jesu, 
accende  illum  in  me,  et  eventila  gratia  Tua,  ut  sem- 
per  crescat. 

Ad  elevationem  Hostiae  et  Calicis. 

Protector  noster,  aspice,  Deus,  et  respice  in  faciem 
Christi  Tui. 

Amo  Te  et  adoro  toto  corde  et  affectu.  Lava  me 
in  Tuo  sanguine,  et  da  mihi  pati  pro  amore  Tuo. 

Tu  Rex  gloriae,  Christe;  Tu  Patris  sempiternus  es  Filius. 

Amantissime  Jesu,  per  effusionem  sanguinis  Tui  fac, 
ut  mundo  mortuus  Tibi  Soli  vivam,  a  meipso  penitus 
deficiens. 

Post  Missam,  vel  Communionem. 

Gratias  ago  Tibi,  Domine  Jesu,  quia  me  vilissimum 
peccatorem  admittere  dignatus  es  ad  vivificum  Tuae 

mensae  convivium.  Ignosce  vilitati  meae,  et  fac  me 
hominem  secundum  cor  Tuum. 

Saucia,  Domine,  cor  meum  vulneribus  Tuis,  men¬ 
tem  meam  inebria  sanguine  Tuo,  ut  quocunque  me 
vertam,  semper  Te  videam  Crucifixum,  et  quidquid 
aspexero  Tuo  sanguine  tinctum  appareat  mihi. 

Sanctifica,  Domine,  animam  meam  et  benedictionem 
Tuam  in  ea  relinque;  ingredere  cubiculum  cordis  mei, 
et  illud  posside  in  sempiternum. 

Respice  in  me,  Pater  aeterne,  quia  unigenitus  Filius 
Tuus  intra  viscera  mea  clamat  ad  Te. 

Penetret  amor  Tuus,  clementissime  Jesu,  intima  mea, 
et  omnem  alium  amorem  expellat. 

Transforma  me  totum  in  Te,  ut  omnis  substantia 
mea  pereat  in  Te,  nec  me  amplius  inveniam  nisi  in  Te. 

Recedo  modicum  a  Te,  sed  non  sine  Te,  Domine 
mi,  consolatio  mea  et  omne  bonum  meum.  Da  mihi 
vivere  semper  in  Te,  et  Tibi  jugiter  adhaerere. 

Ante  mensam,  et  dum  reficeris. 

Da  mihi,  Domine,  operari  non  cibum,  qui  perit, 
sed  qui  permanet  in  vitam  aeternam. 

Ecce,  Domine,  ad  mensam  accedo,  da  mihi  con¬ 
gruam  servare  moderationem,  ne  ex  indiscreta  parsi¬ 
monia  deficiat  corpus,  aut  ex  nimietate  gravetur  et 
insolescat. 

0  quanti  pauperes  fame  pereunt?  mihi  autem  nihil 
deest.  Gratias  ago  Tibi,  Deus,  Qui  pascis  me  a  ju¬ 
ventute  mea  et  usque  nunc. 

Quam  suavis  es,  Domine,  animae  quaerenti  Te; 

III.  2 

utinam  nihil  sapiat,  nihil  dulcescat  mihi,  nisi  Tu.  Tu 
cibus  meus,  Tu  potus  suavissimus,  Tu  omnis  delecta¬ 
tio  mea. 

0  si  deterior  ferculorum  pars  mihi  semper  con¬ 
tingeret,  sicut  decet  me!  Indignus  enim  sum  ratio¬ 
nalis  creaturae  cibis  et  pane  filiorum,  qui  jumentis 
insipientibus  similis  factus  sum,  propter  innumerabilia 
et  execranda  peccata  mea. 

Fac  me  semper,  Domine,  esurire  et  sitire  justitiam. 
Sitivit  anima  mea  ad  Deum,  fontem  vivum,  quoniam 
apud  Te  est  fons  vitae. 

Quam  dulcia  faucibus  meis  eloquia  Tua;  super  mei 
ori  meo. 

Dederunt  in  escam  meam  fel,  et  in  siti  mea  pota¬ 
verunt  me  aceto. 

Praesta  mihi,  Domine,  ut  sicut  corpus  terreno  cibo, 
ita  coelesti  alimonia  mentem  reficiam. 

Post  mensam. 

Gloria  Tibi,  Domine,  Qui  me  cibo  ac  potu  necessario 
refecisti;  fac  me  semper  abundare  in  omni  opere  bono. 

Singulas  buccellas  et  guttas,  quas  sumpsi,  offero 
Tibi  in  laudem  aeternam,  in  unione  illius  amoris,  quo 
Tu,  Deus  meus,  pro  me  factus  homo  cibum  et  potum 
sumpsisti  in  terris  ad  honorem  Patris  Tui. 

Parce  mihi,  Domine,  quia  temperantiae  limites  trans¬ 
gressus  sum;  da,  ut  deinceps  omnem  concupiscentiam 
superem,  et  omnia  gulae  irritamenta. 

Ante  quodlibet  opus* 

Domine  Jesu,  da,  ut  peragam  opus  istud  ad  glo¬ 
riam  Tuam  et  salutem  meam,  sicut  Tibi  placitum  est. 

Da  mihi  sedium  Tuarum  assistricem  sapientiam,  ut 
mecum  sit,  mecum  laboret,  ut  sciam,  quid  acceptum 
sit  coram  Te  omni  tempore. 

Da  mihi,  Domine,  spiritum  discretionis,  ut  vera  a 
falsis  discernere  queam;  ut  sciam  eligere  bonum  et 
reprobare  malum. 

Fac,  ut  optimum  finem  semper  intendam  et  omnia 
praevideam,  quae  accidere  mihi  possunt. 

Adjuva,  dirige  et  conforma  me,  ut  secundum  Te, 
Tecum  et  propter  Te  hoc  opus  perficiam,  quia  sine 
Te  nihil  sum,  nihil  possum. 

Opere  peracto. 

Domine  Jesu,  hoc  opus,  quod  peregi,  commendo 
mellifluo  cordi  Tuo  emendandum  ac  perficiendum;  Tibi- 
que  illud  offero  in  unione  operum  Tuorum. 

Domine,  si  quid  unquam  Tibi  gratum  feci  ex  gratia 
Tua,  id  omne  approbo  et  ratifico,  id  renovo  et  confirmo- 

Quidquid  neglexi  offerre  Tibi  ex  actionibus  meis, 
id  hoc  momento,  quantum  possum,  compenso,  et  Tibi 
omnia  propter  Te  offero  omnium  Angelorum  et  Sancto¬ 
rum  affectu. 

Cum  e  domo,  vel  cella  egrederis. 

Vias  Tuas,  Domine,  demonstra  mihi,  et  semitas  Tuas 
edoce  me.  Perfice  gressus  meos  in  semitis  Tuis,  ut 
non  moveantur  vestigia  mea. 

0  quanti  sunt  infirmi  et  claudi,  quibus  ambulare 
concessum  non  est?  Gratias  Tibi  ago,  Domine,  quia 
corpus  integrum  dedisti  mihi,  et  me  hactenus  incolu¬ 
mem  conservasti. 

Sequar  Te,  Domine,  quocunque  ieris,  quia  verba 
vitae  aeternae  Tu  habes. 

Cum  regrederis. 

Aperite  mihi  portas  justitiae,  et  ingressus  in  eas 
confitebor  Domino.  Haec  porta  Domini,  justi  intra¬ 
bunt  in  eam. 

Haec  requies  mea  in  saeculum  saeculi,  hic  habitabo, 
quoniam  elegi  eam. 

Elegi,  abjectus  esse  in  domo  Dei  mei,  magis  quam 
habitare  in  tabernaculis  peccatorum. 

Ad  sonitum  horologii. 

Benedicta  sit  illa  hora,  qua  Dominus  noster  Jesus 
Christus  incarnari  voluit  et  pati  pro  nobis. 

Respice  in  me,  Domine,  et  miserere  mei,  praeser¬ 
tim  in  hora  mortis  meae;  et  fac  me  talem  in  hac 
hora,  qualem  me  desideras  in  aeternitate. 

0  Deus  infinite  amabilis,  quam  parum  hactenus  di- 
lexi  Te?  Dixi,  nunc  coepi;  da,  quod  jubes,  et  jube, 
quod  vis. 

Quam  poenitet  me  temporis,  cujus  inutiliter  jactu¬ 
ram  feci?  Utinam  illud  possem  revocare,  ut  in  rebus 
Tibi  placitis  totum  insumerem. 

Ecce  lapsa  est  hora,  Deus  meus,  et  nullum  in  me 
sentio  amoris  incrementum.  Utinam  geminatis  ignibus 
hanc  jacturam  resarciam. 

Quanta  est  misericordia  Tua,  Domine,  quia  me  usque 
ad  hanc  horam  tolerasti?  Gratias  ago  et  doleo,  quod 
tam  ingratus  fuerim. 

Offero  Tibi,  aeterne  Pater,  quidquid  dixero,  fecero, 

cogitavero  hac  hora.  Utinam  eam  utiliter  transigam 
ad  majorem  Tui  gloriam. 

In  dolore  et  quacunque  tribulatione. 

Fasciculus  myrrhae  dilectus  meus  mihi,  inter  ubera 
mea  commorabitur.  Auge,  Domine,  dolores,  auge  af¬ 
flictiones;  sed  auge  etiam  patientiam.  Hic  ure,  hic 
seca,  ut  in  aeternum  parcas. 

Recordare,  Domine,  fragilitatis  meae,  et  dic  Angelo 
percutienti:  Cesset  jam  manus  tua.  Yerumtamen  non 
mea,  sed  Tua  voluntas  fiat. 

Tu  es  refugium  meum,  Jesu  crucifixe,  in  tribula¬ 
tione,  quae  circumdedit  me;  exultatio  mea,  erue  me 
a  circumdantibus  me. 

Si  vis,  Domine,  omnia  mala  poenae  libenter  patiar 
pro  Te,  sine  ulla  consolatione.  Omnia  volo,  nihil  volo. 

Bonum  mihi,  Domine,  quia  humiliasti  me.  Propter 
Te  sustinui  opprobrium,  operuit  confusio  faciem  meam. 

Gratias  ago  Tibi,  Deus,  quia  voluntas  Tua  in  me 
adimpletur,  qua  voluisti  ab  aeterno,  ut  haec  mihi  eve¬ 
nirent.  Offero  ea  Tibi  ad  gloriam  Tuam,  in  unione 
passionis  Christi. 

Tuus  sum  ego,  Domine,  Tu  scis,  quid  mihi  expe¬ 
diat.  Offero  me  Tibi  in  omne  beneplacitum  Tuum. 

Gratias  Tibi  ago,  quia  nos  etiam  invitos  recte  fingis, 
et  per  externum  hominem  internum  purgas. 

0  Amor,  ea  intentione,  qua  poenam  istam  de  corde 
Dei  mihi  attulisti,  Tibi  committo;  ut  eam  in  summa 
gratitudine  ibidem  reconsignes. 

Tibi,  Domine,  haec  omnia  patior.  Sit  Momen  Tuum 

benedictum  in  saecula,  Qui  voluisti,  hanc  tribulationem 
venire  super  me.  Sicut  placuit  Tibi,  ita  factum  est. 

In  prospero  successu. 

Non  nobis,  Domine,  non  nobis;  sed  Nomini  Tuo 
da  gloriam.  Fallax  est  honor  mundi,  fallaces  hujus 
vitae  consolationes;  satiabor,  cum  apparuerit  gloria  Tua. 

Valde  quidem  me  consolatur  res  ista,  Domine  Jesu; 
eam  tamen  nolo,  nisi  a  Te,  in  Te  et  propter  Te, 
paratus  ea  carere,  quoties  volueris. 

Nolo,  Domine,  hic  consolari  et  foelix  esse;  sed  af¬ 
flige  me  in  praesenti,  ut  misericordiam  in  fine  con¬ 
sequi  valeam. 

Benedictus  es,  Domine,  Qui  adjuvisti  me,  et  con¬ 
solatus  es  me;  cum  mihi  minimo  et  infoelici  nulla 
debeatur  consolatio,  nulla  prosperitas. 

Refulge  cordi  meo,  veritas  summa,  ut  mihi  ipsi 
vilescam  ac  omni  humana  consolatione  me  indignum 
existimem. 

In  omni  tentatione. 

Salvator  mundi,  salva  nos,  Qui  per  crucem  et  san¬ 
guinem  Tuum  redemisti  nos,  auxiliare  nobis,  Te  de¬ 
precamur,  Deus  noster. 

Confige  timore  Tuo  carnes  meas,  a  judiciis  enim 
Tuis  timui. 

Tu,  Domine,  Qui  ad  exercitium  facis,  ut  sentiam, 
adjuva  me,  ne  consentiam. 

Excita,  Domine,  potentiam  Tuam,  et  veni,  et  exurge 
in  adjutorium  mihi. 

Da  mihi,  Domine,  patientiam  et  pacem,  ne  perdam 

coronam  in  coelo.  Tu  enim  dixisti:  In  patientia  vestra 
possidebitis  animas  vestras. 

Inclina  cor  meum  in  testimonia  Tua,  et  esto  mihi 
turris  fortitudinis  a  facie  inimici. 

Tu  scis,  Domine,  quam  libenter  puram  animam  Tibi 
exhiberem;  sed  quia  immundum  vas  habeo,  plenum 
tentationibus;  ipsum  Tibi  offero,  quale  est.  Munda 
illud  sanctissimo  sanguine  Tuo,  ut  divini  influxus  ca¬ 
pax  efficiatur,  Tibique  in  gratia  acceptum  fiat. 

Cum  te  allici  sentis  ad  complacentiam  ex  pul¬ 
chritudine,  vel  alia  perfectione  creaturarum. 

Ecce  isti  sunt  rivuli,  Domine,  Deus  meus,  qui  ex 
Te,  vero  et  increato  fonte  omnium  bonorum  dima¬ 
nant;  hae  sunt  guttae  inexhausti  maris  Tuae  ineffa¬ 
bilis  bonitatis. 

Averte  oculos  meos,  ne  videant  vanitatem,  ne  per 
fenestras  oculorum  intret  mors  in  animam  meam. 

Resisto,  Domine,  seductionibus  oculorum,  ne  im- 
plicentur  pedes  mei,  quibus  ingredior  viam  Tuam;  et 
erigo  ad  Te  Invisibilem  oculos,  ut  evellas  de  laqueo 
pedes  meos. 

Multa  fecisti  Tu,  Domine,  Deus  meus,  mirabilia  Tua, 
sed  Tu  omnium  pulcherrimus  et  perfectissimus  es.  Quando 
veniet  dies,  ut  in  Te  Solo  delecter. 

Quam  callide  hic  lates  absconditus,  maledicte  ser¬ 
pens,  ut  me  tuo  veneno  inficias?  Benedicta  sit  boni¬ 
tas  Dei  in  aeternum,  Qui  mihi  hostem  hic  latentem  et 
animae  dolose  insidiantem  tam  benigne  detexit. 

In  transitu  ante  Ecclesiam,  et  in  ejus  ingressu. 

Errone  putandum  est,  quod  vere  Deus  habitet  su¬ 
per  terram?  Si  coelum  et  coeli  coelorum  Te  capere 
non  possunt,  quanto  minus  haec  domus? 

Tu,  Domine,  Qui  pollicitus  es:  Ecce  Ego  vobiscum 
sum  omnibus  diebus  usque  ad  consummationem  sae¬ 
culi,  exaudi  orationem  servorum  Tuorum  orantium  in 
templo  isto. 

Domine,  in  multitudine  misericordiae  Tuae  introibo 
in  domum  Tuam,  adorabo  ad  templum  sanctum  Tuum, 
et  confitebor  Nomini  Tuo. 

Omnes  Sancti  et  Sanctae  Dei,  quorum  reliquiae  et  ima¬ 
gines  hic  sunt,  saluto  et  veneror  vos,  intercedite  pro  me. 

Salvete,  Christi  fideles  animae,  quae  hic  et  ubique 
requiescitis,  requiem  aeternam  vobis  donet,  Qui  pro 
vobis  passus  est. 

Ante  Crucifixum. 

Domine  Jesu  Christe,  per  illam  amaritudinem,  quam 
sustinuisti  propter  me  in  cruce,  maxime  in  illa  hora, 
quando  anima  Tua  egressa  est  de  corpore  Suo,  mise¬ 
rere  animae  meae  in  egressu  suo. 

Suscipe  me,  Domine,  in  manus  Tuas,  quas  in  cruce 
expandisti,  protege  me  ab  hoste  maligno,  et  fac  me 
participem  crucis  Tuae. 

Adoramus  Te,  Christe,  et  benedicimus  Tibi,  quia 
per  crucem  Tuam  redemisti  mundum. 

Cum  aridus  es. 

Pater  coelestis,  pro  frigida  et  misera  cordis  mei 
ariditate  offero  Tibi  fervida  desideria  et  ardentissimum 

amorem  dilectissimi  Filii  Tui,  beatae  Virginis  et  om¬ 
nium  electorum  Tuorum. 

Cum  loquendum  est. 

Jesu,  Fili  Dei,  Qui  coram  judice  tacuisti,  tene  lin¬ 
guam  meam,  donec  cogitem,  qualiter  et  quid  loquar. 
Pone,  Domine,  custodiam  ori  meo,  et  ostium  circum¬ 
stantiae  labiis  meis. 

Ante  studium. 

Domine  Jesu,  aeterna  Sapientia,  purga  animam  meam 
igne  amoris  Tui,  illumina  intellectum,  memoriam  con¬ 
firma,  ut  bonas  literas  discam,  quibus  Te  Unum  sa¬ 
piam  et  diligam;  quia  extra  Te  quisquis  sapit,  desipit. 

In  aspectu  horti  amoeni. 

Exorna,  Dilecte  mi,  virtutum  floribus  animam  meam. 
Utinam  in  me  floreat  lilium  castitatis,  humilitatis  viola, 
rosa  caritatis! 

In  aspectu  pulchrae  domus. 

Quam  dilecta  tabernacula  Tua,  Domine  virtutum, 
concupiscit  et  deficit  anima  mea  in  atria  Domini.  Me¬ 
lior  est  dies  una  in  atriis  Tuis  super  millia.  Beati, 
qui  habitant  in  domo  Tua,  Domine,  in  saecula  saecu¬ 
lorum  laudabunt  Te. 

Dum  grata  quaelibet  et  pulchra  vides. 

Ecce  Tu  pulcher  es,  Dilecte  mi,  ecce  Tu  pulcher 
es,  fons  pulchritudinis;  exorna  splendore  gratiae  ani¬ 
mam  meam,  quoniam  denigrata  est  super  carbones  fa¬ 
cies  mea,  propter  multitudinem  iniquitatum  mearum. 
Ne  sinas  me  donis  Tuis  abuti  contra  Te. 

In  aspectu  rei  deformis. 

Facti  sunt  abominabiles,  sicut  ea,  quae  dilexerunt; 
tolle  a  me,  Domine,  peccati  deformitatem. 

Cum  pluit. 

Irriga,  Domine,  arentem  animam  meam,  ut  fructum 
boni  operis  reddat  temporibus  suis. 

Cum  sudum  est. 

Dissipa,  Domine,  a  corde  meo  nubeculas  terreno¬ 
rum  affectuum,  et  lucis  Tuae  radiis  illustra  animam 
meam.  Refulge  super  me,  Sol  justitiae;  et  splendori¬ 
bus  Sanctorum  illumina  cor  meum. 

Cum  oculis  occurrunt  vana. 

Quid  mihi  est  in  coelo,  et  a  Te  quid  volui  super 
terram?  Averte  oculos  meos,  ne  videant  vanitatem, 
in  via  Tua  vivifica  me. 

Cum  vaniloquia  auribus  insonant. 

Narraverunt  mihi  iniqui  fabulationes,  sed  non  ut  lex  Tua. 

Cum  occurrit  peccandi  occasio. 

Qui  elongant  se  a  Te,  Domine,  peribunt;  perdidisti 
omnes,  qui  fornicantur  abs  Te.  Mihi  autem  adhaerere 
Deo  bonum  est,  ponere  in  Domino  Deo  spem  meam. 

Ad  Nomen  Jesu. 

Utinam  potestatem  haberem,  coelum  et  terram,  et 
infernum  cum  omni  creatura  Tibi  dulcissimo  et  fide¬ 
lissimo  amatori  inclinandi  ac  subjiciendi. 

In  aspectu  arborum. 

Laudate  Dominum,  ligna  fructifera  et  omnes  cedri. 
Ah,  bone  Jesu,  quam  adhuc  imperfecte  Tibi  servio, 

et  tamen  plantatus  sum  secus  decursus  aquarum  gra¬ 
tiae  Tuae.  Adjuva  me,  ut  fructum  afferam  in  patientia. 

In  aspecta  volucram. 

Benedicite,  omnes  volucres  coeli,  Domino.  Quis 
dabit  mihi  pennas  sicut  columbae,  et  volabo,  et  re¬ 
quiescam?  Eleva  me,  Domine,  a  terra,  ut  alis  amo¬ 
ris  ad  Te  volem. 

In  aspecta  bestiarum. 

Bestiae  et  universa  pecora,  laudate  Nomen  Domini. 
Da  mihi,  Domine,  cognoscere  dignitatem  meam,  ne 
fiam  sicut  equus  et  mulus,  quibus  non  est  intellectus. 

In  aspecta  ignis. 

Ignem  venisti  mittere  in  terram,  Deus  meus,  et  sua¬ 
des  mihi,  ut  emam  a  Te  aurum  ignitum;  accende  Tu 
illum  in  me,  ut  liquescam  amore  Tuo. 

In  aspecta  aquae. 

Anima  mea  sicut  terra  sine  aqua  Tibi,  sitit  ad  Te, 
fontem  vivum.  Irriga  me,  et  potum  da  mihi  in  la- 
crymis  in  mensura. 

In  aspectu  coeli. 

0  magna  domus  Dei,  quam  vilis  mihi  fuisti?  Poe- 
nitet  me,  Domine,  da  mihi  constantiam  in  servitio  Tuo. 
Coeli  coelorum,  laudate  Deum.  Quando  aperiemini 
mihi,  ut  inveniam  Eum,  Quem  diligit  anima  mea? 

In  alia  quacunque  occasione. 

Nihil  prorsus  homini  occurrit,  ex  quo  non  possit 
varias  ad  Deum  aspirandi  occasiones  elicere,  quicunque 

studet  Christianae  perfectioni.  Nam  ut  suprascriptis 
oratiunculis  et  exercitiis  alia  quaedam  in  exemplum 
adjiciam:  Si  tibi  occurrat  aliquis  infidelis,  orabis  pro 
illo,  et  actum  fidei  eHcies.  Si  coecus,  claudus,  vel 
aliqua  aegritudine  affectus;  eorum  misereberis,  et  Deo 
gratias  ages,  Qui  membra  integra  tibi  corpusque  va¬ 
lidum  dedit.  Transiens  Xenodochia,  ora  Dominum,  ut 
det  omnibus  patientiam  et  consolationem.  Cum  legis, 
audis  aut  vides  aliquid  ad  laudem  Dei  pertinens;  gaude 
multo  magis,  quam  si  laudes  tuas  audires.  Cum  vi¬ 
deris  aliquem  peccantem,  vel  blasphemantem  audieris, 
statim  in  spiritu  contristare  et  Deum  pro  illo  precare. 
Si  angit  te  desiderium  placendi  hominibus,  cogita, 
quod,  qui  hominibus  placent,  Christi  servi  non  sunt; 
et  opta  Deo  Soli  placere.  Cum  recordaris  alicujus 
peccati,  elice  actum  contritionis.  Si  musicam  et  con¬ 
centum  audis,  ora  cum  Caecilia,  ut  fiat  cor  tuum  im¬ 
maculatum,  Deoque  psalle  in  cithara  cordis,  et  ad  gau¬ 
dia  Angelorum  suspira.  Si  mundi  pompam  vides,  et 
hominum  superbiam,  eam  detestare,  et  dic:  Vanitas 
vanitatum,  et  omnia  vanitas.  Ex  aspectu  judicum,  prin- 
cipum  et  praelatorum,  timorem  concipe  divinae  justi¬ 
tiae,  et  ora  pro  illis,  actumque  elice  obedientiae.  Iu 
introitu  alicujus  oppidi  vel  civitatis,  Angelos  et  Sanctos 
tutelares,  quorumque  imagines  et  reliquiae  ibi  sunt, 
venerare,  et  ora  pro  habitantibus.  Ad  imaginem  quo¬ 
que  Angelorum  et  Sanctorum  actum  Duliae  exerce, 
et  opem  eorum  efflagita.  Cum  se  offert  imago  Evan- 
gelistarum,  vel  Doctorum  scribentium,  ora,  et  dic : 
Scribite  me,  Sancti  Dei,  in  libro  afflictorum,  quia 

affligi  semper  desidero  propter  Deum;  scribite  me 
cum  sanctis  Martyribus;  scribite  me  in  corde  Jesu 
et  in  corde  Mariae,  ut  nunquam  obliviscantur  ani¬ 
mae  meae.  Si  apparet  arcus  coelestis,  benedic  Eum, 
Qui  fecit  illum,  et  ora  pro  pace.  Si  terram  excoli 
cernis,  considera,  qua  diligentia  agrum  animae  tuae 
colere  debes,  et  roga  pro  fructibus  terrae.  Si  bene 
operantes  conspicis,  congaude,  et  opta  fieri  eorum 
particeps,  et  ora  pro  tua  et  ipsorum  perseverantia. 
Plura  suggerent  usus  et  unctio. 

Cum  vespere  accenduntur  lucernae. 

Tua  nos,  Domine,  veritas  semper  illuminet,  et  ab 
omni  pravitate  defendat. 

Domine,  apud  Quem  nihil  est  obscurum,  nihil  tene¬ 
brosum;  emitte  lucem  Tuam  cordibus  nostris,  ut  in 
via  Tua  ambulantes  nihil  patiamur  erroris. 

Te,  lucem  veram  et  lucis  auctorem,  deprecor,  ut 
digneris,  a  me  tenebras  depellere  vitiorum  et  clarifi¬ 
care  me  luce  virtutum. 

Veni,  coelestis  amor,  et  fulgidissima  facie  Tua  dis¬ 
cute  noctem  ignorantiae  meae. 

0  amor,  decus  et  iux  virtutum  omnium,  explica 
pompam  radiorum  Tuorum  in  domo  cordis  mei,  ut 
in  lumine  Tuo  Te  videam,  lumen  aeternum. 

Ante  somnum. 

Fac  me,  Jesu  dulcissime,  super  pectus  Tuum  re¬ 
quiescere;  da  milii  trahere  anhelitum  de  mellifluo  corde 
Tuo;  influat  Spiritus  Tuus  suavissimus  in  animam  meam, 
Qui  eam  absorbeat  et  inseparabiliter  Sibi  uniat. 

Tu,  quaeso,  mecum  maneas  mecumque  dormias  hac 
nocte,  ut  dormiente  corpore  mens  semper  ad  Te  vi¬ 
gilet,  et  Te  praesentem  videat. 

Deus,  Creator  corporis  mei  et  animae,  respice  me 
misericordia  Tua,  ne  tenebricosa  peccati  caligine  involvar. 

Modera  somnum  meum,  Deus  meus,  quem  sumi 
praecepisti  ad  corporis  alleviationem;  pervigiles  con¬ 
cede  cogitationes  et  mentem  sobriam,  ne  me  gravis 
opprimat  sopor. 

Peto,  Domine,  et  desidero,  ut  singulae  respiratio¬ 
nes  meae  hac  nocte  laudem  et  honorem  Tibi  exhibeant. 

In  manus  Tuas  commendo  spiritum  meum,  rede¬ 
misti  me,  Domine,  Deus  veritatis. 

Veni,  divine  amor,  et  Tu  mihi  somnia  dispone,  ut 
in  Tuum  amorem  tanquam  in  somnum  suum  incumbat 
cor  meum,  et  in  Te  Solo  requiescam  nunc  et  in 
aeternum.  Arnen. 

Cum  quis  nocte  expergiscitur. 

Deus,  propitius  esto  mihi  peccatori;  educ  me  de 
tenebris  et  umbra  mortis,  et  dic  de  tenebris  lucem 
splendescere. 

Voca  me,  Domine,  in  admirabile  lumen  Tuum;  et 
illumina  tenebras  meas,  Tu  lux  filiorum  lucis,  Tu  dies, 
Qui  nescis  occasum. 

Tuere  me,  Domine,  ne  tenebricosa  peccati  caligine 
involvar;  eripe  me  ab  omni  inquinamento  carnis  et  spiritus. 

Fiat  mihi  nox  ista  illuminatio  mea  in  deliciis  meis, 
quoniam  memor  fui  nocte  Nominis  Tui,  Domine. 

In  lectulo  meo  quaesivi  per  noctem,  Quem  diligit 

anima  mea.  Doce  me,  Domine,  quaerere  Te,  et  os¬ 
tende  Te  quaerenti. 

Anima  mea  desideravit  Te  in  nocte,  sed  et  spiritu 
meo  in  praecordiis  meis;  de  mane  vigilabo  ad  Te, 
splendor  paternae  gloriae. 

Nox  est,  et  alta  rerum  quies,  ac  profundum  silen¬ 
tium.  Amemus  Deum  nostrum,  anima;  nam  amor  se¬ 
cretum  optat. 

Ardeant  Tibi  et  luceant,  Deus  meus,  sidera  Tua, 
et  tot  accende  taedas  amoris  in  corde  meo,  quot  in 
coelo  splendent  stellae. 

0  si  animus  ad  amoris  lucernam  vigil  haereret, 
dum  somnum  corpus  capit,  ita  ut  dicere  possem  cum 
sponsa:  ego  dormio,  et  cor  meum  vigilat!  Da  mihi, 
Domine,  cum  necessaria  somni  quiete  perpetuam  amo¬ 
ris  vigilantiam. 

Gratias  ago  Tibi,  Deus  meus,  quia,  dum  nox  in  suo 
cursu  medium  iter  haberet,  omnipotens  sermo  Tuus 
e  regalibus  sedibus  venit,  ut  eos  illuminaret,  qui  se¬ 
debant  in  tenebris  et  umbra  mortis. 


Gemitus  animae  poenitentia. 

Decas  I. 

Domine,  Deus  meus,  ego  vilissimus  sum  peccator; 
indignus  plane,  quem  terra  sustineat.  Miserere  mei 
et  salva  me. 

Domine,  Qui  es  summum  bonum  meum,  quam  longe 
per  peccatum  recessi  a  Te,  et  habito  in  regione  hac 
longinqua  miseriarum,  ubi  perdidi  me. 

Pater  amantissime,  peccavi  in  coelum  et  coram  Te, 
vere  non  sum  dignus  vocari  fiilius  Tuus,  fac  me,  ob¬ 
secro,  sicut  unum  de  mercenariis  Tuis. 

0  quam  poenitet  me  peccasse,  dulcissime  Deus, 
quam  poenitet  me,  quod  legem  Tuam  transgressus 
sum;  amplius  lava  me  ab  iniquitate  mea,  et  a  peccato 
meo  munda  me. 

Domine,  Deus  meus,  detestor  peccata  mea,  abomi¬ 
nor  universa  flagitia  mea,  confiteor  ingratitudinem 
meam,  et  confugio  ad  aram  misericordiae  Tuae. 

Ablue  me,  Christe  Jesu,  pretioso  sanguine  Tuo,  et 
munda  me  ab  omni  peccato. 

Sana,  Domine,  animam  meam  peccatis  vulneratam, 
unge  oleo  gratiae  Tuae  cicatrices  delictorum  meorum, 
ne,  quaeso,  despicias  me. 

Domine,  Deus  piissime,  ab  hac  hora  nunquam  trans¬ 
grediar  legem  Tuam,  nunquam  amplius  consentire  volo 
in  aliquod  peccatum;  malo  incurrere  omnem  poenam, 
omnem  infamiam,  atque  ipsam  mortem,  quam  deinceps 
peccare. 

0  Pater  amantissime,  da  mihi,  ut  faciam  fructus 
dignos  poenitentiae,  et  puniam  delicta  mea  debita 
castigatione. 

Erravi  sicut  ovis,  quae  perierat,  audio  tamen  dul¬ 
cissimam  vocem  Tuam;  Tu  fornicata  es  cum  amatori¬ 
bus  multis,  tamen  ad  Me  revertere,  et  Ego  suscipiam  te. 

Decas  II. 

Nunc  coepi,  Domine,  nunc  vivere  incipio,  non  in 
fortitudine  mea,  neque  in  virtute  brachii  mei,  sed  in 


multitudine  miserationum  Tuarum;  confirma*  hoc  Tu, 
quod  operatus  es  in  me. 

Tu,  Domine,  integros  sensus  et  cor  docile  tri¬ 
buisti  mihi;  sed  heu  me  miserum  et  infoelicem,  quia 
omnibus  bonis  Tuis  abusus  sum!  Tu  vero,  Pater 
misericors,  peccantem  revocasti  et  a  poenis  inferni 
liberasti. 

Doleo  et  angor  vehementer  ob  innumera  peccata 
mea,  quibus  Te,  benignissimum  Redemptorem,  offendi, 
diaboli  servum  me  feci,  indignationem  Tuam  provocavi. 

0  si  nunquam,  amantissime  Pater,  praecepta  Tua 
transgressus  essem!  o  si  nunquam  in  tantam  miseriam 
et  calamitatem  incidissem!  o  si  nunquam  peccassem! 
o  illos  foelices,  qui  innocentiam  non  perdiderunt,  qui 
baptismatis  gratiam  illibatam  custodierunt! 

Statuo,  summe  Deus,  in  posterum  non  peccare;  fir¬ 
missime  propono  Tua  sanctissima  praecepta  non  trans¬ 
gredi;  vere  et  ex  corde  decerno  cum  adjutorio  gra¬ 
tiae  Tuae  universam  legem  implere. 

Respice  in  me,  Domine,  oculis  misericordiae  Tuae, 
dele  praeterita  peccata  mea,  concede  mihi  per  boni¬ 
tatem  Tuam  gratiam  emendationis. 

O  quanta  fuit  hactenus  ignavia  mea!  tempus  ad 
poenitentiam  concessum  perdidi,  gratiam  et  auxilia 
rejeci,  vocibus  Tuis,  quibus  me  vocabas,  obsurdui;  et 
nunc,  Domine,  quid  faciam?  Poenitet  me  peccasse, 
miserere  mei. 

Eheu  Domine  Deus,  quanta  sunt  vulnera  mea, 
quanta  infirmitas  et  pravitas  mea,  pro  quibus  sanan¬ 
dis  crucifixus  es  et  occisus. 

III. 

Deus,  propitius  esto  mihi  peccatori;  Jesu,  Fili  Dei 
vivi,  miserere  mei. 

Dominator  vitae  meae,  ecce  vides,  quia  non  est  in 
me  bonum,  nec  sanitas  animae  meae;  miser  et  coecus 
sum,  nihil  possum,  nihil  sum  sine  Te. 

Decas  III. 

0  Salvator  piissime,  Tu  scis,  quot  mala  commisi, 
quot  bona  omisi;  propitius  esto  mihi,  et  salva  me. 

0  magma  domus  'Dei,  quam  vilis  mihi  fuisti,  et 
quam  turpiter  Te  pro  nihilo  contempsi? 

0  quam  juste  me  in  infernum  detrudere  poteras, 
justissime  Judex,  et  mihi  clementer  pepercisti. 

Confiteor,  Domine,  me  omnium,  quos  mundus  ha¬ 
bet,  vitiosissimum  esse;  sed  nihilominus  in  immensa 
confido  bonitate  Tua.  Et  si  sunt  super  numerum  pec¬ 
cata  mea,  non  est  etiam  numerus  misericordiae  Tuae. 

Deus,  Tu  scis  insipientiam  meam,  et  delicta  mea 
a  Te  non  sunt  abscondita.  Delicta  juventutis  meae, 
et  ignorantias  meas  ne  memineris. 

Deus  meus,  misericordia  mea,  oro  Te  per  dilectum 
Filium  Tuum,  da  mihi  virtutes  amplecti,  vitia  reji¬ 
cere,  terrena  calcare,  coelestia  sitire. 

Yae  tempori  illi,  quando  Te  non  cognoscebam 
summum  bonum  animae  meae;  vae  coecitati  ilii,  quando 
Te  non  videbam. 

Domine,  Deus  meus,  quando  plene  mihi  moriar,  et 
Tibi  vivam?  quando  me  ab  omnibus  rebus  terrenis 
expediam?  quando  sensus  meos  et  affectus  plene  co¬ 
hibebo,  et  quidquid  est  in  me  vitiosum  froenabo? 

0  si  jam  mundum  contemnerem!  o  si  terrena  calca¬ 
rem!  o  si,  quod  amant  mundani,  pro  nihilo  ducerem! 

Utinam  ab  omni  vitio  purgatus,  et  ab  omni  inor¬ 
dinata  affectione  emundatus  divino  illapsu  dignus  es¬ 
sem,  et  coelestium  charismatibus  gratiarum! 

Decas  IY. 

Mortifica,  Domine,  passiones  meas,  cohibe  illas,  et 
moderare  amore  et  praesentia  Tua,  ne  me  perturbent; 
sed  magis  ad  id  juvent,  cujus  gratia  eas  dedisti,  ad 
bonas  scilicet  operationes. 

Amove  a  corde  meo  inanes  cogitationes,  et  verear 
illud  evolvere  in  conclavi  animae  meae,  ubi  Tu  habi¬ 
tas,  quod  si  ad  notitiam  hominum  venturum  esset, 
cogitare  erubescerem. 

Vilescat  mihi,  Domine,  omnis  creatura,  et  nihil  mihi 
placeat,  nisi  Tu. 

Dulcis  Jesu,  quam  amabilis  est  gratia  Tua,  quam 
suavis  amicitia  Tua?  ne,  quaeso,  abjicias  me  propter 
peccata  mea. 

Ne  projicias  me,  Deus,  a  facie  Tua,  accelera,  pre¬ 
cor,  et  sensus  meos  erue  cito  de  luto  foecis. 

Ablue  me,  Domine,  pretioso  sanguine  Tuo,  sana 
me  vulneribus  Tuis,  sanctifica  me  amarissima  passione 
et  morte  Tua. 

Qui  plasmasti  me,  et  per  crucem  Tuam  redemisti 
mundum,  adjuva  me,  et  miserere  mei. 

Aperi  mihi  viscera  benignitatis  Tuae,  clementissime 
Pater,  recipe  me  in  gratiam  Tuam,  et  dimitte  omnia 
peccata  mea. 

Da  mihi,  Domine  fortis  et  patiens,  tantam  contri¬ 
tionem,  quantam  scis  deberi  peccatis  meis.  Peccavi, 
miserere  mei. 

Hic  ure,  hic  seca,  ut  in  aeternum  parcas;  hic  me 
castiga,  et  noli  in  futurum  reservare  mala  mea. 

Decas  V. 

Peccavi  super  numerum  arenae  maris;  indignus 
sum,  Domine,  miserationibus  Tuis,  sed  misericordia 
Tua  superat  scelera  mea. 

Nonne  dixisti,  Domine,  gaudium  esse  in  coelo  su¬ 
per  uno  peccatore  poenitentiam  agente?  exple  igitur 
hoc  gaudium  in  coelis  de  me. 

Tu,  Domine,  Qui  non  vis  mortem  peccatoris,  sed  ut 
convertatur  et  vivat,  largire  mihi  vitam,  qua  destituor. 

Yenistine,  Domine,  ut  justos  traheres  ad  Te,  an  ut 
peccatores?  Si  peccatores?  ecce  me  maximum  om¬ 
nium,  trahe  me  ad  Te. 

Miserere  mei,  Deus,  secundum  magnam  misericor¬ 
diam  Tuam;  et  secundum  multitudinem  miserationum 
Tuarum  dele  iniquitatem  meam. 

Asperge  me,  Domine,  sanguine  Tuo,  et  super  ni- 
vem  dealbabor. 

Cor  mundum  crea  in  me,  Deus,  detersis  sordibus 
animae  meae. 

Redemptor  animae  meae,  quamdiu  avertis  faciem 
Tuam  a  me,  et  non  succurris  gementi? 

Ecce  me  filium  prodigum,  et  prodigo  deteriorem; 
miserere,  Pater,  et  dona  me  annulo,  et  veste,  et 
dignum  fac  amplexu  Tuo. 


37 


Non  sit  frustra  pro  me  fusus  sanguis  Tuus,  dul¬ 
cissime  Salvator,  sed  in  salutem  et  vitam  aeternam. 

Decas  VI. 

Quousque  non  mederis  vulneribus  meis,  medico¬ 
rum  peritissime  et  clementissime  Jesu  Christe?  Ecce 
coecus  sum  ad  videnda,  quae  recta  sunt,  clau¬ 
dus  ad  preces,  paralyticus  ad  opera  bona;  mise¬ 
rere,  et  sana  me. 

Sanguine  Tuo  medere  mihi,  Domine,  et  cura  vul¬ 
neribus  Tuis  vulnera  mea. 

Domine,  ne  in  furore  Tuo  arguas  me,  neque  in 
ira  Tua  corripias  me. 

Ecce  ego  servus  Tuus  sum,  et  filius  ancillae  Tuae, 
laetifica  animam  servi  Tui,  quoniam  ad  Te,  Domine, 
animam  meam  levavi. 

Non  mereor  filii  nomen,  et  tamen  Tu  Paler  es; 
semper  sis,  ut  semper  sim  filius. 

Deus,  Tu  scis  insipientiam  meam,  et  delicta  mea  a 
Te  non  sunt  abscondita.  Utinam  non  peream  in  in¬ 
sipientia  mea. 

Dixi,  confitebor  adversum  me  injustitiam  meam  Do¬ 
mino,  et  Tu  remisisti  impietatem  peccati  mei. 

Non  veniat  mihi  pes  superbiae,  et  manus  pecca¬ 
toris  non  moveat  me. 

Delicta  quis  intelligit?  Ab  occultis  meis  munda  me, 
Domine,  et  ab  alienis  parce  servo  Tuo. 

Memento  quaeso,  quod  sicut  lutum  feceris  me,  et 
in  pulverem  reduces  me. 


Decas  VII, 


Non  intres  in  judicium  cum  servo  Tuo,  Domine, 
quia  non  justificabitur  in  conspectu  Tuo  omnis  vivens. 
Misericordia  indigeo,  pacem  quaero,  non  judicium. 

Vide  humilitatem  meam  et  laborem  meum,  et  di¬ 
mitte  universa  delicta  mea. 

Ostendo  Tibi,  Pater,  immania  delicta  mea,  quae 
libentius  occultarem,  si  possem,  et  obliterarem  san¬ 
guine  cordis  mei.  Atque  utinam  aboleantur  una  gutta 
sanguinis  dilectissimi  Filii  Tui,  Redemptoris  mei,  ne 
appareat  coram  Te  foeditas  mea. 

Heu  me,  Domine,  quia  pejor  daemonibus  sum,  et 
in  natura  quidem  manifestum  est,  in  moribus  etiam 
fateor,  nam  video  plura  in  me  peccata,  quam  in  illis. 

Confiteor  Tibi,  Deus  meus,  dedecora  mea  in  laude 
Tua;  recolo  coram  Te  scelera  mea,  non  quod  ea 
amem,  sed  ut  amem  Te,  lumen  oculorum  meorum,  et 
fontem  misericordiarum. 

Purissime  et  sanctissime  Deus,  malo  millies  mori, 
quam  Te  velle  levissime  offendere. 

A  nullo  hoste  magis  timeo,  quam  a  me  ipso.  Quis 
me  custodiet  a  meipso?  Non  utique  ego.  Nisi  enim 
Tu  custodieris  me,  frustra  ego  vigilo  ad  mei  custodiam. 

Veni,  Domine,  ad  me,  quia  longe  recessi  a  Te. 
Doce  me  venire  ad  Te,  non  enim  possum,  nisi  Tu, 
Qui  es  via,  doceas  me. 

Detestor  peccata  mea,  Deus  meus,  corde  Salvato¬ 
ris  mei.  Sicut  cor  Jesu  ea  flevit,  ita  ea  ploro  et 
abominor. 

Quis  mihi  det,  ut  sit  magna  velut  mare  contritio 


mea,  ex  quo  lacrymarum  flumina  exeant,  et  in  illud 
intrent,  ut  iterum  ac  perenniter  fluant? 

Decas  VIII. 

0  ubi  estis,  lacrymae,  ubi  dolores?  Deserite  om¬ 
nes,  et  in  me  tot  scelerum  reum  agminatim  irruite. 

0  quam  bonum  erat  mihi,  si  natus  non  fuissem; 
neque  enim  vitam  mihi  dedisti,  ut  Te  offenderem, 
Deus  meus. 

0  sol,  mundi  ocule,  Qui  me  toties  peccantem  as¬ 
pexisti,  utinam  me  deinceps  non  nisi  dolentem  et  lu¬ 
gentem  aspidas! 

Contremiscite,  omnes  artus  mei,  ad  horrificum  no¬ 
men  peccati.  Et  vos  omnes  creaturae,  vindicate  in 
me  creatoris  offensam. 

0  qualem  Deum  offendi,  quam  amabilem,  quam 
amantem  mei,  Deum  dilectionis,  beneficentiae  et  bo¬ 
nitatis? 

Quid  iniquitatis  inveni  in  Te,  o  bone  Jesu,  ut  tam 
crudeliter,  tam  impie  agerem  Tecum? 

0  si  quod  factum  est,  possem  infectum  reddere! 
o  si  tempus  praeteritum  revocare!  quam  libenter  cum 
perdita  innocentia  vitam  commutarem? 

Poenitet  me  peccasse,  Deus  meus,  semperque  poe- 
nitebit;  et,  si  possem,  infinito  dolore  dolerem,  quod 
offenderim  Te. 

Convertere,  Domine,  et  eripe  animam  meam,  sal¬ 
vum  me  fac  propter  misericordiam  Tuam. 

Vide,  Domine,  afflictionem  meam  amaram  nimis;  quia 
non  est,  qui  auxilielur  mihi,  nisi  Tu  Deus  meus. 

Decas  IX. 

Siccine  permittis,  Domine,  me  indignissimam  crea¬ 
turam  Tuam  a  terra  sustentari?  o  quanta  est  bonitas 
et  misericordia  Tua! 

Placare, Domine,  etostende  milii  serenum  vultum  Tuum. 

Ecce  Deus  Tuus,  anima  mea,  ecce  Qui  delet  pec¬ 
cata  tua;  vide,  quanta  pro  te  pertulit,  quanta  chari- 
late  te  diligit;  cave,  ne  unquam  ab  Eo  discedas. 

Hoc  unum  a  Te  peto,  Domine  mi,  exaudi  me,  ut 
non  peccem,  ut  cognoscam  et  faciam  voluntatem  Tuam. 

Yeni,  Domine,  in  cor  meum,  fac  flagellum  de  fu¬ 
niculis,  et  ejice  ab  eo  omnes  profanantes  domum  Tuam. 

Da  mihi,  Jesu  benignissime,  unam  ex  Tuis  lacrymis, 
quas  pro  me  uberrime  effudisti,  ut  eam  offeram  Patri 
Tuo  in  satisfactionem  pro  peccatis  meis. 

Recipe  fugitivum  Tuum,  clementissime  Pater,  pateat 
mihi  pulsanti  janua  Tua,  accipe  me  fugientem  ab  inimicis. 

Mortifica  et  avelle  a  me  quidquid  displicet  Tibi; 
vivifica  et  auge  in  me,  quod  Tibi  placet,  Tu,  Qui 
mortificas  et  vivificas. 

0  Pater  amantissime,  si  vis,  potes  me  mundare. 
Sana  animam  meam,  quia  fateor,  me  peccasse. 

0  si  omni  vitio  carerem!  o  si  sensus  ab  illicitis 
objectis  cohiberem!  o  si  totus  compositus  intus  et 
foris  essem!  Quando,  quando  ab  omni  labe  purus 
ero?  Quando  ita  expurgatus  et  ordinatus,  ut  nihil 
appareat  in  me,  quod  intuentium  oculos  possit  offen¬ 
dere?  Adjuva  me,  Domine,  Deus  meus,  et  peccatri¬ 
cis  animae  meae  ablue  sordes. 

Pia  desideria  ad  usum  Proficientium» 

Decas  I. 

Illumina,  Domine,  oculos  mentis  meae  lumine  fidei 
et  sapientiae,  ut  Te  semper  respiciam  tanquam  exem¬ 
plum  mihi  datum  ad  vitam  sancte  instituendam. 

0  si  vires  animae  meae,  Christe  dulcissime,  per 
vires  sanctissimae  animae  Tuae  perficeres  et  reforma¬ 
res!  Utinam  imaginem  Tuam  in  me  animo  et  cor¬ 
pore  effingam! 

Deus  meus,  et  vita  animae  meae,  quis  ego  sum, 
et  quae  domus  Patris  mei,  ut  praestares  mihi  tot 
beneficia?  A  Te,  Domine,  et  ad  Te  creatus  sum;  Tu 
requies  mea,  Tu  centrum  animae  meae. 

Bone  Jesu,  spes  mea  et  refugium  meum,  saluto  et 
veneror  suavissima  vulnera  Tua;  immerge  me  et  ab¬ 
sconde  in  illis;  imprime  illa  cordi  meo,  ut  Tui  amore 
totus  ardeam,  et  medullitus  Tibi  compatiar. 

Da  mihi,  Domine,  intentionem  rectam,  ut  ex  filiali 
amore  Tuum  honorem  et  beneplacitum  in  cunctis  quae¬ 
ram.  Da  intentionem  perfectam,  ut  nec  spiritualem 
consolationem  exquiram,  sed  in  omni  desolatione  Tibi 
adhaerere  concupiscam. 

Tolle,  Domine,  a  corde  meo  nimium  amorem  mei, 
et  infunde  perfectum  Tui  amorem;  tolle  cor  servi 
pigri  et  minus  fidelis,  et  da  cor  filii  per  sanctam 
fiduciam  in  Te  sperantis. 

0  si  Tui  dumtaxat  recordarer,  Te  Solum  cogi¬ 
tarem,  Te  Solum  diligerem! 

0  si  januas  sensuum  meorum  rebus  mundanis  oc- 


42 


eluderem,  cunctisque  virtutibus  ornarer,  ut  Tibi  per 
omnia  placerem? 

0  si  mentem  meam  ab  omni  multiplicitate  expedi¬ 
res,  o  si  eam  penitus  in  Te  colligeres! 

Quaeram  Te  diligenter,  summum  bonum  meum,  Te 
sollicite  cupiam,  immensa  pulchritudo  mea,  ad  Te  ve¬ 
lociter  curram,  vera  requies  animae  meae. 

Decas  II. 

Discedite  a  me,  creaturae  omnes,  vestrarum  cura¬ 
rum  me  expertem  relinquite,  ne  impediatis  salutem 
animae  meae,  nec  me  ab  assidua  Dei  memoria  inter¬ 
pellatis. 

Ne  me  permittas,  Domine,  in  salebra  tepiditatis  hae¬ 
rere,  et  caligine  ignorationis  obvolvi;  sed  expedi  vires 
meas,  ut  ad  perfectionem  velociter  curram. 

In  Tuum  pretiosum  sanguinem  me  totum  projicio, 
ut  universa  delicta  mea  et  imperfectiones  absorbeat, 
ac  in  humilitate,  patientia  caeterisque  virtutibus  contineat. 

Hoc  unum  volo,  Domine,  hoc  unum  desidero,  hoc 
unum  peto,  ut  benignis  oculis  respicias  me. 

Illumina  cor  meum,  accende  affectum,  robora  ma¬ 
nus,  ut  eum  virtutis  gradum,  ad  quem  sum  destinatus, 
per  Tuam  misericordiam  adipiscar. 

Praesta,  Domine,  ut  per  mei  perfectam  abnegatio- 
nem  ad  perfectum  Tui  amorem  perveniam.  Tu  jus- 
sisti,  ut  diligam  Te,  da,  quod  jubes,  et  jube,  quod  vis. 

Seda,  precor,  tentationum  procellis  agitatam  ani¬ 
mam  meam,  Tu,  Qui  mari  terminos  ponis,  et  dicis : 
Huc  usque  venies,  et  hic  confringes  tumentes  fluctus  tuos. 

Adorna,  Rex  Sion,  thalamum  animae  meae,  sponsae 
Tuae,  ut  nihil  admittat,  quod  non  sit  honestum  et 
decorum,  nihilque  in  ea  appareat,  quod  displiceat 
oculis  Tuis. 

Utinam,  Domine,  Deus  meus,  vere  mitis  essem,  et 
humilis  corde;  vere  pauper  et  nudus  spiritu. 

Ecce,  Domine,  constituo  me  in  infimo  loco,  infra 
omnem  creaturam,  quia  peccator  sum  et  omnium 
indignissimus. 

l>ecas  III. 

Omnem  voluntatem  meam  in  Tuam,  Domine,  trans¬ 
fundo;  fiat  voluntas  Tua  de  me  et  per  me  in  tem¬ 
pore  et  in  aeternitate. 

Conforma  me,  suavissime  Jesu,  sanctissimae  huma¬ 
nitati  Tuae,  et  da  mihi  liberam  ad  Te  introversionem. 

Instrue,  dirige  et  adjuva  me  in  omnibus,  ut  nihil 
agam,  nihil  loquar,  nihil  cogitem,  nihil  velim,  nisi 
quod  Tibi  sit  acceptum. 

Benedico  et  gratias  ago  omnipotenti  clementiae  Tuae, 
Domine,  Deus  meus,  nam  quidquid  mihi  impendi  po¬ 
tuit  a  largitate  Tua,  recepi  semper  inaestimabiliter 
supra  condignum. 

Domine,  quid  me  vis  facere?  fac,  ut  vivam  in 
beneplacito  Tuo. 

Da  mihi,  Domine,  mentem  tranquillam,  et  excita  in 
me  castae  dilectionis  ardorem. 

Illucesce  mihi  anhelanti  ad  Te,  ne  tenebrae  mortis 
me  comprehendant. 

Quam  bonum  est,  pati  pro  Christo,  pro  Christo 
affligi,  contemni  et  mori? 

Ave,  dulcis  Jesu,  Qui  pro  me  mori  dignatus  es, 
ne  permittas  me  damnari,  quem  Tuo  pretioso  san¬ 
guine  redemisti. 

0  dulcis  societas,  semper  esse  cum  Christo ;  o  dulcis 
vita,  cum  Christo  vivere,  cum  Christo  pati  et  mori! 

Decas  IV. 

Serviat  Tibi,  Domine  Deus,  quidquid  ago,  quidquid 
loquor,  quidquid  cogito:  omne  opus  a  Te  incipiat,*  in 
Te  finiatur. 

Servus  Tuus  ego  sum,  da  mihi  intellectum,  Domine, 
ut  discam  mandata  Tua;  nolo  mei  ipsius  esse,  Tu 
libera  me  ab  omni  proprietate. 

O  quam  suave  est  sedere  in  solitudine,  et  tacere, 
cum  Solo  Jesu  loqui,  Solum  Jesum  meditari,  in  Quo 
sunt  omnia  bona? 

Planta  in  me,  Domine,  radices  solidarum  virtutum, 
et  fac  excrescere  cum  viriditate  boni  operis,  ne  velut 
arbor  infructuosa  otiosus  sim  in  domo  Tua. 

O  dulcis  Jesu,  fons  omnium  bonorum,  fons  vitae 
et  gratiae,  dirige  gressus  meos  in  semitis  Tuis,  et 
doce  me  facere  voluntatem  Tuam. 

Cor  meum  evacua  ab  omni  creatura ,  et  ab  omni 
impedimento;  fac,  ut  sim  purus  et  simplex,  ac  totus 
in  Te  defixus;  ut  nihil  respiciam,  nihil  amem  in  crea¬ 
turis,  nisi  quod  Tuum  est,  et  propter  quod  creatae  sunt. 

Da  mihi  fervorem  Spiritus  Tui,  Jesu  amantissime, 
accende  in  me  ignem,  quem  venisti  mittere  in  terram, 
ut  Tibi  Soli  placere  studeam,  et  ab  omnibus  propter 
Te  despici  exoptem. 

0  unice  dilecte  Jesu,  ne  derelinquas  me  desolatum  in 
hoc  exilio;  sed  sicut  promisisti,  ita  mecum  age,  ut  va¬ 
das  et  venias  iterum  ad  me  tempore  opportuno,  donec 
finito  probationis  certamine  assumas  me  ad  Teipsum. 

Domine,  virtus  mea,  sis  in  omnibus  benedictus,  in 
quibus  me  affligis;  voluntatem  Tuam  adimple  in  me, 
scio  enim,  quod  nihil  potes  agere  injuste. 

Oro  Te,  Deus  meus,  eripe  distractum  et  captivum 
animum  meum  ab  omnibus  concupiscentiis  et  corpo¬ 
ralibus  imaginibus,  ut  Teipsum  in  me  illuminata  ratione 
inveniam,  Qui  me  ad  Tuam  pretiosam  et  incorrupti¬ 
bilem  imaginem  fecisti. 

Decas  V. 

Deus  meus,  omne  bonum  meum,  quando  replebis 
me  gratia  et  charitate  Tua,  ut  cognoscam,  quod  Tu 
sis  mihi  omnia;  quodque  vero  extra  Te  nihil  sint  omnia? 

Orere  mihi,  lux  sempiterna,  et  inclinentur  umbrae 
vanitatis  meae,  ut  ne  atomus  quidem  me  separet  a 
Te,  aut  obumbret  mihi. 

0  quam  suavis  est,  Domine,  Spiritus  Tuus,  et  quam 
dulcia  faucibus  meis  eloquia  Tua?  utinam  semper  eo¬ 
rum  memor  sim  ad  faciendum  ea. 

Domine  Deus,  desidero  laudare  Te  pro  omnibus, 
qui  Te  ignorant,  vel  blasphemant  sive  in  terris,  sive 
in  inferno. 

Intuere  me  oculis  misericordiae  Tuae,  et  justitiam 
Tuam  longe  fac  a  me,  Deus  meus,  amor  meus. 

Tu  scis,  Domine,  quia  amo  Te;  repelle  a  me  quid¬ 
quid  displicet  Tibi. 

Nihil  habeo,  quod  offeram  Tibi,  praeter  lacrymas 
contriti  et  amantis  cordis;  suscipe  eas,  et  misce  san¬ 
guini  Tuo,  benignissime  Jesu. 

Tibi,  Domine,  hoc  corpus  nutrio,  Tibi  conservo 
hanc  vitam;  vires  mihi  largire,  ut  serviam  Tibi. 

Utinam  efficere  possem,  dulcissime  Deus,  ut  omnia 
gaudia,  quae  sunt  et  erunt  in  mundo,  non  sint  nisi 
de  Te.  In  Te  enim  verum  gaudium,  in  Te  vera  con¬ 
solatio. 

Posside,  bone  Jesu,  cor  meum,  et  reple  illud  gra¬ 
tia  Tua. 

Decas  VI. 

In  Te  vivam,  in  Te  moriar,  suavissime  Jesu,  et 
tam  in  vita,  quam  in  morte  cantabo  Tibi,  quia  bonus 
es  et  in  aeternum  misericordia  Tua. 

Absorbe,  Domine,  concupiscentiam  meam  dulcedine 
Tua,  quam  abscondisti  timentibus  Te,  ne  interior  gustus 
vanis  illectus  et  deceptus  ponat  amarum  dulce,  et 
dulce  amarum. 

Confugiat,  Domine,  mens  mea  sub  umbra  alarum 
Tuarum  ab  aestibus  cogitationum  hujus  saeculi,  ut  in 
Te  abscondita  cantet:  In  pace,  in  idipsum  dormiam 
et  requiescam. 

Da  quaeso,  Domine,  cordi  meo,  Te  desiderare,  desi¬ 
derando  quaerere,  quaerendo  invenire,  inveniendo  amare. 

Fac  me  funditus  mori  huic  mundo,  et  transeuntium 
rerum  oblivisci  prae  magnitudine  timoris  et  amoris 
Tui,  ut  nihil  temporale  diligam  aut  metuam. 

Deduc  me,  Domine,  in  justitia  Tua  propter  inimicos 
meos,  dirige  in  conspectu  Tuo  viam  meam. 

Salvum  me  fac,  Domine,  quoniam  defecit  Sanctus, 
quoniam  diminutae  sunt  veritates  a  filiis  hominum. 

Perfice  gressus  meos  in  semitis  Tuis,  ut  non  mo¬ 
veantur  vestigia  mea. 

Tu,  Qui  dixisti:  Si  quis  sitit,  veniat  ad  Me,  et  bi¬ 
bat,  da  sitienti  animae  meae  semper  bibere  ex  Te, 
ut  secundum  promissionem  Tuam  fluant  aquae  vivae 
de  ventre  meo. 

Expelle  a  me,  omnipotens  Deus,  jactantiam  mentis, 
et  auge  cordis  compunctionem;  minue  superbiam 
meam  et  perfice  in  me  veram  humilitatem;  libera  me 
ab  insidiis  inimici,  et  conserva  in  Tua  voluntate. 

Decas  VII. 

Cognoscam  Te,  Domine,  virtus  mea,  inveniam  Te, 
desiderium  cordis  mei,  diligam  Te,  vita  animae  meae. 

Tibi  laus,  Tibi  gloria,  Tibi  gratiarum  actio  in  sae¬ 
cula  sempiterna,  o  beata  Trinitas,  pro  omnibus  con¬ 
tumeliis,  quae  Tibi  ab  impiis  inferuntur. 

Laudo  Te,  Amor  dulcissime,  et  glorifico  Te  pro 
omnibus,  et  in  omnibus  bonis,  quae  Tua  gloriosissima 
divinitas  et  beatissima  humanitas  operata  est  in  nobis 
per  nobilissimum  instrumentum  cordis  Tui,  et  opera¬ 
bitur  in  saecula  saeculorum. 

In  Te  projectus  sum  ex  utero,  de  ventre  matris 
meae,  Deus  meus  es  Tu,  ne  discesseris  a  me. 

Dominus,  illuminatio  mea,  et  salus  mea,  quem  time¬ 
bo?  Dominus,  protector  vitae  meae,  a  quo  trepidabo? 

In  manus  Tuas,  Domine,  commendo  spiritum  meum; 
redemisti  me,  Domine,  Deus  veritatis. 

Complaceat  Tibi,  Domine,  ut  eruas  me;  Domine, 
ad  adjuvandum  me  respice. 

Judica,  Domine,  nocentes  me,  expugna  impugnan¬ 
tes  me,  apprehende  arma  et  scutum,  et  exurge  in 
adjutorium  mihi;  dic  animae  meae:  Salus  tua  Ego  sum. 

Miserere  mei,  Deus,  miserere  mei,  quoniam  in  Te 
confidit  anima  mea. 

Sitivit  in  Te,  Deus,  anima  mea,  quam  multipliciter 
Tibi  caro  mea. 

Decas  VIII. 

Miserere  mei,  Deus  omnium,  et  ostende  mihi  lucem 
miserationum  Tuarum. 

Benedicite,  omnia  opera  Domini,  Domino,  laudate 
et  superexaltate  Eum  in  saecula. 

Venite,  audite,  et  narrabo,  omnes,  qui  timetis  Deum, 
quanta  fecit  animae  meae. 

Deus,  in  adjutorium  meum  intende,  Domine,  ad 
adjuvandum  me  festina. 

Repleatur  os  meum  laude,  ut  cantem  gloriam  Tuam, 
tota  die  magnitudinem  Tuam. 

Domine,  Deus  virtutum,  quis  similis  Tibi?  potens 
es,  Domine,  et  veritas  Tua  in  circuitu  Tuo. 

Bonitatem,  et  disciplinam,  et  scientiam  doce  me;  quia 
mandatis  Tuis  credidi;  doce  me  justificationes  Tuas. 

Quo  ibo  a  Spiritu  Tuo,  et  quo  a  facie  Tua  fugiam? 
Si  ascendero  in  coelum,  Tu  illic  es,  si  descendero 
in  infernum,  ades. 

Ad  Te,  Domine,  levavi  animam  meam,  Deus  meus, 
in  Te  confido,  non  erubescam. 

Vidi  praevaricantes,  et  tabescebam;  quia  eloquia 
Tua  non  custodierunt. 

Decas  IX. 

Quis  similis  Tui  in  fortibus,  Domine,  quis  similis 
Tui?  magnificus  in  sanctitate,  terribilis  atque  lauda¬ 
bilis,  et  faciens  mirabilia. 

Opto,  Domine,  patiens  esse,  et  humilis,  et  resigna¬ 
tus;  Tu  pro  me  supplere  digneris,  quidquid  mihi  de- 
est  in  his 'virtutibus. 

0  quam  desidero  humilitatem  habere?  Da  mihi  the¬ 
saurum  humilitatis  Tuae,  humillime  Jesu  Christe. 

0  quantum  desidero  pati  pro  Te,  amantissime  Jesu? 
Tametsi  induxeris  omnes  fluctus  Tuos  super  me,  lae¬ 
tus  omnia  tolerabo  per  gratiam  Tuam  ob  amorem  Tui. 

Recordare,  Domine,  quia  Pater  meus  es;  ecce  anima 
mea  nuda  est,  indue  eam  virtutibus  Tuis;  ad  patrem 
enim  pertinet,  nudam  et  pauperculam  filiam  vestire. 

Quid  volo  praeter  Te,  Domine,  aut  quid  mihi  prod¬ 
essent  omnia  sine  Te?  Tu  solus  sufficis  animae  meae. 

Quam  vani  sunt  homines,  qui  Te  non  quaerunt; 
quam  miseri  et  avari,  quibus  Tu  non  sufficis? 

0  si  omnium  hominum  quotquot  fuerunt,  sunt  et 
erunt,  corda  et  voluntates  solus  haberem,  ut  iis  Te 
summe  diligerem,  unicum  bonum  meum? 

In  Te,  Domine,  speravi,  non  confundar  in  aeter¬ 
num.  Et  si  Angelus  de  coelo  assereret  mihi,  me  pro¬ 
jectum  esse  a  facie  Tua,  non  crederem  illi.  Et  si  Tu 
Ipse,  summe  Deus,  diceres  mihi:  Ego  in  aeternum 
te  damnavi,  nolo  audire  preces  tuas.  Ignosce,  Do¬ 
mine,  in  hac  re  non  crederem  Tibi;  sed  etiam,  si 
occidas  me,  et  in  inferno  demergas  me,  semper  in 
Te  sperabo. 

III. 

Da  mihi,  Domine,  vulnera  Tua;  abhorreo  enim  vi¬ 
dere  cor  meum,  nisi  vulneribus  plenum,  cum  Te  adeo 
crudeliter  pro  me  videam  Crucifixum.  Non  possum 
vivere  sine  vulnere,  cum  Te  undique  videam  vulneratum. 


Suspiria  amantis  Animae  pro  Per¬ 
fectis. 

necas  i. 

0  dulcedo  cordis  mei,  o  vita  animae  meae,  o  es¬ 
sentia  essentiae  meae,  et  jucunda  requies  spiritus  mei, 
abstrahe  me  ab  omnibus  creaturis,  ut  solum  requies¬ 
cam  in  Te. 

0  Domine,  Deus  meus,  spes  mea  et  refugium  meum, 
o  dilecte  votorum  meorum,  quando  omnem  dissimili¬ 
tudinem  et  imperfectionem  absumes  in  me? 

0  charorum  omnium  Charissime,  o  Sponse  floride, 
Sponse  melliflue,  quando  me  ornabis  illis  monilibus, 
quibus  Tibi  placebo? 

Trahe  me  post  Te,  Sponse  dulcissime,  ut  alacriter,  pure, 
perseveranter  curram  in  odorem  unguentorum  Tuorum. 

Effice  me  hominem  secundum  cor  Tuum,  praepara 
Tibi  in  me  gratam  habitationem,  ut  ad  me  venias,  et 
mansionem  apud  me  facias. 

Inebria  me  vino  charitatis  Tuae,  o  pulcherrime  ama¬ 
tor  meus,  uni  me  Tibi  intime,  et  me  totum  trans¬ 
muta  in  Te. 

0  ignis  increate,  quando  me  totum  concremabis 
flamma  ardentissima  amoris  Tui?  quando  perempta  in 
me  omni  proprietate  totus  Tuus  ero? 

0  dilecte  mi,  Quem  Solum  quaero,  quando  mihi 
pulsanti  et  gementi  aperies?  quando  Teipsum  mihi 
manifestabis,  et  dices:  Salus  tua  Ego  sum? 

0  immensa  dulcedo  mea,  quando  me  lotum  in  Te 
rapiens,  absorbebis  et  abscondes?  Quod  enim  est 
mari,  absorbere  unam  guttam,  hoc  Tibi  est,  absorbere  me. 

0  foelicitas  mea,  o  totum  et  solum  gaudium  meum, 
quando  sublatis  omnibus  impedimentis  introduces  me 
in  cubiculum  gloriae  Tuae,  et  me  Tibi  inseparabiliter 
agglutinabis? 

Decas  II. 

Quaesivi  vultum  Tuum,  vultum  Tuum,  Domine,  re¬ 
quiram;  frustra  enim  laboro,  quamdiu  Te  non  quaero. 

Nolo  Te  sequi,  Domine,  per  viam  consolationum  et 
delectationum;  sed  veri  et  puri  amoris.  Nolo  id,  quod 
egreditur  a  Te,  sed  Teipsum  Solum.  Te  Solum  volo. 
Te  Solum  desidero;  nihil  mihi  extra  Te. 

In  Te,  Domine,  est  omne  esse  meum,  omnis  de¬ 
lectatio  mea,  omne  bonum  meum.  Si  quid  meum  dico, 
si  meipsum  nomino,  Te  Solum  intelligo,  Qui  Solus 
meus  es,  et  omnis  essentia  mea  in  Te  est. 

Anima  mea  sicut  terra  sine  aqua  Tibi;  effunde  ergo, 
clementissime  Deus,  largam  super  me  benedictionem 
de  rore  coeli,  et  de  pinguedine  terrae  viventium. 

Utinam  dirumperes  coelos,  et  ad  me  descenderes, 
ut  durities  mea  liquefacta  deflueret,  et  amore  Tuo  to¬ 
tus  ignitus  inenarrabilibus  Te  gemitibus  invocarem. 

Heu  mihi,  quia  incolatus  meus  prolongatus  est,  et 
cogor  ibi  vivere,  unde  mallem  abesse;  cogor  abesse 
a  Te,  cum  Quo  tantopere  cupio  permanere. 

4* 

0  amor,  quam  absconditus,  quam  ignotus  es?  Te 
cupio,  Domine,  nihil  aliud.  Praebe  mihi  cor  Tuum, 
et  accipe  meum. 

0  si  possem  velocissime  totam  terram  peragrare, 
et  clamore  valido  ubique  vociferari:  Vivat  amor  Jesu 
Christi!  Vivat  amor  Jesu  Christi! 

0  superlucida  et  deliciosa  Trinitas,  unus  Deus,  pasce 
me  Tuis  influxibus.  0  simplicissimum  et  jucundissi¬ 
mum  bonum,  o  bonum  incommutabile,  imple  me  Te- 
ipso;  transfer  in  Te  originem  meam;  introduc  me  in 
fundum  animae  meae. 

O  charum  principium  meum,  quando  Te  foeliciter 
inveniam?  quando  Te  ardentissime  diligam?  quando 
me  totum  in  Te  rapies?  quando  me  totum  absorbe¬ 
bis,  et  sine  medio  Tibi  unies? 

Decas  III. 

Quando  obdormiam  et  requiescam  in  Te,  pax  mea 
dulcissima?  quando  plene  adspirabit  mihi  divinitatis  Tuae 
fragrantia?  quando  mihi  exorietur  dies  sempiterna 
Tuae  manifestae  visionis? 

Per  Tuum  cor  transverberatum  transfige,  amantis¬ 
sime  Jesu,  cor  meum  jaculo  amoris  Tui,  ita  ut  nihil 
terreni  continere  possit,  sed  a  sola  efficacia  Tuae 
divinitatis  contineatur. 

Ave,  Jesu,  Sponse  melliflue,  saluto  et  veneror  Te 
omnium  electorum  Tuorum  afTectu.  Excita  et  rege 
Spiritu  Tuo  vivifico  omnes  motus  cordis  mei. 

O  amor  meus  et  omne  gaudium  meum,  quando 
inclinabitur  umbra  mortalitatis,  et  adspirabit  dies  ae- 

ternitatis?  quando  deposita  sarcina  corporis  hujus  cum 
Sanctis  Tuis  Te  perenniter  laudabo? 

Recipe  me,  o  floride  Sponse,  inter  suavissimos  am¬ 
plexus  amoris  Tui,  quibus  constrictus  spiritus  meus 
totus  ardeat  et  comburatur. 

O  bonum  super  omne  bonum,  o  finis  sine  fine, 
quando  fruar  Te  sine  modo  et  sine  fine? 

Pulcher  es,  Dilecte  mi,  et  amabilis  valde,  non  carni 
et  sensui;  sed  animae  credenti,  mundum  cor  habenti, 
et  ad  invisibilia  se  transferenti. 

Dominus  meus,  et  Deus  meus,  amem  Te  Solum 
propter  Te,  et  nihil  amem  nisi  in  Te. 

O  suavissime  coeli  splendor,  adure  cor  meum  po- 
tentissimo  charitatis  incendio;  Tibi  viscera  mea  sacri¬ 
fico,  ut  ea  aeternis  flammis  comburas. 

Cupio,  Domine  Jesu,  ut  quoties  aerem  ad  me  at¬ 
traho,  Tiipsum  cordiali  affectu  intra  me  attraham, 
quatenus  omnes  cogitationes,  verba  et  opera  mea  Tuis 
cogitationibus,  verbis  et  operibus  uniantur,  et  sic 
unita  Deo  Patri  ad  majorem  Ejus  gloriam  reprae¬ 
sententur. 

Decag  IV. 

Da  mihi,  Domine,  ut  Te  videam  sine  forma  corpo¬ 
rea,  sine  specie  imaginaria,  sine  luce  creata.  Trahe 
me  post  Te  extra  omnes  creaturas. 

Malo,  Domine,  ex  voluntate  Tua  acerbissimas  in¬ 
ferni  poenas  sine  fine  tolerare,  quam  sine  Te  gau¬ 
diis  perfrui  sempiternis. 

Demerge,  Dilectissime  mi,  parvulam  guttam  spiri¬ 
tus  mei  in  immenso  pelago  bonitatis  Tuae,  demerge 


et  absorbe  me  totum  in  abysso  infinitae  misericor¬ 
diae  Tuae. 

Veni,  suspirata  quies  amantis  animae  meae,  ut  nulli 
mihi  dies,  nullae  noctes  eant  sine  Te,  nullus  mihi 
somnus  sine  Te;  Tibi  Soli  vivam  et  moriar. 

Quis  ego  sum,  et  Quis  es  Tu,  amor  meus?  Num- 
quid  non  multum  esset,  si  Te  permitteres  a  me  amari? 
sed  et  insuper  Te  amari  praecipis,  et  mihi  mortem 
sempiternam  minaris,  si  Te  non  amo. 

Clementissime  Pater,  sicut  Tu  ab  omni  aeternitate 
voluisti,  antequam  ego  essem,  ita  fiat;  charior  est 
enim  mihi  Tua  gratissima  voluntas,  quam  operandi  libertas. 

Quando  me  laetificabis  in  regno  Tuo,  Domine,  Deus 
meus,  clarissimo  vultu  Tuo?  Quando  omnia,  quae 
credo,  lego  et  audio  de  Te,  et  gloria  Tua  clare  et 
intuitive  videbo? 

Sileat  ante  Te  omnis  creatura,  Deus  metisf  Tu  So¬ 
lus  mihi  loquaris,  adsis  et  illumines,  Qui  es  omnia  in 
omnibus,  et  super  omnia  amabilis  et  gloriosus. 

Vulnera  cor  meum  tam  potenti  jaculo  dilectionis 
Tuae,  ut  omnis  terrena  consolatio  amara  mihi  redda¬ 
tur,  et  omni  solatio  creaturarum  libenter  caream. 

Extingue,  Domine,  omnes  extraneas  imagines  in 
corde  meo,  ut  pacem  nullibi,  sive  delectationem  vel 
quaeram,  vel  inveniam,  nisi  in  Te,  dulcissime  Deus  meus. 

Decas  V. 

0  charitas,  Deus  meus,  fac  me,  obsecro,  unum 
Tecum,  sicut  Tu  et  Pater  unum  estis,  et  sufficit  mihi. 

Utinam,  suavissime  Jesu,  ea  flamma  amoris  arde- 

rem,  qua  ardent  Seraphim,  qua  ardet  Mater  Tua, 
qua  ardes  Tu. 

0  si  possem  ab  omnium  cordibus  amorem,  qui  non 
est  Tuus,  evellere,  et  Tuum  inserere,  ut  amore  Tuo 
omnes  arderent  et  languerent? 

Amo  Te,  Deus  meus,  quia  Deus  es.  Amo  Te,  ae¬ 
ternitas  mea,  quia  aeternus  es.  Amo  Te,  immensitas 
mea,  quia  immensus  es. 

In  amoris  signum  gratulor  Tibi,  Deus  meus,  divi¬ 
nitatem  Tuam,  simplicitatem  Tuam,  aeternitatem  Tuam, 
omnesque  Tuas  perfectiones,  quae  ita  sunt  in  Te,  ut 
idem  sint,  quod  Tu. 

Utinam  omnia,  quae  cogitavi,  quae  sum  locutus  et 
operatus,  ex  puro  Tui  amore  semper  fuissent?  uti¬ 
nam  Te  semper  amassem? 

0  si  possem,  Deus  meus,  retrovertere  annos  meos, 
et  peractae  aetatis  spatia  amoris  Tui  actibus  replere? 
o  si  Te  semper  dilexissem,  cum  alia  extra  Te  dilexi. 

Nihilum  mei  praecessit  me  a  diebus  aeternitatis  Tuae, 
Deus  aeterne?  nunc  vero  exuito  Tibi,  factori  meo,  et 
cupio  annihilari,  quidquid  in  me  terrenum  est,  ut  Tu 
Solus  vivas  in  me. 

O  aeternitas,  quam  clare  luces,  quam  blande,  quam 
praecise,  quam  in  puncto?  Ad  Te  secedo  a  mundo 
isto  sensibili-,  in  Te  meum  solatium  et  recreatio  est 
post  negotia  vitae  humanae,  post  taedium  vitae  la- 
bentis. 

Tu  desiderium  collium  aeternorum,  dulcissime  Jesu; 
Tu  desideratus  cunctis  gentibus;  Tu  Sponsus,  Tu  Rex 
cordium;  Tu  amor  meus  et  omne  bonum  meum. 

Decas  VI. 

Tu  scis,  Domine,  quia,  si  possem,  omnem  Tibi  lau¬ 
dem,  gloriam  et  honorem  tribuerem  Tibi,  quibus  Te 
laudant,  glorificant  et  honorant  omnes  Angeli  et  electi 
Tui;  sed  quia  impotens  ad  hoc  sum,  suscipe  saltem 
desiderium  meum  et  bonam  voluntatem. 

Exclude  a  me,  Deus,  omnia  impedimenta  gloriae 
Tuae,  et  in  eo  statu  me  constitue,  quem  aptiorem 
fore  nosti,  ut  major  Tibi  gloria  ex  me  proveniat. 

Possideam  Te  in  medio  cordis  mei,  beatitudo  sem¬ 
piterna!  possideam  Te,  summa  dulcedo  animae  meae. 

Me  Tibi  resigno,  creator  meus,  pure  propter  Te 
ad  omnia  officia,  loca,  casus,  eventus,  statumque  ani¬ 
mae  et  corporis,  qui  Tibi  placuerit. 

Nihil  a  Te  peto,  Domine,  nihil  volo,  nisi  pro  ma¬ 
jori  gloria  Tua.  Quodsi  per  ignorantiam,  vel  erro¬ 
rem  aliud  peterem,  nolo  exaudiri. 

Si  Tibi  aequale  praestatur  obsequium;  malo,  Do¬ 
mine,  desolationem,  quam  consolationem,  ut  pro  Tui 
amore  aliquid  patiar  internae  afflictionis. 

Quia  sine  Te  nihil  possum  pati  pro  Te,  da  mihi 
multam  et  magnam  gratiam,  ut  multa  et  magna  patiar 
pro  amore  Tuo. 

Major  es  omni  laude,  Deus  meus;  et  ob  id  gaudeo, 
quia  quidquid  obsequii  omnes  purae  creaturae  prae¬ 
stare  Tibi  quocunque  modo  conantur,  longissime  im¬ 
par  est  dignitati  et  magnitudini  Tuae. 

Quidquid  virtutum,  piorum  actuum  et  affectuum  in 
libris  editis  et  edendis  describitur;  quidquid  fieri  pot- 


57 


est  Tibi  gratum  et  acceptum,  id  omne  approbo  et 
volo,  et  cum  gratia  Tua  perficere  cupio. 

Utinam  possem,  Deus  meus,  aliquid  hoc  momento 
efficere,  quod  summe  Tibi  placeat.  En  hoc,  quod 
nunc  aggredior  pure,  ad  hoc  dirigo,  ut  maximam  in 
eo  habeas  complacentiam.  • 

Decas  VII. 

Quaeso  Te,  Domine,  ne  patiaris  quidquam  in  me, 
quod  non  sit  usquequaque  Tuum  et  divinum;  et  si 
quid  est,  illud  protinus  evelle. 

Si  scirem,  Deus  meus,  me  fore  annihilandum,  ad¬ 
huc  Tibi  omni  studio  servirem;  non  enim  Tibi  servio 
propter  me,  sed  propter  Te. 

Da,  bone  Jesu,  ut  oratio  illa  Tua  suam  vim  in  me 
habeat,  ut  sicut  Tu  in  Patre,  et  Pater  in  Te  est,  ita 
ego  Tecum  unus  sim  voluntate,  amore,  opere,  mori^ 
bus  et  vita. 

Extingue  me,  Domine,  in  corde  omnium  hominum; 
et  cunctos  homines  in  corde  meo  occide,  ut  mihi 
mundus  crucifixus  sit,  et  ego  mundo. 

Mitte  mihi,  Deus,  quamcunque  vulneris  afflictionem 
et  crucem;  et  in  omni  tribulatione  praesta,  ut  reum 
me  fatear  et  cognoscam,  et  ut  meipsum  contemnam. 

Hactenus  quosdam  amavi,  qui  me  non  amabant,  jam 
Te  amabo,  amator  aeterne,  Qui  me  amasti,  antequam 
Te  novissem;  Quem  amare  virtus  summa  est,  a  Quo 
amari  foelicitas. 

De  profundis  cordis  mei  clamo  ad  Te,  suavissime 
Deus,  ut  auferas  a  me  vanissimum  amorem  corporeae 


58 


pulchritudinis,  et  me  totum  transferas  ad  purissimum 
amorem  decoris  Tui. 

Illabere,  precor  Te,  in  penetralia  cordis  mei,  et 
imprime  mihi,  servo  Tuo,  dulcissimam  et  admirabilem 
speciem  Tuam,  ut  quiescam  in  suavitate  praesentiae  Tuae. 

Veni,  Domine,  amor  meus,  gaudium  meum  et  co¬ 
rona  mea  5  veni  et  noli  amplius  tardare,  ne  ex  nimio 
desiderio  sine  sensu  efficiar. 

Scribe,  dulcis  Jesu,  Momen  Tuum  in  corde  meo, 
et  amorem  Tuum  mellifluum  per  jugem  memoriam 
pectori  meo  inscribe. 

Deeas  VIII. 

Vincat  nequitiam  meam,  Domine,  immensa  bonitas 
Tua,  et  imaginem  Tuam  in  me  recognosce,  quamvis 
deturpatam. 

Revertor  ad  Te,  foelicissimum  principium  meum, 
dulcis  origo  et  finis  meus;  esto  deinceps  totum  ac 
solum  cogitatioilum  mearum  objectum. 

0  Unum  divinum,  Te  Solum  desiderat  cor  meum, 
libera  me  ab  omni  multiplicitate. 

Diligam  Te,  Deus,  pro  dono  Tuo  et  pro  modo  meo, 
exiguo  quidem,  et  minus  justo;  sed  non  possum  ultra, 
quam  possum;  potero  autem  plus,  cum  plus  donare 
dignaberis,  nunquam  tamen  prout  dignus  haberis. 

0  quam  beati  sunt  illi,  qui  edunt  et  bibunt  ad 
mensam  Tuam  in  regno  Tuo,  quoniam  Te  ardenter 
diligunt,  et  Te  fruuntur  in  laetitia  et  exultatione. 
Ego  autem  hic  fame  pereo,  et  projectus  in  cinere  et 
caligine,  lumen  coeli  non  video. 

Sitio,  Te  clare  cognoscere,  esurio,  Te  perfecte  di¬ 
ligere,  nec  desiderium  meum  adipisci  valeo.  Obsecro, 
Domine,  si  inveni  gratiam  in  oculis  Tuis,  ostende 
mihi  faciem  Tuam. 

Fac  mihi,  Domine,  quodcunque  placitum  fuerit  in 
conspectu  Tuo;  in  manibus  Tuis  ego  sum,  et  corpus 
meum,  et  spiritus  meus;  quocunque  pervenero,  lau¬ 
dabo  Te,  et  exultabo  vehementer. 

Satia  animam  meam  ad  Te  suspirantem,  foelicitas 
mea,  et  reple  esurientem  bonis  Tuis. 

Dejiciantur,  quaeso,  omnia  simulacra  de  throno  glo¬ 
riae  Tuae,  ut  Tu  sis  Solus  regnans  in  corde  meo, 
nec  sim  ego  amplius  miserabiliter  instabilis  et  fugiti¬ 
vus  a  Te. 

Uniat  me  Sibi  Verbum  Dei,  gignat  seipsam  in  me 
sine  intermissione  aeterna  sapientia,  et  pro  minimo 
mihi  erit,  si  me  despiciant  coelum  et  terra,  et  omnia, 
quae  in  eis  sunt.  Quodsi  me  repuleris  ab  osculo 
Tuo,  non  poterunt  me  omnia,  quae  infra  Te  sunt, 
consolari. 

Decas  IX. 

Veni,  gaudium  meum,  lumen  oculorum  meorum; 
veni,  amor  meus,  lux  incomprehensibilis,  imple  omnes 
potentias  animae  meae  intus  et  foris,  ut  nihil  nisi  Te 
videam,  cogitem,  amem,  desiderem. 

Tu  dixisti,  Domine:  Ducam  eam  in  solitudinem,  et 
ibi  loquar  ad  cor  ejus.  Et  quid  aliud  est  solitudo, 
nisi  Te  Solum  amare,  in  Te  Solo  quiescere? 

0  divina  solitudo  tam  concupiscenti  animo  deside¬ 
rata,  quando  fiet  istud,  ut  in  Te  omnino  quiescam? 

Heu  me,  quia  uon  diligo  Te,  vita  animae  meae; 
nam  si  vere  Te  diligerem,  semper  Te  in  corde  habe¬ 
rem;  scriptum  est  enim:  Ubi  est  thesaurus  tuus,  ibi 
est  et  cor  tuum. 

Congrega  nos  in  unum,  potentissime  amator;  data 
est  enim  Tibi  omnis  potestas  in  coelo  et  in  terra. 

Trahe  me  post  Te,  suavissime  Redemptor,  Qui  dixisti: 
Si  exaltatus  fuero  a  terra,  omnia  traham  ad  Meipsum. 

Accende  cor  meum  igne  Tuo,  Deus  meus ;  Tu  enim  ignis 
comburens  es,  et  facis  ministros  Tuos  ignem  urentem. 

Deus  meus  es  Tu,  Qui  infinita  Tua  bonitate  locu¬ 
pletissimus,  nec  bonorum  meorum,  nec  alterius  cu- 
jusque  rei  indigentiam  habere  potes.  Et  in  hoc  gau¬ 
deo  et  exuito,  quod  nulla  Tibi  perfectio,  nec  quidem 
per  imaginationem  adjungi  possit. 

Domine  Jesu,  quantum  Te  diligunt,  Qui  Te  nove¬ 
runt?  Pater  Tuus  Te  diligit;  Spiritus  sanctus  Te  di¬ 
ligit;  omnes  Angeli,  omnes  electi  et  amici  Tui  amore 
Tuo  exardescunt;  et  ego  solus  frigidus  ero? 

Libera  me,  Deus,  a  multiloquio,  quod  patior  intus 
in  anima  mea;  non  enim  cogitationibus  taceo,  etiamsi 
vocibus  taceam.  Multae  sunt  cogitationes  meae,  qua¬ 
les  Tu  nosti  cogitationes  hominum,  quoniam  vanae 
sunt.  Da  mihi,  eis  non  consentire,  nec  immorari,  nec 
me  impediant  ab  amore  Tuo. 

Decas  X. 

0  amor,  quam  parum  cognosceris  et  amaris?  Ac¬ 
cede  ad  me,  o  amor,  et  si  nullibi  requiem  invenis, 
Te  totum  transfunde  in  me,  aeterne  et  suavissime  amor. 

Semper  ardeat  ignis  amoris  Tui  in  altari  cordis 
mei,  et  in  tantum  crescat  incendium,  ut  non  solum 
sacrificium,  sed  et  ipsum  altare  comburat  et  consumat. 

Nihil  me  laetificet,  Domine  Jesu  Christe,  nisi  Tu; 
nihil  me  contristet,  nisi  culpa  mea,  et  offensio  Tuae 
majestatis. 

Tu  es  unicum  desiderium  meum,  aeterna  sapientia,  Tu 
thesaurus,  Quem  quaero,  Tu  beatitudo,  ad  Quam  suspiro. 

Quam  pulcher  es,  Dilecte  mi,  quam  speciosus  in 
deliciis  Tuis?  Utinam  potentissimus  amor  Tuus  omnem 
extraneum  amorem  in  me  occidat.  Quidquid  videro, 
quidquid  audiero,  quidquid  sensero;  Tu  Solus  intres 
et  possideas  cor  meum. 

0  amor  potentissime,  Qui  lutum  transfiguras  in 
Deum,  transforma  me  totum  in  Te.  Nimis  saxeum  est 
cor  meum,  nisi  molliatur  sanguine  Tuo;  nimis  distrac¬ 
tum  est,  nisi  colligatur  in  latere  Tuo. 

0  aeterna  veritas,  et  vera  charitas,  et  chara  aeter¬ 
nitas.  Tu  es  Deus  meus,  ad  Te  suspiro  die  ac  nocte. 
Te  amo,  Te  diligo  et  magis  amare  desidero;  percus¬ 
sisti  enim  cor  meum  verbo  Tuo,  ut  amarem  Te. 

Quid  amore  dulcius?  quid  securius?  quid  suavius? 
Quare  sagittis  ejus  non  est  transfixum  cor  meum? 
Ergone  amor  Tuus  circumdat  me  undique,  et  nescio, 
quid  sit  amor?  cur  sic  maneo  insensibilis?  cur  me 
magis  attraxit  creatura,  quam  creator? 

Venustissime  Jesu,  vita  mea  perennis,  per  Quam 
vivo,  et  sine  Qua  morior,  vita  dulcis  et  amabilis; 
concede,  ut  Tibi  jungar,  Te  complectar,  et  suavi  cha- 
ritate  soporatus  in  Te  obdormiam. 

Quando  Te  videbo,  dulcissime  Deus?  quando  ap¬ 
parebo  ante  faciem  Tuam?  quando  transibo  in  admi¬ 
rabilem  domum  Tuam?  quando  videbo  Te  in  terra 
viventium?  In  ista  enim  terra  jumentorum  mortalibus 
oculis  videri  non  potes,  sed  in  regione  Angelorum 
videbimus  Te,  sicuti  es. 


Actus  diversarum  virtutum* 

Actas  fidei. 

Auctor  fidei,  Jesu  Christe,  firmissime  credo:  vera 
esse  omnia,  quae  Te  revelante  credit  et  docet  sancta 
mater  Ecclesia,  et  pro  hac  assertione  et  veritate  mil- 
lies  mori  paratus  sum. 

Auge  in  me  fidem  a  Te  semel  infusam,  vitamque 
fidei  consonam  concede,  ut,  quod  mente  credo,  mo¬ 
ribus  exprimam. 

Testimonia  Tua,  Domine,  credibilia  facta  sunt  ni¬ 
mis,  utinam  secundum  ea  semper  vixissem. 

Verissima  sunt  omnia,  quae  in  sacris  libris  et  apos- 
tolicis  traditionibus  ac  decretis  Ecclesiae  continentur; 
pro  qua  veritate  tuenda  vitam  meam  libentissime  offero. 

Omnino  verum  est,  Te,  Deum  meum,  unum  esse 
in  substantia,  trinum  in  personis;  quod  ego  per  me¬ 
dios  gladios  et  ignes  profitebor. 

Utinam  fides  Tua  integra  semper  et  sincera  con¬ 
servetur,  qualem  Tu,  Domine,  tradidisti,  qualem  Apos¬ 
toli  praedicaverunt. 

Credo  Tibi,  o  summa  veritas,  et  quia  fides  sine 
operibus  mortua  est,  da  mihi,  ut  fidem  meam  pa- 

tientia  et  charitate,  aliisque  virtutibus  vivam  de¬ 
monstrem. 

Gratias  ago  Tibi,  Domine,  quod  mihi  fidem  dederis, 
qua  Te  agnoscerem,  quod  me  Christianum  feceris,  et 
Catholicae  Ecclesiae  membrum.  In  hac  fide  vixi,  in 
eadem  mori  volo,  atque  utinam  pro  eadem! 

Credo  Te,  Deum  ingenitum,  Filium  unigenitum,  Spi¬ 
ritum  sanctum  ab  utroque  procedentem.  0  credam  et 
fruar  semper,  quia  Tu  Deus  meus  es,  principium  meum 
et  finis  ultimus,  et  mea  aeterna  beatitudo. 

Credo,  Te  Dei  Filium  pro  mea  salute  carnem  hu¬ 
manam  induisse.  Credo,  Te  passum  pro  me,  et  mor¬ 
tuum  in  cruce.  Credo,  Te  Deum  et  hominem  in  Sa¬ 
cramento  mirabiliter  existere.  Credo  haec  omnia  et 
alia,  quae  de  Te  docet  Ecclesia,  et  credens  adoro 
et  amo  Te. 

Revela,  Domine,  oculos  meus,  et  considerabo  mi¬ 
rabilia  de  lege  Tua.  Quam  dulcia  faucibus  meis  elo¬ 
quia  Tua;  super  mei  ori  meo. 

0  si  fidem  possem  annunciare  in  universo  mundo, 
et  omnes  infideles  ad  Deum  convertere!  quam  liben¬ 
ter  id  facerem,  etsi  propterea  omnia  tormenta  susti¬ 
nere  deberem? 

Utinam  possem,  Deus  meus,  omnium  infidelium  in¬ 
tellectibus  in  Te  credere,  omnium  affectu  Te  amare, 
omnium  viribus  Tibi  servire? 

Discedite  a  me,  omnes  pessimae  haereses,  filii  dia¬ 
boli  et  pestes  animarum;  vos  detestor  et  abominor, 
et  cum  Ecclesia  Dei  anathematizo. 

Quaecunque  docet  fides,  adeo  firmiter  credo,  ac  si 

oculis  ea  viderem.  Adauge,  Domine,  et  confirma  fidem 
meam;  hoc  enim  duce  securus  ibo  ad  tribunal  Tuum, 
quacunque  hora  me  vocaveris,  quia  credo  et  spero 
videre  bona  Tua  in  terra  viventium. 

Actus  spei. 

Clementissime  Deus,  tametsi  multa  et  gravissima  pec¬ 
cata  commiserim,  spero  tamen  ex  Tua  misericordia, 
et  ex  bonis  operibus  gratiae  Tuae  adjutorio  praestitis 
me  gloria  sempiterna  fruiturum. 

Et  si  reus  essem  omnium  peccatorum  mundi,  ta¬ 
men  in  Te  sperabo;  major  est  enim  misericordia  Tua, 
quam  iniquitas  mea. 

Gaudeo,  Domine,  nihil  in  me  esse,  in  quo  confi¬ 
dere  possim;  laetor,  quod  nullibi  spes  mea  consistere 
queat,  nisi  in  Te,  Qui  Solus  es  refugium  meum  et 
firmamentum  meum. 

Dixisti,  Domine,  et  ita  est:  Sine  Me  nihil  potestis 
facere;  quid  ergo  residui  habeo,  nisi  ut  oculos  ad  Te 
dirigam,  et  Tu,  o  bonitas,  adjuves  me? 

Adjutor  meus  esto,  ne  derelinquas  me,  neque  de- 
spicias  me,  Deus  salutaris  meus.  Tanquam  prodigium 
factus  sum  multis,  et  Tu  adjutor  fortis. 

Ad  Te  confugio,  Domine,  ut  per  patientiam  et  con¬ 
solationem  scripturarum  spem  habeam,  et  in  Te  spe¬ 
rans  non  confundar. 

Omnis  spes  mea,  optime  Jesu,  et  totius  fiduciae 
certitudo  in  pretioso  sanguine  Tuo  mihi  est.  In  ipso 
respiro,  et  in  ipso  confisus  ad  Te  pervenire  desidero, 
non  habens  meam  justitiam,  sed  eam,  quae  est  ex  Te. 


Quidquid  asperum  et  molestum  mihi  evenire  per¬ 
miserit  divina  providentia  Tua,  benignissime  Pater, 
semper  in  Te  sperabo;  certus  enim  sum,  quia,  si  in 
inferno  demersus  fuero,  inde  me  liberabis. 

Magna  valde  est  misericordia  Tua,  Domine,  et  in 
ea  sola  posita  est  tota  spes  et  consolatio  mea. 

Mirifica  misericordias  Tuas,  Qui  salvos  facis  spe¬ 
rantes  in  Te;  custodi  me  ut  pupillam  oculi,  sub  um¬ 
bra  alarum  Tuarum  protege  me. 

Bonum  est  confidere  in  Domino,  quam  confidere  in 
homine;  bonum  est  sperare  in  Domino,  quam  spe¬ 
rare  in  principibus. 

Domine  virtutum,  beatus  homo,  qui  sperat  in  Te.  In  Te 
eripiar  a  tentatione,  et  in  Deo  meo  transgrediar  murum. 

Toto,  corde  firmissime  spero,  omnipotens  Deus,  me 
posse  a  Te  omnia  obtinere,  quae  mihi  necessaria  sunt  ad 
salutem ;  et  quia  Filius  Tuus,  Redemptor  meus,  omnia  bona 
mihi  promeruit,  tantam  in  Ejus  meritis  fiduciam  habeo, 
ac  si  bonum,  quod  desidero,  jam  tenerem  et  possiderem. 

Ego  autem  in  Te  speravi,  Domine;  dixi:  Deus 
meus  es  Tu,  in  manibus  Tuis  sortes  meae. 

0  si  cito  adveniret  regnum  Tuum,  summum  bonum 
meum,  regnum,  quod  spero,  quod  exspecto,  quod  toto 
corde  concupisco?  Utinam  cito  adveniat,  quia  regnum 
omnium  saeculorum  est,  plena  possessio  totius  foelicitatis. 

Actus  charitatis  erga  Deam. 

Oro  Te,  dulcissime  Deus,  ut  cordis  mei  principa¬ 
tum  geras.  Absit  a  me,  optatissimum  bonum  meum, 
ut  aliquid  amem  praeter  Te. 

III. 

Ure  me  incendio  decoris  Tui,  speciosissime  prin¬ 
ceps  cordis  mei;  sacrifico  Tibi  omnia  viscera  mea  et 
praecordia  mea. 

Vive,  potentissime  Imperator  cordis  mei,  et  domi¬ 
nare,  sicut  decet  Te.  0  quam  mihi  placet,  ut  regnes 
in  aeternum  et  ultra. 

Utinam  tot  millia  cordium,  quot  Tibi  placuerunt, 
vel  placere  possunt,  ipse  possiderem,  ut  Te  perfec¬ 
tissime  amarem. 

Utinam  subdere  Tibi  possem,  amabilissime  Domine, 
omnia  colla  filiorum  Adae,  ut  Te  Solum  requirerent 
et  amarent. 

0  unice  amor  meus,  et  serena  lux  oculorum  meo¬ 
rum,  omnia  mihi  sordeant  et  vilescant  praeter  Te. 

0  amabile  principium  meum,  et  tota  sufficientia 
mea,  nihil  volo,  nihil  cupio  praeter  Te. 

0  quantum  gaudeo,  quod  Deus  sis,  summe  bonus 
et  perfectus,  immensus,  infinitus,  justissimus,  sapien- 
tissimus,  omnipotens  et  incomprehensibilis?  Amo  Te 
pure  propter  Teipsum,  et  gaudeo  de  bonis  Tuis  ob 
hanc  solam  causam,  quia  bona  Tua  sunt. 

Ad  Te,  summum  bonum,  toto  cordis  affectu  feror, 
in  immensa  bonitate  Tua  exuito;  gaudeo,  quod  omnes 
Angeli  et  Sancti  adorent  et  laudent  Te. 

Utinam  possem  amare  Te,  quantum  amabilis  es!  sed 
quia  hoc  excedit  vires  omnium  creaturarum,  utinam 
saltem  amem  Te,  quantum  possum,  quantum  debeo. 

Reple,  Deus  meus,  animam  meam  amore  Tuo,  ut 
amore  totus  ardeam,  et  amore  aestuans  amore  moriar. 

Quam  poenitet  me,  quod  alia  extra  Te  dilexi.  Uti- 

nam  possem  transactos  annos  revocare  et  amoris  Tui 
actibus  replere! 

0  dulcissima  vita  animae  meae,  utinam  deficiat  in 
Te  cor  meum.  Quid  enim  mihi  est  in  coelo,  et  a  Te 
quid  volui  super  terram. 

Unam  petii  a  Te,  Domine,  hanc  requiram,  ut  inha¬ 
bitem  in  domo  Tua  omnibus  diebus  vitae  meae. 

Utinam  ultimus  halitus,  quo  animam  efflabo,  halitus 
amoris  sit.  Moriar  amore  Tuo,  Deus  meus;  et  quia 
vitam  ab  amore  non  inchoavi,  da  mihi  vitam  amando 
finire.  Ultimus  vitae  actus  sit  amare,. 

Actus  cbaritatls  erga  proximum. 

Insere,  Domine,  pectoribus  nostris  Tuae  dilectio¬ 
nis  affectum,  ut  diligamus  nos  invicem,  sicut  Tu  dili¬ 
gis  nos,  et  alter  alterius  onera  portemus. 

Da  mihi,  Domine,  non  diligere  verbo,  neque  lin¬ 
gua,  sed  opere  et  veritate,  ut  quaecunque  volo,  ut 
faciant  mihi  homines,  id  faciam  illis. 

Doleo,  Deus  meus,  quod  ea  hactenus  non  prae¬ 
stiti  in  obsequium  proximi  mei,  quae  Tuo  auxilio  ad¬ 
jutus  poteram. 

Detestor,  quidquid  injuriae  et  offensae  olim  paravi 
verbo,  opere  et  cogitatione  in  proximum  meum,  pa¬ 
ratus  singulis  satisfacere,  si  quid  alicui  debeo.  In¬ 
spira  Tu,  Deus,  ut  sciam;  et  da,  ut  faciam. 

Amator  hominum,  Deus,  oro  Te  pro  omnibus, 
qui  persequuntur  et  calumniantur  me;  et  qui  me 
quovis  modo  offenderunt.  Da  illis  salutem  mentis 
et  corporis. 

Utinam,  clementissime  Deus,  omnes  peccatores  resi¬ 
piscant,  et  convertantur  ad  *Te. 

Obsecro,  Domine,  ut  omnes,  qui  oppugnant  Eccle¬ 
siam  Tuam,  dexterae  Tuae  potentia  conterantur,  et 
agnoscant  veritatem. 

Propono,  Domine,  omnes  injurias  et  offensas,  Te 
adjuvante,  aequo  animo  tolerare;  nec  ullum  unquam 
hominem,  quantumvis  mihi  infestum,  odio  habebo. 

0  si  possem  pro  fratribus  meis,  iis  praesertim,  qui 
me  aliqua  injuria  aut  molestia  affecerunt,  sanguinem 
fundere,  quam  libenter  id  facerem.  Confirma,  Domine, 
in  me  hanc  voluntatem. 

Fac,  obsecro,  Deus  meus,  per  viscera  misericor¬ 
diae  Tuae,  ut  omnes  ad  Te  convertantur,  qui  rebus 
terrenis  adhaerent,  et  quos  voluptas  carnis  illexit. 

0  si  ego  possem  omnes  peccatores  ab  erroribus  viae 
suae  convertere,  etiam  cum  vitae  dispendio  id  praestarem. 

Utinam  totus  mundus  in  Te  crederet  et  Te  cognos¬ 
ceret.  Confiteantur  Tibi  populi  omnes.  Omnis  terra 
adoret  Te,  et  psallat  Tibi. 

Diligo  Te,  Domine,  toto  corde,  et  proximum  in 
Te  et  propter  Te. 

De  bonis  omnium  fratrum  meorum  gaudeo,  et  de 
malis  doleo,  ac  si  mea  forent;  et  mala  quidem  ab 
omnibus  avertere  efficaciter  vellem,  si  possem;  bona 
vero  multiplicare. 

Libenter,  si  possem,  omnium  indigentium  necessita¬ 
tibus  subvenirem,  esurientibus  cibum,  sitientibus  po¬ 
tum  darem;  reliqua  item  opera  misericordiae  spiri¬ 
tualia  et  corporalia  exercerem. 

Actus  patientiae. 

Si  oportuit  Te,  Christe,  pati,  et  ita  intrare  in  glo¬ 
riam  Tuam,  quo  pacto  ego  in  illam  intrabo,  nisi  via 
regia  sanctae  Crucis? 

Cognovi,  Domine,  quia  aequitas  judicia  Tua,  et  in 
veritate  Tua  humiliasti  me. 

Opto  potius  curffctos  inferni  cruciatus  tolerare,  quam 
Tuam  justitiam  violare. 

Iram  Tuam,  Domine,  portabo,  quoniam  peccavi  Tibi. 
Quod  si  bona  suscepi  de  manu  Tua,  quare  mala  non 
sustinebo  ? 

In  omni  adversitate  Te,  bone  Jesu,  recogitabo,  quia 
talem  pro  me  sustinuisti  adversus  Temetipsum  contra¬ 
dictionem. 

Utinam  dignus  sim  gaudenter  cum  Apostolis  Tuis 
contumeliam,  pauperiem  et  quidquid  volueris  pati  pro 
Nomine  Tuo. 

Quidquid  laboris  mihi  unquam  acciderit,  id  propter 
Te,  Domine,  patienter  feram.  Si  tentationibus  exer¬ 
cear;  si  moeror  importunus  ingruat,  si  morbi,  si  do¬ 
lores,  si  quaevis  tormenta  contingant,  omnia  Te  ju¬ 
vante  fortiter  tolerabo. 

Absit  a  me,  Domine,  ut  animum  despondeam  a 
Christiana  perfectione  comparanda;  omnes  enim  diffi¬ 
cultates,  Te  duce,  superabo,  et  in  Deo  meo  trans¬ 
grediar  murum. 

Absit  a  me,  ut  amore  vitae,  vel  timore  mortis  a 
virtutis  proposito  desistam.  Et  si  me  oporteret  uni¬ 
versis  mundi  miseriis  et  calamitatibus  obrui,  nunquam 
a  Te  recedam. 

Imprime,  fortissime  Deus,  robur  magnum  cordi  meo, 
cupio  enim  Te  sequi  per  omnem  afflictionem  et  deso¬ 
lationem  internam  et  externam. 

Ut  jumentum  factus  sum  apud  Te,  Domine,  Deus 
meus;  Tu  nosti  onus  meum,  quale  sit,  da  mihi,  illud 
patienter  ferre,  ut  per  viam  crucis  extollar  ad  Te. 

Offero  me  Tibi,  Domine,  paratum  ad  omnia  mala 
aequanimiter,  hilariter,  ac  sine  ulla  prorsus  querimo¬ 
nia  sustinenda. 

0  si  patientiam  sancti  Job  assequi  possem,  et  con¬ 
stantiam  sanctorum  Martyrum! 

Utinam  dignus  essem,  martyrium  pro  Te  subire, 
Domine,  virtus  mea,  et  firmamentum  meum.  Utinam 
pro  Te  vivus  comburerer;  utinam  assari  cum  Lau¬ 
rentio  mererer. 

Da  mihi,  Domine,  disciplinam,  ut  non  auferas  mi¬ 
sericordiam;  caede  contumacem,  ut  reddas  mihi  pro¬ 
missam  haereditatem.  Auge  tormenta,  sed  auge  pa¬ 
tientiam. 

Actus  humilitatis. 

0  gemma  pretiosissima,  humilitas,  quando  Te  pos¬ 
sidebo?  quando  tranquillitatem  animorum  Tibi  obse¬ 
quentium  habebo?  quando  Tuo  splendore  et  pulchri¬ 
tudine  ornatus  ero? 

Noverim  Te,  noverim  me,  Deus  meus;  quoniam  in 
Te  sunt  omnia  bona  mea,  et  ex  me  nihil  sum. 

Hoc  ex  corde  desidero,  bone  Jesu,  hoc  eligo,  ab¬ 
jectus  esse  et  pusillus  in  domo  mea  magis,  quam  ha¬ 
bitare  in  tabernaculis  peccatorum. 

Nolo,  Domine,  ut  me  homines  laudent  et  honorent, 

quia  omni  laude  et  honore  indignissimus  sum;  volo 
autem  ad  gloriam  Tuam  despici,  conculcari  et  tan- 
quam  canis  mortuus  vilissimus  reputari. 

Latrones  ipsi  et  sacrilegi,  o  misericordissime  Do¬ 
mine,  perfectius  Tibi  famularentur,  si  tot  beneficiis  ac 
donis  eos  cumulasses,  quibus  me,  Benignissime,  affecisti. 

Peccavi,  Domine,  et  non  sum  dignus  aspicere  alti¬ 
tudinem  coeli  prae  multitudine  iniquitatum  mearum. 

Omnia  animalia  pro  captu  suo  Tibi,  Domine,  appropin¬ 
quant,  solusego  infinita  vitae  meae  turpitudine  a  Te  recedo. 

Unde  mihi  haec  insania,  Deus  meus,  ut  audeam 
gloriari  tot  peccatorum  reus,  ob  quae  potes  hoc  mo¬ 
mento  mittere  me  in  gehennam? 

Abjicio  me,  Domine,  propter  Te  infra  homines  uni¬ 
versos,  quia  vilior  et  contemptibilior  omnibus  sum, 
et  pro  tali  haberi  ac  tractari  desidero. 

Nihil  aliud  volo,  nihil  opto,  altissime  Deus,  nisi 
pati  et  contemni  pro  Te;  da  mihi  claram  et  veram 
mei  notitiam. 

Indignus  sum,  Domine,  omnibus  donis  Tuis,  ob  vi¬ 
litatem  et  ingratitudinem  meam;  indignus  consortio 
hominum,  propter  sordes  culparum  mearum,  quarum 
pessima  tabe  vel  aerem  ipsum  inficio. 

Utinam  universi  homines,  aequissime  Deus,  miseriam 
meam  agnoscerent  et  despicerent  me,  ac  meam  mihi 
indignitatem  exprobrarent,  ut  spernerer  propter  Te. 

Domine,  non  sum  dignus  calcare  hoc  pavimentum, 
per  quod  transeunt  tot  servi  Tui,  quibus  comparatus 
vermis  sum,  et  non  homo,  opprobrium  hominum  et 
abjectio  plebis. 

Absit  a  me,  Domine,  ut  velim  ambulare  in  magnis 
et  in  mirabilibus  super  me.  Magna  enim  est  abyssus 
fragilitatis  et  nihili  mei;  nihil  sum,  nihil  possum  sine  Te. 

Fac  me,  Deus,  tanquam  pavimentum  mundi,  ut  ab 
omnibus  conculcer  et  indignissime  tracter,  quia  sic 
exigunt  peccata  mea. 


Fasciculus  ad  spirat  Ionum  ad  desum, 
ad  IS.  Mariam  Virginem,  ad  .coelites 
universos. 

Ad  Jesum  Redemptorem. 

Jesu,  sapientia  Patris,  da  mihi  quaerere  et  sapere, 
quae  sursum  sunt,  ut  gustem,  quam  suavis  es. 

Jesu,  verbum  Patris,  utinam  audiam,  quid  loquaris 
in  me! 

Jesu,  Redemptor,  esto  mihi  in  Deum  protectorem 
et  in  domum  refugii,  ut  salvum  me  facias, 

Jesu,  Frater  primogenite,  fac  me  Tibi  cohaeredem 
in  domo  Patris  nostri. 

Jesu,  Fili  Dei,  Qui  pro  me  factus  es  homo,  non 
sit  mihi  grave  humiliari  pro  Te. 

Jesu,  creator  meus,  cor  mundum  in  me  crea,  et 
spiritum  rectum  innova  in  visceribus  meis. 

Jesu,  vita  mea,  Tibi  Soli  vivat  anima  mea,  nam 
mihi  vivere  Tu  es,  et  mori  lucrum. 

Jesu,  Domine  mi,  posside  me  servum  Tuum,  et 
nemo  praeter  Te. 

Jesu,  praeceptor,  doce  me  facere  voluntatem  Tuam, 
ut  discam  a  Te,  quia  mitis  es  et  humilis  corde. 

Jesu,  lux  mundi,  illumina  oculos  meos,  et  deduc 
me  in  semitam  mandatorum  Tuorum. 

Jesu,  fons  vitae,  sitivit  in  Te  anima  mea;  fac  me 
haurire  aquas  in  gaudio  de  fontibus  Tuis. 

Jesu,  pastor  bone,  propter  Nomen  Tuum  deduces 
me  et  enutries  me. 

Jesu,  Salvator,  salva  me,  Qui  venisti  quaerere  et 
salvum  facere,  quod  perierat. 

Jesu,  sponse  sanguinum,  desponsa  Te  mihi  in  mi¬ 
sericordia  et  miserationibus. 

Jesu,  amator  speciosissime,  trahe  me  post  Te  in 
funiculis  charitatis. 

Jesu,  zelator  animarum,  Cujus  deliciae  esse  cum 
filiis  hominum,  amem  Te  ardentissimo  amore  et  cae- 
tera  omnia  propter  Te. 

Jesu,  panis  vitae,  anima  mea  sustinet  Te,  ne  di¬ 
mittas  eam  jejunam,  ut  non  deficiat  in  via. 

Jesu,  judex  misericors,  Qui  non  venisti  perdere 
quemquam,  parce  mihi,  et  responde  pro  me. 

Jesu,  corona  et  merces  nostra  magna  nimis,  jube 
me  numerari  inter  electos  Tuos. 

Jesu,  gloria  mea,  cupio  dissolvi,  et  esse  Tecum; 
da  mihi  vivere  in  Te  et  in  Te  mori. 

Ad  beatam  Virginem  Mariam. 

Protege  me,  dulcissima  Virgo  Maria,  sub  umbra 
alarum  tuarum,  et  non  recedat  in  aeternum  mellifluum 
Nomen  tuum  ab  ore  et  corde  meo. 

Ne  unquam  elongeris  a  me,  potentissima  Mater  Dei, 
quia  circumdederunt  me  undique  inimici  mei. 


Quid  possum  sine  te,  Virgo  beata,  aut  quid  fiet 
de  me,  si  averteris  faciem  tuam  a  me? 

Quando  venies,  dulcissima  Virgo,  quando  appare¬ 
bis  indignissimo  servulo  tuo?( 

Spiritus  tuus,  o  Maria,  super  mei  dulcis,  et  pos¬ 
sessio  amoris  tui  super  aurum  et  topazion. 

Sentiat  anima  mea  suavitatem  amoris  tui,  et  in  tuis 
semper  versetur  laudibus,  quia  unica  post  Deum  con¬ 
solatio  mea  tu  es. 

Compatere,  Domina,  animae  meae  ad  te  suspiranti, 
respice  in  me,  et  festina  in  adjutorium  meum. 

Da  mihi  gratiam  tuam,  ut  semper  de  te  gaudeam, 
et  post  istud  exilium  te  contempler  in  gloria. 

Sicut  filius  ad  sinum  matris,  ita  spirat  ad  te  anima 
mea,  ne  despicias  me,  mater  misericordiae. 

Quantum  desidero  videre  vultum  tuum,  speciosis¬ 
sima  Virgo,  assume  me  velociter  ad  te,  et  comple 
desiderium  meiim. 

Quis  non  diliget  te,  regina  cordium,  et  mater  sancti 
amoris,  quis  non  diliget  te?  Utinam  omnes  creaturae 
tibi  serviant,  et  in  amore  tuo  vivant  ac  moriantur. 

Suscipe  cor  meum,  dilectissima  Mater  mea,  et  offer 
illud  purissimis  manibus  tuis  purissimo  Filio  tuo. 

Gaudeo  et  exuito,  beata  Virgo,  quod  Deus  te  amet 
super  omnia  opera  Sua,  et  de  hac  re  super  omnia 
delector ^  magisque  optarem  inferni  poenas,  quam  ut 
momenti  spatio  quidquam  de  gloria  et  dignitate  tua 
minuatur. 

Sperent  in  te,  qui  noverunt  nomen  tuum,  gloriosa 
Virgo,  quoniam  non  derelinquis  sperantes  in  te. 

Gloriosus  vultus  tuus  mihi  appareat  in  extremis, 
et  consolatio  tua  laetificet  egredientem  spiritum  meum, 
clementissima  Mater. 

Ad  sanctos  Angelos. 

Angele  sancte,  vitae  meae  gubernator  et  custos,  ap¬ 
prehende  arma  et  scutum,  et  exurge  in  adjutorium  mihi. 

Custodi  me  sub  umbra  alarum  tuarum  ab  insidiis 
inimici  et  ab  omni  periculo  et  tentatione. 

Adesto  mihi,  beatissime  Spiritus,  doce,  dirige  et 
protege  me;  cumque  finis  vitae  meae  advenerit,  in 
extrema  lucta  versanti  benigne  succurre. 

Septem  Spiritus,  quia  statis  ante  Dominum,  purgate, 
illuminate  et  perficite  me;  et  dirigite  omnia  studia  et 
actiones  meas  ad  gloriam  Dei  et  animae  meae  salutem. 

Estote  mihi  singulare  solatium  in  morte,  Angeli 
Dei,  potentes  virtute,  qui  estis  in  vita  salutare  praesidium. 

Infundite  menti  meae  deificum  lumen,  ut  absumpta 
omni  materia  totus  ardeam  divino  amore. 

Venite  in  adjutorium  meum,  coelestis  militiae  exer¬ 
citus  innumerabiles,  et  defendite  me  ab  incursu  ma¬ 
lignorum  spirituum. 

0  supremi  amatores  Dei,  succendite  me  illo  igne, 
quem  Dominus  Jesus  misit  in  terram,  et  voluit  vehe¬ 
menter  accendi. 

Fontes  sapientiae,  pascite  me  coelesti  doctrina,  et 
docete  me  scientiam  Sanctorum. 

Facite  me,  mentes  purissimae,  docilem  Dei,  ut  dis¬ 
cam  justificationes  Ejus;  et  discussis  tenebris  divinum 
lumen  inserite  menti  meae. 

Ad  omnes  Sanctos. 

Foelices  Sancti,  qui  jam  nostrae  mortalitatis  pela¬ 
gus  pertransistis  securi  de  vestra  immarcescibili  glo¬ 
ria,  solliciti  estote  de  mea  multiplici  miseria. 

Date  manus  infirmo,  coelestis  patriae  cives,  et  eri¬ 
gite  jacentem,  ut  convalescens  de  infirmitate  fortis 
efficiar  in  bello. 

Eripite  me  de  aquis  multis,  et  de  limo  profundi 
fusis  precibus  ad  Eum,  qui  dominatur  potestati  maris. 

Impetrate  mihi  fidem  et  perseverantiam,  servire 
Domino  in  timore  et  servare  mandata  Ejus. 

Clamo  ad  vos,  potentissimi  protectores  salutis  meae, 
mittite  e  patria  foelicitatis  pauculas  guttas  pretiosis¬ 
simi  vini  charitatis  vestrae,  quia  aruit  sicut  testa  vir¬ 
tus  mea,  et  defecit  prae  siti  anima  mea. 

Subvenite  mihi,  misero  peccatori,  sedenti  in  tene¬ 
bris  et  umbra  mortis,  et  solvite  vincula  captivitatis  meae. 

Liberate  me  a  tumultuantium  affectionum  turba,  ut 
sedeam  solitarius,  et  taceam,  et  audiam  vocem  Do¬ 
mini  loquentis  in  silentio  ad  cor  meum. 

Elevate  me  ab  hac  sordida  terra,  ut  mihi  mundus 
crucifixus  sit,  et  ego  mundo. 

Ad  me  respicite,  gens  illustrissima  et  haereditas 
summi  Dei,  adhuc  peregrinantem  in  hoc  exilio,  et 
mittite  de  coelo  opem  et  consolationem. 

Circumdate  me  gaudentem  et  exultantem  de  vestra 
beatitudine,  et  gratiam  impetrate  virtutes  vestras  imi¬ 
tandi,  ut  vestris  adjutus  suffragiis  particeps  fiam  vestri 
gaudii  et  coronae. 

Haec  in  exemplum.  Plura  suggerent  usus  et  affectus. 

Sunt  autem  quatuor  capita,  ac  veluti  fontes  uberrimi, 
e  quibus  adspirationes  ad  omnes  et  singulos  aeterni 
regni  proceres  peti  possunt.  Primo  quidem  ex  titulis 
honoris,  dignitatis,  perfectionis  et  diversarum  virtu¬ 
tum,  quae  in  illis  lucent.  Secundo  ex  perceptis  bene¬ 
ficiis,  pro  illis  gratias  agendo.  Tertio,  invocando  illos, 
ut  propitientur  peccatis  nostris,  eorumque  remissio¬ 
nem  nobis  obtineant.  Quarto,  multiplicem  miseriam 
nostram  et  innumerabiles  necessitates  proponendo,  ut 
a  malis  omnibus  erui,  cunctisque  bonis  imbui  ipsorum 
meritis  et  precibus  mereamur. 


Adspirationes  ex  Nominibus  Ilei,  Ejus- 
que  attributis  et  perfectionibus. 

Decas  I. 

Aperi,  Domine,  oculos  animae  meae,  ut  non  con¬ 
tenti  aspectu  rerum  temporalium,  quas  percipiunt  sen¬ 
sus;  ascendant  ad  interna  contemplanda,  quae  non 
videntur,  Teque  aspiciant,  Deum  invisibilem,  Qui  es 
in  omnibus  et  super  omnia. 

Deus  immensae  majestatis,  vere  mirabilis  facta  est 
scientia  Tua  ex  me;  omnia  tamen  ossa  mea,  omnia 
membra,  sensus  et  potentiae  dicunt,  quia  Tu  es  Deus, 
et  non  est  alius  similis  Tibi.  Tu  es  meum  esse  et 
mea  vita,  et  gaudeo,  quia  Te  plusquam  me  diligere  debeo. 

0  si  omnia  membra  mea,  omnes  sensus  et  fibrae 
verterentur  in  linguas,  ut  hoc  praedicarent  toti  mundo, 
quia  Tu  Solus  es,  Qui  es,  ac  propterea  omnes  gen¬ 
tes  Te  laudarent  et  glorificarent?  0  si  Te  omnes 

agnoscerent  et  diligerent  plusquam  vitam  suam,  quia 
in  Te  omnes  vivunt,  moventur  et  sunt. 

0  pelagus  omnis  essentiae  et  existentiae,  Tu  es 
ipsummet  esse,  omne  esse  continens;  a  Te  omnia 
pendent  et  effluunt,  et  in  Te  refluunt,  et  eatenus  sunt, 
quatenus  aliquid  Tui  Esse  participant.  Me  igitur  de¬ 
spiciam,  et  omnia,  quae  non  sunt;  Te  autem  amabo, 
et  Tibi  adhaerebo,  Qui  Solus  es. 

Deus,  perfectissime,  et  causa  omnium  entium,  per¬ 
fice  gratia  Tua  esse,  quod  mihi  dedisti,  ut  perfectum 
sit,  sicut  et  Tuum  perfectum  est;  quia  ex  meipso 
nihil  sum. 

0  substantia  simplicissima,  quae  omnia  es,  quam 
intime  Te  diligere,  et  super  omnia  aestimare  debeo? 
Tu  nihil  de  temporibus,  nihil  de  locis,  nihil  de  rebus 
trahis.  Non  partibus  constas,  ut  corpus;  non  affecti¬ 
bus  distas,  ut  anima;  non  formis  substas,  ut  omne, 
quod  factum  est.  Fac  me  aemulari  simplicitatem  Tuam, 
ut  in  omnibus  simplex  et  purum  sim,  Te  Solum  quae¬ 
rens  et  desiderans. 

Tu  Solus  impeccabilis  es.  Tu  Solus  habes  immor¬ 
talitatem.  Per  hanc  Te  oro,  ut  moriar  morte  justo¬ 
rum,  et  a  morte  peccati  semper  eripiar. 

Clarifica,  Domine,  mentem  meam,  ut  cognoscam, 
illud  esse,  quod  Tu  habes  per  Tuam  essentiam;  et 
illud  non  esse,  quod  ego  habeo  ex  meipso;  ut  su¬ 
pra  duplicem  hanc  cognitionem  tanquam  supra  du¬ 
plicem  polum  moveatur  rota  vitae  meae,  donec  ad 
Te  perveniam. 

Quam  immensa  et  incomprehensibilis  est  perfectio 

Tua,  Domine,  Cui  nihil  deest,  et  a  Quo  omnia  per¬ 
fectionem  accipiunt?  Sim  et  ego  perfectus,  sicut  et 
Tu  perfectus  es.  Operare  in  me,  quod  jussisti,  et  fac 
me  ita  perfectum,  ut  nihil  mihi  desit. 

Dens  meus  et  omnia,  principium  meum  et  finis  ul¬ 
timus,  Tu  es  mihi  omnia,  quae  concupiscere  possum; 
Tu  meae  divitiae,  meae  deliciae,  mei  honores  et  di¬ 
gnitates,  ac  thesauri  infiniti;  in  Te  Solo  omnia  habeo, 
omnia  autem  sine  Te  nihil  sunt  mihi.  Quando  veniam 
ad  Te,  ut  in  Te  omnia  habeam? 

Decas  IX. 

Illumina  intellectum  meum,  perfectissime  Deus,  ut 
in  creaturis  omnibus  Te  respiciam  earum  Creatorem, 
a  Quo  illae  suam  perfectionem  accipiunt.  Purifica  af¬ 
fectum,  ut  in  omnibus  Te  amem  et  quaeram,  Qui  es 
bonum  et  finis  omnium. 

0  Dilecte  cordis  mei,  si  ita  me  oblectat  pulchri¬ 
tudo  et  perfectio  creaturarum,  cur  non  potius  pul¬ 
chritudo  et  perfectio  Tua,  a  qua  illae  processerunt? 
Diligam  Te  prae  omnibus,  Qui  omnium  pulchritudinem 
et  perfectionem  excedis  in  infinitum,  nec  illas  diligam, 
nisi  in  Te  et  propter  Te. 

Tu  Solus,  Domine,  nullum  terminum  habes;  omnes 
gentes  quasi  non  sint,  sic  sunt  coram  Te.  Tuam  igi¬ 
tur  infinitatem  adoro,  et  absque  ullo  termino  Te  amare 
desidero. 

Deus  immenser  Qui  excelsior  coelo  es,  profundior 
inferno,  longior  terra,  latior  mari;  Qui  omnia  repies,. 
omnia  contines,  omnia  penetras,  clarifica  internos  ocu- 

los  meos,  ut  certius  Te  videam,  quam  si  Te  viderim 
oculo  externo  et  corporeo. 

Rex  superne,  Qui  in  toto  Tuo  regno  ita  es  per 
essentiam,  ut  totus  assistas  cuilibet  parti*,  concede 
mihi,  ut  totus  coram  Te  siin,  Tibique  serviam  ex  toto 
corde,  ex  tota  mente,  ex  tota  virtute. 

Domine  Deus,  Qui  in  omni  loco  contemplaris  bo¬ 
nos  et  malos*,  acue  fidem  meam,  ut,  cum  solus  sum, 
me  solum  non  esse  considerem,  Teque  praesentem 
attendens,  nihil  faciam  Tua  praesentia  indignum. 

Deus  meus,  Qui  realiter  intra  me  es,  magis  intimus 
mihi,  quam  sim  ego  mihiipsi,  perfice  in  me  hanc  con¬ 
junctionem,  quam  mecum  habes,  addens  perfectissi¬ 
mam  unionem  gratiae  et  charitatis  Tuae,  ut  unus  Te- 
cum  spiritus  efficiar  in  aeternum. 

Deus  immutabilis,  apud  Quem  non  est  transmutatio, 
nec  vicissitudinis  obumbratio,  fac  me  immutabiliter  Tibi 
adhaerere,  ut  sicut  Tu  Idem  Ipse  es,  et  anni  Tui  non 
deficient,  ita  ego  a  via  rectitudinis  nunquam  deficiam, 
et  in  amore  Tuo  semper  idem  perseverem. 

Aeterne  Deus,  principio  carens  et  fine,  fac  me  de¬ 
spicere  temporalia,  quae  caduca  sunt  et  transitoria, 
et  diligere  aeterna,  quae  semper  Tecum  perdurabunt. 

Omnes  dii  gentium  daemonia,  Tu  autem,  Domine, 
Solus  es  Deus,  et  non  est  alius  praeter  Te.  Pro¬ 
pugna  causam  Tuam,  et  destrue  multitudinem  idolo¬ 
rum,  ut  omnes  homines  in  Te  unum  sint,  Teque  uno 
ore  laudent  et  glorificent.  Da  etiam  mihi  illud  unum, 
quod  solum  est  necessarium. 


81 


Heoa§  III. 

Deus  invisibilis,  quando  Te  videbo,  non  per  spe¬ 
culum  et  in  aenigmate,  sed  facie  ad  faciem?  0  si 
Te  cognoscerem,  sicut  a  Te  cognitus  sum,  ut,  sicut 
Tu  me  amas,  ita  Te  amarem!  sed  quia  cognitio  ob¬ 
scura  et  brevis  est,  Te  amabo,  quantum  possum,  do¬ 
nec  Te  videam,  sicut  desidero. 

Incomprehensibilis  et  ineffabilis  Deus,  gaudeo,  quod 
ipsi  supremi  spiritus  in  Tuo  conspectu  quasi  coeci 
sint;  vincis  enim  omnem  scientiam  illorum,  nec  ulla 
creatura  Te  nominare,  sicuti  es,  aut  comprehendere 
potest.  Utinam  saltem  vires  omnes  intendam  et  appli¬ 
cem  ad  Te  diligendum,  quandoquidem  ad  comprehen¬ 
dendum  non  sufficio. 

•  Deus  vivens  et  verus,  prima  et  summa  veritas,  ve¬ 
rax  in  sermonibus  Tuis,  et  fidelis  in  promissionibus; 
da  mihi,  obsecro,  veritatem  amare,  in  veritate  am¬ 
bulare,  in  Te  sperare  et  credere,  et  omnem  hypo- 
crisim  ac  duplicitatem  detestari. 

Sancte  Sanctorum,  Deus,  exemplar  et  finis  totius 
sanctitatis,  fateor,  me  nullam  sanctitatem  habere  posse, 
nisi  Tu  dederis;  nec  in  ea  persistere,  nisi  Tu  con¬ 
servaveris.  Funda  me  in  hac  profunda  humilitate,  ut 
dignus  sim,  ascendere  ad  altissimam  sanctitatem. 

0  summa,  suprema  et  essentialis  bonitas,  Deus  meus, 
quam  poenitet  me,  quod  Te  derelicto,  fonte  omnium 
bonorum,  ad  bona  fucata  et  apparentia  me  conver¬ 
terim?  Mirifica  voluntatem  meam,  ut  Te,  unicum  et 
summum  bonum,  quaeram  et  diligam. 

Da  mihi,  o  summa  bonitas,  summum  amorem  mihi 
III.  6 

possibilem,  ut  toto  illo  Te  summe  amabilem  amem. 
Deberem  sane  infinito  amore  Te  prosequi,  quia  infi¬ 
nite  bonus  es;  sed  quia  incapax  infiniti  amoris  sum, 
opto  saltem  Te  amare  summo  conatu  mihi  possibili. 

Totus  mihi  es  amabilis,  Dilecte  mi,  quia  totum  est 
bonum,  quidquid  est  in  Te.  Utinam  sic  Tibi  amabile 
esset,  quidquid  est  in  me.  Aufer  ab  anima  mea  omne 
genus  culpae  et  maculae,  ut  tota  sit  pulchra  in  ocu¬ 
lis  Tuis  et  amabilis  cordi  Tuo. 

Ne  permittas,  bonitas  infinita,  ullum  esse  hominem, 
qui  Te  non  amet;  aperi  oculos  odientium  Te;  si  enim 
viva  fide  Te  cognoscerent,  nunquam  odissent. 

Mirabilis  es,  Domine,  in  Teipso,  mirabilis  in  ope¬ 
ribus  Tuis,  mirabilis  in  Sanctis  Tuis;  Tu  facis  mira¬ 
bilia  magna  Solus.  Te  igitur  intellectus  meus  rerum 
novarum  et  mirabilium  indagator  semper  consideret, 
reliqua  omnia  tanquam  vilia  et  communia  rejiciat. 

Cor  meum  et  caro  mea  exultaverunt  in  Deum  vi¬ 
vum;  licet  enim  horrendum  sit  incidere  in  manus 
Tuas,  tamen  es  Deus  vivens,  et  vita  ad  misericordiam. 

Decas  IV. 

Deus  scientiarum,  et  totius  sapientiae  fons,  Qui 
omnia  nosti,  et  nihil  est  absconditum  ab  oculis  Tuis; 
ecce  colloco  me  in  infimo  loco  mei  nihili  et  meae 
omnimodae  ignorantiae;  precorque  humiliter,  ut  tri¬ 
buas  mihi,  nosse  Teipsum  et  voluntatem  Tuam,  et 
haec  cognitio  sufficit  mihi,  adjuvante  me  gratia  Tua, 
ut  Te  cognitum  diligam,  et  faciam,  quod  a  me  requiris. 

Domine,  discretor  cogitationum  et  intentionum  cor- 

dis,  in  Cujus  conspectu  nulla  est  creatura  invisibilis, 
utinam  noscas  me  ex  nomine,  ut  me  cognitum  et 
Tuae  providentiae  subjectum  sciens,  omnem  mei  curam 
et  solicitudinem  in  Te  projiciam. 

0  altitudo  divitiarum  sapientiae  et  scientiae  Dei, 
quam  incomprehensibilia  sunt  judicia  Tua,  et  investi¬ 
gabiles  viae  Tuae!  Incerta  et  occulta  hujus  admira¬ 
bilis  sapientiae  veneror  et  adoro,  Ejusque  justissimae 
dispositioni  me  prorsus  committo. 

Emitte,  Domine,  sapientiam  Tuam  a  sede  magnitu¬ 
dinis  Tuae,  ut  mecum  sit  et  mecem  laboret,  ut  sciam, 
quid  acceptum  sit  coram  Te  omni  tempore;  praece¬ 
dat  illa  omnia  opera  mea,  comitetur  me  in  omnibus, 
quae  fecero,  ac  eo  deducat,  ubi  clare  Te  videam. 

Rerum  omnium  summe  artifex,  Deus,  Qui  omnia 
disposuisti  in  numero,  pondere  et  mensura,  juxta 
exemplar  in  mente  Tua  praeexistens;  fac  me  ita  per¬ 
fectum,  ut  ideam  verae  perfectionis  in  Te  existentem, 
quantum  fieri  potest,  imiter  et  exprimam  in  meipso. 

Lux  beatissima,  Deus,  et  lumen  cordium,  Qui  lu¬ 
cem  habitas  inaccessibilem,  et  illuminas  omnem  homi¬ 
nem  venientem  in  hunc  mundum,  emitte  lucem  Tuam 
a  montibus  aeternis,  et  splendoribus  Sanctorum  illu¬ 
mina  cor  meum,  ut  verbo  et  exemplo  cunctis  praeluceam. 

Deus,  Qui  revelas  abscondita  et  vides  in  tenebris 
constituta,  da  mihi,  abyssum  judiciorum  Tuorum  ti¬ 
mere  et  venerari,  Tuamque  voluntatem  in  praeceptis 
et  consiliis  Tuis  revelatam  semper  agnoscere  et  stre¬ 
nue  perficere;  caetera  vero,  quae  ad  me  non  perti¬ 
nent,  nequaquam  perscrutari. 

Ostende  mihi,  Deus,  magnitudinem  amoris  Tui,  ut 
eo  cognito  vehementer  admirer,  et  secundum  parvi¬ 
tatem  meam  tantae  dignationi  vicem  rependam. 

Gratias  Tibi  ago,  amantissime  Deus,  quia  ab  aeterno 
dilexisti  me,  et  ex  mera  gratia  Tua  voluisti,  ut  es¬ 
sem,  et  talis  essem.  Fateor,  impossibile  esse,  ut  eo 
modo  Te  diligam,  quo  Tu  me;  possum  enim  bene 
Tibi  velle,  sed  non  aliquid  dare  Tibi,  quo  Tu  careas. 
Do  nihilominus  Tibi,  quod  Ipse  mihi  largitus  es,  ser¬ 
viens  Tibi  et  pro  omnibus  gratias  agens;  quod  vero 
Tibi  dare  nequeo,  debeo  proximis  meis,  amore  Tui. 

Quam  admirabilis  est  amor  Tuus  erga  hominem, 
Deus  meus,  propter  quem  tot  creaturas  in  sua  natura 
perfectas  condidisti?  0  si  tot  haberem  corda,  quot 
illae  sunt,  ut  illis  omnibus  earum  nomine  Te  dilige¬ 
rem  et  glorificarem,  reddens  Tibi  debitum,  quod  illae 
nequeunt;  et  Cujus  ego  illarum  causa  debitor  sum. 

Decas  V. 

Amator  sempiterne,  Qui  nunquam  cessas  amare,  et 
cum  amore  operari,  nam  si  cessares,  omnia  desinerent 
esse;  concede  mihi,  ut  nunquam  cessem  Te  amare, 
aut  propter  amorem  Tuum  operari,  si  enim  charita- 
tem  non  habuero,  nihil  sum. 

Diligam  Te  toto  corde,  Deus  meus,  et  omnem  amo¬ 
rem  meum  in  Te  Uno  collocabo,  quia  Tu  Pater  meus 
es,  Tu  Frater,  Tu  Sponsus,  Tu  amicus  et  benefactor 
in  aeternum. 

Dulcissime  Deus,  amabilis  super  omnia,  quae  cogi¬ 
tari  possunt;  magnum  fuit  beneficium,  quod  me  ad 

imaginem  et  similitudinem  Tuam  condideris;  sed  infi¬ 
nita  charitas  Tua  adhuc  me  voluit  ad  altiorem  simili¬ 
tudinem  elevare  per  gratiam  et  charitatem,  ut  non 
solum  servus,  sed  amicus  Tuus  essem.  Utinam  haec 
amicitia  ex  parte  mea  perfecta  sit,  sicut  ex  Tua  est 
perfectissima. 

Utinam  semper  Te  dilexissem,  optime  Deus,  ex 
Quo  sum  homo,  quia  Tu  me  dilexisti,  ex  quo  es 
Deus.  Ne  differas,  anima  mea,  Deum  diligere,  ama 
amorem  ab  aeterno  te  amantem. 

Quam  immensa  est  charitas  Tua,  aeterne  Deus,  Qui 
solem  Tuum  oriri  facis  super  bonos  et  malos?  Oc¬ 
clude,  si  fieri  potest,  januas  inferni,  ut  nemo  eo  de¬ 
scendat,  ubi  omnes  Te  oderunt;  aperi  portas  coeli, 
ut  omnes  eo  conscendant,  ubi  omnes  Te  diligunt. 

0  altitudo  bonitatis  Dei,  o  amor  ineffabilis,  qui, 
ut  perfectam  cum  homine  amicitiam  contraheres,  illum 
ad  Dei  aequalitatem  sublimasti?  Quas  Tibi  referam 
gratias  pro  tam  eximio  beneficio?  laudet  Te  ipsamet 
charitas  Tua,  et  benedicant  opera,  quae  ab  illa  pro-^ 
veniunt. 

Exuito,  Domine,  cum  lego  in  Scripturis  Tuis,  quia 
Tu  charitas  es.  Quid  enim  dulcius,  quid  laetius  au¬ 
diri  potest?  Da  igitur  mihi  Teipsum,  da  charitatem 
Tuam.  Diligam  Te,  sicut  vis  diligi,  et  da,  quod  jubes, 
ut  implere  possim,  quod  desideras. 

Deus  fortis  et  zelotes  aemulator,  Qui  ob  nimium 
erga  me  amorem  zelo  zelaris,  ne  amorem  Tibi  debi¬ 
tum  alteri  tribuam;  accendatur  velut  ignis  zelus  Tuus, 
nec  me  unquam  permittas  ab  amore  Tuo  declinare. 

Amator  ardentissime,  Cujus  amor  transit  in  zelum, 
comedat  me  zelus  gloriae  Tuae,  et  ad  eam  propa¬ 
gandam  semper  impellat. 

Deus,  autor  pacis  et  amator,  aufer  a  zelo  meo 
omnem  perturbationem,  ut  similis  sit  zelo  Tuo,  paci¬ 
ficus,  discretus,  secundum  scientiam.  Tu  es  enim  prin¬ 
ceps  pacis,  et  Ecclesiam  Tuam  fundasti  in  pulchritu¬ 
dine  pacis;  omnia  in  pace  et  tranquillitate  disponis, 
et  factus  est  in  pace  locus  Tuus, 

Decas  II. 

Miserator  et  misericors  Domine,  longanimis  et  mul¬ 
tum  misericors,  Cui  proprium  est,  misereri  semper  et 
parcere;  mirifica  super  me  misericordiam  Tuam  et 
secundum  multitudinem  miserationum  Tuarum  dele  om¬ 
nes  iniquitates  meas. 

Praeveniat  me  misericordia  Tua,  Domine,  et  subse¬ 
quatur  omnibus  diebus  vitae  meae,  ut  liber  sim  ab 
omni  miseria  animae  et  corporis.  Veniant  mihi  mise¬ 
rationes  Tuae,  et  vivam,  et  cantabo  in  aeternum,  quia 
Tu  es  Deus  vita  mea  et  misericordia  mea. 

Justus  es,  Domine,  et  rectum  judicium  Tuum,  justitia 
plena  est  dextera  Tua;  millies  pro  hac  Te  laudo, 
precorque,  ut  non  intres  in  judicium  cum  servo  Tuo, 
quia  non  justificabitur  in  conspectu  Tuo  omnis  vivens. 

Justissime  Judex,  Qui  scrutaris  Hierusalem  in  lu¬ 
cernis,  et  judicas  aequitatem,  vide,  si  via  iniquitatis 
in  me  est,  et  deduc  me  in  via  aeterna.  Ulciscere  hic 
in  aeternitate.  Libera  me  nunc  ab  omni  peccato,  ut 
in  judicio  Tuo  ab  ultione  liber  evadam. 

Fortissime  Deus,  in  Quo  omnia,  et  sine  Quo  nihil 
possum,  vide  infirmitatem  meam  et  laborem  meum, 
et  robora  me  virtute  Tua,  ut  meipsum  vincam,  et 
omnia,  quae  virtuti  adversantur. 

Scio,  Domine,  quia  Tu  es  Deus  clemens,  et  be¬ 
nignus,  et  infinitae  patientiae,  Qui  dissimulas  peccata 
hominum  propter  poenitentiam*,  suscipe  me  itaque 
revertentem  ad  Te,  et  praesta,  ut  patientia  Tua  non 
abutar. 

Vere  Tu,  Domine,  suavis  et  mitis  es,  et  multae 
misericordiae  omnibus  invocantibus  Te;  quare  pre¬ 
cor,  ut  corripias  me  in  mansuetudine  et  suavitate 
Tua,  non  autem  in  futuro  Tuo;  ne  forte  ad  nihilum 
redigas  me. 

Magnus  es,  Domine,  et  laudabilis  nimis,  terribilis 
super  omnes  Deos.  Benedicant  Te  omnia  opera  Tua, 
coelum  et  terra,  et  quidquid  in  eis  continetur. 

Quid  eveniat  mihi,  Domine,  semper  laus  Tua  erit 
in  ore  meo.  Lingua  autem  deficiente,  omnis  respiratio 
mea  sit  laudis  Tuae  significatio.  Corpore  vero  ex- 
tincto,  et  in  pulverem  redacto,  laudes  Tibi  infinitas 
dicant  minutissima  quaeque  pulveris  grana  usque  ad 
extremum  judicii  diem. 

Universa  propter  Temetipsum  operatus  es,  Domine, 
Tu  finis  omnium  rerum,  et  non  est  alius  ultimus  finis 
praeter  Te.  Vere  fecisti  nos  ad  Te,  et  inquietum  est 
cor  nostrum,  donec  requiescat  in  Te.  Tu  es  civitas, 
ad  quam  tendimus;  Tu  portus,  ad  quem. navigamus; 
Tu  magnes  cordis  nostri.  Trahe  nos  igitur  ad  Te 
ab  hoc  durissimo  exilio,  ab  hoc  mari  procelloso. 

Decas  VII. 

Terribilis  es,  Domine,  et  magnus  vehementer,  et 
mirabilis  potentia  Tua;  fecisti  enim  omnia,  quae  vo¬ 
luisti  in  coelo  et  in  terra,  quia  subest  Tibi,  cum  vo¬ 
lueris  posse;  imo  plura  infinities  facere  potes,  quam 
vel  cogitatione  ego  assequi  valeam.  Robora  impoten¬ 
tiam  meam  omnipotentia  Tua,  quia  sine  Te  nihil  fa¬ 
cere  possum,  et  Tu  omnia  operaris  in  me. 

Deus  liberalissime,  gratias  ago  Tibi  ob  tot  insignia 
opera  Tuae  infinitae  liberalitatis;  concede,  ut  sim  li¬ 
beralis  in  reddendo  Tibi,  quod  a  Te  accipio. 

Offero  Tibi  cor  meum,  suscipe  illud,  Domine,  quia 
melius  et  securius  apud  Te  erit,  quam  apud  me. 

Deus  omnipotens,  Qui  totam  terrae  molem  appen¬ 
dis,  nulli  rei  extra  innixus,  oro,  ut  mihi  nihilum 
meum  vere  agnoscenti,  Tu  Solus  mea  sis  firmitas,  et 
in  Te  secura  sit  virtus  mea. 

Benignissime  Pater,  Cujus  providentia  in  Sui  dispo¬ 
sitione  non  fallitur,  dirige  omnes  actiones  meas  in 
finem  a  Te  destinatum,  quia  in  manibus  Tuis  sortes 
meae,  et  iis  me  totaliter  committo. 

Amantissime  Creator,  Qui  admiranda  providentia 
singulis  prospicis  creaturis,  et  mihi  ab  aeterno  bona 
praeparasti,  quibus  nunc  fruor;  fac  me  ita  transire 
per  bona  temporalia,  ut  non  amittam  aeterna. 

Respexisti  me,  Deus,  ante  mundi  constitutionem,  et 
dilexisti  me,  antequam  quidquam  boni  vel  mali  face¬ 
rem,  et  ex  merita  Tua  bonitate  elegisti  me  in  Christo, 
ut  essem  sanctus  et  immaculatus.  Et  nunc,  Domine, 
gratias  ago  pro  tam  insigni  beneficio,  precorque,  ut 

des  mihi  per  bona  opera  certam  facere  vocatio¬ 
nem  meam. 

Manus  Tuae,  Domine,  fecerunt  me,  et  plasmaverunt 
me;  da  mihi  intellectum,  ut  discam  mandata  Tua.  Et 
sicut  esse,  quod  habeo,  dedisti  mihi,  ita  etiam  da  per¬ 
fectionem,  qua  careo,  ut  opus  Tuum  sit  omni  ex 
parte  perfectum. 

0  sapientia  divina,  quae  ex  ore  Altissimi  prodiisti, 
primogenita  ante  omnem  creaturam,  quae  effecisti  in 
coelis,  ut  oriretur  lumen  indeficiens;  largire  mihi  par¬ 
tem  aliquam  Tuae  lucis,  quae  indeficiens  in  me  permaneat. 

Aeterna  sapientia,  cujus  deliciae  creare  filios  ho¬ 
minum,  et  esse  cum  illis;  quandoquidem  me  creasti 
conversationis  Tuae  et  boni  infiniti  capacem,  ne  va¬ 
cuam  esse  permittas  hanc  in  me  capacitatem,  sed  age 
mecum  familiariter,  et  imple  me  teipsa,  quia  tu  sola 
sufficis  mihi. 

Decas  VIII. 

Pater  misericordiarum,  Qui  electos  Tuos  praedesti¬ 
nasti  conformes  fieri  imagini  Filii  Tui;  ita  me  Illi  con¬ 
forma  in  sanctitate,  ut,  cum  apparuerit,  Ei  similis  sim 
in  gloria. 

Benefactor  immense,  dator  et  conservator  omnium 
bonorum,  Qui  omnia,  quae  fecisti,  continuata  quadam 
creatione  conservas,  et  ad  omnes  actiones  nostras 
semper  concurris;  conserva  me,  quoniam  in  Te  spe¬ 
ravi,  et  fac  me  semper  operari,  quod  Tibi  placet,  ut 
concursus  Tuus  in  meum  commodum  semper  cedat, 
et  ad  majorem  Tui  gloriam. 

Rege  me,  Domine,  et  guberna  me;  ne,  quaeso,  ego 

meipsum  regam,  nec  me  gubernet  mundus  aut  caro; 
Tu  enim  sollicitus  es  de  me,  meique  curam  sapien¬ 
tissime  geris,  ac  si  ego  solus  essem  in  mundo,  qui 
tamen  omnium  sum  miserrimus. 

Submitto  me,  Domine,  providentiae  et  dispositioni 
Tuae  in  tempore  et  in  aeternitate;  in  Te  projicio 
omnem  solicitudinem  meam;  quia  non  derelinquis  di¬ 
ligentes  Te;  et  si  quaesiero  regnum  Dei,  et  justitiam 
Ejus,  caetera  omnia  adjicientur  mihi. 

Gratias  Tibi  ago,  bonum  infinitum,  quia  ex  malis 
nostris  bona  deducis,  et  permittis  nostram  miseriam, 
ut  magis  emineat  misericordia  Tua.  Ostende,  quaeso, 
in  me  hujusmodi  providentiam,  ut  omnia  mihi  coope- 
rentur  in  bonum. 

0  suavissima  Dei  providentia,  quid  amplius  facere 
potuisti?  Sic  nimirum  dilexisti  mundum,  ut  Filium 
Tuum  Unigenitum  dares;  Filium,  inquam,  Tuum,  ut 
servum  redimeres,  tradidisti.  Applica  nunc  mihi  tam 
copiosae  redemptionis  fructus,  ut  per  gratiam  Tuam 
redemptus,  Te  fruar  semper  in  gloria. 

Esto  mihi,  dulcissime  Jesu,  sapientia,  justitia,  sancti¬ 
ficatio  et  redemptio,  applicans  mihi  efficaciter  pretium 
sanguinis  Tui,  quem  pro  omnibus  effudisti. 

Tibi  gratias  ago,  amantissime  Pater,  quia  me  vo¬ 
casti  vocatione  Tua  sancta  ad  fidem  Tuam,  et  statim 
natum  per  baptismum  regenerasti;  a  Te  autem  aver¬ 
sum  miris  modis  ad  Te  pertraxisti,  et  gratia  Tua 
justificasti.  Nisi  enim  Tua  inspiratio  me  praevenisset 
immeritum,  jam  meritis  pro  sceleribus  poenis  afficerer. 

Domine,  Dominus  noster,  quam  admirabile  est  No- 

men  Tuum  in  universa  terra!  Mirabilis  enim  fuisti  in 
creatione,  mirabilis  in  redemptione,  sed  multo  mira¬ 
bilior  in  convivio,  quod  parasti  nobis  in  dulcedine 
Tua,  in  quo  anima  nostra  Redemptoris  nostri  carnem 
manducat  et  sanguinem  bibit.  Utinam  mihi  liceat  hac 
salutari  mensa  refecto  dicere  cum  Apostolo:  Vivo 
ego,  jam  non  ego,  vivit  vero  in  me  Christus. 

Pastor  supreme,  salva  me  ex  ore  leonum  et  lupo¬ 
rum  infernalium,  quia  parasti  in  conspectu  meo  hanc 
mensam  coelestem  adversus  eos,  qui  tribulant  me. 

Decas  IX. 

0  Fons  bonitatis,  Deus  animae  meae,  quis  sum  ego, 
et  quae  domus  mea,  ut  me  vocare  dignatus  sis  ad 
hunc  sublimem  statum  religionis?  Nam  cum  essem  in 
saeculo  sicut  unus  ex  multis,  claudicans  in  duas  par¬ 
tes,  intonuisti  de  coelo,  et  dedisti  vocem  Tuam,  vo¬ 
cem  magnam  et  efficacem,  qua  de  mundi  deserto 
eduxisti  me,  et  in  paradisum  transtulisti. 

Gratias  Tibi,  Magister  supreme,  quod  me  in  disci¬ 
pulum  Tuum  elegeris  in  hac  schola  perfectionis,  mul¬ 
tis  aliis  relictis,  qui  me  digniores  erant.  Da  mihi  se¬ 
qui  vestigia  Tua,  et  quod  docuisti  semper  implere. 

Adveniat  regnum  Tuum,  Rex  sempiterne,  regnum 
aeternum,  quod  praeparasti  diligentibus  Te.  Ostende 
mihi  bona,  quae  promisisti,  et  ita  me  excita  ad  illa 
procuranda,  ut  ea  tandem  obtineam. 

Quam  dilecta  tabernacula  Tua,  Domine  virtutum? 
Concupiscit  et  prae  magnitudine  desiderii  delicit  anima 
mea,  dum  cogitat  de  atriis  Tuis.  0  quando  veniam, 
ut  in  eis  habitem,  et  tanta  fruar  pulchritudine? 

Multa  scio  de  Te,  Domine,  sed  nescio,  quid  dicam. 
Quidquid  enim  dixero,  quidquid  cogitavero,  linitum 
est;  Tu  autem  immensus  es  et  incomprehensibilis,  et 
magnitudinis  Tuae  non  est  finis. 

Deus  infinite,  Qui  es  Trinus  in  personis,  sed  Unus 
in  essentia;  et  ita  divinitatem  communicas,  ut  Unitas 
non  laedatur;  communica  mihi  copiosam  gratiam,  ut 
sim  Tecum  unus  charitate  perfecta. 

Sancte  Sanctorum,  Deus  spirituum  et  cunctae  car¬ 
nis,  a  Cujus  conspectu  tremit  coelum  et  terra,  omni 
qua  valeo  virtute  Te  benedico,  quia  per  Ecclesiae 
Tuae  sanctae  documenta  in  fide  Tua  confirmasti  me. 

Te  invoco,  beata  Trinitas,  ut  venias  in  me,  et 
templum  dignum  gloriae  Tuae  efficias  me.  Perfice  me, 
Deus,  Qui  plasmasti  me,  usque  ad  plenam  formam 
imaginis  et  similitudinis  Tuae,  ad  quam  fecisti  me. 

•  Deus  immense,  a  Quo  omnia  facta  sunt,  custodi 
me,  opus  manuum  Tuarum  in  Te  sperantem,  et  in 
Tua  solummodo  misericordia  confidentem. 

Domine,  Qui  dixisti:  Non  videbit  Me  homo,  et  vi¬ 
vet.  Moriar,  ut  Te  videam.  Haec  est  enim  vita  ae¬ 
terna,  ut  Te,  Patrem,  Filium  et  Spiritum  sanctum, 
unum,  verum  et  solum  Deum  cognoscam  et  amem  in 
saecula  saeculorum. 

Decas  X. 

Pater  immensae  majestatis,  principium  absque  prin¬ 
cipio,  Qui  a  nullo  procedis,  gaudeo,  quod  intra  Te- 
ipsum  Verbum  Tuum  aeternum  concipias,  Filiumque 
generes  adeo  Tibi  similem,  ut  sit  Unum  et  Idem  Tecum. 

Pater  coelestis,  a  Quo  omnis  Paternitas  in  coelo 

et  in  terra  nominatur,  obsecro  Te  per  Filium  Tuum 
Unigenitum,  in  Quo  tantopere  delectaris,  ut  multos 
alios  gignas  filios  per  gratiam  adoptionis,  ut  Pater¬ 
nitas  Tua  ubique  dilatetur  et  resplendeat. 

Pater  ingenite,  innascibilis,  improducibilis,  fons  Dei¬ 
tatis  ac  totius  entitatis  origo,  sanctifica  me  in  veri¬ 
tate,  ut,  qui  a  Te  processi,  in  Te  perpetuo  maneam, 
nec  unquam  mens  mea  a  Te  avertatur. 

Fili  Dei  Unigenite,  Qui  aeterna  generatione  a  Patre 
procedis,  Ipsi  coaequalis  et  consubstantialis,  fac  me 
pro  modulo  meo  hujus  similitudinis  et  aequalitatis  ali¬ 
qua  ex  parte  participem. 

Fili  Dei,  Deus  de  Deo,  lumen  de  lumine,  sapientia 
increata,  candor  lucis  aeternae,  fac  me  filium  lucis  in 
hac  vita,  ut  in  aeterna,  lumine  gloriae  illustratus,  vi¬ 
deam  Te  gloriosum  et  benedictum  in  saecula. 

Splendor  paternae  gloriae,  et  figura  substantiae  Ejus, 
Qui  summe  dilectus  a  Patre,  Ipsumque  Patrem  summe 
diligens,  simul  cum  Ipso  unica  spiratione  producis 
Spiritum  sanctum;  emitte  lucem  Tuam  et  veritatem 
Tuam,  ut  splendoribus  Tuis  illustratus  cognoscam  Te 
et  diligam,  sicut  Tu  diligis  Patrem  et  Eum  perfecte 
cognoscis. 

Sancte  Spiritus,  consolator  dulcissime,  donum  Altis— 
simi,  et  unctio  electorum,  da  mihi  Teipsum  donum 
infinitum,  ut  et  ego  spiritus  sim,  sicut  es  Tu,  omnis 
terrenae  Contagionis  expers;  et  sanctus,  sicut  Tu, 
currens  inoffenso  pede  viam  mandatorum  Tuorum. 

Spiritus  Patris,  a  Quo  accipis  divinitatem  et  omni¬ 
potentiam;  Spiritus  Filii,  a  Quo  accipis  Ejusdem  sa- 

pientiam;  Spiritus  Utriusque,  a  Quibus  accipis  infini¬ 
tum  amorem,  quo  Se  mutuo  amant;  illabere  menti 
meae,  et  fac  concordiam  in  affectibus  meis,  ut  con¬ 
jungar  Tibi  in  uno  spiritu,  et  totus  convertar  in  spi¬ 
ritum  amoris. 

Sanctissime  Spiritus,  et  amor  suavissime,  charitas 
essentialis,  et  totius  charitatis  principium,  bonitas  ae¬ 
terna,  a  qua  omnia  bona  in  nos  descendunt;  inflamma 
voluntatem  meam  ferventissimo  Tui  amore,  ebadstringe 
me  Tibi,  ac  Patri,  et  Filio;  ut  nec  intellectu,  nec  af¬ 
fectu  a  vobis  divellar. 

Sancta  et  adoranda  Trinitas,  Deus  meus,  et  omne 
bonum  meum,  da  Teipsum  mihi,  et  sufficit  mihi.  Quid 
enim  ei  sufficiet,  cui  Tu  non  sufficis? 


Pii  affectus  ex  Vita  Christi,  quae  oiu- 
nium  fons  est  honorum. 

Decas  I. 

Domine,  Jesu  Christe,  concede  mihi,  misero  pecca¬ 
tori,  vitam  et  mores  Tuos  prae  oculis  mentis  semper 
habere  et  pro  viribus  imitari. 

0  charitas  infinita,  o  admiranda  dignatio  Tua,  Do¬ 
mine,  ut  servum  redimeres,  Filium  tradidisti. 

Vidisti,  suavissime  Jesu,  afflictionem  populi  Tui,  et 
grave  onus  filiorum  Adam,  et  tactus  stimulis  chari¬ 
tatis  intrinsecus  cogitasti  super  nos  cogitationes  pacis 
et  redemptionis.  Nam  ubi  advenit  plenitudo  temporis, 
visitasti  nos  oriens  ex  alto. 

Deus  immensae  majestatis,  quid  est  homo,  quod 

memor  es  ejus,  aut  filius  hominis,  quoniam  visitas 
eum?  Laudent  Te  Angeli  Tui  ob  tantum  amorem, 
quo  nos  miseros  prosequeris. 

Salve,  dies  tot  aetatibus  optata,  qua  Deus  pro  no¬ 
bis  factus  est  homo.  Salve,  Gabriel  Archangele,  tanti 
gaudii  annunciator.  Salve,  Virgo  gloriosa,  in  cujus 
castissimo  utero  carnem  assumpsit  Deus. 

0  quam  potens  es,  amor*  qui  ad  tam  infima  ab¬ 
jicis  Deum!  0  quam  divino  dissimilis  est  amor  meus! 

Princeps  supreme,  Qui  de  coelo  in  terram  pro 
mea  salute  descendisti,  tanto  mihi  charior  es,  quanto 
pro  me  factus  es  vilior. 

Verbum  incarnatum  plenum  gratiae  et  veritatis, 
eadem  gratia  imple  animam  meam,  ut  Tibi  placeat. 

Verbum  divinum,  partem  aliquam  largire  mihi  lucii 
et  gratiarum,  quas  tribuisti  assumptae  humanitati.  De¬ 
prime  cor  meum  humilitate  usque  ad  infimum  locum;, 
erige  gratitudine  et  amore  ad  altissimum  gradum. 

Christe,  Salvator,  Qui  adhuc  clausis  maternis  visce¬ 
ribus  ad  Praecursorem  sanctificandum  properasti*,  da 
mihi  peccatorum  veniam,  et  spiritualem  in  Tuo  ob¬ 
sequio  laetitiam. 

Decas  II. 

Jesu  amabilissime,  Qui  pro  me  nasci  in  sordenti 
stabulo  voluisti,  illumina  mentem  meam  et  voluntatem, 
quo  Tuam  Nativitatem  contemplari  valeam,  et  elu¬ 
centes  in  ea  virtutes  imitari. 

Cur  non  ardet  cor  meum  tenerrimo  Tui  amore, 
Infans  formosissime,  Qui  salutem  meam  in  ipso  Tui 
ortu  operari  coepisti? 

Utinam  Nativitati  Tuae  praesens  fuissem,  dignusque 
habitus,  qui  Te  amplecterer,  et  mea  Tibi  obsequia 
deferrem?  Accepta,  Domine,  hanc  voluntatem,  et 
praesta,  ut,  quidquid  possum,  quidquid  sum,  Tuo 
semper  famulatui  impendam. 

0  inaudita  amoris  prodigia!  Dilecti  mei  cubile  sta¬ 
bulum  est;  desponsationis  meae  thalamus  praesepe, 
lectus  Sponsi  mei  foenum,  pulvillus  stramen,  aula 
vilis  spelunca. 

0  sanctam  Filii  Dei  paupertatem,  omnibus  mundi 
divitiis  pretiosiorem!  hanc  mihi  commendabilem  Tuo 
exemplo  reddidisti,  bone  Jesu,  natus  in  stabulo,  pan¬ 
nis  involutus,  Qui  coelum  stellis,  terram  floribus  ad¬ 
ornasti.  Infunde  cordi  meo  Ejus  amorem,  et  da  pa¬ 
tienti  animo  Ejus  molestias  perferre. 

0  quantum  lugere  debeo  pro  peccatis  meis,  piis¬ 
sime  Jesu,  quandoquidem  Tu  pro  eis  ploras.  Me  enim 
abluunt  vagientis  Tuae  infantiae  fletus,  mea  delicta 
Tuae  deplorant  lachrymae. 

Jesu  sapientissime,  Qui  tacendo  doces,  et  vagiendo 
praedicas;  doce  me  in  silentio  humilitatem  Tuam  se¬ 
qui,  Tibique  conformem  fieri  infantili  simplicitate  et 
innocentia. 

Fortunati  pastores,  quibus  ante  omnes  lapsus  e 
coelo  Deus  stabuloque  reconditus  angelica  voce  nun¬ 
tiatur. 

Vere  gloria  in  excelsis  Deo;  nam  cui  gloria,  nisi 
Tibi,  Rex  gloriae?  Trahe  cor  meum  in  excelsa,  ut 
nunquam  degenerem  ab  excelsis  cogitationibus  filio¬ 
rum  Tuorum. 


97 


Da  mihi,  Salvator  dulcissime,  quam  omnibus  offers 
bonam  voluntatem  pacemque  divinam,  ut  abjecta  mundi 
inconstantia  et  discordia,  in  beneplacito  Tuo  stabilis 
perseverem. 

Deoas  III. 

Laudo  Te,  Redemptor  mundi,  pro  prima  sanguinis 
Tui  in  tenerrima  aetate  effusione,  cum  Tua  caro  im¬ 
maculata  poenam  circumcisionis,  quam  non  meruit, 
sustinuit. 

0  lapsus  Adae,  quam  es  amarus  Domino  meo?  ego 
peccavi,  et  Tu,  Domine,  poenam  exsolvis,  ego  in  con¬ 
cupiscentia  conceptus  et  natus  sum,  et  Tu  suscipis  in 
Te  ultionem. 

Sponsus  sanguinis  Tu  mihi  es,  Qui,  cum  voce  non¬ 
dum  possis,  ipso  cruore  Tuo  clamas  pro  me  ad  Pa¬ 
trem,  mihique  tribuis  arrham  desponsationis,  sangui¬ 
nem  Tuum  pretiosum  super  aurum  et  topazion. 

Circumcide,  Domine,  omnia  membra  et  sensus  meos 
spirituali  petra,  quae  Tu  Ipse  es,  et  quidquid  in  me 
repereris  carnale  et  superfluum,  abscinde  et  exstirpa; 
vitamque  meam  disciplinae  Tuae  rigore  coerce. 

0  dulcissimum  Nomen  Jesu,  super  omne  nomen  in 
coelo  et  in  terra  benedictum,  esto  mihi  salus  et  re¬ 
demptio;  non  enim  est  aliud  nomen  hominibus  datum, 
in  quo  oporteat  nos  salvos  fieri. 

Esto  mihi,  Jesu,  id,  quod  diceris.  Esto  mihi  tur¬ 
ris  fortitudinis  a  facie  inimici.  Scribe  Nomen  Tuum 
salutiferum  in  corde  meo,  ut  ibi  maneat  semper  im¬ 
pressum,  donec  perducar  ad  aeternam  salutem. 

Glorifico  Te,  Deus,  pro  primitiis  gentium  et  earum 

admirabili  illuminatione;  cum  eas  ab  oriente  in  per¬ 
sona  trium  Magorum  ad  fidem  Tuam  secreta  inspi¬ 
ratione  traxisti. 

Adoro  Te,  Rex  regum,  cum  sanctis  Magis,  et  pro 
illorum  muneribus  offero  Tibi  aurum  paupertatis,  thus 
obedientiae,  myrrham  castitatis. 

Utinam  omnes  gentes  Te  fide  viva  cognoscerent 
et  adorarent,  et  Tibi  fideliter  servirent. 

Da  mihi,  Domine,  horum  virorum  fidem  et  constan¬ 
tiam,  ut  eadem,  qua  illi,  perseverantia  Te  quaeram, 
donec  inveniam. 

Decas  IV. 

Voluisti,  Domine,  praesentari  in  templo,  et  more 
servorum  quinque  siclis  redimi;  sit  benedicta  immensa 
charitas  Tua;  et  quia  Pater  Tuus  Te  mihi  tradidit 
quinque  siclorum  pretio,  ego  vicissim  trado  me  Tibi 
in  servum  perpetuum.  Fiat  per  gratiam  Tuam,  ut  nec 
Tu  me  unquam  deseras,  nec  ego  Te. 

Benedico  Te,  sanctissime  Redemptor,  quia,-  ut  no¬ 
bis  verae  obedientiae  exemplum  relinqueres,  Te  lega¬ 
libus  institutis,  tanquam  unus  de  populo,  subdidisti. 
Da  mihi  in  omnibus  perfectissimam  obedientiam. 

Offero  Tibi,  Domine,  par  turturum,  geminam  sci¬ 
licet  compunctionem;  primo  quidem  pro  peccatis  et 
negligentiis  meis,  deinde  vero  pro  aeterna  foelicitate, 
ad  quam  jugiter  suspiro. 

Da  mihi,  bone  Jesu,  radium  aliquem  illius  lucis, 
quam  sancto  seni  Simeoni  tribuisti,  cum  Te  Infantem 
in  ulnas  suas  suscepit,  ut  Te  agnoscam  et  amem, 
sicut  ille  Te  novit  et  amavit. 

Sapientissime  Jesu,  Qui  sanctae  Genitrici  Tuae  do¬ 
loris  gladium,  quo  transfigenda  erat,  revelari  voluisti; 
transfige  animam  meam  gladio  compunctionis,  ne  me 
dissolvant  vanae  mundi  consolationes. 

Yix  natus  eras,  Rex  amantissime,  cum  subito  mun¬ 
dus  Te  persequitur,  et  rex  Herodes  statim  Te  quae¬ 
rit,  ul  perdat  Te;  sicut  autem  Te,  caput  bonorum, 
persecuti  sunt  impii,  ita  et  membra  Tua.  Da  mihi 
igitur,  hanc  veritatem  agnoscere  et  malorum  perse*- 
cutiones  patienter  ferre. 

Tecum  fugere,  Jesu  dulcissime,  et  omnia,  qpae 
mundi  hujus  sunt,  relinquere,  grave  mihi  non  erit; 
nam  si  Tu  mecum  fueris,  quid  poterit  mihi  deesse? 

Comitare  fugientem  Deum,  anima  mea,  nec  erubesce 
ad  hanc  fugam.  Gloriosum  est  et  dulce,  pro  Deo 
abjici  et  contemni. 

Adesto  mihi,  Deus,  gratia  Tua,  ut  in  hujus  vitae 
exilio,  voluniati  Tuae  subjectus  vivam,  semper  bonum 
exemplum  illis  praebens,  cum  quibus  vixero. 

Dulcis  Jesu,  Qui  revocatus  ab  Aegypto,  ubi  exui 
diu  fuisti,  in  Nazareth  secessisti,  et  Nazaraeus  voca¬ 
tus  es;  da  mihi  leges  Nazaraeorum  spiritualiter  ob¬ 
servare;  abstinere  nimirum  ab  omni  amore  inordi¬ 
nato,  et  nihil  tangere,  quod  possit  maculare  animam  meam. 

Decas  V. 

Nihil  scimus  de  Te,  o  Sapientia  incarnata,  usque 
ad  annum  duodecimum  aetatis  Tuae,  et  multa  scimus. 
Ipsa  enim  taciturnitas  Tua  clamat  in  cordibus  nostris; 
ut  silentium  Tuum  et  humilitatem  admiremur  et  imitemur0 

Sedisti  in  medio  Doctorum,  sapientissime  Puer,  in¬ 
terrogans  prudenter,  et  respondens  modeste,  ita  ut 
omnes  mirarentur.  Utinam  illic  adfuissem,  et  sermo¬ 
nes  Tuos  audire  licuisset.  Repete  eos,  Domine,  in 
corde  meo,  ut  fructu  eorum  perfruar  in  aeternum. 

0  quam  dolenter  quaesivit  Te  amissum  Mater  Tua, 
quam  laetanter  Te  invenit?  Da  mihi  exemplo  Tuo  in 
his  semper  esse,  quae  Dei  sunt,  nulla  habita  ratione 
cognationis  et  sanguinis*,  et  fac,  ut  Te  absentem  soli— 
cite  semper  quaeram,  donec  inveniam. 

.Congratulor  tibi,  beatissima  Virgo,  quod  Dilectissi¬ 
mum  tuum  inveneris;  ora  pro  me,  ne  unquam  Illum 
amittam,  aut  ab  Eo  discedam. 

Proliciebas,  dulcissime  Puer,  sapientia,  aetate  et  gratia 
apud  Deum  et  homines;  quia  majora  quotidie  edebas 
virtutis  indicia,  ego  autem  proficere  opto  a  remissiori 
vita  ad  ferventem  et  perfectam.  Da  Tu  mihi  benedictio¬ 
nem  Tuam,  ut  juxta  desiderium  meum  crescam  de  vir¬ 
tute  in  virtutem,  donec  ad  gradum  supremum  perveniam. 

0  humilitas  Christi,  quantum  confundis  superbiam 
et  vanitatem  meam!  Tu  latuisti,  Domine,  et  tacuisti 
usque  ad  trigesimum  annum,  cum  esses  sapientia  ae¬ 
terna;  ego  vero  stultissimus  cum  sim,  inaniter  loqui 
praesumo  et  apparere.  Doce  me  viam  solidioris  hu¬ 
militatis,  et  Tuis  semper  inhaerere  vestigiis. 

Domine  Jesu,  fons  bonitatis  et  origo  virtutum,  Qui 
a  baptismo  Joannis  praedicationem  Tuam  auspicatus 
es,  quid  Tibi  et  baptismo  isti,  cum  sis  innocentissi- 
mus?  Utinam  superbia  mea  hoc  tam  mirabili  humili¬ 
tatis  exemplo  exterminetur. 


101 


Rex  altissime,  qui  ornnem  justitiam  sic  implere  vo¬ 
luisti,  baptiza  me  in  igne  et  Spiritu,  et  ablue  animam 
meam  ab  omni  sorde  iniquitatum. 

Imple  me,  Domine,  Spiritu  sancto,  ut  Eo  inspirante 
sequar  Te  in  desertum,  et  secedam  ab  hominibus 
orationi,  jejunio  et  poenitentiae  incumbens. 

Fortissime  athleta,  Jesu  Christe,  Qui  strenue  con¬ 
tra  diabolum  dimicasti,  et  eum  gloriose  superasti;  da 
mihi,  viriliter  contra  ipsum  decertare;  et  mitte  sanctos 
Angelos  Tuos,  qui  me  fideliter  custodiant,  potenter 
adjuvent  et  benigne  consolentur. 

Decas  VI. 

Confiteor  Tibi,  Pater,  Domine  coeli  et  terrae,  quia 
redemptionis  nostrae  mysteria  abscondidisti  a  sapien¬ 
tibus  et  prudentibus  hujus  saeculi,  et  parvulis  pisca¬ 
toribus  revelasti,  ut  mundi  sapientiam  destrueres.  Fac 
me  parvulum  in  oculis  meis,  ut  magnus  fiam  in  Tuis. 

Dux  supreme,  Qui  omnes  ad  Te  vocas  per  viam 
crucis  et  abnegationis,  gratiam  Tuam  largire  mihi,  ut 
crucem  meam  indefessus  portem  usque  ad  mortem. 

Aliam  viam,  Domine,  tenere  nolo,  quam  Tuam;  nec 
aliam,  quam  Tuam  veritatem  amplecti;  nec  aliam  vi¬ 
tam  ducere,  praeter  eam,  quam  Tu  docuisti.  Tu  es 
enim  via,  veritas  et  vita. 

Gratias  ago  Tibi,  aeterne  Pater,  quod  talem  mihi 
magistrum,  legislatorem  et  consiliarium  dederis,  Cujus 
praecepta  et  monita  via  tutissima  salutis  sunt. 

Aperi  os  Tuum,  Salvator  mundi,  et  loquere  ad  cor  meum, 
quia  audit  servus  Tuus,  desiderans  id  exequi,  quod  audierit» 

Illumina  me  splendoribus  Tuis,  superne  Magister, 
ut  perfectionem  agnoscam,  quam  mihi  commendas; 
igue  Tuo  accende,  ut  eam  amem;  potentia  corrobora, 
ut  eam  quaeram  et  assequar. 

Salvator  potentissime,  Qui  tot  miracula  verbo  vir¬ 
tutis  Tuae  patrare  dignatus  es;  innova  signa,  immuta 
mirabilia,  et  animae  meae  languores  sana,  eamque 
resuscita  a  morte  vitiorum. 

Inclyte  Jesu,  lux  mundi,  salus  populi  et  gloria 
nostra,  respice  propitius  infirmitatem  meam;  nemo 
enim  potest  spiritualia  vulnera  curare,  nisi  Tu,  Qui 
Solus  es  Deus. 

Circuisti  vicos  et  plateas,  dulcissime  Jesu,  ut  pec¬ 
catores  converteres,  et  poenitentibus  indulgentiam  con¬ 
ferres;  fac  me  hujus  charitatis  Tuae  participem,  et 
miserere  mei,  quoniam  iniquitatem  meam  ego  cognosco. 

Millies  Te  laudo  et  benedico,  Jesu  sanctissime, 
exemplar  omnium  virtutum  pro  vita  Tua  pauperrima, 
humillima,  purissima,  patientissima;  tribue  mihi,  miser¬ 
rimo  servo  Tuo,  mores  Tuos  sedulo  meditari,  et  ad 
eorum  normam  omnes  actus,  sermones  et  gestus  meos 
efformare. 

Decas  VII. 

Quam  immensa  fuit  charitas  Tua,  benignissime  Re¬ 
demptor,  quia  non  solum  pro  salute  mea  vitam  aerum¬ 
nosam  ducere,  sed  eam  insuper  acerbissima  passione 
et  morte  claudere  voluisti.  0  quam  gravia  sunt  pec¬ 
cata  mea,  quae  talem  poscebant  satisfactionem! 

Clementissime  Pater,  per  passionem  et  mortem  Uni¬ 
geniti  Tui  ignosce  peccatis  famuli  Tui.  Suscipe  sacri- 

ficium  Filii  Tui  et  obliviscere  injuriarum  nequissimi 
servi  Tui.  Multo  enim  plura  Ille  solvit,  quam  sit  de¬ 
bitum  meum. 

0  passio  Christi  desiderabilis,  o  amabilis  mors,  sana 
vulnera  mea,  et  vivifica  me;  inflamma  pectus  meum, 
ut  prae  amore  liquescat. 

Non  peto  mundi  divitias,  sed  Tuas  angustias,  Do¬ 
mine  Jesu;  non  carnis  delicias,  sed  Tua  flagella. 

Rogo  Te,  dulcis  Jesu,  ne  sinas  unquam  me  obli¬ 
visci  mortis  et  passionis  Tuae;  sed  praesta,  ut  in  ea 
mihi  sit  requies  et  accessus  ad  Divinitatem. 

Omnia  vulnera  Tua,  Domine,  inscribe  cordi  meo, 
ut  Tu  Solus  Tuaque  passio  in  eo  legantur.  Intra  vul¬ 
nera  Tua  absconde  me. 

Domine  Jesu,  Qui  nos  sic  amasti,  ut  Tibi  non  par¬ 
ceres;  veni,  et  ne  differas  vulnerare  cor  meum,  ut 
solum  Tua  vulnera  sentiam,  et  in  iis  jugiter  maneam 
et  requiescam. 

Tui  dolores  semper  occupent  pectus  meum,  ut  eo¬ 
rum  memor  dicam  cum  sponsa:  Fasciculus  myrrhae 
dilectus  meus  mihi,  inter  ubera  mea  commorabitur. 

Dulcis  Jesu,  Qui  tanto  fervore  et  festinatione  in 
Hierusalem  ascendisti,  ut  durissimam  mortem  pro  me 
patereris,  fac  me  alacrem  et  ferventem  ad  omnia, 
quaecunque  volueris,  pro  Te  sustinenda. 

Salvator  mundi,  Qui  a  perdito  discipulo  venditus 
fuisti;  ne,  quaeso,  permittas,  ut  pro  vili  pretio  re¬ 
rum  terrenarum  Te,  summum  bonum  meum,  vendam 
et  derelinquam. 

Decas  VITI. 

Humillime  Jesu,  Qui  servili  obsequio  lavisti  pedes 
discipulorum  Tuorum,  amplius  lava  me  ab  iniquitate 
mea,  et  a  spiritu  superbiae  libera  me. 

0  Dilecte  cordis  mei,  Qui  imminente  passione  Tua 
perpetui  amoris  Tui  pignus  immensum  reliquisti  nobis, 
corpus  Tuum  scilicet  in  cibum  et  sanguinem  in  potum; 
praepara  me  ad  hoc  convivium,  et  orna  animam  meam 
virtutibus  Tuis. 

0  Rex  supreme,  Qui  nutris  sanguine  Tuo  populum 
Tuum,  ut  simus  omnes  de  regio  Tuo  sanguine  genus 
electum,  regale  sacerdotium,  gens  sancta;  fac  me 
agnoscere  genus  meum,  et  de  eo  gloriari,  et  a  mo¬ 
ribus  Tuis  nunquam  degenerem  esse. 

Ut  passio  Tua  esset  acerbior,  amabilissime  Jesu, 
omnem  laetitiam  a  Te  procul  abjecisti,  incipiens  pa¬ 
vere,  contristari  et  moestus  esse,  et  ubi  dolor  meus, 
in  causa  Tua  et  mea?  Fac  me  semper  memorem 
tristitiae  Tuae,  ut  omnem  angustiam  quacunque  ex 
causa  mihi  advenientem  pro  Tui  Nominis  gloria  liben¬ 
ter  patiar. 

0  laetitia  Angelorum,  Qui  in  tristitia  Tua  ad  ora¬ 
tionis  remedium  confugisti;  concede  mihi  misero,  ut 
ablacter  a  lacte,  et  avellar  ab  uberibus  humanarum 
consolationum,  meque  totum  orationi  applicem,  in  qua 
sanctissimam  voluntatem  Tuam  et  cognoscam,  et  exsequar. 

Transeat  a  Te,  Domine,  ad  me  calix  Tuus:  omnis 
enim  amaritudo  pro  Te  degustata  erit  mihi  jucundissima. 

Quis  mihi  det,  dolores  Tuos  ita  sentire,  afflictis¬ 
sime  Jesu,  ut  vel  eorum  cogitatio  sanguineum  a  me 

sudorem  eliciat?  Adjuva  me  gratia  Tua,  ut  voti  hu¬ 
jus  compos  efficiar. 

Laudo  et  glorifico  Te,  mitissime  Jesu,  pro  Tua  in¬ 
effabili  mansuetudine,  quam  ostendisti  a  perfido  disci¬ 
pulo  osculo  traditus,  et  ab  impiis  comprehensus  atque 
ligatus;  da  mihi  hunc  spiritum  lenitatis,  quo  erga 
meipsum  severus  sim,  et  erga  proximum  mansuetus. 

Quam  celeriter  ire  cogeris  a  Tuis  hostibus  rapta¬ 
tus,  dulcissime  Jesu,  sed  multo  magis  a  Tua  chari- 
tate;  ne,  quaeso,  patiaris,  ut  a  Te  alacriter  sequendo 
desistam,  etiam  si  multi  labores  et  dolores  subeundi  sint. 

Jesu  innocentissime,  Qui*  per  diversa  tribunalia  cru¬ 
deliter  trahi  voluisti,  victima  meorum  criminum;  di¬ 
rige  gressus  meos  in  viam  pacis,  et  jube,  me  venire 
ad  Te,  nam  et  si  oportuerit,  me  mori  Tecum,  non 
Te  negabo. 

Decas  IX. 

0  bone  Jesu,  virtus  et  fortitudo  animae  meae,  Qui 
tot  irrisiones,  percussiones  et  contumelias  admirabili 
patientia  tolerasti,  doce  me,  omnia  mihi  adversantia 
miti  silentio  vincere  et  tranquillo  corde  suscipere. 

Piissime  Jesu,  Qui  nequissimo  latrone  et  homicida 
nocentior  proclamatus  fuisti,  fac  me  vana  hominum 
judicia  contemnere,  et  opprobrium  Tuum  semper  prae 
oculis  habere,  falsisque  mundi  honoribus  praeponere. 

Mitissime  Jesu,  Qui  nudus  ad  columnam  alligatus  et 
durissime  propter  scelera  mea  flagellatus  fuisti;  con¬ 
cede  animae  meae,  ut  diuturnis  criminum  tempestatibus 
jactata  in  hac  columna  portum  inveniat.  Liga  me  ad 
eam  in  funiculis  Adam,  in  vinculis  charitatis. 

Rex  Christe,  corona  Sanctorum  omnium,  Qui  in¬ 
audito  supplicio  spinis  coronatus  fuisti,  et  joculari 
purpura  indutus;  fac  me  omnem  contemptum  patien¬ 
ter  ferre,  atque  inglorium  omnibus  apparere,  Tuasque 
spinas  semper  amare. 

Benignissime  Amator  hominum,  Qui  ab  iniquo  ju¬ 
dice  morte  turpissima  damnatus  fuisti,  cum  sis  spe¬ 
culum  innocentiae  et  sanctitatis;  quanto  magis  me  pati 
oportebit  sinistra  hominum  judicia,  qui  in  multis  tam 
saepe  deliqui? 

Proficiscere,  bone  Jesu,  ligno  crucis  onustus,  sed 
multo  magis  amoris  pondere  pressus,  et  Qui  dolori 
Tuo  non  parcis,  parce  peccatis  meis. 

Jugum  Tuum,  Domine,  suave  est,  et  onus  Tuum 
leve;  fac,  ut  illud  gaudenter  portem,  abnegans  me- 
metipsurn,  et  crucem  meam  bajulans  post  Te. 

Suavissime  Jesu,  Qui  tam  inhumaniter  in  cruce  ex¬ 
tendi  voluisti,  ut  numerari  possent  omnia  ossa  Tua; 
praesta,  ut  omnia  membra,  sensus  et  potentias  ad  Te 
semper  erectas  Tibi  amanter  uniam,  et  clavis  timoris 
Tui  cruci  Tuae  perpetuo  affixus  maneam. 

Ad  Te,  Domine,  clamantem  exaudi,  et  Qui  dixisti 
Apostolis  Tuis:  Cum  exaltatus  fuero  a  terra,  omnia 
traham  ad  Meipsum;  trabe  me  ad  Te,  et  excipe  ani¬ 
mam  meam  in  foraminibus  petrae,  in  cavernis  maceriae. 

Agnosco,  gloriosissime  Fili  Dei,  titulum  Tuum;  Tu 
es  enim  Jesus  Nazarenus,  Rex  Judaeorum.  Utinam 
orbis  universus  hunc  titulum  legat  et  admittat,  Teque 
omnes  confiteantur  Regem  suum  et  Salvatorem. 

Decas  X. 

Jesu,  vita  morientium,  Qui,  cum  jam  mortuus  es¬ 
ses  pro  nobis,  latus  Tuum  lancea  aperiri  voluisti, 
ut  accedentibus  ad  Te  facilis  pateret  aditus  ad  cor; 
admitte  me  in  latus  Tuum,  ut  in  eo  sit  requies  mea 
in  saeculum  saeculi. 

0  quinque  Christi  pretiosa  vulnera,  divina  dulce¬ 
dine  plena,  saluto  et  veneror  vos;  in  vobis  enim 
medicina  vitae,  copia  gratiae,  plenitudo  indulgentiae. 

In  latere  Tuo  latere  volo,  Jesu  mi  crucifixe,  ibi 
orare,  ibi  tractare  negotia  mea;  quia  ibi,  quidquid 
voluero,  obtinebo. 

Gratias  ago  Tibi,  Salvator  mundi,  quia  opus  re¬ 
demptionis  nostrae  perfectissime  peregisti;  perfice  et 
in  me  opus,  quod  incoepisti,  ut  plena  in  me  et  con¬ 
summata  justitia  reperiatur. 

Quanta  duritia  cordis  mei!  concutitur  terra,  dissi¬ 
liunt  saxa,  obtenebrantur  coeli,  moriente  Domino; 
solum  cor  meum  immotum  erit,  qui  tantae  necis 
causa  fuit?  Scinde  illud,  Domine,  et  frange  san¬ 
guine  Tuo. 

Sepeli  cor  meum  Tecum,  et  absconde  me  intra 
vulnera  Tua,  dilectissime  Jesu,  ut  extra  Te  nus¬ 
quam  reperiar. 

Obsigna  cor  meum,  Domine,  et  sensus  ac  facul¬ 
tates  sigillo  charitatis  Tuae,  ut  sic  obsignatus  Tecum 
maneam  in  aeternum. 

0  Rex  gloriae,  Domine  virtutum,  Qui  post  mor¬ 
tem  descendisti  ad  inferos,  et  justos  e  carcere  edu- 

xisti,  gaudeo  de  hoc  Tuo  triumpho,  et  precor,  ut 
omnem  tartaream  potestatem  virtute  Tua  vincere  me 
facias. 

0  Triumphator  gloriosissime,  fac  me  participem 
passionis  Tuae,  ut  sim  etiam  resurrectionis;  Tecum 
moriar,  ut  Tecum  resurgam,  et  Tecum  tandem  ascen¬ 
dam  in  coelum. 

Rex  sempiterne,  Qui  sedes  ad  dexteram  Patris, 
trahe  me  post  Te,  ut  illic  semper  fixum  sit  cor 
meum,  ubi  Tu  es  thesaurus  meus,  et  gloria  mea, 
Deus  cordis  mei,  et  pars  mea,  Deus  in  aeternum. 

Stimulus  Compunctionis. 


Meditationes  et  Adspirationes 

verbis  sacrae  Scripturae  intertextae. 


Caput  I. 

De  sensu  Jesu  Christi  dolentis  super  aversione 
peccatoris. 

Ego  Unigenitus  Dei  Filius,  Dei  virtus  et  sapientia 
clamito  in  plateis  et  in  medio  populi  exalto  vocem 
Meam;  enutrivi  enim  et  exaltavi  filios  hominum,  ipsi 
vero  spreverunt  Me. 

Scripsi  in  visceribus  tuis,  o  4iomo,  dulcissimam 
legem  novi  testamenti  Mei,  et  in  medio  cordis  tui 
plantavi  eam;  et  tamen  displicuit  tibi  lex  Mea  imma- 
culuta,  convertens  animas  et  fidele  testimonium  aeterni 
amoris  Mei. 

Longe  recessisti  a  Me  cum  praevaricatore  Adam, 
patre  tuo,  et  abscondisti  te  a  Me,  clementissimo  Deo 
et  liberatore  tuo,  cum  ambularem  ad  auram  post 
meridiem. 

Quid  est  hoc,  fili  aliene?  Quo  fugis  a  facie  mitis¬ 
simi  Dei  et  Redemptoris  tui? 

Numquid  Ego  crudelis  Dominus  sum,  quia  celeriter 
fugis  Me,  et  quaeris,  meliorem  Dominum  invenire? 

Considera,  quid  agas  et  quam  longe  recedas  a 
salute  tua;  gratis  enim  odio  habes  pretiosissimum 
remedium  et  libertatem  tuam. 

Facta  est  quasi  vidua  infoelix  anima  tua,  quae 
posset,  si  tu  divinae  gratiae  cooperari  velles,  per¬ 
manere  in  fide  desponsationis  suae,  et  gaudere  pri¬ 
vilegiis  suavissimae  charitatis  Meae. 

Et  tamen  abominata  est  Me,  fidelissimum  Spon¬ 
sum  suum,  et  de  spoliis  ejus  inimici  ejus  locuple¬ 
tati  sunt. 

Quomodo  obscuratum  est  aurum  antiquae  dilectionis 
Meae,  mutatus  est  bonae  conversationis  color  optimus, 
dispersi  sunt  lapides  templi  et  sanctuarii  Mei  in  capite 
omnium  platearum. 

Non  placuit  tibi  habitatio  Jerusalem,  civitatis  Meae, 
quam  dilexi;  et  annumeratus  es  inter  cives  Babylonis, 
quam  odivit  anima  Mea. 

Yae  animae  recedenti  a  Me!  terrores  enim  mor¬ 
tis  militabunt  adversus  illam,  et  dolores  inferni  in¬ 
venient  eam. 

Irascentur  ei  catuli  leonis  rugientes,  ut  rapiant  et 
quaerant  projectam  a  Deo  escam  sibi. 

Ex  quo  enim,  pro  luce  gratiae  Meae,  posuisti  tene¬ 
bras  peccati,  et  facta  est  nox  tristissima  offensionis 
Meae,  omnes  bestiae  sylvae  infernalis  pertransibunt, 
et  apertis  faucibus  festinabunt  ad  devorandam  apo- 
statricem  animam  tuam. 

Ergo  saltem  amodo  voca  Me,  et  dic:  Deus  meus 
et  Dux  meus  es  Tu;  jam  non  ultra  fugiam  Te. 

Erravi,  o  dulcissime  Deus,  sicut  Cain,  profugus  a 

facie  Tua;  et  servivi  diis  alienis,  in  quibus  non  est 
salus  aut  libertas  mea. 

Ecce  revertor  ad  Te  de  servitute  nimis  dura;  re¬ 
quiro  formosissimam  lucem  Tuam  de  tenebris  et  umbra 
mortis,  quae  terruit  me. 

Yere  cognovi,  per  experientiam  erroris  mei,  quia 
non  est  bonum  aliquod  extra  Te,  amabilissimi  Dei 
Filium,  Cui  consecro  viscera  mea. 

Cagnii t  II* 

De  suavitate  Jesu  Christi  vocantis  peccatorem  ad 
poenitentiam. 

Utinam  placeret  tibi,  fili,  pretiosior  auro  amicitia 
Mea;  et  auribus  cordis  contriti  et  humiliati  audires 
subtilem  vocem  Meam,  qua  saxa  moventur. 

Ego  quasi  nutritius  Ephraim  gero  curam  tui,  et 
cum  duritia  cordis  tui  lapidei  pugnat  magna  et  fide¬ 
lissima  misericordia  Mea. 

Tu  secundum  duritiam  tuam  et  impoenitens  cor 
resistis  meile  dulciori  Spiritui  Meo;  et  Ego  secundum 
divitias  bonitatis  infinitae  quaero  emollire  viscera  tua 
secretis  et  innumerabilibus  inspirationibus  Meis. 

Tu  fugis  Me  persequentem  te  non  odio,  sed  tuae 
salutis  desiderio:  et  Ego  tibi  fugienti  quasi  ex  insi¬ 
diis  occurro,  ut  expansis  brachiis  amplectar  te,  vin¬ 
cam  feritatem  tuam  infinita  mansuetudine  Mea. 

Propter  quod  coeli  et  terra  mirantur  clementiam 
et  suavitatem  Creatoris  sui  tam  sollicite  vigilantis  su¬ 
per  custodia  ingratissimi  peccatoris,  nolentis  tollere 
suave  jugum  Meum  super  se. 

Usquequo  durum  cor  tuum  calcitrabit  contra  sti¬ 
mulum  fortissimi  amoris  Mei? 

Numquid  in  aeternum  repugnabis  inaestimabili  cha- 
ritati  Dei  tui? 

Ego  potuissem  damnare  te  per  justitiam  Meam, 
quia  impie  egisti  et  confregisti  jugum  Meum,  et 
dixisti:  Non  serviam;  et  tamen  sustinui  te  in  multa 
patientia  et  desiderio  aeternae  vitae  tuae,  si  forte 
convertereris  ad  Me,  et  reconciliareris  clementissimo 
Patri  Meo. 

Quid  ergo  moraris,  fili  dilectissime? 

Cur  differs  de  die  in  diem,  reverti  ad  suavissimam 
pacem  et  dilectionem  Meam? 

Sine,  fili,  sine,  ut  resolvam  glaciem  tuam  igne  ar- 
dentissimo  amoris  Mei,  et  reformem  deformatam  ani¬ 
mam  tuam  ad  exemplar  Unigeniti  Filii  Dei. 

0  generatio  Adae,  quamdiu  vos  patiar! 

0  rem  mirabilem  et  absconditam  a  mundi  sapien¬ 
tibus  et  prudentibus,  qui  obturaverunt  aures  suas,  ne 
perciperent  ignitum  eloquium  meum! 

Ego  Filius  altissimi,  sto  ad  ostium  tuum,  et  pulso 
cupiens  introire  et  implere  bonis  ineffabilibus  domum 
tuam;  et  tamen  durum  tibi  videtur,  recipere  hospitio 
Deum,  Redemptorem  et  amicum  tuum. 

Certe,  si  tu  pulsares  semel  portam  domus  Meae, 
ad  primum  ictum  festinarem  aperire  tibi,  sicut  aperui 
David,  servo  Meo  suspiranti  ad  correptionem  Nalhan, 
Prophetae  Mei. 

Placet  ergo  tibi,  fili  dulcissime,  consilium  Meum; 
et  opportuna  poenitentia  convertere  ad  Me,  pacificum 


113 


Regem  tuum;  et  quasi  mater  amantissima  diligam  et 
amplectar  te,  nutriamque  infantiam  tuam  dulcissimo 
lacte  Meo. 

Caput  III. 

De  bonitate  Dei  et  facilitate  parcendi . 

Quo  fugis,  fili  charissime,  qui  graviter  offendisti  Me? 

Numquid  solitudo  sterilis  factus  sum  tibi,  quia  dicis 
in  corde  tuo:  Recessi,  non  revertar  ultra  ad  Te? 

*Numquid  obliviscetur  virgo  fascia,e  pectoralis  suae, 
aut  sponsa  ornamenti  nuptialis  sui? 

Quomodo  ergo  anima  tua,  quam  Ego  despondi 
Mihi  pretio  sanguinis  Mei,  dereliquit  Me,  et  oblita  est 
Mei  diebus  innumeris? 

Ego  sum  ipsa  bonitas,  quae  sua  dulcedine  pascit 
omnes  creaturas,  qua  nihil  amabilius  cogitari  potest; 
et  tamen  incredibili  dementia  quaeris  bonum  extra  Me. 

Considera,  fili,  bcfnitatem  Meam,  qua  petrae  mol¬ 
liuntur,  et  emollire;  neque  falsis  prophetis  credas, 
qui  praeter  Me  gaudia  falsa  divinant. 

Certe  si  Ego  sum  ipsa  summa  bonitas,  necesse  est, 
quidquid  extra  Me  quaeris,  bonum  tibi  non  esse,  quam¬ 
vis  omnia  regna  mundi  et  omnia  desiderabilia  oculo¬ 
rum  carnalium  solus  possideres. 

Vulgo  dicitur:  Bonum  est,  quod  omnes  appetunt; 
et  tamen  gravi  errore  seductus  traheris  voluptate  bo¬ 
norum  apparentium,  verum  autem,  aeternum  et  incom¬ 
mutabile  bonum  nimis  stulte  relinquis. 

Utinam  saperes,  et  intelligeres,  et  novissima  pro¬ 
videres? 

Ne  sequaris  deos  alienos,  fili;  certissime  enim  aver- 

tenfc  a  vera  sapientia  eor  tuum;  exspectabis  lucem, 
et  non  videbis,  neque  ortum  surgentis  aurorae. 

Adhaereat  casta  lex  Mea  visceribus  tuis,  et  per¬ 
cipe  sibilum  secretae  eruditionis  Meae,  et  Catholicae 
fidei,  que  illuminavi  te. 

Ecce  tu  credis  sincera  fide,  Me  esse  infinitam  bo¬ 
nitatem,  pulchritudinem,  sapientiam,  qua  sola  cor  ho¬ 
minis  satiari  potest;  quo  ergo  properas,  dum  offen¬ 
dis  Me,  nisi  ad  infinitam  malitiam,  turpitudinem  et 
stultitiam,  qua  foedabitur  anima  tua? 

Nonne  sanius  consilium  est,  adhaerere  Mihi,  et  illu¬ 
minari,  atque  satiari  ab  uberibus  consolationis  Meae, 
quam  inter  vagos  et  profugos  inimicos  Meos  de  sili¬ 
quis  porcorum  saturari? 

Convertere,  fili  prodige,  in  requiem  tuam,  et  Ego 
revertentem  de  regione  longinqua  amplectar  te;  di¬ 
camque  servis  Meis  statim  ac  videro  te:  cito  pro¬ 
ferte  stolam  primam,  date  annulum  in  manu  ejus,  et 
calceamenta  pedibus  ejus. 

Commovebuntur  quippe  viscera  Mea  super  dulcis¬ 
simo  filio  Meo,  quem  genui;  laetabor  super  conver¬ 
sione  tua  quasi  qui  invenit  spolia  multa. 

Delector  enim  miserendo;  et  prae  magnitudine  bo¬ 
nitatis  Meae  ad  miseriam  efc  gemitum  pauperum  li¬ 
quescit  anima  Mea. 

Recordare,  fili,  mansuetissimi  cordis  Mei,  ex  quo 
discere  poteris,  quam  magna  sit  multitudo  bonitatis 
et  dulcedinis  Meae;  lege  sacras  Scripturas  Meas,  et 
miraberis  facilitatem  miserendi  et  parcendi  peccatori¬ 
bus,  et  consolandi  afflictos,  ex  quo  intelliges,  Me  bo- 

num  Dominum  esse,  et  timebis  recedere  a  Me,  sicut 
mors  timeri  solet. 

Ego  nunquam  levavi  lanceam  Meam  super  virum, 
qui  vellet  servire  clementissimo  Patri  Meo,  quamvis 
gravissime  peccasset. 

Semel  suspiravit  David,  servus  Meus,  dicens:  Pec¬ 
cavi,  et  statim  transtuli  ab  eo  peccatum  ejus. 

Paucis  gemitibus  accusavit  se  Publicanus,  qui  Me 
multum  offenderat;  et  cito  descendit  justificatus  et 
laetus  in  domum  suam. 

Decem  millia  talenta  debebat  Milii  servus  nequam, 
qui  procidens  rogavit  Me;  et  dimisi  liberum,  omneque 
debitum  donavi  ei. 

Mulier  comprehensa  in  adulterio  stetit  timens  et 
instanter  accusata  in  conspectu  Meo;  et  suavissime 
respondens  a  damnatione  eripui  eam. 

Magdalenae  peccatrici  ostendi  laetam  faciem,  et  ce¬ 
leriter  peperci  ei,  ita  ut  Pharisaeus,  qui  Me  invita¬ 
verat,  miraretur.  .  - 

Latro,  qui  juxta  Me  crucifixus  fuit,  verbo  uno 
mollivit  viscera  Mea;  factusque  est  statim  particeps 
regni  Mei. 

Quare  ergo  bonitas  Mea  tot  testimoniis  probata  non 
placet  filiis  Adae,  sed  quaerunt  solatia  peregrina? 

Caput  IV. 

De  sapientia  Deiy  a  qua  homo  peccando  recedit * 

0  quam  stulte  recessisti  a  Me,  fili,  cum  Adam,  pa¬ 
tre  tuo,  qui  per  arborem  prohibitam  quaesivit  esse 
sicut  Deus,  sciens  bonum  et  malum! 

Non  est  haec  via  sapientiae  Meae,  quae  palato  cor¬ 
dis  dulcissime  sapit. 

Ego  sapientia,  Quae  ex  ore  Altissimi  prodivi,  sum 
lux  formosissima,  Quae  splendoribus  aeternis  illustro 
mentes  parvulorum,  qui  sub  disciplina  Mea  requiescunt. 

Inflatos  autem,  et  praesumentes  de  se  projicio  a 
facie  Mea,  ut  sedeant  in  tenebris  et  umbra  mortis, 
et  nesciant  discernere  inter  sinistram  et  dexteram  suam. 

Yae  peccatoribus,  quos  excoecavit  malitia  sua,  ne 
viderent  Me,  solem  justitiae  praeceptoremque  sapien¬ 
tiae,  sub  Quo  in  momento  discerent  secreta  coelestia, 
et  fierent  doctiores,  quamsi  scirent  numerare  stellas 
coeli  et  arenam,  quae  jacet  in  littore  maris. 

Certe  licet  peccator,  qui  a  Me  recedit,  sciret  omnes 
doctrinas,  quae  discuntur  in  Academiis  orbis  terra- 
rirm,  nihil  sciret,  quia  nesciret  Me,  in  Quo  sunt 
omnes  thesauri  sapientiae  Dei. 

Et  si  linguis  hominum  loqueretur  et  Angelorum, 
quasi  infans  reputaretur  in  coelesti  civitate  Mea,  quia 
nesciret  Verbum  Dei,  Qui  linguas  infantium  facit  disertas. 

Cum  ergo  haec  ita  se  habeant,  quid  cogitas,  fili, 
discurrens  per  varias  hominum  scientias,  in  quibus 
non  est  salus  aut  satietas? 

Revertere  jam  fatigatus  ad  Me,  fontem  sapientiae 
meile  dulcioris,  et  potabo  te,  et  dilatabuntur  viscera  tua. 

In  Me  Solo  potest  requiescere  intellectus  tuus;  ne 
ergo  labores  frustra  quaerens  magistros  mendaces, 
quos  Ego  non  erudivi. 

Fuge  de  medio  Babylonis,  et  vita  innumerabiles 
sollicitudines,  quibus  distrahitur  cor  tuum;  dueam  te 

in  solitudinem,  laclaboque  te  et  docebo  bonitatem, 
disciplinam  et  scientiam  Meam,  ita  ut  super  senes  in- 
telligas  et  omnes  consiliarios  Pharaonis  et  divinalores 
Chaldaeorum  transcendas. 

Aufer  sordes  mentis,  fili  charissime,  et  mundare,  ut 
puris  oculis  aspicias  candidissimam  lucem  Meam;  da- 
boque  tibi,  ut  fias  consors  secretorum  Meorum,  et 
inflammeris  amore  aeternae  sapientiae,  quae  ineffabili¬ 
bus  gaudiis  casta  corda  delectat;  gusta  saporem  Meum, 
et  aperientur  oculi  fui  ad  contemptanda  mysteria  Mea 
desiderabilia  super  aurum  et  lapidem  pretiosum  mul¬ 
tum,  et  dulciora  super  mei  et  favum. 

Et  exultabunt  ossa  humiliata  tua,  quae  implebo 
castissimis  delectationibus,  quas  praeparavi  poenitenti- 
bus,  qui  revertuntur  de  terra  aliena  in  dulcissimam 
civitatem  Jerusalem,  ubi  thesaurizant  divitias  suas. 

Caput  V* 

%  De  pace  Dei ,  quae  per  peccatum  amittitur . 

Ego  Rex  pacificus,  Qui  magnificatus  sum  super 
omnes  reges  universae  terrae,  participes  facio  amicos 
Meos  pacis,  quae  superat  omnem  sensum. 

Quando  enim  homo  existit  in  statu  gratiae,  Ego 
habito  in  eo  tanquam  in  thalamo  nuptiali,  ubi  omnia 
pacifica  sunt;  et  gustatur  ibi  pax  dulcissima  filiorum 
Dei,  auditurque  concentus  suavissimus  partium  homi¬ 
nis  conspirantium  in  unam  consonantiam  legis  Meae; 
quam  bene  sensit  ille,  qui  dixit:  Deus,  canticum  no¬ 
vum  cantabo  Tibi,  in  psalterio  decachordo  psallam  Tibi. 

Haec  pax  est  auro  pretiosior  et  omnibus  mundi 

honoribus  divitiis  •  et  consolationibus  amabilior;  quam 
si  filii  hujus  saeculi  gustarent,  cito  despicerent  omnes 
amores  terrenos,  et  suspirarent  ad  Me. 

Tu  ergo,  fili,  considera,  quid  feceris,  quando  re¬ 
cessisti  a  Me,  noluisti  pacem  Meam,  et  elongata  est 
a  te,  et  surrexerunt  adversus  animam  tuam  innume¬ 
rabiles  hostes,  qui  non  dormiunt,  et  te  requiescere 
non  sinunt. 

Existimasti  te  habiturum  et  possessurum  pacem,  si 
satisfaceres  appetitui,  et  desideriis  vanis  ejus,  vivens 
more  gentilium,  qui  non  cognoverunt  Me;  et  tamen 
nihil  pacis  invenisti,  sed  sollicitudines  et  anxietates, 
stimulos  conscientiae,  horrores  et  timores  judicii  Mei, 
sicut  Cain,  qui  egressus  a  facie  Mea  timuit,  ne  omnis, 
qui  inveniret  illum,  interficeret  eum. 

Contigit  tibi,  fili,  quod  olim  accidit  populo  Israel, 
qui  non  bene  usus  fuit  habitatione  Jerusalem,  civi¬ 
tatis  Meae;  migravit  enim  Judas  propter  afflictionem 
et  multitudinem  servitutis,  quam  peccando  incurrit? 
habitavit  inter  gentes,  nec  invenit  requiem. 

0  quam  graviter  errat  peccator,  qui  pacem  filio¬ 
rum  Dei  a  se  projicit,  et  implicat  se  infinitis  quaes¬ 
tionibus  ! 

0  quam  infoeliciter  vivit  impius,  qui  fugit  nemine 
persequente,  portans  secum  damnationem  mortis,  quam 
operatus  est! 

Usquequo  clamabo  et  invitabo  te,  fili  ingrate,  ad 
convivium  deliciarum  Mearum,  ubi  pacificabuntur  inte¬ 
riora  tua  et  laetabuntur  consortio  pacis  et  amoris  Mei? 

Convertere  jam,  fili,  in  requiem  tuam,  quam  per 

dolores  mortis  comparavi  tibi,  et  placeat  tibi  habere 
Mecum  cor  unum  et  animam  unam. 

Faciamus  hodie  pactum  concordiae  fidelissimae,  quae 
non  habeat  finem. 

Ego  parco  tibi,  dulcissime  amice,  neque  recorda¬ 
bor  culparum,  quibus  offendisti  Me;  praebe  Mihi  cor 
tuum,  ut  ineamus  foedus  amicitiae  in  sanguine  Meo, 
quem  fudi  pro  te. 

Rumpe  jam  vincula  colli  tui,  captive  fili,  et  respira 
ad  libertatem  Meam;  nam  quod  attinet  ad  Me,  Ego 
ero  fidelissimus  adjutor  in  opportunitatibus,  in  tribu¬ 
latione  et  egestate  tua. 

Ego  scripsi  te  in  medio  corde  Meo,  neque  unquam 
obliviscar  tui. 

Tantummodo  peto,  ut  revertaris  ad  Me,  et  in  pos¬ 
terum  bene  utaris  suavissima  conversatione  Mea;  et 
faciam,  ut  oriatur  in  te  justitia  et  abundantia  pacis, 
quae  permanebit  cum  sole  et  ultra  lunam. 

Ecce  latus  Meum  apertum,  et  manus  clavis  perfo¬ 
ratas;  junge  latus  cordis  tui  lateri  Meo,  manusque 
tuas  manibus  Meis,  et  convertere  tandem  ad  pretio¬ 
sissimam  pacem  Redemptoris  et  Amici  tui. 

Caput  VI. 

De  tutela  Dei ,  a  qua  homo  peccando  recedit. 

Ego  custos  hominum  curam  gero  servorum  Meo¬ 
rum,  quasi  nutrix  foveat  infantulum  suum;  non  enim 
dormitabit,  neque  dormiet,  Qui  custodit  Israel. 

Custodio  Ego  amicos  Meos,  ut  charissimam  pupil¬ 
lam  oculi,  neque  patior  virgam  peccatorum  super  sor- 

tem,  sive  haereditatem  justorum,  ne  forte  justi  Mei 
nimis  afflicti  extendant  ad  iniquitatem  manus  suas. 

A  principio  mundi  non  est  auditum,  quod  mater 
aliqua  tam  ardenter  dilig-eret  et  custodiret  unicum 
filium  suum,  quam  Ego,  Qui  erga  justos  Meos  plus- 
quam  mater  sum  et  animas  eorum  diligo,  quasi  dul¬ 
cissimas  sponsas  Meas. 

Non  timebunt,  qui  serviunt  Mihi,  a  frigoribus  nivis; 
omnes  enim  domestici  Mei  vestiti  sunt  duplicibus,  quia 
bonum  Dominum  sortiti  sunt. 

Quare  ergo,  fili,  recessisti  a  Me,  et  exposuisti 
te  tot  periculis  et  latronibus,  qui  insidiantur  tibi  di¬ 
centes:  Deus  propter  ejus  peccata  dereliquit  eum; 
persequimini  et  apprehendite  eum,  quia  non  est,  qui 
eripiat. 

Quis  te  proteget  a  vitulis  multis  et  lauris  pingui¬ 
bus,  qui  obsederunt  te,  si  sis  extra  tutelam  Meam? 

Omnes  bestiae  sylvae  properabunt  ad  mortem  tuam^ 
nisi  Me  custodem  tuum  esse  sentiant. 

Foris  vastabit  te  gladius  et  intus  pavor;  vagus  et 
profugus  eris  super  terram. 

Nonne  considerasti,  qualiter  timeant  malefactores, 
qui  reges  terrenos  offenderunt?  certe  nullibi  quiescunt, 
sed  timent  a,d  omnem  strepitum,  quasi  ad  umbram 
mortis,  cogitantes,  ne  forte  ministri  regis  offensi  ir¬ 
ruant  repente  super  eos. 

Quanto  ergo  magis  sollicitabit  te  timor  mortis,  si 
careas  custodia  Mea,  et  ut  servus  peccati  tradaris 
persecutoribus  tuis? 

Mirabile  est,  quam  dementes  sint  peccatores,  qui 

tradiderunt  animas  suas  in  manus  hostium  suorum, 
non  cogitantes,  se  carere  fortitudine  Mea. 

Revertere  igitur,  fili  carissime,  ad  Me,  tutorem  tuum, 
et  Ego,  Qui  confregi  capita  draconis,  defendam  te. 

Ego  te  ducam  per  terram  desertam,  per  locum 
horroris,  et  vastae  solitudinis,  si  fideliter  perseverave¬ 
ris  in  timore  Meo. 

Ego  conturbabo  principes  Edoni;  et  robustos  Moab 
apprehendet  tremor,  dum  per  viam  vitae  transieris 
sub  tutela  Mea. 

Convertere  ex  toto  corde  ad  Me,  custodem  ducto¬ 
remque  tuum,  non  requirens  infirma  auxilia  mundi 
et  factorum  ejus;  et  Ego  Solus  dux  tuus  ero,  ero¬ 
que  tibi  sicut  aquila  provocans  ad  volandum  pullos 
suos,  et  super  eos  volitans;  et  experientia  cognosces, 
quia  melior  est  dies  una  in  atriis,  et  custodia  Mea, 
super  millia;  et  in  tempore  angustiae  liberabo  te,  eo, 
quod  posueris  in  Me  cor  tuum  munitum  firmissima 
fiducia  infinitae  bonitatis  et  misericordiae  Meae. 

Caput  VII. 

De  amissione  gratiae  divinae 9  quam  peccator  in¬ 
currit . 

Omnes  mundi  thesauri  comparati  cum  divina  gratia 
Mea  pulvis  sunt  et  cinis,  neque  ulla  aestimatione  digni 
reputantur. 

Tanta  est  quippe  altitudo,  dignitas  et  pulchritudo 
gratiae  Meae,  ut  bonos  aestimatores  ad  incredibilem 
admirationem  moveat. 

Ex  quo  fit,  ut  servi  Mei  oculos  illuminatos  Iiaben- 

tes  intimo  dolore  et  compassione  moveantur  super 
proximis  suis,  quando  a.  statu  gratiae  Meae  in  sta¬ 
tum  culpae  mortalis  labuntur. 

Quod  si  tu,  fili,  bene  considerares,  cito  converte¬ 
reris  ad  Me  motus,  magnitudine  calamitatis,  quam  pec¬ 
cando  incurristi. 

Erat  anima  tua  suavissima  sponsa  Mea  in  vestitu 
deaurato,  circumdata  varietate,  cujus  pulchritudinem 
sol  et  luna  mirabantur. 

Tanta  erat  ejus  gratia,  cum  in  fide  desponsationis 
permaneret,  ut  oculos  Meos  mirabiliter  delectaret. 

Erat  ornata  monilibus  filia  Jerusalem,  speciosa  sicut 
columba,  formosissima  luce  illustrata,  et  suavi  valde 
decore  praedita. 

Erat  conformis  exemplari  suo,  cujus  comparatione 
non  lucent  astra  matutina. 

Erat  dives  valde  divitiis  veris  virtutum  Mearum, 
quas  neque  aerugo,  neque  tinea  demolitur. 

Postquam  vero  peccavit,  egressus  est  a  filia  Sion 
omnis  decor  ejus,  et  a  tanta  foelicitate  incidit  in  tam 
extremam  calamitatem,  ut  coeli  super  hac  mutatione 
obstupescant. 

Tanta  enim  est,  o  fili,  turpitudo  et  ignominia  pec¬ 
cati,  quod  commisisti,  ut  factus  sis  leprosus  putredine 
intolerabili,  horribilis  et  vermium  ebullientium  esca 
miserabilis. 

Quid  est  hoc?  Quomodo  dissipata  est  amoenitas 
paradisi  Mei,  et  terra  fructifera  versa  est  in  salsugi¬ 
nem  a  malitia  inhabitantium  in  ea? 

Quomodo  anima  tua  contra  fidelitatem  desponsatio- 


123 


ilis  recessit  a  Me,  et  foedata  est  cum  amatoribus 
multis,  qui  corruperunt  eam? 

Convertere  ergo,  fili  Mi,  ad  gratiam  et  amicitiam 
Meam,  et  ad  splendorem  faciei  tuae;  neque  sis  ita 
delirus,  ut  in  tanta  calamitate  et  egestate  deinceps 
vivere  velis. 

Induere  preciosissima  veste  nuptiali,  ut  placeas  Mihi, 
et  recumbas  in  magna  coena,  quam  praeparavi  cha- 
rissimis  electis  Meis. 

Suadeo  tibi,  emere  a  Me  sine  argento  vestem  re¬ 
giam,  ut  per  plateam  sanctae  civitatis  incedas  purpura 
vestitus  inter  filios  Sion  inclytos  et  amictos  auro  primo 
charitatis  Meae. 

Caput  VIII. 

De  participatione  Sanctorum ,  quam  homo  pec¬ 
cando  deperdit . 

Yae  soli,  quia  si  ceciderit,  non  habet  sublevantem  se! 

Beatus  autem  vir,  qui  per  communionem  charitatis 
particeps  est  omnium  timentium  et  amantium  Me  et 
custodientium  suavissima  mandata  Mea. 

Certe  qui  Mihi  per  gratiam  unitus  est,  unitus  quo¬ 
que  manet  omnibus  membris  Meis  viventibus  coelesti 
vita  gratiae  Meae,  quod  est  genus  amicitiae  fidelis¬ 
simae,  qua  nihil  amabilius  invenitur  in  terra  suaviter 
viventium. 

Angeli  Mei  et  sancti  homines  Mihi  per  gratiam 
conjuncti,  sunt  amici  fidelissimi  singulorum  hominum 
diligentium  Me. 

Et  tu,  fili,  quando  placebas  Mihi,  habebas  solatia 
haec  et  privilegia  justorum  omni  auro  pretiosiora. 

Eras  copulatus  Sanctis  Meis,  quorum  nomina  scripta 
sunt  in  libro  vitae;  omniaque  illorum  bona  per  com¬ 
municationem  amicitiae  pertinebant  ad  te  membrum 
vivum  Meum. 

Egoque  caput  Ecclesiae,  sponsae  Meae,  influebam 
in  te  motus  vitales  charitatis  Meae  similes  illis,  qui¬ 
bus  moneo  corda  diligentium  Me,  et  quaerentium 
formosam  valde  faciem  Meam. 

Spiritus  enim  Meus  urgebat  te,  et  excitabat,  et  in¬ 
flammabat  ardentibus  desideriis  aeternae  fruitionis,  qua 
fatiantur  venientes  de  terra  fatigati  milites  Mei. 

Nunc  autem  denigrata  est  facies  tua  peccatis,  quasi 
carbonibus  desolatoriis,  et  jaces  infixus  in  interitu, 
quem  fecisti  privatus  consortio  Sanctorum,  quae  ca¬ 
lamitas  extrema  est. 

Quos  amicos  invenies,  fili,  si  amici  Mei  non  fa¬ 
veant  tibi? 

Quae  societas  tibi  proderit,  dum  cares  Angelorum 
et  servorum  Meorum  societate? 

Quis  te  in  angustia  consolabitur,  si  cum  scorpioni¬ 
bus  habites,  et  coeli  concordia  tibi  desit? 

Revertere  ad  consortia  civium  Jerusalem,  civitatis 
Meae,  et  ad  festa,  quae  celebrantur  communione  dul¬ 
cissimae  charitatis;  ut  vivas  foeliciter,  quod  reliquum 
est  vitae  mortalis,  et  postea  transeas  ad  communio¬ 
nem  Ecclesiae  triumphantis,  ubi  dulcissima  pax  erit, 
et  unio  plena  atque  perfecta. 

Recede  a  tabernaculis  impiorum,  qui  non  diligunt 
te,  neque  seipsos,  nam  qui  diligit  iniquitatem,  odit 
animam  suam. 


-  123 


Multo  utilius  et  delectabilius  tibi  erit,  fili,  sociari 
vivis  membris  et  vasis  electis  Meis,  ut  discas  sapien¬ 
tiam  in  schola  mansuetudinis  Meae,  et  crescas  cibo 
grandium  crescentium  ad  mansuram  dilectionis,  quae 
altior  coelo  est. 

Mundus  transit  et  concupiscentia  ejus;  unio  vero 
amoris  Mei  non  transibit  in  aeternum,  sed  conjunget 
Mecum  dilectissimos  servos  Meos,  quibus  disposui 
regnum,  ut  comedant  et  bibant  super  mensam  Meam 
in  convivio  deliciarum  paradisi  Mei. 

Caput  IX. 

De  inconstantia ,  quam  peccator  incurrit . 

Peccatum  peccavit  Jerusalem;  propterea  instabilis 
facta  est,  et  requiem  non  potuit  invenire. 

Stultus  ut  luna  mutatur;  quocirca  cum  omnis  pec¬ 
cator  stultus  sit,  solvit  debitas  poenas  praevaricatio¬ 
nis  suae,  nunquam  in  eodem  statu  permanens,  sed  ad 
horas  singulas  consilia  mutans. 

Recessit  a  firmitate  et  constantia  sua,  quam  habue¬ 
rat  in  Me,  Deo  et  custode  suo,  Qui  non  mutor;  et 
propterea  vagatur  instabilis,  nesciens,  quo  vadat,  et 
non  inveniens,  ubi  possit  requiescere  pes  ejus. 

Omnes  persecutores  ejus  apprehendunt  eum  inter 
angustias;  et  cupiens  illo  liber  evadere,  mutat  loca 
sine  fine,  donec  fugientem  illum  mala  sua  capiant  in 
interitu. 

Yae  animae,  quae  discessit  a  Me. 

Ubique  inveniet  stimulos,  et  die  ac  nocte  somnus 
fugiet  ab  oculis  ejus. 

Hodie  peccator  quaerit  amicos;  cras  vitat  illos, 
quia  infideles  sunt. 

Hodie  vacat  ludis;  cras  luget,  quia  vivendo  luxu¬ 
riose  consumpsit  substantiam  suam. 

Hodie  quaerit  honores  mundi;  cras  fugit  notatus 
infamia  propter  peccata  sua. 

Quid  ergo  cogitas,  fili,  qui  sedes  super  rotam  mundi, 
quae  semper  vertitur? 

Quomodo  non  converteris  ad  Me,  Qui  sum  salus, 
virtus  et  constantia  tua? 

Numquid  non  didicisti  experientia  quotidiana,  cogi¬ 
tationes  mortalium  timidas  et  incertas  .providentias, 
quae  sine  ordine  procedunt  usque  in  finem? 

Certo  scias,  fili,  te  sine  misericordia  Mea  esse  pa¬ 
leam  levissimam  et  folium  siccum,  quod  a  vento  ra¬ 
pitur,  et  nullibi  constitere  potest. 

Nunc  eris  laetus,  post  horam  tristis;  cras  dolebis 
ob  infirmitatem,  proxima  die  succedente  tenebris  metu 
mortis;  modo  cura  rerum  temporalium,  modo  ambitio, 
modo  sitis,  modo  fames  cruciabunt  te,  nisi  resipiscas 
et  jactes  in  Me  cogitatum  tuum,  et  offeras  te  totum 
Mihi  in  altari  cordis  tui. 

Si  quaesieris  Me  in  toto  corde  tuo,  nihil  per¬ 
turbabit  te,  neque  mors,  neque  vita,  neque  mun¬ 
dus,  neque  infernus,  neque  creatura  alia  visibilis,  aut 
invisibilis. 

Eris  enim  testimonio  conscientiae  tanquam  leo  for¬ 
tissimus  bestiarum,  qui  ad  nullius  pavebit  occursum. 

Ego  firmabo  inconstantiam  Adae,  patris  tui,  et  ro¬ 
borabo  te  firmissima  dextera  Mea;,  dabo  te  in  colum- 

nara  ferream  et  in  murum  aeneum  adversus  omnes 
hostes  animae  tuae. 

Bellabunt  contra  te,  et  non  praevalebunt,  quia  te 
poenilentem  mutabo  in  virum  alterum  participem  gra¬ 
tiae  et  fortitudinis  Meae. 

Caput  3L. 

De  remorsu  conscientiae ,  quo  peccator  cruciatur. 

Fili,  nisi  redieris  ad  Me  in  toto  corde  tuo,  arguet 
te  ipsa  malitia  tua,  et  aversio  tua  increpabit  te;  nam 
per  quae  quis  peccat,  per  haec  et  punietur. 

Justum  judicium  est,  ut  peccator,  qui  dereliquit 
Me,  Deum  suum,  sentiat  intra  se  remorsum  conscien¬ 
tiae  et  sollicitudinem  nascentem  ex  timore  mortis  et 
inferni. 

Justum  judicium  est,  ut  inter  gaudia  mundi  pro¬ 
hibita,  quibus  delectari  quaerit  contra  legem  Meam, 
pungatur  stimulo  cordis  gementis  et  praevidentis  dam¬ 
nationem  suam. 

Terrores  mortis  militant  contra  peccatorem,  quam¬ 
vis  gaudia  quaerat;  neque  potest  esse  pax  impio,  qui 
arguitur  a  conscientia  propria,  a  qua  fugere  non  potest. 

Hic  remorsus  nascitur  ex  peccato,  quasi  vermis  ex 
ligno,  et  ostendit,  Me  justum  judicem  esse,  et  pecca¬ 
torem  proditorem  fuisse,  qui  parvo  pretio  vendiderit  Me. 

Haec  meditare,  fili,  et  vide,  quia  malum  et  ama¬ 
rum  est,  dereliquisse  te  Dominum,  creatorem  et  bene¬ 
factorem  tuum,  et  non  esse  timorem  Ejus  apud  te. 

Nonne  vides  omnia  tibi  infoeliciter  succedere,  quam- 
diu  fugis  Me,  et  cum  anxietate  animi  te  bibere  de 

aquts  turbidis  Aegyptiorum,  cum  possis  per  gratiam 
Meam  reverti  in  charissimam  civitatem  Jerusalem  et 
potari  aqua  pura  Jordanis,  ubi  poteris  lavari  et  su¬ 
per  nivem  dealbari? 

Quare  ergo  resistis  impulsibus  amoris  Mei  vocantis 
et  invitantis  te  ad  amicitiam  Meam? 

Projice  a  te,  fili,  quinque  juga  boum,  quae  stulte 
emisti,  et  tolle  gratis  unum  suavissimum  jugum  Meum, 
ubi  stimulis  conscientiae  non  fatigaberis,  sed  invenies 
requiem  fatigatae  animae  tuae. 

Quaere  serenitatem  coeli,  et  pacem,  quae  superat  om¬ 
nem  sensum;  requiesce  ab  ista  sollicitudine,  qua  vexaris. 

Voca  Me,  et  respondebo  tibi  subtilibus  inspiratio¬ 
nibus  Meis,  quae  gaudia  vera  generabunt,  et  seda¬ 
bunt  commota  viscera  tua. 

Ego  te  solabor,  et  loquar  intus  ad  cor,  si  con¬ 
vertaris  ad  Me,  et  confiteberis  Mihi  in  directione  cor¬ 
dis,  cum  adeptus  fueris  libertatem,  et  quietem,  et 
alia  pretiosissima  privilegia  filiorum  Dei. 

Sperne  jam  consilia  negotiatorum  mundi,  qui  lace¬ 
rant  viscera  tua,  et  sequere  unicum  et  saluberrimum 
consilium  Meum;  et  videbis,  quomodo  Ego  dissipo 
omnes  machinas  inimicorum  tuorum,  et  creo  in  te 
spiritum  novum,  quo  renovetur  sicut  aquilae  juventus 
tua,  ut  fruaris  amabilissima  pace  et  securitate  Mea. 

Caput  XI. 

De  duritia  cordis ,  quam  peccator  incurrit. 

Justus  Ego  sum,  et  justitiam  dilexi;  aequitatem 
vidit  vultus  Meus. 

Peccator  repulit  Me  et  repugnavit  innumerabilibus 
inspirationibus  Meis,  quibus  Ego  volebam  emollire 
cor  ejus. 

El  idcirco  Ego  repello  eum,  et  prohibeo  pluviam 
Meam,  ne  stillet  super  illum. 

Ego  invigilavi  Pharaonem  per  externa  prodigia,  quae 
feci  per  manum  Moysis,  servi  Mei,  et  per  internas 
inspirationes,  quas  ille  infoelix  peccator  sensit;  sed 
cum  repugnaret  grandi  misericordiae  Meae,  permisi 
obdurari  cor  ejus  supra  silicem  et  supra  durissimas 
petras,  donec  persequeretur  Israel,  populum  Meum,  et 
submergeretur  quasi  plumbum  in  aquis  vehementibus. 

Ego  unxi  Saul,  regem  Israel,  cum  esset  parvulus 
in  oculis  suis,  et  quasi  puer  unius  anni  sequeretur 
Me;  sed  postquam  coepit  et  perseveravit  resistere 
multis  motibus  et  inspirationibus  Meis  projeci  eum, 
donec  incumbens  super  gladium  suum  horribiliter 
mortuus  est. 

Ego  tractavi  tanquam  hominem  unanimem  et  fide¬ 
lem  infoelicem  Judam,  discipulum  Meum;  sed  post¬ 
quam  restitit  dulcissimis  verbis  et  inspirationibus  Meis 
et  obfirmavit  cor  suum  contra  Me,  dimisi  eum,  donec 
velut  diabolus  effectus,  suspensus  crepuit  medius,  et 
effusa  sunt  amaritudine  plena  viscera  ejus. 

Quid  ergo  exspectas,  fili,  qui  peccasti  et  recessisti  a  Me? 

Quare  perseveras  in  statu  damnationis  obdurans 
animam  tuam,  ne  vincatur  infinita  dulcedine  et  pa¬ 
tientia  Mea? 

Numquid  in  aeternum  pulsabo  portam  domus  tuae, 
ut  mitescat  feritas  tua? 

III. 

Revertere,  fili,  ad  cor,  neque  conjicias  teipsum  in 
extremum  periculum  duritiae,  ut  incurabilis  fiat  plaga  tua. 

Nonne  audisti,  quia  cor  durum  male  habebit  in  no¬ 
vissimo,  et  quia  peccator  funibus  peccatorum  suorum 
constringitur? 

Cave,  fili,  grande  malum  hoc,  et  considera,  quid  ad 
te  requiram. 

Peccator  cum  in  profundum  peccatorum  venerit* 
contemnit;  sed  antequam  contemnat,  tangitur  et  move¬ 
tur  aliquantum  interioribus  inspirationibus  bonitatis  Meae. 

Postea  vero  paulaiim  frigescit  et  minus  sentit  im¬ 
pulsus  Meos,  donec  lapideo  corde  insensibilis  factus  nihil 
curat  admonitiones  Meas,  sed  quasi  equus  indomitus 
currit  per  prata  mundi  festinans  ad  aeternam  flammam. 

Vae  tibi,  fili,  nisi  cito  redieris  ad  Me! 

Recordare  salutis  tuae  et  gloriae  Meae,  quam  prae¬ 
paravi  iis,  qui  veram  poenitentiam  agentes  lavant  sto¬ 
las  suas  in  sanguine  Meo. 

Utere  jam  remediis  misericordiae,  ne  obdureris,  et 
tradaris  in  reprobum  sensum. 

Si  audieris  Me,  Ego  liquefaciam  glaciem  cordis  tui, 
stabitque  Spiritus  Meus,  et  fluent  aquae  compunctio¬ 
nis,  quibus  abstergantur  sordes  tuae. 

Amplectere  hoc  sanum  consilium  Redemptoris  tui 
parati  parcere  tibi  et  mutare  sortem  tuam. 

Imprimam,  si  convertaris  ad  Me,  sensum  contritionis 
et  amoris  visceribus  tuis;  et  laetaberis  renovatione  cor¬ 
dis,  sicut  laetantur  victores  capta  praeda,  celebrabisque 
regenerationem  tuam;  et  sanus  effectus  cantabis  in¬ 
victissimas  et  super  mei  dulcissimas  misericordias  Meas». 

Caput  XII. 

De  desperatione ,  quam  aliquando  peccator  incurrit . 

Considera,  fili,  quia  non  est  aliud  Nomen  sub  coelo, 
praeter  Meum,  in  Quo  te  oporteat  salvum  fieri. 

Noli  errare  spem  tuam  ponens  in  rege  Aegypti, 
qui  est  baculus  arundineus,  super  quem  si  quis  inni¬ 
tatur,  perforabit  manum  ejus. 

Ego  vici  mundum,  mortem,  infernum,  et  propterea, 
qui  Me  offendit  et  confugere  curat  ad  favores  et  de¬ 
licias  hominum,  qui  non  sunt  consortes  victoriae  Meae, 
incidit  in  dejectionem  animi,  quae  poena  acerbissima  est. 

Caret  gratia  Mea,  quae  generat  spem  vivam  aeter¬ 
norum  bonorum,  et  videns,  se  nihil  dignum  aeterna 
vita  operari,  frangitur  et  debilitatur  usque  ad  tristis¬ 
simam  desperationem,  quae  statum  damnatorum  re¬ 
praesentat. 

Hic  est  fructus  ambitionis  quaerentis  honores  ho¬ 
minum,  quorum  nomina  in  terra  scribuntur. 

Hic  est  fructus  avaritiae,  quae  insatiabili  cupiditate 
in  terra  thesaurizat. 

Hic  est  fructus  luxuriae,  quae  inebriatur  delecta¬ 
tionibus  carnis,  et  non  cogitat  purissima  gaudia  Spi¬ 
ritus  Mei. 

Hic  est  fructus  irae,  quae  facit  veloces  pedes  ho¬ 
minum  ad  effundendum  sanguinem,  et  non  curat  nu¬ 
merari  inter  mites  servos  Meos,  qui  possidebunt  vi¬ 
ventium  terram. 

Denique  hic  est  fructus  omnium  peccatorum,  quando 
malitia  crescit,  et  anima  horret  bonum,  per  quod  ad 
vitam  aeternam  pervenitur. 

Quid  ergo  agis,  fili?  Cur  jaces  in  statu  lamenta¬ 
bili  inimicitiae  Meae,  quae  producit  fructum  despera¬ 
tionis  accelerans  mortem  et  infernum? 

Quomodo  non  misereris  animae  tuae  languentis  prae 
defectione  virium? 

Considera  dissolutionem  tuam  et  furorem,  quo  cur¬ 
ris  ad  flammam,  deposita  cura  salutis  aeternae,  quasi 
non  supersit  tibi  spes. 

Stulte  agis,  fili,  cadens  animo,  neque  cogitas,  Me 
Omnipotentem  esse  et  te  de  luto  foecis. 

Projice  de  medio  tui  sordes  et  pondera  peccato¬ 
rum,  quae  dorsum  incurvant  et  in  desperationem  im¬ 
pellunt,  et  suspira  ad  Me,  auctorem  spei  et  redemp¬ 
tionis  tuae;  et  liberaberis  a  servitute  nimis  dura,  qua 
opprimeris  et  respirabis  ad  auram  Spiritus  Mei,  Qui 
vivificabit  ossa  Mea. 

Convertere  ad  Me  per  opportunam  poenitentiam, 
quae  salutarem  tristitiam  secundum  Deum  generat,  et 
simul  laetificat  animam  in  Me  renascentem  et  a  Me 
recipientem  pignus  haereditatis  aeternae. 

Sic  sperabis,  et  sollicita  anima  tua  navigans  per 
mare  magnum  fundabitur  jacta  anchora  spei  firmissi¬ 
mae,  quam  Ego  acquisivi  tibi  pretiosissimo  sanguine 
et  in  aestimabili  charitate  Mea. 

Caput  XIII. 

De  infidelitate ,  quam  periculum  est ,  ne  peccator 
incurrat. 

Ego  altissimi  Dei  Filius  sum  lux  mundi,  et  justo 
judicio  punio  peccatorem,  qui  odit  Me,  interioribus 
tenebris,  quibus  obscuratur  intellectus. 

Quod  malum  adeo  grave  et  formidabile  est,  ut 
aliquando  infoelix  peccator  multiplicando  delicta  in 
tantum  a  vera  luce  recedat,  ut  infidelitatem  incurrat. 

Recessit  a  Me  et  dilexit  bona  terrena  plusquam  Me;  ex 
quo  fit,  ut  depravata  voluntas  ita  corrumpat  verum  ju¬ 
dicium  intellectus,  ut  tandem  fidem  Catholicam  amittat. 

Sic  videre  poteris,  fili,  quid  acciderit  peccatoribus 
multis,  qui,  cum  prius  in  Me  credidissent,  aggravando 
peccata  avaritiae,  superbiae,  gulae  aut  luxuriae  erra¬ 
verunt  a  fide,  et  inseruerunt  se  doloribus  multis. 

Vae  illis,  qui  oderunt  purissimam  lucem  Meam,  qua 
bonum  aeternum  et  incommutabile  cognoscitur,  et  bo¬ 
nis  creatis  anteponitur! 

Melius  erat  eis,  si  nati  non  fuissent  homines  illi; 
nam  extrema  infoelicitas  est,  a  fide  Mea  errare  et 
jugum  Meum  obscurato  intellectu  projicere. 

Et  tu  ergo,  fili,  considerans,  quid  acciderit  aliis 
similibus  tibi,  con  veri  ere  ad  Me;  ne  forte  multitudine 
peccatorum  oneratus  et  legis  Meae  immaculatae  taedio 
affectus  incipias  non  bene  sentire  de  bonitate  Mea, 
et  relaxato  corde  per  amorem  bonorum  temporalium 
tradas  te  vitiis  et  concupiscentiis  usque  ad  prodigio¬ 
sam  abnegationem  fidei  Meae. 

Vide,  fili  charissime,  quo  tendas,  dum  peccare  non 
desinis;  ne  si  crudelis  in  temetipsum  currens  veloci¬ 
ter  ad  interitum;  quibus  instruo  te:  ne  obtures  aures 
tuas  seductus  amore  carnali,  qui  demergit  innumera¬ 
biles  homines  in  perditionem. 

Tempus  breve  est;  negotiare,  dum  venio  redditu¬ 
rus  tibi  aeternam  vitam  aut  flammam. 

Si  abstuleris  de  medio  tui  peccata  et  idola  tua,  et 
reversus  invocaveris  Me,  Deum,  Redemptorem  et  cus¬ 
todem  tuum,  illuminabo  oculos  tuos,  ne  unquam  ob¬ 
dormias  in  morte,  custodiam  te,  et  lucerna  Mea  splen¬ 
debit  super  caput  tuum. 

Et  laetaberis  formosissima  et  beatissima  luce  Mea, 
qua  dirigam  gressus  tuos  in  nocte  vitae  mortalis,  de¬ 
ducens  te  ad  splendorem  Meum  per  itinera  aeternitatis. 

Aperiam  oculos  tuos  radio  infinitae  lucis  Meae,  et 
quasi  de  gravi  somno  evigilans  miraberis,  quomodo 
praeterito  tempore  ambulaveris  in  tenebris  et  umbra 
mortis;  et  ex  omni  corde  tuo  diliges  Me,  liberato¬ 
rem  tuum,  sacrificioque  perpetuae  laudis  honorabis  Me. 

Surge  igitur  cito,  fili  dilectissime,  surge  de  tene¬ 
bris  et  horrore  inferni,  ubi  jaces,  accipeque  lumen 
coeli,  quod  exhilarabit  te,  antequam  veniat  nox  ultima, 
quae  erit  poena  novissima  peccatorum  contemnentium 
praesentes  inspirationes  et  misericordias  Meas. 

Haec  meditare  in  secreto  cubiculo  cordis,  et  con¬ 
vertere  ad  Orientem,  ubi  nascor  Ego  sol  justitiae, 
Qui  cupio  illuminare  te  et  implere  splendoribus  Sanc¬ 
torum  dilectam  animam  tuam. 

Caput  XIV. 

De  in fo elici  morte  peccatoris. 

Currit  peccator,  dum  vivit,  per  campos  mundi,  qua&i 
taurus,  qui  impinguatur  ad  victimam. 

Non  cogitat  miser  homo  se  a  morte,  tanquam  a 
latrone  insidiante  capiendum,  ut  in  vincula  inferni 
conjectus  reddat  usque  ad  novissimum  quadrantem. 

Bibit,  comedit,  ludit,  ridet,  jurat  et  blasphemat,  et 
interim,  dum  peccat  sine  froeno,  irruit  super  eum 
infirmitas  mortalis,  atque  vocatur  ad  judicium. 

0  quam  acerbus  dolor  est,  vocari  ad  mortem! 

0  quantus  tremor  et  horror  invadit  peccatorem, 
quando  videt,  se  morte  tristissima  separari  ab  omni¬ 
bus,  quae  ardenter  amaverat! 

0  quam  luctuose  dicit  in  angustia  illa:  Circumde¬ 
derunt  me  dolores  mortis,  et  pericula  inferni  invene¬ 
runt  me. 

Vae  impio  morienti,  super  quem  omnes  fluctus  do¬ 
lorum  et  afflictionum  repente  irruunt,  ut  praesentiat 
inferni  tormenta,  qui  noluit  suspirare  ad  aeterna  solatia. 

Jam  transierunt  illicita  convivia;  jam  ludi  prohibiti 
elapsi  sunt;  jam  consanguinei  et  amici  defecerunt;  jam 
divitiae  non  prosunt;  et  quidquid  delectaverat,  in  ar¬ 
gumentum  desolationis  et  desperationis  conversum  est. 

Anima  infoelix,  quae  repulit  inspirationes  Meas, 
timet  exire  de  corpore  ad  flammam,  et  quantum  pot¬ 
est,  retrocedit,  si  forte  sit,  qui  in  angustia  extrema 
consoletur  eam. 

Sed  frustra  resistit,  quia  instat  hora  moriendi  et 
solvendi  omnia  desiderabilia,  quae  habet  a  diebus  an¬ 
tiquis,  cum  praevaricaretur  dulcissimam  legem  Meam. 

Omnia  ejus  peccata,  quasi  exercitus  terribilis  re¬ 
praesentantur  ei,  ut  videat,  quam  tristem  et  amarum 
finem  praeterita  gaudia  sortiantur. 

Daemones,  quasi  canes  rabiosi,  stant  exspectantes 
praedam  suam  innumerabilibus  catenis  culparum  liga¬ 
tam,  ut  trahatur  ad  poenam. 

Noluit  stultus  homo  placare  Me,  cum  tempirs 
haberet,  et  in  hora  ultima  non  habet,  ad  quem 
respiciat. 

Omnes  persecutores  ejus  apprehendunt  eum  inter 
angustias,  et  cupiunt  crudeliter  sorbere  sanguinem  ejus. 

Denique  prolata  sententia  justitiae  Meae  vas  irae 
aptatum  ad  interitum  rapitur  ad  tormenta. 

Haec  est  sors  hominis  injusti,  quem  mala  capiunt 
in  interitu. 

Quid  ergo  cogitas,  fili,  qui  peccasti?  Quid  exspectas? 

Nonne  horret  animus,  audire  haec,  quae  peccator 
moriens  invitus  patitur? 

Convertere  ergo  ad  Deum  tuum,  Qui  potest  eri¬ 
pere  te  ab  ira  ventura,  et  solari  exeuntem  de  hac 
vita,  per  infinitam  gratiam  et  inaestimabilem  miseri¬ 
cordiam  Suam. 

Time  timore  magno  iram  et  justitiam  Meam,  dum 
vivis;  ut  moriens  sentias  paterna  viscera  Mea;  qui 
enim  Me  tanquam  judicem  severum  in  vita  timent, 
tanquam  benignissimum  Patrem  in  morte  inveniunt. 

Beati,  qui  custodiunt  toto  corde  vias  Meas  memo¬ 
res  novissimorum  suorum;  non  timebunt  a  timore 
nocturno,  cum  loquentur  inimicis  suis  in  porta, 
quando  scilicet  egredientur  de  hac  vita,  cui  suc¬ 
cedit  aeterna  nox  peccatorum,  vel  lux  aeterna  justo¬ 
rum,  quos  dilexi. 

Sequere  Me,  fili,  et  adhaereat  lex  Mea  visceribus 
tuis,  et  non  tanget  te  tormentum  mortis,  sed  re¬ 
quiesces  in  suavissima  pace  Mea. 

Caput  XV. 

De  sensu  amarissimo  amissae  gloriae  in  morte 
peccatoris. 

Attende,  fili,  quae  dico;  os  enim  Meum  semper 
loquitur  sapientiam  et  meditatio  cordis  Mei  prudentiam. 

Si  sciret  peccator,  qualis  sit  exitus  delectationum 
suarum  et  aculeus,  qui  manet  infixus  in  anima  post 
commissam  culpam,  horreret  peccatum,  sicut  infernum 
et  quasi  a  facie  colubri  fugeret  illud. 

Sed  quod  non  sentit,  dum  inebriatur  dulcedine 
peccati,  percipit  in  hora  mortis,  quando  jam  transiit 
voluptas,  et  solus  vivit  remorsus  conscientiae  et  rea¬ 
tus  aeternae  poenae. 

Inter  alia  vero,  quae  miserrimum  peccatorem  mo- 
rientem  torquent,  sensus  deperditae  beatitudinis  ama¬ 
rissimus  est  supra  omnem  mundi  amaritudinem. 

Considerat  infoelix  homo,  quam  facile  potuisset  gau¬ 
dia  aetjerna  bonis  operibus  comparare;  considerat  in 
hora  illa  servos  Meos  de  corpore  egredi  victores 
mortis  et  inferni,  et  ascendere  de  cubilibus  leonum 
et  de  montibus  pardorum,  ad  colligendos  fructus 
palmae,  quam  meruerunt. 

Videt,  se  potuisse  numerari  inter  illos,  qui  exul- 
tant  in  gloria,  et  victoria  parta  laetantur  in  cubilibus 
suis;  propter  quod  tabescit  anima  ejus  intimo  dolore 
et  dejectione,  quae,  si  cognosceretur  a  viventibus, 
lapidea  corda  moveret. 

Contuens  enim  peccator  magnitudinem  infoelicitatis 
suae,  tristissimo  spectaculo  consumitur  absque  ulla 
spe,  et  dicit:  Heu  mihi,  quam  infoelix  sum! 

Vae  mihi,  quam  cito  transierunt  gaudia  mea!  quam 
cito  appropinquavi  ad  portas  mortis? 

Poteram  ego  suavi  poenitentia  non  solum  me  re¬ 
dimere  ab  aeterna  flamma,  sed  etiam  comparare  infi¬ 
nita  solatia  Dei. 

0  quam  bene  potuissem  negotiari  per  opera  pia, 
quibus  redditur  merces  magna  nimis! 

Laetarer  ego  nunc  ineffabili  consolatione,  apparente 
mihi  mane  illius  diei,  qui  non  habet  finem. 

Quis  mihi  det  modo  retrocedere  et  poenitentiam 
agere,  ut  post  fletum  longum  succedat  mihi  risus!  ad  ves¬ 
perum  quippe  demorabitur  fletus  et  ad  matutinum  laetitia. 

Quis  mihi  det  vel  horam  unam  verae  compunctio¬ 
nis  ad  lavandas  sordes  animae  meae  innumerabilibus 
lacrymis,  ut  inveniam  aeternam  requiem  in  domo  Do¬ 
mini,  et  in  admirabilibus  atriis  Dei  nostri! 

Ergone  semper  cariturus  sum  civitate  Dei  viventis, 
Quem  graviter  offendi  et  ad  iracundiam  provocavi? 

Heu  me,  quam  celeriter  rapior  ad  cruciatum,  quia 
contempsi  aeternum  refrigerium! 

Ecce,  fili,  quibus  modis  peccator  moriens  lamen¬ 
tatur  amissam  aeternam  gloriam  Meam,  a  qua  exclu¬ 
ditur,  testimonium  perhibente  conscientia  ipsius,  quae 
vulnerata  est  horribilibus  plagis,  noluitque,  dum  tem¬ 
pus  haberet,  Meam  quaerere  medicinam. 

Esto  misericors  tibi,  fili,  bene  utens  praeparatis  tibi 
remediis  sanguinis  Mei,  quem  fudi  pro  te. 

Negotiare,  dum  venio,  et  convertere  ad  Me  saltem 
intuitu  retributionis,  ut  vivas  Mecum  in  amoenissimo 
paradiso  Meo. 

Abluere  balneo  poenitentiae,  ut  dignus  inveniaris  ha¬ 
bitatione  dulcissimae  Jerusalem,  quae  triumphat  in  coelis. 

Rumpe  jam  moras  et  impedimenta  salutis  tuae  in¬ 
timo  timore  et  amore  Meo;  et  curre  velociter  per 
arctam  viam,  quae  ducit  ad  vitam,  ut  ingrediaris  ad 
laetissima  pascua  agnorum  Meorum,  qui  imitati  sunt 
candorem  et  innocentiam  Meam. 

C»|mt  XVI. 

De  raptu  peccatoris  ad  aeternam  poenam. 

Breves  dies  hominis  sunt,  et  numerus  mensium  ejus 
apud  Me  est. 

Constitui  quippe  aeterno  consilio  terminos  ejus,  qui 
praeteriri  non  poterunt. 

Propter  quod  frustra  peccator  morti  proximus  re¬ 
trocedere  quaerit,  cum  nemo  possit  resistere  vultui  Meo. 

Statutum  est  hominibus,  semel  mori,  licet  justi  sint: 
injustis  autem  superventura  est  secunda  mors,  quam 
peccando  meruerunt,  et  ideo  peccator  accedente  puncto 
mortis  primae,  desperatione  et  horrore  plenus  rapitur 
ad  mortem  secundam,  mittiturque  in  tenebras  et  tor¬ 
menta  infernalia,  quae  carebunt  fine. 

Si  videres,  fili,  quam  ferociter  irruant  daemones  in 
praedam,  et  morienti  insultent,  tremeres,  et  horreres 
valde,  et  festinares  converti  ad  Me,  ne  talia  horri¬ 
bilia  patereris. 

Trahitur  infoelix  anima  ad  locum  poenarum,  et  de¬ 
mergitur  in  chaos  illud,  ubi  umbra  mortis  et  nullus 
ordo,  sed  sempiternus  horror  inhabitat. 

Vidensque,  se  tandem  descendisse  ad  statum  obsti- 

nationis  et  damnationis,  irascitur  et  fremit  contra  Me, 
et  contra  seipsam  furiosius,  quam  cogitare  aut  expli¬ 
care  possit. 

Daemones,  quibus  obedivit,  quasi  lupi  famelici  insi¬ 
liunt  super  eam,  ut  calcent  creaturam  infoelicem,  quae 
calcavit,  dum  viveret,  dulcissimam  legem,  et  repulit 
magnam  misericordiam  Meam. 

0  quot  latratus  canum  infernalium  implent  aures 
illas,  quae  noluerunt  audire  mollitos  super  oleum  ser¬ 
mones  Meos! 

0  quam  formidolosa  spectacula  terrent  oculos  illos, 
qui  corporalem  pulchritudinem  dilexerunt  plusquam  Me! 

0  qualis  rabies  torquet  animam  illam,  quae  noluit 
gaudere  suavissima  familiaritate  Mea! 

Ibi  consumitur  in  sepnlchro  poenarum  sine  con¬ 
sumptione,  et  moritur  sine  fine;  non  enim  cessabit 
manus  extenta  justitiae  Meae,  torquere  inimicos  Meos 
et  vertere  rotam  dolorum  et  afflictionum  in  aeternum. 

Propter  quod,  fili,  praemeditare  tristissimum  statum 
damnationis,  in  quem  peccata  tua  te  impellunt,  et  re¬ 
vertere  ad  Me,  antequam  nox  accedat;  et  tradaris 
unguibus  leonum  rugentium  contra  te. 

Eripe  nunc  per  gratiam  Meam  teipsum  a  corruptione 
sordium,  quae  faciunt  animam  abominabilem  et  dignam 
carcere  sempiterno;  et  in  hora  illa  tremenda  Ego 
eripiam  te  de  manu  canis  et  salvabo  te  de  ore  leo¬ 
nis  infinita  potentia  et  fidelissimo  auxilio  dexterae  Meae. 

Ne  differas  tempus  poenitentiae,  sed  praevenire  cura 
sacram  Meam  intima  confessione  culparum  tuarum,  et 
humiliatione  cordis  contriti;  et  habebis  Me  adjutorem 

fortissimum,  Qui  humiliabo  calumniatorem  tuum  solli¬ 
citum  et  impatientem  salutis  tuae,  quam  acquisivi 
sanguine  Meo. 

Ego  desidero  salvam  facere  charissimam  Mihi  prae¬ 
dam  animae  tuae;  ne  sis  ingratus  perseverans  in  statu 
inimicitiae  Meae,  sed  convertere  ad  benignissimum 
Redemptorem  tuum,  Qui  expansis  brachiis  exspectat  te. 

Et  odorabor  Ego  sacrificium  cordis  tui  emolliti  et 
praeparati  ad  capiendas  inspirationes-  et  misericordias 
Meas;  placebitque  Mihi  hostia  tua  super  vitulum  pin¬ 
guem  et  novellum  cornua  producentem  et  ungulas. 

Non  enim  manducabo  carnes  taurorum  aut  vitulo¬ 
rum,  aut  sanguinem  hircorum  potabo;  sed  sacrificium 
laudis  et  conversionis  tuae,  qua  delector,  honorifica¬ 
bit  Me,  et  desponsabo  Mihi  in  reconciliatione  et  repa¬ 
ratione  amissae  gratiae  Meae  dilectissimam  animam  tuam. 

Caput  iLina. 

De  resurrectione  animae ,  quae  fit  per  poenitentiam. 

Quamvis  nihil  eorum,  quae  dixi,  te  moveret,  fili, 
ad  agendam  poenitentiam,  et  quaerendam  pacem,  et 
amicitiam  Meam  inaestimabile  saltem  bonum  divinae 
gratiae,  ad  quam  veri  poenitentes  resurgunt  a  morte 
peccati,  deberet  movere  te,  ut  statim  convertereris  ad 
Me,  auctorem  vitae  et  lucis  illius,  quae  nescit  occasum. 

Tanta  est  enim  dignitas,  sublimitas  et  decor  gratiae 
Meae,  per  quam  Ego  habito  in  anima  justi,  ut  abo¬ 
minabilis  appareat  omnis  mundi  pulchritudo  et  altitudo, 
si  cum  illa  comparetur. 

Si  daretur  tibi,  o  lili  charissime,  semel  aspicere 

resurrectionem  illam,  quae  fit  per  gratiam  Meam, 
omnia  mundi  bona  despiceres,  ut  stercora,  et  vende» 
res  omnem  substantiam  domus  tuae,  ad  emendam  pre¬ 
tiosissimam  gratiae  margaritam. 

Recordare,  fili,  quod  didicisti  per  sanctas  Scriptu¬ 
ras  et  inspirationes  Meas,  quomodo  corpus  Meum  a 
peccatoribus  deformatum  in  acerbissima  passione  Mea, 
accedente  momento  resurrectionis,  reformatum  est,  ita 
ut  nivem  candore  et  solem  splendore  superaret. 

Paulo  ante  non  erat  ei  species,  neque  decor,  sed 
imago  mortis,  et  in  puncto  resurrectionis  suavissima 
pulchritudine  et  purissima  luce  praeditum  apparuit, 
quasi  corpus  Unigeniti  Filii  Dei. 

Ad  hunc  modum  debes  meditari,  fili,  resurrectio¬ 
nem  animae,  quae  in  peccato  mortua  fuerat,  et  per 
gratiam  reviviscit. 

In  puncto  enim  illo  ex  imagine  diaboli  horrenda 
transit  ad  similitudinem  Dei,  ex  tenebris  infernalibus 
ad  serenissimam  lucem,  ex  deformitate  turpissima  ad 
pulchritudinem  dulcissimam,  quae  lapides  emolliret. 

Ego  Sponsus  animae  ab  adulterio  peccati  reverten¬ 
tis  ad  thalamum  Meum  immemor  injuriae  capior  amore 
columbae  Meae  redeuntis  ad  arcam  cum  ramo  virentis 
olivae,  et  recipio  illam  ad  strictissimos  amplexus  Meos. 

Ego  in  hora  illa  orno  redemptam  a  servitute  Pha- 
raonis  dilectam  Meam  virtutibus  divinis,  ut  se  prae¬ 
sentet  clementissime  Patri  Meo,  et  ornata  monilibus 
redemptionis,  quae  est  in  sanguine  Meo,  numeretur 
inter  filias  Sion  vestitas  purpura  Regis,  Qui  gratis 
amavit  et  elegit  eas. 

Considera  nunc,  fili,  unde  excideris,  et  age  poeni¬ 
tentiam  conversus  ad  Me  ex  intimis  medullis,  neque 
parvi  facias  tantas  et  tam  ineffabiles  divitias,  quae  in 
statu  gratiae  Meae  proveniunt. 

Ne  audias  consilia  bominum  divertentium  te  a  bea¬ 
tissima  luce  Mea;  sed  sequere  consilia  Sanctorum,  qui 
dilexerunt  et  exquisierunt  Me. 

Nescit  mundus  aestimare  gratiam  Meam,  vendens 
Me  pro  modico  fragmento  panis,  quo  non  poterit  saturari. 

Aperi  tu  oculos  cordis  tui,  et  contemplare  specio¬ 
sissimam  formam  Dei,  quantum  valet  infirmitas  tua,  et 
videbis,  unum  saltem  gradum  divinae  gratiae  Meae 
pretiosiorem  esse,  quam  universi  mundi  imperium 
etiamsi  absque  fine  duraret. 

Haec  est  sancta  et  casta  eruditio  Mea,  quae  debet 
movere  cor  tuum  ad  contemnendas  omnes  consola¬ 
tiones  terrae,  et  ad  quaerendam  amicitiam  Meam. 

Si  fueris  fidelis,  et  audieris  Me,  dabo  tibi  vestem 
novam,  qua  induuntur  reges  multi,  qui  Mecum  regna¬ 
turi  sunt  in  aeternum  et  ultra. 

Caput  XVIII. 

De  reparatione  amicitiae  divinae ,  quae  fit  per 
poenitentiam. 

Inaestimabilis  thesaurus  est  amicitia  Mea,  fili  charis- 
sime,  quem  voco  ad  reconciliationem  et  pacem  desi¬ 
derabilem  super  omnia  mundi  desideria. 

Considera,  quid  Ego  possim  et  valeam,  et  quam 
fidelis  amicus  sim,  et  quam  perseveranter  jus  amici¬ 
tiae  custodiam. 

Ego  sum  dives  in  misericordia  in  omnes,  qui  con¬ 
vertuntur  ad  Me,  neque  placent  Mihi  viscera  crudelia. 

Ego  sum  Dominus  coeli  et  omnium,  quae  coeli 
ambitu  continentur,  et  dominationis  Meae  non  est  finis. 

Ego  fundavi  terram  super  stabilitatem  suam,  et 
extendi  coelum  sicut  pellem. 

Ego  fabricatus  sum  auroram  et  solem,  aestatem  et 
ver,  Ego  plasmavi  ea. 

Meae  sunt  omnes  ferae  sylvarum,  jumenta  in  mon¬ 
tibus  et  boves;  Ego  sicut  verus  Dominus  cognovi 
omnia  volatilia  coeli,  et  pulchritudo  agri  Mecum  est. 

Omnia  Mea  sunt,  neque  est  aliquid  bonUm,  quod 
se  subtrahat  ab  imperio  Meo. 

Cum  ergo  omnia  Mea  sint,  fili  dilectissime,  et  fide¬ 
lissime  servem  legem  amicitiae,  si  toto  corde  con¬ 
vertaris  ad  Me,  eris  dominus  rerum  omnium,  quia 
amicorum  omnia  sunt  communia. 

Neque  mireris,  si  rem  tam  mirabilem  promittam  tibi, 
lili;  si  enim  tradidi  Meipsum  pro  te,  dedique  in  ma¬ 
nus  inimicorum  pro  salute  tua  dilectam  animam  Meam; 
quid  mirum,  si  tradam  libi  quoddam  dominium  super 
res  Meas,  quae  cum  anima  seu  vita  Mea  comparari 
non  possunt? 

Cqede  Mihi,  fili,  quia  servire  Mihi  regnare  est; 
omnis  enim,  qui  facit  voluntatem  Patris  Mei,  sicut  feci 
Ego,  efficitur  particeps  Unigeniti  Filii  Ejus,  ut  sit 
filius  Dei  per  gratiam,  sicut  Ego  sum  per  naturam. 

Quod  si  efficitur  filius,  certe  est  haeres  per  Deum; 
habet  enim,  quod  veri  Domini  haeredes  rerum  habent, 
sicut  cujuslibet  regis  in  suo  regno,  qui  factus  Dei 

amicus  conformat  in  omnibus  voluntatem  suam  rectis¬ 
simae  voluntati  Creatoris  sui. 

Cum  ergo  haec  ita  se  habeant,  fili,  cur  non  pro¬ 
peras  converti  ad  amicum  tuum,  cujus  vultum  depre¬ 
cantur  omnes  divites  plebis? 

Quomodo  eligis  potius  servire  mundo  servitute  du¬ 
rissima,  quam  regnare  per  unionem  amicitiae  Meae, 
quam  non  solum  res  Meae  fiunt  tibi  communes;  sed 
Ego  fio  verissime  tuus? 

Numquid  Ego  non  sum  tibi  melior,  quam  universae 
mundi  amicitiae,  et  consanguinitates,  quas  requiris? 

Considera  jam,  quid  agas,  amice  charissime,  et 
adhaereat  anima  tua  visceribus  Meis. 

Quod  si  suavitas,  quam  percipis  in  communicatione 
amicorum  tuorum  pertrahentium  te  ad  mortem,  placet 
tibi,  ne  pigriteris  propterea  relinquere  amicos  car¬ 
nales  propter  Me;  Ego  enim  non  solum  communico 
cum  veris  poenitentibus  omnia  alia  bona,  sed  etiam 
dulcissima  solatia  Mea,  cum  quibus  nulla  consolatio 
mundi  comparabilis  est. 

Dilata  os  tuum,  fili,  et  implebo  illud,  si  revertaris 
ad  Me. 

Ego  honorificabo,  ditabo  et  consolabor  te,  sicut 
mater  amantissima  consolatur  unigenitum  filium  suum. 

Caput  XIX. 

De  laetitia  bonae  conscientiae ,  quae  nascitur  ex 
poenitentia . 

Incomparabilis  est  laetitia,  quam  generat  vera  poe¬ 
nitentia,  fili  charissime,  sicut  noverunt  fideles  amici 

Mei;  qui  videntes,  se  esse  translatos  de  morte  ad 
vitam,  ex  reatu  aeternae  flammae  ad  jus  liaereditatis 
aeternae,  ex  servitute  Pharaonis  ad  civitatem  Jerusa- 
lem,  quam  dilexi,  non  satiantur  hymnis  et  canticis 
spiritualibus,  quibus  cantant  dulcissimas  misericordias 
Meas  et  dilectissimam  redemptionem  suam. 

Certe  sicut  corpus,  quando  convalescit  a  morbo, 
laetatur  valde,  quia  a  malis  humoribus  et  a.  periculo 
mortis  liberatum  est;  ita  et  anima,  quando  justificatur 
per  poenitentiam^  exhilaratur  intima  laetitia;  quia  a 
pessimis  vitiorum  humoribus,  et  ab  instante  morte 
sempiterna  erepta  est. 

Si  autem  scire  desideras,  fili,  qualis  sit  laetitia  illa*, 
scito,  per  scientiam  aut  eloquentiam  humanam  esse 
ineffabilem  et  inexplicabilem  iis,  qui  eam  non  gusta¬ 
runt,  quamvis  vanis  laetitiis  saeculi  seipsos  tradiderint. 

Nam  laetitia  mundi  est  in  superficie  hominis  trans¬ 
euntia  bona  quaerentis.  Laetitia  vero  bonae  con¬ 
scientiae,  quam  poenitentia  et  reconciliatio  Mea  pro¬ 
ducit,  est  laetitia  intima,  quae  penetrat  ossa  et  me¬ 
dullas  inaestimabili  consolatione  Mea. 

Cor  enim  justi,  postquam  a  vitiis  recessit  et  ad  Me 
fortiter  conversum  est,  expanditur  et  Spiritus  sancti 
Mei  motibus  movetur  ad  spem  futurae  beatitudinis, 
quae  est  sicut  anchora  animae  firmissime  confidentis, 
se  perventuram  ad  infinita  solatia  Mea, 

Loquor  Ego  ad  cor  justi  secretis  sermonibus,  quo^ 
nemo  principum  hujus  saeculi  cognovit,  et  amantis¬ 
sime  dico:  Laetare,  fili  dulcissime,  et  jacta  super  Me 
cogitatum  tuum. 

Ego  enutriam  te  et  deducam  per  vias  rectas  justi¬ 
tiae  Meae. 

Ego  ero  tibi  in  patrem,  et  tu  eris  deinceps  Mihi 
in  charissimum  filium;  daboque  tibi  haereditatem,  cum 
qua  omnia  regna  mundi  comparari  non  possint. 

Esto  fidelis  usque  ad  mortem,  et  accipies  coronam 
vitae  in  platea  supernae  civitatis  Meae,  ubi  posui  de¬ 
licias  Meas. 

Ne  deficias  in  tribulatione,  quia  Ego  tecum  sum, 
ut  liberem  te;  ut  post  labores  vitae  mortalis  consti¬ 
tuam  te  super  excelsam  terram,  ubi  comedas  fructus 
amoenissimi  paradisi  Mei. 

Haec  et  similia  verba  loquor  Ego  ad  cor  justi,  qui 
detestatus  gaudia  mundi,  revertitur,  quasi  cervus  a 
venatoribus  percussus,  ad  Me,  fontem  vivum  et  verum 
refrigerium  suum. 

Si  ergo  tanta  est  laetitia  bonae  conscientiae,  per 
quam  Ego  instillo  suavissimos  sermones  Meos,  quid 
est,  fili,  quod  durum  tibi  videtur  converti  ad  Me? 
cur  non  consideras  grande  bonum  hoc,  quo  cares, 
quamdiu  cares  gratia  et  amicitia  Mea? 

Usquequo  aggravabis  cor  tuum,  sicut  aggravavit 
Aegyptus  nolens  converti  ad  magnitudinem  inspiratio¬ 
num  et  prodigiorum  Meorum? 

Revertere  jam,  fili  Mi,  a  via,  per  quam  errasti,  si¬ 
cut  ovis,  quae  periit,  et  voca  multis  gemitibus  pasto¬ 
rem  tuum. 

Et  Ego  benefaciendi  et  miserendi,  cupidissimus  ex¬ 
audiam  te,  et  introducam  te  ad  pascua  uberrima  in¬ 
terni  solalii  Mei. 

Tunc  afflues,  et  mirabitur  et  dilatabitur  cor  tuum, 
et  cognoscens  tanti  boni  magnitudinem  perseverabis 
in  intima  conversione  tua  et  in  pretiosissima  gratia  Mea. 

Caput  XX. 

De  consideratione  patientiae  Dei  exspectantis 
hominem  ad  poenitentiam. 

Mulla  sunt  et  admirabilia  beneficia  Mea,  fili  charis- 
sime,  quae  te  ad  compunctionem  movere  et  interiori¬ 
bus  flammis  urere  deberent. 

Sed  considera  saltem  unum  ex  illis,  quod  est  quo¬ 
tidianum  argumentum  infinitae  bonitatis  et  misericor¬ 
diae  Meae. 

Ego  sustento  te,  tribuens  tibi  vitam  et  inspiratio¬ 
nem  et  omnia  bona,  quae  habes;  omne  quippe  bo¬ 
num  a  Me  descendit. 

Ego  mitto  tibi  multas  inspirationes,  quasi  nuntios 
Meos  invitantes  te  ad  pacem  et  vitam,  qua  nihil  ama¬ 
bilius  est. 

Ego  moveo  impulsibus  Spiritus  Mei  interiora  tua, 
etiam  dum  peccas  et  repugnas  dulcissimae  legi  Meae. 

Ego  praeservo  te  peccantem  a  majoribus  malis,  prae¬ 
sertim  ab  extremo  malo  aeterni  supplicii,  quod  mereris. 

Quomodo  ergo  resistis  tantae  benignitati? 

Quomodo  non  movet  cor  lapideum  tuum  infinita 
mansuetudo  Mea? 

An  ignoras,  quod  patientia  Mea  ad  poenitentiam 
te  adducit?  cur  ergo  secundum  duritiam  tuam  et  im¬ 
poenitens  cor  thesaurizas  tibi  iram  in  diem  irae  et 
justi  judicii  Mei? 

Ego  per  secretam  eruditionem  Meam,  qua  tango 
viscera  tua  crudelia,  quaero  mansuefacere  te;  et  tu 
per  internam  duritiam  repellis  misericordiam  Meam. 

Ego  sto  ad  ostium  et  pulso  desiderans  habitare  in 
thalamo  animae  tuae,  quam  redemi;  et  tu  obturas 
aures,  ne  sentias  ictus  Meos,  quasi  essem  fur  aliquis, 
qui  vellet  furari  bona  domus  tuae. 

Non  est  utilis,  fili,  ingratitudo  haec,  quam,  qui  au¬ 
dierit,  expavescet. 

Quis  enim  audivit  unquam  talia  et  tam  horribilia, 
quae  fecit  adultera  anima  tua? 

Quis  credet  Me,  Deum,  Redemptorem  et  amicum 
tuum  tam  sollicitum  esse  salutis  tuae,  ac  si  nihil  aliud 
in  gubernatione  mundi  cogitarem,  et  te  e  contrario 
esse  adeo  durum  et  infidelem,  ut  nihil  aliud  videaris 
cogitare,  quam  quomodo  resistas  divinae  charitati  Meae? 

Cesset  ergo  jam,  fili,  stultitia  haec,  qua  multiplicas 
peccata  sine  fine,  et  disce  gratitudinem  et  fidelitatem, 
quam  debes  fidelissimo  Domino  et  custodi  tuo. 

Satis  exspectavi  te  repugnantem  et  anteponentem 
amores  terrenos  coelesti  amori  Meo;  convertere  ergo 
nunc  ex  toto  corde,  et  require  Me,  ut  salvam  facias 
ab  innumerabilibus  hostibus  animam  tuam. 

Tempus  breve  est;  ne  patiaris  transire  dies  istos 
paucos,  quos  ad  negotiandum  assignavi  tibi;  ut  acqui¬ 
ras  bona  mercatura  aeternas  divitias  regni  Mei. 

Si  audieris  Me  monentem  et  invitantem,  Ego  ero 
valde  liberalis  et  misericors;  et  quidquid  perdidisti 
tot  diebus,  quibus  offendisti  Me,  reparabis  superve¬ 
niente  gratia  et  liberalitate  Mea, 

Haec  srt,  fili  charissime,  sapientia  tua;  haec  sit  pru¬ 
dentia  tua;  cave,  ne  nimis  proterve  provoces  Me  ad 
iram,  et  abutaris  infinita  patientia  Mea,  sicut  stulti 
multi  fecerunt,  quos  nunc  torquet  inferni  flamma. 

Sequere  consilia  filiorum  Meorum,  qui  tremunt  ad 
sermones  Meos,  et  praeveniunt  mansuetissimo  corde 
faciem  Meam;  et  Ego  mittam  tibi  largum  imbrem 
misericordiae,  et  implebo  dulcissima  consolatione  fati¬ 
gata  viscera  tua. 

Caput  XXI. 

De  beneficiis  divinis ,  quae  in  commune  considerata 
movent  ad  compunctionem. 

Cor  tuum,  fili,  nimis  durum  est. 

Cum  enim  nocte  et  die  non  cesses  accipere  nova 
beneficia  Mea,  quibus  vivis  et  a  malis  plurimis  prae¬ 
servaris,  mirabile  videtur,  quod  in  tantas  et  tam  enor¬ 
mes  legis  Meae  praevaricationes  incurras. 

Coeli  obstupescunt  super  coecitate  et  ingratitudine 
tua,  quae  homine  Christiano  indignissima  est;  nam,  ut 
taceam  naturalia  bona,  quae  non  posses  habere  sine 
Me,  certe  supernaturalia  beneficia,  quae  tibi  feci,  ut 
per  Meam  fidem  Catholicam  credis,  deberent  tantum 
saltem  movere  te,  quantum  ordinaria  beneficia  ani¬ 
malia  fera  movent. 

Mirum  est  enim,  quod  ursi  et  leones  mansuescant 
victi  a  benefactoribus  suis,  et  obediant  eis,  ut  catelli 
enutriti  ad  delicias;  et  tu,  qui  rationis  usum  acce¬ 
pisti,  et  luce  divina  illustratus  es,  nolis  Mihi,  summo 
benefactori  tuo,  credere,  et  converti  ad  Me. 

Nonne  considerabis,  quid  Ego  fecerim  pro  te,  quasi 
colonus  in  terra  aliena,  quae  spinas  et  tribulos  ger¬ 
minavit  Mihi,  ut  vincatur  feritas  tua. 

Quo  fugis,  fili  Adae,  quo  fugis  a  clementissimo 
Deo,  Salvatore  et  custode  tuo? 

Vellem  certe,  ut  saltem  requireres  faciem  Meam, 
cicut  canes  requirunt  facies  dominorum  suorum,  a 
quibus  modicum  panem  acceperunt. 

Immo  minora  peto  a  te,  fili,  si  forte  hac  suavitate 
Mea  commoveantur  viscera  tua. 

Canes  quippe  acceptis  multis  ictibus  et  vulneribus 
non  resistunt  dominis  suis,  sed  timent  et  (si  possint) 
recedunt,  quousque  quiescat  ira  illorum. 

Statim  vero  ac  vident  faciem  dominorum  laetam, 
exultant  el  ludunt  coram  eis  sperantes  modicam  buc¬ 
cellam  panis. 

Tu  vero,  fili,  nimis  dure,  non  solum  irasceris  contra 
Me,  si  te  exerceam  laboribus  et  afflictionibus,  sed 
etiam  insurgis  adversus  Me,  quando  dulcissimo  corde 
et  laeto  vultu  confero  tibi  magna  beneficia. 

Quid  est  hoc?  Usquequo  protervus  et  ingra¬ 
tus  eris  et  perseverabis  in  statu  damnationis,  factus 
non  tantum  inimicus  Meus,  verum  et  inimicus  ani¬ 
mae  tuae? 

Quiesce  jam,  fili  charissime,  ab  hac  dementia  tua 
et  intima  gratitudine  memor  esto  bonitatis  et  miseri¬ 
cordiae  Meae,  qua  saxa  mollirentur. 

Et  considerans,  te  omnia  perdidisse,  neque  semel 
respirare  posse,  sine  infinita  potentia  et  largitate  Mea, 
dic  intra  te:  Ego  peregre  profectus  sum  et  omnia 

perdidi,  quia  offendi  benignissimum  Dominum  Deum, 
Redemptorem  et  Patrem  meum. 

Revertar  ergo  ad  domum  Ejus  et  fusis  lacrymis 
prosternam  me  coram  Eo,  ut  induat  nudum,  illuminet 
coecum,  erudiat  ignorantem,  pascat  esurientem  et  subve¬ 
niat  creaturae  miserrimae,  quae  insipienter  recessit  ab  Eo. 

Si  feceris  haec,  fili  charissime,  Ego  occurram  tibi 
suspiranti  ad  Me,  creabo  in  te  cor  mundum  et  spi¬ 
ritum  rectum  innovabo  in  visceribus  tuis. 

Et  aedificabo  tibi  domum  fidelem  absque  tributo  in 
sancta  civitate  Mea,  ut  laeteris  in  aeternum  cum  no¬ 
bilissimis  civibus  et  fortissimis  victoribus  Meis,  qui 
venerunt  de  tribulatione  magna  et  dealbaverunt  stolas 
suas  in  sanguine  purissimo  Agni  Dei. 

Haec  cogita,  fili,  atque  recogita,  et  sine  cor  tuum 
moveri  ad  compunctionem  cantans  atque  commemo¬ 
rans  cum  intima  gratitudine  innumerabilia  beneficia  Mea. 

Caput  XXII. 

De  consideratione  mysterii  incarnationis. 

Volo,  fili  charissime,  qui  reliquisti  Me,  ut  judicio 
contendas  Mecum,  si  forte  beneficia,  quae  tibi  contuli, 
talia  non  sint,  quae  lapides  durissimos  emollire  possint. 

Taceo  nunc  naturalia  bona,  quae  deberent  impel¬ 
lere  vehementer  cor  tuum  ad  requirendam  amicitiam 
Meam;  volo  potius  ad  beneficia  supernaturalia  et  su¬ 
per  omnem  aestimationem  admirabilia  te  vocare,  ut 
consideres  atque  recogites  illa. 

Desolatione  enim  desolata  est  omnis  terra,  quia 
nullus  est,  qui  recogitat  corde. 

Verbum  abbreviatum  fecit  Dominus  super  terram, 
quando  propter  te  Verbum  caro  factum  est,  recubui 
in  utero  purissimae  Virginis,  Matris  Meae,  quasi  spon¬ 
sus  in  thalamo  suo. 

Tunc  majestas  Altissimi  sacco  humanae  carnis  ac¬ 
cincta  est,  et  coepi  Ego,  Unigenitus  Dei  Filius,  pati 
humana,  ut  tu,  fili  dilectissime,  ascenderes  ad  divina, 
et  sederes  Mecum  ad  mensam  Meam  in  amplissimo 
regno  Meo. 

Si  scires,  quid  Ego  cogitarem  de  te,  dum  abscon¬ 
ditus  manerem  in  utero  genitricis  Meae,  facile  videres, 
quam  ingratus  fueris,  cum  peccaveris  adversus  altissi- 
mum  Deum  et  charissimum  Fratrem  tuum. 

Ex  quo  enim  assumpsi  carnem  causa  salutis  tuae, 
non  solum  Deus  et  Dominus  fui,  sed  etiam  Frater 
tuns  amantissimus  effectus  sum,  quod  te  plurimum 
commovere  debet. 

Quis  enim  cogitasset  hominum,  vel  Angelorum,  quod 
majestas  Mea  sublimissima  descenderet  ad  consortia 
hominum,  qui  recesserunt  a  Me? 

Absconditum  est  secretum  hoc,  volucres  quoque 
coeli  latet. 

Postquam  vero  fide  Mea,  quae  est  argumentum  re¬ 
rum  non  apparentium,  firmiter  credis,  fili,  Me  non  ex 
operibus  justitiae,  quae  fecisti,  sed  secundum  magnam 
misericordiam  Meam  venisse  de  sinu  Patris  Mei  ad 
assumendam  naturam  humanam;  utere  rectitudine  fidei, 
ut  convertaris  totis  visceribus  ad  Me,  Qui  ab  aeterno 
dilexi  salutem  tuam,  et  per  viscera  misericordiae 
oriens  ex  alto  visitavi  te. 

Dic  intra  te,  fili,  cogitans  magnitudinem  mysterii 
incarnationis  Meae:  Quomodo  possum  resistere  tam 
inaestimabili  charitati  dulcissimi  Dei  mei? 

Quomodo  non  resolvor  in  lacrymas  intimae  com¬ 
punctionis  et  amoris  sciens  altitudinem  consilii  divini 
in  assumenda  carne  mea,  ut  fieret  Deus  non  solum 
custos  et  nutritius,  sed  etiam  charissimus  frater  meus? 
Quid  ago  infoelix? 

Quomodo  possum  vel  per  horam  unam  jacere  sor¬ 
dibus  peccati  reddens  tantum  malum  pro  tam  ineffa¬ 
bili  bono,  quod  fecit  mihi  benignissimus  Deus  meus? 

Utinam  dirumperentur  viscera  mea  prae  magnitu¬ 
dine  compunctionis  nascentis  ex  multitudine  et  magni¬ 
tudine  peccatorum  meorum,  quibus  iram  merui! 

Haec  et  similia  debes,  fili,  cogitare  avertens  ab 
iniquitate  animam  tuam,  ut  respondeas  amori  infinito, 
quem  ostendi  per  infinitam  communicationem  bonitatis 
Meae  factus  homo  similis  tibi. 

Offer  Mihi  millia  holocaustorum  in  ara  cordis  tui, 
compuncti,  et  humiliati,  et  tantae  charitatis  stimulo 
incitatus  revertere  ad  gratiam  et  amicitiam  Meam. 

Ego  autem,  ut  amantissimus  frater  tuus,  suscipiam 
te  venientem  de  terra  longinqua,  et  introducam  te  in 
domum  altissimi  Patris  Mei. 

Qui  videns,  te  fratrem  Meum  esse  et  a  vita  mala 
recessisse,  faciet  te  participem  haereditatis  incorrupti¬ 
bilis,  quae  in  coelis  conservatur  iis,  qui  per  veram 
poenitentiam  ex  intimo  cordis  suspirant  ad  aeterna 
solatia  paradisi  Mei. 

Caput  XXIII. 

I)e  consideratione  mysterii  nativitatis  Christi. 

Ego  Unigenitus  Dei  Filius,  primogenitus  ante  om¬ 
nem  creaturam,  fili  charissime,  mirabili  mysterio 
per  nativitatem  temporalem  exii  de  utero  purissi¬ 
mae  Genitricis  Meae,  ut  tecum  conversarer  et  prae¬ 
berem  tibi  exemplum,  quo  omnes  ferae  sylvarum 
mansuescerent. 

Qualis  enim  charitas  tibi  videtur,  quod  altissimus 
Deus,  Quem  laudant  astra  matutina  et  Cui  subjacet 
omnis  creatura,  abbreviatus  corpusculo  infantili  exiret 
ex  utero  Virginis  ad  patiendum  ab  hora  illa  homi¬ 
num  calamitates  propter  te? 

Quis  cogitasset  unquam  tantam  exinanitionem,  qua 
Ego  humiliavi  Me,  ut,  cum  in  forma  Dei  essem,  as¬ 
sumpta  forma  servi,  nascerer  in  civitate  Bethlehem, 
ubi,  quae  non  rapui,  eflluenter  exsolvi  incipiens  pati 
pro  charissima  Mihi  anima  tua? 

Numquid  non  mirabile  est,  quod,  Quem  coeli  coe¬ 
lorum  capere  non  poterant,  reclinaretur  in  parvo 
praesepio,  cum  non  esset  Ei  locus  in  diversorio? 

Quae  communicatio  divinae  majestati  et  tam  inau¬ 
ditae  indigentiae,  quam  pertuli  Ego,  Qui  sum  dives 
in  misericordia? 

Considera,  fili,  mirabilia  haec,  quae  non  sine  con¬ 
silio  facta  sunt,  sed  ab  aeterna  sapientia  directa  in 
salutem,  instructionem  et  consolationem  tuam;  et  vide, 
quam  male  usus  fueris  tam  ineffabili  bonitate  et  sua¬ 
vitate  Mea. 

Ego  ad  hoc  veni  in  mundum,  ut  nascerer  in  corde 

tuo,  et  haberem  pro  mercede  paupertatis,  quam  sensi 
in  stabulo,  delectabile  hospitium  animae  tuae. 

Et  tamen  adeo  alienus  effectus  es  a  Me,  ut  nolis 
permittere  Mihi  optatam  habitationem  domus  tuae. 

Natae  sunt  in  te  urticae  et  spinae,  et  genimina  vi¬ 
perarum  locum  invenerunt  in  visceribus  tuis;  et  So¬ 
lus  Ego  repellor,  ne  renascar  in  anima  tua. 

0  stulte  et  tarde  corde  ad  credendum  et  quaeren¬ 
dum  verum  et  unicum  bonum  tuum. 

Quando  aperientur  oculi  tui,  ut  cognoscas  et  dili¬ 
gas  Me,  et  aperias  Mihi  penetralia  cordis  tui? 

Convertere  tandem,  fili,  ad  Me,  et  sine,  ut  per 
regenerationem  poenitentiae  renascar  in  anima  tua. 

Dic  intra  conclave  cordis  tui:  Si  altissimi  Dei  Filius 
ideo  natus  est  in  mundo,  et  factus  est  civis  unius 
civitatis  terrenae,  ut  ego  renovarer  et  renascerer  in 
Illo,  fieremque  civis  supernae  civitatis,  quae  trium¬ 
phat  in  coelis;  quomodo  jaceo  in  statu  peccati,  et 
repugno  infinitis  benedictionibus  et  miserationibus  Ejus? 

Quomodo  non  quaero  reformari  ad  formam  exem¬ 
plaris  Mei,  quo  nihil  est  amabilius  sive  in  terra,  sive 
in  coelis? 

Qualis  duritia  est,  quod  sublimissimus  Deus  factus 
infans  patiatur  frigus  et  egestatem  extremam  propter 
me,  et  ego  vacem  commoditatibus  saeculi,  quasi  bea- 
titudo  mea  in  terrena  substantia  consisteret? 

Parvulus  Filius  datus  est  nobis.  Qui,  cum  sit  Fex 
pacificus,  portat  principatum  super  humerum  Suum, 
lie  gravet  subditos,  sed  ferat  languores  eorum.  Et 
ego,  ingratissimus  e  plebe  Ejus,  non  considero,  quid 

egerit  pro  me,  quasi  possem  absque  Illo  foeiicitatem 
invenire. 

Yae  mihi,  quam  stulte  egi!  Ego  revertar  ad  Prin¬ 
cipem  meum,  Cui  dedit  Pater  aeternus  sedem  David, 
patris  Ejus,  et  compatiar  Illi,  ne  forte  excludar  a 
domo  Jacob,  in  qua  Ille  regnabit  in  aeternum. 

Haec  si  cogitaveris,  fili,  et  tactus  dolore  transactae 
vitae  redieris  ad  Me,  Ego  te  iterum  parturiam,  donec 
former  in  te,  dilectissimo  consorte  et  amico  Meo. 

Et  sic  amabit  te  clementissimus  Pater  Meus,  Qui, 
quos  praescivit  et  praedestinavit,  voluit,  esse  confor¬ 
mes  imagini  Filii  Sui,  ut  sim  Ego  primogenitus  inter 
dulcissimos  fratres  Meos,  qui  quaesierunt  et  dilexe- 
runt  Me. 

Capiat  XXIV. 

De  consideratione  mysterii  circumcisionis. 

Considera,  fili,  quam  durum  sit,  contra  stimulum 
infiniti  amoris  Mei  calcitrare,  opera,  quae  Ego  feci 
pro  te,  stimuli  sunt,  quibus,  si  resistas,  vulneraberis; 
Egoque  justificabor  in  sermonibus  Meis,  et  procul 
dubio  vincam,  cum  te  judicavero. 

Quis  enim  adeo  coecus  et  delirus  sit,  qui  non  vi¬ 
deat,  cor  tuum  durius  esse  lapidibus,  cum  non  mo¬ 
vearis  ad  compunctionem  sciens  mysteria  dulcissima 
infantiae  Meae? 

Certe  pauper  fui  Ego,  et  in  laboribus  ab  infantia 
Mea  propter  salutem  tuam;  non  enim  tantummodo  in 
extrema  paupertate  et  derelictione  natus  sum,  sed 
post  dies  paucos  fudi  pro  te  pretiosissimum  sangui¬ 
nem  Meum  circumcisus  carne,  ut  tu  circumcideres  cor 

res  Me  ex  tota  fortitudine  tua. 

Mirabile  est,  quod  tam  cito  properaverim  exercere 
officium  Redemptoris  ad  salutem,  solatium  et  instruc¬ 
tionem  hominum,  et  tu  properes  abuti  sanguine  Meo 
et  gratis  venundare  animam  tuam. 

Numquid  non  aequum  tibi  videtur,  cessare  jam  a 
multitudine  peccatorum  et  turpitudine  vitae,  et  saltem 
offerre  Mihi  juventutem,  quando  quidem  Ego  obtuli 
tibi  infantiam,  ut  operarer  opus  redemptionis  tuae? 

Ego  cucurri  in  siti  salutis  tuae  et  tu  curris  in  siti 
abominabilium  vitiorum  et  transeuntibus  annis  multis,  non 
vis  reverti  ad  Me,  et  circumcidere  praeputium  cordis  lui. 

Vae  tibi,  fili,  quam  coecus  es,  et  quam  stulle  agis 
contemnendo  animam  Meam,  et  obdurando  cervicem 
adversus  fortissimum  amorem  Meum! 

Non  sic  fecerunt  fideles  amici  Mei  tenentes  gladios 
super  femur  suum,  ut  exemplo  Meo  circumciderent  corda* 
et  resecarent,  quidquid  sentirent  dissentaneum  legi  Meae. 

Sic  audisti,  fili,  multa  millia  adolescentum  et  puel¬ 
larum,  quas  mundus  vehementer  amavit,  tanto  desi¬ 
derio  Mei  arsisse,  ut  parce  admodum  uterentur  hoc 
mundo,  ne  forte  traderentur  in  reprobum  sensum,  et 
perirent  de  via  vitae. 

Quid  ergo  agis,  fili?  Quo  curris  sine  froeno  timo¬ 
ris  Mei? 

Quare  non  respicis  Me  rectis  oculis,  et  recedens  a 
tabernaculis  impiorum  quaeris  adhaerere  fidelissimo 
Redemptori  tuo? 

Ego  palam  locutus  sum  mundor.  dicens:  Si  oculus 

tuus  scandalizat  te,  erue  eum  et  projice  abs  te  atque 
idem  de  manu  et  pede  praedicavi,  ut  erudirem  filios 
Adae  in  schola  sapientiae,  quae  de  coelis  est. 

Omnia  quippe  illa,  quae  scandalum  faciunt  circum¬ 
cidenda  sunt  et  projicienda,  ne  gravent  animam  ascen^ 
dentem  in  coelum. 

Qualis  ergo  stultitia  est,  fili,  tradere  te  vitiis  et 
concupiscentiis  innumerabilibus,  testimonium  perhibente 
tibi  conscientia,  quod  gentiliter  vivas  et  conculces 
immaculatam  legem  Meam? 

Satis  delirasti,  fili,  discurrens  per  prata  mundi  sine 
memoria  Mei;  revertere  nunc  saltem  ad  Me,  et  pro¬ 
jice  de  corde  tuo  omnia  idola,  quae  adorasti. 

Ne  horreas  verbum  crucis,  quod  licet  iis,  qui  per¬ 
eunt,  stultitia  videatur,  iis  tamen,  qui  salvi  fiunt,  est 
Dei  virtus  et  sapientia. 

Accipe  gladium  spiritus,  quod  est  verbum  Dei^ 
sermo  scilicet  Dei  vivus  et  efficax,  et  penetrabilior 
omni  gladio  ancipiti,  ac  pertingens  usque  ad  secre¬ 
tissimam  divisionem  animae  et  spiritus. 

Hucusque  vixisti  inter  homines  animales  nescientes 
ea,  quae  sunt  Spiritus  Dei,  tempus  est,  ut  converta^ 
ris  ad  legem  spiritualem,  qua  circumciditur,  quod  est 
carnale  et  terrenum,  et  vivit,  quod  spirituale  est,  non 
circumcisione  manufacta,  sed  operatione  gratiae  Meae, 
qua  exuitur  vetustas  Adae,  et  induitur  novus  homo,, 
qui  secundum  Deum  creatus  est. 

Si  feceris  haec,  fili  charissime,  auferam  a  te  cor 
lapideum,  et  conversione  mirabili  dabo  tibi  cor  car¬ 
neum,  cui  imprimatur  formosa  valde  imago  Mea. 

Caput  XXV. 

De  consideratione  conversationis  Christi  ante 
passionem. 

Si  considerares,  fili,  ut  deberes  tempus  illud,  quo 
a  pueritia  usque  ad  passionem  Meam  vixi  inter  mor¬ 
tales  fdios  Adae,  non  esses  adeo  durus  et  ingratus 
divinae  bonitati  et  misericordiae  Meae. 

Pauca  certe  scripserunt  Evangelistae  de  conversa¬ 
tione  Mea  in  abscondito  tempore  illo;  sed  nemo  est 
inter  illuminatos  servos  Meos,  qui  non  credat  et  co¬ 
gitet,  magna  mysteria  latere  ibi,  quae  Ego  soleo  ape¬ 
rire  amicis  charissimis  suspirantibus  ad  Me. 

Et  quamvis  tu  videaris  nolle  numerari  inter  cha- 
rissimos,  cum  sequaris  deos  alienos  desideriorum  tuo¬ 
rum,  Ego  tamen  propter  Meipsum  et  propter  salutem 
quoque  tuam  mitto  tibi  inspirationes  varias,  ut  recor¬ 
deris  Mei,  et  consideres  mansuetudinem  et  humilita¬ 
tem  Meam,  quae  lucet  in  silentio  triginta  annorum, 
quibus  tacui  propter  te. 

Dic  Mihi,  fili,  quod  tibi  videtur  de  Filio  Altissimi 
per  tot  annos  in  terra  conversantis  et  nihil  munda¬ 
num  quaerentis,  sed  viventis  inter  peccatores  et  oc¬ 
cultantis  infinitam  magnitudinem  Suam? 

Quid  dicis  de  majestate  Unigeniti  Filii  Dei  obedien- 
tis  pauperi  fabro,  qui  putabatur  pater  Ejus? 

Quid  sentis  de  humili  veste,  de  victu  parco,  de 
domo  communi,  in  qua  habitavit  sublimissimus  Crea¬ 
tor  cum  pauperculis  creaturis  Ejus? 

Quomodo  non  cogitas  silentium  Verbi  Dei  per  tot 
annos  non  loquentis,  sed  abscondentis  altissimam  sa¬ 
pientiam  Suam? 

An  putas,  quia  non  poteram  venire  in  majestate, 
cum  multis  exercitibus  Angelorum  et  hominum  ser¬ 
vientium  magno  Regi  suo? 

Poteram  certe,  fili,  sed  filius  hominis  non  venit  mi¬ 
nistrari,  sed  ministrare  et  dare  pretiosissimam  animam 
Suam  pro  te,  ita  ut  conversatio  Ejus  esset  schola 
instructionis  tuae. 

Nunc  autem  mirabile  est,  quod,  cum  Ego  fecerim 
tot  bona  et  passus  fuerim  tot  mala  propter  te,  sis 
adeo  durus  corde,  ut  nolis  ad  poenitentiam  emolliri. 

Yae  tibi,  fili,  quam  longe  discrepas  ab  exemplari  tuo! 

Ego  elegi  summam  egestatem,  et  tu  quaeris  divi¬ 
tias  innumerabiles. 

Ego  elegi  humilem  conversationem,  tu  quaeris  al- 
tior  aliis  apparere. 

Ego  elegi  silentium,  tu  delectaris  loquacitate. 

Ego  fui  subditus  matri  et  putativo  patri  Meo,  tu 
odisti  obedientiam  superiorum,  quos  praeposui  tibi. 

Ego  vacavi  orationi  per  diem  et  noctem,  tu  vix  per 
dimidiam  horam  cogitas  de  aeterna  salute  animae  tuae. 

Quid  est  hoc?  Usquequo  fugies  Me,  magistrum  et 
custodem  tuum? 

Desine  jam,  fili,  delirare  et  perdere  animam  tuam, 
pro  qua  laboravi  in  terra  deserta  et  invia,  ubi  non 
erat  charitatis  habitatio,  et  convertere  ad  Me,  in  Quo 
habes  redemptionem  et  remissionem  peccatorum  et  spem 
haereditatis,  quae  veris  poenitentibus  servatur  in  coelis. 

Rumpe  jam  catenas  occasionum,  quibus  ligatus  es, 
et  respira  ad  libertatem  filiorum  Dei  dignam  pretio 
sanguinis  Mei. 

III. 

Ne  timeas  Me  tanquam  durum  dominum,  qui  pec¬ 
casti,  et  conscientia  tibi  dictat,  te  supplicio  dignum 
esse;  Ego  enim  parcam  tibi,  et  statim  ac  suspirave¬ 
ris  ad  Me,  omnium  iniquitatum  tuarum  non  recordabor. 

Veni  cito,  fili  charissime,  accelera,  ut  reconcilieris 
Mihi;  et  delectator  Ego  fructu  mitissimae  conversa¬ 
tionis  Meae;  doceboque  te  in  abscondito  suavissimam 
disciplinam  Meam,  qua  fies  particeps  tenerrimi  cordis  Mei. 

Caput  XXVI. 

De  consideratione  praedicationis  Christi. 

Nimis  stulte  agis,  fili,  cum  quaeris  magistros  prurien¬ 
tes  auribus,  qui  prophetent  ad  beneplacitum  tuum,  et 
avertis  auditum  a  veritate  Mea,  quae  corda  casta  delectat. 

Certe  ignitum  est  eloquium  Meum  vehementer,  ut 
notavit  David,  servus  Meus,  qui  toto  corde  dilexit  illud. 

Ego  praedicavi  mundo  veritatem,  neque  peperci  la¬ 
boribus  et  sudoribus,  ut  erudirem  principes  terrae,  et 
senes  ejus  prudentiam  docerem. 

Palam  apparui  illis,  qui  Me  non  interrogabant,  an¬ 
nuntians  eis  vitam  aeternam  et  annum  remissionis,  ut 
pinguescerent  deserta  saeculorum,  et  campi  repleren¬ 
tur  ubertate. 

Clamavi  prae  sensu  et  desiderio  salutis  tuae,  sua¬ 
dens  tibi  emere  a  Me  aurum  ignitum  charitatis  Meae, 
ut  fieres  dives  inter  omnes  orientales;  et  tamen  plus 
placent  tibi  fabulae  et  mendacia  peccatorum,  quam 
vivi  et  molliti  sermones  Redemptoris  tui, 

0  ingrate  et  stulte  nimis  fili  Adae,  quomodo  non  ape¬ 
ris  aures  cordis  dulcissimis  et  efficacissimis  verbis  Meis? 


Recordare  Mei,  quando  in  die  magno  festivitatis 
clamavi:  Si  quis  sitit,  veniat  ad  Me,  et  bibat,  et  quando¬ 
quidem  sitis  vexat  te,  bibe  jam  et  refrigare,  ut  fiat 
in  te  fons  aquae  salientis  in  vitam  aeternam. 

Recordare,  fili,  quid  fecerim  Ego  in  cordibus  au¬ 
ditorum,  qui  senserunt  virtutem  praedicationis  Meae, 
et  erudire,  ut  fias  similis  eis. 

Certe  multi  dixerunt:  Nunquam  sic  locutus  est  homo; 
senserunt  enim  fortissimam  veritatem  et  vocem  Do¬ 
mini  confrigentis  cedros  superborum  et  humilia  corda 
consolantis. 

Sed  tu,  fili,  aliter  sentire  videris  cum  illis,  qui  di¬ 
xerunt:  Durus  est  hic  sermo. 

Si  enim  non  ita  esset,  non  curreres  tam  velociter 
ad  solatia  mundi  affectus  taedio  scholae  Meae. 

Verumtamen  satis  est,  quod  hactenus  obturaveris 
aures  tuas,  ne  verba  Mea  penetrarent  crudelia  viscera 
tna;  humiliare  nunc  et  convertere  ad  praeceptorem 
vitae  tuae,  Cujus  dulcissimis  verbis  saxa  moventur. 

Ego,  Qui  publice  praedicavi,  dum  essem  inter  mor¬ 
tales,  praedicabo  tibi  ad  aures  cordis,  et  evangeli- 
zabo  remissionem  delictorum  et  spem  firmissimam  in¬ 
cedentem  usque  ad  interiora  velaminis*  quo  velatur 
divinitas  Mea. 

Et  dabo  tibi  cor  sapiens  et  intelligens,  si  acquiescas 
sermonibus  Meis,  quos  percipies  in  sibilo  aurae  lenis, 
quando  remotus  ab  occasionibus  et  negotiis  saeculi 
clamaveris  ad  Me. 

Fac  ergo  fideliter,  fili  Mi,  aperiens  Mihi  portas 
cordis  tui,  recipiens,  conferens  et  conservans  in  eo 

castissimam  doctrinam  Meam,  sicut  thesaurum  pretii 
incomparabilis,  pro  quo  omnis  substantia  terrena  juste 
venderetur. 

Excutere  de  pulvere,  quo  excoecatus  es,  fili;  ex¬ 
urge  a  luto  foecis,  in  quo  jaces;  resuscitare  jam  a 
morte  peccati  ad  fortissimam  vocem  Meam,  qua  te 
sicut  Lazarum  a  monumento  vocavi. 

Haec  est  eruditio  vitae  aeternae,  quam  qui  secuti 
sunt,  collegerunt  fructus  suavissimos  praedicationis  Meae. 

Haec  est  eruditio,  quam  segregavi  haereditati  ami¬ 
corum  Meorum,  qui  purgatis  auribus  audierunt  Me, 
et  convicti  fortitudine  veritatis  observaverunt  fidelia 
mandata  Mea. 

Haec  est  eruditio  fortium  Israel,  qui  gladio  verbi 
Mei  absciderunt  carnalia  et  mundana  desideria,  et  totis 
visceribus  adhaeserunt  Mihi,  unico  bono  et  solatio  suo. 

Haec  cogita,  fili,  et  revertere  ad  Me  de  via,  per 
quam  errasti;  lactaboque  te  puro  lacte  meile  dulcio¬ 
ris  eloquii  Mei. 


Caput  XXV II. 

De  consideratione  nostrae  redemptionis . 

Qui  attente  considerat  mysterium  redemptionis,  quae 
est  in  sanguine  Meo,  fili  charissime,  facile  compun¬ 
gitur  et  monetur  ad  agendam  veram  poenitentiam 
peccatorum,  et  ad  dealbandam  stolam  suam  in  san¬ 
guine  Agni  immaculati,  Qui  pro  peccatoribus  occisus  est. 

Res  enim  admirabilis  et  ad  convertenda  corda  effi¬ 
cax  est,  quod  altissimi  Dei  Filius  aeterno  consilio 
descenderit  ad  quaerendum  peccatorem,  qui  perierat 

per  famem  et  sitim,  calorem  et  frigus,  dolores  et 
persecutiones,  improperia  et  mortem  amarissimam. 

Quis  enim  unquam  audivit  talia,  quod  Unigenitus 
aeterni  Patris  traderetur  ad  mortem  pro  vilissimo  et 
ingratissimo  servo,  qui  praevaricatus  est  purissimam 
legem  testamenti  Ejus? 

Certe  in  hoc  commendavit  Pater  Meus  inaestima¬ 
bilem  charitatem  et  bonitatem  Suam,  quod,  cum  pec¬ 
cator  esses,  fili  charissime,  gratis  tradidit  Me,  dilec¬ 
tissimum  Filium  Suum,  pro  te,  ut  ligaret  animam 
tuam  vinculo  dilectionis  Meae. 

Visus  sum  inter  homines  quasi  peregrinus  et  via¬ 
tor  declinans  ad  manendum,  abscondita  divina  majes¬ 
tate  Mea,  ut  perficerem  opus  redemptionis  tuae,  data 
substantia  domus  Meae. 

Angeli  Mei  mirati  sunt  valde,  scientes  infinitam  alti¬ 
tudinem  Meam,  et  stupentes  quomodo  descendi  ad 
labores  terrae,  quam  dedi  filiis  hominum,  qui  dere¬ 
liquerunt  Me. 

Poteram  Ego  sine  tanto  sumptu  afflictionum  et  irri¬ 
sionum  salvam  facere  dilectam  animam  tuam;  et  tamen, 
quia  dilexi  te  usque  in  finem,  volui  talia  operari  in 
medio  terrae,  quae  possent  durissimos  lapides  movere. 

Et  haec  ratio  est,  propter  quam  illuminati  servi  Mei 
recogitantes  adinventiones  redemptionis  suae,  non  sa¬ 
tiantur  offerre  Mihi  sacrificia  laudis,  et  cantare  anti¬ 
quas  misericordias  Meas. 

Ex  quo  enim  egressus  sum  de  utero  purissimae  Geni¬ 
tricis  Meae,  ineffabilibus  modis  quaesivi  salutem  tuam, 
non  parcens  vitae  Meae,  quae  omni  pretio  pretiosior  est. 

Et  tamen  mirum  est,  quod  adversus  omnes  leges 
gratitudinis  pro  nihilo  vendis  animam  tuam,  quam  Ego 
tanti  feci,  ut  pro  illa  tradiderim  vitam  Meam. 

Incredibilis  videtur  coecitas  haec,  fili,  qua  excoe- 
catum  et  aggravatum  est  cor  tuum,  quasi  non  esses 
unctus  oleo  et  pertineres  ad  regale  sacerdotium  po¬ 
puli  Mei. 

Usquequo  inquinabis  animam  tuam  sordibus  pecca¬ 
torum,  quae  multiplicantur  sicut  arena  maris? 

Considera  pretium,  quo  empta  est,  et  videbis  rem 
detestabilem  esse,  tam  levibus  causis  deformare  illam, 
et  incurrere  cum  filiis  Agar  durissimam  servitutem 
peccati,  mortis  et  inferni,  quo  velocissime  curris. 

Immorare  paululum,  fili  velox  ad  perditionem  tuam. 

Immorare  et  audi  ignea  verba  Mea,  ut  resipiscas 
et  fias  particeps  redemptionis  Meae. 

Numquid  in  aeternum  peccabis,  neque  cessabis 
repugnare  divinis  inspirationibus  Meis,  quae  de¬ 
scendunt  in  animam  tuam,  sicut  stillicidia  stillantia 
super  terram? 

Novissima  hora  est  praeteritque  figura  mundi  citius, 
quam  vellet  inordinatus  appetitus  tuus;  atque  ideo 
evanescent  illicita  gaudia,  quibus  contra  legem  Meam 
delectaris. 

Convertere  ergo,  fili,  ad  mitissimum  Redemptorem 
tuum,  et  abluere  balneo  sanguinis  Mei,  ut  appareas 
in  conspectu  dulcissimae  Jerusalem,  sponsae  Meae, 
formosior  quam  omnes  pueri,  qui  bibunt  de  calicibus 
regis  Babylonis;  et  Ego  scribam  te  inter  dilectissimos 
amicos  Meos. 

Caput  XXVIII. 

De  consideratione  passionis  Christi  in  communi. 

Mirabilis  fuit,  charissime  fili,  conversatio  Mea  cum 
hominibus,  quando  per  experientiam  laborum  homi¬ 
num  quaesivi  te^  sed  summa  admiratio  debetur  pas¬ 
sioni  Meae,  quae  universas  creaturas  deberet  commovere- 

Ego  Deus  impassibilis,  ex  magnitudine  charitatis 
factus  homo  passibilis,  pertuli  multa  mala  ab  illis, 
quibus  feci  immensa  bona,  ut  scirent  homines,  se  ha¬ 
bere  Pontificem,  tentatum  per  omnia,  et  conforma¬ 
rentur  exemplari  suo. 

Haec  est  meditatio  justorum,  quorum  corda  liques¬ 
cunt  intima  compassione  dolorum  Meorum,  et  ani¬ 
mantur  ad  custodiendas  vias  duras. 

Hoc  est  prodigium,  quod  inflammat  fideles  servos 
Meos  stupentes,  quomodo  immortalis  Deus  invenit 
modum  admirabilem,  quo  mortem  pateretur. 

Hoc  est  mare  magnum  et  spatiosum  valde,  ubi  sa¬ 
pientes  servi  Mei  merguntur  usque  ad  abyssos,  mi¬ 
rantes,  quomodo  altitudo  divini  consilii  elegit  modum 
salvandi  homines,  qui  nunquam  satis  cognitus  est  a 
mundi  sapientibus  et  prudentibus,  sed  revelatus  est  par¬ 
vulis,  ut  non  glorietur  omnis  caro  coram  Creatore  suo. 

Quis  unquam  cogitasset,  fili,  Me  mundi  Dominum 
et  Regem  aeternum,  Cui  servit  omnis  creatura,  in 
tantam  abjectionem  descensurum,  ut  creaturae  Meae 
furore  infernali  incitatae  injicerent  in  Me  manus  vio¬ 
lentas  et  fremerent  contra  Me  dentibus  suis? 

Cui  homini  unquam  in  mentem  venire  potuit,  de¬ 
finito  tempore  passionis  Meae  in  civitate  primogenita 

Jerusalem  causam  Meae  mortis  agendam  esse  in  tri¬ 
bunalibus  peccatorum? 

Quis  unquam  dixisset  futurum  diem,  quo  populus 
furiosus  clamaret  adversus  Deum  suum  et  postularet 
mortem  Ejus,  a  Quo  vitam  ac.cepit? 

Mirum  est,  quomodo  passionis  Meae  consideratio 
negligatur  a  te,  fili  dilectissime,  qui  durior  petris  vi¬ 
deris,  currens  post  mundana  desideria  tua. 

Numquid  ferre  potes  aversionem  tuam,  dum  audis 
in  Evangelio  Meo  ignitos  sermones  et  flammas  resul¬ 
tantes  ex  historia  passionis  et  mortis  Meae? 

Major  effecta  est  iniquitas  tua,  quam  gentilium,  qui¬ 
bus  non  est  revelatum  mysterium  passionis  Filii  Dei; 
nesciunt  enim,  quid  fecerim  Ego.  Tu  vero,  qui  cre¬ 
dis  casta  eloquia  Mea,  et  remurmurante  conscientia 
fugis  Me,  excusationem  non  habes  de  intolerabili  in¬ 
gratitudine  tua. 

Revertere  ergo,  fili,  ad  Me  patientem  pro  salute 
aeterna  animae  tuae;  et  ne  graveris  fieri  particeps 
dolorum  Meorum  per  veram  conversionem,  et  dignam 
poenitentiam  delictorum  tuorum,  ut  fias  consors  re¬ 
surrectionis  et  immortalitatis  Meae. 

Recordare  civium  Jerusalem,  quam  dilexi,  quomodo 
immemores  beneficiorum  insurrexerunt  contra  Me,  et 
quasi  leones  cucurrerunt  ad  praedam  vitae  Meae. 

Et  repraesentabitur  tibi  imago  Filii  Dei  patientis  et 
morientis  pro  te,  atque  ementis  magno  pretio  cha- 
rissimam  libertatem  tuam. 

Et  commovebuntur  viscera  tua  ad  spectaculum  dolo¬ 
rum  et  opprobriorum,  quibus  scis  te  fuisse  redemptum. 

Si  fideliter  feceris  haec,  et  mutato  consilio  conver¬ 
sus  fueris  ad  Me,  odorabor  sacrificium  cordis  tui,  et 
amabo  te  quasi  fidelissimum  servum  et  amicum  Meum, 

Caput  XXIX. 

De  consideratione  causae  passionis  Christi. 

Utinam  cogitares,  fili,  causam  acerbissimae  passionis 
Meae,  ut  motus  consideratione  tantae  charitatis,  qua 
dilexi  te,  desineres  jam  multiplicare  peccata  et  per¬ 
dere  pretiosam  valde  animam  tuam. 

Ego  certe  non  propter  merita  tua,  neque  ad  in¬ 
stantiam  tuam,  sed  motu  proprio  infinitae  bonitatis 
Meae  in  charitate  perpetua  te  dilexi,  ideoque  attra¬ 
here  te  curo  miserans  tui,  et  avertere  te  a  mortali 
plaga  delictorum  tuorum. 

Ab  aeterno  decrevi  visitare  te,  cum  essem  in  sinu 
aeterni  Patris  Mei,  et  exinanivi  Meipsum  formam  servi 
accipiens,  ut  elevarem  te  ad  formam  Dei,  et  efficerem 
consortem  haereditatis  Meae. 

Haec  est  causa  illa  passionis  Meae,  quae  te  pluri¬ 
mum  movere  deberet  ad  compunctionem  et  admira¬ 
tionem  inaestimabilis  amoris  Mei. 

Tu  vero,  fili,  parum  curas  aeternam  dilectionem 
hanc,  sed  agis  Mecum  tam  infideliter,  ac  si  Ego  sem- 
per  fuissem  inimicus  tuus. 

Mirum  est,  quomodo  possunt  ferre  viscera  tua  tantam 
vim  ineffabilis  misericordiae  Meae  sine  sensu  contritionis? 

Certe  per  hoc  patet,  te  esse  nimis  protervum,  et 
repugnare  pertinaciter  inspirationibus  Meis,  quibus  il¬ 
lumino  te. 

Verum  si  aeterna  charitas  Mea  te  non  movet,  con¬ 
sidera  saltem,  quid  causae  habuerint  homines  ad  pro¬ 
curandam  passionem,  et  mortem,  quam  pertuli  pro 
te;  et  videbis  magnitudinem  malitiae  et  duritiae  tuae, 
quae  crescit  ex  comparatione  amoris  Mei. 

Certe,  si  rogasses  Pharisaeos  et  alios  inimicos  Meos, 
qua  de  causa  conjuraverint  adversus  innocentiam  Meam, 
et  abstulerint  Me  de  terra;  respondebunt,  quod  dixe¬ 
runt  in  consilio  suo : 

Quid  facimus,  quia  hic  homo  multa  signa  facit,  si 
dimittimus  Eum  sic,  omnes  credent  in  Eum. 

Ecce,  fili,  causam,  quam  invenerunt  hostes  Mei  ad 
crucifigendum  Me. 

Feci  eis  multa  bona,  sanavi  aegrotos  eorum,  mun¬ 
davi  leprosos  ipsorum,  suscitavi  mortuos  illorum, 
et  infinita  mansuetudine  toleravi  odium  eorum;  et 
tamen  ipsi  putaverunt  expedire  sibi  tollere  Me  de 
terra,  propter  signa  haec,  quae  in  medio  illorum 
operabar. 

Circumdederunt  Me  vituli  multi,  tauri  pingues  ob¬ 
sederunt  Me. 

Vide  ergo,  fili,  ad  quantam  calamitatem  descende¬ 
rim  causa  salutis  tuae,  ut  ab  illis  pejora  mala  ferrem, 
quibus  meliora  bona  contuleram. 

Quodsi  neque  ratio  haec  movet  aversam  animam  tuam, 
considera  saltem,  quae  causa  passionis  Meae  fuerit  ex 
parte  tui,  et  invenies  gravia  delicta,  quibus  provo¬ 
casti  iram  clementissimi  Patris  Mei. 

Et  certe  incredibilis  duritia  videtur,  quod,  cum  scias, 
te  non  meruisse  misericordiam,  quam  feci  tibi,  sed 


171 


iram,  qua  te  perderem  in  gehennam,  perseveres  tot 
diebus  in  aversione  et  inimicitia  Mea. 

Quomodo  in  tantum  excoecatus  es,  fili,  ut  manifestis¬ 
simam  lucem  non  aspicias,  et  fortissime  veritati  repugnes? 

0  Fili  Adae,  quam  longe  recedis  a  salute  tua,  dum 
resistis  dulcissimae  bonitati  Meae! 

Cesset  jam,  fili,  insania  haec,  quam,  qui  audierit, 
obstupescet  super  coecitate  tua. 

Satis  luctatus  es  cum  misericordia  Mea;  cede  jam 
Mihi  cupienti  victoriam  hanc,  qua  exultabit  tota  Jeru- 
salem,  sponsa  Mea  et  amantissima  mater  tua. 

Ego  nihil  meriti  inveni  in  te,  propter  quod  te  re¬ 
dimerem,  sed  inveni  peccata  tua,  quae  respexi  ex 
magnitudine  misericordiae  Meae. 

Utere  ergo  liberalitate  hac  et  convertere  infirmus  ad 
benignissimum  medicum  tuum,  coecus  ad  purissimum 
lumen  oculorum  tuorum,  filius  alienus  ad  Patrem  tuum. 

Ego  suscipiam  te  extensis  brachiis  et  ereptum  de 
miserrimo  statu  inimicitiae  Meae  traducam  te  ad  hae- 
reditatem  filiorum  Dei,  quorum  nomina  scripta  sunt  in 
libro  vitalissimae  vitae  Meae. 

Caput  X30L. 

De  consideratione  capturae  Christi. 

Mirabilia  valde  sunt  mysteria  passionis  Meae,  fili, 
quae  si  mutata  voluntate  considerares,  anima  tua  per 
gratiam  Meam  adhaereret  Mihi,  et  in  aeternum  nollet 
a  Me  recedere. 

Tu  propter  multa  et  gravia  peccata,  quibus  provo¬ 
casti  indignationem  Meam,  merueras  capi  a  lupis  in- 

fernalibus,  et  ligatis  manibus  et  pedibus  mitti  in  tene¬ 
bras  exteriores,  quae  sunt  extra  Me,  Qui  habito  lu- 
bem  inaccessibilem;  et  tamen  Ego,  vera  libertas  filio¬ 
rum  Dei,  captus  et  ligatus  fui  propter  peccata  tua 
indignissimis  modis,  qui  nulla  ratione  decebant  majes¬ 
tatem  Unigeniti  Filii  Dei. 

Quis  erit  sapiens  et  considerans  haec,  ut  intelligat 
misericordias  Domini? 

Utinam,  fili  charissime,  evigilares  a  somno,  quo 
dormis  in  causa  salutis  tuae,  et  quasi  ex  loco  abscon¬ 
dito  videres,  quid  passus  fuerim  in  captura  Mea,  ut 
emerem  pretio  magno  libertatem  tuam! 

Sed  coecitas  mentis,  quam  incurristi  peccando,  non 
sinit  te  purgatis  oculis  aspicere  altitudinem  consilii 
divini  in  furore  inimicorum  Meorum,  qui  tanquam  ca¬ 
nes  famelici  irruerunt  super  Me. 

0  quantum  feroces  animi,  quam  proterva  corda 
cucurrerunt  adversus  mansuetissimum  Agnum  Dei,  Qui 
venerat  in  civitatem  sacerdotalem,  ut  immolaretur  pro  te. 

Numquid  fieri  potest,  fili,  ut  recordari  nolis  noctis 
illius,  qua  post  sudorem  sanguinis  pro  te  fusi  latro¬ 
nes  illi  crudeles  rapuerunt  Me  desideratam  valde  prae¬ 
dam  suam,  clamantes  et  exultantes,  sicut  exultant  vic¬ 
tores  capta  praeda,  quando  dividunt  spolia? 

Ne  sis  adeo  durus  corde,  fili,  sed  memor  esto  Mei, 
et  judica,  quantum  amoris  et  gratitudinis  debeas  te¬ 
nerrimo  cordi  Meo. 

Tanta  enim  est  evidentia  misericordiae  et  bonitatis, 
quae  resplenduit  nocte  illa,  quando  traditus  sum  in 
manus  peccatorum,  ut,  quantumvis  coecus  sis,  non 

possis  judicare  aliud,  quam  te  durissimum  esse  super 
silicem,  qui  non  movearis  infinita  patientia  et  man¬ 
suetudine  Mea. 

Nonne  consideras,  quomodo  Judas,  domesticus  Meus, 
quem  dilexi  et  honoravi  inter  Apostolos  Meos,  acces¬ 
sit  ad  Me  conscius  humillimae  conversationis  Meae; 
et  non  solum  non  repuli  illum,  sed  dulcissimis  verbis, 
quae  saxa  mollirent,  respondi  ei? 

Certe  ibi  palam  ostendi  amorem  infinitum,  quo  diligo 
peccatores,  quamvis  blasphemaverint  et  vendiderint  Me. 

Cum  ergo  tu,  fili  dilectissime,  scias,  Me  promptis¬ 
simo  corde  paratum  esse  recipere  te,  licet  gravissime 
peccaveris;  quomodo  non  mitescis  et  converteris  ad 
Me  saltem  ob  infinitam  benignitatem  Meam? 

Quomodo  manere  potes  vel  nocte  una  in  statu  inimi¬ 
citiae  Meae  pugnans  contra  mansuetudinem  Filii  Dei? 

Desiste  ergo,  amice  charissime,  ab  hac  stultitia,  qua 
damnas  animam  tuam;  et  reconciliare  Mihi,  ut  nume¬ 
rem  te  inter  servos  Meos  fideles  in  omni  domo  Mea, 
qui  timent  seperari  a  Me  vero,  refrigerio  suo. 

Convertere  aliquando  ad  Redemptorem  tuum  captum 
pro  te  a  feris  inimicis  Ejus,  qui  quaesierunt  memo¬ 
riam  Ejus  tollere  de  terra  viventium. 

Tempus  breve  est,  et  dies  inclinat  ad  occasum;  festina 
igitur,  antequam  veniat  nox  tenebrosa  cooperta  mortis 
caligine,  in  qua  peccatores  lugebunt  in  aeternum  pro 
brevi  dissolutione  et  vanissima  laetitia  praesentis  vitae. 

Sine,  fili,  ut  capiam  te  et  ligem  funibus  charitatis 
Meae,  Qui  pro  te  ligatus  fui  et  intima  conversione 
cordis  propera  ad  suavissimam  familiaritatem  Meam. 

Caput  XXXI. 

De  consideratione  praesentationis  Christi  ante  judices. 

Causa  Mea,  fili  dilectissime,  tanquam  hominis  impii  causa 
judicata  est,  et,  quod  est  mirabile,  Judex  aequissimus 
omnium  creaturarum  ab  iniquis  judicibus  reprobatus  est. 
*•  Merebaris  tu  non  solum  severe  judicari,  sed  in 
aeternum  damnari,  propter  turpissimas  abominationes 
tuas,  quibus  praevaricatus  es  immaculatam  legem  Meam  ; 
et  tamen  copiosissima  misericordia  Ego  pro  te  coram 
judicibus  praesentatus,  accusatus  et  reprehensus  fui. 

Ex  eo  apparere  potest  duritia  tua,  qui  vivis,  quasi 
nihil  morte  dignum  egeris  et  exspectaris  de  die  in 
diem,  si  forte  poenitentiam  agas,  neque  venit  tibi  in 
mentem,  quod  pro  salute  tua  coram  judicibus  civitatis 
Meae  Jerusalem  passus  sum. 

Ego  certe  sum  altissimi  Dei  Filius,  Cui  non  est 
rapina,  sed  natura,  esse  aequalem  Deo;  et  tamen  quasi 
blasphemus  reputatus  et  accusatus  sum,  quia  Me  Dei 
Filium  esse  praedicavi. 

Ego  sum  ipsa  Dei  sapientia,  Quae  cum  Patre  Meo 
omnia  composui  et  ordinavi  in  numero,  pondere  et  men¬ 
sura;  et  tamen  indutus  veste  alba,  quasi  stultus  irrisus  fui, 
ut  te  ad  Dei  sapientiam,  quam  perdideras,  revocarem. 

Ego  sum  ipse  candor  et  innocentia  divina;  et  ta¬ 
men  quasi  publicus  peccator  indignissime  tractatus  sum0 

Quid  ergo  dicit  tibi  conscientia  propria,  fili,  quando 
legis  haec,  quae  mitissime  toleravi  pro  aeterna  salute  tua? 

Numquid  ferre  potes  magnitudinem  bonitatis  et 
misericordiae  Meae  sine  compunctione  et  lacrymis 
innumerabilibus? 

Quid  sensisses,  si  per  urbem  regiam  Me  trahi  vi¬ 
disses  et  audisses  falsas  accusationes,  et  latrones  illos 
constanter  postulantes  Me  ad  affligendam  pretiosam 
valde  animam  Meam? 

Quid  fecisses,  si  vidisses  ictus,  et  alapas,  et  sputa, 
quibus  facies  Filii  Dei  deformata  est,  ut  ad  infimam 
abjectionem  descenderet  et  sanaret  superbiam  tuam? 

0  fili  Adae,  quomodo  resistis  fortissimae  gratiae 
et  virtuti  Meae? 

Mirabile  videtur,  quomodo  ad  recordationem  histo¬ 
riae  hujus  fidelissimae  non  resolvitur  glacies  tua,  et 
fluunt  aquae  expressae  sensu  immensae  contritionis? 

Utinam  imprimeretur  tibi,  fili,  imago  mitissimi  et 
modestissimi  Filii  Dei,  stantis  coram  judicibus  iniquis, 
ut  commoverentnr  viscera  tua. 

Certe  Pilatus,  vir  mundo  serviens,  non  potuit  sibi 
persuadere,  veras  esse  imputationes  illas  inimicorum 
Meorum;  et  institit  valde,  ut  eriperet  Me  de  faucibus 
luporum,  qui  stabant,  ut  devorarent  Me. 

Et  mirum  est,  quod  vir  incredulus  convictus  inno¬ 
centiae  Meae  testimonio  publice  dixerit,  se  nullam  in 
Me  causam  mortis  invenire;  et  tu  credens,  Me  esse 
verum  Deum,  in  Quem  culpa  cadere  non  potest,  mul¬ 
tiplicando  peccata  iterum  crucifigas  Me,  profecto,  fili, 
quantum  in  te  est,  iterum  Me  crucifigis,  et  quasi  denuo 
coram  judicibus  incredulis  Me  praesentas,  ut  moriar;  et 
tamen  Ego  omnia  haec  patienter  fero,  exspectans  con¬ 
versionem  tuam,  et  dignam  poenitentiam,  qua  eri¬ 
piaris  a  rigore  judicii  Mei. 

Revertere  ergo,  fili  charissime,  ad  amicum  tuum 

de  aversione  et  malitia  tua,  quae  te  trahit  ad  interi¬ 
tum;  et  Ego  liberabo  te  in  extremo  judicio,  in  quo 
disceptabo  cum  accusatoribus,  irrisoribus  et  crucifixo¬ 
ribus  Meis. 

Festina,  ut  eripiaris  ab  ira  ventura  et  reparare  cura 
ruinas  animae  tuae  in  agone  mortis  positae,  antequam 
fiat  insanabilis  fractura  tua. 

Ego  invito  te,  dum  tempus  est  miserendi,  curre 
velociter  ad  thronum  gratiae  Meae,  ut  facilitate  par¬ 
cendi  delecteris,  et  vivas  inter  dilectos  amicos  Meos 
in  medio  Jerusalem,  sponsae  Meae. 

Caput  XXXII. 

De  consideratione  flagellationis  Christi 

Nimis  graviter  et  multipliciter  peccasti,  fili,  et  Ego 
egi  austeram  poenitentiam  pro  te. 

Ego  sic  vixi  inter  homines,  ut,  quamvis  haberem 
crudelissimos  inimicos  et  calumniatores,  nemo  tamen 
potuerit  arguere  Me  de  peccato;  et  tamen  quasi  male¬ 
factor  vita  indignus  durissime  flagellatus  fui. 

Caro  illa  innocens,  e  purissimo  sanguine  dulcissimae 
Genitricis  Meae,  Spiritus  sancti  virtute  formata  con¬ 
sumpta  fuit  duris  verberibus  eorum,  qui  oderunt  Me, 
qui  sine  misericordia  quaesierunt  perdere  pretiosissi¬ 
mam  vitam  Meam. 

Utinam,  fili,  conciperes,  dum  peccare  cogitas,  figu¬ 
ram  Filii  Dei  ligati  ad  columnam,  verecundi  et  ta¬ 
centis,  et  infinita  mansuetudine  tolerantis  ictus  flagel¬ 
lantium,  qui  multiplicati  sunt  velut  arena,  quae  jacet 
in  littore  maris! 

Utinam  appenderentur  in  statera  peccata  filiorum 
Adae  et  calamitas,  quam  sine  culpa  pertuli  nudus  et 
expositus  furori  inimicorum  Meorum! 

Quasi  arena  maris  haec  gravior  appareret. 

0  quam  juste  damnaberis,  si  toto  corde  non  fueris 
conversus  ad  Me! 

Tot  testes  habebis  accusantes  conscientiam  tuam, 
quot  flagellorum  ictus  afflixerunt  animam  Meam. 

Propter  quod  interim,  dum  dies  est,  age  poeniten¬ 
tiam,  fili,  neque  perseveres  multiplicare  delicta  super 
capillos  capitis  tui. 

Ne  pugnes  contra  Redemptorem  tuum  ligatum  et 
flagellatum  propter  te;  nam  crudelitas  haec  indigna 
est  homine  christiano,  qualem  gratis  te  feci. 

Intuere  exemplar  tuum,  ut  discas  compungi  et  ad 
compassionem  tantae  calamitatis  commoveri. 

Cogita,  quid  dixisset  tibi  conscientia  propria,  si  af¬ 
fuisses  in  eo  loco,  ubi  castigatio  Mea  fuit? 

Certe  acutissimo  stimulo  punxisset  te  intuentem  car¬ 
nem  Meam  laceratam  et  consumptam,  et  sanguinem 
Meum  fluentem,  donec  carnifices  Mei  fatigati,  licet  non 
saturati  quiescerent. 

Nunc  vero  quamvis  passio  Mea  ita  transierit,  expedit 
tibi,  fili,  illam  quasi  praesentem  cogitare,  ut  imprimatur 
visceribus  tuis,  et  quiescas  ab  iniquitate,  quam  operaris. 

Profecto  crudeles  ministri  judicis  injusti,  timentis  et  ho¬ 
norantis  Caesarem  magis  quam  Deum,  exercuerunt  furo¬ 
rem,  quasi  canes  rabidi,  quos  fames  in  rabiem  impulisset. 

Non  movit  illos  Agnus  Dei,  Qui  coram  Se  tonden¬ 
tibus  Illum  obmutuit  et  non  aperuit  os  Suum. 

III.  12 

Non  pepercerunt  Filio  Dei  prostrato,  cum  tamen 
ferae  soleant  prostratis  parcere;  sed  postquam  fatigati 
sunt,  Me  exhaustum  et  horribili  deformatione  lania¬ 
tum  reliquerunt. 

Quid  est  hoc?  Usqueque  peccator  curret  erecto 
collo  adversus  sapientiam  Unigeniti  Filii  Dei? 

Quomodo  lapides  non  clamant  et  omnis  creatura  non 
postulat  fervenlissimis  vocibus  vindictam  ingratitudinis, 
qua  cor  peccatoris  obduratum  est? 

Considera,  fili,  rem  istam  omni  mundi  pondere  gra¬ 
viorem,  ut  resipiscas  et  intima  conversione  satisfacias 
Mihi,  antequam  impleatur  numerus  dierum,  quibus  per¬ 
mitto  te  vivere  super  terram. 

Certe  Sancti  Mei,  qui  contemplati  sunt  amarissima 
spectacula  passionis  Meae,  quamvis  non  reprehende¬ 
ret  illos  cor  ipsorum  de  gravibus  delictis,  memores 
tamen  flagellationis  Meae,  corpora  sua  lacerare  ferreis 
flagellis  consueverunt;  et  tamen  tu,  qui  peccata  com¬ 
misisti  super  numerum  stellarum,  non  solum  non  cas¬ 
tigas  corpus  tuum,  et  in  servitutem  redigis,  sed  contra 
legem  Meam  nutris  et  foves  illud,  diligens  carnem  tuam 
plusquam  Me. 

Revertere  ergo,  fili,  ad  cor  et  vide,  quid  agas; 
attende  et  considera  opera  mitissimi  Redemptoris  tui, 
Qui  factus  est  opprobrium  hominum  et  postrema  ab¬ 
jectio  plebis. 

Dirumpe  vincula  peccatorum,  et  accede  ad  Me  alli¬ 
gatum  columnae,  non  ut  ligeris  ad  supplicium,  sed  ut 
absolvaris  ad  immensum  refrigerium,  quod  invenies 
in  desiderata  valde  conversione  tua.. 

Caput  XXXIII. 

De  consideratione  coronationis  Christi. 

Gor  tuum,  fili,  in  dies  singulos  magis  frigescit  et  obdu¬ 
ratur,  quia  non  recordaris  improperia  et  tormenta  Mea. 

Fugis  occasiones  patiendi  aliquid  propter  peccata 
tua,  et  sequeris  toto  corde  vana  desideria  honoris  et 
commoditatis,  ut  sis  inimicus  crucis  Meae. 

Ego  certe  non  sic  feci,  quando  operatus  sum  salu¬ 
tem  tuam  in  medio  terrae. 

Sed  quaesivi  occasiones,  quibus  injurias  et  dolores 
ferrem  propter  te. 

Quod  facile  videbis,  si  velis  considerare  spectacu¬ 
lum  coronationis  Meae. 

Talis  quippe  corona,  quae  sic  cruciaret  et  inhono¬ 
raret,  non  est  audita  in  historiis  regum  terrenorum, 
sed  inventa  a  crudelibus  inimicis  Meis,  et  accepta  ab 
infinita  mansuetudine  Mea. 

Si  scires,  fili,  quam  horribilem  poenam  passus  fue¬ 
rim,  cum  spinae  illae  penetrarent  caput  digito  Dei 
compositum  et  ad  servanda  Dei  secreta  destinatum; 
non  esses  adeo  ferus,,  ut  compassione  non  mansuesceres. 

Quod  si  cum  dolore  acutissimo  conjungas  irrisiones 
et  improperia  Regis  per  jocum  coronati;  judicabis, 
Me  descendisse  ad  abyssos  poenarum  et  opprobriorum, 
ita  ut  amplius  non  possem  descendere, 

Puteus  hic  altus  est. 

Utinam,  fili,  cogitares  aliquando  causam  Meam^  quae 
directa  est  ad  conversionem  et  aeternam  salutem  tuam ! 

Rogo  te,  quid  causae  habuerunt  latrones  illi,  ut 
Me  circumdatum  doloribus  mortis  irriderent? 

12* 

Numquid  opera, ‘quae  Ego  feci,  tam  vilia  fuerunt,  ut 
oporteret  insultare  Mihi,  quasi  ridiculo  Regi  Judaeorum? 

Quare  vilissimi  peccatores  tam  dure  contempserunt 
Dei  Filium,  Qui  opera  mirabilia  paulo  ante  fecerat 
stupentibus  turbis? 

Profecto,  fili,  si  recte  consideres,  invenies  dolores 
et  irrisiones  non  bene  respondere  mirabilibus  operibus 
Meis,  sed  gravissimis  peccatis  et  abominationibus  tuis. 

Et  tamen  Ego  egi  poenitentiam  pro  te,  ut  inebria¬ 
retur  amaritudine  anima  Mea,  cujus  passione  anima  tua 
liberaretur  a  morte. 

Quomodo  ergo  non  recordaris  Mei,  sed  pro  tam 
inaestimabili  misericordia  redemptionis  tuae  reddis  Mihi 
injurias  et  praevaricationes  legis  Meae,  quibus,  quan¬ 
tum  in  te  est,  iterum  atque  iterum  Me  spinis  coronas 
et  laceras  caput  Meum? 

Quomodo  adeo  coecus  es,  ut  non  videas  manifes¬ 
tissimam  damnationem  tuam,  dum  talia  facis  adversus 
Eum,  Qui  pro  te  talia  passus  est? 

Quando  incipies  aspicere  lumen  fortissimae  veritatis 
non  ambulans  ultra  in  tenebris  cum  illis,  qui  diligunt 
vanitatem  et  quaerunt  vanissimum  mendacium? 

Satis  irrisisti  Me;  satis  insultasti  Mihi,  fili;  muta 
jam  consilium  et  convertere  ad  Me,  ut  deleatur  macula 
ingratitudinis,  et  emunderis  a  lepra  corruptionis  tuae. 

Dic  intra  te:  Allissimi  Dei  Filius,  quasi  esset  infa¬ 
mis  peccator,  ab  hominibus  vita  indignis  horrenda  co¬ 
rona  cruciatus  et  illusus  fuit  pro  me,  indignissima  Ejus 
creatura;  quomodo  ergo  potero  sine  evidenti  damna¬ 
tione  Illum  offendere  et  ad  iram  provocare? 

Numquid  non  credo,  Eum  esse  infinitam  majestatem, 
magnitudinem  et  altitudinem? 

Credo  certe,  Illum  esse  Dominum  rerum  omnium, 
ad  Cujus  nutum  columnae  coeli  contremiscunt;  quo¬ 
modo  igitur  ad  tantam  calamitatem  et  opprobrium 
hominum  humiliavit  Se? 

Haec  cogita,  fili,  et  sentire  cura,  ut  liquescat  anima 
tua  in  adulterio  peccati  deprehensa,  et  balneo  lacry- 
marum  laveris  a  sordibus  delictorum,  quibus  inquinatus  es. 

Dissolve  jam  colligationes  iniquitatis,  quibus  astrictus 
es;  recede  a  falsis  prophetis,  qui  seducunt  te;  quaere 
judicium  et  justitiam;  et  opportuna  poenitentia  salva 
dilectam  animam  tuam. 

Certa  bonum  certamen,  quod  tibi  proponit  fides,  et 
curre  post  Me,  ut  apprehendas  vitam  aeternam,  et 
pro  corona  spinea,  quae  infixa  est  capiti  Meo,  coro¬ 
nabo  te  diademate  pretiosissimo  in  sancta  civitate  Mea. 

Caput  XXXIV. 

De  consideratione  ostensionis  Christi  ad  populum. 

Misericordia  Mea,  fili,  superexaltat  judicium  tuum, 
quia  causa  tuae  damnationis  ad  proportionem  misera¬ 
tionum  Mearum,  quibus  copiose  redemi  te. 

Si  vero  velis  aestimare  magnitudinem  misericordiae, 
pondera  magnitudinem  et  multitudinem  dolorum,  qui¬ 
bus  acquisivi  populum  Meum,  cum  possem  sine  tam 
horribilibus  tormentis  redimere  illum. 

Certe  spectaculum,  quod  Pilatus  proposuit  populo 
furioso,  dicens:  Ecce  homo,  docebit  te,  quid  Ego 
passus  fuerim;  nam  si  tale  fuit,  ut  crederet  ille  in- 

credulus,  se  posse  satisfacere  crudelissimis  inimicis 
postulantibus  mortem  Meam,  deberes  tu,  qui  credis, 
quis  sim  Ego,  satisfacere  tibi  viso  afflicto  Rege  tuo, 
et  non  multiplicare  peccata,  quibus  torqueas  Illum. 

A  saeculo  non  est  visum  neque  auditum  tale  spec¬ 
taculum,  tam  plenum  doloribus  et  illusionibus;  et  ta¬ 
men  tu,  qui  credis  majestatem  Dei  latentem  sub  im¬ 
properiis  illis,  non  compungeris  neque  consideras,  quid 
fecerint  scelera  tua. 

Usquequo  patiar  te,  fili  aliene,  qui  confiteris  ore 
Deum,  factis  autem  negas? 

Usquequo  multiplicabo  inspirationes  et  pulsabo  por¬ 
tas  cordis  tui,  nec  aperies  Mihi  cupienti  requiescere 
in  thalamo  animae  tuae? 

Numquid  possibile  est,  quod  recorderis  Mei  coram 
populo  stantis  et  cum  Barraba  comparati,  et  non  fleas 
peccata  tua,  donec  deficiant  lacrymae? 

0  fili  Adae,  quam  durus  et  insensatus  es! 

Non  poterat  mundus  pejus  sentire  de  Salvatore  suo, 
quam  hominem  seditiosum,  latronem  et  homicidam 
anteponendo  Illi. 

Quomodo  Deus  obtexit  caligine  filiam  Sion,  plebem 
scilicet  Suam,  ut  propter  multas  ejus  praevaricationes 
in  tantum  excoecaretur,  ut  anteponeret  abominabilem 
peccatorem  altissimi  Dei  Filio? 

Mirabile  est,  fili,  quod  mundus  putaret  expedire 
sibi,  Me  de  terra  tollere  et  hominem  sceleratissimum 
vivere;  per  hoc  enim  apparet,  quod  judicio  mundi 
peccatum  anteponitur  innocentiae  Meae. 

Si  autem  hoc  prodigium  mirabile  est,  vide  et  at- 

cum  anteponas  Mihi  res  vilissimas  et  turpissimas,  pro 
quibus  peccas;  et  revertere  ad  cor,  ne  forte  cum  hoc 
mundo  damneris. 

Neque  durum  tibi  videatur,  fili,  relinquere  delecta¬ 
tiones  et  commoditates  tuas,  quae  inebriant  te,  propter 
observantiam  mandatorum  Meorum,  sine  qua  non  in¬ 
tratur  ad  vitam;  melius  enim  et  utilius  tibi  est,  mo¬ 
dico  tempore  contristari  ad  poenitentiam,  cum  spe  aeter¬ 
norum  gaudiorum,  quam  hocipso  brevi  tempore  cum 
filiis  saeculi  vano  laetari  sine  spe  futurae  haereditatis, 
quam  testamento  novo  disposui  charissimis  electis  Meis. 

Incipe  ergo,  fili,  compungi  et  animari  ad  quaeren¬ 
dam  salutem  tuam,  quasi  tibi  diceretur  nunc:  Ecce 
homo!  Intuere  Me  a  planta  pedis  usque  ad  verticem 
capitis  vulneratum  et  expositum  misericordiae,  vel 
irae  tuae,  et  animadverte  crudele  responsum  populi 
ingrati,  clamantis:  Crucifige,  crucifige! 

Facta  est  certe  Mihi  haeredilas  Mea,  quasi  leo  in 
sylva;  deditque  contra  Me  vocem  suam. 

Dic  ergo,  fili,  quid  sensisses,  si  audisses  vocem 
illam,  quae  penetravit  viscera  Mea,  a  cujus  sonitu 
coeli  et  terra  obstupuerunt? 

Profecto  quamvis  peccator  esses,  credens  tamen  in¬ 
nocentiam,  et  tu  quoque  commotus  fuisses  admirans 
feritatem  civitatis  Meae. 

Si  ergo  Ego  innocens  judicio  quoque  tuo  postulor 
ad  mortem,  et  tu  scis,  Me  mori  pro  te,  quomodo 
audes  peccare  et  proinde  praebere  occasionem,  ut 
moriar  et  crucifigar? 

Vae  cordi  duro,  quod  non  movetur  ad  misericor¬ 
diam,  dum  tractatur  causa  mortis  Filii  Dei!  non  inve¬ 
niet  misericordiam,  dum  Ego  venero  judicare  terram. 

Accipe  igitur,  fili,  consilium  Meum  credens  Deo, 
Redemptori  et  Custodi  tuo,  et  peccata  tua  intima 
compunctione  dele. 

Desponde  sordes  et  mores  Adae  veteris,  quos  di¬ 
dicisti  sequens  legem  membrorum,  quibus  inimicus  est 
purissimus  Spiritus  Dei;  et  purgato  corde  adhaere 
fortissime  castae  et  immaculatae  legi  Spiritus  Mei; 
Egoque  remunerabor  dulcissimis  solatiis  brevem  exer¬ 
citationem  mortalis  vitae  tuae. 

Caput  XXXV. 

De  consideratione  Christi  bajulantis  crucem. 

Emisti  tibi,  charissime  fili,  quinque  juga  boum,  quae 
dorsum  tuum  semper  ad  terram  incurvant,  ut  ad  coe¬ 
lum,  ubi  sunt  thesauri  Mei,  respirare  non  possis;  et 
Ego  misertus  tui  elegi  ita  redimere  te,  ut  ferrem 
pondera  tua. 

Propter  hoc  postquam  ingrati  cives  Jerusalem  for¬ 
tissimis  clamoribus  postulaverunt  mortem  Meam,  et 
consensit  Pilatus  furori  eorum,  imposita  fuit  crux  valde 
gravis  humeris  Meis,  ut  portarem  omnia  delicta  tua 
in  corpore  Meo  super  lignum. 

Considera  ergo,  quomodo  exivit  altissimi  Dei  Filius 
bajulans  Sibi  crucem  spectaculo  tristissimo,  quo  ferrea 
corda  moverentur. 

0  quam  juste  flere  deberes  cum  filiabus  Jerusalem 
sequens  vestigia  Mea,  quando  exivi,  ut  immolarer  pro 

te  extra  portam,  quasi  essem  indignus  habitatione 
dilectae  civitatis  Meae. 

Jam  verbera  consumpserant  carnem  Meam,  et  san¬ 
guis  infiniti  pretii  rigaverat  terram  sterilem,  quae  spi¬ 
nas  et  tribulos  germinaverat. 

Jam  vires  deficere  coeperant  prae  magnitudine  do¬ 
lorum  : 

Et  tamen  onus  grave  gravatum  est  super  Me,  ut 
satiaretur  crudelitas  inimicorum  Meorum  abutentium 
infinita  mansuetudine  Mea. 

Durus  es,  fili,  qui  proterve  repugnas  misericordiis 
Meis;  tamen  si  velles,  ut  decet,  meditari  iter  Filii  Dei 
ascendentis  in  mortem,  ut  moreretur  pro  te;  viscera 
tua  commoverentur,  ut  aliquando  desineres  peccare, 
et  sequereris  Me. 

Magna  esset  foelicitas  tua,  si  desideria  carnis,  qui¬ 
bus  vacas,  mutarentur  in  desideria  ferendi  Mecum  vi¬ 
tale  lignum  crucis  usque  ad  montem  visionis,  ubi  visa 
sunt  mirabilia  valde  prodigia  Dei. 

Beati,  qui  portant  jugum  Meum  effecti  socii  pas¬ 
sionum  Mearum,  nam  fient  consortes  resurrectionis  Meae. 

Beati,  qui  non  horrent,  sed  amant  iter  montis  illius, 
ubi  Dei  Filius  cum  iniquis  reputatus  est,  quia  ex 
ignominia  illa  elevabuntur  ad  gloriam. 

Non  te  frangat,  fili,  imago  tristis  Salvatoris  tui 
portantis  lignum,  non  cadas  animo  considerans  crura 
trementia  et  consumptam  vitam  Meam;  haec  enim  est 
via  ligni  vitae,  quam  non  invenerunt  sapientes  et  pru¬ 
dentes  mercatores  terrae,  sed  illi  pauci  electi  Mei, 
qui  contempserunt  leges  Medorum  atque  Persarum,  et 

tnagtiificentiam  regis  Babylonis,  ut  acquirerent  vera 
solatia  et  veras  divitias  terrae  viventium. 

Hi  sunt,  qui  orantes  in  abscondito  multis  deside¬ 
riis  et  suspiriis  comitantur  et  lamentantur  Me;  et  vi¬ 
dentur  sibi  audire  strepitum  et  clamores  militum  festi¬ 
nantium  ad  mortem  Meam. 

Tu  vero,  fili,  sequeris  consilia  eorum,  qui  relicto 
Me  fugerunt,  et,  quod  pejus  est,  non  fugis  solo  metu, 
sed  odio  passionis  et  mortis  illius,  qua  mundus  vivit, 
et  sine  qua  omnes  homines  morerentur. 

Propter  quod  hortor  te,  ut  revertaris  ad  viam,  de 
qua  errasti  sicut  ovis,  quae  miserabiliter  periit,  ne 
forte  incidas  in  fauces  lupi  illius,  qui  semper  insidia¬ 
tur  gregi  Meo. 

Resipisce  jam  ab  errore  tuo,  fili,  considerans  Me 
ducem  viae,  quae  ducit  ad  vitam;  et  surge  fortiter  a 
somno,  in  quo  jaces;  grandis  enim  libi  restat  via. 

Vide  mitem  Dei  Filium  circumdatum  a  canibus  cu¬ 
pientibus  absorbere  sanguinem  Ejus  et  ascendentem 
ad  locum  sacrificiis  vespertinis,  quo  altissimus  Pater 
Ejus  placatus  est. 

Fuge  discordias  hominum  discrepantium  a  rectis¬ 
sima  voluntate  Dei,  et  ascende  ad  visionem  pacis, 
in  locum,  ubi  apparuit  arcus  foederis  positus  inter 
coelum  et  terram. 

Quid  ergo  moraris,  fili?  Quid  times  ascensum  ha¬ 
bens  Me  comitem  peregrinationis  tuae,  et  fidelissimum 
adjutorem,  si  forte  deficiat  virtus  tua. 

Ascendamus  simul  et  commoriamur  in  monte  sancto, 
quem  amantissime  respicit  clementissimus  Paler  Meus. 

Sacrificemus  holocausta  medullata  plena  dulcissimae 
dilectionis,  ut  mors  perdat  amaritudinem  et  rigorem  suum. 

Haec  meditare,  fili,  et  esto  fidelis,  ut  fias  particeps 
redemptionis  Meae,  et  liberatus  durissima  servitute 
peccati,  quo  gravatus  respires  ad  privilegia  filiorum 
Dei,  quorum  nomina  vivent  in  saeculum  saeculi. 

Dirumpe  vincula  tuorum  delictorum,  quae  non  si¬ 
nunt  te  ascendere  Mecum  in  montem  Calvariae,  ut 
fruaris  suavissimo  fructu  sanguinis,  quem  fudi  pro 
salute  tua. 

Tempus  nimis  breve  est,  et  transeunt  dies  multi 
sine  fructu,  immo  cum  gravi  detrimento  tuo,  quam- 
diu  tardas  converti  ad  pretiosissimam  amicitiam  Meam. 

Curre  ergo  velociter  et  intima  poenitentia  cordis 
contriti  compensa  damnum  praeteritorum  annorum,  ut 
bene  tibi  sit  in  novissimo  die. 

Si  secutus  fueris  Me  portantem  pondus  peccatorum 
tuorum,  Ego  recipiam  te  in  numerum  fidelium  amico¬ 
rum,  qui  permanserunt  Mecum  in  tentationibus  Meis, 
quibus  datum  est,  ut  post  laborem  viae  epulentur 
Mecum  in  amplissimo  regno  Meo. 

Caput  XXXVI. 

De  consideratione  crucifixionis  Christi . 

Postquam  crudeles  inimici  Mei  cupientes,  evadere 
Me  de  terra  viventium,  pervenerunt  ad  montem,  ubi 
Agnus  Dei  sacrificandus  erat,  pro  salute  quoque  illo¬ 
rum,  qui  Eum  in  ligno  confixerunt,  dici  non  potest, 
quam  dire  cruciaverint  Me,  si  forte  furor  adversus 
Me  excitatus  requiesceret. 

Oporteret,  fili,  te  purgatos  oculos  cordis  habere, 
ut  considerares,  quae  in  monte  illo  facta  sunt. 

Ego  quasi  Agnus,  Qui  portatur  ad  victimam,  taci¬ 
tus  et  mansuetus  tradidi  Meipsum  in  manus  carnificum, 
ut  in  lecto  illo,  quem  Mihi  peccando  parasti,  reclina¬ 
rent  corpus  Meum,  non  ad  somnum  capiendum,  qui 
fugiebat  prae  angustia  matris  ab  oculis  Meis,  sed  ad 
acerbissimos  dolores,  qui  pertransierunt  animam  Meam. 

Non  pepercerunt  prostrato,  sed  violentis  manibus 
torserunt  carnem  et  ossa  Mea,  ut  praeparatae  cruci 
tremendo  supplicio  aptarent  corpus,  quod  Spiritus 
sanctus  formaverat  ad  operandam  redemptionem  tuam. 

Ibi  contumeliae  et  dolores  mortis,  quasi  fluctus 
maris,  ceciderunt  super  Me,  dum  feroces  ministri  sine 
sensu  misericordiae  clavis  confixerunt  manus,  quae 
paulo  ante  miracula  fecerant,  et  pedes,  qui  per  viam 
redemptionis  ambulaverant;  et  terribilibus  oculis  aspe¬ 
xerunt  Me. 

Penetravit  horror  et  tremor  mortis  medullas  Meas, 
et  tormenta  innumerabilia,  qualia  nemo  hominum  per¬ 
tulit,  illata  sunt  nervis  et  ossibus  Meis. 

Ego  vero  retrorsum  non  abii,  sed  corpus  Meum 
dedi  percutientibus  et  recubui  in  lecto  illo,  quem  pa¬ 
raverunt  peccatores,  ut  tu  copiose  redemptus  sineres 
Me  reclinari  in  thalamo  cordis  tui. 

Verum  ex  hoc  apparet,  te  duriorem  esse  lapidibus, 
quod  cum  scias  veritatem  hanc,  quae  jam  toti  mundo 
manifestata  est,  non  magis  moveris  ad  compunctionem, 
quam  si  mendacia  essent,  quae  dirigente  Spiritu  sancto 
scripserunt  Evangelistae  Mei. 

Quid  est  hoc,  fili  prodige,  qui  abiisti  in  regionem 
longinquam  longissime  a  gratia  et  amicitia  Mea? 

Numquid  resistere  potes  fortitudini  veritatis  Meae? 

Quomodo  dum  credis  mysterium  crucis,  a  qua  pe¬ 
pendit  Filius  Dei,  curris  tam  velociter  per  latam  viam, 
quae  ducit  ad  interitum? 

Leva  oculos  cordis  tui,  et  intuere,  quomodo  exal¬ 
tatur  filius  hominis  a  terra,  ut  fortissimis  catenis  amo¬ 
ris  et  gratitudinis  omnia  trahat  ad  Seipsum. 

Aspice  corpus  illud  pro  te  in  altum  elevatum,  cu¬ 
jus  aspectu  perturbantur  insensibiles  etiam  creaturae, 
et  fac,  ne  sis  durior  petris,  quae  scinduntur,  ac  si 
reprehenderent  insensibile  cor  tuum.  Mitesce  jam, 
peccator  fili  Adae,  dum  rumpuntur  fontes  abyssi 
magnae,  et  fluit  sanguis  Meus,  quasi  aqua  magni  maris. 

Recordare,  quid  tunc  acciderit  stupente  mundo,  <et 
ferre  non  valente  mortem  creatoris  sui,  ut  movearis 
ad  sensum  compunctionis,  et  ad  abluenda  peccata  tua 
in  tanta  copia  pretiosissimi  sanguinis  Filii  Dei. 

Sol  obscuratus  est,  monumenta  aperta  sunt,  et  ve¬ 
lum  templi  scissum  est  ad  spectaculum  illud;  tu  solus, 
fili,  videris  nolle  moveri,  neque  considerare,  quomodo 
moritur  justus. 

Cesset  ergo  singularis  duritia  et  stultitia  haec,  qua 
pejor  videris,  quam  multi,  qui,  cum  essent  increduli, 
senserunt  in  morte  Mea  virtutem  Dei,  neque  defuit, 
qui  diceret:  Vere  hic  homo  justus  erat. 

Tu  autem,  qui  credis,  Me  non  solum  justum,  sed 
justificatorem  hominum  esse,  et  mori  pro  injustis,  de¬ 
beres  commoveri  ad  detestandam  injustitiam,  qua  cru- 

elfigis  Me,  et  reddendam  Mihi  confessionem  laudis* 
quae  debetur  innocentiae  Filii  Dei. 

Et  quidem  quamvis  omnia  alia  mysteria  passionis 
Meae  non  emollirent  lapideum  cor  tuum,  hoc  tamen 
ultimum  prodigium  Salvatoris  tui  pendentis  inter  la¬ 
trones  et  inter  dolores  mortis  audientis  insultationes 
amarissimas  deberet  convertere  te  et  mutare  e  gra¬ 
vissimo  peccatore  in  virum  castum  et  sanctum,  ut 
satisfaceres  amori  Meo. 

Res  enim  haec  talis  est,  qualem  mundus  nunquam 
vidit,  aut  sensit,  et  abominabile  peccatum  est,  nolle 
eam  Christiano  sensu  cogitare. 

Quis  enim  audivit  talia,  qualia  Dei  Filius  in  hora, 
suprema  pro  te  passus  est? 

Quis  unquam  praeter  Me  crucifixus  fuit  modo  tam 
horribili,  et  circumdatus  est  a  tot  inimicis,  qui  insul¬ 
tarent  morienti  agitantes  caput  contra  illum,  ut  im-' 
plerent  felle  animam  ejus? 

Annon  vides,  fili,  haec  prodigia,  quae  visa  sunt 
in  monte  holocausti  Mei,  ubi  defuit  Mihi  misericordia 
hominum,  et  Pater  quoque  Meus  propter  scelus  po¬ 
puli  Sui  percussit  Me? 

Considera,  Me  non  habuisse  adjutorium  hominum,, 
et  caruisse  omni  solatio,  ut  per  Me  consequereris 
misericordiam  magnam  deletis  iniquitatibus  tuis  et  pro¬ 
jectis  in  profundum  maris;  et  convertere  ad  Me,  Quem 
invenies  expansis  brachiis,  exspectantem  reconcilia¬ 
tionem  tuam. 

Quodsi  neque  tormenta  Mea  movent  animam  tuam 
proterve  repugnantem  infinitae  bonitati  Meae,,  movearis. 

saltem  dulcissimis  verbis,  quibus  oravi  pro  crucifigenti¬ 
bus  Me,  ut  bene  uterentur  sanguine,  quem  fundebant 
Moveat  te  mansuetudo  Mea,  quae  domuit  orbem 
non  ferro,  sed  ligno;  et  affer  morienti  atque  sitienti 
non  vinum  felle  mixtum,  sed  poculum  lacrymarum 
currentium  prae  magnitudine  compunctionis,  quae  nas¬ 
citur  ex  consideratione  morientis  amici  tuk 

Festina,  fili,  et  adhaereat  imago  mortis  Meae  visce¬ 
ribus  tuis;  ut  intima  conversatione  Mihi  Crucifixo  con¬ 
figuratus  speres  beatissimum  consortium  resurrectio¬ 
nis  Meae. 

Caput  X\X¥II. 

De  consideratione  resurrectionis  Christi. 
Peccata  tua,  fili,  diviserunt  inter  te  et  Me,  Qui  sum- 
auctor  pacis,  et  nunquam  desero  amicos  Meos,  nisi 
ipsi  malo  consilio  derelinquant;  Me. 

Facta  ergo  divisione  hac,  horres  valde  consortium 
crucis  et  passionis  Meae,  quia  sensus  tui,  quasi  par¬ 
vuli  ratione  uti  nescientes,  ducti  sunt  in  captivitatem 
ante  faciem  tribulantis;  et  idcirco  quasi  captivi  tenen¬ 
tur  in  compedibus  occasionum  et  deliciarum  mundi* 
duramque  timent  disciplinam. 

Et  haec  est  ratio,  propter  quam  perseveras  in  statu 
damnationis  timens  converti  ad  participationem  dolo¬ 
rum  Meorum. 

Si  ergo  tam  durum  tibi  videtur  sequi  Me  patien¬ 
tem  et  abluentem  sanguine  Meo  delicta  tua,  cogita 
saltem  statum  resurrectionis  et  immortalitatis  Meae, 
quae  omnes  labores  extenuat,  et  corroborat  animam 
ad  currendam  viam  vitae.. 

Momentaneum  et  ieve  tibi  videbitur,  quidquid  pa¬ 
tieris  in  brevi  cursu  praesentis  vitae,  si  cum  aeterno 
gloriae  pondere  comparetur. 

Considera  Me  primogenitum  mortuorum  cum  trium¬ 
pho  mortis  et  inferni  resurgentem,  et  vide  corpus 
illud,  quod  paulo  ante  toleraverat  acerbissimos  dolores, 
gloriticatum  et  decoratum  suavissima  pulchritudine  et  pu¬ 
rissimo  splendore,  cujus  comparatione  omnis  decor  cor¬ 
porum  mortalium  est  deformitas  quaedam  abominabilis. 

Si  daretur  tibi,  fili,  in  transitu  semel  intueri  can¬ 
dorem  illum  et  dulcissimam  gratiam  corporis  pro  te 
antea  crucifixi,  trahereris  efficacissime  ad  Me,  saltem 
propter  immensam  consolationem,  quam  perciperes  ex 
aspectu  Meo. 

Tanta  est  enim  gratia  et  amabilitas  cujuslibet  cor¬ 
poris  resurgentis  ad  imaginem  Meam,  ut  sit  inaestima¬ 
bilis  consolatio  et  delectatio  illud  semel  aspicere. 

Cum  ergo  status  resurrectionis  Meae,  plenus  infinito 
decore,  ineffabili  suavitate  sit  communis  omnibus,  qui 
Me  imitantur,  et  foelici  morte  Mecum  requiescunt, 
aequum  erit,  fili,  ut  saltem  quaerens,  quae  tua  sunt, 
servias  Mihi,  et  toto  corde  convertaris  ad  Me,  Qui 
possum  corpus  tuum  corruptibile,  quod  vehementer 
amas,  glorificare  et  immensis  ac  innumerabilibus  de¬ 
lectationibus  implere. 

Considera  rem  hanc  mirabilem  et  supra  omnes  mundi 
thesauros  desiderabilem,  et  aspiciens  retributionem  fu¬ 
turam  rumpe  vincula  peccatorum,  quibus  ligatus  es; 
et  labora  cum  illis,  qui  seminant  in  lacrymis,  ut  in 
exultatione  metant. 

Pretiosior  enim  est  firma  spes  Mecum  resurgendi 
ad  campos  aeterno  virore  ridentes,  ubi  gustantur  so- 
latia  Dei,  quam  lotius  mundi  voluptas,  etiamsi  per 
annos  innumerabiles  duraret. 

Amabilior  est  civitas  Jerusalem,  quae  sursum  est, 
affluens  deliciis  Dei,  et  innixa  super  dilectum  suum, 
quam  totius  mundi  honores  et  principatus,  quos  am¬ 
bitio  humana  requirit. 

Dic  Mihi,  fili  Adae,  numquid  extingues  lucem  fidei 
Meae,  qua  illuminavi  animam  tuam? 

Numquid  non  credis,  magnam  esse  domum  Domini 
et  ingentem  locum  possessionis  Ejus? 

Certe  tu  credis,  minima  non  solum  animae,  sed 
etiam  unius  glorificati  corporis  bona  majora  esse, 
quam  omnia  regna  et  imperia  hominum  cum  omnibus 
honoribus,  opibus  et  voluptatibus  suis. 

Quomodo  ergo  tam  infideliter  vivis  quasi  despera¬ 
veris  pervenire  ad  inaestimabilem  requiem  Meam? 

Nonne  sanius  consilium  esset,  projectis  idolis  pec¬ 
catorum,  quae  adoras,  totis  visceribus  converti  ad  Me, 
Deum,  Redemptorem  et  Adjutorem  tuum,  et  pugnare 
contra  reges  Amorrhaeos,  ut  de  terra  Aegypti  ascen- 
d^-es  ad  terram  excelsam  promissionis  Meae,  lacte 
et  meile  manantem? 

Vide,  fili,  quid  agas;  erras  enim  nimis  graviter 
male  eligens  brevia  solatia  mundij  et  anteponens  vi¬ 
tam  pauperem  sempiternae  vitae  Meae. 

Aperi  oculos  cordis,  quos  clausisti,  ne  videres  formo¬ 
sissimam  lucem  Meam,  quae  corda  casta  delectat;  et  re¬ 
cordare  terrae  viventium,  cujus  campi  repleti  sunt  ubertate. 
III.  13 

Certe  non  est  contemnenda  tanta  pulchritudo,  ut 
nori  merito  pro  illa  pugnare  debeas. 

Cogita,  quid  senties,  si  servieris  Mihi,  Remunera¬ 
tori  tuo,  quando  victa  morte  resurges,  et  in  hoc  ipso 
corpore,  quod  gravat  et  affligit  animam  tuam,  perci¬ 
pies  talem  mercedem,  qualem  oculus  non  vidit,  nec 
auris  audivit,  neque  in  cor  hominis  ascendit. 

Quando  scilicet  configuratus  Mihi,  Regi  tuo,  splen¬ 
debis  sicut  sol,  et  dulcissima  gratia  decoraberis  inter 
filios  Sion  inclytos  et  amictos  auro  primo. 

Quid  ergo  tardas  reverti  ad  Me?  Quid  times,  fili? 

Averte  jam  oculos  tuos,  ne  videant  vanissimam 
mundi  transeuntis  vanitatem,  et  eleva  illos  ad  regio¬ 
nem  vivorum;  ut  spe  tantae  amoenitatis  paradisi  Mei, 
movearis  ad  quaerendam  pacem  ct  amicitiam  Meam. 

Curre  velociter,  et  ascende,  et  collige  suavissimos 
fructus  ejus. 

Caput  XXWIII. 

Jesus  Christus >  Rex  pacificus  supernae  Jerusalem: 
homini  peccatori  salutem ! 

Considerans  aversionem  tuam,  fili  charissime,  pro 
quo  advena  fui  in  terra  aliena,  quam  dedi  filiis  ho¬ 
minum,  qui  dereliquerunt  Me,  et  cupiens  reducere  ^e 
de  via  Assyriorum,  ubi  bibis  aquam  turbidam,  ad 
viam  dulcissimae  Jerusalem,  ut  potem  te  aqua  pura 
Jordanis,  et  afferam  tibi  in  aestu  mundi  coeleste  re¬ 
frigerium,  mitto  tibi  multiplices  inspirationes,  quas 
scribo  in  tabula  cordis  tui  digito  suavissimi  Spiritus  Mei. 

Tu  enim  scis,  testimonium  perhibente  tibi  conscientia 
tua,  quam  saepe  pulsem  ostium  domus  tuae,  et  illu- 

minem  te  errantem  in  tenebris  et  umbra  mortis,  ut 
motus  magnitudine  bonitatis  et  misericordiae  Meae 
evigiles  de  somno  profundissimo  peccati,  in  quo  jaces, 
et  convertaris  ad  agendam  poenitentiam  et  requiren¬ 
dam  pretiosissimam  amicitiam  Meam. 

Non  cessavi  diebus  multis  monere,  et  secretis  instruc¬ 
tionibus  erudire  te,  ut  considerares  horrendum  pericu¬ 
lum,  in  quo  vivis  transiturus  de  hac  vita  ad  flammam, 
nisi  solvas  vincula  colli  tui,  et  revertaris  ad  libertatem 
filiorum  Dei,  quorum  nomina  scripta  sunt  in  libro  vitae. 

Tempus  breve  est;  et  Ego  veniam  cito  positurus 
tecum  rationem,  ut  recipies  mercedem,  si  poeniten¬ 
tiam  egeris,  vel  tradaris  tortoribus,  si  repugnaveris 
saluberrimis  consiliis  Meis. 

Suadeo  ergo  tibi,  fili,  dum  tempus  est,  operari 
bonum,  et  copiosis  lacrymis  abstergere  maculas  ani¬ 
mae  tuae;  ut  appareas  in  conspectu  Meo  candidus, 
quasi  greges  ovium  tonsarum,  quae  ascenderunt  de 
lavacro,  et  sterilis  non  est  in  eis. 

Ut  vero  benedictiones  Patris  Mei  descendant  super 
te,  quasi  super  verticem  Joseph,  et  aspergaris  rore 
coeli,  et  in  pinguedine  terrae  viventium  sit  portio  tua; 
considera,  fili  dulcissime,  qui  recessisti  a  Me,  quis  sim 
Ego,  ut  cognoscas  magnitudinem  peccati,  et  quasi  fel 
draconum  exhorreas  illud. 

Ego  sum  ipsamet  altitudo  et  majestas  infinita,  Cui 
genua  flectunt  omnes  creaturae,  et  ad  Cujus  aspectum 
Seraphim  velant  facies  suas. 

Ex  quo  ponderare  poteris  magnitudinem  offensae, 
quae  crescit  ad  proportionem  Meam. 

Si  enim  offensio  principum  terrae  tanta  reputatur, 
ut  nosti,  eo  quod  principes  sint,  quid  tibi  videtur  sen¬ 
tiendum  de  sublimissima  majestate  Mea? 

Certe  quamvis  coecus  sis,  quia  repulisti  lumen  coeli, 
negare  tamen  non  potes  grande  malum,  quod  com¬ 
misisti,  quando  dereliquisti  Me;  praesertim  cum  sine 
aestimatione  magnitudinis  Meae  peccaveris  factus  abomi¬ 
nabilis  et  inutilis  fioino,  et  bibens  quasi  aquam  iniquitatem. 

Propter  quod  animadvertens  errorem  tuum,  fili  Mi, 
deberes  prosternere  te  ante  thronum  gratiae  Meae, 
et  profundissimis  gemitibus  quaerere  mitissimam  faciem 
Meam;  ut  libereris  a  grandi  malo  inimicitiae  Regis,  Qui 
magnificatus  est  super  omnes  reges  universae  terrae. 

Et  quidem  contemplatio  divinae  majestatis,  quam 
offendisti,  charissime  fili,  deberet  resolvere  glaciem 
cordis  tui,  ut  fleres  et  poenitentiam  ageres  delicto¬ 
rum  tuorum,  quibus  provocasti  Me,  quamvis  nullis 
beneficiis  te  affecissem. 

Intolerabilis  enim  deformitas  est  displicere  infinitae 
bonitati  et  sapientiae  Meae,  licet  nihil  boni  cum  crea¬ 
turis  communicarem. 

Jam  vero,  cum  beneficia  Mea,  quibus  ornavi  te, 
sint  adeo  magna  et  innumerabilia,  immense  crescit  tur¬ 
pitudo  tua,  fili,  dum  resistis  misericordiis  Meis. 

Ferae  crudeles  mansuescunt  beneficiis,  ut  passim 
vides  exemplis  ursorum  et  leonum,  qui  quasi  canes 
domestici  sequuntur  magistros  suos,  et  tu  induraris 
contra  Me,  et  pro  nihilo  ducis  admirabilia  beneficia  Mea. 

Ego  sine  meritis  tuis  justificavi  te,  et  significavi 
signo  Christianae  militiae  Meae. 

Ego  praeservavi  te  ab  innumerabilibus  malis  culpae 
et  poenae,  quae  incurrisses,  nisi  secretissima  miseri¬ 
cordia  protexissem  te. 

Ego  eripui  te  a  flamma  aeterna,  in  qua  nunc  ar- 
deres  non  exspectans  vel  unam  guttam  aquae,  qua 
refrigeratur  lingua  tua,  nisi  cor  Meum  commotum 
fluisset  super  infinita  calamitate  filii  Mei. 

Ego  pavi  te  suavissimo  pastu  corporis  Mei  in  Eu¬ 
charistiae  sacramento  et  potavi  te  flumine  vivo  san¬ 
guinis  Mei,  ut  fieres  sanguineus  Meus. 

Quid  ergo  ultra  debui  facere  tibi,  fili,  et  non  feci? 

Quid  fecit  unquam  mater  amantissima  erga  unige¬ 
nitum  infantulum  suum,  quod  Ego  non  fecerim  abun¬ 
dantius  erga  te,  quem  dilexi,  quamvis  tu  oderis  Me? 

Quod  si  beneficia  praeterita  parva  tibi  videntur,  Ego 
adjiciam  majora,  ut,  si  tu  velis,  reconcilier  tibi  amore 
novo,  et  deducam  te  inter  justos  Meos  per  vias  rectas 
ad  uberrima  pascua  divitiae  Meae. 

0  fili  Adae,  si  scires,  quid  Ego  praeparaverim 
electis  Meis,  quibus  disposui  novum  et  aeternum  testa¬ 
mentum  Meum,  quam  fortiter  doleres  vicem  tuam,  et 
quaereres  reparare  ruinas  delictorum  tuorum! 

0  Israel,  quam  magna  est  domus  Domini,  et  ingens 
locus  possessionis  Ejus! 

Omnia  mundi  regna,  omnes  divitiae  et  thesauri 
principum,  omnes  deliciae  filiorum  hominum  calamitas 
extrema  est,  si  cum  requie  sempiterna  unius  electi 
comparentur. 

Cum  ergo  tu,  fili  charissime,  praevaricando  legem 
Meam  non  sis  possessurus,  nisi  partem  aliquam  mini- 

mam  bonorum  mundi  celeriter  transeuntis,  quomodo 
non  consideras,  quanta  dementia  sit,  spem  aeternae 
consolationis  amittere?  nonne  melius  et  utilius  tibi  est, 
spe  futuri  regni  laetari,  et  parce  uti  bonis  momenta¬ 
neis  hujus  saeculi,  quam  perverso  consilio  solatia 
praesentia  vix  gustare  et  perpetua  luce  carere? 

Certe  ratio  haec  implevit  claustra  monachis,  et  de¬ 
serta  anachoretis. 

Haec  est  viva  et  efficax  doctrina  fortissimae  veri¬ 
tatis  Meae,  quae,  nisi  esses  durior  lapidibus,  moveret 
te  ad  poenitentiam  profundissimis  suspiriis  et  lacrymis 
redundantem. 

Desine  ergo,  fili,  servire  peccato,  quod  tibi  clausit 
ostia  vitae,  et  inclina  cor  tuum  ad  faciendas  justifica¬ 
tiones  immaculatae  legis  Meae  propter  inaestimabilem 
et  super  aurum  desiderabilem  retributionem  Meam. 

Quod  si  retributio  infinitae  suavitatis  plena  et  flumi¬ 
nis  impetus,  qui  laetificat  civitatem  Dei,  non  movet 
duritiam  tuam,  fili  dilectissime,  considera  saltem  magni¬ 
tudinem  et  horrorem  poenarum,  quas  incurris. 

Etsi  enim  durior  ferro  sis,  timebis  flammam  aeter¬ 
nam,  cujus  reatu  tenetur  corpus  istud,  quod  tu  amas 
plusquam  animam  tuam. 

Quomodo  enim  ferre  poteris,  fili  Mi,  tormentum 
ignis  et  vermem,  quo  in  perpetuum  rodentur  viscera 
tua,  si  nunc  ferre  non  potes  jejunium  unius  diei,  aut 
incommodum  lectum  unius  noctis? 

Numquid  adeo  coecus  es,  ut  non  videas,  stultam 
electionem  esse,  impinguare  corpus  paucis  diebus,  ut 
comburatur  sine  fine? 

Ergo  saltem  terrore  tormentorum  convertere  ad  Me, 
et  salva  brevi  poenitentia  animam  tuam,  ne  descendas 
in  lacum  profundum  expers  fructus  redemptionis  Meae. 

Nollem  enim  exercere  gladium  justitiae  adversus  te, 
charissimum  filium  Meum. 

Si  autem  futura  mala,  quae  non  vides,  parum  affi¬ 
ciunt  te  nimis  amantem  apparentia  bona,  quae  viden¬ 
tur,  considera  praesentia  damna,  quae  peccando  suc¬ 
cedunt,  et  disce  quaerere  et  diligere  Me. 

Nonne  vides,  dum  peccas,  te  fieri  inimicum  Meum, 
et  conscientiam  tuam  inquietam  et  turbulentam  esse, 
amissa  pace  et  serenitate  Dei,  succedente  servitute 
peccati  et  deformatione  horribili  animae  tuae? 

Paulo  ante  erat  speciosissima  et  suavissima  sponsa 
Mea,  cujus  gratia  et  dulcissima  pulchritudo  adhaerebat 
visceribus  Meis,  et  in  hora,  qua  commisit  peccatum, 
facta  est  abominabilis  et  horribilis  supra  omnem  mundi 
deformitatem. 

Propter  quod  mirum  est,  te,  fili  Mi,  nolle  consi¬ 
derare  mutationem  hanc,  quam,  qui  bene  ponderat, 
fugit  peccatum,  sicut  mortem  et  infernum. 

Sed  si  mutatio  haec  non  movet  durum  cor  tuum, 
fili  charissime,  contemplare  mutationem  contrariam  de 
peccato  ad  gratiam  et  amicitiam  Meam,  et  trahat  te 
tua  saltem  voluptas. 

Si  enim  bene  consideres,  anima  tua,  quae  peccavit, 
quamdiu  non  convertitur  ad  Me,  est  imago  daemonis, 
quem  imitata  est,  et  horrenda  turpitudine  nigrescit. 

Si  autem  tu  velis  cooperari  gratiae  Meae,  suspirio 
uno  renovabitur,  et  super  nivem  dealbabitur,  fietque 

pulcherrima  et  jucundissima  supra  omnem  corporum 
gratiam  et  amabilitatem,  placebitque  tenerrimo  cordi  Meo. 

Vestitur  purpura  et  bysso,  et  ad  Regis  pacifici  tha¬ 
lamum  ineffabili  cum  decore  admittetur. 

Verum  si  renovatio  haec,  quatenus  ad  delicias  Meas 
pertinet,  non  movet  animam  tuam;  moveat  saltem  in¬ 
tima  consolatio,  quae  de  vera  poenitentia  cum  spe 
vitae  aeternae  procedit. 

Spes  enim  fundabitur  et  exhilarabit  te,  fili,  cum 
intima  penetratione  laetitiae,  quam  aeterna  vita  spe¬ 
rata  producit. 

Et  in  ista  ipsa  vita  mortali  gustabis  et  videbis,  quam 
suavis  sim  Ego  per  experientiam  internorum  gaudio¬ 
rum,  quae  ex  novitate  vitae  nascuntur. 

Expertis  crede,  fili,  pretiosior  est  consolatio  Mea 
praesens,  quam  totius  mundi  laetitia,  quidquid  dicant 
filii  hujus  saeculi,  qui  longe  recesserunt  a  disciplina 
Filii  Dei. 

Neque  audias  consilia  hominum,  qui  horrent  poeni¬ 
tentiam,  quasi  vitae  inimicam;  nesciunt  enim,  quid 
dicant,  et  judicant,  quod  ignorant.. 

Audi  potius  Me,  fili,  et  vide,  et  inclina  aurem  cor¬ 
dis  tui;  et  instillabo  tibi  dulcissima  verba  salutis, 
quam  requiro. 

Neque  durum  tibi  videatur  agere  poenitentiam  pro 
salute  et  vita  aeterna  tua,  cum  sis  peccator,  siquidem 
Ego  egi  poenitentiam  durissimam  pro  te,  cum  sim 
ipsa  innocentia  et  candor  lucis  aeternae. 

Immo  ex  hoc  ipso,  quod  Ego  sum  exemplar  osten¬ 
sum  tibi  in  morte  Ecclesiae,  sponsae  Meae,  debet  tibi 

societas  jucundissima  videri,  Mecum  laborare,  et  tol¬ 
lere  suave  jugum  Meum  super  te. 

Operemur  simul,  amice  charissime,  et  vivamus  simul 
strictissima  unione  Spiritus  Mei. 

Ego  adjuvabo  et  consolabor  te,  sicut  dilectissimum 
lilium  Meum,  et  extenuabo  laborem  poenitentiae  ad¬ 
junctis  viribus  Meis,  quas  tibi  secreto  suggeram,  ne 
deficias  in  via. 

Et  profecto  foelicior  eris  adjutorio  Meo,  etiamsi 
sedeas  in  cilicio  et  cinere,  quam  si  absque  societate 
Mea  imperium  totius  mundi  possideres. 

Non  te  frangat,  fili,  asperitas  poenitentiae  depicta, 
quam  horrent  sensus  tui  assueti  delectationibus  humanis. 

Ego  lactabo  te  in  secreto  cubiculo  cordis  tui,  ut 
dulcescant  tibi  poenae,  quas  suscipies  pro  abluendis 
sordibus  peccatorum;  et  videbis,  quanta  et  quam  in¬ 
effabilis  consolationis  plena  sit  vera  poenitentia,  et 
quam  turpiter  errent  filii  hujus  saeculi  infamantes  eam, 
et  male  loquentes  de  infinita  bonitate  et  misericordia 
Mea,  quasi  Ego  crudeliter  tractem  peccatores,  qui 
convertuntur  ad  Me. 

Recordare  filii  prodigi  post  innumerabilia  peccata 
redeuntis  ad  domum  Meam,  et  interroga  illum,  an 
passus  fuerit  desolationem,  aut  Ego  locutus  fuerim  ei 
verbum  asperum,  quando  coepit  suspirare  et  pulsare 
viscera  Mea? 

Ego  certe,  si  legisti  mellitos  sermones  Evangelii 
Mei,  conversabar  in  terra  cum  publicanis  et  peccato¬ 
ribus  adeo  familiariter  et  misericorditer,  ut  propter 
hoc  reprehenderer  a  mundi  sapientibus  et  prudentibus; 

ex  quo  judicare  poteris,  quam  falsum  sit,  Me  nimis 
severum  esse  erga  eos,  qui  jam  non  sunt  publicani 
et  peccatores,  sed  incipiunt  sequi  Me. 

Propter  hoc,  fili,  hortor  te,  ne  cadas  animo,  aut 
credas,  intolerabilam  esse  viam  vitae,  ad  quam  sine 
poenitentia  redire  non  potes;  sed  crede  fidelissimo 
Magistro  et  Redemptori  tuo. 

Rumpe  fasciculos  delictorum,  quibus  gravaris,  et 
quaere  refrigerium. 

Incipe  bene  uti  remediis  Sacramentorum,  quae 
sunt  quasi  canales,  per  quos  fluit  pretiosissimus  san¬ 
guis  Meus. 

Recede  a  carnalibus  amicis,  et  quaere  unicam  et 
dulcissimam  amicitiam  Meam. 

Claude  ostium  domus  tuae  et  gemitibus  multis  ora 
Patrem  Meum,  ut  reformet  et  efficiat  te  similem  uni¬ 
genito  Filio  Suo. 

Quaere,  et  invenies,  pulsa,  et  aperietur  tibi,  pete 
confidenter,  et  accipies. 

Non  enim  tam  brevis  est  misericordia  Mea,  quam 
tua,  quae  est  sicut  nubes  matutina,  et  quasi  ros  mane 
pertransiens,  qui  exorto  sole  siccatur. 

Ego  sum  fons  misericordiae  inexhauribilis,  et  glo¬ 
rificor  miserendo. 

A  saeculo  non  est  auditum,  quod  contemnerem 
miseriam  inopum,  et  gemitum  pauperum  quaerentium 
incomparabiles  divitias  Meas. 

Certissime  ergo  scias,  fili,  si  convertaris  ad  Me,  te 
habiturum  in  Me  Uno  omne  bonum  et  omne  solatium. 

Ego  ero  tibi  pater  et  mater,  firater  et  soror,  et 

fidelissimus  amicus,  paratus  ad  instruendum,  adjuvan¬ 
dum,  solandum  et  defendendum  te. 

Propter  quod  deberes  constanter  aggredi  viam  vitae, 
non  timens  proelia  inimicorum  tuorum,  cum  Ego  te- 
cum  futurus  sim. 

Ego  enim  vici  mundum,  et  fies  particeps  victoriae 
Meae,  dummodo  velis  Mecum  esse,  neque  unquam 
recedere  a  conspectu  Meo. 

Dirumpe  ergo  vincula  tua,  fili  charissime,  et  sacri¬ 
fica  Mihi  sacrificium  laudis,  quod  Ego  libenter  odo¬ 
rabor  in  exspectata  valde  reconciliatione  tua. 

Da  Mihi  dexteram  amicitiae,  quam  requiro,  siqui¬ 
dem  Ego  prior  dilexi  te. 

Desine  vagari  post  vestigia  appetituum  tuorum  et 
intimo  sensu  compunctionis  et  amoris  quaere,  ubi  cu- 
bem  et  requiescam  in  meridie;  et  para  Mihi  thalamum 
in  centro  cordis  tui,  ubi  fiet  calor  meridianus  amoris  Mei. 

Convertere  ad  Me,  fili  dilectissime,  et  Ego  con¬ 
vertar  ad  te,  ut  liberem  te  de  servitute  durissima,  et 
elevem  ad  statum  filiorum  Dei,  inter  quos  frueris  for¬ 
mosissima  luce  Mea. 

Caput  I. 

De  infoelicitate  praesentis  vitae. 

Nimis  infoelix  est  vita  praesens  filiorum  Adae,  quos 
peccatum  expulit  cum  patre  suo  a  paradiso  voluptatis, 
quem  plantavit  dulcissimus  Deus,  ut  ibi  homo,  si  vel¬ 
let,  foeliciter  viveret! 

Quid  faciam,  infoelix  homo,  operator  terrae  spinas 
et  tribulos  germinantis? 

Quo  me  vertam  exui  tam  procul  habitans  a  cha- 
rissima  patria  mea? 

Contemplor  praesentem  vitam  plenam  miseriae  et 
tenebrarum,  quae  inferno  contigua  esse  videtur,  et 
taedet  animam  meam  vitae  meae  taedio  quodam  pene 
intolerabili. 

Ego  transeo  per  locum  horroris  et  vastae  solitu¬ 
dinis,  ubi  non  est  charitatis  habitatio;  et  idcirco  timor 
et  tremor  venerunt  super  me,  et  contexerunt  me  tenebrae. 

Certe  nox  est  vita  haec,  in  qua  non  valeo  intueri 
lucem  candidissimam,  quam  perdidit  insipiens  Adam, 
pater  meus. 

Yae  mihi,  quem  operuit  caligo  culpae? 

Quia  cum  difficultate  et  anxietate  mulla  ambulo  ad 
lumen  fidei,  quae  quasi,  lucerna  lucet  in  caliginoso 
loco,  donec  dies  illucescat,  et  lucifer,  qui  nescit  oc¬ 
casum,  oriatur  in  corde  meo. 

0  terra  sterilis  et  vallis  lacrymarum,  e  qua  suspiro 
ad  montem  Dei,  montem  scilicet  pinguem,  cujus  pin¬ 
guedine  repleatur  anima  mea. 

Utinam,  clementissime  Deus,  adeo  displiceant  mihi 
vincula  culparum  et  poenarum,  quibus  haec  vita  nimis 
ligatur,  ut  quasi  peregrinus  non  satis  fidens  habitato¬ 
ribus  terrae,  et  exspoliari  timens,  transeam  celeriter 
per  ignem  et  aquam  in  optatissimum  coeli  refrigerium. 

Non  enim  expedit  mihi  multum  immorari  in  terra 
inimicorum,  neque  fas  est,  dum  ascendere  curo  ad 
excelsam  terram  aeternae  promissionis,  inire  foedus 
cum  regibus  Amorrhaeis,  qui  oderunt  regionem  vivo¬ 
rum,  et  insidiantur  saluti  meae. 

Quae  communicatio  luci  ad  tenebras,  aut  quae  pars 
mihi  inter  filios  Agar,  qui  exquirunt  prudentiam,  quae 
de  terra  est? 

Quid  mihi  cum  mercatoribus  Madianitis  et  cum  Tyro 
atque  Sidone,  ubi  pro  modico  fragmento  panis  ven¬ 
duntur  jura  primogenitorum  civium  suavissimae  Jeru- 
salem,  ubi  vellem  recondere  thesauros  meos? 

Nonne  sanius  consilium  est,  fugere  commercia  ne¬ 
gotiatorum,  qui  descendunt  mare  in  navibus,  facientes 
operationem  in  aquis  multis,  et  quaerere  firmam  sta¬ 
tionem  littoris,  ubi  non  timentur  fluctus  maris? 

Profecto  vita  haec  continua  quaedem  procella  est, 
cujus  undae  nunc  ascendunt  usque  ad  abyssos,  quibus 
alternationibus  anima  mea  tabescit. 

Timores,  irae,  tristitiae,  discordiae,  ambitiones,,  cu¬ 
piditates  innumerabiles  cum  aliis  perturbationibus  abs¬ 
que  numero,  quid  aliud  sunt,  quam  mare  magnum  et 

spatiosum  manibus,  ubi  sunt  reptilia,  quorum  non 
est  numerus? 

Expedit  ergo  mihi  tot  pericula  horribilia,  et  quae¬ 
rere  vitam  meliorem,  ubi  non  sit  pereundi  formido. 

Propter  hoc,  o  Fili  Dei  altissimi,  futuram  civitatem 
Inquiram,  et  suspirabo  ad  solidiorem  terram,  ad  man¬ 
suetorum  nempe  et  humilium  haereditatem,  ut  Tu  sis 
tota  portio  mea,  dulcissime  Deus  cordis  mei. 

Caput  II. 

Ve  foelicitate  vitae  aeternae. 

0  vita  vitalissima,  quae  nunquam  deficies,  quando 
requiescam  in  te? 

Quando  veniet  immutatio  mea,  ut  ascendam  de 
deserto  deliciis  affluens,  et  introducar  in  campos  aeterno 
virore  virentes,  et  fruar  aura  suavissima,  quae  per¬ 
flat  amoenissimos  hortos  Dei. 

0  lux  beatissima,  quae  exhilaras  civitatem  primo¬ 
genitorum,  qui  induti  stolis  albis  incedunt  per  plateam 
ex  auro  mundo,  similem  crystallo,  quando  fruar  te. 

0  regio  vivorum,  ubi  non  erit  amplius  neque  luctus, 
neque  clamor,  neque  ullus  dolor*  quando  videbo  te? 

Vere  vita  ista,  qua  vivo  inter  exules  filios  Evae, 
mors  est;  non  enim  adest  candor  ille  purissimus,  liber¬ 
tas  illa  pretiosissima  et  dulcissima  societas  Jerusalem, 
quae  sursum  est;  cujus  gratia  desiderabilis  est  super 
aurum  et  lapidem  pretiosum  multum,  et  dulcior  super 
mei  et  favum. 

Ibi  purgatis  oculis  cordis  videtur  elegantissima 
forma  Dei,  Cujus  aspectu  corda  casta  dilatantur  et 

inflammantur  aeternis  ardoribus,  qui  non  exstinguen¬ 
tur  in  saecula. 

Ibi  requiescit  cor  infiniti  boni  cupidissimum,  et  po¬ 
tatur  torrente  voluptatis  Dei,  Qui  regnabit  in  aeter¬ 
num  et  ultra. 

Vae  mihi,  qui  longe  absum  ab  optatissima  requie 
mea,  qua  multi  ante  me  fruuntur,  qui  ascenderunt 
sicut  hinnuli  cervorum  in  montem  Bethel,  ut  satia¬ 
rentur  ab  ubertate  domus  Dei! 

Usquequo  carebo  haereditate  grandium,  qui  man^ 
ducant  labores  manuum  suarum,  et  infinita  cura  exul^ 
tatione  comedunt  pinguia  medullata? 

Utinam  dirumperetur  velum,  quo  absconditur  portio 
mea  in  terra  viventium,  et  hac  ipsa  hora,  qua  oro 
moestitia  plenus,  vocarer  ad  coenam  candidissimi  Agni 
Dei,  Cujus  pastu  dilatarentur  viscera  mea! 

Vere  vita  praesens  umbra  mortis  est;  et  expedit  mihi 
suspirare  in  atria  Domini  omnibus  diebus  vitae  meae. 

Beatus  vir,  cui  lacrymae  sunt  panes  die  ac  nocte, 
dum  dicit  ei  cor  suum  quotidie:  Ubi  est  Deus  tuus? 
bene  enim  est,  ut  praesentis  vitae  taedio  et  futurae 
foelicitatis  desiderio  currant  lacrymae  usque  in  finem. 

Veniat,  oro  Te,  dulcissime  Deus,  finis  ille,  ad  quem 
creasti  me;  ut  in  amplexu  Tuo  vivam  sine  timore 
culparum  et  dolorum,  quo  sollicitor  et  sollicitabor, 
donec  in  lumine  Tuo  videam  formosissimam  lucem  Tuam 
et  amplissimam  mercedem  meam. 

0  merces  magna  nimis,  pro  qua  laboraverunt  omnia 
corda  nobilia  fortissimorum  militum,  qui  de  bello  pa¬ 
cem,  quae  superat  omnem  sensum,  acceperunt! 

Quis  mihi  det  consortium  tam  inaestimabilis  conso¬ 
lationis,  ut  ascendens  de  terra  deserta  et  inaquosa 
mergar  in  abysso  voluptatis  Dei? 

Ego  laborabo  clamans,  donec  aperiatur  mihi  via 
ligni  vitae,  quam  requiris  anima  mea. 

Caput  III* 

De  periculo  amittendi  Deum . 

0  summum  et  amabilissimum  bonum,  Deus  meus, 
et  invictissima  fortitudo  mea,  in  quanto  periculo  ver¬ 
sor  perdendi  Te! 

Advena  ego  sum  in  terra  aliena,  per  quam  am¬ 
bulo,  et  multi  latrones  insidiantur  mihi  habenti  the¬ 
saurum  in  vasis  flictibus,  quem  porto  ad  civitatem  Je- 
rusalem,  quae  est  dulcissima  patria  mea. 

Yae  mihi,  quia  occurrunt  mihi  occasiones  innume¬ 
rabiles,  quibus  sollicitor  ad  relinquendam  amicitiam 
Tuam,  optatissime  Deus  cordis  mei! 

Labores,  tentationes,  distractiones  et  multa  incita¬ 
menta  peccandi  vexant  me,  ut  cum  difficultate  con¬ 
servem  pretiosissimam  gratiam  Tuam,  et  facile  capiar 
laqueis  delectationum,  quas  generat  mundi  figura. 

Quid  ergo  faciam,  vigilantissime  custos  hominum, 
cupiens  sic  transire  per  bona  temporalia,  ut  non 
amittam  aeterna? 

Sed  jam  in  schola  mansuetorum  et  humilium,  cum 
quibus  est  conversatio  Tua,  docuisti  me,  ut  tollerem 
suave  jugum  Tuum,  et  discerem  esse  mitis  et  humilis 
corde  ad  exemplar  incarnati  Filii  Dei. 

Haec  est  eruditio  Tua,  Magister,  Qui  habes  verba  vitae. 

Haec  est  sapientia  parvulorum,  qui,  cum  sint  par¬ 
vuli  in  oculis  suis,  crescunt  ad  mensuram  plenitudinis 
Tuae,  et  protegente  Te  eripiuntur,  sicut  passeres  a 
laqueo  venantium,  et  custodiuntur  quasi  pupilla  oculi  Tui. 

Interim  ergo  dum  timor  perdendi  Te  sollicitat  ani¬ 
mam  meam,  memor  ero  scholae  Tuae,  o  Fili  Dei  altis— 
simi,  et  vivere  curabo  sub  umbra  alarum  Tuarum,  et 
dicam:*  Erue  a  framea  inimici,  Deus,  animam  meam, 
et  de  manu  canis  unicam  vitam  meam. 

Salva  me,  o  Fortissime,  de  ore  leonis  et  a  corni¬ 
bus  unicornium  quaerentium  perdere  salutem  meam. 

Et  quia  in  meipso  sentio  aliam  legem  repugnantem 
legi  mentis  meae,  obsecro  Te,  o  Potentissime,  libera 
pauperculam  creaturam  Tuam  a  seipsa,  ne  pereat  in 
periculoso  valde  proelio  passionum  suarum,  quae  quasi 
tigres  famelicae  currunt  ad  illicitas  praedas  suas. 

Si  audieris,  Domine,  orationem  servi  Tui,  in  qua 
prosternitur  Tibi  adorans  infinitam  majestatem  Tuam, 
sacrificabo  Tibi  ardentia  igne  Tuo  viscera  mea,  et  # 
cantabo  in  aeternum  super  mei  dulcissimas  misericor¬ 
dias  Tuas. 

Caput  IV. 

De  aestimatione  gratiae  Dei. 

Si  linguis  hominum  loquar  et  Angelorum,  o  Fili  Dei 
vivi  et  sapientia  Patris  Tui,  non  potero  digne  aestimare 
magnitudinem,  altitudinem  et  decorem  gratiae  Tuae. 

0  Domine,  si  dignaretur  infinita  bonitas  Tua, 
erudire  me  ignorantem,  ut  cognoscerem  divitias 
ejus,  et  amarem  formam  illam,  quae  est  participatio 
formae  Dei! 

III. 

Domine,  ex  iis,  quae  docuisti  me,  balbutiens  dicam, 
quaecunque  conferant  ad  aeternam  laudem  Tuam. 

Quid  est,  Domine,  quale  bonum  est  divina  gratia 
Tua,  nisi  candidissima  vestis  et  corona  dulcissimae 
pulchritudinis,  qua  ornatur  anima  justi,  sponsa  Tua? 

Est  ornamentum  pretiosissimum,  quo  induitur  filia 
regis,  cujus  omnis  gloria  est  ab  intus,  quamvis,  ut 
decet  reginam,  sit  circumamicta  varietatibus. 

0  quam  inaestimabilis  decor,  qui,  si  videretur,  om¬ 
nia  corda  lapidea  peccatorum  emolliret! 

0  quam  ineffabilis  suavitas,  qua  delectatur  cor  altis— 
simi  Filii  Dei! 

Omnia  mundi  imperia,  omnes  divitiae,  omnis  homi¬ 
num  gloria,  sapientia  et  fortitudo  nihil  est,  si  cum 
divina  gratia  Tua  comparetur. 

Ego  scio,  Domine,  me  non  posse  digne  loqui  de 
tam  ineffabili  bono;  et  propterea  desidero  illuminari 
a  Te,  ut  saltem  intelligam  excellentissimam  dignitatem 
•  ejus,  quantum  mihi  satis  est  ad  quaerendam  et  aman¬ 
dam  totis  visceribus  gratiam  Tuam. 

Melius  enim  mihi  est  amare  speciem  ejus,  quam  de 
illa  abundanter  vel  eleganter  loqui. 

Qua  in  re  vellem,  mitissime  Redemptor,  dissimilis 
esse  hominibus,  qui  quaerunt  gratiam  regum  terrae 
super  aurum  et  lapides  pretiosos. 

Certissime  enim  scio>  gratiam  illam  non  esse 
multo  pretio  dignam,  cum  in  principibus  illis  non 
sit  salus. 

Gratia  vero  Tua,  Rex  pacifice,  infiniti  pretii  est, 
cum  in  Te  sit  salus  et  aeterna  vita  mea,  pro  qua 

quilibet  bonus  negotiator  dabit  omnem  substantiam 
domus  suae,  et  quasi  nihil  despiciet  eam. 

Revela,  Domine,  oculos  meos,  et  considerabo  mira¬ 
bilia  magna,  quae  sunt  in  lege  gratiae  Tuae;  et  ante¬ 
ponam  amabilissimam  formam  ejus  omnibus  amoribus 
terrae;  vigilaboque  et  laborabo  pro  consortio  illius 
omnibus  diebus  vitae  meae. 

Utinam  imprimeretur  cordi  meo  aestimatio  justa 
gratiae  Tuae,  Domine,  ut  nihil  cogitarem,  loquerer,  vel 
operarer,  nisi  quod  requirit  dulcissima  lex  amoris  Tui. 

Caput  V. 

De  imitatione  Christi. 

0  candor  lucis  aeternae,  Jesu  Christe,  Rex  et  Prae¬ 
ceptor  vitae  meae,  quot  magistri  prurientes  auribus 
discurrunt  per  scholas  hominum,  quaerentes  docere 
alios,  cum  ipsi  ignorent  Te,  in  Quo  sunt  omnes  the¬ 
sauri  sapientiae  et  scientiae  Dei! 

Quomodo  audent  dicere  aliis  justioribus  se:  Imi¬ 
tamini  nos. 

Ego  certe  non  sequar  istos  praeceptores,  qui  per¬ 
dunt  animas  suas,  et  alienant  a  Te  infoelices  imi¬ 
tatores  suos. 

In  consilium  eorum  non  veniat  anima  mea,  ne  forte 
surda  fiat  ad  secretas  voces  et  inspirationes  Tuas. 

Tu,  Domine,  revelasti  mihi  verba  Patris  Tui  dicen¬ 
tis:  Hic  est  Filius  Meus  dilectus,  in  Quo  Mihi  com¬ 
placui;  Ipsum  audite. 

Cum  ergo  auctoritas  divina  major  sit,  quam  totius 
mundi  sapientia,  ego  meipsum  prosterno  ante  Te, 

legislatorem  et  exemplar  vitae,  et  eligo  potius  imitari 
Te,  quam  filios  Adae,  patris  mei. 

Tu  enim  fecisti  me  ad  imaginem  et  similitudinem 
Tuam;  et  veritas  Tua  exigit  a  me,  ut  fidelissima  imi¬ 
tatione  sequar  Te,  ducem  viae,  quae  ducit  ad  vitam. 

Sed  quando  incipiet  nimis  dura  voluntas  mea,  serio 
velle,  quod  intellectus  meus  illuminatus  fide  Tua  dictat 
esse  faciendum? 

Usquequo  morabor  et  differam  de  die  in  diem,  imi¬ 
tari  Te,  innoeentissimum  Agnum  Dei? 

Numquid  timenda  et  non  magis  amanda  est  mansue¬ 
tudo  Tua,  qua  redemisti  me? 

Ego  certe  confiteor  Tibi,  fortissime  Victor  mundi, 
in  Ecclesia  magna  Tua,  expedire  mihi  imitari  humili¬ 
tatem  Tuam,  qua  domuisti  orbem  ligno  crucis  Tuae. 

Ita  sentio  testimonium  perhibente  conscientia  mea, 
et  idcirco,  precor  Te,  fac,  ut  ambulem  per  viam, 
quam  ostendisti  mihi,  quando  in  terris  visus  et  cum 
hominibus  conversatus  es. 

Serva  me,  Rex  Jerusalem,  ab  hostibus  meis  et  Tuis, 
qui  sub  veste  mansuetudinis  Tuae  sunt  lupi  rapaces, 
et  quaerunt  perdere  dilectam  animam  meam. 

Profiteor,  me  nolle  alium  regem,  nisi  Te,  qui  dul¬ 
cissimae  charitatis  legibus  regis  fidelissimos  servos  Tuos. 

Caput  VI. 

De  contemptu  mundi. 

Beatus  vir,  quem  Tu  erudieris,  Domine,  et  de  lege 
Tua  docueris  eum. 

Huic  certe  mundus  crucifixus  est,  et  ipse  mundo, 
quem  grandi  sensu  Tuo  contemnit. 

Cujus  contemptus  causa  est,  ut  existimo,  quia  jus¬ 
titiae  Tuae,  Domine,  sunt  rectae  et  laetificantes  corda 
et  praeceptum  Tuum  lucidum  illuminans  oculos. 

Illumina  ergo  me,  o  lux  formosissima,  cujus  com¬ 
paratione  non  lucent  astra  matutina,  ut  videam  mundi  va¬ 
nitatem  et  figuram  cito  transeuntem  et  contemnam  illam. 

Utinam,  o  veritas  fortissima,  quae  vincis  omnia, 
bene  caperem  sensum  Tuum,  ut  despicerem  mendacia 
filiorum  Adae,  qui  a  Te  auditum  avertunt! 

Utinam  penetraret  cor  meum  vox  dicentis:  Omnis 
caro  foenum,  et  cecidit  flos,  quia  ventus  Domini  in¬ 
sufflavit  in  eo! 

Haec  est  sapientia  sapientum,  et  fortitudo  fortium, 
Domine,  ul  Christiano  sensu  Tuo  et  altissima  fide  Tua 
spernant  visibilia  bona  honorum,  divitiarum  et  delitia- 
rum,  propter  meliorem  et  manentem  substantiam,  quae 
legitimis  certatoribus  conservatur  in  coelis. 

O  substantia  domus  Dei,  quam  contemptibilia  sunt 
patrimonia  mortalium  comparata  cum  pretio  Tuo! 

Profecto  sapienter  fecerunt  pauci  illi  amatores  Tui, 
qui  noluerunt  habere  haereditatem  in  terra  morien- 
tium,  ut  haereditate  possiderent  Te! 

Et  ego  desiderans  esse  e  numero  paucorum,  de¬ 
spicio  omnia  desiderabilia  mundi,  ita  ut,  si  honores, 
voluptates  et  divitiae  affluant,  nolim  cor  apponere. 

Transibo  ergo,  quasi  peregrinqs  futuram  civitatem 
inquirens,  et  destitutus  solatio  in  praesenti  saeculo, 
festinabo  ad  dulcissimam  patriam  meam. 

Imitabor  fortes  pugnatores,  qui  noluerunt  susci¬ 
pere  apparentem  mundi  redemptionem,  ut  melio- 

rem  invenirent  resurrectionem,  currentes  ad  refri¬ 
gerium  suum. 

Fac,  o  sapientia  Dei  altissimi,  ut  contemptus  mundi 
imprimatur  visceribus  meis. 

Fac,  ut  abominer  fructus  terrae,  ut  ascendam  in 
palmam,  et  colligam  meile  dulciores  fructus  ejus. 

Caput  VII. 

De  exemplis  contemptorum  mundi . 

Delectasti  me,  Domine,  in  factura  Tua,  et  in  ope¬ 
ribus  manuum  Tuarum  meditabor;  in  illis,  inquam, 
operibus  novae  creaturae  Tuae,  quam  creasti  in  ope¬ 
ribus  bonis,  ut  sequens  Te,  mitissimum  praeceptorem 
suum,  perseveranter  ambularet  in  illis. 

Multa  fecisti,  Domine,  mirabilia  nimis,  in  quibus 
lucet  altissima  sapientia  Tua;  sed  illa  videntur  dulciora 
et  amabiliora,  quae  operatus  es  in  cordibus  sexaginta 
fortium  Israel,  qui  fuerunt  ex  fortissimis  servis  Tuis, 
contemptoribus  mundi,  quos  mors  et  infernus  timuerunt. 

Ex  hoc  numero  fuit  Alexius,  fidelissimus  amicus 
Tuus,  qui  despiciens  romanam  nobilitatem  cum  divitiis 
et  voluptatibus  nova  mundum  arte  deludens,  transivit 
per  viam  vitae  tacitus  et  incognitus  hominibus,  sed 
bene  cognitus  Tibi  probanti  renes  et  corda;  et  sic  in¬ 
ventus  est  mirabiliter  scriptus  in  libro  vitae  Tuae. 

Ad  hunc  etiam  numerum  pertinet  Paulinus,  charis- 
simus  amicus  Tuus,  qui  vendidit  se,  ut  redimeret  pro¬ 
ximum  suum,  sicut  Tu,  Domine  misericordissime,  tra¬ 
didisti  Te,  ut  salvum  faceres  populum  acquisitionis  Tuae. 

Propterea  Paulinus,  quamvis  occultavit  se,  ut  cal- 

caret  gloriam  mundi,  revelatus  est  a  Te,  Qui  superbos 
humilias  et  pauperculos  a  terra  suscitas. 

Hujus  numeri  fuit  Martinus  Turonensis,  qui  totis 
visceribus  dilexit  Te,  et  contra  leges  mundi,  scidit 
chlamydem  suam,  ut  tegeret  Te,  Qui  in  persona  pau¬ 
perum  mendicare  soles,  quamvis  sis  dives  super  om¬ 
nes  reges  universae  terrae. 

Et  ideo  sic  placqjt  Tibi  contemptus  mundi  in  Martino, 
servo  Tuo,  ut  diceres:  Martinus  hac  Me  veste  contexit. 

In  numero  isto,  Domine,  possem  numerare  multa 
millia  servorum  Tuorum,  qui  exemplo  Tuo  relique¬ 
runt  omnia  et  in  spiritu  humilitatis  famulati  sunt  Tibi, 
nihil  curantes,  quid  mundus  sentiret. 

Propter  quod  senserunt  illi  virtutem  et  misericor¬ 
diam  Tuam  magnam,  quam  ego  quoque  sentire  vellem. 

Fiat  ergo,  mansuetissime  Domine,  misericordia  Tua 
super  me,  servum  Tuum,  ut  fiam  de  numero  illorum, 
qui  mundum  vicerunt,  et  absconderunt  thesauros  suos 
in  coelo,  festinantes  ad  amplissimam  inercedem  suam. 

Et  sacrificabo  Tibi  primogenitum  amorem  in  ara 
cordis  mei,  quod  inflammetur,  oro,  igne  purissimi 
Spiritus  Tui. 

Caput  VIII. 

De  reformatione  hominis . 

Inter  alia  verba  vitae,  quae  praedicasti,  Domine,  filiis 
Adae  ignorantibus  viam  Tuam,  dixisti,  necesse  esse,  ut 
renascatur  in  Te,  qui  de  Adam  infoeliciter  natus  est. 

Et  quidem,  altissime  Fili  Dei,  ego  dono  Tuo  rege¬ 
neratus  fui  aquis  Tuis,  quae  in  baptismo  abluerunt 
originalem  culpam  meam. 

Sed  post  grandem  misericordiam  Tuam  infixus  sum 
in  interitu  peccati,  quod  feci  et  pro  nihilo  perdidi 
divitias  Tuas. 

Ex  quo  facies  animae  meae,  quae  erat  nive  can¬ 
didior,  denigrata  est  super  carbones  desolatorios,  et 
sensus  mei  sine  froeno  justitiae  Tuae  militant  contra  me. 

0  clementissime  Redemptor,  quomodo  deformata 
anima  mea,  quam  formasti  ad  ima^nem  Tuam? 

A  planta  pedis  usque  ad  verticem  capitis  non  est 
in  me  sanitas,  et  vulnera  mea  multiplicata  sunt  super 
capillos  capitis  mei. 

Propter  quod,  cum  in  Te  Solo  sit  salus  mea,  oro 
Te,  Mitissime,  ut  reformes  hanc  fragilissimam  creatu¬ 
ram,  et  configures  illam  perfectissimae  et  amabilissimae 
formae  Tuae. 

Adorna,  Rex  Sion,  thalamum  animae  meae,  sponsae 
Tuae,  ut  nihil  admittat,  quod  non  sit  honestum  et 
decorum,  ut  placeat  cordi  Tuo. 

Refice,  Rex  Salomon,  servulum  Tuum,  fac  columnas 
argenteas  virtutum,  et  reclinatorium  aureum  charita- 
tis,  ut  requiescat  ibi  majestas  Tua. 

Quodsi  haec  structura  eget  ascensu  purpureo,  bonum 
mihi  esset,  sanguine  fuso  tantas  divitias  comparare. 

Utinam  totus  in  Te  muter,  o  unigenite  Fili  Dei,  ut 
non  solum  reformetur  corpus  humilitatis  meae  confi¬ 
guratum  corpori  claritatis  Tuae  in  regeneratione,  cum 
veneris  judicare  terram;  sed  nunc,  antequam  veniat 
dies  magna  et  amara  valde,  cor  meum  reformetur  ad 
exemplar  cordis  Tui. 

O  exemplar!  quis  mihi  det,  ut  quasi  columba  felle 

carens  volem  ad  Te,  et  habitem  in  foraminibus  petrae 
et  in  solitaria  caverna  maceriae. 

Ibi  contemplabor  exemplar  meum,  et  ablata  vetus¬ 
tate  veteris  Adam  accipiam  novam  et  pulcherrimam 
formam  Tuam;  qua  ego,  qui  mortuus  fui,  fiam  in 
animam  viventem  de  purissimo  et  vitalissimo  Spiritu  Tuo. 

Caput  I\. 

De  reformatione  sensuum  exteriorum. 

Externi  sensus  mei,  o  divina  libertas  mea,  abducti 
sunt  in  captivitatem  et  multipliciter  erraverunt  ex 
utero  matris  suae. 

O  Domine  benignissime,  quomodo  facti  sunt  in  de¬ 
solationem! 

Intravit  mors  per  fenestras  et  per  portas,  quae 
sine  custodia  patent,  ingressae  sunt  gentes  in  sanctua¬ 
rium  Tuum,  de  quibus  praeceperas,  ne  intrarent  in 
Ecclesiam  Tuam. 

Yere  sensus  mei,  quasi  equi  sine  froeno  cucurre- 
rtint  ad  solatia  sua. 

Nunc  vero,  o  custos  Israel,  et  fidelissima  tutela 
mea,  ciaude  portas  hujus  creaturae,  quam  fecisti  Tibi, 
sicut  clausisti  ostium  arcae  Noe  in  diluvio  aquarum 
multarum,  ut  salvaretur  semen  electum  in  ea. 

Certe  ego  novi  per  experientiam,  me  indigere  cus¬ 
todia  Tua,  o  amantissime  Fili  Dei,  Qui  omnia  scis  et 
potes,  et  servas  amicos  Tuos  in  abscondito  faciei  Tuae. 

Vigilabo  ego  super  gregem  meum,  non  quasi  ego 
possim  praeservare  a  corruptione  sensus  assuetos  de- 
litiis  suis,  sed  confidens  in  Te,  custode  meo,  Qui 

potes  subito  honestare  pauperem  et  delere  omnes 
abominationes  ejus. 

Quis  enim  potest  facere  mundum  hominem  de  im¬ 
mundo  conceptum  semine,  nisi  Tu,  Qui  Solus  es? 

Tu  es,  Domine,  justificatio,  redemptio  et  puritas 
mea,  quae,  obsecro,  adhaereat  visceribus  meis,  ut 
sensus  mei  froeno  timoris  tui  retrahantur  ab  exces¬ 
sibus,  quibus  maculaverunt  animam  meam,  quae  de¬ 
buisset  esse  immaculata  sponsa  Tua. 

Satis  inquinata  est,  Domine;  sed  nunc  abluatur  aqua 
Jordanis,  vivi  fluminis  Tui,  ut  restituatur  caro  ejus, 
sicut  caro  pueri  parvuli  existentis  in  innocentia  sua. 
0  innocentia,  quam  pretiosa  es! 

Non  adaequabitur  Tibi  topazius  de  Aethiopia,  nec 
Tecum  tinctura  mundissima  componetur. 

Sed  jam  qui  perdidit  Te,  innocens  esse  non  potest. 

Tu  vero,  innocentiae  fons,  Jesu  Christe,  Fili  Dei 
altissimi,  potes  hominem  peccatorem  super  nivem  de¬ 
albare  et  ita  conformari  Tibi,  ut  peccatorum  sordes, 
accepta  ab  illis  occasione  justitiae,  ei  cooperentur  in 
bonum,  sicut  frequenter  facis  in  iis,  qui  secundum 
propositum  dulcissimae  gratiae  Tuae  vocati  sunt  Sancti. 

Utinam  et  sors  haec  milii  contingat,  ut  eductus  de 
lacu  miseriae  et  de  luto  faecis  laver  et  munder  ad 
formam  puritatis  Tuae,  ut  fiam  dignus  consortio  elec¬ 
torum  Tuorum,  et  fruar  suavissima  praesentia  Tua. 

Cagmt  X. 

De  mortificatione  passionum . 

Infoelix  nimis  homo  sum  portans  corpus,  quod 
corrumpitur  et  aggravat  animam. 

Vae  mihi!  quis  me  liberabit  de  corpore  mortis  hujus? 

Patior  bella  innumerabilia,  quibus  pars  inferior  op¬ 
pugnat  portionem  superiorem  meam,  destinatam  co¬ 
gnitioni  et  amori  altissimi  Dei  mei. 

Ascendo  ad  terram  promissionis,  ubi  est  requies 
et  haereditas  mea;  et  passiones  indomitae,  quasi  bes¬ 
tiae  fame  incitatae,  importunis  proeliis  vexant  me. 

Haec  est  servitus  filiorum  Adae,  ut  in  seipsis  ferant 
domesticos  inimicos  suos,  qui  rebellaverunt  contra  Te, 
Rex  pacifice,  Qui  facis  utraque  unum. 

Tua  est,  fortissime  Domine,  victoria  tam  crudelium 
inimicorum,  a  quibus  nemo  liberatus  est,  nisi  per 
potentissimam  gratiam  Tuam. 

Beati  pugnatores  illi,  quibus  est  auxilium  abs  Te! 
ascensiones  enim  in  suo  corde  disponunt,  facientes 
quasi  gradus  scalae,  quae  pertingit  ad  coelum,  de 
mortificatis  passionibus,  quas  calcant,  ascendentes  su¬ 
per  ipsas  sicut  Tu,  Domine,  victor  mortis,  ascendisti 
super  occasum. 

Ego  vero  vir  claudus  ex  utero  matris  meae  non 
valeo  prosternere  hostes  meos,  qui  nascuntur  ex  me, 
nisi  robores  fragilissimam  creaturam  armis  fidei,  et 
insuperabilis  charitatis  Tuae. 

0  charitas  omnipotens!  0  armatura  Filii  Dei,  Cui 
flectitur  omne  genu! 

Certe  expedit  mihi,  o  divina  virtus  et  fortitudo  mea, 
armari  a  Te,  ut  non  timeam  a  timore  nocturno  passio¬ 
num  excoecantium  oculos  mentis  meae,  ne  videat  pu¬ 
rissimam  lucem  veritatis,  quae  sincera  corda  confirmat. 

Ego  clamabo  vim  patiens,  et  implorabo  Deum,  ad- 

jutorem  meum;  si  forte  imperet  ventis  et  mari,  fiatque 
tranquillitas  magna  et  pax  optatissima  filiorum  Ejus. 

Si  ortus  mihi  fuerit  sol  de  coelo,  sicut  desiderat 
anima  mea,  omnes  bestiae,  quae  exierant  ad  praedam, 
congregabuntur  et  collocabuntur  in  cubilibus  suis. 

Et  ego,  dulcissime  Deus,  cantabo  mane  misericor¬ 
diam  Tuam,  et  celebrabo  tota  die  invictissimam  veri¬ 
tatem  Tuam. 

Scio  enim,  Domine,  quia  pax  haec,  quae  de  pas¬ 
sionum  victoria  procedit,  est  fomentum  amoris  Tui, 
quo  ardent  corda  quaerentium  Te,  et  requirentium 
formosissimam  faciem  Tuam. 

Et  propterea  non  satiantur  hymnis  et  canticis  mi¬ 
sericordiarum  Tuarum,  quarum  non  est  numerus;  et 
cupiunt  multiplicare  laudes  operum  mirabilium  Tuo¬ 
rum  super  numerum  arenae  maris. 

Haec  sit  pars  mea,  precor  Te,  Deus  meus  et  mise¬ 
ricordia  mea;  de  victoria  ista,  quam  postulo,  cantem 
vocibus  et  ignitis  affectibus  in  generationem  et  gene¬ 
rationem  opus  novum  fortissimae  dexterae  Tuae. 

Caput  XI. 

De  reformatione  imaginationis. 

Multa  mala  patior,  clementissime  Domine,  ab  in¬ 
constantia  imaginationis  meae,  quae  discurrit  per  in¬ 
numerabilia  loca,  et  format  innumerabiles  imagines, 
quas  ego  nollem. 

Quid  faciam  dissipatus  et  divisus  a  Te,  Cujus  ima¬ 
ginem  formare  non  valeo? 

Justa  punitio  est  haec,  Domine,  ut,  qui  dereliquit 

Te  propter  figuram  mundi,  patiatur  mille  tormenta 
imaginationum  importunarum,  neque  possit  figere  in 
formosa  valde  humanitate  Tua  oculos  cordis,  quod 
commisit  adulterium. 

Ego  vero  semper  sperabo,  quia  licet  omnia  excelsa 
Tua  et  fluctus  Tui  super  me  longo  tempore  transie¬ 
runt;  Tu  tamen  mitis  et  suavis  es,  et  post  tempes¬ 
tatem  magni  maris  afferes  tranquillitatem  servo  Tuo. 

0  tranquillitas  diu  desiderata,  et  multis  laboribus 
quaesita,  quando  venies,  ut  procella  mea  mutetur  in 
auram,  et  sileant  tumentes  fluctus  ejus. 

Certe  serenitas  haec  pretiosa  est  valde,  quam  reges 
multi  cupierunt. 

Utinam  recederent  jam  a  creatura  Tua,  o  Fili  Dei 
vivi,  omnia  spectacula  deformia,  et  imprimeretur  ei 
sola  forma  Tua  stabilis  et  constans,  et  a  nullis  im¬ 
portunis  imaginibus  impedita! 

Ego  cantarem  Tibi  canticum  redemptionis  novae 
totis  viribus  et  visceribus,  sicut  cantare  solent,  qui 
navigant  mare  turbatum,  quando  erepti  a  periculo 
vitae  deducuntur  in  portum  voluntatis  eorum. 

Recordor,  potentissime  Domine,  quando  increpuisti 
mare  rubrum  et  exsiccatum  est,  et  deduxisti  populum 
Tuum  per  medium  abyssi  sicut  per  desertum;  atque  ita 
spero  in  dulcissima  bonitate  Tua,  quod  congregabis  si¬ 
cut  in  utero  aquas  maris,  et  pones  in  thesauris  abyssos. 

Et  ego  confitebor  Tibi  in  vasis  cantici,  et  psallam 
Tibi  in  cithara  animae  meae  a  Te  ordinatae  atque 
compositae,  paratus  non  tacere  laudes  Tuas  et  mise¬ 
ricordias  antiquas  Tuas  in  aeternum. 

Caput  XII. 

De  reformatione  intellectus. 

0  veritas  et  sapientia  Dei  mei,  cujus  pastu  solo 
potest  saturari  cupidissimus  sciendi  intellectus  meus, 
quale  tormentum  est  hoc,  quo  crucior  discurrens  per 
diversas  doctrinas  et  artes  hominum,  et  non  valens 
requiem  invenire! 

Si  numerem  multitudinem  stellarum  et  arenam,  quae 
jacet  in  littore  maris,  et  cognoscam  innumerabiles  pro¬ 
prietates  creaturarum,  non  satiabor,  quia  cupio  omnia  scire. 

Atque  ita  labor  inquietus  est  ante  me,  qui  non 
cessabit,  donec  intrem  in  sanctuarium  Dei,  et  intelli- 
gam  omnia,  quae  desidero  in  novissimo  spectaculo  Tuo. 

0  spectaculum  formosissimum  aeternae  veritatis  et 
bonitatis  Dei. 

Profecto  bene  est,  nihil  velle  scire  nisi  Te,  Jesu 
Christe  crucifixe,  ut  sublata  curiositate  sciendi  multa 
parum  necessaria,  amem  Te  fortius,  et  velato  intellectu 
velo  fidei  Tuae,  curram  ad  montem  visionis,  ubi  vi¬ 
detur  serenissima  facies  Tua. 

Consilium  hoc  placet  mihi,  Domine,  quia  sanum,  et 
sanctum,  et  suave  est,  velle  scire  et  nosse  Te,  Qui 
es  omnis  sapientia,  salus  et  consolatio  mea. 

Propter  quod  ego  delibero  non  vagari  amplius  per 
Academias  filiorum  hominum,  in  quibus,  etsi  multi 
proficiant,  multi  tamen  fatigantur  inquisitione  veritatis, 
quam  non  inveniunt. 

Vacabo  ergo  Tibi,  veritas  Dei,  et  considerabo  mirabilia 
opera  Tua,  neque  putabo,  me  aliquid  scire  inter  homi¬ 
nes,  nisi  Te,  in  Quo  sunt  omnes  thesauri  sapientiae  Dei. 


Atque  utinam  ignorem  omnia  alia  praeter  Te,  Do¬ 
mine,  ut  reformetur  intellectus  meus  contemplatione 
solius  bonitatis  et  veritatis  Tuae,  qua  chori  Angelo¬ 
rum  pascuntur  et  ineffabilibus  consolationibus  exultant. 

Melius  est  enim  mihi,  non  solum  in  futuro,  sed 
etiam  in  hoc  saeculo  scire  Te  Solum,  quam  cognoscere 
omnia  alia  extra  Te. 

Aperi  ergo  mihi,  Domine,  sensum,  ut  intelligam  Te, 
quemadmodum  solent  Te  cognoscere  charissimi  amici 
Tui,  ut  illuminer  splendoribus  sanctorum  viatorum, 
interim  dum  ponis  tenebras  latibulum  Tuum. 

Et  memorabor  justitiae  Tuae  solius  offerens  Tibi 
hostiam  laudis  et  jubilationis  pro  universis  mirabilibus 
operum  Tuorum,  super  quae  omnia  ascendit  copiosis¬ 
sima  misericordia  Tua. 

Caput  XIII. 

De  reformatione  voiuntatis. 

Scio,  Domine,  quid  primum  requirat  a  me  bonitas  Tua 
in  principio  legis  Tuae  immaculatae  convertentis  animas. 

Jubes  enim,  o  suavissime  legislator,  ut  diligam  Te 
ex  toto  corde  meo,  ex  omnibus  viribus  meis,  et  ex 
tota  fortitudine  mea. 

Justus  es,  Domine,  et  rectum  judicium  Tuum. 

Si  enim  Tu  es  prima  et  infinita  bonitas  et  pulchri¬ 
tudo,  justum  est,  ut  reddam  Tibi  primogenitum  af¬ 
fectum  cordis  mei. 

Sed  vae  mihi,  quia  sollicitor  valde  innumerabilibus 
amoribus,  qui  dilacerant  animam  meam. 

Omnia  desiderabilia  filiorum  Adae,  patris  mei,  mi- 

litant  contra  me,  et  paulo  minus  furantur  improvi¬ 
dum  cor  meum. 

Si  expellam  amorem  unum  propter  Te,  Domine, 
nesciens,  per  quam  portam  introierit,  invenio  intra 
me  amorem  alium  fortiorem  illo;  et  multiplicatur  pugna 
et  sollicitudo  mea  sicut  guttae  pluviae  cadentis  in  terram. 

Haec  est  servitus  mea  nimis  dura,  qua  crucior  us¬ 
que  in  finem;  neque  suppetit  remedium,  nisi  in  Te 
Solo,  Deus  cordis  mei,  Qui  potes  convertere  ad  so¬ 
lum  decorem  Tuum  lacerata  viscera  mea  suspirantia  Tibi. 

Quis  mihi  det,  ut  nihil  velim,  nisi  Te,  salus  et  li¬ 
bertas  mea,  ut  dirumpantur  vincula  colli  portantis 
multa  juga  non  hominum,  sed  jumentorum? 

Si  digneris,  Domine,  respicere  hanc  creaturam  Tuam 
positam  in  tormentis,  et  trahere  me  post  Te,  ut  cur¬ 
ram  saltem  in  odorem  unguentorum  Tuorum,  cum 
adolescentulis,  quae  dilexerunt  Te;  ego  sacrificabo 
Tibi  viscera  mea,  et  surgent  quasi  virgula  fumi  ignita 
suspiria  ex  altari  cordis  mei. 

0  Fortissime  et  Potentissime,  vince  me  charitate 
Tua,  et  reforma  voluntatem  istam  vagantem  per  crea¬ 
turas,  ut  feratur  pondere  dilectionis  ad  speciosissi¬ 
mam  faciem  Tuam. 

Si  audieris  votum  meum,  fidelissime  Domine,  ero 
servus  Tuus  emptiiius  et  signatus  signo  libertatis  Tuae; 
et  non  admittet  ultra  voluntas  mea  extraneos  amores, 
quibus  divertatur  ab  unico  refrigerio  suo. 

Faciamus  pactum  mutuae  dilectionis,  o  Rex  paci¬ 
fice,  quae  permaneat  in  aeternum,  ita  ut  per  plu¬ 
viam  voluntariam,  quam  segregasti  haereditati  Tuae, 

foecundetur  anima  mea,  quae  patel,  sicut  terra  sine 
aqua  Tibi. 

Respice,  obsecro,  votum  meum,  sicut  respexisti  mu¬ 
nus  Abel,  servi  Tui,  et  mitte  ignem  de  coelo  in 
viscera  mea;  quae  fiant  sicut  lampades  ignis  atque 
flammarum  ita,  ut  aquae  multae  non  possint  exstin¬ 
guere  charitatem,  nec  flumina  obruant  illam. 

Haec  sit  pars  mea  et  praeda  mea,  oro  Te,  Fili 
Dei,  ut  reformatus  ad  exemplar  amoris  Tui,  totus  in¬ 
flammer  aeterno  ac  dulcissimo  incendio  Tuo. 

Caput  XIV. 

De  studio  virtutum. 

Homo  quasi  flos  egreditur,  paululum  virescit  et 
statim  conteritur;  ex  quo  patet,  quod  nunquam  in 
eodem  statu  permanet. 

Et  tamen  in  hac  inconstantia  et  brevitate  vitae 
omnia  tentat,  et  peregrinatur,  et  navigat  sine  fine; 
studii  vero  virtutum  non  recordatur,  et  evanescit  in 
quandam  dementiam  incredibilem. 

Coecus  est,  neque  requirit  lumen;  claudus  est,  ne¬ 
que  mentem  applicat  ad  sanandos  et  dirigendos  pedes 
suos  in  viam  pretiosissimae  pacis  filiorum  Dei. 

Miror  stultitiam  hanc,  qua  tenentur  filii  Adam  prae¬ 
varicatores  ab  utero  matris  suae. 

0  quam  turpis  error  est  quaerere  disciplinas  ho¬ 
minum,  quorum  nomina  scribuntur  in  terra,  et  negli- 
gere  sapientiam  Sanctorum,  quorum  nomina  scripta 
sunt  in  coelo! 

Beatus  vir,  qui  humilitatem,  mansuetudinem,  obe- 

dientiam  et  caeteras  virtutes  Christianas  quaerit  sicut 
aurum,  ut  corona  pulchritudinis  ornetur  caput  ejus. 

Hic  est  sapientior  sapientibus,  et  fortior  fortibus, 
cujus  Nomen  vivet  in  aeternum. 

Non  est  inter  mortales  gloria  ulla,  quae  cum  anima 
virtutibus  decorata  comparari  possit. 

0  quam  deliciosus  est  virtutum  paradisus,  quem 
plantat  Jesus  Christus  in  anima  sponsae  Suae,  ut  de¬ 
lectetur  in  ea! 

0  amoenitas  hortorum  Dei,  Cujus  deliciae  sunt  cum 
filiis  hominum. 

Vere  flores  isti  sjirant  odorem  suavissimum  ad 
Austrum,  et  fragrantia  Dei  delectat  casta  corda  su¬ 
spirantia  in  statum  immortalitatis,  ubi  apparebit  dul¬ 
cissimus  decor  virtutum,  quibus  filia  Sion  coronatur. 

Certe  si  homines,  qui  adorant  idola  mundi,  viderent 
semel  choros  virtutum  ordinatos  et  assimilatos  perfec¬ 
tissimae  formae  Filii  Dei,  cito  converterentur  ab  errori¬ 
bus  suis,  et  studiosissime  quaererent  decorem  virtutum. 

Sed  vae  mihi,  neque  enim  ego  satis  cognovi,  quam 
sint  amabilia  haec  lumina  animae,  quae  praeparatur 
ad  nuptias  Agni  Dei. 

Utinam  saperem  et  intelligerem,  quanta  et  quam 
inaestimabilis  sit  honestas  et  pulchritudo  animae,  quae 
quasi  filia  regis  est  circumdata  vestitu  deaurato. 

Tu  potes,  altissime  Deus,  instruere  me  et  impri^ 
mere  visceribus  meis  sensum  divitiarum  interiorum, 
quibus  adornas  sponsam  Tuam. 

Imprime  ergo,  Domine  misericordissime,  sensum 
istum,  et  fac,  ut  vigilem  diebus  atque  noctibus  in 


studio  coelestium  virtutum  Tuarum,  et  trahar  decore 
domus  Tuae. 

Et  laetabor  ego  valde  super  abundantiam  dulcedinis 
Tuae, sicut  qui  superatis  hostibus  suis  invenit  spolia  multa; 

Eroque  fidelissimus  praeco  misericordiarum;  can- 
taboque  mirabiles  victorias  Tuas. 

Caput  XV. 

De  studio  contemplationis. 

Beati  sunt,  Rex  pacifice,  servi  Tui,  qui  assistunt 
faciei  Tuae,  et  remoti  a  strepitu  negotiorum  mundi 
contemplantur  mirabilia  Tua. 

0  quam  jucundum,  quam  suave  et  quam  deside¬ 
rabile  otium  illud,  in  quo  silentibus  passionibus  et 
imaginationibus  filia  Sion,  dulcissima  sponsa  Tua,  re¬ 
quiescit  in  amplexu  Tuo! 

Ibi  fit  consors  nominis  et  suavitatis  Tuae  decora 
valde  Sulamitis,  quae  unione  castissima  dormit  in  sinu  Tuo. 

Yae  mihi,  qui  tetendi  in  campestribus  tabernaculum 
meum,  et  audeo  loqui  de  vertice  montis  Sinai,  quem 
operuit  nebula  et  caligo  sole  splendidior!  Longissime 
absum  a  consortio  Tuo,  Domine  altissime,  Qui  po¬ 
suisti  tenebras  latibulum  Tuum. 

Ego  non  crevi  ad  mensuram  grandium,  qui  vescun¬ 
tur  voluptuose  in  lautissima  mensa  Tua. 

Ego  laboro  valde  in  tabernaculis  Jacob,  luctatoris 
Tui,  et  suspiro  ad  portas  Sion,  quas  magis  dilexisti; 
si  forte  post  luctam  dones  mihi  benedictionem  de  rore 
coeli,  cujus  stillicidia  concupivit  anima  mea. 

Opto  enim,  Domine,  vacare  Tibi,  Qui  es  summum  bo- 

num,  gaudium  et  corona  mea,  in  silentio  curarum  et  crea¬ 
turarum,  quae  nimis  importune  sollicitant  cor  servi  Tui. 

Ego  vero  dirigo  orationem  meam  ad  Te,  Domine, 
quasi  sacrificium  vespertinum,  exspectans  tempus  bene¬ 
placiti  et  serenissimae  faciei  Tuae. 

Portio  enim  haec  non  est  audita  in  Canaan,  neque 
visa  est  in  Theman;  atque  ideo  non  possum  illam 
emere  a  mercatoribus  terrae. 

Privilegium  nobilium  est,  qui  non  laborant  in  Ae¬ 
gypto,  ubi  in  hortorum  morem  aquae  Nili  per  fossas 
ducuntur  irriguae;  sed  elevatis  oculis  in  coelos  Tuos, 
opera  digitorum  Tuorum,  exspectant  pluviam  volun¬ 
tariam,  quae  descendit  ex  consilio  aeternae  voluntatis 
et  ex  dulcedine  infinitae  bonitatis  Tuae. 

Haec  sit,  oro,  pars  mea,  sit  potus  et  esca  mea,  et 
pingue  nutrimentum  cordis  mei. 

Caput  XVI. 

De  studio  solitudinis . 

Illi  sunt  servi  Tui  fideles  atque  prudentes,  Domine, 
qui  aut  semper,  aut  certis  temporibus  fugiunt  de  me¬ 
dio  Babylonis,  ubi  sunt  strepitus  et  rumores  innume¬ 
rabiles  ad  solitudinem,  ubi  onagrorum  more  liberi  et 
soluti  a  vinculis  occasionum  et  perturbationum  ingre¬ 
diuntur  ad  pascua  Tua,  et  delectantur  odore  agri  pleni  Tui. 

Bene  est  illis,  quando  fugiunt  societatem  peccato¬ 
rum  et  negotiatorum  mundi,  ne  forte  inquinentur. 

Foelices  sunt,  dum  quaerunt  in  tranquillitate  soli¬ 
tudinis  suavissimam  societatem  et  conversationem  Tuam. 

Certe  licet  deserta  sint  sterilia  filiis  hujus  saeculi, 

qui  mollibus  vestiuntur  et  habitant  in  domibus  regum; 
filiis  tamen  Tuis  loca  solitaria  foecundissima  sunt,  quia 
scinduntur  eis  aquae  in  deserto,  et  torrentes  dulce¬ 
dinis  in  solitudine. 

Tu  enim,  fidelissime  Domine,  visitas  amicos  Tuos, 
qui  respuunt  hominum  commercia  et  solatia  propter 
Te;  et  venit  super  capita  illorum  secreta  misericordia 
Tua,  sicut  ros  Hermon,  qui  descendit  in  montem  Sion. 

Haec  est  sors  eorum,  qui  terga  vertunt  mundo, 
quorum  anima  concupiscit  et  deficit  in  atria  Domini. 

Non  sollicitat  illos  ambitio  aut  avaritia  filiorum  Adae; 
quia  omnia  desiderabilia  mundi  vendiderunt  propter 
Te,  Domine,  Qui  es  totus  honor  et  haereditas  illorum. 

Et  quidem  Ego  invideo  illis  sortem  hanc;  non  quia 
velim  eos  privari  haereditate  pretiosissima,  sed  quia 
vellem  et  ego  admitti  cum  filiis  Levi  ad 'eam  possi¬ 
dendam  omnibus  diebus  vitae  meae. 

Propter  quod  expedit  mihi,  Rex  pacifice,  non  mul¬ 
tum  negotiari  cum  Assyriis  et  Sabaeis,  sed  per  cam¬ 
pos  floribus  Tuis  vestitos  quaerere  Te,  Qui  lactas 
animam,  sponsam  Tuam,  ducens  eam  ad  solitudinem, 
et  loquens  ad  cor  ejus. 

Recordor  ego,  Domine,  servorum  Tuorum,  quos 
quasi  patres  honorat  Ecclesia  Tua,  qui  tenebantur 
intimo  desiderio  solitudinis,  ubi  gustaverant  Te,  et 
multiplicaverant  sine  testibus  inaestimabiles  divitias  suas. 

Placet  mihi  valde  consilium  hoc,  quod  praedicavit 
verbis  et  exemplis  casta  generatio  quaerentium  Deum, 
quaerentium  formosissimam  faciem  Dei  Jacob. 

Atque  ideo  precor  Te,  Fili  Dei  altissimi,  tangas 

digito  Spiritus  Tui  viscera  mea,  ut  suspirent  ad  Te 
gemitibus  inenarrabilibus;  et  prae  magnitudine  desi¬ 
derii  inveniendi  Te  fugiant  de  urbe  Chaldaeorum  ad 
pacem  et  serenitatem  Tuam. 

Pro  misericordia  ista  grandi  supplicabo  Tibi  ad 
altare  Tuum  in  muneribus  dilectionis  et  in  holocausto 
pinguissimo,  quod  instituit  amor  Tuus. 

Odorare,  precor,  suave  sacrificium  novi  testamenti, 
quod  haereditate  acquisierunt  charissimi  filii  et  amici  Tui. 

Caput  XVII. 

De  vigilia  cordis. 

Bene  intellexit  legem  dulcissimae  charitatis  Tuae, 
o  unigenite  Fili  Dei,  sponsa  Tua,  quando  dixit:  Ego 
dormio,  et  cor  meum  vigilat. 

Qui  enim  possidet  Te  per  divinam  gratiam  et  aeternam 
misericordiam  Tuam,  habet  cor  sollicitum,  ne  forte  perdat 
Te  et  obscurentur  oculi  ejus  prae  magnitudine  tristitiae. 

Credo  autem,  Domine,  sollicitudinem  istam  valde 
placere  Tibi;  nam  fidelissimus  Apostolus  Tuus  vivens 
sub  umbra  alarum  Tuarum,  inter  opera  perfectissimae 
justitiae,  timebat  et  vigilabat  castigans  corpus  suum, 
ne  forte  reprobus  fieret. 

Sed  et  omnes  amici  Tui,  Domine,  vigilant  super 
custodia  cordis,  quia  peregrinantur  per  terram  inimi¬ 
corum,  qui  crudelissimo  latrocinio  exspoliare  solent 
incautos  viatores. 

Ex  quo  fit,  ut  mihi  necesse  sit  a  somno  exsurgere, 
et  super  custodia  mea  vigilare,  quamdiu  superest  ha¬ 
litus  in  me,  et  Spiritus  Dei  in  naribus  meis. 

Vere,  Domine,  Filii  Adam  laborant  lethargo  mor¬ 
tali,  et  egent  adjutorio  Tuo,  ut  excitentur;  propter 
quod  fac,  Domine,  ut  anima  mea  nunquam  obdormiat 
in  morte,  sed  pungatur  stimulo  charitatis  Tuae,  quae 
non  sinat  illam  in  terra  requiescere. 

Si  enim  in  terra  requiem  invenire  non  possit,  su¬ 
spirabit  Te;  uretur  aestu  per  diem  et  gelu  per  noctem, 
et  recedet  somnus  ab  oculis  meis. 

Ulinam  sollicitudo  haec  semper  excitaret  cor  meum,  ut 
semper  ferretur  ad  Te,  et  multiplicaret  sine  Fine  vigilias  suas! 

Si  enim  Tu,  Pastor  amantissime,  custodisti  vigilias  noctis 
super  gregem  Tuum  pernoctans  in  oratione  Dei,  justum 
«rit,  ut  ego  non  graver  somno,  dum  agitur  de  causa 
aeternae  salutis  et  interminabilis  consolationis  meae. 

Vigilabo  ergo  factus  sicut  passer  solitarius  in  tecto 
domus  meae  fugiens  consortia  peccatorum,  et  ex  loco 
sublimi  explorans  fures,  qui  per  tenebras  noctis  quae¬ 
runt  subvertere  sensus  meos. 

Non  dabo  somnum  oculis  meis,  et  palpebris  meis 
dormitationem,  donec  inveniam  et  teneam  Te,  et  fruar 
optatissima  praeda  mea. 

Hoc  est  consilium  dignum  secreta  eruditione  Tua, 
o  sapientia  Dei,  Quae  Fide  Tua  illuminasti  me,  ut  in 
vigilia  charitatis  quaeram  sine  requie  temporali  aeter¬ 
nam  requiem  et  beatissimam  pacem  Tuam. 

Caput  XVIII. 

De  victoria  hostium  animae. 

Omnes,  qui  de  bello  pacem  Tuam  inquirunt,  Do¬ 
mine,  laetantur,  quando  vincunt  obstinatos  inimicos 

suos;  laetissima  enim  victoria  est,  quando  per  for¬ 
tissimam  virtutem  dexterae  Tuae  vir  justus  prosternit 
mortem  et  infernum,  et  omne,  quod  in*  corpore  mor¬ 
tali  adversatur  aeternae  legi  Tuae. 

Quando  scilicet  accedit  homo  ad  cor  altum,  et  ex¬ 
altaris  in  illo  per  multiplices  triumphos  miserationum 
Tuarum,  quibus  glorificaris  inter  mirabilia  opera  Tua: 

Tunc  expanditur  cor  sine  superbia  elevatum  et  in¬ 
sultat  inimicis  suis,  sentiens  adjutricem  dexteram  Tuam, 
quae  contribulavit  capita  draconum  in  aquis. 

Tunc  salit  sicut  cervus  claudus,  et  aperitur  lingua 
mutorum  ad  cantandas  victorias  Tuas. 

Beatus  vir,  qui  suffert  tentationem,  et  luctatur  cum 
hostibus  suis;  quia  licet  seminet  in  lacrymis,  in  exul- 
tatione  tamen  metet,  et  laetabitur  pro  diebus,  in  qui¬ 
bus  eum  humiliasti,  et  pro  annis,  quibus  vidit  mala. 

Et  exaltabitur  sicut  unicornis  robur  ejus,  et  se¬ 
nectus  ejus  non  erit  sterilis,  sed  in  misericordia  uberi 
super  omnem  ubertatem  orbis  terrae. 

0  senectus  non  fragilis,  sed  matura,  non  infirma, 
sed  tuta  sub  protectione  fortissimi  Filii  Dei! 

Haec  est  aetas  mentis  non  annorum  numero  com¬ 
putata,  sed  victoriis  multis  provecta  et  carnis  sensi¬ 
bus  dealbata. 

Tu  scis,  Domine,  quam  gloriosus  sit  status  fortium, 
quibus  inceperunt  hostes  cedere,  et  quibus  coepit  pax 
Tua  succedere. 

Orta  est  in  animabus  eorum  justitia  et  abundantia 
pacis,  quae  superat  omnem  sensum,  et  non  solum  in 
futuro  saeculo,  sed  adhuc  in  hac  vita  dominabuntur 

cum  pacifico  Rege  suo  a  mari  usque  ad  mare,  et  a 
flumine  usque  ad  terminos  orbis  terrarum. 

Coram  illis  procident  Aethiopes,  et  inimici  eorum 
terram  lingent. 

Quis  mihi  det,  ut  de  proeliis,  quae  quotidie  mihi 
constituunt  hostes  mei,  surgam  ad  statum  excelsum 
victoriae  Tuae,  o  summe  et  potentissime  Triumphator, 
Qui  confregisti  capita  draconis,  et  dedisti  eum  escam 
populis  Aethiopum? 

Ego  laborabo  pro  victoria  ista,  armatus  galea  salu¬ 
tis,  tectus  lorica  justitiae,  et  accinctus  gladio  Spiritus  Tui. 

Doce,  obsecro  Te,  o  Fortissime,  doce  manus  meas 
ad  proelium  et  singulos  digitos  ad  bellum,  cujus  finis 
sit  optatissima  et  gloriosissima  victoria  Tua. 

Caput  XI X. 

De  ingressu  animae  metricis  in  coelum. 

Impossibile  est,  Domine,  hominem  mortalem  expli¬ 
care  ineffabilem  triumphum  animae  victricis  ingredien- 
tis  in  aeternam  requiem  beatissimi  regni  Tui. 

Quomodo  ergo  potero  ego  unus  e  plebe  Tua  exponere 
aut  intelligere  arcana  verba,  quae  non  licet  homini  loqui? 

Sed  loquar,  et  respirabo  paululum  corpore  quidem 
absens,  sed  corde  praesens  in  platea  dulcissimae  Je- 
rusalem,  civitatis  Tuae. 

O  lux  candidissima  et  mare  spatiosum  infinitae  sua¬ 
vitatis,  quomodo  anima  laboribus  terrae  fatigata  et 
sitibunda  statim  ac  ingreditur  in  desideratam  valde 
requiem  et  gaudium  Domini  sui,  mergitur  in  Te  et 
satiatur  abundantissimo  torrente  voluptatis  Tuae! 


Statim  ac  separatur  a  corpore  mortali  et  longo 
carcere  suo,  velocissimo  volatu  fertur  ad  Te,  summum 
bonum  et  refrigerium  suum;  et  nisi  debito  poenarum 
Purgatorii  teneatur,  celerior  quam  aquila  volat,  et 
penetrat  coelos  Tuos  tota  formosa  et  suavis  quasi  co¬ 
lumba  deargentata,  cujus  posteriora  lucent  in  pallore  auri. 

Ad  ejus  autem  ingressum  exultat  tota  civitas  Tua, 
quae  sursum  est;  et  innumerabilibus  laudibus  cantat 
redemptionem  concivis  suae  provenientem  ex  antiqua 
et  fidelissima  misericordia  Tua. 

0  misericordia  magna  et  mirabilis  valde  nimis. 

0  beatissima  consummatio  laborum,  qui  coronantur 
requie  sempiterna  et  vita  immortalissima! 

0  si  daretur  mihi,  servo  Tuo,  Rex  pacifice,  e  loco 
aliquo  secreto,  quem  oculi  carnei  non  viderent,  in¬ 
tueri  sponsam  Tuam,  animam  justi  ingredientem  et 
solennissima  processione  deductam  ad  thronum  Tuum. 

Credo  certe,  Domine,  tantam  esse  laetitiam  Tuam 
et  sponsae  Tuae,  et  totius  Jerusalem  triumphantis  in 
hora  illa,  ut  videantur  coeli  terraeque  liquescere  prae 
magnitudine  dulcedinis  Tuae. 

0  vita  jucundissima,  quomodo  corda  illa  connexa 
vinculo  vitalissimi  Spiritus  Tui,  mutuo  junguntur  et 
adhaerent  sibi  ad  celebranda  sine  fine  inaestimabilia 
gaudia  sua! 

Utinam  vocer  ego  ad  consortium  tantae  solennitatis, 
Domine,  ut  dilatentur  viscera  mea,  et  mergantur  in 
flumine  vivo  purissimae  aquae,  quam  sitivi!  vexat  enim 
me  nimis  ardens  febris  in  terra  deserta  et  inaquosa, 
plena  laboribus  et  anxietatibus  absque  numero. 


Da  mihi  bibere,  Domine,  ex  aqua  limpidissima  fon¬ 
tis  Tui,  ut  non  sitiam  in  aeternum;  et  multiplicabo 
laudes  Tuas  super  numerum  stellarum  suspirans  inces¬ 
santer  ad  foelicissimam  civitatem  Tuam. 

Caput  XX. 

De  ascensu  electorum  in  coelum  post  judicium. 

Saepe  recordor,  Fili  Dei  altissimi,  Ecclesiae  Tuae 
magnae  ascensurae  in  coelum,  ubi  percipiet  regnum, 
quod  ab  origine  mundi  praeparavit  ei  clementissimus 
Pater  Tuus. 

Recordor  gloriosissimi  triumphi,  quando  exhibebis 
sponsam  Tuam  non  habentem  maculam  neque  rugam 
Patri  Tuo,  Qui  regnabit  in  aeternum  et  ultra. 

Et  videor  mihi  videre  exercitus  victorum  candida¬ 
tos  et  configuratos  Tibi,  Rex  pacifice,  ascendentes  de 
mundo,  quem  vicerunt,  et  de  morte,  quam  calcarunt, 
festinantes  per  aerem,  et  penetrantes  coelos  Tuos  cum 
tanta  majestate  et  tam  inaestimabili  gloria,  ut  fortis¬ 
sime  trahatur  post  illos  anima  mea. 

0  suprema  victoria  et  intima  cordium  laetitia,  quis 
poterit  dicendo  assequi  Te? 

0  quam  pulchra  tabernacula  Jacob,  quam  speciosa 
tentoria  Israel,  quasi  valles  nemorosae  et  quasi  amoe¬ 
nissimus  paradisus,  quem  plantavit  Dominus! 

Qualis  erit,  dulcissime  Deus  cordis  mei,  ascensus 
ille,  qnando  absoluto  judicio,  quod  dedit  Tibi  Pater, 
quia  Filius  hominis  es,  incipient  elevari  sursum  castra  Tua 
formosissimis  corporibus  splendentia  super  solem,  et  sua¬ 
vissimo  decore  celebrantia  aeternas  misericordias  Tuas? 

Beati  servi  Tui,  Domine,  in  quibus  absorbebitur, 
quod  mortale  est,  a  vitalissima  vita  Tua? 

Quis  mihi  det,  amantissime  custos  hominum,  ut  as¬ 
cendam  ad  populum  accinctum  Tuum,  qui  accingetur 
non  jam  ultra  ad  praelium,  sed  ad  pacem  Regis  sui 
duraturam  sine  fine? 

Quam  fortis,  quam  suavis  et  laetus  ascendet  popu¬ 
lus  acquisitionis  Tuae,  Domine,  ad  atria  Jerusalem, 
primogenitae  civitatis  Tuae! 

0  gens  sancta,  regale  sacerdotium;  pars  electissima 
funiculus  haereditatis  Filii  Dei,  Qui  regnavit  a  ligno! 

Memoria  memor  ero  Tui,  o  dulcissima  Sion,  et  ta¬ 
bescet  in  me  anima  mea. 

Quis  enim  non  capiatur  pulchritudine  Tua,  o  filia 
Principis,  quae  ascendes  de  cubilibus  leonum  ad  cam¬ 
pos  deliciarum  Dei  vestita  candore  purissimo,  et  or¬ 
nata  serenissimo  vultu  Sponsi  tui,  Qui  lucebit  in  te? 

O  quam  foeliciter  remuneratur  labor  viatorum,  quos 
fatigavit  egestas! 

Jam  non  erit  amplius  luctus,  aut  clamor  dolentium, 
et  supirantium  e  fluminibus  Babylonis  ad  charissimam 
patriam,  tranquillissimam  mansionem  suam. 

Sed  abstersis  lacrymis  ab  oculis  electorum  formosa 
valde  manu  Tua  implebis  corda  illa,  Domine,  castissi¬ 
mis  delectationibus,  quas  servasti  in  abscondito  pul¬ 
cherrimae  faciei  Tuae. 

Dux  ascendentium  eris,  o  Fortissime,  prospereque 
procedes,  et  regnabis  specie  Tua  super  electissimum 
populum  Tuum,  qui  cantabit  Tibi  antiquas  misericordias 
totis  viribus,  et  visceribus  absque  fine. 

Stantes  ergo  erunt  post  ascensum  pedes  victorum 
Tuorum  in  atriis  speciosissimae  Jerusalem,  quae  nunc 
aedificatur  ut  civitas:  cui  participatio  pretiosior  et  de¬ 
siderabilior  est,  quam  universi  mundi  imperia,  et  ho¬ 
nores  et  consolationes  filiorum  Adae,  quamvis  dura¬ 
rent  in  aeternum. 

Propter  quod  anima  mea  fertur  ad  elegantissimam 
formam  sponsae  Tuae,  Rex  Salomon,  Cujus  vultum 
desiderat  universa  terra. 

Oro  ergo  Te,  dulcissime  Fili  Dei,  Cujus  miseratio¬ 
num  non  est  pondus,  aut  numerus,  ut  post  labores, 
quibus  vexor  in  terra  aliena,  ascendam  Tecum,  et  cum 
beatissimo  populo  Tuo  ad  excelsam  et  solidissimam 
terram  viventium,  ubi  requiescam  in  arctissimo  com¬ 
plexu  dexterae  Tuae. 

CONCLUSIO. 


Actuum  contritionis  praxis 
quotidiana. 


Domine  mi,  infinito  amore  et  honore  digne,  poeni- 
tet  me  divinam  Tuam  offendisse  majestatem;  et  firmi¬ 
ter  statuo  non  amplius  Te  offendere,  tametsi  mihi  hanc 
ob  causam  mors  esset  appetenda. 

Suavissime  et  amabilissime  Domine,  praeterita  pec¬ 
cata  detestor  et  execror,  nec  peccabo  in  posterum, 
etsi  omnes  mundi  labores  mihi  patiendi  essent. 

Displicent  mihi  summopere,  o  infinitae  magnitudinis  Rex, 
superiora  peccata:  ipse  mi  Tibi  sacrifico,  meque  statuo 
in  aeternam  divinam  majestatem  Tuam  non  offensurum. 

Doleo,  o  altissime  Creator  mi,  ob  summam  ingrati¬ 
tudinem  meam,  omnesque  mundi  et  carnis  leges  potius 
perfringam,  quam  quid  committam,  quod  Tibi  displiceat. 

Detestor,  o  vitae  meae  auctor  et  assertor,  omnia 
mortua  peccatorum  meorum  opera,  eo  quod  Tibi 
Tuae  voluntati  displicent;  et  firmiter  decerno,  nul¬ 
lius  commodi  aut  boni  alicujus  creati  gratia  ullum 
peccatum  committere. 

Ego  sum,  fidelissime  patrone  et  magister  mi,  infi¬ 
dus  quidem  proditor  morte  dignus  eo  quod  peccavi, 
cujus  me  summopere  poenitet;  abstinebo  itaque  a  pec- 

cando,  daboque  operam,  ut  ex  totis  viribus  meis  a 
gratia  Tua  adjutus  Tibi  satisfaciam. 

Nollem,  mansuetissime  Domine,  toties,  a  me  offense 
et  ad  iracundiam  provocate,  propter  omnes  mundi 
thesauros  in  Te  injurius  exstitissem:  quare  nullam  dein¬ 
ceps  Tibi  injuriam  irrogabo,  etsi  atrocissimum  aliquod 
martyrium  mihi  subeundum  foret. 

Quam  graviter  erravi,  o  infinitum  et  aeternum  ani¬ 
mae  meae  bonum,  cum  me  a  Te  longe  subduxi,  et  a 
Te  recessi,  cujus  me  quam  maxime  poenitet. 

Non  declinabo  posthac  a  Te,  Domine  mi  benig¬ 
nissime,  sed  omni  Tibi  fidelitate  et  obsequio  serviam. 

Peccata  mea  maledico,  abominor  et  detestor;  eo 
quod  Tibi,  o  infinita  bonitas,  displicent:  malim  con¬ 
temni,  imo  a  carnificum  manibus  contrucidari,  quam 
Creatorem  meum  peccando  offendere. 

Utinam  Tuam,  Domine  mi  desideratissime,  legem 
transgressus  non  essem. 

Non  revertar  amplius  ad  peccati  vomitum,  sed  omnem 
excogitabo  Tui  placandi  Tibique  satisfaciendi  rationenL 

